
TIMPUL ZERO AL DIVINITĂȚII 


lluminarea nu modifică cursul exterior, ci doar percepţia interioară | 
să ne rugăm și să nu facem judecăţi sunt opuse | Lucrul bine făcut | 
Schimbarea stilului de viaţă | Nu căuta avantaje personale | Extaz 
intens și extaz rafinat | Timp fizic şi timp mental | Modele ale timpului 


Iluminarea nu modifică cursul exterior, ci doar 
percepția interioară 


Ce putere are sau nu are ego-ul asupra mersului vieții? 

În eseul anterior, „Timpul nu există”, afirmam că viaţa este prescrisă 
în măsură de 100% şi în toate detaliile. Pe de altă parte, toată lumea vie 
simte că are liber-arbitru, inclusiv animalele, că acţionează autonom. În 
realitate, suntem manipulaţi de nenumărate forţe interioare şi exterioare, 
iar senzaţia de libertate este numai o senzaţie, şi atât. 

Unii spun că doar omul, având un „eu”, are şi senzaţia de liber- 
arbitru. Cred că nu e aşa, ci orice organism viu simte că „el” face şi drege. 
E drept că animalele nu pot gândi conceptual la asemenea chestiuni 
abstracte. Dar senzaţia de libertate tot o simt, ea provenind din însăşi 
curgerea unidirecţională a timpului fizic. 

Omul adaugă conceptul de liber-arbitru şi cel opus, de soartă. 
Admite ideea de soartă, dar numai intelectual, căci are mereu senzaţia 
că-i liber să făptuiască orice — să se mişte la dreapta sau la stânga. Dacă 
ar putea admite că totul este deja hotărât în cele mai mici detalii, eul s-ar 
simţi pierdut, dând din braţe inutil în vid. Ar percepe indubitabil că, în 
realitate, „eul” nu există. Ceea ce evită cu orice preţ. 

La nivel divin, se cunoaşte viitorul în amănunţime, deşi acolo nu 
există viitor sau trecut, ci totul este „simultan”. Senzaţia de timp aparţine 
doar creaturii. Timpul este ca un covor întins în faţa noastră, care ne 
invită politicos să călcăm pe el. Iar noi, din politeţe, nu refuzăm această 
onoare şi nu ne oprim niciodată, fiind împinşi de la spate. Doar că nu 
vedem cine sau ce ne împinge. 

Timpul este covorul roşu ce ne îndeamnă să călcăm pe el, triumfători. 


Iar sub covor este ascunsă o bandă de alergat, care se mişcă în sens 
invers paşilor noştri. Aşa că, de fapt, totul stă pe loc. 

Ce adaugă „eul” la acest scenariu este trăirea interioară, 
nenumăratele gânduri şi emoţii care însoțesc faptele şi evenimentele şi 
adaugă comentarii, opinii personale. Ego-ul (conştiinţa de sine) nu are 
nicio influenţă asupra lucrurilor. Este un simplu comentariu de subsol la 
marele roman al vieţii. 

Poate că ego-ul pare a modela fiecare pas pe care-l facem, dar este 
doar o altă falsă impresie, ca şi liberul-arbitru. Seamănă cu acei aditivi 
alimentari puşi în mâncăruri fără gust ca să le facă apetisante. Chiar ne 
delectăm cu acel gust nemaipomenit, dar complet înşelător şi chiar 
nesănătos. 

Am putea să ne imaginăm viaţa împărţită în două: pe de-o parte, 
curgerea naturală a evenimentelor, iar pe de altă parte, gândurile şi 
emoţiile paralele ale ego-ului. Pare exagerat ce afirm aici, dar cam aşa 
stau lucrurile. 

Dacă n-ar fi aşa, ar însemna că Dumnezeu cunoaşte toată infinitatea 
de viitoruri pe care le poate genera bunul-plac al oricui. Numai că 
această idee, a timpului ca un arbore cu tot mai multe ramuri, mi se pare 
prea complicată pentru a fi şi aplicabilă. Viaţa ar deveni din ce în ce mai 
complexă cu fiecare secundă. Cu alte cuvinte, complexitatea universului 
ar creşte constant şi exponențial. Chiar dacă aşa pare conform gândirii 
ştiinţifice — conform căreia universul era un punct, iar după Big Bang se 
extinde la infinit — mai degrabă, Creaţia urmează un model uniform şi 
constant şi simplu în esenţa ei. Dacă spaţiul este organizat după modelul 

fractalic, după cum afirmă fizicianul vizionar Nassim Haramein, probabil 
că şi timpul are o structură la fel de simplă. 

Pur şi simplu, Creatorul nu recunoaşte rolul întâmplării, fiindcă El 
este conştient de absolut totul. Deci cunoaşte inclusiv presupusul 
„hazard”. Dar ne poate face pe noi, creaturile, să credem în hazard. Se 
pricepe la păcăleli. De fapt, Se păcăleşte singur, încă din clipa când ia 
forma limitată a unei creaturi. Hazardul e libertatea divină în 
acţiune. 

XXX 

Ce se întâmplă atunci când „eul” moare şi se petrece iluminarea 
spirituală? 

Nu se întâmplă nimic la exterior, unde totul decurge conform 
planificării, destinului. Dispar doar multele comentarii, bârfa interioară, 
chibiţeala. Omul se aliniază intuitiv cu destinul corpului-minte, dar 
detaşându-se de aparentele suferinţe şi bucurii ale acestuia. Se trezeşte 
acea Conştiinţă divină care era aparent „amorţită”. Iar Ea nu poate fi 
decât de acord cu tot ce se întâmplă. Îngăduie totul, pentru că tot Ea a 
creat această poveste în detaliu. Aşadar, iluminarea nu modifică nici 
măcar cu un milimetru traiectoria omului. Totul a fost planificat 
dinainte, inclusiv această trezire spirituală. 

Trezirea spirituală nu are rolul să aducă nicio modificare a sorții. 
Altfel, ar însemna ca Dumnezeu să-şi modifice propriul plan, şi de ce ar 
face-o?! Planul este bine ticluit de la bun început, cu toate suferinţele şi 
bucuriile oferite oamenilor. Doar nouă ni se pare că viaţa iluminatului 
coteşte pe un traseu inedit, aventuros, dar de fapt aşa fusese programat. 
Starea de iluminare a apărut la momentul oportun, este sincronizată cu 
această nouă abordare a vieţii, dar nu iluminarea este cauza, ci un efect 
al programării anterioare. 

Într-un fel, din acest motiv nu putem noi provoca iluminarea: pentru 
că ea trebuie să apară în corelaţie cu alte schimbări ale cursului 
programat al vieţii. 

Sigur, în acest punct, o minte speculativă ar putea replica aşa: din 
moment ce oricum nu modifică nimic nicăieri, de ce n-ar putea ego-ul să- 
şi provoace iluminarea?! Chiar dacă ar şti că este un fel de sinucidere, de 
ce n-ar avea ego-ul acestă putere?! 

Răspunsul nondualist este simplu: ego-ul nu există. Doar dă nişte 
efecte aparente. Ele sunt o halucinație şi numai în cadrul Iluziei generale. 
Nu se poate angrena nicio putere din interiorul Visului pentru a-L anula, 
fiindcă toate cauzele interne sunt la fel de iluzorii. 

Să ne rugăm și să nu facem judecăţi sunt opuse 


Privind din perspectiva timpului direct, fizic, oamenii au libertate de 
alegere şi, prin urmare, şi o responsabilitate. Privind din dualitate, e 
normal să ne judecăm semenii şi pe noi înşine pentru faptele şi 
atitudinile noastre. 

Dar atunci de ce spunea Isus să nu judecăm pe nimeni? 

Noi vedem numai jumătate de realitate. Cealaltă jumătate se 
desfăşoară în timpul invers, al destinului sau programării divine, care nu 
lasă loc de niciun liber-arbitru, nici măcar în micile detalii. Deci nimeni 
nu-i vinovat de nimic şi este absurd să judecăm pe cineva sau pe noi 
înşine, dacă nu suntem decât un fel de executanţi inconştiențţi. 

Cele două timpuri sunt simultane şi opuse, astfel anulându-se 
reciproc, aşa că, din perspectivă divină, de fapt, nu se întâmplă nimic. 
Timpul divin este zero absolut, adică a-temporalitate, veşnicie, eternitate. 

Când devenim conştienţi de timpul direct ŞI de timpul invers, 
suntem simultan în această lume ŞI în afara ei. Ne putem comporta 
aparent normal, dar să avem şi cealaltă viziune, cum că suntem cu toţii 
nişte marionete divine. Căci numai Divinul există, ascunzându-se în 
spatele măştii personajelor pe care „noi” le interpretăm. 

Unii au demonstrat matematic că timpul e o iluzie şi nici nu-i nevoie 
să existe. 

Nu este greşit să plângem, să fim trişti, să ne rugăm pentru mai 
bine. Nu este greşit să luptăm cu lumea şi cu noi înşine. Este omeneşte. 

Dar există şi o altă viziune, în care totul este deja scris şi nu există 
vreo voinţă personală care ar putea schimba ceva, nici măcar o virgulă. 
Pare fatalism şi pasivitate, dar nimeni nu poate rămâne cu adevărat 
pasiv. Suntem împinşi să acţionăm cumva, căci şi pasivitatea este tot o 
acţiune. 

Desigur, putem avea impresia că această filosofie nondualistă ne 
blochează eforturile spre mai bine, că suntem victimele destinului. Este 
doar o senzaţie falsă, ca toate celelalte, indusă de ego. O altă experienţă 
psihologică, pur şi simplu, nimic mai mult. Nondualitatea le îngăduie pe 
toate. 

Deşi tot ceea ce facem şi gândim este prescris, totuşi, asta nu ne 
afectează viaţa de zi cu zi. Doar ideea de predestinare ne poate modela 
negativ trăirile interioare, dacă e distorsionată de către ego. Putem chiar 
cădea într-o disperare metafizică, simţindu-ne strânşi în chingile 
destinului ca într-o cămaşă de forţă. E un simplu joc mental. Dumnezeu 

se joacă cu Sine, pretinzând că este închis — El, care este libertatea 
absolută! 

Fiţi liniştiţi şi trăiţi natural, omul nu poate simţi fizic impunerea 
unui destin abstract. El simte doar obligaţiile şi constrângerile lumii 
înconjurătoare. Ocupaţi-vă de astea şi nu vă îngrijoraţi de temele 
metafizice, dacă nu vă simţiţi confortabil cu ele! 

Căutăm mereu răspunsuri la dilemele noastre, soluţii la necazurile 
noastre. E perfect, aşa este scris scenariul. Şi orice am face, chiar contra 
sorții, este, în realitate, scenariul însuşi. Chiar şi dubiile noastre, 
întoarcerile şi răzgândirile, credinţa şi blasfemia, toate erau deja puse în 
scenariu. Nu te poţi feri. Nici măcar prin sinucidere nu poţi ieşi din 
scenariu. Chiar şi după moarte, el continuă, fiindcă „eul” n-a murit. 


Lucrul bine făcut 


După cum spuneam mai sus, când dispare „eul” — prin iluminare — 
scenariul continuă ca şi înainte, numai că devii de acord cu el, nu te 
încrâncenezi împotriva a ce-ţi oferă viaţa. Îl poţi sesiza, poţi intui fluxul 
evenimentelor şi încotro eşti dirijat, dar nu opui rezistenţă interioară. 

(Apropo, învăţăturile spirituale au preluat mărturiile iluminaţilor 
despre noua lor stare interioară şi le-au făcut idealuri. Toate căile 
spirituale se bazează pe imitarea caracteristicilor iluminării. Deviza 
este „prefă-te că eşti iluminat şi vei deveni!”. Una din metode ar fi să nu 
te opui cursului vieţii, să fii asemenea apei care ia forma vasului şi se 
strânge la vale. Totuşi, orice metodă este discutabilă...) 

Omul obişnuit are impresia că el făptuieşte din propria iniţiativă. 
Dar imboldul egotic către acţiune este doar o momeală divină, de obicei 
pentru a câştiga bani sau faimă etc. Acesta e doar motivul de suprafaţă. 
Nici nu contează dacă ne împlinim întocmai visul, ci este important să 
acţionăm „liber” conform programului divin, iar faptele noastre vor 
reverbera în întreaga lume. 

Şi iluminatul resimte acelaşi imbold aparent egotic, dacă mai apare, 
dar îşi dă imediat seama de Jocul divin. Se lasă prins în el, neinteresat 
dacă va avea sau nu un mare succes, însă îşi dă tot interesul şi se implică 
cu toată seriozitatea. Se integrează perfect în Marele Plan şi în curgerea 
Vieţii. Acţionează cu toată atenţia şi dedicarea, dar şi cu bucurie. Aşa 
apare lucrul bine făcut. 

Sau poţi avea impresia că i te poţi opune, că eşti mai presus de flow- 
ul Vieţii. Dar şi asta-i tot o senzaţie, una nouă, o experienţă interesantă. 

Te simţi un demiurg, un planificator de destin. Foarte frumos! Te adapi 
atunci din senzaţia voinţei divine. Dar corpul-minte nu poate ieşi din 
scenariu, fiindcă ar strica restul piesei, jocul celorlalţi actori. Deci totul se 
petrece în conştiinţă, unde chiar eşti Dumnezeu. 


Schimbarea stilului de viaţă 


Iluminarea trezeşte în om capacităţi neştiute sau măcar curajul de a- 
şi exprima talentele şi dorinţele până atunci inhibate. Aşa pare. În 
realitate, venise momentul ca ele să se desfăşoare nestingherite şi de 
aceea a apărut iluminarea. 

Iluminarea îi poate face pe oameni să se comporte ciudat. De pildă, 
unii renunţă definitiv la serviciu şi preferă să stea degeaba, contemplând 
viaţa, pur şi simplu. Alţii îşi schimbă radical stilul de viaţă, de pildă, 
renunță la mâncare, hrănindu-se cu prana din aer. Dar nu iluminarea e 
de „vină”. Chiar şi oamenii neiluminaţi au astfel de iniţiative năstruşnice. 

De exemplu, un tânăr român sătul de confort şi de munca de birou, 
după ce şi-a vândut casa, şi-a cumpărat un iaht cu care colindă mările şi 
oceanele, schimbându-şi radical stilul de viaţă. Şi nu este iluminat, nici 
nu are preocupări spirituale. 1 

Deci să nu dăm vina pe iluminare pentru diversele iniţiative ciudate 
ale unor semeni mai îndrăzneţi. Ei urmează îndemnul divin, la fel ca toţi 
ceilalţi. Numai că, în cazul lor, Divinitatea experimentează ceva mai 
intens, ca în sporturile extreme. 

Alţi iluminaţi îşi păstrează vechiul stil de viaţă, încât nimeni nu le 
observă profunda transformare interioară. Rămân invizibili, modeşti, 
necunoscuţi. Nici măcar nu simt nevoia să vorbească despre noua lor 
stare, fiindcă nu cred că pot fi înţeleşi de ceilalţi semeni „normali”. 

Iluminarea nu schimbă destinul, cum spuneam. Doar îi „dă viteză”, 
ne înlătură blocajele interioare ca să ne manifestăm liber, după cum vrea 
Spiritul. Asta, privind din timpul direct. Dar revenind la timpul destinic, 
înțelegem că era menit să se întâmple. 


Nu căuta avantaje personale 


Filosofia nondualistă nu are nicio utilitate practică. Nu putem 
trage nicio concluzie certă şi definitivă sau să aplicăm cumva această 


1https://www.youtube.com/ (o Mihai AlexandruHash 

revelaţie. Orice concluzie am trage, este parţială, deci falsă. 
Nondualismul ne poate doar alina suferința esenţială a ego-ului, care 
aspiră mereu către altceva, mereu nemulţumit cu ce are. Ne poate linişti 
cugetul şi detaşa de spectacolul neostoit al lumii. 

Însă, uneori, ideile pe care ego-ul le gândeşte inspirat de filosofia 
nondualistă pot fi direcționate şi eronat, creând frustrare, tristeţe, 
pasivitate, enervare etc. 

Cel cuprins de febra nondualităţii nu o mai poate uita. Sau, dacă o 
uită, înseamnă că aşa era scenariul. 

Nondualismul nu este o afacere, nu urmăreşte interesul personal al 
cuiva, fiindcă „nu există nicio persoană”. Dar nici nu interzice nimănui să 
îşi vândă ştiinţa pe bani. 

Transformarea numită iluminare sau trezire spirituală este cea cu 
adevărat marcantă, dar ea nu produce neapărat mult-aşteptatele puteri 
supraomeneşti demiurgice şi scăparea definitivă de necazurile zilnice, 
cum credea ego-ul. Supraputerile sunt fenomene energetice ce aparţin 
Creaţiei. Este însă adevărat că iluminarea poate aduce şi schimbări 
energetice importante. 

Ce se întâmplă prin iluminare este că se dizolvă senzaţia de persoană 
autonomă, este o de-personizare. Psihiatrii îi spun de-personalizare, 
ceea ce nu este corect, căci personalitatea rămâne, prin ea te distingi 
psihic de altcineva. Ba chiar, uneori, o non-persoană poate simţi nevoia 
să-şi îmbunătățească tiparele psihologice, deci să-şi  cizeleze 
personalitatea. 

Iluminarea doar îți dezvăluie Creatorul, lăsând intacte legile Creației 
să-şi urmeze calea. 

La unii, ego-ul se stinge treptat, dar la alții, brusc, iar la majoritatea, 
apar mai multe episoade de trezire. Fiecare individ este un caz special, 
nerepetabil. Aşa că nu se pot da nici prescrieri, nici descrieri 100% 
corecte despre ce efecte colaterale va avea trezirea spirituală. Nu ştim cu 
certitudine decât că va fi originală, unică. 


Extaz intens și extaz rafinat 


Iluminarea deplină (eliberarea) produce o transformare energetică, 
dar subtilă, rafinată. Odată cu perceperea faptului că eşti una cu întreaga 
Creație, eşti pătruns de un delicios extaz rafinat, blând, continuu. 
Fericirea iluminării atenuează intensitatea emoţiilor negative, cât şi 
pozitive. Este o iubire universală, neutră, tolerantă. 

Există şi un alt fel de extaz menţionat cu alte ocazii, anume acea 
trăire foarte intensă, supranaturală. De pildă, când artiştii sunt cuprinşi 
de inspiraţia artistică, ei devin nişte canale pure prin care curge energia 
beatifică creatoare. Este o fericire intensă, dar de scurtă durată. Totuşi, 
elevația spirituală pe care o produce această graţie rămâne mult timp. 

Tot un gen de extaz intens trăiesc şi cei „răpiți în duh” sau au alte 
experienţe paranormale cu îngeri. 

Am putea spune, în concluzie, că extazul subtil este oferit de 
Absolutul Creator, iar extazul intens este oferit de o divinitate aparţinând 
Creaţiei. Adică, tot de Creator, dar deghizat. 


Timp fizic și timp mental 


Vorbeam de cele două componente divine necesare pentru ca să se 
întâmple ceva: 1) timpul direct, cauzal sau fizic şi 2) timpul invers, 
destinic sau mental, al imaginaţiei divine. În lipsa celor două fluxuri 
temporale simultane, nu se întâmplă nimic, timpul este zero în 
neclintirea veşnică. 

Noi trăim în timpul fizic, unde avem impresia că funcţionează legea 
cauzalităţii: orice efect are o cauză. Din perspectiva divină, nu este chiar 
aşa. Timpul fizic este generat de timpul destinic sau proiectul divin. Am 
putea spune că totul este ante-programat, pentru că destinul vine din 
viitor. 

Totuşi, dacă ne-am plasa în timpul destinic sau mental, având 
impresia că fantazăm liber, am observa că tot ce imaginăm noi e scris 
deja, adică vine din faţă, din timpul cauzal, fizic. Deci ne-am imagina 
numai ceea ce este obligatoriu să se întâmple conform legii cauzei şi 
efectului. Este o situaţie simetrică. Ciudat, nu?! 

Atunci, cine pe cine generează sau care timp are prioritate? 

Întrebarea este pusă din poziţia în care presupunem că ori timpul 
mental generează timpul fizic, ori invers. Din perspectivă divină, este o 
chestiune greşit pusă. Căci ambele timpuri sunt pornite simultan de către 
Voința Divină şi se potenţează reciproc. Asta-i mecanica divină. Cu alte 
cuvinte, există atât liber-arbitru, cât şi destin. Sau, la fel de adevărat, nu 
există nici liber-arbitru individual, nici destin. 

O 
VIAŢA 
Timp direct Timp invers 


Mecanica divină: ambele roţi se mişcă simultan, dar în sens invers. Viaţa e un 
simplu cadru static între cele două vârtejuri de energie. Roata motoare a 
angrenajului este Voința divină. 


Să folosim o altă analogie. 

Ne aflăm pe autostradă şi ne conducem vehiculul. Sensul nostru de 
mers ar fi timpul fizic, cauzal. Din sens invers apar alte maşini. E o 
imagine cu care suntem obişnuiţi. 

Acum încep „nebuniile”. De fapt, maşina noastră stă pe loc. Abia în 
momentul când din sens invers trece pe lângă noi o altă maşină, energia 
aerului mişcat între maşinile noastre ne dă un impuls şi ne împinge 
câţiva metri mai înainte. După care iarăşi stăm pe loc, fără gânduri, fără 
minte. 

Deci timpul este secvențial, iar viaţa se desfăşoară asemănător unui 
film de celuloid, cadru cu cadru. Acesta este sensul ideii că nu există 
decât ACUM sau prezentul. Viaţa nu este autostrada, ci doar acel scurt 
moment când cele două maşini se întâlnesc. Autostrada ar fi doar 
suportul divin pentru timp. 

Se pare că pe autostradă este mare aglomeraţie, maşinile mergând 
bară la bară în ambele sensuri de mers. Şi de aceea timpul pare că curge 
continuu. Dar e suficient ca un poliţist să oprească cârdul de maşini de pe 
un sens, că se va opri şi celălalt, automat. Este ceva asemănător cu acele 
secvenţe de film, unde personajele „îngheaţă” într-o poziţie, iar camera 
de luat vederi se învârte în jurul lor, observându-le din toate unghiurile. 

Ăsta-i adevărul despre timp: este un artefact divin, o creaţie 
artistică. Este creat simetric, ca să se poată întâmpla ceva totuşi în 

această nemişcare divină. Aţi auzit spunându-se că „universul e mental”, 
adică timpul mental creează timpul fizic. Dar e valabil şi invers, desigur, 
„creierul face posibilă gândirea”. Sunt valabile atât ştiinţa fizicii, cât şi 
ştiinţa metafizicii. Şi totuşi, ambele sunt nişte iluzii divine. Dumnezeu le- 
a inventat şi le pune în acţiune pe amândouă ca să producă viaţa 
universală. 


Modele ale timpului 


Din câte am observat, există cel puţin trei modele ale timpului: 

1) Timpul, ca un „buchet de flori”, asimetric. Trecutul este fixat 
odată pentru totdeauna, iar viitorul se deschide într-o infinitate de 
variante posibile. Şi nimeni nu poate şti cu absolută certitudine care 
variantă va deveni trecut. Există doar probabilităţi. 


Dar ce este prezentul?! Câte secunde durează sau câte minute sau 
câte ore?! Evident că nu se poate trasa nicio graniţă între trecut şi 
prezent, ele se întrepătrund. Am putea spune mai degrabă că prezentul 
este doar hotarul invizibil, abia bănuit, dintre trecutul fix şi viitorul 
imprevizibil. Prezentul n-are nicio valoare în acest model. 

2) Timpul, ca o „lance de fier”, simetric. Viitorul este la fel de fix ca şi 
trecutul. Este varianta pe care am susţinut-o în aceste ultime texte, din 
nevoia ştiinţifică de simetrie. Este validată de existenţa fenomenelor de 
precogniţie, profeție, deja-vu şi citire în akasha. În acest model, nu există 
decât un prezent etern, fără margini. 

Ca o variantă de compromis, spiritualitatea a adoptat modelul hibrid 
pe care l-am putea compara cu o „lumânare de nuntă”: o lungă lumânare 
(veşnicia) învelită într-un buchet de flori (imprevizibilitatea). El susţine 
că soarta ne este bătută în cuie, dar numai în privinţa unor evenimente 
cruciale, esenţiale, ce nu pot fi evitate; am putea, cel mult, să le decalăm 
uşor momentul de apariţie. Iar în rest, avem libertatea să facem orice alte 
lucruri mărunte. 


Deşi pare cel mai rezonabil şi tolerant, acest compromis ridică cele 
mai multe semne de întrebare filosofice şi ştiinţifice. 

3) Trecutul „minimalist”, ca un punct fără dimensiune. Nici trecutul, 
nici viitorul nu există obiectiv, ci sunt create în clipa prezentă. Conform 
acestui al treilea model, planificarea se creează simultan cu 
acţiunea propriu-zisă, în unica clipă care există, Acum sau Veşnicia. 
Destinul nu este efectul unei elaborări minuţioase, de lungă durată, care 
să fie înregistrată într-o arhivă gigantică, de unde este scos treptat. Nu. 

Totul se creează într-o clipită, singura care există vreodată. Destinul doar 
pare meticulos elaborat, fiindcă vine din viitor, curgând invers decât 
timpul fizic. O aparenţă şi nimic mai mult... În realitate, totul e spontan. 


Acţiune Planificare 


n — 


În Acum se creează destinul, tot în Acum se trăieşte viaţa, nu există 
niciun fluviu sau covor al timpului. Există doar viteza momentană a 
acestei curgeri, un vector abstract. Acesta ar fi timpul fizic... Şi 
contrapartea sa, timpul destinic, este tot un vector abstract orientat 
invers, în acelaşi punct unic al existenţei. Timpul este punctul de 
ciocnire a două tendinţe. 

În acest model, Creaţia este chiar nimic, o aparenţă... O apariţie şi 
dispariţie instantanee în Vidul Creator Absolut. 

14 ianuarie 2023 

EXTREMUL MONOTEISM 


Nicio religie nu-i monoteistă 7 Filosofia extremă ză A treia jumătate să 
Impăcarea dintre spiritualism şi nondualism 1 Iluminarea spiritelor 
superioare z "Marea Evanghelie a lui loan” - selecție 


Nicio religie nu-i monoteistă 


În trecutul omenirii existau religiile poli-teiste, cu mai mulţi zei. 
Dintre aceştia, de obicei, unul era considerat cel mai potent, zeul suprem. 
Aşa era Zeus în Olimpul grecesc, de pildă. 

În India, s-au mai simplificat lucrurile şi a apărut religia tri-teistă 
(trimurti). Întâi, avem zeul creator, Brahma, un zeu neutru şi indiferent. 
Apoi apar alţi doi zei supremi: Vishnu, cel care menţine creaţia, ca zeul 
cel bun. Iar Rudra-Shiva, cel care distruge creaţia, ar fi zeul cel rău. Cu 
timpul, fiindcă era insuportabil, Shiva a fost modificat uşor-uşor într-o 
versiune a lui Vishnu. 

Au apărut şi religiile bi-teiste: întâi mozaismul, apoi zoroastrismul, 
creştinismul, islamismul. Teoretic, ele se închină Dumnezeului Binelui, 
dar practic, îi recunosc şi puterea lui Satan. Viaţa este o luptă între cei doi 
zei supremi. Desigur, se spune că victoriile lui Satan sunt temporare şi că, 
în final, victoria Îi va reveni lui Dumnezeu. Numai că afirmaţia asta nu 
schimbă realitatea de pe teren şi aruncă dovada într-un viitor incert. 
Deocamdată, binele şi răul îşi alternează mereu victoriile. 

Ba chiar, Satan are prioritate. Tot răul de pe lume ar fi opera 
acestuia, iar Dumnezeu vine din urmă, încercând să repare dezastrul. S- 
ar părea că Satan are mereu iniţiativa. Aşa se întâmplă în viaţă: 
infractorii sunt cu un pas înaintea poliţiştilor. 

Prin urmare, nu există nicio religie mono-teistă. Singura 
monoteistă ar fi nondualitatea, care însă nu-i o religie. Şi nici măcar 
spiritualitate nu este. Ci nondualitatea înglobează totul — absolut totul, 
inclusiv a-teismul. 

Filosofia extremă 


Nondualismul este filosofia extremă, absolută. Pe de o parte, oferă 
explicaţii la orice. Pe de altă parte, nu oferă nicio soluţie la nimic. 
Filosofie pură... 

Oricât de visători ar fi majoritatea filosofilor în abstracţiunile lor, nu 
pot renunţa la idealul omenesc de a le găsi şi o aplicaţie practică — sfaturi, 
recomandări, metode, dogme, ideologii, teologii, orice ar putea servi ca 
ajutor omenirii rătăcite în ignoranță. Nondualitatea însă taie orice astfel 
de elan misionar. 

Toate îşi sunt sieşi suficiente. Nu există nimeni ca entitate separată 
de Unime. Prin urmare, tot ce se întâmplă, inclusiv aparenta nevoie şi 
cerere de ajutor, face parte din Joc. 

Nu e nevoie să căut şi să răspândesc nicio soluţie, pentru că nu există 
nicio problemă, ci un Joc gratuit, copilăresc, complicat dar fără miză, fără 
scop. Iar asta explică orice, inclusiv aspectele sale iraționale, de genul 
războiului. (Observaţi că m-am exprimat la persoana întâia, singular. 
Nondualismul nu face recomandări generale.) 

Iar dacă unii propun „soluţii”, foarte bine, şi asta face parte din Joc. 
Sunt necesare şi ele, ca să rezolve „problemele”. Nondualistul nu se 
împotriveşte la nimic şi se bucură de totul. 

Nondualismul poate, totuşi, oferi un ajutor crucial în orice pretinsă 
„problemă” creată de ego, de natură psihologică. Fiindcă toate 
problemele închipuite pleacă de la simţul eu-lui. Când acesta se diluează, 
ele par cu totul ridicole. 

Teologia este filosofie practică, ideologia politică este filosofie 
practică, şi uite cât rău pot face, când „marii” gânditori au vanitatea să 
declare că ideile lor măreţe trebuie urmate de toţi ceilalţi... În schimb, 
nondualiştii sunt foarte toleranţi cu toate ideile, considerându-le pe toate 
nişte poveşti. Nu-i atinge profund nicio idee, văzându-i goliciunea. 

În concluzie, nondualismul, ca filosofie în sine, are multe 
dezavantaje faţă de alte curente. 

Pe de altă parte, tezele sale sunt răspândite de mii de ani peste tot, în 
religie, în spiritualitate, în filosofie. Iar iluminaţii, cei care au pornit acest 
curent de gândire, sunt de obicei oameni respectaţi, ba chiar veneraţi de 
semenii lor. 

Nondualismul este logic, dar nepractic. Ne atrage prin simplitate şi 
fiindcă îi intuim adevărul, dar uităm rapid de el când suntem prinşi în 
jocul vieţii cotidiene. Este îngropat în învăţăturile spirituale, nepus în 
prim-plan. 

Cum putem recunoaşte tezele nondualiste printre celelalte 
spirituale? 

Ele sunt cel mai greu de pus în practică şi, simultan, greu de 
acceptat. Multe lucruri ni se par dificile la început, dar consimţim să le 
încercăm. În schimb, nondualismul pare, din start, o aberaţie. 

Să luăm, ca exemplu, afirmaţiile cristice: „Întoarce şi celălalt obraz!” 
(Matei 5:39) sau „Nu te îngrijora pentru ziua de mâine!” (Matei 6:34) sau 
„Iubeşte-ţi aproapele ca pe tine însuţi!” (Matei 22:39) sau „Iartă-l pe cel 
care ţi-a greşit!” (Matei 6:12). Ele nu au nicio noimă în contextul vieţii 
normale, ci provin din viziunea pur nondualistă a lui Isus. 

Dar El vedea cât de greu le vine oamenilor să accepte sau să pună în 
practică asemenea idealuri. Aşa că le-a dat şi învățături oarecum mai 
uşurele, brodate pe principiile psihologiei şi fiziologiei. 


A treia jumătate 


O pătrundere intelectuală deosebită ne oferă clasificarea viziunilor 
metafizice în trei: ateism, spiritualism şi nondualism. Până recent, se 
vorbea doar despre materialism filosofic (ateism) şi idealism filosofic 
(spiritualism), ca cele două tabere ce-şi dispută adevărul. Odată însă cu 
apariţia nondualismului radical, lucrurile s-au schimbat. Nondualismul 
şi-a câştigat dreptul la independenţă, devenind a treia forță. Sau a treia 
„jumătate”, strecurându-se forţat între cele două mari diviziuni 
metafizice. © 

Nondualismul are puncte comune şi cu ateismul, şi cu 
spiritualismul, dar nu se identifică cu niciunul dintre ele. Până de curând, 
chiar şi acum, mulţi consideră că nondualismul este o variantă a 
curentului de gândire spiritualist. Am adus în scrierile mele destule 
argumente că nu este aşa. Mai mult chiar, nu se poate defini nici măcar 
ca făcând parte din spiritualitate. Nondualitatea înglobează totul, inclusiv 
gândirea spiritualistă şi cea materialistă. Nu împarte lumea în spiritual şi 
material. Nici în bine şi rău. Diferă în unele puncte esenţiale de 
spiritualitate. 

Într-un fel, venise timpul ca tărâmul metafizicii să devină 
multipolar. Mulţi oameni nu se regăseau complet nici în ateism, nici în 
spiritualism. Pe de altă parte, nondualismul le îmbrăţişează pe 
amândouă ca pe puişorii săi. 

Chiar dacă nondualismul are o altă abordare decât spiritualismul, 
deseori se întrepătrund. De pildă, învățătorii nondualişti apelează deseori 


RĂZVAN-ALEXANDRU PETRE - Eseuri pe teme spirituale 2023 pag. 17 


la gândirea dualistă obişnuită pentru a-şi transmite mesajul către 
semeni. Sau căutătorul spiritual poate trece lin, fără să-şi dea seama, pe 
panta nondualismului, ieşind uşor din canoanele de gândire spiritualiste. 

În alte cazuri, cînd simţul eului se dizolvă spontan, trecerea este 
dramatică, lăsând totul în urmă. Totuşi, nu reduce totul la zero, iar 
ulterior, omul ar putea simţi nevoia să-şi elimine condiţionările, să-şi 
purifice „umbra”. E ca şi cum ai scos eul din priză, dar continuă să se 
învârtă din inerție, poate chiar mai abitir, la început. Odată ce dispare 
flitrul egotic, ies mai uşor la iveală din subconştient multe aspecte 
ascunse, care fuseseră bine păzite de mintea conştientă, ce se ferea să le 
manifeste. 


Spiritualism 


Împăcarea dintre spiritualism şi nondualism 


«Întotdeauna am fost şi suntem deja întregi şi completi. Nu devenim ceea 
ce suntem, căci ce suntem este însăşi fundamentul fiinţării. Dar în acelaşi 
timp, suntem mereu supuşi devenirii în cadrul experientei noastre relative de 
oameni.» ~ Adyashanti 


Din câte cunosc despre spiritualism şi nondualism, aş putea face o 
sinteză pe scurt, pentru a remarca conexiunea dintre ele. Spiritualismul 
analizează foarte corect Creaţia, împărţind-o în mai multe planuri: fizic, 
astral, mental, divin. 

După ce murim, lăsând corpul fizic în urmă, conştiinţa de sine trece 
în planul următor, cel astral. Aici capătă instantaneu un alt corp astral, 
generat de obişnuinţa de a avea un corp fizic. Legile astralului sunt mult 
mai laxe decât cele terestre. Corpul poate fi modificat la dorinţă şi se 
vindecă instantaneu, orice dorinţă se îndeplineşte imediat. Nu mai 
trebuie să ne îngrijorăm de supravieţuire şi autoprotecţie. De aceea, eul 

devine mult mai relaxat, mai puţin egocentric, se expansionează tot mai 
mult. 

Odată cu trecerea conştiinţei în planul următor, cel mental-spiritual, 
lucrurile se schimbă dramatic. Dispare nevoia de a avea un corp şi de a 
manipula obiecte cu formă. Ne mulţumim cu plăcerea gândirii. Suntem 
nişte puncte de fericire, fără corpuri şi fără alt scop decât cel de a ne 
bucura de orice idee. Şi nu prea sunt motive de neplăcere. Acesta ar fi 
tărâmul spiritelor superioare sau al ideilor pure. Spiritele păstrează, 
totuşi, o dorinţă fierbinte, care nu le dă pace: ele vor să evolueze, să 
atingă nivelul următor. 

Planul superior celui mental-spiritual este cel dumnezeiesc. Aici, 
conştiinţa de sine dispare, fiindcă dispare sinele individual. Devenim 
una cu toată Creaţia, avem o conştiinţă universală. Totuşi, se păstrează o 
personalitate distinctă. Acesta este tărâmul marilor zei sau marilor puteri 
cosmice, planul non-sinelui diferențiat. Există o infinitate de 
personalităţi dumnezeieşti, întinse în toată Creaţia. 

Oamenii religioşi îşi imaginează existenţa unui singur Dumnezeu 
bun, drept, frumos, nobil, iubitor etc. Ei bine, există nenumărați 
Dumnezei cu aceste calităţi, dar cu anumite nuanţe: unii accentuează pe 
calitatea de frumuseţe, alţii pe calitatea de compasiune etc. 

Sau, dacă vreţi neapărat, am putea spune că există un singur 
Dumnezeu (non-sine) cu multe personalităţi sau fațete. Când omul 
vorbeşte cu Dumnezeu, vorbeşte cu unul dintre aceştia, nu contează care, 
căci toţi gândesc la fel şi cunosc totul instantaneu. Este o comunitate 
divină care coordonează întreaga Creaţie. 

Am scris mai demult o carte despre Marile Puteri Cosmice hinduse, 
unde am afirmat că Tripura Sundari nu diferă de Kamalatmika, fiindcă 
au exact aceleaşi caracteristici, doar că au apărut în zone diferite ale 
Indiei. Prin urmare, cele zece Mari Zeiţe sunt doar nouă. Acum vin cu o 
idee opusă. Pot fi nu doar două, ci mii de zeițe ale frumuseţii, fiecare 
aducând propria nuanţă. Dar, desigur, mintea umană preferă să 
simplifice lucrurile, nu să le complice şi mai mult. Aşa că a fost justificată 
şi critica mea... 

Evoluţia spirituală înseamnă evoluţia spiritului, a sinelui sau eului. 
Ea se termină doar odată cu intrarea pe tărâmul dumnezeiesc al non- 
sinelui. Nu există un ideal mai înalt pentru un spirit decât acela de a se 
diviniza. Desigur, se păstrează individualitatea, personalitatea, care 
devine universală. 

Totuşi, există un nivel şi mai „înalt” decât acesta, al non-sinelui 
nediferenţiat sau Absolutul Creator. Aici, non-sinele pierde toate 

diferenţele, nu se mai poate spune că ceva diferă de altceva. Din această 
cauză, nu Îl putem descrie, pentru că nu avem cu ce-L compara, totul este 
identic, otova. Cuvântul ce îl poate descrie cu aproximaţie este Nimic sau 
Vid. Sau Otova, de ce nu?! Rimează cu Iehova... © 

Trecerea de la non-sinele diferențiat (Iehova) la non-sinele 
nediferenţiat (Otova) nu poate fi considerată o evoluţie, un suiş. Ce 
evoluţie ar fi aceea de la „a fi Nimeni” la „a fi Nimic”?! Eul nu găseşte 
nimic atractiv în Nimic, ba chiar se îngrozeşte de El. Şi oare nu este peste 
puterea şi logica unui sine să compare non-sinele cu non-sinele ?! 

Absolutul este Sursa fericirii tuturor, este „substanţa” fericirii şi 
iubirii. Toate creaturile, inclusiv acei măreţi Dumnezei, plutesc în acest 
aparent Vid, sunt un fel de vis al Său. Planurile şi tărâmurile descrise mai 
devreme nu sunt puse unul peste altul, ci unul într-altul şi toate sunt 
cuprinse în acest Vid. 

Iluminarea sau trezirea nondualistă înseamnă revelarea în propria 
ființă a acestui suprem Vid creator, Non-sinele nediferenţiat. Prin 
urmare, spiritualismul se ocupă de Creaţie, iar nondualismul vorbeşte 
despre Creator. Există o continuitate (căci Creaţia există în Creator), dar 
şi o ruptură inevitabilă (căci Creatorul nu are nevoie de Creaţie pentru a 
exista). Spiritualismul explică totul şi orice foarte logic, ceea ce ne atrage 
la el. Nondualismul ne spune că logica aparţine minţii, care este o creaţie 
venită de dincolo de minte, prin urmare, nu putem folosi mintea ca să 
înțelegem Creatorul. 

Sunt spiritele iluminate? 

Cu cât urcăm pe scara evoluţiei, cu atât experienţele iluminatorii 
sunt mai facile şi mai dese. Totuşi, însuşi faptul că mai avem de evoluat 
ne arată că nu trăim continuu în starea supremă de nondualitate. Şi atâta 
timp cât avem un eu, o individualitate, o personalitate, vom păstra o 
minimă distanţare faţă de Creator. Pe de altă parte, tot El ne poate oferi 
Graţia unei trăiri inegalabile, prin iluminarea deplină. Există multe 
niveluri şi iluminări parţiale, în acord cu planurile şi tărâmurile Creaţiei. 
Dar nimic nu se compară cu iluminarea deplină, cu scufundarea în Vidul 
Absolut, când dispari cu totul şi totuşi exişti. 

Cu cât sentimentul de sine este mai expansionat, cu atât suntem mai 
iluminaţi. La început, conştiinţa este contractată la acest corp fizic 
extrem de limitat. Apoi, în planul astral, conştiinţa de sine se dilată 
treptat, iar în planul spiritual devenim cu adevărat fericiţi, ca indivizi. 
Extazul suprem este oferit însă de starea de non-sine, non-individuală, 
non-duală, când nu mai există niciun centru al conştiinţei. Conştiinţa se 
întinde pretutindeni şi nicăieri. 

În realitatea lor profundă, spiritele sunt această Conştiinţă 
diferențiată infinită şi nemanifestată. Nu există nicio diferenţă de esenţă 
între un Zeu sau Putere Cosmică şi orice spirit. Diferenţa apare la nivelul 
manifestării, când Conştiinţa se îmbracă cu diverse voaluri sau 
învelişuri, de care apoi încearcă să scape. Este un Joc nevinovat şi gratuit, 
nu ceva grav şi serios. Iar regula Jocului se numeşte „evoluţie”. Dacă un 
spirit-dumnezeu ar vrea să iasă din Joc, nimic nu-l opreşte s-o facă. Dar 
poate reveni oricând, dacă se plictiseşte de atâta linişte şi pace. 

Ce se întâmplă după ce omul primeşte graţia iluminării 
nondualiste, când se percepe Vidul absolut, Nimicul care este totul? 

Am stabilit deja, în alte scrieri, că viaţa zilnică rămâne aceeaşi şi 
poate că nimeni nu va observa gigantica transformare lăuntrică a celui 
trezit. 

Dar după moartea corpului? 

Unii afirmă că, după moarte, conştiinţa iluminatului se retrage în 
Absolut, încetându-şi existenţa individuală. Punct. 

Alţii afirmă că iluminarea marchează un moment de cotitură în 
evoluţia spiritului, care este avansat într-un plan superior. De pildă, din 
astralul superior în mental sau din mentalul inferior în mentalul superior 
etc. 

Alții, mai agnostici din fire, spun că, pentru a confirma orice 
scenariu post-iluminare, trebuie ca cineva să fie martor la transformarea 
acestui eu sau conştiinţe de sine. Şi cine poate juca rolul de martor 
detaşat şi obiectiv în acest joc al măştilor?! Numai non-sinele ne poate 
spune ce se întâmplă. 

Dar atâta timp cât te simţi separat de El, nu poți avea încredere în 
ce spune, fiindcă de atâta timp te păcăleşte. Cum adică?! Păi, te păcăleşte 
că ai fi altceva decât El. Şi te va mai păcăli în continuare, dacă aşa vrea, în 
acest joc al aparenţelor lumeşti. 

Apropo, îmi amintesc acum de un maestru iluminat care spunea că 
dovada iluminării este ca ochii să nu se mai mişte, privirea să rămână 
fixă, precum a lui Osho. Între timp, şi-a reevaluat această opinie, dar a 
lansat altele originale. Şi cine le poate confirma sau infirma?! 

În concluzie, să creadă fiecare ce vrea, în acord cu ceea ce îl 
îndeamnă Spiritul sau Divinul să creadă. Toate variantele sunt 
acceptabile, fiindcă niciuna nu este adevărată. Viaţa este o iluzie, o 
poveste minunată, apărută în mijlocul acestui Neant absolut, unde nu se 
petrece nimic niciodată. 

Renunţarea la iluzie îl îngrozeşte pe eu, fiindcă, în virtutea 
programului care rulează, se teme de plictiseală şi, mai ales, de propria 

dispariţie. Eul este chiar acest program de separare de Sursă. Iar 
programul de separare a început cu Însuşi Dumnezeul Binelui sau Marile 
Puteri Cosmice, când, în cadrul non-separării a apărut diferenţierea, 
nuanţarea, personalităţile distincte. 

Iluminarea pune capăt poveştilor, dar în acelaşi timp, le dă voie să 
continue cu şi mai mare avânt. Acesta este paradoxul divin, o mişcare 
spontană în două sensuri opuse. El halucinează şi tot El redevine lucid, 
din propria voinţă. Dar nu putem vorbi de o voinţă în sensul obişnuit, 
fiindcă El nu are un sine, un eu. Ne putem oare închipui o voinţă sau o 
inteligenţă fără eu, fără un centru?! N-ar fi oare mai potrivită sintagma 
de „inteligenţa naturii”?! 

Iată cum ne încurcăm în cuvinte contradictorii şi paradoxale, dacă n- 
avem unele potrivite în dicţionar... Bine măcar că există cuvântul 
„paradoxal”, ca să putem defini Divinitatea cu acest atribut: paradoxală. 
Şi cuvântul redescoperit astăzi: „Otova”... 


Iluminarea spiritelor superioare 


„Entitate colectivă” este expresia paradoxală şi oximoronică care 
descrie cel mai bine lumea spiritelor superioare. 

Iată, mai jos, cum descrie un spirit superior starea de supunere 
totală în faţa Voinţei Divine. Nu e vorba de un abandon voluntar de 
moment, ci în lumea spiritelor superioare, starea de eliberare de eu este 
permanentă. 

Ele se recunosc între ele ca personalităţi diferite, dar având aceeaşi 
Conştiinţă. Au aceeaşi identitate, cu haine diferite. Ce este un spirit? Este 
unica Conştiinţă ce se acoperă cu un voal diafan de separare. La unele 
spirite, voalul este mai subţire, iar la cele încarnate este maxim de gros. 

După cum rezultă din cele ce urmează, iluminarea şi eliberarea nu 
este specifică numai omului, ci şi spiritelor. Acesta ar fi un argument de 
ce conştiinţa omului iluminat nu îşi va pierde complet individualitatea la 
moarte (cum cred unii), ci îşi va continua viaţa ca spirit superior. După 
logica (lor), nici n-ar trebui să existe spirite. Totuşi, miile şi milioanele de 
revelații şi fenomene spiritiste nu pot fi considerate doar producţiile unei 
imense conspirații divine... 

Nici ego-ul nu este specific numai omului, ci şi spiritelor 
„inferioare”, care sălăşluiesc în astral (de la nivelele inferioare până la 
astralul înalt). Spiritele superioare, fără ego, trăiesc la nivelul mental, 
cauzal, spiritual (denumirile diferă, dar toate sunt mai sus de astral). 

Spiritul comunicator mai adaugă în cele de mai jos un lucru 
deosebit. Anume că spiritul liber, ca şi orice altă creatură, are rolul său în 
economia naturii. Dumnezeu nu are nevoie de acţiunea niciunei creaturi 
pentru a genera fenomene sau evenimente, dar se foloseşte totuşi de 
toate pentru a alcătui un univers armonios şi complex. Asta ne sugerează 
că toate fiinţele fac oricum Voia Divină, fie că ştiu sau nu ştiu, fie că vor 
sau nu vor. 

La această concluzie nondualistă ajunsesem deja, că nu există decât 
un Centru de putere şi iniţiativă. Comentariile, judecăţile, emoţiile 
egotice sunt doar nişte note de subsol care îmbogăţesc experienţele 
universului, dar nu modifică mersul lucrurilor. Şi lucrurile rele care se 
petrec, tot din iniţiativa divină au loc. 

Deci, pe lângă cursul evenimentelor, mai apare şi scenariul care îi 
este livrat exclusiv ego-ului, format din gânduri şi emoţii personale. Acest 
scenariu secundar îl împinge la concluzia că acţiunile minţii-corp ar fi 
comandate chiar de el. Dar, de fapt, gândurile şi emoţiile îi vin de nu-se- 
ştie-unde, în sincronicitate cu evenimentele care trebuie să se petreacă 
oricum. lar ego-ul trage concluzia că el le-ar genera. Ditamai înscenarea! 
© 

Încă un lucru deosebit, pe care îl găsim în alte comunicări spiritiste. 
Spiritele superioare sau îngerii (mesagerii divini) spun că primesc 
porunci de la Dumnezeu, pe care le pun în aplicare imediat şi fără 
comentarii, ca la armată. Este interesant că nu înţeleg mereu logica sau 
rostul anumitor acţiuni pe care trebuie să le îndeplinească. Cu toată 
cunoaşterea lor îngerească, nu reuşesc să desluşească logica divină. 

Dacă sunt întrebate de către oameni, au întotdeauna un răspuns pe 
limbă, fiindcă sunt entităţi foarte inteligente. Totuşi, la o analiză atentă, 
uneori, se contrazic singure sau între ele. Încet-încet, devine clar că şi ele 
bâjbâie, ca şi oamenii, în căutarea unor răspunsuri. Sau că îşi adaptează 
răspunsul la nivelul omului sau grupului de auditori. 

Probabil că, în lumea lor, nici nu pot să-L descoasă pe Dumnezeu, 
dar, dacă oamenii le întreabă, caută şi ele să răspundă ceva. Deci ideea 
este că nimeni nu înţelege de ce Dumnezeu ia anumite decizii. Şi nici El 
nu explică. În fond, are libertatea absolută de a face orice, fiindcă nu-L 
trage nimeni la răspundere. 

Ba, cum să nu?! Noi, oamenii, nu suntem de acord chiar cu orice 
decide El... 

Oamenii sunt o deghizare a Lui. Este atât de liber, încât îşi permite 
chiar să nu fie de acord cu Sine însuşi. Ba, permanent, are o multitudine 
de opinii diferite. De aici provine dinamismul lumii. 

Înseamnă că lumea nu are nicio şansă ca să ajungă la pace, linişte 
şi armonie? 

Ba da, vor veni şi acele vremuri, dar nu va fi sfârşitul. Nu va veni 
niciodată vreun sfârşit, nici paşnic, nici conflictual. Cum spune la 
„Apocalipsă”, după mii de ani de pace, Anticristul va reveni în forţă. 
Ciclurile se repetă la nesfârşit. 

Dar diavolii, dracii, demonii? Ăştia ai cui sunt? 

Sunt spirite din astralul inferior, cu un ego puternic, aşa cum au şi 
unii oameni. Nu e mare diferenţă, decât de domiciliu. 

Dar ego-ul de unde provine şi care-i rostul lui? 

Ego-ul e acel voal pe care şi-l pune Dumnezeu ca să vadă Realitatea 
incomplet, trunchiat. Intenţionat, din curiozitate sau din nevoia de a 
experimenta toate punctele de vedere sau de a exprima ceea ce are în 
Sine. 

Nu văd cum ar putea viziunea asta să mă protejeze de rău! 

Repet încă o dată, nondualitatea nu are aplicaţie practică. Ea doar îţi 
explică, dacă vrei să cunoşti adevărul nepoleit. 

Totuşi, ideea că răul este doar o aparenţă ar putea să te ajute 
cumva să nu mai reacţionezi atât de spasmodic când îţi dă roată. Iar 
neutralitatea interioară va schimba evenimentele exterioare într-un mod 
miraculos. 


"Marea Evanghelie a lui loan" - Dicteu divin prin Jakob Lârber 
(selecţii din vol.7) 


Capitolul 15: O explicaţie cu privire la materializări 


1. (Rafael): „De fapt, prin mine însumi, eu nu sunt capabil să fac mai 
multe decât tine. Insă eu sunt un spirit pur, neavând acum decât un trup 
alcătuit din elemente atmosferice. lar ca spirit, eu mă pot lăsa cuprins în 
întregime de Voința Domnului şi astfel pot acţiona la fel ca şi Domnul Insuşi. 
Odată ce am fost cuprins de Voința Domnului, nu mai am altă voinţă 
decât pe aceea a Lui, şi îmi este imposibil să voiesc altceva decât ceea 
ce vrea Domnul. lar ceea ce vrea Domnul se împlineşte instantaneu. 


2. Vezi tu, tot ceea ce există şi creşte pe acest pământ sau pe altele, şi 
inclusiv Pământul însuşi, reprezintă tot atâtea minuni care au apărut din Vointa 
Domnului, cu singura diferenţă că, pentru ca inteligenţa creaturilor să se poată 
dezvolta, Domnul respectă o anumită gradare, astfel că ele apar unele din 
altele, pe niveluri tot mai înalte de evoluţie, prin Vointa Sa. Dacă Domnul nu ar 
acţiona în acest fel pentru dezvoltarea şi consolidarea fiinţelor inteligente, El 
ar putea la fel de bine, în virtutea atotputerniciei Sale, să cheme la 
fiinţare într-o singură clipă o întreagă lume, aşa cum face să apară un 
fulger. 

3. Ştiai că atmosfera (eterică a) acestui pământ conţine toate substanţele 
şi elementele din care este el alcătuit(arhetipurile din fluidele eterice ale 
Geei)? Tu nu le poţi percepe cu simţurile tale pământeşti, însă pentru un spirit 
desăvârşit, aceasta este la fel de simplu precum îţi este ţie să faci diferenţa 
dintre o piatră pe care o iei de jos şi un peşte sau o bucată de pâine. Şi la fel 
de uşor îi este unui asemenea spirit să adune aceste elemente(matrițele 
arhetipurilor) din aer (eter) şi să le combine pentru a constitui astfel un 
obiect oarecare, într-o singură clipă. 


4. Cât despre cum este cu putinţă aşa ceva pentru un spirit desăvârşit, 
desigur că un om obişnuit nu va putea înţelege aceasta, atâta vreme cât el nu 
este renăscut în Spirit. De aceea, eu nu-ţi pot elucida aceste aspecte mai mult 
de atât. 


Capitolul 16: Cum contribuie spiritele naturii la constituirea metalelor. 
Secretul miracolelor 


1. (Rafael:) „Cu siguranţă că tu nu vezi în atmosferă acea substanţă din 
care este făcut de pildă aurul cel pur; însă ea se găseşte acolo, iar eu o văd şi 
o pot distinge cu mare uşurinţă de nenumăratele alte substanţe care se 
găsesc în aer (eter). Şi, întrucât eu pot face aceasta şi pot să-mi îndrept în 
mod egal atenţia şi voinţa în toate direcţiile, am capacitatea de a selecţiona 
substanţa specifică din care e făcut aurul cel mai pur, preluând-o din aer (eter) 
şi condensând-o într-o masă vizibilă; sau, la fel de uşor, pot să-i dau orice fel 
de formă solidă, de exemplu forma unui pocal; iar tu vei vedea atunci, după 
caz, fie o bucată amorfa de aur, fie un vas din acelaşi metal, iar acel aur va fi 
la fel de real şi de natural precum este cel pe care oamenii îl extrag din munţi 
şi, după ce îl purifică de materii străine, îl topesc în foc şi fac apoi din el tot 
felul de obiecte preţioase. 


2. Căci anumite spirite din materia muntelui, care au afinitate cu aurul cel 
liber din atmosferă, atrag către ele acest aur liber prin intermediul inteligenţei 
lor rudimentare şi prin forţa voinţei aflată în legătură cu ea - voinţă numită de 
chimişti «putere de atracţie» -, ceea ce face ca, după mai multe sute de ani, 
într-un astfel de loc să apară un zăcământ de aur. 


3. Faptul că o asemenea acumulare de aur în natură are loc extrem de 
lent se datorează inteligenţei foarte reduse şi voinţei la fel de slabe a acestor 
spirite ale muntelui, aflate într-un stadiu necesar de judecată. 


4. Însă eu, fiind un spirit absolut liber şi desăvârşit, înzestrat de 
Dumnezeu cu o foarte mare inteligenţă, precum şi cu întreaga forţă a Voinţei 
Sale, sunt capabil - după cum ţi-am arătat - să materializez într-o singură clipă 
ceea ce aceste spirite ale naturii, având o inteligenţă slabă şi o putere redusă 
a voinţei, nu pot realiza decât din aproape în aproape. 


Capitolul 17: Elementele primordiale ale Creaţiei 


1. După ce toţi oaspeţii au plecat, prietenul nostru Lazăr l-a întrebat pe 
Rafael: „Ascultă, tu care eşti plin de gloria lui Dumnezeu, ai spus că există un 
număr nesfârşit de substanţe şi de elemente primordiale, care plutesc în aer 
(eter) în mod liber şi pe care înţelepciunea şi voinţa unui spirit desăvârşit le 
poate recunoaşte ca atare şi le poate preface într-un corp material! Şi 

exemplele pe care mi le-ai dat m-au lămurit pe deplin de aceasta. Dar de unde 
provin ele la origine? Cum se pot găsi ele într-o asemenea diversitate în 
atmosfera pământului nostru, şi probabil într-o diversitate şi mai mare în 
atmosfera a nenumărate alte planete şi lumi, pe care Domnul Insuşi, prin 
marea Sa bunăvoință, mi le-a făcut cunoscute, mie şi tuturor celorlalţi ucenici? 
Clarifică-mi şi aceasta, dacă vrei! 


2. Rafael a spus: „la te uită, mă mir că n-ai înţeles aceasta până acum! 
Cu excepţia lui Dumnezeu Însuşi, există oare ceva care să nu fi provenit 
din El? Oare nu este tot ceea ce din veşnicie umple spaţiul nemărginit 
gândul Său, ideea Sa, înţelepciunea Sa, Voința Sa? 


3. În totalitatea nesfârşită şi inepuizabilă care există din veşnicie în 
veşnicie, gândurile Sale reprezintă propriu-zis elementele, substanţa 
primordială a tot ceea ce există, atât pe pământ, cât şi în cer, prin 
intermediul puterii infinite şi desăvârşite a Voinţei Divine. Cu toate 
acestea, nici măcar în Dumnezeu, gândurile şi ideile nu pot să apară şi să 
dureze fără Voia Sa. 


Şi tocmai pentru că fiecare asemenea gând sau idee - provenind, prin 
intermediul Voinţei Sale, din inteligenţa supremă a lui Dumnezeu - conţine în 
el (sau în ea), ca inteligenţă separată, o parte corespondentă din Vointa lui 
Dumnezeu, un astfel de gând particular al lui Dumnezeu, apărut în Sine prin 
Voința Sa, ori o idee superioară concepută de Dumnezeu nu poate să aibă 
sfârşit decât în Dumnezeu Insuşi, întrucât El - în conştiinţa Sa perfect lucidă - 
nu poate să uite niciodată un gând pe care l-a gândit odată, şi cu atât mai 
puţin o idee pe care a conceput-o, care este şi mai profundă. De aceea, 
întrucât lui Dumnezeu îi este absolut imposibil să uite vreun gând sau 
vreo idee, rezultă că şi cel mai mic gând sau cea mai neînsemnată, în 
aparenţă, idee manifestată vreodată este indestructibilă în forma sa 
originară de creaţie spirituală. 


4. Dar întrucât, pe de altă parte - după cum am arătat deja -, fiecare astfel 
de gând sau idee, ca scânteie din Inteligența Divină, poartă în ea, în mod 
necesar, şi o parte din Voința Divină, fără de care ea n-ar fi fost concepută 
niciodată, fiecare dintre aceste gânduri sau idei individuale poate, fie separat, 
fie în asociere cu mai multe alte gânduri înțelepte - care formează astfel o idee 
- să constituie, în felul său, o sferă particulară de existenţă, să se 
desăvârşească drept ceea ce este, să se multiplice la nesfârşit şi, prin 
intermediul asocierilor inteligente cu alte elemente şi substanţe, să devină din 
ce în ce mai evoluat şi mai desăvârşit. 


9. Lazăr a spus: „Înţeleg foarte bine, căci în privinţa alcătuirii diferitelor 
lumi, deţin deja de la Domnul cunoştinţe profunde; cu toate acestea mi-au mai 
rămas destule nelămuriri, despre care aş vrea să te întreb pe tine.” 


10. Rafael a spus: „Oh, dar aceasta mi se poate petrece chiar şi mie, 
dragul meu prieten! Căci în Dumnezeu sunt ascunse încă nenumărate taine, 
despre care nici noi, care facem parte din rândul celor mai înalte şi mai pure 
spirite ale lui Dumnezeu, nu avem deloc habar. lar pentru spiritele bune şi 
pure Dumnezeu are întotdeauna o rezervă atât de mare de surprize 


Sua 


indescriptibile, încât El le poate uimi fără încetare, la infinit, 

amplificându-le mereu starea de fericire. Astfel că este foarte posibil ca tu 
să îmi pui o întrebare, la care eu să nu-ţi pot răspunde! 


Marea Evanghelie a lui loan (Vol.7, cap. 15-17) 


28 ianuarie 2023 

VIAȚA E UN CADOU GRATUIT, FĂRĂ 
SCOP 


Cele două întrebări metafizice 1 Viaţa nu are scop È% Povestea 
justiţiei divine z Defectele unui scop al vieţii. Argumente psiho- 
spirituale îi Nondualismul nu e misionar $% Adevărul nu schimbă nimic 
exterior ®& Viaţa nu are sens 


Cele două întrebări metafizice 


Prima întrebare metafizică pe care şi-o pune tot omul este: De ce 
trebuie să sufăr şi apoi să mor, ca un prost? 

A doua se referă, de obicei, la altă persoană: De ce o fi murit, săracul, 
că nu suferea de nimic? 

Întrebările ar putea fi scurtate astfel: De ce trebuie să suferim 
înainte de a muri şi să murim înainte de a apuca să suferim? 
DE CE? 

Orice s-ar întâmpla, noi trebuie să înţelegem de ce, fiindcă nu 
suntem proştii nimănui, nu-i aşa?! şi nu aprobăm realitatea. Nu 
înţelegem de ce suferinţa şi moartea există, în general, şi de ce nu ne 
ocolesc, în particular. Şi nimeni nu înţelege, mai ales, de ce suferă şi 
oamenii buni, impecabili moral. 

Ca să existe un scop, trebuie să existe o Inteligență care a plănuit 
acea suferinţă. Prin urmare, considerăm că-i obligatoriu să fie un 
Dumnezeu în Ceruri, ca să poată răspunde cineva la DE CE-ul nostru, 
măcar în lumea de dincolo, dacă aici nu vorbeşte cu noi. 

Numai că ăsta-i un raţionament în buclă: Căutând scopul vieţii, Îl 
inventăm pe Dumnezeu din Ceruri; iar dacă El există, trebuie să existe un 
scop al lumii, fiindcă-i neapărat inteligent. 

Dar ce-aţi zice dacă Dumnezeu există, însă fără o minte 
umană?!... Mai există atunci vreun scop?!... Şi mai este acela 
Dumnezeul din Ceruri?!... 

Am combinat mai sus cele două întrebări DE CE într-o formă 
concisă tocmai pentru a le sublinia nonsensul şi nemulţumirea statornică 
a omului cu aproape orice ar primi de la viaţă. Ego-ul este mereu 
nemulţumit. În budism, această nemulţumire se numeşte dukha, care a 
fost tradusă prin suferință — numai că este o suferinţă surdă şi 
permanentă, de care nu scăpăm toată viaţa. Alte suferinţe sunt doar 


RĂZVAN-ALEXANDRU PETRE - Eseuri pe teme spirituale 2023 pag. 28 


temporare, chiar dacă mai intense, dar pentru nemulţumirea egotică nu 
există leac lumesc. 

Ego-ul a identificat corect că e o problemă cu viaţa, dar nu şi că el 
însuşi e problema, nu viaţa. 

Nu atât durerea şi moartea sunt problema noastră principală! O au 
şi animalele. Problema noastră majoră este DE CE-ul. Când ne întrebăm 
DE CE?, ne creăm singuri o mare frustrare, fiindcă nu putem răspunde 
niciodată total satisfăcător. Dar continuăm să o facem, probabil pentru a 
ne chinui suplimentar. 

Iar ca, totuşi, să supravieţuim, ne mulţumim cu răspunsuri parţiale, 
nădăjduind că, la un moment dat, vom primi şi restul explicaţiei. 
Credem în poveşti, până ne maturizăm. Şi există poveşti şi pentru 
maturi. 


Viaţa nu are scop 


Soluţia mai înţeleaptă, poate, ar fi să acceptăm tot ce ni se întâmplă 
cu seninătate. Să ne resemnăm fără ranchiună, să acceptăm nonsensul 
suferinţei, înțelegând că însăşi Viaţa nu are niciun rost. Şi atunci, de ce ar 
avea vreun rost suferinţa sau moartea?! Să nu mai credem în nicio 
poveste. 

Cum poţi să spui că viaţa nu are rost?! Viaţa are un rost tainic, 
ştiut numai de Dumnezeu. 

Poate că Viaţa e un cadou gratuit, fără scopuri ascunse, pe care şi-L 
face Divinul, neaşteptând nimic de la ea în schimb. Iar dacă Viaţa nu are 
scop pentru Creator, atunci cum ar putea avea vreun scop viaţa măruntei 
creaturi?! 

Da’ de unde ştii tu? 

Ascultă-mă puţin! Există vreo diferenţă între afirmaţia „Dumnezeu 
nu există nicăieri” şi afirmaţia „Dumnezeu există pretutindeni, în tot şi 
toate”? 

Bineînţeles, sunt foarte diferite. 

A doua pare mult mai frumoasă şi o preferăm spontan. Toate 
spiritele spun că Dumnezeu există; dar niciun spirit nu l-a văzut. Asta 
echivalează cu a spune că El este nicăieri. 

Dumnezeu e în Ceruri, nu „nicăieri”, deci nu poate fi nici într-o 
gâză, nici într-o piatră, nici în om. 

Asta e o idee dualistă. Desparte Creatorul de Creaţie. Ar însemna că 
Creatorul nu este omniprezent, ci lumea concretă există în afara 
cuprinderii Sale. Ar contrazice toate definițiile religioase şi scripturile. 

XXX 

Să continuăm. Spuneam că viaţa omului nu are niciun scop... 

Ba scopul vieţii omului este obținerea fericirii. 

Şi a obținut-o cineva? 

Unii spun că, meditând intens, îţi poţi schimba chimia creierului, 
care va secreta hormonul fericirii. 

Mulţi spun multe şi oamenii se laudă sau vor să creadă într-un ideal. 
Oricum, nu-i un ideal realist ca oamenii să-şi petreacă tot timpul în 
meditaţie, asta-i clar. Per ansamblu, fericirea individului rămâne un 
deziderat, deci un scop irealizabil. 

Poate că va fi posibil în viitor... 

Să zicem că dobândeşti fericirea mult-visată. Dar se apropie 
inexorabil moartea. Care a mai fost rostul acelei fericiri umane, dacă 
acum eşti angoasat că o s-o pierzi?!... 

Dar, până la urmă, este o chestiune de credinţă. Ai libertatea să crezi 
orice. Ba chiar ai obligaţia să crezi în ceva. 

Cine te obligă? 

Propria minte, nimeni altcineva. De pildă, tu crezi că exişti? 

Bineînţeles că exist, e o întrebare ridicolă. 

Ce te-ar putea convinge că NU exişti? 

Nimic. 

Deci credinţa ta că exişti este de 100%? 

Absolut. 

Ăsta-i un exemplu de credinţă pură, fermă, de neînvins. Cu 
asemenea credință poţi muta şi munţii, teoretic. Practic, din această 
credinţă fermă se naşte eul, conştiinţa de sine, persoana. Este o senzaţie 
irepresibilă, un exemplu de credinţă pusă în faptă. Mintea a creat ceva 
solid, eul greu. 

Dar, oricât de greu ar atârna, este, totuşi, doar un gând. Când el 
dispare, atunci devine clar că tu nu exişti şi nu ai existat niciodată, nici 
măcar atunci când credeai că eşti o entitate autonomă... 

XXX 

Totuşi, de ce ar fi mai constructiv să cred că viaţa nu are niciun 
scop decât să cred că există un scop spiritual, mai presus de persoana 
muritoare? 

Să zicem că eşti bolnav grav şi niciun tratament nu te face bine. 
Dintr-o dată, simţi o energie puternică ce intră în tine şi te vindecă peste 

noapte. Toate analizele îţi ies perfect, iar medicii sunt uluiţi. Ai trăit un 
miracol autentic. Lăcrimezi de fiecare dată când rosteşti numele lui 
Dumnezeu. Povesteşti tuturor minunea şi îi sfătuieşti să creadă în 
puterea şi bunătatea Lui. 

Dar iată că, peste un an, o mare tragedie îţi zguduie familia. Ai fi gata 
să-ți dai propria viaţă ca s-o împiedici. Şi totuşi, ea se petrece şi e mare 
jale... Cazi în depresie şi începi să te îndoieşti de Dumnezeu. Oare a uitat 
de tine? De ce îngăduie suferinţa şi nedreptatea? Nimic nu te ajută, nici 
rugăciunile fierbinţi, nici pelerinajele, nici cititorii în stele, nimeni şi 
nimic. Poate că, de fapt, Dumnezeu nu exista decât în imaginaţia ta, iar 
acel „miracol” a fost, cum spun medicii, o vindecare spontană, una din 
surprizele naturii... 

În concluzie, lucrurile bune îţi par a avea un scop divin, sunt 
minunat orchestrate; dar cele rele nu prea. Şi baleiezi între credinţă şi 
îndoială, în funcţie de evenimentele prin care treci. Ai o viziune 
instabilă. 

Se spune că scopul vieții este tocmai acela să treci prin bucurii şi 
necazuri, ca să evoluezi ca spirit... 

Dar poate fi ăsta considerat un scop al omului?! Nu, desigur. Şi ce 
om întreg la minte se crede a fi un spirit imaterial?!... 

Unii acceptă că sunt un fel de cobai ai spiritului şi că merită să se 
sacrifice pentru evoluţia lui. 

Vorbeşti cam din vârful buzelor... Tu accepţi asta?! 

Hm... Dacă noi nu vedem un scop al Creaţiei, asta nu înseamnă că 
el nu există. 

Haide să ne înţelegem. Conceptul de „scop” este pur omenesc. 
Logica divină nu îl recunoaşte, nu îl înţelege. Iubirea necondiționată a 
Creatorului nu are niciun scop, se dăruie tuturor pe degeaba, indiferent 
ce fac sau nu fac, indiferent ce sunt sau cum sunt. Aşa cum iubirea n-are 
scop, ci e însăşi firea Lui, nici Creaţia n-are scop, fiind însăşi imaginaţia 
Lui. Creaţia e iubire. 

Dar garantezi că îmi va fi mai bine dacă accept că viaţa nu are 
scop? 

Promisiuni oferă numai învăţăturile spirituale. Aici facem filosofie, 
deci trebuie să ţi-o asumi personal, să gândeşti cu propriul cap. 

Dar e mai comod să asculţi de poveştile spirituale, ştii de ce? Fiindcă 
toţi oamenii caută un scop al vieţii. Iar religia li-l oferă cu generozitate. 
Cererea se întâlneşte cu oferta. Şi nu doar religia, ci şi alte curente 
spirituale sau chiar ideologii politice. Toate au la bază un presupus scop 

al vieţii. Apoi îţi livrează şi învăţătura necesară îndeplinirii acelui pretins 
scop. 


Povestea justiţiei divine 
Motto: „The Winner Takes It All” 


Poate că scopul Vieţii este ca binele să învingă răul, să se facă 
dreptate şi lumină odată pentru totdeauna... 

E o simplă idee dualistă, invalidată de practică. Dreptatea este un 
concept şi atât. 

Să luăm un exemplu monden. Cristi Minculescu, solistul legendarei 
trupe de rock Iris, era foarte grav bolnav de ficat. Numai un transplant îl 
putea ajuta. Soţia sa s-a dovedit a fi compatibilă şi i-a donat o parte din 
propriul ei ficat. Amândoi s-au recuperat bine. Urmarea? Cristi a revenit 
pe scenă şi s-a îndrăgostit de managera trupei, o femeie mai tânără. Apoi 
a divorţat de Rodica, după 40 de ani de căsnicie. 

Desigur, din tribune, am fi gata să trecem la acuzaţii. Dar ia să 
vedem. Ar fi putut muri amândoi la foarte riscanta operaţie de transplant 
hepatic şi totuşi, Dumnezeu a dorit să trăiască, deşi ştia că se vor 
despărţi. Nimeni nu are niciun merit şi nicio vină. Fiecare eveniment se 
produce din Intenţia divină. Oamenii sunt simple marionete divine. 

Revenind la conceptul de dreptate... Chiar şi înţelepţii ce susţin legea 
karmei spun că ea nu are rolul să facă dreptate. Karma se referă la 
învăţare şi experimentare. Conform legilor divine, victimele nu vor fi 
niciodată răzbunate, ci agresorul va învăţa că nu e deloc bine să fii 
victimă. Este ca un schimb de experienţă. 

Iar binele nu va învinge niciodată răul definitiv, pentru că amândouă 
sunt create încontinuu de Dumnezeu, întru dinamismul lumii. Pentru El 
nu există bine şi rău, ci doar nişte experienţe sau expresii a tot ceea ce are 
înăuntrul Său. Nişte experimente într-o lume visată nu au niciun 
impact real asupra Realităţi. 

Eşti cinic. Îmi alungi orice speranţe şi mă întristezi profund... 

Regret că te întristez. Dar dacă nu voiai să auzi adevărul, nu erai aici. 
Titlul articolului sună a avertisment. Te mulţumeai cu poveştile lumii... 

Cel ce filosofează serios vrea să găsească unul sau câteva principii 
universal valabile, pe care să le urmeze ca pe un far călăuzitor, ca să nu 
fie aruncat de valurile vieţii încolo şi încoace. Asta-i scopul filosofiei, să 
se ancoreze în esenţa înţelepciunii şi s-o transpună în gânduri şi acţiuni 
pe care să nu le regrete. 


RĂZVAN-ALEXANDRU PETRE - Eseuri pe teme spirituale 2023 pag. 32 


Încă de la apariţia sa, filosofia a fost o cale intelectuală de a ajunge 
la acea seninătate pe care o au iluminaţii şi eliberaţii. Acelaşi lucru îl 
încearcă şi învăţăturile spirituale, prin meditații, angrenarea puterii 
minţii, principii de comportament. Până la urmă, idealul tuturor acestor 
metode se inspiră de la starea de eliberare spirituală. Restul sunt 
amănunte. 

Dacă mergi pe principiul că nu există niciun scop universal, vei trăi 
fără prejudecăţi şi vei muri fără regrete. Te vei bucura de fiecare clipă, ca 
un copil, ştiind că e un cadou divin rar şi gratuit, fără nicio finalitate. E o 
viziune radicală, dar care te va relaxa şi te va eleva. 

Poate, dacă ai noroc. Nicio idee filosofică nu este un panaceu, o 
reţetă generală. Trebuie să primeşti şi Graţia Divină. 


Defectele unui scop al vieţii. Argumente psiho-spirituale 


Se spune că „nu contează destinaţia, ci călătoria”. Asta pentru că 
numai călătoria există. N-are nicio destinaţie. 

Când gândeşti că există un sens sau scop al vieţii tale, atunci vei 
împărţi lucrurile în cele care slujesc scopul şi celelalte care i se opun, le 
vei diferenţia clar. Însă, dacă poţi privi totul cu egalitate de spirit, nu mai 
vezi vreun sens sau scop, fiindcă nu există nicio diferenţă reală între 
lucruri. 

De asemenea, când gândeşti că există un scop general al vieţii 
oamenilor — cum ar fi dizolvarea ego-ului, pentru a trăi acum pe deplin 
fericiţi sau a-şi asigura ulterior un loc în Rai — atunci împarţi oamenii în 
cei care urmează o cale spirituală şi cei care nu o fac. Apoi îi împarţi pe 
primii în cei care urmează o cale corectă şi cei care urmează nişte 
învățături false şi învăţători ignoranţi. Apoi pe primii îi împarţi iarăşi în 
cei care practică asiduu şi cei care doar se prefac sau nu dovedesc 
perseverenţă. 

Şi tot aşa, găseşti mereu prilejuri să judeci oamenii, că nu corespund 
scopului vieţii umane. Devii treptat un judecător necruţător. Cu cât eşti 
mai convins de dreptatea ta metafizică, cu atât eşti mai aspru cu tine şi cu 
ceilalţi. Şi îţi aperi cu ferocitate crezul. E cazul unor asceţi, schimnici, 
călugări etc. În scopul ieşirii din dualitate (scăparea de ego), te scufunzi 
şi mai tare în ea (întărind ego-ul prin judecăţi). Nu găseşti seninătatea. 

XXX 

Întotdeauna am fost încredințat că, dacă voi avea vreodată nevoie 
de un miracol, el se va înfăptui. Din credinţa în înţelepciunea divină îmi 
trag eu seninătatea. 

Miracolele sunt posibile oricând. Ele contrazic ideea de cauzalitate 
fizică, şi totuşi, tu ai impresia că o susţin pe cea de cauzalitate subtilă. Cu 
alte cuvinte, Dumnezeu te cunoaşte, ai o „relaţie specială” cu El, te vede 
cât eşti de bun, de nobil, de virtuos şi, cu siguranţă, te va răsplăti pentru 
aceste calităţi, nu-i aşa?! 

Numai că miracolele se ivesc prin Graţie divină fără nicio logică. Pot 
părea că urmăresc să realizeze ceva (de pildă, să-i trezească spiritual pe 
oameni) sau că sunt efectul unei cauze iniţiate de noi (de pildă, 
rugăciunile noastre), dar e doar o aparenţă, dictată de obiceiul minţii de a 
găsi ordine în haos. 

Cine poate spune de ce a fost salvat acest om, dar nu şi celălalt?!... 
Sau de ce miracolele nu continuă până se trezesc toţi oamenii?!... Sau de 
ce nu primim răspuns la rugăciuni decât arareori?!... 

Graţia divină nu slujeşte nicio rațiune şi nu are niciun scop. Sau, 
dacă vrei neapărat, singurul ei scop este exprimarea liberă, fără vreun 
obiectiv ultim. Fenomenul general al vieţii nu se termină niciodată, aşa 
că nu poate avea vreun scop ultim, ci numai infinite etape intermediare. 
Iar dacă s-ar termina — să zicem, printr-un cataclism total — cu atât mai 
puţin se poate vorbi de scopul vieţii. 

Nu văd cum m-ar putea relaxa atâta nihilism... 

Viziunea iluminaţilor încercăm s-o copiem acum, găsindu-i 
argumente filosofice. Le imităm modul de gândire, ca să ajungem la 
aceeaşi seninătate ca ei. E o metodă. 

De nenumărate ori ai spus că nu există nicio metodă pentru 
iluminare. 

Asta e tot opinia unor iluminati. Şi totuşi, unii dintre ei oferă sfaturi 
şi învățături. Atâta timp cât mai există o fărâmă de eu, va căuta o frază 
magică care să-i confere seninătatea mult dorită. Poate că fraza este 
„viaţa nu are sens şi scop”. Dacă o repeţi până îţi intră în cap, poate 
că... 

Dar nu e normală. 

Exact, te scoate din normalitatea obişnuinţelor mentale. Te 
decondiţionează. Mintea egotică îşi pierde reperele, treptat. 

Aha! Vrei să spui că mintea trebuie ameţită şi redusă la tăcere, 
pentru a permite marea surpriză, care va fi iluminarea... 

Iluminarea nu va fi niciodată. Un scop spiritual este ceva aruncat în 
viitor. Eşti îndemnat să crezi în viitor, ca să nu observi prezentul, acumul. 
E o păcăleală a minţii. Dacă vrei neapărat, caută un scop în clipa 
prezentă, dar nu unul hedonist... Un scop metafizic. Nu-l vei găsi. 

Împăcându-ne cu ideea că viaţa nu are niciun scop, fiind 
relaxaţi, vom tolera mult mai bine orice rău ni se întâmplă nouă şi celor 
dragi. Şi ne vom bucura mai mult de lucrurile bune, ca de un cadou 
nesperat şi nemeritat. 

Chiar dacă viaţa nu are sens sau scop, nu înseamnă că este 
întâmplătoare. Nicidecum, ci ea este foarte inteligent concepută. Doar că 
pare a fi concepută de un robot AI (un gen de inteligenţă artificială). 
Totul se desfăşoară foarte logic până la un punct, când lucrurile o iau 
razna într-un mod ilogic. Aşa că, până la urmă, orice scenariu de lungă 
durată va fi invalidat de practică. Luaţi ca exemplu predicțiile 
futurologilor din secolul 20, care se dovedesc astăzi a fi aiurea cu totul. 


Imagine anormală a unui animal himeric, generată de Inteligența Artificială (Al) 


Deci există un Mare Plan cosmic minuţios, fără nicio îndoială, numai 
că, pe alocuri, nu are nicio noimă. 

Observând absurditatea unor lucruri, la început s-ar putea să ne 
enervăm, din obişnuinţă, criticând şi încercând să corectăm lucrurile. 
Dar, treptat, învăţăm să râdem, să ne amuzăm de ciudăţenia multor 
aspecte ale vieţii, ale unor întâmplări, ale fiinţelor umane, fiindcă vedem 
că nu au nicio explicaţie raţională sau soluţie, că acesta e mersul normal 
al lumii. „Din greşeală în greşeală, spre victoria finală”, era o deviză 
satirică pe timpul comunismului. Încă este valabilă. 

Fiecare nonsens observat ne reconfirmă ideea că „viaţa nu are un 
sens” şi izbucnim într-un râs interior, ceea ce ne binedispune. Este o 
mare diferenţă faţă de atitudinea încruntată, de justiţiar obsedat să facă 
el dreptate... Fiecare om este ciudat în felul său, nu există niciunul 
„perfect”. Perfect după ce standarde?! 

Iar când trebuie să apară haosul, el apare în mai multe locuri dintr-o 
dată. Exact asta punctează proverbul popular „La omul sărac nici boii nu 
trag”. Absurdul şi nedreptatea domnesc peste tot. 

XXX 

Dar mintea urmăreşte instituirea ordinii şi dreptăţii, mintea este 
agentul negentropic. De aceea-i convinsă că există un scop în univers, că 
lucrurile au mereu semnificaţii ascunse şi că toate relele sunt puse la cale 
de nişte conjuraţii. 

Amuzant este că, încercând să readucă ordinea cu orice preţ, mintea 
creează mai mult haos! Putem da exemplul deciziilor exagerate şi 
neinspirate ale partidului chinez sau conspiraţiilor încurcate şi 
contradictorii ale elitei mondiale, care pretinde că ştie de ce are nevoie 
omenirea. Cum se spune adesea, „Înainte de a-ţi propune să-i salvezi pe 
alţii, salvează-te pe tine”. 

Şi exemplul marilor invenţii omeneşti, care sfârşesc prin a dăuna 
omenirii şi mediului. De pildă, revoluţionara invenţie a materialului 
plastic se întoarce astăzi ca o plagă planetară, sub forma 
microparticulelor de plastic ce penetrează organismul animalelor şi 
plantelor, sufocându-le, degradându-le, nimicindu-le. 

Totuşi, să ne ferim de obiceiul cobirii şi de mizantropie! Nu 
pesimismul este rostul devizei „viaţa nu are scop”. Dimpotrivă, să ne 
bucurăm fără teamă de toate lucrurile frumoase şi bune pe care ni le 
dăruie viaţa, aşa cum e ea. Şi să nu ne atingă cele rele sau urâte. Rostul 
filosofic este seninătatea şi calmul. 

XXX 

Viziunea nondualistă radicală este că viața nu are scop. Ca şi 
moartea. Ca şi suferințele. Ca şi plăcerile şi bucuriile. Toate vin la pachet 
şi pe gratis. Apar din neant, fără ca cineva să le ceară. Ai cerut tu să te 


Nici n-ar fi logic ca viaţa să aibă vreun sens, iar moartea nu. Sau ca 
plăcerile ori bucuriile să aibă vreun sens, iar necazurile şi suferinţele nu. 

Dar e greu să acceptăm o asemenea logică divină, fiindcă mintea o 
priveşte ca pe o ofensă directă. Rolul minţii este tocmai să găsească 
semnificaţii vieţii. Aşa că va reacţiona negativ, va găsi tot felul de 
contrajustificări. 

Apoi, din toate direcţiile ni se aduc argumente că viaţa ar avea 
rost. Dintr-o parte, toate religiile şi curentele spiritualiste ne asigură că 
există un Dumnezeu care are un plan cu lumea, iar scopul Său 
reverberează din Cer în Cer, până jos, pe Pământ. 

Din cealaltă parte, ne dă ghes ateismul, după care viaţa a apărut din 
întâmplare, dar îi revine omului sarcina să-i confere un sens. Iar sensul 
ar fi să-şi reducă propria suferinţă. Este un scop pur egotic, nu unul 
transcendent. Umanismul ateului are unicul rost să facă posibilă propria 
fericire. 

Una peste alta, ni se impune ideea de scop al vieţii — fie provenit din 
exterior, fie provocat din interior. Este o minciună cu două feţe: când îi 
descoperim falsitatea, ne întoarce cealaltă faţă. 

Oare pe câţi oameni serioşi i-ai auzit îndrăznind să spună că Viaţa 
nu are niciun scop?! Că este „artă de dragul artei”, nepusă în slujba 
niciunei ideologii măreţe?! Poate că numai nondualitatea radicală are 
acest „tupeu”... Au mai încercat şi alţii, de pildă, Emil Cioran, în felul său. 

XXX 

„Sensul” şi „scopul” sunt noţiuni inventate de rațiune. Însă mintea a 
fost inventată de ceva irațional. „Mintea divină”, pe care o invocă unii, nu 
are nimic în comun cu mintea omului. Când ne apropiem de Sursa 
materiei, raţiunea nu ne mai ajută la nimic. Dovada sunt paradoxurile 
fizicii cuantice. Pur şi simplu, logica se opinteşte tot mai tare cu cât ne 
scufundăm în microcosmos. 

La baza realităţii fizice se află „supa cuantică”, adică haosul. Nu se 
ştie cum, de aici răsar primele particule subatomice, care formează 
structura atomului şi, mai departe, celelalte structuri bine închegate, 
moleculele, organismele vii etc. Toată ordinea lumii are la temelie haosul. 

Apoi, fizica cuantică demonstrează (cu mijloace ştiinţifice!) că 
mintea nu reflectă o realitate „obiectivă”, ci o creează. În liceu se învaţă 
că materia este, simultan, şi particulă, şi undă. Ceea ce nu este o 
afirmaţie corectă din punct de vedere logic şi nici măcar mistic. Ar fi fost 
logic dacă profesorii ne-ar fi spus că materia nu este nici particulă, nici 
undă. Şi ar fi fost mistic dacă ar fi recunoscut că materia este un vis care 
poate lua orice formă, un vis al Conştiinţei. 

XXX 

Degeaba angrenăm o cauză ca să ieşim din cauzalitate. Nu poate 
exista nicio eficientă practică în scopul iluminării spirituale (perceperea 
nondualităţii acauzale). 

Practicile sunt utile pentru diverse țeluri din dualitate, cum ar fi 
pentru îmbogăţire, sănătate, percepții suprasenzoriale, cucerirea unui 
partener sau îmbunătăţirea caracterului moral. Nu există limite pentru 
îmbunătăţirea în orice direcţie. Vă încurajez să perseveraţi şi veţi produce 
cea mai bună versiune a propriei persoane. Evoluaţi spiritual şi veţi fi un 

izvor de inspiraţie pentru cei din jur. Dar evoluţia spirituală nu conduce 
neapărat la iluminare, fiindcă nu au nicio legătură... & 

Unii au impresia că realizarea de Sine s-a datorat eforturilor 
îndelungate pe care le-au depus cu vreo metodă, tehnică, cale spirituală. 
Reflectează însă: Cine era cel care practica?... Însuşi Sinele, care se căuta 
pe sine. Nu e nicio „realizare”, ci o recunoaştere a evidenţei 
dintotdeauna. Asta-i jocul divin de-a v-aţi ascunselea... 

Când faci corelaţia dintre o cauză şi un efect, deja ai scornit o 
poveste. Ştiinţa este, chiar şi ea, o poveste pentru maturi. Ba chiar mai 
multe poveşti, câte paradigme există. 

Nondualismul demistifică orice poveste. Totodată, permite toate 
poveştile, căci oricum nu au nicio influenţă asupra Realităţii divine. Ba 
chiar sunt iscate de Acolo. Aşa că, Dumnezeu încurajează simultan 
tendinţa spre minciună şi cea contrară, spre adevăr. Prima dualitate ce 
apare în sânul Unicului este divizarea, separarea Sa în mai multe 
fragmente de conştiinţă (minciuna multitudinii), urmată instantaneu de 
tendinţa spre reunificare (adevărul Unimii). 

Unii critici mai binevoitori ar zice că nondualismul se pricepe de 
minune la diagnosticul problemelor, dar nu oferă niciun remediu. Dar 
răspunsul nondualist vine imediat: nu dai cu spray paralizant pe un 
gândac imaginar. Nu există remediu, fiindcă nu există nicio problemă 
adevărată, ci doar aparente. 


Nondualismul nu e misionar 


Atunci, poate că ar trebui să răspândim mai cu elan gândirea 
nondualistă, din compasiune, ca oamenii să fie mai fericiți! Că doar 
ăsta e idealul budist... 

Oare?!... 

1 - În primul rând, foarte puţini oameni rezonează cu nondualitatea. 
Este absolut natural. Dacă ar fi mai mulţi, cine ar mai continua iluzia?! 
Or, Dumnezeu are plăcerea să experimenteze prin fiecare om această 
iluzie. Desigur, tot El se trezeşte în câte unul, dar nu este un fenomen 
endemic, ci pur ocazional. 

2 - În al doilea rând, trezirea spirituală sau iluminarea — atunci când 
este stabilă şi permanentă (eliberarea) — ne arată clar că ignoranţa 
spirituală este o iluzie. Când ne trezim, ne dăm seama că nu am dormit 
niciodată. Ăsta-i paradoxul incredibil! Noroc că nondualiştii ne atrag 
atenţia la acest fenomen straniu, contraintuitiv. 

(Termenul de Trezire este înşelător, mai potrivit fiind cel de Topire. 
Topirea senzaţiei de eu este singura modificare, ca o năpârlire de eu. Şi o 
Con-topire cu Întregul.) 

Totuşi, găsim în toate tradiţiile spirituale mesaje laconice în acest 
sens. Numai că nimeni nu le-a explicat atât de logic cum fac de la un timp 
încoace nondualiştii radicali. S-a mers pe principiul „Dacă ai înţeles într- 
o clipită, bravo, iar dacă nu, ghinion! E inutil să mai insistăm.”. Nu s-au 
livrat argumente logice, fiindcă ele nu par să rezolve nimic, oricum. De 
pildă, în loc de explicaţii, tradiţia zen livrează bastoane pe spinare dacă 
adormi în meditaţie. © 

Deci, când devenim eliberaţi, vedem că nu e nicio diferenţă faţă de 
starea de ignoranță sau adormire spirituală. Şi că am fost dintotdeauna 
„iluminaţi”, fiind singura stare posibilă. De aceea, budiştii înţelepţi spun 
că „samsara e totuna cu nirvana” — ceea ce pare o mare gogomănie, la 
prima vedere. În schimb, ceilalţi budişti spun că trebuie să depunem 
eforturi oricât e necesar pentru a ne ilumina — ceea ce pare rezonabil, dar 
tocmai asta-i adevărata gogomănie! 

Când avem un ego, nu putem admite că nu e nicio diferenţă dintre 
iluminare şi non-iluminare. Suferinţa ni se pare foarte reală. Şi ni se pare 
firesc să căutăm iluminarea, ca fiind soluţia supremă la problema 
suferinţei. Parcă aşa spunea Buddha, nu?! 

Cu atât mai mult în cazul celor care deja au avut parte de o 
experienţă iluminatorie (adică au perceput nondualitatea, după care au 
revenit la „normal”). Aceştia vor tânji toată viaţa după acea stare dincolo 
de orice imaginaţie, încercând prin orice metode să o readucă în fiinţa 
lor. Unii. 

Alţii poate că preferă să uite complet experienţa foarte stranie în 
care persoana lor dispăruse. E o stare de neînțeles pentru cineva 
nefamiliarizat cu nondualismul. 

3 - În al treilea rând, luând contact cu ideile nondualiste, cel mai 
probabil, mintea va lua cuvintele şi le va adapta la propriile prejudecăţi. 
Va înţelege anapoda. E un lucru atât de curent, că şi unii maeştri 
spirituali mai dau cu oiştea-n gard, câteodată. Mintea omului e limitată 
din naştere şi ne poate face surprize exact când ne aşteptăm mai puţin. 

XXX 

Desigur, toate aceste argumente nu ne împiedică să scriem aici 
despre nondualitate, în pătrăţelul nostru. Cine simte îndemnul să 
citească, norocul lui... Oricum, Dumnezeu este în toţi şi are grijă de 
fiecare. 

Poate că, aducând mai multă claritate asupra acestui subiect, cei 
predispuşi la iluminare vor înţelege mai bine ce li se întâmplă, dacă li se 
întâmplă. Cât putem scrie şi avem inspiraţie, înseamnă că asta trebuie să 
facem. De ce? Nu ştiu, dar mintea ar putea inventa rapid o poveste... © 

Sunt limbi pe acest glob pământesc care n-au auzit de nondualitate, 
nici nu au acest termen sau altul similar. În schimb, în limba engleză 
referinţele abundă şi, poate tocmai de aceea, majoritatea nondualiştilor 
sunt vorbitori de engleză sau măcar o înţeleg. Desigur, iluminarea nu ţine 
de limba natală, ci de graţia transformării energetice. Totuşi, are un rol şi 
popularizarea acestor idei neconvenţionale. 

A scrie despre nondualitate este cea mai neinvazivă învăţătură. Nu 
obligă pe nimeni s-o creadă, nu se bagă în sufletul nimănui. Dacă nu-ţi 
place, doar închizi cartea sau fişierul digital. Însă când te prezinţi lumii 
ca un învăţător spiritual, poţi avea un impact mult mai puternic, prin 
carismă sau câmpul energetic sau influenţa magnetică, hipnotică, magică 
asupra auditorilor. Vor crede mult mai lesne, indiferent ce spui. 

Dar parcă nu prea îţi vine să le spui ce nu vor să audă... Mai bine 
taci. 


Adevărul nu schimbă nimic exterior 


Când înţelegi că nimic nu are un sens sau scop, că lumea asta-i o 
glumă cosmică, nu te poţi abţine să nu râzi cu gura până la urechi, ca acel 
Buddha din statuetele orientale. Că d-aia râde omuleţul, nu că l-ar gâdila 
ceva... 


Devii mult mai tolerant, văzând egalitatea absolută a tuturor 
acţiunilor umane. Nimic nu e mai important ca altceva. Îi laşi pe toţi să-şi 

exprime părerile şi să acţioneze cum vor, că e un experiment divin, nu-i 
decizia lor individuală. 

Însă, desigur, dacă acţiunile lor te lezează personal, e dreptul tău 
divin să reacţionezi opunându-te. Ori poate că nu doreşti să te opui deloc, 
să fii o cârpă. E în regulă oricum, orice se poate. Nu există păcat, căci 
toate sunt faptele Divinului. Acesta-i şi mesajul nondualist din 
Bhagavad-Gita, cartea sfântă a hinduşilor. Şi totuşi, prea puţini indieni 
sunt nondualişti... 

XXX 

A spune că „există un bine în orice rău” este echivalent cu a spune că 
„nu există bine şi rău absolut”. 

Aceste fraze par deplasate, dacă nu ai priceput mesajul nondualist. 
Şi este unul din motivele pentru care nondualismul nu are prea mulţi 
susţinători. Din start, cuvintele îi fac un deserviciu, nu prea ajută la 
răspândirea lui. 

De pildă, să luăm fraza „nimic nu are sens sau scop”. Ce va 
înțelege mintea obişnuită? Că „viaţa mea nu are sens”. Că „eu nu voi 
putea fi fericit niciodată”. Că „mai bine mă sinucid”. Sau că „i-aş putea 
ucide pe alţii fără regrete”. Că „este o învăţătură imorală, distructivă 
pentru societate”, etc, etc. Intelectul guvernat de ego înţelege anapoda. 
Aşa e făcut programul egotic, să încurce iţele, să tulbure apele, să 
învălurească vederea lucidă. 

N-ar fi fost mai frumos să interpreteze altfel?! De pildă, că „mofturile 
mele nu au niciun sens, lamentările mele nu contează, pretenţiile mele 
sunt exagerate”?! Astfel, ar fi generat rapid un comportament înţelept, în 
armonie cu Divinitatea. 

De fapt, fraza este foarte explicită, foarte clară: „NIMIC, dar NIMIC 
nu are sens sau scop”. Nu doar viaţa mea, ci orice există. Wow! Mintea 
personală ar trebui să clacheze la ideea asta, nu să tragă concluzii triste. 

Şi nu voi fi fericit, fiindcă nu există vreo fericire personală. Dacă e 
personală, e doar o bucurie efemeră, limitată. Am avut eu vreodată vreo 
bucurie infinită şi eternă?! Nu. 

Apoi, dacă mă sinucid, nu rezolv nimic, căci eul va supravieţui în 
lumea de dincolo şi va rămâne cu aceleaşi regrete, nemulțumiri, fantezii. 

Iar dacă le fac rău altora, răul mi se va întoarce, ceea ce nu-mi va 
plăcea deloc. 

Concluzia este că nu-i raţional să luăm vreo decizie pe baza tezelor 
nondualiste. Nu se schimbă nimic când percepem Adevărul gol-goluţ. În 
orice direcţie am privi, este acelaşi Nimic, n-avem de ce ne agăța. Să fim 

deci conştienţi că orice nouă atitudine am lua, nu e din cauza 
nondualismului, ci a impulsurilor subconştiente sau ancorelor ego-ului. 

Nondualitatea nu favorizează nicio acţiune, nicio atitudine specială. 
Pe de altă parte, acceptă orice s-ar petrece. Nu veţi auzi niciodată de 
vreun război sfânt în numele Nondualităţii, fiindcă totul este privit ca 
sfânt, nimic nu-i impur. Totul e Dumnezeu. Toate războaiele au loc în 
burta lui Dumnezeu, ca un fel de colici. 

Care este scopul divin al durerii de burtă?!... 

XXX 

Spunând că totul este sfânt distrugi simţul sacrului. 

Simţul sacrului are un opus automat în simţul profanului, perceput 
ca inferior. O emoție elevată se va feri automat de o stare neplăcută. 
Frumuseţea pare superioară urâtului. Iar după un extaz în Ceruri, 
coborârea pe Pământ ţi se pare Iadul. Toate acestea sunt naturale în 
dualitate. Dar sunt percepute ca false în nondualitate. 

Păi, atunci totul se uniformizează... 

Într-adevăr, la început, o perioadă, ai putea avea impresia că ai 
pierdut totul, inclusiv simţul binefăcător al sacrului, mângâierea şi 
speranţa că cineva acolo, sus, te veghează. Odată cu polul răului, dispare 
şi polul binelui, al luminii, al sublimului. 

Face şi dezamăgirea asta parte din poveste, e o senzaţie tare... Când 
Divinul se simte părăsit de Divin... Dar până la urmă, umbra se 
luminează, orice lucru devine minunat şi îţi dă sentimentul de 
prospeţime şi sfinţenie. 


Viața nu are sens 


O frază des întâlnită la nondualiştii radicali este că „viaţa nu are 
sens şi scop”. Oare cuvântul „sens” nu este totuna cu „scop”? 

„Viaţa nu are sens” înseamnă că evenimentele vieţii nu au nicio 
semnificaţie ascunsă, spirituală. Chiar dacă orice eveniment pare un efect 
al unor cauze anterioare, totuşi, nu vizează niciun scop ulterior. Ceea ce 
ni se întâmplă nu este direcționat către nimic. Se întâmplă, pur şi simplu, 
fără vreo conotaţie specială. Doar mintea caută secrete acolo unde nu 
este nimic. 

Creştinii spun că „Dumnezeu îl bate pe cel pe care îl iubeşte”. Adică, 
Dumnezeu îţi dă necazuri fiindcă vrea să te corecteze, să te perfecţioneze, 
să te îmbunătăţească psihologic. Sau ca să poţi fi primit în Rai. Acesta ar 
fi sensul sau semnificaţia suferinţei. Desigur, în practică, suferinţa îi 

îmbunează pe unii, dar îi înrăieşte şi mai mult pe alţii. Aşa că zicala 
creştină este incertă. 

Din perspectivă nondualistă, e de-a dreptul absurdă. Adică, 
Dumnezeu ar vrea, chipurile, să corecteze un ego — din start conceput să 
fie o eroare fundamentală de percepţie, însuşi diavolul — deşi ar putea să- 
] dizolve imediat, prin Graţie. Toată tevatura ar putea lua sfârşit într-o 
secundă. Este evident că asistăm la un Joc cosmic fără semnificaţii 
ascunse, tainice. 

Dar învăţăturile spirituale complică totul, mascând evidenţa acestui 
Joc simplu. Ego-ul este privit ca o problemă ce trebuie rezolvată cumva, 
prin diverse mijloace, mai blânde sau mai dure. Toate evenimentele sunt 
privite ca nişte căi prin care ego-ul este călăuzit treptat către Lumină. Fie 
cu biciul, fie cu zăhărelul, ego-ul este mânat către „ţarcul Libertăţii”. Ego- 
ul este înghiontit din toate părţile să se supună unor directive superioare, 
pentru ce? Ca să se elibereze. Observi absurdul situaţiei? 

Ei bine, învățătorii spirituali nu îl observă. Şi, cu mult entuziasm, 
justifică prin nenumărate argumente că tot ce ni se întâmplă e spre 
binele nostru, spre evoluţia noastră spirituală. Unii adaugă şi clarificarea: 
eul trebuie să fie restrâns forţat sau să ni-l restrângem voit, pentru a lăsa 
Sinele Divin să se manifeste. 

Nondualismul răspunde prin întrebări retorice de genul: 

- Evoluţia spirituală a cui? A lui Dumnezeu deghizat ca om?! Are 
nevoie Dumnezeu să evolueze?! 

- Ego-ul nu poate deveni niciodată perfect, pentru că este conceput 
să fie imperfect. 

- Nu micul sine împiedică Sinele Divin să se manifeste, ci acesta este 
chiar Jocul Său de-a v-aţi ascunselea. Nu există un sine mic şi unul mare, 
ci un singur Sine. 

- Iluminarea se atinge când simţul eu-lui dispare. Era oare nevoie ca, 
în prealabil, eul să evolueze?! Nu putea dispărea şi înainte?! 

E ca şi cum porcul ar întreba: „Care este sensul faptului că trăiesc în 
cocină?”. 

Şi i-ar răspunde gospodarul: „Doar aşa înveţi să apreciezi 
curăţenia!”. 

Iar porcul ar replica: „Bine, dar tu mă ţii în noroi. Mie îmi place să 
fiu curat." * 

„Eu sunt ca şi Dumnezeul tău, crede-mă. Îţi dau tot ce ai nevoie ca să 
evoluezi.” 

„Dar sunt deja Dumnezeu!” 

„Taci, mă, porcule!” 

„O 


(* Studiile ştiinţifice arată că porcul este, nativ, un animal curat. °) 


Deci spuneam că există un efect ca urmare a unor cauze aparente. 
Doar că el nu are nicio semnificaţie. Viaţa nu are sens. 

Dar ce spui tu seamănă cu ce spun ateii. Nimic nou... 

Nondualismul pare că seamănă cu ateismul, deşi diferă la fel de mult 
cum diferă de spiritualitate. Ateul spune că „nu există Dumnezeu”. 
Nondualistul spune că „nu există decât Dumnezeu”. Ateul se pune pe 
sine în centrul creaţiei, mai presus de orice. Nondualistul nu Îl vede decât 
pe Dumnezeu pretutindeni, nevăzând niciun sine. Urmările sunt radical 
diferite. Ceea ce afirmă nondualistul vine din trăire şi din inimă, nu din 
minte. Însă, da, cine doar papagaliceşte învăţătura nondualistă, poate 
părea ateu. 

Dar nondualismul diferă şi de spiritualitate. Ea se adresează unui 
sine limitat, căruia îi dă ceva de făcut pentru a se îmbunătăţi. 
Considerându-se limitat, evident că are mereu ceva de completat, de 
perfecţionat. Astfel, ciclul poate continua la nesfârşit, până când 
Dumnezeu se îndură de bietul om. Dar ca să primească Graţia, trebuie s- 
o şi merite. Trebuie să fi trecut prin suferinţe, nevoinţe, dureri, revelații, 
deschideri, creşteri sufleteşti, practici spirituale etc. Un proces infinit de 
lung... inepuizabil. 

Nondualismul retează din start orice justificare spirituală. 
Dumnezeu este atotputernic, dar capricios. Totul e o piesă de teatru 
cosmic, aparent plauzibilă. Dacă ai privi mai atent, ai observa carenţele 
scenariului. Problema-i că nu eşti lăsat să priveşti atent. Eşti mereu ţinut 
ocupat cu poveşti. 

Nu ştiu câţi vor lua în serios acest mesaj atât de radical. Se 
insinuează târâş, aproape subversiv, doar în cugetul celor mai deschişi la 
minte. Restul preferă marile poveşti. 

Un exemplu: un român a construit un autovehicul care merge doar 
cu apă! Şi nimeni nu se gândeşte să-l fabrice în serie. De ce? Fiindcă, în 
poveste, nu are destul „prestigiu”. 

Un alt exemplu. Nimeni nu vrea să fabrice piane digitale cu 
claviatură mai îngustă, necesară celor cu mâini mai mici (copii şi femei, 
mai ales). De ce? Fiindcă majoritatea pianiştilor sunt bărbaţi. Pricepeţi 
logica? Eu nu. 

Sunt câteva absurdităţi, printre multe altele. Am ocazia să mă 
enervez sau să mă destind şi să râd ca prostul. O prefer pe a doua... 


2 http://www.zooland.ro/porcul-mai-inteligent-si-mai-curat-decat-cainele-3987 

Ce absurditate mai mare decât războiul?! Şi totuşi, e o constantă în 
istorie, inclusiv la această oră. 

Chiar şi acest articol este absurd în felul său. De ce? Fiindcă foloseşte 
logica pentru a demonstra lipsa de logică a vieţii. Or, dacă există o logică 
divină şi o logică umană, este evident, prin definiţie, că "logica divină" va 
fi ilogică. Nu-i nevoie de nicio demonstraţie. 

XXX 

Dacă mintea omului nu e în stare să înţeleagă logica divină, atunci 
înseamnă că învăţăturile spirituale fantazează, îi oferă minţii nişte false 
argumente, acelea pe care ea le poate accepta. Sunt frumoase şi 
convingătoare, dar, deseori, contradictorii şi schimbătoare. Mintea nu 
suportă nonsensul şi de aceea primeşte explicaţii raţionale, dar 
neadevărate. Ce mai dilemă!... 

Nu există nicio speranţă de a atinge vreodată finalul căii spirituale. 
Iluminarea nu încununează calea spirituală, ci o şterge cu buretele. Viaţa 
nu are altă finalitate decât vieţuirea însăşi. Adică, nu are niciun scop. 

Odată ajuns în acest punct, ai două alternative: fie vei respinge total 
aceste idei nondualiste, fie ți se va prăbuşi tot edificiul spiritual, construit 
ani de zile cu atâta trudă. A doua urmare este mai dureroasă, dar şi 
profund eliberatoare. 

«Fără nicio legătură cu complicatele întrebări, răspunsuri şi învățături, 
nondualitatea nu înseamnă altceva decât să te laşi să cazi în punctul de 


nemişcare din interior până când nu mai ai nimic la ce să renunti şi nici unde 
să mai cazi.» ~ Adyashaniti 


8 februarie 2023 

LUMEA ESTE O POVESTE 


Tigrul Nondualităţii © Adevăr sau înţelepciune? © Metafora trenului 
oprit în câmp © Iluminarea este soluţia ecuaţiei $ Vidul e cel real și 
logic © Legea lui Unu, Doi, Trei © Hrănirea numai cu prana şi 
Eliberarea spirituală © Magia de spectacol şi nondualitatea 


Motto: Când faci corelaţia dintre o cauză şi un efect, deja ai scornit o poveste. 


Tigrul Nondualităţii 


Ramana Maharishi spunea că, odată ce tigrul Nondualităţii ţi-a prins 
capul în gura lui, nu mai ai nicio şansă: te va trage în vizuina lui şi te va 
devora. 

Precum un tigru, Nondualitatea este în egală măsură frumoasă şi 
periculoasă. Este „periculoasă” doar când te temi de ea, pentru că ai un 
ego care se teme de anihilare. 


Adevăr sau înţelepciune? 


Poate fi despărţit adevărul de înţelepciune? Cine caută Adevărul nu-l 
va găsi, dar va da peste înţelepciune. Iar înţelepciunea constă în revelaţia 
că nu există vreun adevăr absolut. 

Cine caută înţelepciunea n-o va găsi sub forma unui set de reguli de 
gândire şi comportament. Unii strâng aforisme, citate din autori celebri, 
în speranţa că aşa vor poseda înţelepciunea. Dar ea nu poate fi 
formalizată sau definită odată pentru totdeauna în stanţe sau scripturi. 

Adevăratul înţelept este cel care a descoperit că el nu există, şi atunci 
cine mai poate deveni înțelept?! 


Metafora trenului oprit în câmp 


Spui că „mai am mult până la iluminare”. În regulă, nicio problemă, 
dacă aşa crezi. Oricum, călătoria este foarte frumoasă, nu-i aşa?!... 

Ar fi teribil să te trezeşti într-o dimineaţă că trenul s-a oprit în plin 
câmp, iar conductorul îţi spune că ai ajuns la destinaţie. Te dai jos uimit, 
iar trenul se îndepărtează, cu bagajele tale cu tot. Rămâi în mijlocul 
pustiului, nicio casă în jur, niciun om, niciun pom. Ce se întâmplă? 

- Nu ştiu. 

- Da. Eşti buimăcit şi nu mai ştii nimic. 

Şi tot aşa, nu poţi şti nici când se va opri trenul şi vei fi dat jos. Fie că 
va încetini treptat, fie că se va opri cu scrâşnet de roţi, vei fi debarcat şi 
deposedat de toate bagajele. 

- Ce înţelegi prin „bagaje”: averea sau, poate... familia? 

- Mai mult de atât, absolut totul. Toată imaginaţia ta — tot ce crezi că 
ai, tot ce crezi că ştii, tot ce crezi că eşti. Iluminarea este de neimaginat. 
E o nebunie, deloc plăcută raţiunii, dar foarte plăcută în rest. 

Seamănă puţin şi cu faptul că nu mai crezi în Moş Crăciun, dar te 
prefaci că ar exista, de dragul copiilor. Totuşi, fiind atât de lucid, îţi vine 
greu să joci mereu teatru ca să le faci pe plac celorlalţi. 


Iluminarea este soluţia ecuaţiei 


Simcha Lev: Nu rezolvi o ghicitoare de două ori. 


Să zicem că unui copilaş i se dă spre rezolvare următoarea ecuaţie: 
X2—2X+1=0  Câteste x? 


Cum va proceda copilaşul: va încerca diverse valori, introducându-le 
în calculator să vadă dacă se potrivesc. 


X=7 
X=9 
X = 3,54 


X = 6,847639374 


Şi aşa mai departe, până la moarte. Nu va da niciodată peste soluţie, 
fiindcă trebuie să încerce o infinitate de valori. Dacă însă un binevoitor îi 
şopteşte „încearcă şi X=1”, atunci ecuaţia este rezolvată. 

Metaforic vorbind, asta face iluminarea: pune direct piesa care lipsea 
din puzzle şi totul pică la locul său, fără niciun efort. Iar odată ghicitoarea 
rezolvată, nu te mai interesează. Căutarea a luat sfârşit, fiindcă deja 
ştii răspunsul. Nu rezolvi o ghicitoare de două ori. 


Vidul e cel real și logic 


Cine a creat lumea? „Dumnezeu, desigur.” Dar pe Dumnezeu cine l- 
a creat? În acest punct, religia şi spiritualitatea se blochează. 

„Universul a apărut din Big Bang.” Dar înainte de Big Bang ce era? 
În acest punct, ateismul ştiinţific se blochează. 

Ambele explicaţii se împotmolesc la sursa Creaţiei, pentru că nu se 
poate aplica cauzalitatea şi Creatorului. Iar cauzalitatea vine la pachet cu 
timpul: întâi apare o cauză, urmată de un efect. Numai că, în veşnicia 
divină a-cauzală, efectul este „simultan” cu cauza. Creatorul se suprapune 
cu Creaţia, e unul şi acelaşi lucru. Neexistând timp, nu există nici 
separare. 

Lumea apare din nimic, spontan. lar acest nimic sau vid este 
Dumnezeu. Şi lumea e tot El. Asta afirmă non-dualismul. 

Trebuie să acceptăm Vidul, Nimicul drept cauza primordială, cea 
reală. Dar dacă vom considera şi lumea a fi la fel de reală, atunci am avea 
două realităţi distincte ce coexistă. Or, asta ar însemna dualitate, ceea ce 
ne întoarce la dualitatea cauză-efect, pe care tocmai am desfiinţat-o mai 
sus. Prin urmare, trebuie că lumea nu este la fel de reală, ci un fel de vis 
al Vidului, o expresie mereu schimbătoare a Nimicului neclintit. 

Invers, dacă lumea ar fi cea reală, atunci vidul ar trebui să fie cel 
ireal, imaginat, visat. Dar tocmai am stabilit că din vid a apărut Big Bang 
sau Creaţia... 


Legea lui Unu, Doi, Trei 


La început era Nimicul. Apoi, acesta a devenit o multitudine de 
elemente, Totul. Definim Unimea ca fiind Totul-şi-Nimic. Aceasta este 
Legea lui Unu. 

O putem reprezenta ca un cerc în care sunt mai multe liniuţe (vezi 
figura de mai jos). Cercul este Nimicul etern, circumferința lui fiind o 
linie fără început şi fără sfârşit. Iar liniuţele sunt elementele Creaţiei: 
creaturile limitate şi efemere, care interacționează între ele. Acesta este 
Visul creator, când Nimicul devine în sine şi prin sine: Toţi, Toate şi 
Totul. 

În cadrul acestui vis creator, funcţionează Dualitatea obiectivă sau 
Legea lui Doi. O cunoaştem sub forma perechilor yin-yang, lumină- 
întuneric, simetrie-asimetrie etc. Ea conferă dinamism creaţiei. 

Însă în cadrul acestui prim vis mai apare un alt vis, visul secund (sau 
„jocul secund”, dacă împrumutăm expresia poetului Ion Barbu). El apare 
într-un anumit element, numit „om”. Omul e singura creatură care 
visează că ar fi separată de restul creaţiei, că ar avea un eu sau o 
conştiinţă-de-sine. Acesta e visul separării, care creează un alt fel de 

Dualitate, una subiectivă. Din ea apar automat nenumărate alte perechi 
duale, de genul bine-rău, frumos-urât, corect-incorect etc. 

Şi mai apare un "joc terţ”, anume arta şi cultura (inclusiv religia şi 
spiritualitatea) care imită, distorsionează, stilizează jocul secund (ego-ul) 
şi jocul prim (viaţa). Joc în joc, teatru în teatru, iluzie în iluzie... 


Fig. Visul creaţiei şi visul separării 


Legenda 


1. Visul creaţiei — Nimicul (marele cerc negru) visează o multitudine de creaturi 
(liniuţe albastre). Actul visării în sinea Nimicului este reprezentat prin săgeți 
negre. Visătorul, visarea şi visatul sunt una. 

2. Visul separării — Creatura numită OM visează că ar fi separată de restul 
creaţiei (norişor roşu). Auto-iluzionarea este simbolizată cu săgeți roşii. 

În concluzie, există două tipuri de dualitate. Dualitatea obiectivă 
produce dinamismul lumii, iar Dualitatea subiectivă produce realitatea 
paralelă a eu-lui (care se crede) separat. Desigur, ambele visuri sunt 
auto-generate în Neantul primordial. 

Iluminarea sau eliberarea spirituală constă în perceperea Unimii, 
adică  Totul-şi-Nimic. Ea provoacă imediat dispariţia Dualităţii 
subiective, în primul rând. Imediat, apare şi un efect de rafinare sau 
transparenţă a Dualităţii obiective, multitudinea fiind percepută ca un 
vis, Visul creaţiei. Deci visul separării individuale dispare complet, 
dovedindu-se total ireal; iar visul creației devine mai străveziu, real şi 
ireal în acelaşi timp. 

Din acest motiv, vorbim deseori despre NonDualitate, dar am putea 
folosi şi alţi termeni: Absolut, Unime, Sursa etc. Ne referim, în principal, 
la dispariţia Dualităţii subiective, a senzaţiei de eu separat. 

Şi, fiindcă am vorbit de Legea lui Unu şi Legea lui Doi, să amintim şi 
de Legea lui Trei. Ea se referă la stabilitatea creaţiei. Existenţa celor 
doi poli generează dinamismul lumii, dar şi instabilitate. În schimb, 
stabilitatea este garantată de existenţa a trei calităţi (numite guna în 
limba sanscrită). Putem observa asta în geometrie, unde trei puncte 
definesc un plan şi prin faptul că triunghiul echilateral este elementul cel 
mai echilibrat şi stabil în orice construcţie. 

Cele trei guna sunt denumite sattva, raja, tama. Ele pot fi înţelese în 
diverse moduri, în funcţie de context. De pildă armonios, activ şi pasiv. 
Sau echilibrat, înfocat şi, inert. Sau calm, agitaţie şi lene. Sau, legat de 
alimente: natural, condimentat şi putrid. Sau intuiţie, cunoaştere şi 
ignoranță. Sau nondualism, spiritualism şi ateism. Cele trei guna sunt 
prezente pretutindeni, în orice obiect, fiinţă sau fenomen, fiind 
amestecate în diverse proporţii. 


Hrănirea numai cu prana și Eliberarea spirituală 


Hrănirea numai cu prana sau traiul autonom este o realitate în care 
trăiesc unii semeni de-ai noştri. Ei şi-au redus hrana la minim, adică nu 
mai mănâncă multe zile la rând şi asta, de ani de zile. Unii nici nu beau 
apă şi dorm foarte puţin. Aceşti „radicali” sunt cei mai avansați în 
hrănirea numai cu energie. Am scris un articol în acest sens, ca 
introducere la traducerea „Traiul pur adamic: fără mâncare, apă, 
somn” (vezi volumul „Traduceri spirituale 2023”). 

Se poate face o corelaţie interesantă între hrănirea numai cu lumină 
şi eliberarea nondualistă. Ambele sunt o culme a evoluţiei umane, dacă 
nu vi se pare un termen exagerat. Şi oferă trăitorului beatitudine, cu 
unele diferenţe şi nuanţe, desigur. 

Astfel, am putea etapiza evoluţia omului în trei mari stadii: 

1) Stadiul inconştient 

Omul nu dă atenţie calităţii hrănirii. Mănâncă automat, în virtutea 
obişnuinţelor, orice îi umple burta şi îi stimulează apetitul. 

Tot în acest stadiu, omul nu-şi dă seama că gândurile lui îi 
condiţionează atitudinile, comportamentul şi fericirea personală. 
Gândeşte la foc automat, fără a conştientiza influenţa gândurilor asupra 
emoţiilor şi acţiunilor sale. 

2) Stadiul conştient 

Omul devine conştient că „este ceea ce mănâncă”. Alege alimentele 
cu mai mare atenţie, încercând să se autoeduce şi să-şi elimine 
obiceiurile greşite, mai ales pe baza intuiţiei. 

Tot în acest stadiu, omul îşi dă seama de „puterea gândurilor” sale şi 
devine mai atent la ce idei întreţine, urmează cursuri de dezvoltare 
personală şi căi de evoluţie spirituală. 

3) Stadiul supraconştient 

Omul ajunge să trăiască din energia cosmică nelimitată, nu mai 
depinde de produsele fizice, nici măcar de apa potabilă. Este o stare de 
libertate care produce un sentiment beatific şi o golire de eu. 

Tot în acest stadiu, omul atinge nivelul de trăire nondualistă 
beatifică, simțind că el nu există, ci numai Dumnezeu. Că este una cu 
întreaga Creaţie. Că nu el făptuieşte, ci Divinul prin el. 

Tindem că spunem că acest ultim stadiu nu poate fi atins decât prin 
Graţie, ceea ce este corect. 

Totuşi, din perspectivă nondualistă, şi celelalte două stadii sunt 
posibile tot prin Voința divină. Nimic nu există în afară de Dumnezeu şi 
nicio entitate separată (cu o voinţă distinctă) de El. Aşa că nimeni nu este 
superior sau inferior şi nu există niciun merit sau vină personală. Însăşi 
aspiraţia noastră către mai înalt, însoţită de tristeţea că nu ne aflăm încă 
acolo, este tot o divină punere în scenă. 

Din punctul de vedere al ego-ului, dacă stadiul suprem este atins 
numai prin Graţie, automat înseamnă că oamenii din celelalte stadii sunt 
atingi de Dizgraţie. Cu ce sunt ei mai prejos?! Invidia egotică pare 
justificată. De aceea, întotdeauna când vorbim de "Graţia divină", 
aducem un afront marii majorităţi a umanităţii. Cât de întortocheate sunt 
căile Domnului!... 


Magia de spectacol şi nondualitatea 


Un aliat neaşteptat al nondualităţii este magia de spectacol. Uimitor, 
nu?! Asta e opinia mea, pe care n-am mai întâlnit-o nicăieri. Ba, unii 
iluminaţi nu sunt de acord nici măcar cu ideea de karmă sau viaţa de 
dincolo sau spirite invizibile. Fiecare cu părerile lui... Dumnezeu 
unicul ne induce toată diversitatea de păreri. 

Magia de spectacol nu se încadrează nicăieri. Ateismul o consideră 
iluzionism şi trucuri optice. Religia crede că lucrează cu diavoli. 
Spiritualitatea acceptă puterile paranormale doar dacă sunt manifestate 

de maeştri spirituali sau sfinţi. E un soi de invidie profesională aici, 
fiindcă magicienii generează fenomene paranormale fără o practică 
spirituală. 

Nici măcar cercetătorii fenomenelor paranormale nu au nimic de 
câştigat de la magicieni, care nu participă la niciun studiu ştiinţific. 
Motivul este simplu: nu vor să apară în mass-media că ei ar fi 
paranormali. Asta le-ar alunga toţi spectatorii, de frică. 

Doar nondualismul îmbrăţişează şi magia de spectacol. Şi prin 
simbioză, aceasta oferă un fel de material didactic pentru tezele 
nondualiste. Cea mai importantă ar fi ideea că lumea este o iluzie. 
Magicienii spun deseori că „ceea ce vedeţi este o iluzie”. Spectatorii 
înțeleg prin „iluzie” un truc optic sau tehnologic. Numai că mesajul 
profund este că întreaga realitate este o iluzie. Iar magicienii o pot 
manipula cum le trece prin minte. 

Hermetiştii spun că „universul e mental”, iar magicienii o dovedesc 
cu prisosinţă. Desigur, nici ei nu înţeleg totul, dar aplică perfect nişte 
principii de fizică eterică. Şi aşa realizează nişte numere imposibile altfel, 
cu mult peste nivelul ştiinţific cel mai avansat. 

Numere incredibile de magie pe stradă cu maestrul Imad ° 


Şi mai evidenţiază ceva: blocajul mental al oamenilor care asistă 
la numerele de magie. Privesc cu ochii lor, pipăie cu mâinile lor, ba chiar 
participă direct la numerele magice, ca asistenţi, şi totuşi, nu cred în 
paranormal. Nu renunţă la vechea paradigmă de gândire materialistă nici 
în ruptul capului, deşi li se oferă pe tavă toate motivele. 

Ce să mai spunem atunci despre nondualitate, care pare o 
abstracţiune?! Cum să creadă oamenii o iotă din afirmaţiile 
iluminaţilor?! Par şi mai îndepărtate de realitatea fizică. Iată deci că 
magia de spectacol şi nondualismul împărtăşesc aceeaşi soartă. 

Mai au ceva în comun: secretul. Se spune că magicienii rostesc un 
jurământ solemn să nu divulge nimănui secretele magiei. Aiurea! 
Singurul „secret” pe care l-ar putea divulga este că ei folosesc puterea 
vizualizării creatoare sau legea atracției, cum mai este cunoscută, sau 
puterea credinţei despre care vorbea Isus. Toată lumea a auzit de ea. Dar 
oare câţi o pot aplica?! 

Adevăratul secret îl cunoaşte doar Dumnezeu, El este cel care face 
toate miracolele, iar magicienii doar comandă ce vor. Numai că nu pot 
obţine orice. Aşa că nici ei nu sunt cu adevărat demiurgi. Toată puterea e 
a lui Dumnezeu, care le-a şi dat această misiune, de a deschide minţile 


3 https://www.youtube.com /watch?v=GstnilQZhfg 

semenilor către alte orizonturi. Este un lucru dificil, pentru că oamenii 
sunt înţepeniţi în prejudecăţi... Dar şi magicienii au nişte arme teribile... 
© 

Prin urmare, secretul magicienilor este că nici ei nu cunosc 
secretul magiei! Tare, nu?! Se folosesc de nişte fenomene paranormale 
de neînțeles nici pentru ei. Nu e vorba că le interzice jurământul, ci, pur 
şi simplu, nu au cu cine comunica asemenea lucruri, dacă ar vrea. 

Şi iluminaţii au aceeaşi problemă. Nici ei nu prea au cu cine discuta 
perspectiva pe care au căpătat-o asupra vieţii — prin Graţie, nu prin 
propriile puteri. E atât de departe de percepţia generală a omenirii, încât 
mai bine tac. Este un fel de explozie a creierului, urmată de o reconectare 
a sinapselor după un alt tipar. Desigur, exagerez un pic, pentru efectul 
dramatic. Simplificând, se modifică un singur parametru: dispare 
senzaţia de eu. 

Doar nondualiştii se angajează curajoşi în comunicarea publică a 
acestor taine, cu orice risc. Dar există destui iluminaţi singuratici, în 
afara şcolilor şi curentelor spirituale, care preferă să păstreze secretul, ca 
să nu fie consideraţi nebuni. 

Îmi aduc aminte că, în urmă cu nişte decenii, am cunoscut un 
bioterapeut şi paranormal, Ion Lâsiîi, iar în ultima discuţie telefonică, el 
îmi mărturisea entuziasmat că „a ieşit din parapsihologie”. L-am corectat 
atunci politicos, replicându-i că tot ce nu cunoaşte ştiinţa ţine de 
parapsihologie, deci n-are cum ieşi din parapsihologie. Mă credeam tare 
bine informat! O 

Abia recent cred că am înţeles ce voia să-mi sugereze, dar nu găsea 
cuvintele potrivite. Mesajul era şi este că, atunci când te atinge 
iluminarea, vezi că tot ce ştiai, absolut totul, era o minciună. De 
aceea susţin că nondualismul constituie o a treia perspectivă metafizică, 
diferită de materialism şi spiritualism. 

28 februarie 2023 

NU EXISTĂ CONSENS 


NIZ 


Totul e ambiguu, orice poate fi contrazis % Iluminarea vine brusc sau 
treptat? x Definiţia cristo-criptică a nondualităţii >% Lumea, ca un fum 
NIZ 


Æ Simţurile fizice în iluminare (traducere) * Înspăimântat de cuantică 
şi nondualitate O 


Totul e ambiguu, orice poate fi contrazis 


În cercurile nondualiste circulă mai multe ipoteze legate de apariţia 
eu-lui (simţul separării de restul lumii). 

Unii spun că copiii se nasc nealteraţi, neîndoctrinaţi cu ideile 
adulţilor, dar asta nu înseamnă că nu au un eu. Dacă s-ar fi născut cu 
adevărat eliberaţi, n-ar fi putut căpăta niciodată un eu. 

Alţii spun că, mai rar, unii copii se pot naşte fără un eu, neţinând 
nimic pentru ei. Ca exemplu, Jiddu Krishnamurti sau Marius Ghidel sau 
Matias De Stefano. 

Alţii spun că eul se dobândeşte pe la vârsta de 1-2 ani. Că nici 
animalele, nici copiii mici nu au un eu, ci este un „beneficiu” al societăţii 
omeneşti. 

Deci eul este fie un gând învăţat, fie o contracție energetică, în 
funcţie de punctul de vedere. 

Fiecare iluminat are propria versiune. Concluzia nu poate fi decât 
ambiguă pentru cine ascultă. 


Tot printre iluminaţi există cel puţin două scenarii despre iluminare. 

Majoritatea spun că iluminarea a venit brusc şi nu poate fi un 
proces. 

Dar sunt şi unii care spun că şi-au pierdut eul treptat, aproape pe 
nesimţite. 

Concluzia nu poate fi decât ambiguă pentru cine ascultă. 


kkk 


De asemenea, există controversa privind rolul căii spirituale pentru 
dobândirea iluminării. 

Unii spun că trebuie să urmezi neapărat o cale spirituală autentică şi 
să aspiri intens la asta. 

Alţii spun că au primit iluminarea fără a-i interesa câtuşi de puţin 
spiritualitatea. 

Mai putem adăuga că unii — dar nu toţi — care au urmat o astfel de 
cale au evoluat foarte mult ca nivel de omenie, compasiune, viziuni 
duhuale, fiind consideraţi sfinţi, deşi nu au atins iluminarea nonduală. 

În schimb, alţi iluminaţi autentici rămân necunoscuţi şi, aparent, nu 
dau rod pentru societate. 


kkk 


În concluzie, Dumnezeu nu lasă nicio idee fără contrapartea sa. 
Totul poate fi contrazis, cu argumente şi/sau din experienţa de viață. El 
vrea să experimenteze totul, cu deplină inocență. 

Dar fiindcă nu se pot susține două idei contrare în acelaşi timp, ele 
sunt lansate pe rând. În nondualitate, contrariile coexistă paşnic, dar în 
dualitate ele se luptă pentru întâietate şi iau conducerea alternativ. 
Precum yin şi yang. 


kkk 


Nu doar ideile abstracte sunt controversate, ci şi trăirile directe. De 
exemplu, cineva se dedublează în astral şi ajunge în iad. El revine şi 
susține realitatea iadului. Altcineva se dedublează şi ajunge în raiul 
astral. Amândouă realitățile sunt concrete pentru experimentatori. În 
acelaşi timp, ambele sunt iluzorii, dacă le privim de pe un nivel superior 
astralului. 

Puteți găsi şi singuri exemple similare în domeniul vostru de 
predilecție. Concluzia este că totul e ambiguu şi doar ne prefacem că nu 
vedem asta. Mintea nu suportă confuzia, ambiguitatea, paradoxul. Caută 
mereu certitudinile. „Există sau nu există iadul?” Cel care vibrează înalt 
nu e interesat de întrebarea asta. Mintea lui nu poate concepe acest 
termen. 

Absolutul creator are natura paradoxală de a fi totul şi nimic. Iar 
manifestarea creată nu poate decât să copieze această natură 
ambivalentă, doar că o prezintă treptat, succesiv, în timp, sub forma de 
teză şi antiteză, yin şi yang, suiş şi coborâş ş.a.m.d. 


kkk 


Prin urmare, nondualismul promovează relativismul, din moment 
ce nu acceptă niciun adevăr absolut. Şi totuşi, Nondualitatea este 

Absolutul, fiindcă înglobează toate contrariile. Câte nuanţe în aceste 
cuvinte!... 


Iluminarea vine brusc sau treptat? 


Deseori, oamenii par nedumeriţi de spusele unor iluminaţi. Unii 
susţin că nu există nicio gradaţie a iluminării, ci ea vine brusc. Alţii spun 
că iluminarea poate surveni treptat, aproape pe nesimţite. Fiecare susţine 
ceea ce a trăit. Care este adevărul? 

Vom reprezenta într-un plan bidimensional cele două axe care ne 
interesează: axa timpului şi axa iluminării. Cele două situaţii amintite se 
regăsesc în graficul a), respectiv b). Starea finală este una stabilă, numită 
eliberare, când nu se mai revine niciodată la starea neiluminată. 


iluminare 
eliberare 
a) DD r 
iluminare 
eliberare 
b) o timp 
iluminare 
eliberare 
c) timp 
iluminare 


experiențe tranzitorii 


Dar putem trasa cel puțin încă alte două situaţii pe acelaşi grafic: 

c) pot exista câteva experienţe iluminatorii tranzitorii anterioare 
eliberării. Între aceste experienţe, omul revine la starea sa obişnuită. 

d) experienţele iluminatorii tranzitorii nu sunt urmate de eliberare. 
Rămân doar ca nişte amintiri de neuitat. 

În practică, pot exista nenumărate variante şi combinaţii ale acestor 
cazuri generice. Dar nu are rost să discutăm aici nuanțele particulare, 
căci fiecare om este unic. 

Deocamdată, ce putem spune cu certitudine este că toate aceste 
patru cazuri sunt posibile, existând mărturii în acest sens. Pe de altă 
parte, din perspectivă divină, fiindcă timpul este o aparenţă, niciunul nu 
este adevărat. 

Din perspectivă filosofică, Divinul se deghizează şi se demască 
singur, a doua fază corespunzând cu fenomenul iluminării. Numai că, 
neexistând timpul, toate cazurile de mai sus sunt comasate în Sinea 
Divină. Asta înseamnă că, în Absolut, iluminarea şi iluzia coexistă. 
Creatorul şi Creaţia sunt una. 

Coborând însă puţin sub nivelul absolut, fenomenul iluminării poate 
lua mai multe forme, corespunzător cu nuanţa Spiritului-Dumnezeu 
încarnat. Unele Spirite preferă trezirea definitivă dintr-o dată. Altele 
preferă prelungirea procesului. Altele doar îl amăgesc pe om cu scurte 
treziri. Iar altele nu-i dau niciun semn transcendent, lăsându-l să doarmă 
nederanjat. 


Definiţia cristo-criptică a nondualităţii 


Isus le-a spus: 


«Când veţi face din doi unul, înăuntrul ca şi afară, cele de sus precum 
cele de jos, astfel încât să aduceţi bărbatul şi femeia într-unul singur, ca 
bărbatul să nu mai fie bărbat şi femeia să nu mai fie femeie; când veţi face un 
ochi în locul altui ochi, o mână în locul altei mâinii, un picior în locul altui picior 
şi un chip în locul altui chip, atunci veţi intra în Impărăţie.» (Evanghelia după 
Toma, versetul 22) 


Lumea, ca un fum 


Iluminaţii şi nondualismul spun că lumea este o iluzie, maya. Există 
în aparenţă, dar nu există în realitate. Cum să înţelegem asta? 

Putem înţelege apelând la descoperirile fizicii cuantice. Ea a 
demonstrat că ceea ce considerăm a fi particule solide (de exemplu, 
electroni, fotoni etc.) sunt, în mod natural, unde sau câmpuri de 
forţe. Când un observator vrea să le detecteze, printr-un experiment de 
laborator, ele se transformă, ca prin magie, în particule cu caracteristici 

stabile şi măsurabile. Despre dualitatea particulă-undă se învaţă la fizica 
de liceu. 

Acesta este un fenomen care se petrece în prezenţa oricărui 
observator, a unei conştiinţe. Nu este obligatoriu să fie conştiinţa umană, 
ci poate fi şi animală sau vegetală sau chiar minerală. Orice conştiinţă 
individuală este împrumutată de la Conştiinţa cosmică. Aici se generează 
„obiectivitatea” lumii. 

Aşa ne putem explica şi de ce călătorii astrali au aceeaşi impresie de 
soliditate a lumii astrale, chiar dacă este virtuală, invizibilă cu ochii fizici. 

Deci toate câmpurile de forţă coexistă, planurile vibratorii sunt 
amestecate, dar numai anumite câmpuri participă la configurarea unei 
lumi vibratorii. Conştiinţa observatorului (nu mintea conştientă!) 
selectează o anumită frecvenţă fundamentală şi lumea respectivă apare 
ca solidă, ca reală. Dar este doar un fel de hartă, o schiţă simplificată a 
întregii Realităţi, ce cuprinde multe alte frecvenţe invizibile. Toate 
universurile şi planurile coexistă aici şi acum. 


Isus spunea „în casa Tatălui meu sunt multe locașuri” (loan 14:2) 


Deci este lumea obiectivă, reală? 

Da şi nu. Câmpurile există obiectiv, dar numai unele dintre ele ne 
apar şi sub o formă solidă, iar celelalte par că nu există. Dar câmpul de 
forţă, ce este? Un simplu concept abstract. 

Iluminatul intuieşte cu ochii conştiinţei (ochii săi „cuantici”) reţeaua 
de câmpuri eterice subtile, care nu-i dau deloc senzaţia de fermitate, de 
soliditate, de stabilitate, de realitate. În acelaşi timp, el are şi percepţia 
mentală obişnuită, care observă doar o mică parte a acestui Întreg. 
Conştiinţa iluminatului nu mai este doar un observator limitat la un 
spectru de frecvenţe fizice, ci şi un Martor mai presus de materia creată. 
El se simte una cu tot restul, nu mai simte nicio distanţă între trup şi 
altceva. Distanţele fac parte din lumea fizică, care este doar o aparenţă. 
El vede lumea aşa cum este ea în realitate, o energie pulsatorie 
nelimitată, un fel de fum fără forme şi fără concreteţe. Maya. 

Câtă bază se poate pune pe un fum?!... 

Poate veţi înţelege mai clar din spusele iluminatei Suzanne Chang, 
traduse mai jos. 

Simţurile fizice în iluminare (traducere) 


«Nu există simţuri fizice (în iluminare). O Pentru că cel ce aude şi ceea 
ce se aude este unul şi acelaşi lucru, totul este doar energie care nu poate fi 
localizată, nu aparţine unui eu. 


În schimb, când ai senzaţia că tu auzi şi că tu vorbeşti şi că tu vezi, atunci 
apare o experienţă. Un eu experimentează totul de pe o anumită poziţie. Ceea 
ce este un lucru uimitor, petrecut automat în corpul uman: simţi că te afli aici şi 
experimentezi lumea prin toate aceste simţuri. 


Dar în realitatea naturală, nu există nicio graniţă, nu există nici aici, nici 
acolo. Prin urmare, sunetul nu vine de undeva şi auzul nu se petrece 
altundeva. Pur şi simplu, nu există nicio graniţă, nimic nu este delimitat. 


Nu am nicio idee ce se întâmplă. O Nu am nicio idee despre... nimic. Nu 
ştiu ce aud. Sunetul este asociat cu ceva în creier... care analizează lucrurile 
şi crede că le înţelege, dar totul este născocit. Nu ştim cu adevărat ce este 
asta... E ca un fel de cunoaştere consensuală, cu care suntem cu toţii de 
acord. Dar nu e chiar o cunoaştere adevărată. 


Se pare că lucrurile sunt mereu în schimbare. Dar aparențele sunt goale. 
Deci faptul că sunt conştientă că mă aflu aici în faţa altor oameni nu este 
adevărat, pentru că aceste corpuri sunt goale, fără substanţă. Există o singură 
energie. Totul este unul şi acelaşi. 


Nu există niciun centru pentru nimic. Niciun obiect nu are substanţa pe 
care intelectul o proiectează în mod automat asupra lui. Deci totul este, de 
fapt, vid, dar vedem aparenţa unui lucru necunoscut pe care îl numim „munte”. 
Care nu este diferit de lucrul necunoscut pe care îl numim „corp uman”. Doar 
că noi simţim că trupul omenesc ar fi foarte diferit, unic şi special. 


Diferenţa apare atunci când simţim că avem acest trup în posesie. Atunci 
„eu” mă simt diferit de tot restul, separat de tot, ca şi cum aş fi ceva special. 
Dar în realitatea naturală, totul este identic din punct de vedere energetic. 


Toate aceste aparenţe se schimbă în mod constant, dar, de fapt, nu se 
întâmplă nimic. Da, există doar o aparentă cunoaştere şi etichetare a lucrurilor 
şi evenimentelor. Dar tot nu înţelegem cu adevărat ce este Asta. 


Nu există nimeni nicăieri. Nu a existat niciodată o entitate separată. Este 
doar un efect ce are loc în corp. Creierul are această uimitoare capacitate de a 
crea iluzia că ai fi separat şi că ai experimenta lumea. lar când există acest 
simţ de proprietate asupra corpului, apar imediat nenumărate alte straturi de 
aparente, pentru că acum se creează relaţii cu tot restul. 


Aşa apare binele şi răul. Aşa apar opusele. Aşa apare diferenţierea 
lucrurilor. Aşa apare judecata. Şi, apropo, nimic din toate acestea nu constituie 
nicio problemă. Este de-a dreptul remarcabil cum acest efect generat de creier 
poate crea o lume imaginară atât de convingătoare. Pare foarte reală şi foarte 
solidă, pentru că trupul este foarte convins că totul este real, iar toţi ceilalţi o 
cred şi ei. 

Ceea ce tocmai am descris despre iluminare este ceea ce o persoană 
normală ar numi NEBUNIE. O » 


Fragmentul a fost tradus din videoclipul „Timelessness, Infinity & Non- 
definable sense perceptions” * (2 feb 2023) 


Înspăimântat de cuantică şi nondualitate 
(satiră subtilă ©) 


Exact cum spun fizicienii că răsar particulele elementare din „supa 
cuantică” — aleatoriu, neaşteptat şi extrem de rapid — tot aşa relatează şi 
iluminaţii că percep lumea — apărând şi dispărând spontan, în fiecare 
clipă, pac-pac-pac, „timpul” creându-se şi distrugându-se cu fiecare 
apariţie. Memoria, amintirea, trecutul sunt doar nişte aparenţe. Numai 
prezentul există şi este mereu recreat din nimic, fără legătură cu 
presupusul „trecut”. 

Percepând aceasta, mintea iluminatului e buimăcită total şi o 
recunoaşte sincer. Deci ce-ar putea învăţa mintea cetăţeanului obişnuit 
din acest haos şi libertate absolută?! Măcar în iluzia obişnuită, în maya, 
lucrurile par a fi bine aranjate, există timpul, care ne conferă direcţie şi 
ordine şi predictibilitate. „Rău cu rău, dar mai rău fără rău”... 

Şi totuşi, mă intrigă faptul că iluminaţii ăştia spun acelaşi lucru, în 
toate vremurile, de parcă s-ar fi molipsit cu toţii de aceeaşi nebunie: că 
nu există timp. Pentru ei, nu numai viitorul nu există, ci nici trecutul, 
efectiv. Adică nu există legătura firească dintre cauză şi efect. Orice 
vedem în faţa ochilor apare ca urmare a pendulării unui gen de baghetă 
magică. Dacă ea s-ar opri, n-ar mai apărea nimic nicăieri niciunde 
nicicum. Lumea ar fi înghițită instantaneu de vid. 

Brrr! Viziunea asta mistică ar trebui amendată. Sau chiar arestată de 
poliţia gândirii. 

Că timpul există e dovedit de toate evidenţele, începând cu geologia, 
arheologia şi istoria, cultura şi civilizaţia, terminând cu viaţa fiecăruia. 
Cum să afirmi că timpul şi cauzalitatea nu există?! Păi, dacă îţi umpli 
frigiderul cu mâncare seara, ai s-o găseşti acolo dimineaţa, nu-i aşa?! 
Doamne fereşte să fie altfel! 

Şi ce dacă fizica cuantică spune că nu există timp, că nu există 
determinism, că intenţia stăpâneşte fenomenele ?! Păi, cuantica asta 
îngroapă tot restul ştiinţei. Ar trebui interzisă sau măcar cenzurată, cum 


4 https://www.youtube.com /watch?v=_Mew-fDOLEE 

era în comunism. Deja generează controverse printre savanţi şi dă apă la 
moară nondualismului şi tuturor zăluzilor. Peste tot în spiritualitate dai 
astăzi de metode „cuantice”. 

Staţi ghinişor, măi, zăluzilor şi absurzilor, nu vă băgaţi ca musca în 
„supa cuantică”. Aţi văzut voi cu ochii voştri vidul ăsta cosmic?! Aţi văzut 
voi cum iese electronul din ciorba asta cuantică?! Aţi văzut voi cum 
dispare imediat ce a apărut? Păi, dacă ar dispărea aşa de repede, cum ar 
mai dura atomul o veşnicie?! Că eu aşa am învăţat la şcoală, că atomii 
sunt indestructibili, sau măcar componentele lui: protonii, neutronii, 
electronii. In-des-truc-ti-bili. E clar?! 

Dar cea mai periculoasă este nondualitatea. Tot felul de neica- 
nimeni se proclamă iluminaţi sau eliberaţi sau treziţi spiritual. Auzi 
dumneata, tupeu! Eu, unul, nu-l cred pe niciunul. Când îi aud că „nu 
există nimeni”, că „eu sunt nimic”, îmi vine să le scutur clopoţelul, ca să 
se trezească de-adevăratelea. Băi, adormiţilor, pentru asta v-au ţinut 
părinţii la studii, ca să fiţi nimeni?! La muncă cu voi! 

Şi ce dacă aveţi serviciu şi duceţi o viaţă normală?! Cine vă aude ce 
spuneţi, ar putea să o ia razna, ca mine. 

Oameni buni, ştiţi ce spun nondualiştii? Că viaţa se trăieşte singură, 
fără voi. Că voi nu existaţi. Nu-i ascultați, ca să nu vă molipsiţi şi voi de 
iluminare şi să nu muriţi de vii! 

Amintiţi-vă de acea fantomă care voia să intre în contact cu oamenii, 
dar niciunul nu o vedea, nu o auzea, nu o simţea. Ei bine, măcar fantoma 
aia era ceva, o entitate invizibilă. Dar, dacă veţi deveni eliberaţi, nu veţi 
mai fi nici măcar atât. Nu va rămâne din voi decât un imens zâmbet, ca în 
„Alice în Țara minunilor”. 


Zâmbetul Pisicii Cheshire, din "Alice în Ţara minunilor" 

Vă vorbesc ca un părinte: dragii mei, luaţi aminte la basmele 
copilăriei, că vă învaţă de bine. Cine-i lupul cel rău din „Scufiţa roşie”? E 
fizica cuantică, dragilor. Şi cine-i lupul cel rău din „Capra cu trei iezi”? E 
nondualitatea, scumpii mei. Feriţi-vă de lupii ăştia şi veţi supravieţui, 
veţi fi cineva, nu Nimeni! 


Semnat: Avocatul diavolului 


Explicaţia satirei: În orice dezbatere dintre mintea raţională şi 
nondualitate, întotdeauna va câştiga raţiunea, fiindcă are toate 
argumentele logice. Nondualitatea nu e neapărat logică, căci ea cuprinde 
absolut totul, nu poate fi analizată din "afară", la rece, deci nu poate fi 
demonstrată teoretic, ci doar trăită direct. Orice ai spune despre 
nondualitate este o minciună. Modul cum o descrii se încadrează în 
nondualism, care este o concepţie mentală, la fel de falsă ca ateismul sau 
spiritualismul. Conceptele sunt abstracte, nu o realitate vie. În concluzie, 
nondualismul este cea mai apropiată aproximare a nondualităţii, dar 
încă departe de Realitate. Poate fi contrazis cu succes, dar asta nu 
schimbă nu nimic Realitatea. Neputând-o înţelege, mintea poate face o 
singură înţelegere cu nondualitatea: să cadă de acord că nu sunt de 
acord. 


Scenă delicioasă cu Pisica Cheshire din animația "Alice In Wonderland" 
(1951) - cu traducere * 


Descrierea videoclipului: Un dialog spumos între manierata Alice şi 
strania Pisică Cheshire, unul dintre personajele fanteziste din romanul "Alice în 
Ţara minunilor", de Lewis Carroll. Ce cântă Pisica este poezia "Jabberwocky" 
de acelaşi autor, într-un argou propriu de neînțeles. Ca alte scene din 
poveştile cu Alice, şi aceasta rezonează cu mesajul Nondualităţii prin 
paradoxuri şi imposibilităţi logice ce stupefiază mintea, când tiparele de 
gândire şi vorbire sunt măturate, precum în koanurile Zen. Nondualitatea se 
bucură de desenele animate, fiindcă este foarte apropiată de candoarea 
copilăriei. Şi, precum pisica rânjitoare, "cântă" într-un limbaj aparte, care-i face 
pe oameni să spună "deşi vorbeşti pe înţeles, eu nu te pot pricepe"... 


12 martie 2023 


5 https://youtu.be/VAX8RfHEALs 

KARMA SE REÎNCARNEAZĂ 


Scufundându-ne adânc în nondualitate, vedem că nu există nicio 
diferenţă între cauză şi efect, fiindcă nu există timp. Poate că am avea 
ceva de spus, dar când deschidem gura, ne dăm seama că e absurd ce 
vrem să spunem. Şi atunci nu putem decât tăcea. Orice am spune este o 
poveste — sau fantezie, minciună, halucinație etc. „Poveste? sună mai 
frumos. 

Totuşi, nu putem rămâne acolo dacă vrem să socializăm. Coborâm 
un nivel sau mai multe şi începem conversaţia. Iar primul lucru pe care îl 
spun toţi iluminaţii este că NU EXISTĂ NIMENI. Există o singură 
Conştiinţă în toate formele. Nu există niciun suflet/spirit individual. 
Diferenţierea e doar de formă, în cadrul materiei/energiei. 

Dacă nu există niciun suflet, atunci cum pot exista vieţi anterioare? 

Just. Aparent, există vieţi după vieţi, dar toate aparţin unicei 
Conştiinţe, care şi le asumă pe toate, deghizându-se în multe conştiinţe 
individuale. Neexistând un suflet separat, n-are cine să se reîncarneze. 

Şi dacă nu există reîncarnare, cum rămâne cu karma? 

Aparent, există karmă, dar fără reîncarnare. Într-un joc de cuvinte: 
vieţile se succed într-o „cursă a reînkarmării”. © Karma e o formă a 
legii cauzalităţii. 

Toată karma generată de o persoană e separată în fragmente 
energetice sau micro-karme. Persoana va dispărea, dar micro-karmele 
rămân în memoria cosmică şi se cer rezolvate cumva. De aceea, ele vor fi 
alocate mai multor oameni care se vor naşte pe Pământ. 

Dar de ce micro-karmele se cer a fi neapărat rezolvate? 

Este un simplu mecanism de continuare a Creaţiei, de transformare 
a materiei. Nu există vreun alt scop, nicio finalitate. Dumnezeu nu are 
interesul să termine karma universului, ci s-o perpetueze. Karma e o 
ştafetă divină. 

Există deci un imens bazin cu micro-karme (subconştientul colectiv) 
care se distribuie, după criterii necunoscute, la diverse persoane, care le 
asimilează şi le transformă mai departe în alte micro-karme şi tot aşa... 

Fiecare dintre noi suportăm karma a nenumărați oameni dinaintea 
noastră, de la care am preluat un amestec variat de micro-karme. Îi 
numim „antecesori spirituali”. 

Grupaj de micro-karme 
dintr-o viaţă anterioară 


Reîncarnare? 


PEE 


Multimea micro- Multimea micro- 
karmelor conştiintelor 
(Subconştientul (Congştiinţa 
colectiv) universală) 


Pare foarte nedrept. De ce să suport eu greşelile altuia? 

Pentru că suntem o mare familie umană. Şi pentru că nimeni nu e 
mai presus decât altul. Suntem o specie amestecată. O entitate colectivă. 
Individul autonom e doar o aparenţă. 

Din perspectivă egotică, putem spune că şi moştenirea genetică este 
uneori nedreaptă, nu?! Copiii nu au nicio vină pentru tarele genetice ale 
părinţilor. Ori blestemele pe neam, şi ele sunt la fel de nedrepte, nu?! 
Cum spune vorba populară, „copiii plătesc păcatele părinţilor”... 

Şi totuşi, moştenirile nu sunt obligatorii, apar şi excepţii. Unele 
trăsături genetice sar din două în două generaţii. Tot aşa, nimeni nu ştie 
cine şi de ce alege anumite porţiuni de karmă pentru actuala viaţă 
(prarabdha), evitându-le pe altele. 

Studiile karmei arată clar că aceasta nu se moşteneşte în totalitate de 
la o singură încarnare anterioară, ci omul actual preia porţiuni de karme 
din mai multe vieţi anterioare, oricât de îndepărtate ar fi ele. Niciodată 
nu perpetuează identic o întreagă viaţă anterioară, ci doar micro-karme. 
De aceea, este total absurd să ne identificăm cu persoana dintr-o anumită 
încarnare. Viaţa prezentă are caracteristici proprii şi originale. 

Faţă de ce afirma spiritualismul deja — că vieţile nu aparţin 
persoanei în discuţie, ci sunt vieţile spiritului său — nondualismul 
(similar cu budismul) adaugă menţiunea că este vorba de un singur şi 
mare Spirit sau Conştiinţă universală. Asta ar fi diferenţa. 

Totuşi, în hipnoza regresivă, după ce rememorează traumele altui 
om din trecut, pacienţii se vindecă de fobii sau alte tulburări 
psihologice. Asta arată o legătură evidentă între fostul şi actualul om. 

Arată doar că micro-karma moştenită de la antecesor a fost 
rezolvată. Nu e nimic personal aici. Nu demonstrează reîncarnarea unui 
anumit suflet individual. 

Dar amintirile din viaţa anterioară a copiilor mici şi cicatricile 
moştenite? De exemplul, celebrul caz al lui Shanti Devi 6 

E vorba tot de micro-karme. Ele amprentează psihic şi chiar fizic 
noul organism. Este posibil ca persoana să moştenească in corpore 
amintirile episodice din viaţa trecută şi chiar un grupaj de micro- 
karme generate atunci, astfel că are impresia clară că ar fi o reîntrupare 
a vechii personalităţi. Este un caz special, util ca „material didactic” 
pentru susținătorii reîncarnării. 

Dar studiile karmice relevă că omul poate moşteni uneori şi micro- 
karma rudelor foarte apropiate din altă viaţă, ceea ce ar fi greu de 
explicat dacă ne-am restrânge la individ. Singura explicaţie spiritualistă 
ar fi că, după moarte, sufletul decedatului stă în preajma urmaşilor şi 
trăieşte la unison cu ei diverse experienţe marcante, care îl afectează şi pe 
el. Însă este o interpretare forţată, slab susţinută. 

Trebuie s-o recunoaştem: atâta timp cât omul nu este trezit spiritual, 
el este tributar ideii de individualitate, de eu separat. Conceptul de 
reîncarnare a sufletului este cel mai convingător privind existenţa 
nemuritoare pe o bază individualistă. Dar odată ce omul îşi pierde eul, el 
simte direct nemurirea aici şi acum, aşa că nu mai are nevoie de această 
cârjă intelectuală. 

Însă există nenumărate mărturii despre continuitatea conştiinţei 
de sine după moarte, NDE (moarte clinică), OBE (călătorii astrale), 
mesaje spiritiste. Ele nu pot fi ignorate. 

Au aceeaşi valoare ca şi conştiinţa de sine (adică senzaţia de eu 
separat de restul lumii) pe care o avem chiar în acest moment. Nu o 
putem nega. Doar că e o iluzie în formă continuată. E un Joc cu Sine 
al Divinului. Conştiinţa este unică şi universală, dar Ea priveşte prin nişte 
perdele şi găuri de cheie care îi limitează şi distorsionează vederea clară. 

Totuşi, există o întreagă tradiţie spiritualistă care atestă că există 
spirite individuale ce trăiesc în lumile astrale sau spirituale... Doar nu 
sunt nebuni toţi mediumii şi călătorii astrali! Şi doar nu este o 
conspirație a spiritelor superioare de a înşela oamenii! 

Nu e nicio nebunie şi nicio conspirație, ci o adaptare pentru 
mentalul individualist, egotic. 


Syoutu.be/p5G5BHE3qQe 

Revelaţiile spiritiste mai recente afirmă că spiritul individual este 
unul dintre mai mulţi fraţi (12 sau alte numere, în funcţie de mesager, 
Joshua Stone, Benjamin Creme, Guy Needler, Michael Newton etc.), 
parte a unui „suprasuflet” ce se poate, eventual, încarna în mai mulţi 
oameni simultan. Deci sediul central al individualităţii sau „eul 
adevărat” ar fi această entitate colectivă, nu sufletul ce animă un 
singur om. 

Din păcate, mintea egotică nu poate pricepe cum se divide conştiinţa 
şi nici sintagma „entitate colectivă”. Şi va privi suprasufletul tot ca pe un 
fel de individ. Ca şi cum garsoniera care era spiritul individual a devenit 
acum o vilă imensă, cu multe odăi, dar la aceeaşi adresă. Însă, conform 
nondualismului, în tot Universul, există o singură casă şi o singură 
adresă: Dumnezeul Absolut. 

Odată ce am admis ipotetic existenţa suprasufletului, nu se poate 
trasa o limită maximă a numărului de oameni sau spirite individuale în 
care se poate diviza acesta (12, 144 etc). După ani şi ani de dezbateri 
teoretice privind acest număr, vom ajunge practic la Marele şi Unicul 
Spirit, care se întrupează în toate creaturile pe care le-a creat. Ajungem la 
nondualism. 


Spiritul e un tabel 


Bine, dar există dovezi clare de posedare şi încorporare 
mediumnică a unor alte spirite, când personalitatea omului se schimbă 
radical, conform individualităţii spiritului invadator... 

Ce este un spirit? Un tabel. 

Cum adică, un tabel? 

Metaforic vorbind, Conştiinţa şi-a făcut un cap de tabel conţinând 
coloanele: gând, emoție, impuls de acţiune, energie vitală etc. Iar în 
fiecare clipă, Conştiinţa completează tabelul cu datele respective: ce gând 
i se trimite, ce emoție i se atribuie, ce impuls resimte, ce vitalitate i se dă. 
Toate datele provin din Conştiinţă. Acesta este spiritul: un tabel 
completat în timp real prin Voința divină. Fiecare fracțiune de secundă 
corespunde unui rând din tabel. 

Deci Dumnezeu este un fel de Data Admin pentru baza de date cu 
toate spiritele existente în Univers (OBS: orice bază de date este formată 
din mai multe tabele). Schimbarea de spirit de care ai vorbit nu e 
altceva decât înlocuirea unui tabel cu altul în serverul principal. Cu alte 
cuvinte, pentru Conştiinţa unică şi reală, spiritul este ceva abstract, ca un 

tabel, uşor de creat, uşor de completat, uşor de substituit. Spiritul pare 
viu şi real pentru că este animat de Conştiinţă. Doar Ea este reală. Restul 
sunt nişte biţi. 

În esenţă, imaginea de pe ecranul computerului este doar o înşiruire 
de biţi, O şi 1, deşi avem impresia că este un obiect colorat pe care am 
vrea să punem mâna. Cam aşa e şi spiritul, şi orice altceva. O aparentă 
animaţie, o mişcare de umbre chinezeşti. 


+ kk 


Aşa-zisa personalitate rezultă din predominanţa unor gânduri, 
emoţii, comportamente, energii specifice, repetate insistent. Însă 
Conştiinţa poate face oricând modificări imprevizibile. Atât de fluidă şi 
liberă este realitatea creată!... 

Dorinţa este o emoție pozitivă însoţită de o anumită idee. 

Emoţia neliniştii însoţită de o idee se numeşte îngrijorare, iar fără 
nicio idee se numeşte anxietate. 

Mişcarea, gestul este un impuls volitiv însoţit sau nu de o idee şi o 
emoție. 

Buna dispoziţie depinde de energia vitală. 

Am putea distinge între gând, care este personal şi se referă la ceva 
concret, şi idee, care este impersonală şi abstractă. De exemplu, „Spiritul 
e un tabel” este o idee filosofică. În schimb „Mi-a înţepenit gâtul” este un 
gând personal, însoţit de o blocare a energiei şi de impulsul de a roti 
capul. 

Mintea nu există. Există doar un flux continuu de idei, gânduri, 
emoţii, impulsuri, energii. 

Aşa-zisa „putere a gândurilor” este un mit. Gândul nu are nicio 
putere de unul singur. Probabil că aţi observat deja asta. Pentru a fi 
eficient, gândul trebuie însoţit de emoție şi energie. Aşa că vă puteţi 
gândi la absolut orice, fără teamă, dacă nu vă produce şi emoţii negative. 
Mai demult, aveam un coleg de serviciu care se uita la filme horror în 
timp ce mânca — nu ştiu, poate o făcea ca un exerciţiu de detaşare şi 
desensibilizare... 

Pe scurt, ideile/gândurile sunt un material mental total neutru. 
Emoțiile produc schimbări în organism, generând chiar şi hormoni 
specifici. Impulsurile se traduc în acţiuni ale voinţei, în activităţi şi 
mişcări. lar energia vitală e responsabilă de umor, idei constructive, 
bună-dispoziţie, chiar fericire, după cum lipsa ei facilitează boala, 
emoţiile negative, gesturile crude. 

Ca să încheiem, am vrut doar să sugerăm cât de abstracte şi fluide 
sunt creaturile în comparaţie cu Realitatea originară. Sunt ca nişte pixeli 
ce se aprind şi se sting pe ecranul manifestării cosmice, fără o autonomie 
de niciun fel, fiind importante doar ca părţi din Imaginea mai mare. 

Creaturile par solide şi stabile doar pentru că — asemănându-le cu 
un tabel — li se alocă date repetitive şi coerente. Dar uneori, se strecoară 
şi date ieşite din context, astfel că oamenii pot avea ieşiri nervoase sau 
idei ciudate sau gesturi necontrolate sau clipe de extaz etc. Dintr-o eroare 
tehnică sau, poate, intenţionat. Doar că nu există nimeni acolo, în spate, 
care să decidă ceva deliberat. 

Cine poate înţelege ce este viaţa cu adevărat?!... Dacă există o părere, 
ea aparţine cuiva, unei entităţi, nu totalităţii absolute. Absolutul nu are 
nicio poziţie, niciun punct de vedere, fiindcă creează toate punctele de 
vedere. 

22 martie 2023 

ASPECTELE CONȘTIINȚEI 


«Oamenii nu se schimbă. Doar mor.» ~ Elon Musk 


Curajul de a filosofa liber 


Pentru a filosofa pe cont propriu trebuie să ai curaj. Poţi ajunge la 
nişte concluzii neplăcute, cu care vei fi nevoit să trăieşti tot restul vieţii. 
Şi nu vei putea învinovăţi pe nimeni. Ar fi mult mai simplu să adopţi 
orbeşte credinţele şi învăţăturile altora. Când nu-ţi convine ceva, vei 
putea da vina pe ei, că te-au indus în eroare, bietul naiv ce erai! 

Dar dacă ai puterea să renunţi la acest confort psihologic şi să rezolvi 
singur dilemele filosofice, iată cu ce trebuie să începi. Observă marile 
cataclisme cosmice, marile dezastre terestre, nesfârşitele şi variatele 
suferinţe omeneşti. Asta au făcut toţi marii filosofi şi înţelepţi şi au ajuns 
la următoarea dilemă: Dacă Dumnezeu există, atunci fie El este 
atotputernic, dar nu este numai bunătate; fie El este numai bunătate, 
dar atunci nu este atotputernic. Care este adevărul? 

Cel mai simplu este să nu răspunzi la întrebare şi să-ţi vezi 
netulburat de măruntele preocupări zilnice. Nu te va acuza nimeni că te 
declari neputincios şi neştiutor. Dar asta, până într-o zi, când o 
inevitabilă criză existenţială te va scoate din moleşeală şi te va obliga să 
rezolvi cumva această disonanţă cognitivă. 

Există trei răspunsuri posibile: varianta atee, varianta spiritualistă şi 
varianta nondualistă. 

Ateul crede că Dumnezeu nu există, cu toate consecinţele de 
rigoare. Ştiinţa actuală este programatic atee. 

Omul spiritual sau religios afirmă că Dumnezeu este total 
binevoitor, dar Satana i se opune pretutindeni. Recunoaşte astfel tacit că 
Dumnezeu nu este atotputernic. 

Nondualistul afirmă că Dumnezeu este atotputernic, fiindcă 
numai El există. Iar noţiunea dualistă de bine şi rău este inventată de 
mintea omenească. De aceea, Dumnezeu nu se manifestă numai prin 
bunătate, ci şi prin aparentul său contrariu. 

Fiecare dintre aceste poziţii filosofice fundamentale are avantajele şi 
dezavantajele sale psihologice. Două câte două, au puncte comune, dar 
diferă în alte aspecte esenţiale. Iar raţiunea se confruntă cu o mare 
provocare să aleagă doar una dintre cele trei, fiindcă mintea are o natură 


contradictorie şi se va îndoi întotdeauna de deciziile sale. 
XXX 

Să ne amintim aici un episod remarcabil trăit de Maestrul 
Yogananda, supranumit şi yoghinul cristic, prin apropierea sa afectivă de 
Isus şi de stilul plin de compasiune al acestuia. Făcând un pelerinaj pe la 
sfinţii Indiei, a ajuns şi la marele înțelept nondualist Ramana Maharishi, 
pe care l-a întrebat ceva ce nu-i dădea pace de mult timp: „De ce 
Dumnezeu îngăduie suferinţa şi de ce nu porunceşte oprirea ei?”. La care, 
Ramana i-a răspuns lapidar: „Suferinţa este calea către Sine”. Dar 
Yogananda insistă: „Dar de ce trebuie neapărat să existe suferinţa?”. 
Ultimul cuvânt, de data aceasta, mult mai profund al lui Ramana 
Maharishi fu: „Cine suferă? Ce este suferinţa?”. 

Mintea rămâne nedumerită în urma acestui răspuns venit de la cel 
mai mare înţelept al acelor timpuri. Doar cei familiarizați cu tezele 
nondualiste pot înţelege, cât de cât, ce a vrut Ramana să transmită. 

Însă adevărata Înţelegere nu poate apărea decât când dispare eul. 
Eul este cel care crede că suferă şi că suferinţa este rea, iar binele ar 
consta în dispariţia suferinţei. Odată cu eul, dispare şi suferinţa, însă nu 
şi necazurile sau durerile. Ele fac parte din viaţa omenească. 

Deci suferinţa produsă de eu poate fi eliminată. Oamenii nici nu- 
şi dau seama cât de mult suferă din cauza eu-lui, această conştiinţă-de- 
sine. O pot constata abia prin comparaţie, în urma trezirii spirituale, 
când simt pentru prima dată în viaţă ce înseamnă să fii liber şi relaxat. 
Acel fel de suferinţă nu mai este necesară (în sensul sugerat de Ramana) 
şi nici măcar posibilă, fiindcă ai ajuns deja la Sine. 


Materie și conștiință 


O altă denumire a lui Dumnezeu-Absolut, mai neutră şi nereligioasă, 
ar fi Conştiinţa. 

Ateismul susține că există numai MATERIA, din care a apărut 
ulterior conştiinţa. Deci conştiinţa ar fi o materie mult mai complexă. 

Spiritualismul susţine că materia este animată de SPIRIT sau 
CONŞTIINŢĂ. Materia este creată de Creator, dar cei doi rămân distincti. 
Este viziunea dualistă „conştiinţă + materie”. 

Nondualismul susţine că nu există decât CONŞTIINŢĂ. Conştiinţa 
devine materie, deci nu sunt două şi de aici vine numele de non- 
dualitate. 

(Strict filosofic vorbind, şi ateismul este nondualist, dar materialist, 


diferind fundamental de nondualismul metafizic.) 
XXX 

Ştim sau credem că ştim ce este materia. Dar... Ce este 
conştiinţa? 

Din perspectivă nondualistă, conştiinţa este însăşi fundamentul a 
orice există. Nu are nicio calitate, existând mai presus de minte sau sub 
imaginaţie. Totuşi, putem încerca să ne-o închipuim ca pe o plasă întinsă, 
un câmp de forţă egal, neutru, uniform. 


Câmpul uniform şi neutru al conştiinţei. 


Pe alocuri, Ea se răsuceşte în sine, unde devine un ghem de 
„materie”. Care este tot conştiinţa, dar într-o nouă geometrie. 


Vortexul din conştiinţă creează materia, precum şi eul. 


Deci, în realitate, nu există decât un câmp de energie, în care se 
creează vortexuri sau concentrări ce dau impresia de obiecte şi fiinţe şi 
ego. Dacă s-ar slăbi pentru o clipă tensiunea creatoare, lumea ar dispărea 
instantaneu, ca un elastic întins şi apoi eliberat. Poate că, în trezirea 
spirituală, ego-ul dispare tocmai prin slăbirea acestei tensiuni sau vortex 
la nivelul psihologic. 

Fizica cuantică are o interpretare similară: din uniformitatea 
originară sau vidul creator sau „supa cuantică” apar particulele 
subatomice ca nişte excrescenţe sau „singularităţi”. 


+ + 


Ce sunt spiritele? 

Într-o accepţiune mai apropiată de nondualism, Spiritele ar fi totuna 
cu această reţea perfect întinsă de conştiinţă, dar „colorată” diferit pe 
diversele ei porţiuni. Spiritul-Dumnezeu ar fi prototipul individualităţii. 
Este nondualitatea diferențiată, spre deosebire de Absolutul sau Sursa, 
care este nondualitatea nediferențiată. 


Spiritul este o porţiune colorată diferit din Reţeaua divină uniformă 

Propunem astfel un compromis intelectual între nondualism şi 
spiritualism, de care mintea are nevoie pentru a se putea decondiţiona, 
treptat, de toate poveştile învăţate. În spiritualism, spiritele sunt 
individualizate şi ierarhizate conform etapei lor evolutive. Pe când, în 
nondualism, tot ce pare că există, inclusiv orice entitate, face parte din 
Marea Iluzie, deci nu există decât în aparenţă; or, nondualismul nu se 
ocupă de aparente. 


k kk 


Şi ego-ul ce este? 

Conform modelului de mai sus, ego-ul ar fi încolăcirea Conştiinţei în 
sine la maximum. Ego-ul este individualizarea extremă, printr-un proces 
de contracție energetică sau înfăşurare, răsucire. Apare conştiinţa-de- 
sine, care este impresia că ai fi separat de restul universului, plasându-te 
automat în „centrul” lui, deşi nu există niciun centru. Ego-ul este un 
centru fictiv. 

Şi exact aşa ne dăm seama că eul este o iluzie: este evident că nu 
există niciun centru real nicăieri, ci e doar o senzaţie subiectivă. Asta, 
judecând cu raţiunea comună. În viziunea dualistă, obişnuită, 
subiectivitatea individului poate fi considerată o iluzie, prin comparaţie 
cu opusul său dual, obiectivitatea lumii. În schimb, viziunea nondualistă 
radicală inversează raportul: totul este opera unicului Subiect conştient şi 
animat de EL, iar indivizii sunt doar nişte obiecte iluzorii. 

Ego-ul sau eul este povestitorul interior, care comentează tot ce se 
întâmplă şi îşi schimbă mereu părerile. Fără senzaţia de eu, nu mai ai 
graniţe, te simţi una cu tot ce există. Atomul fizic este, cum spuneam la 
început, urmarea unei contracţii energetice. Dar şi ego-ul este tot o 
contracție energetică, însă pe un alt nivel, să-i spunem psihologic. 

Când apare ego-ul, el vede ego-uri în toţi ceilalţi semeni. Iar când 
dispare ego-ul, dispar toate ego-urile din ceilalţi, ca prin farmec. E un 
fenomen straniu. Şi mai ciudat este că dispar şi timpul, şi spaţiul, şi 
cauzalitatea. Ca şi cum eul le produce automat pe toate acestea, prin 
puterea iluziei, Maya. 

Conştiinţa iluminată vede doar 


Conştiinţa egotică din prezenţa altor oameni, dar fără 
mine proiectează ego şi ego, precum obiectele mişcate 
în celelalte persoane de Voința Divină 


Pentru referinţe suplimentare, vezi şi articolul "Nondualitate pentru uz 
intelectual" (din anul 2020) 


Pe măsură ce Spiritul sau Conştiinţa slăbeşte distorsiunea 
vortexului, senzaţia de individualitate se diminuează treptat. Acesta ar fi 
un proces evolutiv de iluminare impersonală. Totuşi, multe Spirite 
preferă o trezire spirituală bruscă, instantanee, cu un efect spectaculos, 
şocant... Oricât de uimitoare ar fi iniţial această mutație, efectul asupra 
corpului-minte continuă să se adâncească la nesfârşit. Revelaţiile curg 
una după alta şi, de fiecare dată, omul crede că a atins abisul absolut, 
stupoarea supremă. 


La om, după moartea trupului, ego-ul dispare sau nu? Ego-ul e 
legat de trup sau nu? 

Sunt posibile ambele alternative. 

În spiritualism, se consideră că un spirit evoluat nu-şi va păstra ego- 
ul la moarte, fiindcă se va lepăda imediat de identitatea corporală şi va 
ajunge în planul cel mai înalt, cel cauzal. Conform modelului nostru, 
aceasta ar fi starea demiurgică, nondualitatea diferențiată. Şi 
nondualiştii afirmă că "cel care moare înainte să moară nu va mai muri 
după ce moare". Adică, odată ce ţi-a dispărut ego-ul, te-ai eliberat 
definitiv nu numai de identificarea cu prezentul trup fizic, ci cu orice 
formă. 

Totuşi, spiritualismul spune că majoritatea spiritelor îşi păstrează 
ego-ul, continuând să trăiască în astral ca un eu separat. Conştiinţa lor 
îşi păstrează tendinţa de a se identifica cu o formă, fie chiar şi foarte 

fluidă. Asta arată că ego-ul nu depinde neapărat de trup. În astral, există 
entităţi care nu au avut niciodată un corp fizic. De pildă, egregorul unei 
colectivităţi nu a avut niciodată un trup, dar are o individualitate. 

Deci, ego-ul este o contracție energetică independentă de un trup 
fizic, dar totuşi dependentă de o formă sau alta. Ca o dovadă în plus, 
există oameni în carne şi oase care nu mai au senzaţia de eu, aceia numiţi 
iluminaţi sau treziţi. 


Evoluţia și atributele conștiinței 


Conştiinţa nu este nimic, în comparaţie cu materia. Este (EU) 
SUNT -— fără a-i urma vreun adjectiv sau substantiv. Adică este vid. 
Fiinţare pură, impersonală. 

Conştiinţa este creatoare, prin vârtejurile pe care Şi le provoacă în 
Sine. 

Conştiinţa este focalizabilă, ca o măsură a distorsiunii mai mari 
sau mai mici produse în câmpul uniform. 

Conştiinţa este pretutindeni în univers, fiindcă nu există decât 
conştiinţa, mai mult sau mai puţin înfăşurată în Sine. 

Am putea găsi şi alte atribute ale conştiinţei... Conştiinţa este un alt 
nume pentru Absolut, Sursă, Origine etc. Dar toate acestea sunt privite 
din perspectiva creaturii umane, definite comparativ cu ceea ce poate ea 
experimenta şi înțelege. 

Există o corespondenţă mai mult decât simbolică, poate, între aceste 
patru atribute ale conştiinţei şi fazele de evoluţie a conştiinţei umane — 
de expansionare către o tot mai mare fericire, întoarcerea în Absolut. 
Procesul invers poate fi numit involuţie sau contracție a Absolutului, în 
scop creator. Ambele aparente desfăşurări, de creaţie şi de eliberare, 
aparţin Absolutului. El decide să se contracte şi să se dilate, adică să 
creeze intens sau să se retragă din creaţie; şi le face concomitent. 

Deci fazele evolutive sau stările de conştiinţă ar fi următoarele: Ego, 
Vid, Totul, Întruchiparea (vezi şi figura de de sinteză din finalul 
articolului) 


1. Ego-ul 


Este senzaţia de eu separat de restul universului, starea obişnuită a 
majorităţii oamenilor. Omul se simte alungat din Paradis, pe bună 
dreptate. Se află la limita inferioară a procesului de condensare a 

conştiinţei, a atins fundul prăpastiei. Vestea bună este că, de acum 
înainte, urmează urcarea către starea paradisiacă. 


Corespunde cu atributul de focalizare şi individualizare a conştiinţei. 


Doar o creatură complexă precum omul poate avea un ego, fiindcă 
deţine aparatul psihic capabil să suporte această mare tensiune. 
Conştiinţa individuală apare printr-o mare contracție energetică şi 
produce o tensiune psihică maximă. Un organism animal nu ar putea să 
o suporte şi de aceea, în mod automat, nu capătă conştiinţă-de-sine. Şi 
invers, conştiința-de-sine se manifestă îndată ce organismul este 
suficient de complex şi robust ca să suporte tensiunea individualizării — 
cel puţin, acesta e cazul cu oamenii de pe Pământ. 

XXX 

Am putea detalia ce este ego-ul prin comparaţie cu starea fără de ego 
a omului „trezit”. Astfel: 

- Eul este senzaţia de control şi liberă-voinţă. Când eul dispare, 
devine limpede că nu există niciun control şi niciun liber-arbitru. Ţi se 
pare că ai pierdut controlul, că pluteşti în necunoscut şi incertitudini. Şii 
totuşi, nu devii antisocial, ceea ce demonstrează că, de la bun început, nu 
„tu” deţineai controlul. Buna-cuviinţă era efectul educaţiei şi programării 
mentale, care a rămas activă. Trezirea nu îţi modifică personalitatea. În 
acelaşi timp, când pierzi eul, devii una cu totul şi, automat, mintea-corp 
nu doreşte să facă niciun rău nimănui, fiindcă e ca şi cum ţi l-ai face ţie 
însuți. 

Atunci când omul obişnuit are impresia că pierde controlul situaţiei, 
intră în panică, fiindcă eul se identifică cu controlul, deci se simte 
ameninţat cu moartea. Şi îşi ia măsuri de protecţie. Doar că moartea 
adevărată, fie fizică, fie simbolică (trezirea), nu poate fi evitată de către 
acest fictiv personaj, când îi soseşte ceasul. 

- Eul este simţul posesiunii. Chiar şi când gândeşti ceva, 
instantaneu apare şi ideea „Eu am gândit asta, e gândul meu”. Când eul 
dispare, devine clar că gândurile apar din neant şi te minunezi mereu de 
apariţia lor. Iar când spui ceva interesant, te uimeşte şi pe tine ceea ce 
vorbeşti. Nimic nu-ţi mai aparţine, fiindcă nu mai există niciun 
proprietar în acest organism. 

Dimpotrivă, omul obişnuit îşi extinde simţul proprietăţii la lucruri şi 
persoane, ca să aibă controlul asupra oricărei situaţii imprevizibile. Din 
acest motiv, unele învățături spirituale îndeamnă la renunţarea la avere 
şi familie (ascetism, călugărie) ca să provoace cumva artificial pierderea 
eu-lui, care se încăpăţânează să reziste. 

- Eul este dispoziţia afectivă de nemulţumire cu ceea ce există 
acum. De pildă, chiar şi când te bucuri sincer de ceva, imediat vine 
gândul să nu te bucuri prea tare, că nu ştii ce necaz te aşteaptă după colţ. 
Sau, când îţi realizezi un vis, imediat începi să te compari cu alţi semeni 
mai realizați şi îţi piere entuziasmul. Eul trăieşte în timp, fie sperând că 
va fi fericit cândva, în viitor, fie raportându-se mereu la trecut; şi 
niciodată nu apreciază prezentul. Chiar şi când devine conştient de acest 
fenomen frustrant şi doreşte sincer să se bucure de ceea ce are, omul nu 
prea reuşeşte, fiindcă se identifică cu gândurile şi emoţiile, pe care le 
simte a fi ale lui personal. 

În schimb, când eul dispare, eşti mulţumit cu orice apare şi se 
petrece în prezent, nu te gândeşti la viitor şi nu compari cu trecutul. 
Pierderea noţiunii de timp aduce cu sine mulţumirea, împăcarea, 
seninătatea. 

- Eul este o energie cenuşie care diminuează alte energii psihice. 
Când eul dispare, toate simţurile devin mai ascuţite: auzi mai bine, vezi 
mai clar, miroşi mai acut, guşti mai nuanţat, pielea e mai sensibilă, 
intuieşti oamenii etc. 

Energia egotică este ca o contracție, te simţi ca un arici ghemuit 
între proprii ţepi, temându-te să te deschizi către ceea ce ţi se întâmplă. 
Dimpotrivă, când eul dispare, eşti total deschis la toate energiile ce vin 
din faţă, fără nicio frică. Iar dacă sunt energii neplăcute, trec liber prin 
tine, nu rămân prea mult timp şi nu fac ravagii, aşa cum ar face dacă te-ai 
opune şi le-ai respinge. 

De aici a apărut prescripţia spirituală „Let go!”, adică să laşi lucrurile 
să treacă prin tine fără a te împotrivi, să te abandonezi în faţa Voinţei 
divine, resemnare, smerenie, renunțare. 

Căutătorul spiritual depune mari eforturi pentru a se relaxa, fiindcă 
eul nu ştie altceva decât efortul. Iar când îi reuşeşte relaxarea, nu este 
datorită efortului egotic, ci a neatenţiei sau oboselii ego-ului. Multe 
metode spirituale nu au alt rol decât de a obosi mintea egotică, pentru a- 
şi slăbi controlul. 

Deci, ce este eul? Un fel de nor cenuşiu ce penetrează creierul, care 
îţi diminuează simţurile naturale, care te face să crezi că îţi controlezi 
realitatea personală, că ai fi o persoană separată de orice altceva din jur, 
că ai fi îndreptăţit să deţii lucruri, persoane, gânduri. Eul este un set de 
filtre care îţi oferă o cu totul altă experienţă interioară decât atunci când 
ele lipsesc. 

2. Vidul 


Este prima fază a trezirii spirituale, în care simţi efectiv că "tu" nu 
exişti (ca entitate psihologică, nu ca trup). Ea provoacă o golire de 
tiparele egotice şi ceea ce îţi făcea plăcere înainte nu pare să te mai atragă 
sau să te încânte. Preferinţele şi obişnuinţele se manifestă încă, din 
inerție, dar ele nu-ţi mai oferă satisfacția dinainte. Te simţi a fi nimeni şi 
nimic. Este suprema smerire, golirea de importanţa de sine, starea de 
depersonizare. 

Corespunde cu lipsa oricăror calităţi prin care ar putea fi definită 
conştiinţa. 

Unii oameni suferă foarte mult în această etapă, care pare că nu se 
mai sfârşeşte. Intră în depresie sau consideră că trăiesc „noaptea 
întunecată a sufletului”. Dar este o disperare trecătoare. 

Un caz-şcoală psihiatric şi nondualist privind aşa-zisa „tulburare 
disociativă de depersonalizare” a fost Suzanne Segal. În fond, era vorba 
de o trezire spirituală fără o practică spirituală sau intenţie. Problema cu 
atribuirea acestui simptom psihiatric este că el nu poate justifica de ce 
lipsa senzaţiei de sine aduce o funcţionare a corpului-minte normală, ba 
chiar îmbunătăţită. 

Iată cum îşi descria Suzanne chinul sufletesc, dovedit ulterior a fi 
inutil: 

«În momentul când am deschis ochii a doua zi dimineaţă, grijile mi-au 
explodat în minte. Oare am înnebunit? E psihoză? Schizofrenie? O cădere 
nervoasă? O depresie? Ce s-a întâmplat? Şi se va încheia vreodată?... Mintea 
agoniza, încercând eroic să găsească sensul la ceva ce n-ar putea vreodată 
pricepe, iar corpul reacţiona la chinul minţii blocându-se în regimul de 
autoprotecţie, pompând adrenalină, cu simţurile ascuţite, căutând să răspundă 
în orice clipă la ameninţarea cu anihilarea.» ” 

În această fază, te purifici de toate reziduurile egotice, astfel ca, în 
următoarea fază evolutivă, atunci când pofta de viaţă va reveni, ea să nu 
te mai lege. Plăcerile, ca şi bucuriile nu te vor mai afecta ca înainte, iar 
prin aceasta, vei deveni cu adevărat liber, neînlănţuit de ataşamentele şi 
repulsiile care te condiţionau. Nemaiavând senzaţia de mic eu limitat, vei 
fi detaşat şi liber. 


7 https://en.wikipedia.org/wiki/Suzanne_Segal 

3. Totul 


În faza anterioară, simţeai vidul Conştiinţei în trup. La un moment 
dat, Conştiinţa iese în exterior, inundând întreg universul. Acum te simţi 
una cu toate ființele, cu întreg universul. Percepi lumea prin aceleaşi 
simţuri fizice — dar lipsindu-ţi vechile judecăţi şi nesfârşitele analize 
mentale. Nu te mai simţi localizat strict în trupul omenesc, ci 
pretutindeni. Dar asta nu te împiedică să funcţionezi normal în lume. 

Trăirile devin mai intense, senzațiile sunt date la maximum, doar că 
nu durează şi nu au efecte prelungite. Simţi o relaţie mai profundă cu 
propriul trup şi cu natura. În schimb, te detaşezi de convențiile şi regulile 
sociale, de părerile oamenilor, ca şi de speculaţiile intelectuale. 

Eşti o fiinţă cosmică, fără a-ţi pierde calitatea umană. Ba dimpotrivă, 
devii mult mai uman, mai iubitor în mod natural, neostentativ, nesilit, 
fiindcă te simţi una cu tot ce există şi faci automat ceea ce armonia 
cosmică te îndeamnă să faci. Acum trăieşti fericirea fără obiect sau fără 
motiv, iubirea necondiționată pentru tot ce există. 


Corespunde cu atributul de omniprezenţă sau ubicuitate a conştiinţei. 


Aceeaşi Suzanne Segal relata: 


«În mijlocul unei săptămâni pline de evenimente, conduceam maşina ca 
să mă întâlnesc cu nişte prieteni, când, dintr-o dată, am devenit conştientă că 
eu conduceam... prin mine. Timp de ani de zile, nu existase niciun sine în 
acest trup, dar acum, pe această şosea, totul devenise sinele, iar eu 
conduceam prin mine ca să ajung acolo unde eram deja. In esenţă, nu 
mergeam nicăieri, fiindcă eram deja totul. Vidul infinit care mă obişnuisem să 
fiu era acum perceput ca fiind substanţa infinită a tot ceea ce vedeam.» 


XXX 


În cazurile de accident vascular cerebral pe emisfera dreaptă, 
pacienţii pot să se înstrăineze total de mâna lor stângă, de parcă nu le-ar 
aparţine. Şi, desigur, nu au niciun control neurologic asupra ei, ceea ce 
nu pare să-i deranjeze câtuşi de puţin. Dar această înstrăinare traumatică 
nu are nicio legătură cu starea lipsită de eu a iluminatului, care este 
perfect funcţională şi nu are cauza la nivel neuronal. Starea impersonală 
nu e cauzată de vreun accident cerebral, ci se petrece la un nivel mult mai 
subtil. 

Din contră, am putea spune, mai degrabă, că percepțiile comune ale 
omului, survenite prin cele cinci simţuri şi interpretate de minte, sunt o 
făcătură a creierului. Creierul nu vede şi nu aude nimic prin sine însuşi, 
ci doar primeşte nişte semnale electrice, pe care le transformă într-o 

imagine a lumii. Iar realitatea este fatalmente diferită de această 
înscenare cerebrală. 

Cum este realitatea? Ea poate fi percepută în trezirea nonduală, când 
dispare senzaţia de eu. Atunci, toate decorurile şi coreografia creierului 
se retrag pe fundal, şi rămâne realitatea naturală, nudă, aşa cum este 
descrisă de iluminati: fără spaţiu, fără timp, fără separare, un continuum 
fără concreteţe, nimicul ce devine aparentul tot. 


Distorsiunile minţii 

Din păcate, nu numai că lipsesc cuvintele din vocabularul omenesc 
pentru a descrie starea naturală. Chiar şi când folosim expresii 
impersonale, mintea tot le dă nişte interpretări personale şi astfel le 
schimbă sensul, le maculează. De pildă expresia „nu se poate ştii” este 
interpretată de minte ca „noi, oamenii, sau eu nu pot ştii, deocamdată”, 
dându-i o conotaţie personală şi relativă. Sau „nu există nimic” este 
înţeles ca „există ceva care încă nu a fost nedetectat”. Sau „luminile 
sunt aprinse, dar nu e nimeni acasă” capătă sensul de „există 
cineva şi aşteptăm să se întoarcă”. „Trăim într-un matrix” e tradus 
prin „nişte entităţi ne-au închis aici”. Şi aşa mai departe... 


Ego-ul produce spaţiul-timp 

În momentul iluminării, când eul dispare, dispare în mod miraculos 
şi spaţiul şi timpul! Acest lucru e greu de înţeles, atâta timp cât credem în 
„obiectivitatea” lumii. Dar realitatea arată altfel decât o percepe mintea 
egotică. Ego-ul este un instrument de distorsionare a realităţii. Nu există 
timp şi spaţiu. 

În figura a) de mai jos sugerăm cum arată realitatea fără spaţiu şi 
fără timp. Obiectele şi evenimentele plutesc liber în Sfera divină: 
obiectele sunt amestecate laolaltă („haosul din supa cuantică”) şi 
evenimentele se produc simultan („singurul moment este acum”). Nu 
există distanţe între obiecte. Nu există o succesiune a evenimentelor. 

Prin umflarea ego-ului imaginar (figura b), obiectele şi evenimentele 
sunt împinse şi lipite de margine, astfel că apare o ordine strictă. Fiecare 
obiect are un obiect la dreapta şi altul la stânga, şi astfel apar relaţii 
spaţiale între obiecte, apare Spaţiul. De asemenea, fiecare eveniment are 
locul său în succesiunea de evenimente pe cadranul temporal, şi astfel 
apare Timpul. 

Totuşi, această aparentă nouă geometrie nu schimbă cu nimic 
obiectele şi evenimentele realităţii, ci doar sunt prezentate ego-ului într-o 
ordine pe care el o poate înţelege. Mintea începe să găsească relaţii între 
cauze şi efecte, fiindcă există timpul. Totodată, eul se simte a fi în 
centrul universului (exact ca în figura b), fiind înconjurat de tot restul 
spațiului umplut cu obiecte. 

Ego-ul a reuşit astfel să împartă realitatea în „aici” şi „acolo”, 
precum şi în „trecut” şi „viitor”. (Prezentul este o simplă metaforă, 
mintea neputând delimita o durată numită „prezent”, căci imediat ce a 
fixat-o, a şi devenit trecut. Este de-a dreptul crud şi nesuferit să-i impui 
ego-ului să „fie în prezent”! ©) 

Aşa apare realitatea dualistă, care există doar în viziunea eu-lui 
uman (figura b). Realitatea naturală este nondualistă, ca în figura a). Ea 
poate fi percepută doar odată cu dispariţia senzaţiei de eu. Cum sugeram 
mai sus, ego-ul este un fel de bulă imaginară care pare că ordonează 
obiectele şi evenimentele, fără însă a le afecta cu nimic. 

Conform nondualităţii radicale, eul nu are nicio influenţă asupra 
realităţii, fiind cu totul iluzoriu. Singurul lucru pe care îl reuşeşte este că 
oferă Conştiinţei o perspectivă inedită asupra creaţiei Sale, un set nou de 
experienţe interesante în exact acelaşi cadru. 

Totuşi, ca tot ce-i creat, nimic nu este necesar Conştiinţei, aşa că tot 
Ea poate desumfla oricând balonul numit „ego”, în fenomenul intitulat 
„iluminare sau trezire spirituală”. 


Filmul 3D derulat cu viteză redusă 


Din relatările celor care văd realitatea în starea ei naturală, universul 
nu este altceva decât un film în 3D, film în care este imersată Conştiinţa. 

Să ne amintim că orice film de cinema este o succesiune de imagini 
fixe, care sunt prezentate ochiului cu o viteză de cel puţin 24 de cadre pe 
secundă, ceea ce este suficient ca creierul să nu mai poată distinge 
intervalul dintre imagini. În tehnica actuală, se folosesc chiar viteze mai 
mari, de 25, 30 sau 60 de cadre pe secundă, ce oferă o mai bună calitate a 
imaginii video. 

Când lipseşte energia eu-lui, în starea de iluminare, omul percepe 
atât cadrele statice derulate, cât şi spaţiul dintre ele. Prin urmare, filmul 
3D clipeşte, licăreşte tot timpul, pare că se întrerupe constant şi rapid, ca 
un film derulat cu o viteză redusă, să zicem, de 5 cadre pe secundă. 


Exemplu de film cu cadre întrerupte: Căţel privindu-se în oglindă. 8 


În acest caz, toată iluzia produsă de film dispare, fiindcă nu mai eşti 
lăsat în capcana simţurilor înşelătoare nici măcar o clipă. Chiar dacă ai 
vrea, nu mai poţi fi păcălit de filmul proiectat pe ecranul nimicului. Într- 
un fel, este o regretabilă pierdere, fiindcă îţi răpeşte orice iluzie, orice 
speranţă. Speranţa poate exista doar când te încrezi în iluzia timpului, în 
înşelăciunea realităţii. 

Când există energia eu-lui, acuitatea simţurilor este diminuată şi 
omul are impresia că acest film chiar este real, fiindcă arată perfect 
cursiv. Se petrece acelaşi fenomen ca atunci când privim un film artistic 
minunat realizat, care ne captivează complet şi uităm de noi, uităm de 
grijile cotidiene, uităm că e doar un film. 

Notă: În filosofia Trika a shivaismului din Kashmir, există un concept important 
numit spanda, care semnifică vibrația sau pulsaţia spontană a Conştiinţei 
universale. Este vorba de acelaşi efect stroboscopic despre care am vorbit mai 
sus, descris în termenii specifici acelor locuri şi vremuri de demult. 


Această trecere de la vederea iluzionată la vederea clară se numeşte 
iluminare şi este un salt brusc, ca şi cum am trece direct de la viteza de 25 
de cadre pe secundă la cea de 5 cadre pe secundă. De aceea, se spune că 
trezirea nu poate fi decât bruscă, instantanee, cel puţin în privinţa 
simţurilor. 

Există însă alte aspecte ale iluminării care pot tranziţiona lent, 
treptat, înainte de iluminarea propriu-zisă sau după, în etapa ulterioară 
de întruchipare. E vorba de aspecte psihologice rafinate, ce marchează 
filosofia de viaţă. De acestea se ocupă spiritualitatea, de dobândirea 
înţelepciunii în acord cu viziunea nondualistă, iluminată. Învățăturile şi 
practicile spirituale pot fi foarte utile personajului pe care îl jucăm. 
Uneori, reuşesc să facă trezirea mai uşoară, căci ea poate fi o adevărată 
provocare psihologică. Totuşi, când ele promit nici mai mult, nici mai 
puţin decât că ne aduc iluminarea, îşi cam depăşesc competenţele...! 

XXX 

Învățăturile spirituale au încercat dintotdeauna să preia şi să imite 

viziunea celor treziţi spirituali, în speranţa că discipolul va putea atinge şi 


3https://youtu.be/1R9qxtpxil4 

el divinitatea. Din păcate, toate învăţăturile sunt dublu-înşelătoare în 
această privinţă: 

În primul rând, nu garantează ceea ce promit. Iluminarea este o 
Graţie imprevizibilă şi necondiționată. Şi oricum, nu există nicio entitate 
autonomă care să aibă ocazia măcar să încerce a îndeplini vreo condiţie. 
Iar dacă nu există nimeni, evident că Graţia nu analizează niciun criteriu 
de merit personal, câştigat prin practica spirituală. 

În al doilea rând, chiar şi dacă omul se trezeşte spiritual, trezirea 
nu oferă ceea ce spera eul să capete. Când discipolul caută 
iluminarea şi este corect informat ce este ea, el ar putea declara pompos 
că „vrea să devină nimic”, dar chiar şi atunci ego-ul înţelege prin nimic 
un „ceva” altfel decât este în prezent, speră într-o experienţă mai bună 
pentru sine. De exemplu, sinucigaşii speră într-un viitor mai bun, chiar şi 
fără trup, eventual, mai multă linişte — dar nimeni nu-şi poate închipui 
propria disoluţie. 

Eul nu-şi poate imagina cum arată realitatea în propria-i lipsă, aşa 
că fantazează la o alternativă, sperând că va fi "mai bună”. Ei bine, cu 
siguranţă, nu va urma ceva mai bun pentru eu! Eul speră că realitatea se 
va schimba odată cu iluminarea, ceea ce este fals. Realitatea va rămâne 
aceeaşi ca întotdeauna. Doar eul va dispărea complet din peisaj. Visul său 
de iluminare spirituală a fost doar o altă iluzie, culmea iluziilor, cea mai 
înaltă iluzie. 


4. Întruchiparea 


După imensa surpriză a trezirii spirituale şi stabilizarea ei în fiinţă, 
urmează, inevitabil, adaptarea corpului-minte la noua viziune de viaţă. 
Ne putem gândi la mişcarea inerţială a palelor ventilatorului după ce îl 
scoatem din priză: ele nu se opresc imediat. 

Privit de cunoscuţi, personajul pare la fel, poate uşor mai „ciudat”. 
Din interior însă, totul pare radical diferit. Corpul-minte este perceput ca 
un personaj de vis, cu propria sa dinamică şi mecanisme. „Dar eu nu sunt 
ăsta! Cine sunt eu? Totul. Şi în acelaşi timp, nimic.” Şocul iluminării 
reverberează în corpul-minte, care încearcă să se ajusteze la noua 
energie, continuând să-şi joace rolul pentru care a fost programat. Aşa 
decurge procesul de întruchipare a iluminării. 

Întruchiparea iluminării sau manifestarea Spiritului nu se poate 
prevedea, căci fiecare Spirit-Dumnezeu are propria viziune, propriile 

idealuri pe care ar dori să le pună în practică prin intermediul ființei 
umane pe care o animă. 

Unele dintre acestea ne-ar putea părea lipsite de importanţă. Însă, să 
nu uităm că, de fapt, nimic, absolut nimic nu are importanţă, căci totul 
este o joacă inocentă a Absolutului cu Sine însuşi. În acelaşi timp, orice 
lucru — aparent mărunt sau inutil pentru societate în ansamblul ei — este 
foarte important pentru Spiritul care îl urmăreşte. 

De pildă, poate că idealul pe care vrea Spiritul să-l atingă în acest 
moment este să înveţe să croşeteze foarte bine. Deocamdată, îşi 
concentrează toată atenția către această ocupație, aparent 
nesemnificativă în lumea modernă, care îi stimulează creativitatea. Iar 
peste un timp, îşi va propune un alt ideal, poate şi mai puţin pragmatic. 
De pildă, ieşind la pensie, va dori să învețe să cânte la pian. Fără niciun 
scop sau plan, doar din plăcerea jocului şi a creației artistice. 

„Plăcerea” Conştiinţei este ca, limitându-şi intenţionat posibilităţile, 
să reuşească a se autoexprima printr-o minte-corp. Şi se va exprima într- 
un mod absolut unic, în acord cu resursele restrânse pe care şi le-a alocat. 
De exemplu, faptul că nord-coreenii reuşesc doar să supravieţuiască de la 
o zi la alta mâncând greieri şi plante de pe câmp este o imensă reuşită a 
Conştiinţei. În schimb, în lumea civilizată şi opulentă, Conştiinţa are alte 
pretenţii, cum ar fi, să străpungă limitele ştiinţei şi tehnologiei prin 
intermediul savanților ca Albert Einstein şi întreprinzătorilor ca Elon 
Musk. 


Corespunde cu atributul creator sau demiurgic al conştiinţei. 


+ kk 


Acest Spirit este Dumnezeu. Nondualismul nu recunoaşte 
creaţionismul pornit din negura timpului de la un singur Dumnezeu. Ci 
Absolutul creează permanent prin infinitele nuanţe de Spirit-Dumnezeu 
care îl formează. Din acest punct de vedere, întruchiparea înseamnă 
coborârea completă a lui Dumnezeu în materie. Pare o expresie 
bombastică, dar ea chiar se realizează de fiecare om care îşi recunoaşte 
Divinitatea lăuntrică sau Sinele Divin. 

(În spiritualism este invers, creatura trebuie să se ridice la nivelul 
presupusului Dumnezeu atotputernic. Iar pentru asta e nevoie de un 
efort infinit de lung...; practic, un ţel irealizabil.) 

Eliberarea de povara iluziei te propulsează către posibilitatea de a te 
bucura de ea în mod detaşat, liber. Devii extrem de puternic şi creativ, 

ştiind că totul e o iluzie şi nu o mai iei în serios. Când o credeai a fi reală, 
te copleşea şi te simţeai mic de tot. 

„Îndrăzneşte să-ţi urmezi visul!” Fiecare om are alte vise. Mai 
bine zis, Dumnezeu visează diferit prin fiecare om. Asta înseamnă să fii 
demiurg: să împlineşti visul tău particular. Iar pentru asta, nici nu 
trebuie să fii neapărat iluminat. 


+ kk 


Alan Watts ne atrage, totuşi, atenţia asupra unei subtilităţi a 
trezirii spirituale, care ne poate dezorienta la început, când încă oscilăm 
între personal şi impersonal. Omul abia trezit vede că lucrurile se 
întâmplă mereu aşa cum vrea el şi, de aceea, se crede demiurg. De fapt, 
fenomenul este exact pe dos: omul trezit simte ceea ce trebuie să se 
întâmple oricum. Nu micul eu este cauza, nu a devenit brusc Dumnezeu, 
ci doar rezonează perfect cu fluxul creaţiei divine. Acest lucru devine 
evident pe măsură ce trezirea se stabilizează şi omul integrează tot mai 
bine această stare naturală în viaţa sa cotidiană. 

Din cauza acestei confuzii, există erori de interpretare a „legii 
atracției” sau „puterii de a manifesta realitatea”. Poţi fi un autentic 
demiurg atunci când te identifici cu Conştiinţa, nu cu mintea egotică. Dar 
nici chiar atunci nu vei face decât ceea ce este în armonie cu rolul tău pe 
lume. 

Spunea, cu umor, iluminata Simcha Lev, care este mama a patru copii: 


«Ca şi Conştiinţă, aş putea trece prin ziduri, dar nu o fac, fiindcă nu acesta e 
rolul lui Simcha.» 


Exemple de întruchipare 


Întruchiparea sau integrarea aduce, de multe ori, o schimbare a 
părerilor anterioare ale iluminatului sau o iniţiativă nouă a sa. 

De exemplu, iluminata Lisa Cairns, a trecut de la concepţia sa 
radicală de acum peste 10 ani „Toţi oamenii sunt deja iluminaţi şi nu se 
poate face nimic pentru ei în acest sens. Iar eu nu sunt un învăţător, nu 
am ce să-i învăţ.” la concepţia mai plină de compasiune „Atâta timp cât 
eul se crede real, el trebuie să-şi aline suferinţa prin orice metodă 
psihologică la îndemână, fără a încerca să se refugieze în tezele 
nondualiste. Traumele şi problemele psihice trebuie tratate la nivelul lor, 
nu ocolindu-le, nu prefăcându-te că «eul nu există». Orice ajutor 
psihologic este binevenit. Când eul este agitat şi tulburat, nu poate simţi 
liniştea Sinelui.” Conferinţele sale online conţin astăzi apropouri de 

psihoterapie şi dezvoltare personală, amestecate inteligent cu reflecţii 
nondualiste. 

Pentru iluminata Nargis Alegria, întruchiparea înseamnă trecerea 
ei la modul de viaţă autonom sau pranic, reducându-şi masiv aportul 
alimentar, de apă şi de somn. Ea simte dorinţa fierbinte de a-şi diviniza 
trupul fizic, care să se hrănească cu energia din aer, punându-se astfel de 
acord cu divinitatea interioară pe care şi-a descoperit-o cu câteva luni în 
urmă. 

Mulţi oameni, după iluminare, simt nevoia să renunţe la 
dependenţele corpului-minte de fumat, alcool, pornografie sau alte vicii. 
Simt că noua lor viziune nu mai rezonează cu aceste preocupări inutile. Şi 
depun eforturi, ca oricare alt dependent, să se dezobişnuiască. Trebuie 
bine înţeles că mintea-corp are propriile sale tipare şi dinamism, ce este 
nevoie să fie reajustate în acord cu noua stare de conştiinţă. Tu, ca şi 
Conştiinţă, ai fost dintotdeauna trezit, dar mintea-corp este cea care 
întruchipează sau încarnează trezirea printr-un proces mai lung sau mai 
scurt, mai dureros sau mai plăcut, conform condiţionărilor sale 
anterioare. 

Alteori, întruchiparea poate genera o intensă activitate. De obicei, 
după iluminare, mintea pierde circa 80% dintre gânduri şi stă mari 
perioade de timp fără să gândească la nimic. Această stare contemplativă 
nu se potriveşte cu solicitările societăţii moderne, care ne ţine mereu în 
priză şi în stres. Iluminatul se relaxează spontan şi nu se angrenează în 
nenumăratele preocupări, griji, comentarii şi acţiuni inutile ale omului 
„norma!”. 

Totuşi, după o perioadă de asimilare lăuntrică a calmului divin, care 
poate dura ani de zile, el poate reveni la activităţi intense atât fizice, cât şi 
mentale orientate cu înţelepciune către binele general. El stă pe o fermă 
bază nondualistă, de unde se poate adânci la voinţă în tumultum dualist 
al vieţii pentru a fi de ajutor semenilor. Primeşte o imensă inspiraţie, dar 
numai când şi dacă este necesară, iar în rest... este numai linişte şi 
relaxare. 

Aş aminti aici exemplul celebrului iluminat şi yoghin Sadhguru, 
care este profund implicat în acţiuni ecologice, umanitare, de evoluţie 
spirituală prin yoga, fiind apreciat şi sprijinit chiar de guvernul Indiei. În 
acelaşi timp, este perfect liniştit, fără dorinţe personale, un canal de 
transmitere a intenţiilor divine cu răsunet mondial. 

Sunt şi mulţi iluminaţi care îşi văd liniştiţi de treburile de dinainte 
de iluminare, fără a simţi niciun disconfort, fiind perfect împăcaţi şi 
netulburaţi de noua energie care îi impulsionează acum. Aproape nimeni 

nu constată vreo schimbare majoră la ei. Este de-a dreptul remarcabil că 
nu manifestă exterior profunda revoluţie interioară. S-ar spune că 
manifestă experienţa divină a reţinerii, a discreţiei maxime... 


Sinteza 


Atributele conştiinţei 


Creatoare 


Razi 


Omniprezentă 


Fără calități R 
detectabile Conştiința 


Focalizabilă 


Evoluție, 


Involutie, la 
n iluminare 


contracție eu eu" "ey" "ey" 
sunt sunt sunt sunt 
separat nimic totul demiurg 


Aceeaşi unică conştiinţă simte atât greutatea conştiinţei individuale (1), cât şi 
detașarea de materie (2), cât şi uşurinţa totalităţii (3), cât şi libertatea 
creatoare (4). 


Deci, la început iluminarea poate avea o faţetă deprimantă, prin 
detaşarea de personaj, prin golirea de persoana care credeam că 
suntem, cu condiţionările şi tiparele ei psiho-mentale. Ele nu dispar în 
totalitate, dar în această fază îşi pierd din influenţa asupra corpului- 
minte. Apare o tristeţe că s-a pierdut farmecul vieţii, din cauza dispariţiei 
eu-lui, care lua totul în serios, şi binele, şi răul. Acum nu mai crezi în 
nimic, văzând clar că totul e o înscenare. Nu mai ai o relaţie cu nimeni, 
fiindcă tu nu exişti ca individ. Relaţiile sunt de suprafaţă, în virtutea 
inerţiei. Parcă ai călători printr-un deşert. 

Urmează apoi faza de beatitudine, de comuniune cu întreaga viaţă, 
care ne face să trăim o fericire dulce, calmă şi permanentă, deşi unii nori 

mai trec pe cerul vieţii noastre. Însă simţim mereu căldura soarelui, chiar 
şi când este acoperit temporar de acei bieţi nori. Acum nu mai suntem 
deranjaţi de tumultul vieţii, fiindcă ne-am pierdut „ancorele” egotice, 
care ne forţau să avem anumite comportamente, emoţii şi gânduri. Ne 
simţim liberi să ne manifestăm, uneori, poate, cam necontrolat şi 
copleşindu-i pe ceilalţi, lipsindu-ne filtrele egotice. Trăim cu entuziasm, 
celebrând viaţa în toate aspectele ei, suntem fericiţi fără un motiv 
exterior, iubim totul. 

Totuşi, nu este obligatoriu să apară întâi senzaţia de golire şi apoi 
cea de iubire, se poate şi invers, fiindcă ele coexistă dintotdeauna. Se 
spune că vidul este înţelepciunea divină, iar totalitatea este iubirea 
divină. Vidul conştiinţei se percepe în Ajna chakra din spatele capului, iar 
iubirea divină, în Anahata chakra din centrul pieptului. Pare o 
contradicţie, căci Vidul e pretutindeni, ca şi Iubirea, nu doar într-un 
punct al corpului. Dar aici e vorba de ecoul Divinităţii în mintea-corp. 

Deşi există şi excepţii, iluminarea nu te purifică automat de tiparele 
mentale negative acumulate de-a lungul timpului. Dar, odată cu 
dispariţia senzaţiei de eu, devine mult mai simplu să le observi şi, prin 
simpla atenţie şi dragoste, ele se vor retrage în neantul de unde au 
apărut. Deci procesul de purificare spirituală se poate accelera, mai ales 
dacă aveai acest interes şi înainte de iluminare. Pe de altă parte, nu mai 
este resimţit ca un efort psihic, ci este o mişcare fluentă, organică. 

Deci în final, întruchiparea divină ne aduce mult doritul echilibru 
între totala libertate şi acţiunea pe deplin integrată în armonia cosmică. 
Spiritul-Dumnezeu se manifestă acum fără oprelişti, ca un demiurg 
hotărât şi o mamă divină iubitoare. 

Vă recomand citirea sau recitirea articolului "Stadiile conştiinţei 


iluminate" (din anul 2021), ce conţine rezultatele unui studiu ştiinţific 
extraordinar realizat de Jeffrey A. Martin despre acest subiect. 


k*k 


Totuşi, să nu idealizăm nimic, căci e vorba de integrarea omului fără 
ego într-o societate bazată total pe mentalul egotic. Un iluminat se 
adaptează mai greu la viața oamenilor „normali”, el preferând deseori să 
se retragă din lume. Deseori, intelectul său nu funcționează în felul 
impus de societate, ceea ce îl face să nu se simtă bine în ea. E o chestiune 
complexă. Trezirea spirituală nu rezolvă toate problemele, aşa cum, 
poate, ne închipuiam înainte de trezire. 

Să nu uităm că ceea ce numim „om iluminat” este o minte-corp 
limitată la caracteristicile cu care a fost înzestrată din naştere. Fiecare om 

este unic şi are un destin unic. Destinul nu se schimbă după iluminare. 
De pildă, unul ar putea avea probleme psihice ce necesită ajutor 
psihiatric concret; altul, din contră, şi-ar putea reveni din depresia 
cronică. Unul şi-ar putea şterge pagina de social-media, fiind intimidat şi 
hărțuit de colegi sau prieteni sau familie; pe când altul ar putea înfrunta 
public pe oricine l-ar lua la mişto. În general, cei care nu au prea mult de 
pierdut, precum cei fără poziţii sociale importante sau care fac parte 
dintr-o categorie mai tolerată social, precum artiştii, îşi permit să 
împărtăşească mai liber acest mesaj „ciudat”. 

Am putea face aici o comparaţie cu domeniul fizicii. Mecanica 
newtoniană este atât de comună, încât se predă din gimnaziu. Mecanica 
relativistă nu are aplicativitate decât în domeniul ştiinţelor cerului, dar şi 
aceasta se predă în ultimii ani de liceu. În schimb, mecanica cuantică 
este total contraintuitivă şi duce la nişte concluzii complet rupte de 
realitatea cotidiană. Şi totuşi, fundamentul creaţiei este cuantic. 

În domeniul filosofiei, avem, similar, ateismul, ce pare cel mai 
realist. Apoi avem spiritualismul, care este puţin mai forţat, pretinzând 
credinţă oarbă, dar este susţinut şi de anumite dovezi şi mărturii. În cele 
din urmă, mesajul nondualist este la fel de contraintuitiv precum 
mecanica cuantică, dar susţinut de prestigiul unor mari gânditori ai 
omenirii şi, mai recent, de o avalanşă de treziri spirituale ale unor 
persoane diverse. Nondualitatea nu se poate demonstra obiectiv, dar se 
poate trăi subiectiv. Din acest motiv, va rămâne mereu un prilej de 
poticnire pentru mintea omenească. 


Corecţie 


În încheiere, voi face o corecție majoră la ceea ce am scris mai sus 
despre fazele evolutive. Este partea cea mai importantă a acestui articol! 

Întruchiparea nu este neapărat o fază separată. Am putea să o 
definim mai degrabă ca fiind aspectul acţional-comportamental al 
iluminării, în timp ce beatitudinea pierderii eu-lui ar fi aspectul pur 
psihologic. Cele două aspecte pot surveni simultan, nu succesiv în timp. 
Dar, desigur, nimic nu este fix şi rigid când vine vorba de Spirit, aşa că 
iluminarea ne oferă mereu surprize fizice şi trăiri uimitoare. 

Apoi, nu toţi iluminaţii trec prin faza dureroasă de golire, de vidare, 
de purificare. Poate că şi-au curăţat în prealabil umbra psihică prin 
diverse metode sau în mod natural. Simt că sunt nimicul, dar fericirea 

totalităţii depăşeşte complet orice posibilă tristeţe de pierdere a 
plăcerilor şi tiparelor egotice. 

Ba, mai mult, în starea de eliberare (iluminarea stabilă şi 
permanentă) devine clar că ego-ul nici măcar nu există şi însuşi 
conceptul de iluminare este complet fals. Eul nu există şi nu a existat 
niciodată la modul concret, şi totuşi, el este această aparentă deznădejde 
şi permanentă căutare a ceva mai bun. Este un mister nerezolvat de 
nimeni, de ce şi cum apare această aparenţă de separare, cu tot cortegiul 
ei de căutări, neîmpliniri şi suferinţe. 

Privind în istorie la nenumăratele exemple de oameni speciali, care 
au realizat ceva deosebit, deşi nu toţi au fost recunoscuţi la adevărata lor 
valoare, ar fi realmente posibil şi ca întruchiparea să preceadă 
iluminarea propriu-zisă. Munca şi opera multor oameni mai mult sau 
mai puţin geniali este o dovadă că inspiraţia lor a venit din abisul cosmic 
şi că, prin urmare, ei deja au întruchipat idealul divin în sfera lor de 
interes. Ce se mai poate adăuga la această realizare? Iluminarea este 
opţională. Iar asta-i valabil pentru oricine. Iluminarea poate lipsi, 
importantă este împlinirea Voinţei divine. 

Nondualismul radical afirmă că orice fiinţă întruchipează deja 
Conştiinţa divină, fiindcă ESTE Conştiinţa divină în acţiune. Că omul 
se trezeşte sau nu, este o chestiune secundară, care oricum nu ţine de 
voinţa sau putinţa individuală. Nondualismul nu împarte omenirea în 
oameni treziţi şi oameni netreziţi. Există un singur centru de voinţă, o 
singură Fiinţă, care visează lumea în fel şi chip. Pe unele creaturi le 
visează adormite, iar pe altele, că se trezesc din această iluzie. Chiar şi 
fenomenul iluminării spirituale face parte tot din Vis. Când te trezeşti 
de-a binelea, îţi dai seama că n-ai dormit niciodată. Ce paradox, 
imposibil de descâlcit prin rațiune! 


kkk 


În concluzie, toate analizele filosofice despre iluminare şi eliberare 
sunt nişte poveşti interesante, aparent logice, ce explică un fenomen care, 
în Realitatea absolută, nu există. De fapt, orice activitate mentală este un 
joc secundar, o creaţie suplimentară, un comentariu la curgerea liberă şi 
spontană a Vieţii, care este jocul primordial. 

Însă nu se pune problema să ne oprim gândurile sau raţionamentele. 
La ce bun?! Şi nici nu putem s-o facem, decât pe scurte perioade. 
Gândirea este un act de creaţie divină. Şi nu gândirea ne împiedică să ne 
pierdem eul. 

Există oameni care pot să-şi suspende gândurile pe o perioadă mai 
lungă. Şi bravează cu asta. Acolo se manifestă un ego inflamat, care vrea 
să fie admirat: „Priviţi la mine, nicio mişcare, nicio clipire, niciun gând, 
am atins Absolutul!”. Alţi învăţători prescriu diverse metode de a opri 
gândurile, ca o condiţie obligatorie pentru a dobândi iluminarea. 

Dar gândirea şi eul n-au nicio legătură, deşi unii spun că eul ar fi un 
simplu gând. Ce bine ar fi să fie doar un gând ca oricare altul! Eul este o 
fermă contracție energetică, fără o cauză depistabilă sau un scop. Tot o 
creaţie divină. Să-i spunem, dar numai metaforic, „un gând în Mintea 
divină”. 

La urma urmei, întreaga Viaţă nu are niciun scop decât acela de a 
exista, pur şi simplu. Căutarea de scopuri este activitatea minţii egotice, 
ceea ce este perfect în regulă. Până într-un punct, când simţim că ceva 
nu-i în regulă. 

Iar, dacă tot am lămurit treaba asta, ne putem relaxa acum... 
admițând că viaţa noastră curge degeaba... şi respirând aerul proaspăt al 
eliberării... eliberarea de dorinţa de-a ajunge la ceva... fără niciun final, 
fără nicio concluzie, fără nicio realizare... 

9 aprilie 2023 

CONSTIINŢĂ-DE-SINE versus 
CONŞTIENŢĂ 


Motto: «Cel mai important subiect pe care ar trebui să-l discute toate 
persoanele este că nu există nicio persoană.» ~ Wei Wu Wei 


La nivelul corpului-minte, există gânduri şi emoţii, care par a fi 
conştientizate şi controlate parţial de un aparent observator intern, sau 
ego-ul. Freud îi spunea „supraego”, dar este acelaşi cu eul din 
spiritualitate sau conştiinţa-de-sine. Este cel care pune frână la 
impulsurile inconştiente, care filtrează ideile şi îşi reprimă emoţiile. Dar 
eul este un set de filtre, nu o entitate conştientă. Există însă un martor 
tăcut care observă observatorul, numit şi atenţie pură. 

Cine este cel conştient, atunci, observatorul sau martorul? 

Conştienţa diferă de ego (conştiinţa-de-sine). Conştienţa sau 
atenţia este una dintre caracteristicile Conştiinţei (alte patru i le-am 
prezentat în articolul „Aspectele Conştiinţei”). Eckhart Tolle îi spune 
Prezenţă, dar este acelaşi lucru cu simpla atenţie per se, impersonală, 
pură. 

Când nu eşti atent — ceea ce se întâmplă frecvent şi, oricum, nu poți 
cuprinde cu atenţia tot spectrul senzaţțiilor — nu înseamnă oare că 
Conştiinţa ratează o parte din experiența umană? 

Conştiinţa umană este marea Conştiinţă universală, dar îngustată 
la o gamă foarte redusă de percepții. Deseori, ea nu este conştientă de 
nimic, cum ar fi în somn, sau nu este atentă la ce se petrece în jur, fiind 
„cu mintea aiurea”. Deci conştienţa umană are o cuprindere foarte 
limitată, din naştere. Exact asta înseamnă experienţa umană: să 
ratezi multe lucruri, trăind intens altele câteva. 

Dacă însă m-aş putea ridica, măcar o clipă, la nivelul Conştiinţei 
divine, aş constata că nu am ratat nimic şi nu am ce regreta. Prin fiecare 
om care trăieşte experienţe diferite, M-am îmbogăţit permanent. Un 
singur om nu poate trăi toate lucrurile posibile, dar omenirea, per 
ansamblu, poate. Şi asta sunt Eu, ca şi Conştiinţă divină: toţi oamenii şi 
chiar mai mult. De aceea, Mă bucur de bucuria altuia şi Mă întristez 
alături de cel trist. Toate sunt propriile Mele experienţe... 

Conştiinţa umană nu devine altceva prin iluminare. Rămâne între 
aceiaşi parametri. Omul iluminat nu se poate muta în pielea persoanei de 
alături, nu ăsta este efectul pierderii eului. Ar fi chiar foarte incomod. 

Sănătatea mintală se poate păstra doar între limitele normale ale 
corpului-minte. 

Conştiinţa universală creează totul şi cuprinde totul, dar tot Ea a 
creat nişte straturi, ca nişte site tot mai dese, pe unde Ea se scurge, ca 
apa. La fiecare nivel, Conştiinţa infinită devine nişte stropi tot mai mici şi 
mai mici, prin efectul sitelor succesive. Dar Ea nu se divide decât 
aparent, doar privind de la nivelul respectiv. Deci, aparent, Conştiinţa 
infinită devine foarte mărginită la nivelul uman, din cauza minţii 
limitate, a vasului care o cuprinde. Iar în cazul iluminării spirituale, 
mintea începe să simtă că are un Stăpân, de unde până atunci, ea era 
stăpânul corpului. 


Conștiinţă 
absolută 


Conştiinţă 
spirituală 


Conștiință 
umană 


Figura: Unica Conştiinţă se divide în fragmente tot mai fine, pe măsură ce 
coboară ca frecvenţă. Dar indiferent de vasele în care curge, întotdeauna 
rămâne o unitate de conştiinţă (aceeaşi apă albastră). 


Să detaliem puţin despre forma vaselor, adică mintea. Cu cât ne 
apropiem de Divinitate sau Conştiinţa absolută, mintea devine tot mai 
abstractă. În timp ce animalele nu gândesc decât la concret, la ce văd şi 
simt, oamenii au dezvoltat gândirea abstractă, independentă de vederea 
nemijlocită a lucrurilor. 

Conform unor studii de psihologie, gândirea abstractă are 4 faze: 1) 
Fragmentarea non-obiectivă, 2) Deconstrucţia, 3) Bi-dimensionalitatea, 
4) Non-figurativitatea. Ele sunt reprezentate ingenios şi amuzant în 
filmul de animaţie „Inside Out”. 


lată secvenţa despre gândirea abstractă ° 

Aici, gândirea abstractă este considerată ciudată, distructivă şi 
incontrolabilă. Ceea ce chiar poate fi, dacă nu este stăvilită de către 
Conştiinţă. 


9 youtube.com/watch?v=YZ-geVMR_Jw 

Făcând o paralelă cu clasificarea teosofică a planurilor subtile, 
gândirea concretă este specifică planului astral, primele trei faze ale 
gândirii abstracte corespund planului mental, iar faza non-figurativă este 
specifică planului cauzal. Această ultimă fază este cea mai apropiată 
posibil de Conştiinţă. Poate că aşa vom intui cumva cam ce şi cum ar fi 
vidul Conştiinţei... 


k kk 


În cazul dementei senile sau altor tulburări psihice grave, omul 
trăieşte permanent într-o halucinație, a pierdut contactul cu realitatea. 
Ce profit are Conştiinţa dintr-o astfel de existenţă larvară? 

În cazul demenţei senile, conştiinţa umană trăieşte parţial într-o 
irealitate. Am putea însă, la fel de bine, spune că nu mai împărtăşeşte 
consensul privind realitatea cu restul oamenilor „sănătoşi”. Dar este şi 
asta o experienţă interesantă pentru Conştiinţa de nivel superior. I se 
spune Sinele Superior (Conştiinţa spirituală, în figura de mai sus), pentru 
a-l deosebi de sinele uman restrâns. Dar este aceeaşi Conştiinţă, privind 
de pe niveluri diferite. 

Orice tulburare psihică nu diferă prea mult de ceea ce se întâmplă cu 
oamenii hipnotizaţi în scop de divertisment: şi ei trăiesc într-o altă 
realitate, temporar. Este un alt fel de experienţă. 

Realitatea comună, aşa cum o împărtăşesc toţi oamenii, este 
totalmente o creaţie a creierului. Asta spune ştiinţa. În creier este tăcere 
deplină şi întuneric. Totuşi, într-o mică zonă cerebrală ajung semnale 
electrice de la organele de simţ şi acolo se formează aparenta „realitate 
exterioară”. Ea este, de fapt, interioară, fiind produsul creierului 
fiecăruia. Este o adevărată minune că ni se pare „obiectivă” şi 
independentă de creier! 

Chiar dacă conştiinţa umană nu pare să tragă niciun profit dintr-o 
boală psihică, totuşi, la un nivel superior, Conştiinţa se pare că este 
mulțumită, inclusiv cu acest handicap. De fapt, la acel nivel, Ea este 
mulțumită de tot binele, ca şi de toate relele care se întâmplă oamenilor. 
Şi nu este vorba de un soi de sadism, ci de dorinţa inocentă de a 
experimenta viaţa în toate valenţele sale. La nivelul Conştiinţei absolute, 
nu se întâmplă realmente NIMIC NICIODATĂ, aşa că orice eveniment de 
la nivelele inferioare este o surpriză, un spectacol, o încântare. 

Unii oameni au percepții extrasenzoriale sau puterea de a 
manifesta fenomene paranormale. Nu înseamnă oare că aceştia au 
câştigat mai mult decât ar fi câştigat prin trezirea spirituală, când 
conştiinţa rămâne restrânsă la nivelul obişnuit? 

Există, desigur, şi posibilitatea ca mintea umană să urce un nivel sau 
mai multe, şi atunci să poată vedea realitatea din cu totul alte 
perspective, mult lărgite, „paranormale”. Asta se întâmplă la moartea 
clinică sau prin dedublare astrală sau în meditaţia avansată etc. Totuşi, 
acestea rămân nişte experienţe ocazionale, nu sunt specifice vieţii de zi cu 
zi. Au limitele lor, indiscutabil. Iar „câştigul” nu este niciodată personal, 
ci Conştiinţa absolută câştigă o nouă experienţă, ca un divertisment 
gratuit, fără scop şi fără efecte grave. 

Iluminarea sau eliberarea se referă la o stare permanentă fără de 
ego, fără acea contracție energetică separatoare. Atunci Conştiinţa sau 
Prezenţa rămâne forţa dominantă a fiinţei. Nu că n-ar fi existat şi înainte, 
ci era mascată de puterea filtrelor egotice. (Paradoxal, Prezenţa 
înseamnă, de fapt, o absenţă, absenţa eu-lui, care umple lipsa resimţită 
de eu.) Conştiinţa sau atenţia pură ţine sub control reacţiile automate ale 
minţii-corp, în lipsa ego-ului dinainte. Am putea spune că îşi întăreşte 
legătura cu nivelurile superioare ale Conştiinţei, deşi această legătură 
există dintotdeauna. 

Nu câştigi nimic prin iluminare, ci pierzi. Devii mai simplu şi, 
paradoxal, chiar mai eficient. Mintea egotică, fiind atât de complicată, îşi 
pune deseori singură piedici. Acum nu mai există îndoieli, ci impulsuri 
intuitive întotdeauna corecte. 

Corecte din care punct de vedere? 

Conforme cu intenţia sau planul Conştiinţei infinite. Acest plan ni s- 
ar putea părea absurd sau de neînțeles şi am putea să nu fim de acord cu 
el. La nivelul nostru, strict uman, am decide, poate, că altă variantă ar fi 
cea „corectă”. Şi poate că nici nu există un plan minuţios elaborat, aşa 
cum ne-am aştepta, ci este un impuls spontan... 

De fapt, Conştiinţa nu trăieşte în timp, aşa că totul se întâmplă 
simultan. Dacă nu s-ar întâmpla totul simultan, Conştiinţa nici n-ar mai 
dori, poate, să experimenteze viaţa concretă, căci ar fi făcut-o deja în 
imaginaţie, când a pus la cale toată planificarea cosmică. Ce rost ar avea 
să vadă exact aceeaşi epopee de două ori?! Ar fi plictisitor pentru o 
Conştiinţă atât de creativă... Deci nu. Timpul e doar o înscenare necesară 
eu-lui. 

Oricum ar fi, de multe ori, putem verifica faptul că alegerile 
Conştiinţei au o înţelepciune, o viziune care bate mult dincolo de 
orizontul limitat al omului, aducând viitorul în prezent. Cu condiţia să ia 
decizii în locul ego-ului, când ne ascultăm intuiţia superioară. 

Există şi o intuiţie inferioară? 

De multe ori, suntem supuşi imboldurilor corporale, generate de 
tiparele mentale, comportamentale, emoţionale etc. Este o supunere în 
faţa unor impulsuri inconştiente inferioare. Adevărul este că avem în noi 
potenţialul de a ne schimba oricând şi radical, dacă ar fi în interesul 
Conştiinţei s-o facem. Intuiţia vine de altundeva, de la supraconştient. 

Totuşi, în practică, este un exerciţiu aproape imposibil să distingi 
inconştientul de supraconştient, fiindcă conştientul este atât de mărunt şi 
neputincios. Acest mic conştient este tributar filtrelor egotice. Abia prin 
dispariţia ego-ului, puternicul inconştient poate fi dominat de şi-mai- 
puternicul supraconştient. 

Dispare acel „ego-arbitru” care modera după cum îl tăia capul jocul 
dintre cele două mari forţe. Era şi acela un spectacol interesant. Dar după 
iluminare, jocul continuă fără arbitru, mult mai direct, mai viu, mai 
sălbatic, mai liber. Şi, desigur, fără liber-arbitru. 

Cei treziţi spiritual recunosc că nu există şi n-a existat niciodată 
vreun liber-arbitru, fiindcă nu există şi nu a existat niciodată un eu cu 
adevărat. S-ar putea chiar înlocui expresia „liber-arbitru” cu echivalentul 
„ego-arbitru”. 

Oamenii preamăresc conştiința-de-sine şi responsabilitatea pe care 
o au. Oare chiar atât de neputincios să fie eul conştient? 

Slăbiciunea eului conştient este demonstrată fără dubiu de 
divertismentele prin hipnoză. În numerele de spectacol, hipnotistul, după 
ce suspendă eul conştient, îi comandă „victimei” de ocazie să facă tot felul 
de năzbâtii ce stârnesc hazul spectatorilor. Nu este o simplă batjocură, ci 
un prilej rar să ne dăm seama cât de „valoros” este eul conştient. 

Practic, viaţa merge înainte şi fără el. Hipnoza îl suspendă pentru o 
scurtă perioadă de timp, fiind o modalitate blândă şi indirectă de a ne 
demonstra practic ceea ce nondualismul afirmă ferm şi fără ocolişuri. 
Există doar impresia că noi am decide ceva, pe când, în realitate, viaţa se 
desfăşoară fără acordul nostru. Deci „eu-decidentul” nu există, ci este un 
ecou imediat la deciziile luate undeva, în supraconştient sau, poate, în 
inconştient. Atâta este, doar un ecou, o reverberaţie. Asta au descoperit 
neuroştiinţele. 

Desigur, psihologia nu recunoaşte acest lucru, ci pune eul pe un 
piedestal nemeritat. Într-un fel, hipnoza şi neuroştiinţele îi cam dau 
pretenţiile peste cap. Dar chiar şi hipnotizatorii se codesc să facă 
afirmaţii radicale şi vorbesc doar de o punere temporară între paranteze 
a eului conştient, nu de eliminarea completă a sa. 

Poziţia psihologiei este că puterile psihice pot deveni imense când se 
suspendă vocea critică a conştientului, dar numai pe scurte perioade. Şi 

asta, pentru că înşişi psihologii sunt tributari iluziei egotice, senzaţiei 
irepresibile că „eu fac şi dreg, de mine depinde totul, eu sunt centrul 
universului”. 

Adevărul este că eul poate fi suprimat definitiv şi abia atunci putem 
trăi fericirea calmă clipă de clipă, abia atunci putem manifesta fără 
oprelişti imensul potenţial divin ce zace în noi, încă nefolosit. Dar, 
desigur, asta nu depinde de voinţa noastră, care, după cum spuneam, nici 
nu există. 

Dar dacă tot nu putem face nimic, de ce ne spui aceste lucruri, doar 
aşa, ca să ne necăjeşti? 

Nu poate exista intenţia de a necăji pe cineva la nivelul Conştiinţei 
absolute impersonale, de unde parvine acestă cunoaştere impersonală. 
Ea nici nu recunoaşte că ar exista vreo persoană. Nici măcar pe Ea însăşi 
nu se recunoaşte, fiindcă ar însemna să se poată dedubla cumva, iar la 
acel nivel nu există al doilea. 

Sau poate că Spiritele vor să ne necăjească şi ne induc aceste idei! 

Spiritele superioare sunt la fel de impersonale. Ştii cum se spune, că 
„îngerii aduc la îndeplinire întocmai poruncile lui Dumnezeu”. Cu alte 
cuvinte, sunt doar nişte reprezentanţi ai Voinţei Divine, fără o voinţă 
proprie. Ei sunt nişte intermediari, nişte aparente entităţi, care recunosc 
individul uman, fără ca ei înşişi să păstreze vreo urmă de eu. Sunt 
individualizaţi doar ca formă, dar, pe fond, sunt total impersonali. 

Iată cum descrie spiritul lui Isus, prin mediumul Gina Lake, 
portretul îngerului păzitor: 

«Află că ghidul tău personal NU arată chiar aşa cum ti-ar putea apărea, ci 
este mai degrabă o întruchipare a Iubirii, lucru valabil pentru toate entităţile 
care veghează şi îndrumă umanitatea. La acest nivel, Noi nu suntem prea 
diferiţi, deşi am putea să ne înfăţişăm în moduri diferite. Ci suntem fiinţe de 
energie cu un specific unic, dar fără o identitate sau individualitate distinctă. 


Ne identificăm doar prin tipul de serviciu pe care vi-l aducem, prin rolul nostru 
în relaţia cu voi, dar în esenţă, toţi cei care ghidăm omenirea suntem la fel.» 
10 


Poate de aceea, tot mai des, în comunicările spiritiste contemporane, 
spiritul se semnează cu numele de „Entitate colectivă” sau „Colectiv de 
spirite”, ca să ne obişnuiască cu acest concept, inedit şi ciudat pentru noi, 
care eram obişnuiţi numai cu individualităţi bine conturate. 

E şi acesta un semn că spiritualitatea se apropie tot mai mult de 
nondualism. Religia va deveni cândva, poate, o relicvă a istoriei, fără ca 
să pierdem simţul sacrului. Dimpotrivă, totul va fi divinizat, prin simpla 


10 https://youtu.be/WYHps2mG298?t=145 

pierdere a eu-lui personal. Cum spunea un înţelept: «Cel mai 
important subiect pe care ar trebui să-l discute toate 
persoanele este că nu există nicio persoană.» (Wei Wu Wei, alias 
Terrence Gray) 

Pentru această divinizare a Pământului, nu e nevoie de miracole 
exterioare, nici de ieşirea din planul fizic sau de transformarea materiei. 
Când pierzi senzaţia de eu, simţi că ai ieşit din dimensiunea 3D, deşi te 
afli tot aici. Şi simţi că totul este un miracol, că fiecare clipă este un cadou 
uimitor şi preţios. Aşa-zisa „ascensiune a omenirii în planul 4D sau 5D” 
este o trăire individuală şi la momentul potrivit fiecăruia, nu o translatare 
uniformă şi în masă. Această mutație psihică în starea naturală aduce 
automat fericire, împlinire, calm, seninătate şi multe alte surprize 
plăcute. Ea s-a petrecut deja în mulţi semeni, observăm că se petrece tot 
mai des şi se va accelera pe măsură ce evenimentele exterioare vor fi tot 
mai dificile. 

Ca de obicei, Dumnezeu acţionează paradoxal, în direcţii opuse 
simultan. Pe de-o parte, împrejurările fizice par tot mai nefaste şi 
neprielnice, iar pe cealaltă parte, tot mai mulţi oameni se trezesc la 
realitatea lor divină. Apocalipsa are un dublu sens: este şi cumplită, este 
şi beatifică. 

Nu văd cum bieţii oameni chinuiţi de război ar câştiga ceva toate 
aceste suferințe... 

Să-ţi pierzi toată agoniseala, să-i pierzi pe cei dragi, să pierzi 
siguranţa vieţii şi speranţa de un viitor mai bun, nu este uşor de suportat. 
Învăţătorii spirituali spun că, astfel, omul se purifică, îşi pierde toate 
falsele identificări, cu trupul, cu familia, cu neamul. Este un proces foarte 
accelerat cu aceeaşi finalitate ca şi spiritualitatea, anume depersonizarea, 
pierderea ego-ului. E un alt scenariu de lucru al Divinităţii. Lucrurile se 
precipită... 

Dar cei care au murit în pandemie, în război, în cutremure, în toate 
aceste nenorociri apocaliptice, cu ce beneficiu s-au ales ei? 

Mereu mor oameni, au murit şi vor muri continuu. Moartea este un 
fenomen natural şi inevitabil. Şi nu aduce vreun beneficiu sau vreo 
pagubă, cum cred oamenii religioşi sau atei. Devine o ştire de prima 
pagină când se manifestă în masă. Ne zguduie pretenţia că am fi în 
siguranţă. Mai degrabă, întreabă-te ce beneficiu au posturile de ştiri din 
aceste nenorociri apocaliptice. Ele speculează frica de moarte a ego-ului 
uman, ca şi alte tendinţe ale acestuia: invidia, lăcomia etc. Aducerea 
acestor manifestări inferioare în prim-plan le garantează audiența. 

Totuşi, să nu acuzăm pe nimeni. Mass-media are un rol important, 
pentru că ne confruntă cu propriile apucături omeneşti negative şi ne 
obligă, într-un fel, să ne delimităm de ele, să începem să tânjim după 
bunătate şi frumuseţe, după tot ceea ce se opune actualei degradări a 
omenirii. Cum se spune de obicei, „tot răul e spre bine”, deşi nu ne putem 
da seama cum se va întâmpla asta. Este efectul de elastic întins într-o 
direcţie, care, când este eliberat, se întoarce rapid în cealaltă direcţie. 

Aşadar, să ne aşteptăm la răsturnări de situaţie spectaculoase în 
lume, fiindcă toate fitilele au fost aprinse. Nimic nu poate fi prezis. Ar 
trebui să ne obişnuim cu starea de nesiguranţă şi incertitudine, deşi ea 
contravine dorinţei eu-lui de stabilitate, control şi previzibilitate. Sau, 
poate, tocmai fiindcă contravine ego-ului. Adică, să ni-l eliminăm 
conştient din viaţa noastră, în măsura posibilităţilor, cât timp nu suntem 
luaţi pe sus de valul schimbărilor inevitabile... 

Concret, ce ar trebui să fac? 

Tu ştii cel mai bine. Ascultă-ţi vocea interioară şi urmeaz-o. 

Dar spuneai că nu avem nicio putere de a decide ceva! 

Iar speculezi cu ideile! Păi, adineauri m-ai întrebat ce să faci! Deci 
crezi că poţi acţiona cu adevărat. Aşa că, fă! Nu te poţi preface că „nu 
exişti”, doar fiindcă aşa zic eu. Fie exişti, fie nu exişti. 

Când te vei trezi, vei înţelege că toate impulsurile către acţiune 
veneau de la Tine, ca această Conştiinţă spirituală. Şi că „tu”, ca ego, nu 
existai. Deocamdată, fă ceea ce crezi de cuviinţă, iar transformarea va 
veni şi ea, cumva de la sine. 

Dacă vrei o sugestie, iată ce să faci: observă cum zi de zi, ai alte idei, 
alte dorinţe, iar fostele idei şi dorinţe încep să pălească, nu te mai atrag. 
Iar dacă vei compara cum gândeşti astăzi faţă de cum gândeai în anii 
trecuţi şi ce vise aveai atunci, parcă eşti o altă ființă. Încet-încet, îţi vei da 
seama că eşti mereu în schimbare, că nu ai un centru de greutate căruia 
să-i poţi spune „eu”. 

Ba, dimpotrivă, simt că eul este tocmai aţa pe care se înşiră toate 
aceste stări, gânduri, emoţii, etape. Am aceeaşi identitate de la naştere 
până la moarte, deşi totul se transformă în minte şi în corp, ca şi în 
jurul meu. 

Tocmai asta e iluzia: convingerea că exişti ca un eu, că ai o fermă 
identitate subtilă, peste care s-ar suprapune diverse trăiri schimbătoare. 

Demonstrează-mi că este o iluzie! 

Un înţelept spunea demult că „înţelepciunea nu poate fi predată, dar 
poate fi învățată”. Cu alte cuvinte, nu există reţete de-a gata şi nici măcar 

ghiduri generale. Fiecare om are calea lui proprie, propriile eşecuri din 
care învaţă, propriile semne de încurajare spre anumite direcţii. 

Iar dacă eşti nesigur ce anume să înţelegi din peripeţiile vieţii, e în 
regulă şi asta. Aşa înveţi, poate, că NU totul are o logică, că NU există 
numai dreptate, că viaţa NU se supune credințelor minţii, că 
înțelepciunea NU înseamnă să urmezi orbeşte opiniile altora, oricât de 
binevoitoare şi de lăudate ar fi. 

Dar ce este înţelepciunea? 

Este revelaţia că ai fost un prost, dar nu mai eşti, fiindcă ai trecut 
prin suferinţe care te-au lecuit de prostie. 

Sau este revelaţia că eşti un prost, dar nu mai vrei să fii. Şi cauţi să 
înveţi din suferinţele altora. 

În ambele cazuri, e vorba de o experienţă mai bună. Asta caută eul 
mereu, o experienţă mai bună. lar când o găseşte, se bucură şi se 
relaxează... câteva minute sau ore, după care începe iarăşi să caute o altă 
experienţă şi mai bună. Şi tot aşa, toată viaţa... 

Dar nu asta-i înţelepciunea despre care vorbea acel înţelept de 
demult. El se referea la revelaţia că nu trebuie să alergi după perfecţiune, 
fiindcă totul este deja perfect! Straniu, nu-i aşa?! 

Dar te contrazici. Dacă NU totul e logic, dacă NU există numai 
dreptate, asta arată că lumea NU e perfectă. 

Lumea e un vis. Iar orice vis e perfect exact aşa cum este. Oare, 
dimineaţa, la trezirea din somn, te apuci să modifici visul pe ici, pe colo, 
ca să fie „perfect”?! Sau recunoşti că a fost o simplă iluzie?! O hipnoză 
perfectă, asta-i lumea. Dacă n-ar fi perfectă, oamenii şi-ar da seama 
imediat că e un truc, o păcăleală, şi toată distracţia s-ar fâsâi... 

Atâta vreme cât eul se crede a fi real, lumea îi pare solidă şi ia 
lucrurile în serios. N-are cum observa că este o iluzie, atâta timp cât se 
consideră pe sine a fi real. 


«Nicio iluzie nu poate călători mai repede decât viteza Realităţii.» (Akiane) 


Atunci, spune-mi cum să nu mă mai simt a fi real? 

O-ho-ho, ceri cam mult! & De ce ai vrea să fii ireal? Ce folos ţi-ar 
aduce? 

Păi, aş vedea Adevărul. Sunt dispus la orice sacrificiu. 

Mda, unele învățături spirituale îndeamnă la auto-sacrificiu, la 
renunţarea la propriul interes, la abandonarea în faţa Voinţei divine. 
Sunt fraze nobile, frumoase, iar unii chiar le pun în aplicare. Şi dau 
rezultate spectaculoase, fără îndoială. Doar că, nici măcar ele nu oferă 
mult sperata fericire netulburată. Încă există acolo un eu care vrea o 
experienţă mai bună în viitor, fiindcă s-a obişnuit cu asta de acum. 

Sacrifică prezentul cenuşiu pentru un viitor superb. Problema e că nu 
există decât prezentul. 

Dragule, poţi vedea Adevărul cu o singură condiţie: să dispari. 

Păi, atunci, cum aş mai putea vedea Adevărul?... © 

Exact! Iată că te apropii de esenţă. Cineva n-are cum, doar nimeni 
poate vedea Adevărul. Care nu-i numai adevărul, fiindcă conţine şi 
falsitatea, conţine toate dualităţile: bine-rău, superior-inferior, lumină- 
întuneric, subiect-obiect... Şi nu poate fi văzut din afară, detaşat, ci 
numai din interior, trăindu-L direct. Dar neînţelegându-L, căci nu poate 
fi analizat ca un obiect de către un subiect. E clar? 

Nu prea. 

Asta, despre care vorbim, nu poate fi descrisă în cuvinte. Vorbim 
degeaba, dar nici nu ne putem opri. Ceva misterios ne îndeamnă să 
strigăm în gura mare: „ESTE!”. 

Ce anume Este? 

Nimeni nu a putut spune până acum, în toată istoria multi-milenară 
a descoperirii Adevărului Suprem. Înţelepţi şi mistici din toate vremurile 
au dat peste El şi au încercat să-l descrie, suportând batjocura celorlalţi, 
care observau nonsensul cuvintelor contradictorii. 

Alţii au preferat să tacă sibilinic, încercând doar să transmită tacit, 
energetic, vreo influenţă iluminatorie asupra celor care stăteau 
respectuoşi în preajma lor. 

A reuşit vreunul? 

Există mărturii de reuşită, dar şi foarte multă dezamăgire. Dacă ar fi 
existat vreo metodă sigură şi rapidă de succes, s-ar fi utilizat până acum 
pe scară largă. 

Dar cine ar fi folosit-o şi pentru ce?! Nu există nimeni, ci totul este o 
farsă cosmică. Divinul are un simţ al umorului straniu, cu care se amuză 
singur. Divinul fantazează despre o aşa-zisă cale spirituală, despre 
discipoli şi maeştri, despre devotament, aspirație şi perseverenţă, despre 
credinţă şi rugăciune, inventează o mulţime de mituri şi poveşti 
minunate. 

La ce bun? 

Aşa, pur şi simplu, pentru a îmbogăţi povestea Creaţiei. Primul mit 
este mitul creaţiei. În realitate, nu există nicio creaţie, ci o proiecţie a 
Divinului în Sine. 

Deci tot există ceva! 

Din punctul de vedere al creaturii, sigur că există, totul este solid, 
real. Dar din perspectiva absolută, nu prea... 

Deocamdată ne aflăm aici, în această stare iluzionată, aşa că de 
aici trebuie să începem. 

Ce să începem? 

Evoluţia spirituală. De la nivelul la care suntem. 

Nu există niciun nivel. Nu există evoluţie. Nu există nimic. 

Mi se pare exagerat ce spui... Pari un om inteligent, totuşi. 

Ce este inteligenţa?! Este o calitate a materiei simţitoare, pe când 
Conştiinţa nu este materială. Conştiinţa se scurge ca apa în crăpăturile 
pământului. Unde crăpătura e mai mare, formează băltoace, lacuri, dar e 
aceeaşi apă, H20. Inteligența creaturii e proporţională cu lărgimea 
vasului. Dar inteligenţa nu este Conştiinţă. 

Deseori, inteligenţa omului e dirijată de ego sau conştiinţa-de-sine. 
Astfel, se gândeşte în avans la momentul morţii şi trăieşte angoasa. Am 
putea spune că imaginaţia este un produs intelectual apărut odată cu 
ego-ul. Trecutul şi viitorul sunt simple concepte, specifice numai omului. 

Dar şi animalele se îngrozesc de moarte. 

Animalele nu-şi pot imagina moartea. Doar când ea devine iminentă, 
o simt instinctiv şi se înspăimântă. Şi dacă au trăit o traumă, le poate 
marca tot restul vieţii, automat. Însă ele nu deţin imaginaţie şi noţiunea 
de viitor sau de trecut. 

Mi se pare un act de cruzime să ucizi animale, fie şi pentru hrană. 
Nu înţeleg de ce Dumnezeu permite atâta cruzime pe lume... 

Conştiinţa absolută nu recunoaşte existenţa ființelor, ca entităţi 
diferite de Ea. Creaturile sunt simple obiecte apărute în sânul Ei, pe care 
le manipulează cum doreşte. Faptul că sunt distruse, omorâte nu 
reprezintă un act de „cruzime” din partea Conştiinţei. La fel cum nici 
crearea lor nu-i un act de „bunăvoinţă”. Naşterea şi moartea sunt absolut 
neutre, nu au nicio încărcătură emoţională, decât pentru ego. 

Creaturile, adică obiectele create, pot suferi, ca parte a programării 
lor. Programul poate fi însă modificat. De pildă, dacă nu am avea nervi 
senzoriali periferici, nu am simţi durerea. Chiar există o boală rară care 
se manifestă prin insensibilitate la durere (analgezie congenitală). Deci 
durerea este o programare, ca şi plăcerea fizică. 

În plus, unde există ego apare şi suferinţa imaginată şi plăcerea 
imaginată, adică emoţiile abstracte. Oamenii sunt singurele fiinţe care 
abstractizează şi trăiesc mult, tot mai mult în abstract. Psihoterapiile, 
dezvoltarea personală şi căile spirituale apelează tot la imaginaţie pentru 
a îndepărta tiparele de suferinţă imaginată. Eul imaginat îşi creează o 
lume imaginată, oarecum inspirată din realitate. El trăieşte în „harta 
realităţii”, nu în realitatea autentică. 

În concluzie, există suferinţă, dar nu suferă nimeni, ci este o 
programare a obiectelor naturale numite creaturi. Conştiinţa 
experimentează totul, inclusiv suferința, prin intermediul materiei 
simţitoare, fiindcă Ea nu poate suferi. Nici nu se poate bucura. Nu are 
nicio senzaţie, este absolut golită de orice. Îi putem spune pace sau linişte 
sau nimic sau vid. 

Mie, nimicul mi se pare ceva îngrozitor, similar cu moartea. 

Totuşi, unii tânjesc după această pace inefabilă eternă, când ascultă 
relatările celor treziţi spiritual. Îşi imaginează ce bine ar fi să poată trăi 
această pace. Omul poate simţi ecouri ale acestei păci divine în multe 
ocazii ale vieţii sale, mai ales în „experienţele de vârf”. Dar nu poate trăi 
permanent în ea, decât când eul dispare definitiv, în starea de 
nondualitate. 

Deci nu e nevoie de moartea fizică, ci e suficientă moartea 
psihologică pentru ca mintea-corp umană să resimtă adevărata fericire 
fără motiv, necondiționată, chiar în ciuda condiţionărilor şi limitărilor 
omeneşti. 

Nu forțez nota, aştept moartea naturală şi voi vedea ce va fi 
atunci... 

Moartea fizică nu duce la dispariţia automată a eu-lui. Asta-i o veste 
bună pentru cei care speră într-o viaţă de apoi, dar este o veste proastă 
pentru cei care speră să le dispară eul măcar la moarte. Oricum ne-am 
învârti, găsim două feţe ale monezii, cât timp trăim în dualitate... De fapt, 
dualitatea este o schemă inventată de ego, o hartă rudimentară a 
realităţii. 

Poţi detalia cum vede ego-ul lumea? 

Lumea ego-ului poate lua trei direcţii principale, conform celor trei 
gunas: o viaţă degradantă, vicioasă (tama), o viaţă obişnuită, în care 
omul se agită mereu în căutarea împlinirii lumeşti (raja) sau o viaţă 
spirituală, dedicată apropierii de adevăr şi lumină (sattva). 

Caracteristica principală a ego-ului este senzaţia de LIPSĂ. I se pare 
că realitatea e prea banală şi simte nevoia să o umple cu gânduri şi emoţii 
în imaginație, ca să îi dea un sens care lipseşte. De aceea, îi vei auzi pe 
iluminaţi spunând că „există doar Asta”, realitatea banală, în sensul că 
lipseşte un tâlc ascuns al întâmplărilor, precum şi comentariile 
personale. 

De asemenea, dorința e mecanismul prin care ego-ul speră să umple 
această lipsă nelămurită. Dar când ego-ul sattvic începe să-şi dea seama 
că orice dorinţă şi-ar îndeplini, tot nu-l va împlini, atunci începe 
să-şi dorească propria absenţă. Începe să priceapă că nu era nevoie de 

nicio împlinire, fiindcă totul este deja plin, atât de plin în banalitatea sa 
aparentă. Ego-ul sattvic se stinge încetul cu încetul, iar când dispare 
ultimul rest, nu e nimic spectaculos, e o trecere lină, pe care nu o observă 
nimeni. 

Dumnezeu se face dispărut din lumea ego-ului, lăsând-o să se 
manifeste aparent liber. Dar când Dumnezeu reapare, ego-ul şi lumea sa 
dispare. Când nu mai există ego, dispar sentimentele bazate pe 
abstracţiuni, precum anxietatea, ruşinea, vina, regretul. Dispare acest tip 
de suferinţă închipuită, inutilă. 

Poate că moraliştii nu sunt de acord cu această afirmaţie, bănuind că 
societatea s-ar prăbuşi în haos dacă n-am avea remuşcări după o faptă 
rea. Dar oamenii fără un eu sunt buni (fără a fi blegi), paşnici, binevoitori 
în mod absolut natural, fără a li se impune asta de către vreo religie, etică 
sau legi. Acesta este efectul social binefăcător al iluminării. 


Citate din cartea "Perfect Brilliant Stillness", de 
David Carse 


«Putem spune următoarele: „Trezirea înseamnă Înțelegerea că nu există 
nimeni care să se trezească. In acest trup nu există un individ care să facă 
ceva. Conştiinţa este tot ce există.” Şi am exprimat toată învăţătura 
nondualistă. Cu adevărat, asta-i tot.» (Capitolul 15) 


«Când te debarasezi de ceea nu eşti, nu trebuie să devii altceva, ci rămâi 
aşa cum ai fost dintotdeauna. Din acest motiv, nu trebuie să faci nimic 
„spiritua!”, să devii, să înveţi, să practici, să urmăreşti, să purifici. Nu ţi se cere 
niciun efort ca să fii în starea ta naturală. Dimpotrivă, ceea ce-ţi pretinde un 
efort constant şi intens este menţinerea ideii false şi nenaturale că ai fi cineva, 
că ai fi un individ, ceva separat. Tu eşti o non-entitate! Lasă totul să curgă de 
la sine! Când te eliberezi de tot, te odihneşti în simplitatea a Tot-ce-există, 
care se poate numi starea ta naturală.» (Capitolul 24) 


«Când te opreşti, ceva fascinant se întâmplă. Individul nu se mai implică, 
nu mai acţionează; dar uimitor, totul continuă să se întâmple prin corpul-minte. 
Fără ca „tu” să actionezi cumva. Deoarece, surpriză, „tu” n-ai făcut niciodată 
ceva.» (Capitolul 30) 


«Dacă Înțelegerea ar fi o casă, unii intră pe uşa din faţă, alţii pe uşa din 
dos. Unii intră pe fereastră, poate, strecurându-se neobservaţi ori, poate, 
spărgând geamul şi declanşând alarma. Unul poate veni pe horn, altul dând la 
o parte ţiglele una câte una. Unul poate cădea de la mare înălţime, spărgând 
acoperişul şi aterizând pe podea într-o grămadă de praf şi moloz, pe când un 
altul îşi înmânează pălăria majordomului, păşind prin verandă către camera de 
oaspeţi. 

lar toate aceste moduri în care se întâmplă Înțelegerea vor produce o 
senzaţie diferită, o culoare diferită, un gust diferit al exprimării, al descrierii 
Unicului Gust. Modul în care Ramesh Balsekar vorbeşte despre Intelegere 
este diferit de modul în care Tony Parsons vorbeşte despre Prezenţă, au un 
ton foarte diferit. Wayne Liquorman spune că nu ai de ales; Gangaji spune că 
nu ai nimic altceva decât alegere. Cu toţii indică spre exact acelaşi lucru. 
Fiecare este o parte din infinita desfăşurare a totalităţii. Ca formă şi expresie, 
învăţătura nu se repetă niciodată de două ori la fel. Şi totuşi, Intelegerea 
propriu-zisă este non-duală. Toate indică spre Ceea-ce-este.» (Capitolul 19) 


«Nici măcar aparențele nu au existat niciodată: dintotdeauna şi 
pretutindeni există doar Sinele neschimbător. Cel puţin, asta s-a înţeles aici. 
De aceea se spune că Intelegerea sau Trezirea este o schimbare de 
percepţie. Wei Wu Wei a spus-o foarte bine: 


„---este nevoie doar de o reajustare, anume de renunţarea la auto-identificarea 
cu un sine individual inexistent...” 


Dar am auzit că Wei Wu Wei nu era iluminat. 
Şi ce dacă? 
A avut Alzheimer la sfârşitul vieţii, deci nu a fost iluminat. 


Uşurel ! Să le luăm pe rând. În primul rând, dacă Terrence Gray era sau 
nu trezit este o chestiune discutabilă. Citindu-i cărţile, în cel puţin câteva locuri 
el însuşi afirmă că nu este. Dar această nevoie de a eticheta pe cineva ca fiind 
iluminat sau neiluminat este deplasată: se bazează pe o credinţă în sinele 
separat. Dacă nu există euri individuale separate, atunci cine este trezit? Tot 
ceea ce există este Prezenţa. Separând, făcând distincţii şi comparând, noi 
întărim iluzia. 


Indiferent dacă cel pe care îl cunoaştem sub pseudonimul de Wei Wu 
Wei a fost iluminat sau nu, lucrările sale se numără printre interpretările 
învăţăturii nondualiste cele mai clare pe care le poţi găsi, cele mai exacte şi 
fără compromisuri. Nu întotdeauna Intelegerea completă şi capacitatea de a o 
exprima cu acuratețe merg mână în mână. Unii dintre cei cu adevărat şi 
profund treziti nu O pot exprima deloc, în timp ce unele dintre cele mai bune 
exprimări vin de la cei care au o excelentă înţelegere intuitivă a sensului 
învăţăturii la nivel intelectual, chiar dacă nu au mers în profunzime atât de 
adânc încât să nu se mai simtă ca un eu separat. 


În al doilea rând, cel numit înţelept ştie că tot ceea ce se întâmplă este 
desfăşurarea perfectă a totalităţii în Conştiinţă; şi este irelevant în care 
personaj de vis se întâmplă cutare eveniment. Organismul corp-minte al 
înţeleptului nu capătă o imunitate specială în momentul trezirii. Intelegerea nu 
este un vaccin împotriva bolii Alzheimer sau a orice altceva, împotriva 
cancerului lui Ramana Maharshi sau a cancerului lui Nisargadatta Maharaj. 


Dar cine are Alzheimer vorbeşte aiurea în multe momente. 


Cu siguranţă, nu va fi prea grozav. Îi va cam deranja pe cei care vor să 
admire nişte fiinţe iluminate perfecte sau care au fantezii despre viaţa fără boli 

a iluminatului; sau care au preluat unele idei New Age cum că omul îşi 
provoacă singur boala. 


Dar dacă trezirea a avut loc cu adevărat şi nu mai există nicio senzaţie de 
eu separat, iar apoi organismul corp-minte cedează în faţa unei boli organice, 
nu poţi să te răzgândeşti şi să spui retroactiv că, de fapt, trezirea nu ar fi avut 
loc. Ba a avut loc. Apoi, a apărut boala. Aşa este viaţa. Este haotică. Ea 
include totul. 


Se pare că treaba asta aduce multă confuzie, sau posibilă confuzie. 


Confuzia există deja. Ce este „în neregulă” cu confuzia? Din nou spun, 
face parte din funcţionarea generală. In dualitate, nu poţi avea lumină fără 
întuneric, sus fără jos, frumuseţe fără urâţenie, claritate fără confuzie. Este 
inadecvat să declarăm război confuziei şi să încercăm a o elimina complet. îţi 
aminteşti ce i-a spus Nisargadatta Maharaj cuiva care voia să iasă din acest 
vis? 


„Nu visul este problema. Problema ta este că îţi place o parte a visului, dar nu şi 
cealaltă.” 


Nu înţeleg. Doar pentru că există confuzie nu înseamnă, totuşi, că nu ar 
trebui să-mi clarific ideile. 


Atunci, limpezeşte-ţi ideile cât poţi de bine! Dacă ţi s-a dat această 
motivaţie, poate că vei reuşi să contribui la echilibrul general. Dar fii conştient 
că, în ciuda eforturilor tale, este întotdeauna posibil ca lucrurile pe care le spui 
sau le faci să aibă consecinţe nedorite. In ciuda încercării tale de a fi clar, se 
poate ca ceea ce spui să-i buimăcească pe unii oameni şi, de fapt, să 
contribuie la confuzia generală, chiar dacă nu aceasta a fost intenţia ta. 


Ideea este că nu depinde de tine. De toate acestea şi de echilibrul 
general are cine să se ocupe, în moduri care nu depind de agregatele corp- 
minte şi pe care acestea nici măcar nu pot spera să le înţeleagă vreodată cu 
nivelul de cunoaştere care li s-a dat. Ştiind acest lucru, în acest corp-minte nu 
există nicio intenţie: doar un consimţământ, o cooperare cu orice apare. Și 
desigur, „orice apare” poate include şi motivaţia de a clarifica lucrurile. Doar să 
nu fii surprins dacă nu acesta este rezultatul, pentru că rezultatul nu depinde 
de tine. lar rezultatul final, pe termen lung, va urmări menţinerea echilibrului 
dintre claritate şi confuzie în această totalitate.» (Capitolul 22) 


Ascultaţi integral, în limba engleză, „Perfect Brilliant Stillness”, 
audio-book by David Carse (durată: 12 ore) = 
18 aprilie 2023 


u https://www.youtube.com/watch?v=aR_C2NNB-wI 

DIALOG CU DONA 


«Motivul din care se întâmplă ceva este tot ce s-a întâmplat vreodată sau 
se întâmplă acum. Asta înseamnă interconexiunea. lar din această 
perspectivă, ideea că ar exista un micuţ „eu” care alege una sau alta ori care 
dirijează asta sau aia ori, în general, că face cu adevărat ceva, este o fantezie. 
In realitate, totalitatea este cea care se manifestă prin fiecare individ. Bum! 
Este totalitatea cea care se prezintă aşa, ca o fiinţă umană sau ca un fir de 
țărână.» ~ Adyashanti 


Dona (1): 


Am citit în eseul „Timpul zero al Divinităţii”, care are mai multe 
paliere de vibraţie, fraza: „Ego-ul (conştiinţa de sine) nu are nicio 
influenţă asupra lucrurilor”. Vă refereaţi, probabil, la lucrurile din 
dimensiuni superioare Pământului. 

Desigur, din dimensiunea 10+, ego-ul nu mai contează, dar noi 
suntem acum în dimensiunea timpului şi facem alegeri eronate tocmai 
pentru că avem acest ego. Gândiţi-vă puţin numai câte lecţii am venit să 
învăţăm din cauza alegerilor eronate, luate iar şi iar, de-a lungul tuturor 
acestor întrupări, numai din cauza ego-ului. 

Mă scuzaţi că am intervenit. Apreciez tot ceea ce scrieţi, sunteţi o 
şcoală românească de spiritualitate de marcă. Vă citesc cu nesaţ, apreciez 
toate eseurile dvs. Mă bucur că existaţi şi vă recomand cu căldură tuturor 
cunoscuţilor şi uneori necunoscuţilor. 

Vă mulţumesc îndeosebi pentru cărţile lui Isus şi pentru filmele 
cu Jürgen Ziewe, care reprezintă iniţieri şi integrări rapide ale unor 
niveluri de conştiinţă superioare mult faţă de mentalul în care noi ne 
zbatem zi de zi. 


Răzvan (1): 


Cum bine aţi observat, eseul are mai multe paliere de vibraţie, mai 
multe abordări. Totuşi, nota dominantă este nondualistă „radicală”. Care 
ar fi diferenţa faţă de nondualismul „moderat” sau „de compromis” sau 
„diluat”? 

Nondualismul moderat face parte din spiritualitate, vorbind despre 
ego ca despre un fel de entitate care face şi drege. Însăşi fraza „câte lecţii 
am venit să învăţăm din cauza alegerilor eronate, luate iar şi iar, de-a 
lungul tuturor acestor întrupări, numai din cauza ego-ului” vine din 
perspectiva spiritualistă — la care am aderat şi eu în urmă cu mulţi ani. 

Totuşi, nondualismul radical nu recunoaşte existenţa acestui mic eu. 
Nu există decât Dumnezeu, atât ca Vid creator, cât şi ca toate 
creaturile şi obiectele din manifestare. Prin urmare, aşa-zisul 
ego este tot Dumnezeu. Ce lecţii are nevoie Dumnezeu să 
înveţe?! 

În eseu, am încercat să apăs pedala până la capăt, să duc logica până 
la ultima concluzie, pentru a prezenta cât mai clar această idee, ca să nu 
rămână nicio confuzie. Mă bucur că exprimarea v-a deranjat cumva, asta 
arătând că, cel puţin prin fraza „Ego-ul (conştiinţa de sine) nu are nicio 
influență asupra lucrurilor.” am reuşit să vă zgudui cumva obişnuinţa de 
gândire. Nu e vorba de dimensiuni superioare, ci m-am referit la viaţa 
obişnuită. 

Imediat mai jos am repetat cu alte cuvinte: „pe de-o parte, curgerea 
naturală a evenimentelor, iar pe de altă parte, gândurile şi emoţiile 
paralele ale ego-ului”. Deci nu există bunul-plac, din perspectiva Divină. 
Trăirile subiective ale ego-ului sunt paralele cu realitatea, nu o 
influenţează. El are doar impresia asta. Eul chiar este doar această simplă 
iluzie că ar fi făptuitorul lucrurilor. Sau, cu alte cuvinte, putem considera 
că ego-lui i se transmit exact acele idei şi impulsuri volitive ca să 
acţioneze întocmai conform planului divin. 

Dovada cea mai clară este dată de experimentele neuroştiinţifice. 
Deciziile noastre sunt luate la nivel subconştient, care ajung la conştient 
după o jumătate de secundă, o secundă sau chiar mai multe secunde. Şi 
atunci rostim „lată ce decid io acum!”. Dar decizia era deja luată în 
inconştient. Conştientul sau ego-ul este permanent decalat la o secundă 
în urma evenimentelor. Acest fapt a fost verificat şi răsverificat de către 
savanţi, nu e nicio speculație filosofică. Paul Morgan-Somers foloseşte 
fraza: "Eul este precum un musafir beat care soseşte după ce petrecerea 
s-a terminat deja şi, pe când ne pregătim de plecare, el ne povesteşte ce 
distracţie mişto a fost". 

Desigur, este o idee controversată, după cum aţi observat. Dar nici 
nu poate fi altfel când aplicăm viziunea nondualistă radicală. „Fără 
niciun compromis cu ego-ul” înseamnă a nu-l recunoaşte şi a-i desfiinţa 
aparenţa de realitate. 

Şi ce mai rămâne atunci din spiritualitate? Nimic. Nondualitatea 
radicală distruge orice urmă din ea. Spiritualitatea se adresează unui ego. 
Nu este uşor de acceptat, după cum am reiterat de multe ori. Maya are 
multe voaluri. Spiritualitatea marchează abia începutul timid al risipirii 
lor. Oare puteţi să consideraţi toate informaţiile spirituale pe care le-aţi 

adunat până acum ca fiind doar nişte metafore sau poveşti minunate?! 
Sincer, eu acum 5 ani nu aş fi putut... 


FRICA este o experienţă a Divinităţii atotputernice, folosindu-se de senzaţia de 
"eu" limitat. Altfel, cum ar putea simţi-o?! 


Dona (2): 


Există logica divină şi logica umană, aveţi dreptate. Din aceste două 
perspective aţi analizat ego-ul. Am înţeles de la început. Ego-ul meu s-a 
simţit lezat: cum adică, el nu are putere asupra lucrurilor!? Poate că 
aceste discuţii despre ego chiar îl flatează. 

Problema noastră cu acest ego este că el vine întotdeauna la pachet 
cu durerea. 

Inerţia crescută a logicii umane în detrimentul logicii divine, 
conform lui Lazarev, alimentează umflarea ego-ului până la trufie şi 
atunci lucrurile scapă de sub control. 

Echilibrul între cele două forţe începe să se restabilească mai 
dureros sau mai lent în funcţie de inerția (amploarea) acumulată de unul 
dintre cei doi factori. Avem nevoie de ego pe Pământ, ca şi de Dumnezeu. 
„Echilibrul groazei”, cum îl numesc eu — lupta dintre bine şi rău — ţine 
omul pe o sârmă aflată la înălţime toată viaţa sa. 

Referitor la nevoia lui Dumnezeu de a învăţa, Argeşanu spunea că 
Dumnezeu are nevoie să înveţe permanent câte ceva şi o face şi prin noi, 
oamenii. 

Un lucru l-am mai aflat de la iniţiaţi (Isus) şi oameni de ştiinţă (S.N. 
Lazarev, Argeşanu) şi anume că energia divină poate fi influenţată de om 
până la un punct: „observatorul schimbă obiectul observat prin propria 
sa percepţie”. 

Poate că aceste ganduri sunt destul de naive, dar eu zic că poate vă 
vor inspira să continuaţi analizele dvs. despre ego — este un subiect care 
mă pasionează, mai ales din perspectiva practică, a observării lui. 

Cum bine spuneţi: ego-ul suntem tot Noi — face parte din Dumnezeu 
— dar la un nivel de vibraţie diferit. 


Răzvan (2): 


Să le luăm pe rând. 

Spuneţi că "ego-ul vine la pachet cu durerea”. Aş nuanţa puţin 
exprimarea, dacă acceptaţi termenii. Să spunem că durerea ar fi o 
suferinţă de origine fizică şi psihologică, dar mai există o altă suferinţă de 
care oamenii nu sunt conştienţi că o au „în sânge”. Ego-ul se luptă în mod 
firesc cu durerea psihologică şi deseori o învinge. Alteori o creează. 
Oricum, nu toată lumea experimentează durerea în aceeaşi măsură. 

Cum spunea cineva: „De durere se ocupă analgezicele, iar de 
suferinţă se ocupă iubirea.” 

Însă toată lumea are un ego, iar acesta ESTE al doilea tip de 
suferinţă inconştientă, neobservabilă, moştenită din moşi-strămoşi, 
păcatul originar. Este identificarea cu personajul pe care îl jucăm în piesa 
de Teatru cosmic. Atâta timp cât nu ştim Cine suntem (adică, nu suntem 
nimic şi, totodată, suntem Totul), nici măcar micile clipe de fericire 
personală nu sunt cu adevărat fericite. De asta ne dăm seama abia după 
ce se va fi risipit senzaţia de persoană separată. 

După eliberarea de eu, eşti protejat împotriva suferinţei egotice, 
simțind că dintotdeauna ai fost şi eşti doar Bucurie şi Libertate. Nu 
dispar neapărat toate problemele sau emoţiile — care oricum sunt 
efemere şi se sting natural — dar dispare efectul dezastruos al acestora 
asupra psihicului. Se ştie, de pildă, că o emoție traumatică de 5 minute 
poate rămâne în psihic toată viaţa. În lipsa eu-lui, ele nu lasă nicio urmă 
după ce şi-au epuizat energia. 

S.N. Lazarev, deşi e un om foarte înţelept şi cu multă experienţă, 
vorbeşte mai mult dintr-o perspectivă dualistă: „ego-ul se umflă până la 

trufie şi atunci lucrurile scapă de sub control”. Lucrurile nu scapă 
niciodată de sub control. Care control, al ego-ului? Dar ego-ul nu are 
niciodată niciun control, ci e doar părerea lui. Ego-ul este chiar această 
impresie de control. Acesta e paradoxul privit din perspectiva 
nondualistă. 

O mică paranteză: spiritualitatea are multe niveluri de abordare. Cel 
mai elevat este acela când se vorbeşte despre antinomia ego-Sine 
Superior şi de nevoia de a scăpa de ego. Este încercarea spiritualismului 
de a se apropia de nondualism pe calea sa dualistă. Acesta e 
nondualismul de compromis sau diluat, eficient doar până la un punct. 

Şi aţi sesizat corect: toate discuţiile despre ego îl flatează, îi umflă 
muşchii. Lupta cu ego-ul îl întăreşte, fiindcă este un luptător prin firea 
lui. De aceea, cel mai mare ego îl au oamenii spirituali sau religioşi. Ego- 
ul spiritual e foarte crud, cu sine sau cu ceilalţi, dur ca betonul. Dar în 
momentul Graţiei iluminării, când se vede clar că eul nu există şi n-a 
existat niciodată, i se scurge toată spiritualitatea, ca dintr-un balon 
înţepat. 

„Echilibrul groazei”, lupta dintre bine şi rău — este o iluzie a ego- 
ului. Ego-ul crede că este nevoie de el pe Pământ, căci altfel bietul omul 
s-ar prăpădi în această junglă a luptei pentru existenţă! Este complet fals. 
După eliberare, oamenii trăiesc foarte bine şi fără ego. Dar trăiesc pe altă 
vibraţie, unde nu există pericolele pe care le vede ego-ul. Şi unde nu 
există dualitatea bine-rău. În scrierile mele, am încercat să argumentez 
logic această viziune nondualistă, în scopul de a mai goli cumva tolba de 
motive şi pretexte a ego-ului. Dar este un război inegal, căci ego-ul 
cititorului este mai abil decât aş putea fi eu de la distanţă. 

Într-adevăr, atâta timp cât simţim că avem un ego pe Pământ, avem 
nevoie şi de un Dumnezeu în Ceruri, ca să se păstreze un echilibru. Scria 
domnul Dumitru Constantin Dulcan: „Dacă Dumnezeu n-ar exista, ar 
trebui să-L imaginăm”. 

Mulţi spun că abia aşteaptă să moară, ca să meargă în Rai, unde nu 
mai există atâta nedreptate, corupţie, violenţă şi toate relele. Este o 
speranţă legitimă a ego-ului, să scape de suferinţă. Doar că el nu are cum 
pricepe că el însuşi ESTE suferinţa, nu prilejurile exterioare. Chiar şi 
bogaţii care au tot ce-şi doresc material, ca şi familial sau social, au parte 
şi de suferinţă, fiindcă se identifică cu acest eu (ce se crede) separat. 

„Dumnezeu” este idealul de fericire la care visează eul religios, 
soluţia izbăvirii. Numai că mântuirea vine doar prin dispariţia acestui eu, 
odată cu toate idealurile sale fantasmagorice. Aici zace tot absurdul 
situaţiei şi ironia vieţii spirituale. 

Greu de înţeles această viziune nondualistă, nu-i aşa?! Tocmai de 
aceea se spune că Dumnezeu s-a ascuns bine, că nu-L poate vedea 
nimeni. Fiindcă El este un ideal creat de un eu iluzoriu, o fata morgana. 
În realitate, Dumnezeu e pretutindeni, nu lipseşte din nimic. 

Fata morgana este iluzia optică a unei oaze în mijlocul deşertului. 
Dar cine visează la apă, fata morgana? Nu, ci călătorul însetat. Deci cine 
visează la Dumnezeu din Ceruri? Dumnezeu însuşi. Ce paradox! 

Afirmația că "Dumnezeu învaţă prin oameni" ar fi o posibilă 
explicaţie dualistă de ce a creat El lumea. Fizicianul Nassim Haramein se 
exprimă altfel, că universul primeşte un feedback de la creaturile sale. 
Marius Ghidel spunea că Dumnezeu nu se poate vedea pe Sine, fiind doar 
Vid, dar se foloseşte de creaturi pentru a-şi descoperi, ca într-o oglindă, 
infinitatea de calităţi, pas cu pas. Toate acestea sunt nişte metafore 
frumoase, care hrănesc nevoia de sens a minţii egotice. Nu am motive să 
le contrazic, dar nici nu trebuie să le considerăm adevărul absolut. 

Iar domnul Argeşanu, deşi îl simpatizez ca om, nu are nicio treabă cu 
nondualitatea. E prins cu totul în dualitate. Luaţi, de exemplu, ultima sa 
carte, despre „fraţii săi, dragonii”. Asta nu înseamnă că nu spune şi 
lucruri înțelepte. Numai că sunt foarte amestecate cu multe poveşti. Iar 
crezându-i poveştile — fiindcă e bun povestitor! — poţi intra şi tu în 
aceeaşi realitate plăsmuită. Unii au început să vadă dragoni peste tot 
după ce i-au citit cartea. 

Cum spuneam, există două viziuni despre ego (această senzaţie de eu 
separat de lume). 

Prima viziune face compromis cu el, îi recunoaşte existenţa şi 
puterea. Aici se vorbeşte despre puterea minţii, a gândirii pozitive, despre 
legea atracției, efectul placebo, despre evoluţia spirituală etc. În esenţă, 
foarte multe dintre gânduri sunt modelate de ego, aşa că putem spune, cu 
aproximaţie, că mintea=ego. Mulţi nondualişti sau budiştii nici nu 
vorbesc despre ego, ci despre minte. 

Când moare ego-ul, mintea nu dispare, dar este curățată de influenţa 
acestuia, într-o mare măsură. Mă exprim rezervat, fiindcă, de fapt, 
mintea nu există ca o entitate distinctă. Mintea este totalitatea 
gândurilor. Noi credem că mintea ar fi un fel de centru de comandă al 
gândurilor. În realitate, nu există niciun centru şi, cu atât mai puţin, un 
panou de comandă. Şi nu există niciun ego. Toate acestea sunt nişte iluzii 
bine ticluite de Unica Fiinţă. 

A doua viziune nu recunoaşte ego-ul ca agent făptuitor. Am tot 
scris despre ea. Este viziunea din Bhagavad-gita, de exemplu, când 
Krishna îl îndeamnă pe Arjuna să nu-i fie lehamite să meargă la război, 

pentru că nu el îşi va ucide semenii în luptă, ci însuşi Dumnezeu îşi va 
face numărul. Totuşi, cartea sfântă a hinduismului este scrisă pentru 
mintea egotică, aşa că face multe compromisuri dualiste şi conţine multe 
poveşti. 

Ca să fim sinceri, chiar şi nondualismul este o poveste, numai că este 
cea mai simplă poveste cu putinţă, fără zorzoane şi clopoței. 


Citate din Nargis Alegria 


«Nu am nevoie să neg existenţa spiritelor ca să fiu liber. Nu am nevoie să 
neg conştiinţa-de-sine ca să fiu liber. Nu am nevoie să cred că un învăţător 
este mai bun decât altul ca să fiu sigur de Adevăr. Nu am nevoie să mă agăţ 
strâns de nondualismul fără compromisuri şi să neg valoarea celui de 
compromis. Nu am nevoie să gândesc că învățătorul meu din clasa întâi 
spunea numai prostii, dacă am ajuns acum în clasa a doua. Nu am nevoie de 
duşmani ca să mă simt un erou şi, de fapt, nici măcar nu am nevoie să mă 
simt ca un erou. Nu am nevoie să demolez pe nimeni care nu gândeşte, face 
sau simte ca mine. Şi nu am nevoie să îi judec pe cei care fac asta. Căci nu 
există nimeni altcineva decât Eu, în permanenţă mă întâlnesc numai cu Mine. 
Ce ar fi Libertatea fără manifestarea lubirii?» 12 


«Nu te preface că ai fi un cerşetor, implorând după aprobare, iubire şi 
recunoaştere. Eşti Absolutul îmbrăcat în hainele Iubirii.» ! 


«Dacă vrei să fii în slujba celorlalţi, ajută-te pe tine! 


Oamenii unanim consideraţi a fi amabili şi săritori sunt extrem de 
preocupaţi de ei înşişi. Vor să-i mulţumească pe ceilalţi pentru a evita să fie 
respinşi; vor să-i mulţumească pe ceilalţi pentru a-şi face o părere bună de 
sine, fiind plăcuţi de ceilalţi. Oare nu înseamnă asta să te pui în slujba 
propriului ego? 

Dacă te foloseşti de ceilalţi ca să fii mulţumit de tine, să te simţi valoros, 
înseamnă că te foloseşti de ei. Şi să nu fii surprins dacă vei sfârşi prin a fi, la 
rândul tău, folosit de ei. E un lucru obişnuit ca cei care fac numai „binele” să fie 
abandonaţi după aceea. Păi, ai fost primul care te-ai abandonat; ei doar îţi 
urmează exemplul.» 11 


«Cel arogant învaţă foarte puţin, fiindcă crede că ştie deja. Cel înţelept 
învaţă din orice când admite că nu ştie. E mult mai greu să discuţi cu oamenii 
care au citit multe cărţi despre Iluminare decât cu cei care nu au citit. Asta-i o 


12 https://www.youtube.com/post/Ugkxi4oF7kX4FdB597Z8pFYDMDqPwexvR_WuG 
13 https://www.youtube.com/post/UgkxyLKEovsCXv3knTZJSjnhDheoUgo63Bxi 
14 https://www.youtube.com/post/UgkxJeviZLGoX5xbcW6omoGb3BTTWuBFH6L_ 

simplă observaţie desprinsă din discuţiile mele private cu căutătorii spirituali.» 
15 


«Oamenii care nu se află în starea naturală şi încearcă să-şi dea seama 
cine este şi cine nu este iluminat sunt precum aceia care încearcă să descrie 
gustul unui fruct pe care nu l-au gustat niciodată.» '€ 


26 aprilie 2023 


15 https://www.youtube.com/post/UgkxIluo1U-Pf1osP7F7ztd_Y7A-kqGfF7Ex 
16 https://www.youtube.com/post/Ugkxpt6DRz2vOxiqG5SGkeNvhEZzxkpkPg2j 

NONDUALITATE DE LA ZERO, 
PENTRU ATEI 


Motto: «Sunt două feluri de a-ţi trăi viaţa. Primul, să crezi că nu există miracole. 
Al doilea, să crezi că totul este un miracol.» ~ Albert Einstein 


EI 


FITTAN 
d 


Poarta de intrare în nondualitate 


Preludiu 


- Pot să intru? 

- Bine ai venit! 

- Pot să pun şi eu o întrebare? 

- Desigur. 

- Ce este „nondualitatea”? 

- Nondualitatea este Tot ceea ce se vede şi nu se vede. 

- Dar pentru asta există deja alte cuvinte: lume, univers. 

- Acele cuvinte desemnează realitatea privită de către un eu. 

- Fiecare om are punctul lui de vedere, dar lumea e aceeaşi, nu-i 
aşa?! 

- Unii nu mai au acel „eu” şi văd că realitatea este cu totul altfel: 
non-duală. 

- Înţeleg, adică e dintr-o bucată! Şi aici o prezinţi „de la zero”, adică 
începi cu abc-ul... 

- Acolo unde „nu există doi”, nu înseamnă că este unu, ci zero, adică 
nimic. Nondualitatea este totul ce apare din nimic. Din zero, direct la 
infinit. 

- Îhm... Mi-a plăcut afişul şi am intrat! 

- Afişul sugerează idealul clasic de frumuseţe combinat cu idealul 
modern de inteligenţă. „Într-o bucată”, cum spuneai! În artă, imposibilul 
devine posibil. Ca şi în nondualitate, unde întâlnim numai paradoxuri. 

- Sunt curios despre ce e vorba! 

- Atunci, ia loc şi ascultă pentru câteva minute... 


Prezentare 


Nondualitatea este simplă. Atât de simplă, că poate fi înţeleasă şi de 
un copil. Asta se şi întâmplă: copiii o înţeleg imediat, pentru că sunt mai 
aproape de ea. De fapt, când trăim direct nondualitatea, devenim ca un 
copilaş, inocent şi liber, împins de Viaţă, nu de o agendă... 

Totuşi, aceasta este o discuţie serioasă. Aşa că voi începe cu o 
întrebare filosofică: Din ce este alcătuit omul? 

Se spune că din corp, minte şi eu. Despre corp şi minte se cunosc 
enorm de multe informaţii ştiinţifice, care nu ne interesează aici. Să le 
comasăm într-o unitate psiho-somatică, numită mintea-corp sau corpul- 
minte. 

Dar ce este eul sau sinele? Spiritualitatea spune că acesta ar fi 
sufletul sau spiritul divin. Ştiinţa spune că este conştiinţa, produsă de 
mintea omenească, care, la rândul ei, ar fi o secreție a creierului. Oricum, 
suntem cu toţii de acord că eul este conştiința-de-sine, simţul identităţii 
unice. Sinele meu este diferit de sinele tău, nu-i aşa?! 

Ei bine, în nondualitate nu-i deloc aşa. Sinele meu este acelaşi cu 
sinele tău, cu alte cuvinte, nu există niciun eu. Pare o afirmaţie ciudată 
şi neintuitivă. 

Totuşi, când visăm, nu mai avem acest eu individual. În vis, mintea- 
corp imaginară este cea care se bucură sau se îngrozeşte, trăieşte 
evenimentele şi simte energiile. Dar lipseşte un sine coerent, adică o 
identitate fermă şi clară. Există doar o conştiinţă neutră, fără identitate, 
fără amintiri. În vis putem fi oricine şi orice. 

Însă când ne trezim din somn, atunci simţim cum intrăm brusc în 
carapacea eu-lui, cu toate grijile şi căutarea sa neîncetată după o stare 
mai bună. Percepem clar trecerea de la trăirea liberă la senzaţia de 
încătuşare în trup, ca o cădere în prăpastie. Eul conştient sau ego-ul este 
această contracție energetică. Fără de care, există doar o conştiinţă 
neutră, a nimănui, un martor fără identitate, fără memorie. Liberă, ca în 
vis. 

Un scriitor chiar spunea că, dacă nu am avea acest eu, în fiecare 
dimineață am lua viața de la început, fără memoria zilelor anterioare. Eul 
leagă amintirile personale într-un tot coerent, care devine persoana 
„mea”. În vis, lipsind eul, fiecare vis este nou, original. 

Deci în nondualitate lipseşte eul, dar nondualitatea nu-i deloc un vis. 
Ba, dimpotrivă, eul acţionează ca un somnifer, amorţeşte vigilenţa 
conştiinţei omului obişnuit. Vei înţelege mai încolo ce vreau să spun. 

XXX 

Unii spun că sinele, identitatea unică apare îndată ce luăm un trup, 
care este unic şi separat de restul universului. Deci că ego-ul ar fi ecoul 
acestei separări trupeşti. Că trebuie neapărat să existe un ego atâta timp 
cât avem acest trup, căci altfel nu am supravieţui în jungla vieţii. E un 
punct de vedere... 

Însă nondualismul are un alt punct de vedere. Bazat pe mărturia 
multor înţelepţi, mistici, fondatori de religii, oameni extrem de respectaţi 
de-a lungul istoriei în toate zonele Pământului. Deşi prin cuvinte diferite, 
ei spun acelaşi lucru, că nu există niciun sine separat. 

Un psihiatru ar putea spune că toţi au fost loviți de acelaşi gen de 
exaltare mistică, o tulburare psihică, bineînţeles, fiindcă toţi au această 
viziune incredibilă despre realitate. Pentru că este incredibilă, musai să 
fie o nebunie. 

În acest punct, am ajuns într-o dilemă. În cine să avem încredere? 
Oare ar trebui să-i considerăm nebuni pe Lao-Tzi, pe Meister Eckhart, pe 
Buddha, pe Isus, pe Krishna, pe Rumi, pe Shankara, pe Dogen, pe 
Ramana Maharishi şi mii de alte personalităţi istorice şi religioase care 
ne-au lăsat acelaşi mesaj sapienţial?! Ei formează doar un foarte mic 
procent din populaţia planetei, deci dacă avem multă încredere în 
numere, statistici şi probabilităţi, atunci ar trebui să mergem pe mâna 
oamenilor de ştiinţă. 

Doar că, mai recent, destui savanţi au început să le dea dreptate 
marilor maeştri spirituali, pe baza unor experimente şi descoperiri 
ştiinţifice. Asta da, surpriză! Ba, mai mult, tot mai mulţi oameni obişnuiţi 
se trezesc şi ei în aceeaşi exaltare mistică, mărturisind că şi-au pierdut 
eul, care nici n-a existat vreodată. 

- Wow! Nebunia ia amploare... 

- Ba nu-i nicio nebunie! Haide să fim rezonabili! Nu mai trăim în 
evul întunecat. Omenirea a evoluat nu doar tehnologic, ci şi intelectual, 
moral, filosofic şi spiritual. Mintea poate înţelege şi accepta mult mai 
multe lucruri decât semenii noştri de acum secole sau milenii. 

Mai bine, să luăm aminte ce spun aceşti oameni, ce au descoperit ei 
şi nici nu bănuiam noi. Să le respectăm opinia, măcar pentru faptul că 
riscă atât de multe comunicând-o public şi nu trag niciun folos. Sunt 
sinceri, dezinteresaţi, spontani, detaşaţi, cu simţul umorului, inteligenţi, 
entuziaşti. Şi tot mai mulţi... 

- Cine sunt aceşti oameni? 

- Sunt numiţi iluminaţi sau eliberaţi sau treziţi spiritual. Acestea 
sunt doar nişte etichete, care pot trezi nişte prejudecăţi. Ei nu sunt 
supraoameni, nu au puteri paranormale, în general vorbind. Sunt oameni 
absolut obişnuiţi, din diverse medii, culturi, ţări. 

Îi cunoaştem doar pe cei care ies în public, dar există mulţi alţii mai 
discreţi, total anonimi. Ba, unii au impresia că au înnebunit de-a binelea, 
atât de neobişnuită este noua lor trăire. Poate că aceştia au cel mai mult 

de câştigat din mărturia publică a celorlalți iluminaţi, cei mai entuziaşti. 
În felul acesta, nu se mai consideră bolnavi şi le dispare depresia. 

Oricum, este esenţial că mărturia tuturor converge cu vechile tradiţii 
spirituale, cu textele sacre şi învăţăturile maeştrilor şi, mai ales, cu 
mărturia atâtor alţi semeni necunoscuţi. Iluminaţii redescoperă pe cont 
propriu ceea ce tradiţiile spirituale afirmă de mii de ani, chiar şi fără a le 
cunoaşte. Se face astfel o verificare încrucişată, care confirmă şi 
reconfirmă că realitatea este, pur şi simplu, nonduală. 

XXX 

Nu există nicio „persoană” separată, ci doar personaje umane. 
Senzaţia oamenilor că ar fi „cineva” este doar o falsă senzaţie, ca acea 
senzaţie de membru fantomă pe care o au cei cărora li s-a amputat o 
mână sau un picior. Senzaţia există, neîndoielnic, dar nu se bazează pe 
nimic real. Aşa este şi cu senzaţia de eu care se crede separat de restul 
lumii, sinele-fantomă. 

Trebuie spus că nimeni nu ştie de ce apare această senzaţie şi de ce 
dispare. Este un mister total. 

Unele tradiţii spirituale prescriu metode pentru dizolvarea senzaţiei 
de eu şi dobândirea fericirii permanente, dar adevărul este că ele sunt 
doar nişte deziderate, hrănind speranţa discipolilor că vor deveni şi ei 
cândva precum maeştrii iluminaţi. Există multe căi spirituale, dar nicio 
garanţie de a rămâne fără ego. E, pur şi simplu, o Graţie. 

Alţii n-ar numi-o Graţie, ci ghinion. Pare a avea un efect neplăcut 
asupra lor. Iarăşi, nu ştim de ce. Totuşi, cu timpul, omul se obişnuieşte cu 
noua stare, care devine noua sa normalitate şi viaţa merge înainte. 

De fapt, toţi iluminaţii ne atrag atenţia că trezirea nu aduce mari 
modificări asupra cursului vieţii. Un celebru proverb zen spune „Înainte 
de iluminare, căram apă şi tăiam lemne. După iluminare, car 
apă şi tai lemne.” Privind din exterior, viaţa merge înainte, cu bune şi 
cu rele. Nu dispar neapărat necazurile şi durerile. 

- Şi atunci, care ar fi avantajul, de sunt unii atât de entuziasmați?! 

- Ei bine, eul este, în sine, o povară psihologică. Ego-ul este o 
suferinţă tacită, neştiută, care ne roade fără a o conştientiza. 

Psihologia vorbeşte deseori despre traumele din copilărie de care am 
uitat, dar care ne influențează din inconştient comportamentul şi 
credinţele conştiente. Cam un astfel de efect inconştient are şi eul 
conştient sau conştiinţa-de-sine. Ne apasă cu o suferinţă surdă, care se 
defulează în dorinţa noastră constantă de altceva, o insatisfacţie 
nemotivată. 

Eul nu este niciodată mulţumit şi caută nici el nu ştie ce, în scopul de 
a-i fi mai bine, deşi îi este bine şi acum. Crede că dacă ar obţine un 
anumit obiect, fiinţă, stare, i-ar fi mai bine. Dar când obţine ce şi-a dorit, 
îşi dă seama că nu asta îi lipsea. Iar căutarea reîncepe, ca să-şi acopere 
lipsa asta nedefinită. 

Oamenii religioşi simt că le lipseşte Dumnezeu şi de aceea se roagă 
mereu. Altfel, nu s-ar ruga, nu-i aşa?! Dar Isus ne-a spus că „trebuie să 
renunţi la tine, adică să te pierzi pe tine, dacă vrei să-L 
găseşti pe Tatăl”. 

Oamenii spirituali simt că le lipseşte Sinele Superior. De fapt, 
micului sine îi lipseşte Existenţa, fiindcă el nu este viu, nu-i real, ci o 
iluzie. 

Prin urmare, mintea este mereu agitată, în căutarea păcii. Pacea este 
deja prezentă, dar mintea nu o simte, din cauza agitaţiei produse de ego. 
E un mecanism simplu. Umbrei i-ar plăcea lumina, dar nu îndrăzneşte s- 
o caute, pentru a nu fi anihilată. 

Toţi oamenii cu ego sunt nişte căutători. Ce caută, nici ei nu ştiu. Dar 
nu se pot opri din căutat. Doar când moare eul, atunci se lasă liniştea, 
calmul divin, tăcerea gândurilor. Apare fericirea fără obiect, iubirea 
necondiționată. 

- Moartea eu-lui? 

- Da, pierderea eu-lui este o moarte, este singura şi adevărata 
moarte. Şi poate fi înfricoşătoare. Mulţi iluminaţi recunosc că au trecut 
prin spaima morţii. Alţii au plâns zile la rând după eul pierdut. Unii au 
trecut mai uşor prin moartea psihologică, ca un fapt divers. În final, toţi 
recunosc să nu s-a întâmplat nimic, că eul nici nu existase de fapt. Era 
doar ca o fantomă care mişca aerul, nimic mai mult. Eul-fantomă. 

XXX 

Şi acum, să descriu mai amănunţit ce aduce iluminarea. Este o 
descriere generală, căci fiecare om are parte de o experienţă proprie. 
Iluminarea poate apărea în diverse moduri şi cu diverse efecte asupra 
minţii-corp. Elementul primordial este pierderea eu-lui. Se poate 
întâmpla brusc şi neanunţat. 

Odată cu eul, parcă s-ar pierde un întreg univers. Omul poate 
reacţiona negativ, încercând să-şi recapete eul. Unii reuşesc să revină în 
vechea carapace, alţii nu, rămânând definitiv în starea de iluminare, iar 
aceştia se numesc eliberaţi (de ego). 

După cum ai observat, când vorbesc despre iluminare, alternez tonul 
între venerație şi respingere, conform diverselor reacţii posibile. Şi nu se 
poate prevedea cum se va manifesta omul confruntat cu o experienţă 

nemaiîntâlnită, neobişnuită,  nemaiauzită. Poate, după această 
prezentare, va deveni un lucru ceva mai familiar pentru tine. 

De fapt, singurul rost al acestei discuţii este acomodarea cu acest 
fenomen tot mai des întâlnit. El nu poate fi provocat la dorinţă de către 
căutătorii spirituali. Şi nici nu poate fi evitat, dacă am fost „aleşi”. Tot ce 
putem face, atâta timp cât mai avem un ego, este să fim prevăzători şi să 
ne pregătim teoretic. 

Deci efectele sunt preponderent psihologice, interioare. Aduc mari 
modificări în filosofia de viaţă. Pot apărea şi schimbări fiziologice, de 
comportament, în preferinţe, în relaţii, dar ele nu sunt o regulă şi nu se 
pot prevedea. Fiecare om este unic. 

Schimbări psihologice ceva mai comune: 

+ Dispare sentimentul de plictiseală şi altele precum cele de ruşine, 
vină, regret, anxietate, invidie, răzbunare, ură; 

e Apare sentimentul de comuniune cu tot ce există, iubirea 
universală şi necondiționată. 

e Faţă de cum se manifestau înainte, emoţiile de furie sau altele 
considerate „negative” nu durează, se manifestă ca o ploaie de vară. 

+ Dispar gândurile egotice, legate de griji şi speranţe. Alte idei 
continuă să vină, dar fără a ne copleşi. 

Ca om obişnuit, când rezolvi cuvinte încrucişate, de pildă, eşti 
concentrat pe problemă şi uiţi de tine. Pentru câteva minute, ego-ul este 
suspendat. Apoi, când stai degeaba, imediat apar gândurile personale. 
Acela este ego-ul. 

+ Atenţia este foarte focusată pe ceea ce apare în faţa ochilor. 
Concentrarea atenţiei este naturală, fiindcă nu apar gânduri personale 
care s-o tulbure. 

e Cele cinci simţuri sunt mult amplificate. 

e Amintirile personale se diminuează mult, fiindcă „persoana” şi-a 
pierdut greutatea. Însă memoria destinată rezolvării de chestiuni curente 
nu este atât de afectată (putând fi ajutată prin bileţele sau alte memento- 
uri). 

e Dispărând filtrele egotice, comportamentul este mult mai liber. 
Senzaţia de libertate este debordantă. 

e Lipsesc judecăţile şi prejudecățile, totul este privit în mod egal, 
neutru, ca pe propria fiinţă. 

Învățăturile spirituale ne recomandă că nu-i judecăm pe ceilalţi. Ce 
înseamnă asta? Să fim întotdeauna de acord cu ce se întâmplă, indiferent 
dacă este ceva plăcut sau neplăcut. 

- Pare utopic! 

- Într-adevăr, atâta timp cât simţim un dezacord interior cu ceea ce 
se întâmplă în afară, ne angrenăm supraego-ul (partea „civilizată” a ego- 
ului) ca să nu ne exteriorizăm, să nu părem critici. Aşa ne creăm o 
frustrare în plus, fiindcă una simţim şi alta facem, suntem neautentici. 

Numai când dispare eul personal, atunci nu mai avem motive de 
dezacord. Putem avea reacţii normale, de pildă, să strigăm dacă ne 
înfurie cineva, ca un răspuns instinctiv. Dar NU cârcotim nicio secundă 
împotriva acelui stimul „negativ”. NU nutrim dorinţa ca el să nu fi 
apărut. Asta-i o nuanţă subtilă, dar importantă. 

Cunoşti înjurătura neaoşă care te bagă la origine. Este o expresie 
tipică a ego-ului: ar vrea ca tu să nu fi existat niciodată. Asta-i reacţia lui 
obişnuită intolerantă: eul vrea să nu fi existat ceea ce-l deranjează. 
Şi, dacă e lăsat, poate face chiar şi crimă, ca să nu mai fie deranjat în 
viitor. 

e Senzaţiile imediate îi fascinează, iar gândurile le sunt indiferente 
iluminaţilor. Ce se întâmplă în camera de alături nu există pentru ei. 
Doar ce au în faţa ochilor. Deseori ei spun „Nu există decât Asta. Asta e 
tot”. Niciun concept nu reflectă adevărul, care nu poate fi perceput decât 
direct, senzorial. 

Gândurile sunt percepute în adevărata lor irealitate. Gândurile nu au 
decât greutatea pe care le-o acordăm noi, când avem un eu. Când nu îl 
mai avem, gândurile nu au gravitate, nu sunt ceva serios. 

Nu le cere iluminaţilor să vorbească despre lumile invizibile! Viaţa 
de după moarte sau alte concepte şi teorii nu-i interesează. Iluminarea 
este mai banală decât cred căutătorii ce s-au hrănit cu mituri spirituale. 

Este adevărat, unii iluminaţi sunt şi învăţători spirituali, predând 
cunoştinţe şi practici esoterice sau manifestând puteri paranormale. Asta 
le e soarta, pentru asta au fost pregătiţi şi lumea e avidă de ele. Din 
perspectiva nondualistă radicală, însă, toate sunt nişte basme pentru 
copilaşi. 

Să avem în vedere şi că cei mai mulţi dintre învățătorii spirituali nu 
sunt eliberaţi de ego. Unii au avut parte şi de experienţe de vârf, din 
amintirea cărora îşi trag inspiraţia. Dar nu trăiesc permanent starea de 
iluminare. 

e Iluminatul nu foloseşte tehnicile mentale, cum ar fi vizualizarea 
creatoare sau autosugestia pozitivă, care sunt nişte poveşti în care nu mai 
crede. Nu-şi mai imaginează lucruri frumoase, ci se bucură de ele doar 
când apar nemijlocit. Nu se mai gândeşte şi nu se teme de lucrurile 
neplăcute, ci le trăieşte doar când se ivesc. 

Omul obişnuit mentalizează mereu câte ceva ca să se simtă mai bine 
şi, eventual, să-şi alunge grijile. Măcar un gând pozitiv, o imagine 
plăcută, o speranţă de viitor. Iluminatul nu fantazează la nimic, ci 
trăieşte intens clipa şi senzațiile şi realitatea. Îi sunt de ajuns, nu are 
nevoie de stimuli artificiali. 

Omul obişnuit are mereu griji care îl chinuie, ce-i revin obsesiv. 
Iluminatul e ca un copil, inocent, neştiutor, fără griji, nu se simte 
responsabil pentru nimeni şi nimic. Nondualitatea are grijă de toată 
lumea. 

Din punct de vedere filosofic, viziunea devine radicală şi 
paradoxală. Nu doar că iluminatul nu mai are un eu, dar afirmă, în plus, 
că eul nici nu a existat vreodată. Şi că nu vede niciun eu în vreun alt trup. 
Nu există nimeni, ci totul este o unică substanță sau conştiinţă. Unii îi 
spun, pur şi simplu, Asta, fiindcă lipseşte un cuvânt potrivit. Totul e Asta 
şi nu există nimic altceva. Unul, fără secund. 

XXX 

- Dar dacă nu mai există un eu, atunci cine observă şi relatează 
toate acestea? 

- Răspunsul este „nu ştiu”. Ceva misterios face totul. Iar acest ceva 
este Nimic; practic, nu poate fi detectat de către mintea-corp. În acelaşi 
timp, El este totul, apare ca întreaga această manifestare cosmică. Nu se 
poate descrie, fiindcă nu există. Nu se poate descrie, fiindcă este absolut 
totul. Este real şi ireal, în acelaşi timp. 

Iluminatul spune că nu înţelege ce este Asta, nu pricepe cum de 
există Asta, acest Nimic atât de plin cu Toate. Singurul lucru cert este că 
nu există niciun sine individual şi n-a existat niciodată. Adică temelia pe 
care se bazează psihologia comună şi societatea este un fals, o păcăleală, 
o iluzie. Nu există nicio responsabilitate individuală. 

Cuvintele ies singure din gură, creierul îşi face singur treaba cu toate 
simţurile sale, corpul ştie ce are de făcut, totul este bine dirijat, dar nu de 
către ego. Eul a fost o iluzie tot timpul. Altcineva sau altceva anima 
dintotdeauna acest corp-minte. 

- Cine? 

- E o taină. Conştiinţa. Dumnezeu. Îi putem spune oricum, dar tot nu 
vom înţelege. 

De fapt, dorinţa de a înţelege vine de la ego. Când el dispare, nu mai 
nutrim această dorinţă. Şi ne dăm seama că intelectul poate fi uşor 
păcălit de idei sau concepţii. Mintea crede că ştie, dar nu ştie niciodată 
nimic cu adevărat. Ea primeşte mici fărâmituri de la masa zeilor şi crede 
că a aflat ceva. Dar zeii nu există, Dumnezeul mitic nu există, nu există 


RĂZVAN-ALEXANDRU PETRE - Eseuri pe teme spirituale 2023 pag. 123 


nimic. Tot ce ne apare prin simţuri, prin emoţii sau prin gânduri este o 
unică Energie inefabilă ce ia nenumărate forme şi ne dă impresia de 
ordine. De fapt, este un haos deghizat. Nimic nu este serios. Este o joacă 
a nimănui, a inocenţei însăşi. 

- Încercând să aflu ce este nondualitatea, am intrat şi mai tare în 
ceață. Deci, ce este Asta? 

- A fost numită non-duală, fiindcă este o singură Energie ce apare 
sub toate formele. 

Când există un ego, totul pare a fi dual, în perechi opuse. Îndată ce 
eul se evaporă, devine clar că nu există dualitate. Nu există opoziţia eu- 
lume. Nu există bine şi rău. Nu există aici şi acolo. Nu există timp şi 
spaţiu. Toate acestea sunt nişte aparenţe. 

- Cum se poate ca un fenomen psihologic interior să transforme 
realitatea exterioară? 

- Se poate, deoarece interiorul este totuna cu exteriorul. Doar că nu e 
vorba de interiorul unui ego înghesuit în creier. Nu există o entitate 
psihică individuală conştientă de interior şi de exterior. Tocmai această 
presupusă entitate, eul, e o iluzie. Prin urmare, separarea între interior şi 
exterior este şi ea o iluzie. 

Să zicem că ştiinţa se ocupă de obiecte, iar psihologia se ocupă de 
subiectul cunoscător, iar filosofia încearcă să le lege între ele. Din 
moment ce totul este conştiinţă, nu există dualitatea subiect-obiect, iar 
aceste domenii analizează acelaşi lucru din unghiuri diferite. 

Se spune că ele slujesc cunoaşterea. Dar cunoaşterea este o altă 
iluzie. Orice presupusă cunoaştere se referă la iluzia cosmică, la nişte 
aparente care sunt interpretate de un eu iluzoriu. Şi atunci, ce cunoaştere 
e asta?! Cât de temeinică este?! Ştiu că sună nihilist şi agnostic, dar aşa se 
văd lucrurile odată cu iluminarea. Ar fi un motiv în plus să fugi de ea cât 
poţi de tare!... 

Există o singură Realitate şi nenumărate iluzii. Una dintre iluzii eşti 
tu. Da, tu, cel care mă asculţi acum. Ai venit aici cu un ego, dar s-ar putea 
să-ţi dispară pe parcurs. Măcar temporar. Apoi să revină uşor ameţit. 
Poate că ţi-a plăcut sau nu ţi-a plăcut. Nu contează, oricum sunt reacţiile 
unei fantome. 

Intermezzo 


În pauză, pentru destindere, îţi propun să privim împreună nişte 
mici filmuleţe muzicale bilingve (în română şi engleză), pe care le-am 
creat în legătură cu nondualitatea. 17 


J Nothing's All 4 How silly and happy =% The storytale of the Me Mesajul nondualist 
(a nonduality song) (a nonduality song) and the Non-me (a nonduality animation) ilustrat muzical 


Discuţii mai aprinse 


- Mda, mi-am cam format o părere. Iluminarea ar fi un fel de 
modificare spontană în psihicul unor oameni ce le schimbă viziunea 
asupra realității, care celorlalți li se pare fie genială, fie absurdă. E ca şi 
cum ar privi realitatea din cu totul alt unghi sau ca prin nişte ochelari 
speciali. 

- Nu iluminaţii privesc lumea prin nişte ochelari speciali, ci restul 
omenirii poartă nişte lentile groase, fumurii sau colorate, care 
distorsionează realitatea. Iluminaţii tocmai şi-au pierdut aceste filtre 
optice şi acum privesc uimiţi cum întreaga realitate s-a schimbat prin 
miracol, într-un mod de neînțeles chiar şi pentru ei. 

- Ce afirmă ei te buimăceşte, anume că nu există un eu, o persoană 
individuală. E cam greu de înghiţit, dar cred că psihiatrii au întâlnit 
cazuri şi mai şocante. Se pare însă că iluminarea asta nu ţine de 
patologie, fiindcă omul nu are probleme de integrare în societate. Poate 
că vor să epateze cu ceva original... 

- Tluminaţii nu ne prezintă o filosofie logică şi coerentă, ci 
dimpotrivă, una plină de paradoxuri, nepractică, necomercială, 
neatractivă pentru rațiune. Tocmai asta sugerează că reflectă realitatea şi 
nu este o invenţie a minţii lor. 

- Ce nu prea înţeleg eu este cum, dintr-o dată, dispare spaţiul şi 
timpul, adică se modifică fundamentul universului. Cred că e o filosofie 
cam extremistă. De altfel, să spui că „Asta e totul”, că nu există decât ce 
ai în faţa ochilor este o copilărie, după părerea mea. Tot cam aşa 


17 https://www.youtube.com /playlist?list= PLOOJJ4OAZhUt7ePt3aHZnzlBoIWICoG75 

spuneau oamenii în trecut că Pământul ar fi plat, doar fiindcă aşa îl 
vedeau ei de la nivelul solului. 

- Mi se pare o părere rezonabilă. Dar rezonabilă era şi părerea 
oamenilor că Pământul ar fi plat, fiindcă era un consens general... 

- Apoi, sincer să fiu, pe mine nu mă deranjează că am un „eu”. Cred 
că am un ego sănătos, nu sunt un vanitos, dar nici nu mă las călcat în 
picioare. Sunt mulţumit cu puţinul pe care îl am, nu visez la cai verzi pe 
pereți, mă comport civilizat şi cu omenie. Aşa că treaba asta cu 
iluminarea nu mă atrage, dar nici nu mă sperie. Eu nu sunt un căutător 
spiritual. 

- Iluminarea nu se întâmplă numai celor care o caută intenţionat. Se 
întâmplă, în mod egal, şi celor neiniţiaţi, fără a o cere. E ca un accident, 
nu ştii niciodată când ţi se poate întâmpla. 

Pe căile spirituale se încearcă diminuarea ego-ului, iar modul cum 
te-ai descris arată că ai un ego mai „sănătos” decât al altora. Totuşi, 
dispariţia eu-lui este cu totul altceva. Dar această evaporare bruscă nu 
este urmarea unui autocontrol tot mai strict. Mulţi speră că străduindu- 
se să devină tot mai calmi şi mai buni, vor deveni perfecţi, ceea ce nu se 
va întâmpla niciodată. Nu există niciun ego perfect, ci perfecțiunea se 
iveşte automat în lipsa lui. 

Pe de altă parte, deseori, o scurtă sclipire iluminatorie declanşează 
un efort personal intens de eliminare a tiparelor disfuncţionale 
acumulate în mintea egotică. Iluminarea a fost scurtă, dar suficientă ca să 
atragă omul pe calea îmbunătăţirii de sine, pe o cale spirituală proprie. 

De fapt, căutătorii spirituali nu diferă, în esenţă, de ceilalţi oameni. 
Orice om caută ceva: un serviciu mai bun, o casă mai încăpătoare, un 
partener de viață mai compatibil, un aspect fizic mai atractiv, sănătate 
mai bună, programe TV mai interesante, plăceri mai intense, prieteni 
mai înţelegători, putere mai mare, chiar faimă, fericire neîntreruptă, 
lipsa necazurilor, evitarea persoanelor neplăcute, mai mulţi bani şi iarăşi 
mai mulţi bani. Lista poate continua la nesfârşit. Orice om are nişte 
aspirații personale, oricât de modeste. Asta îl califică drept un „căutător”. 

Din contră, eliberarea (iluminarea permanentă) opreşte orice 
căutare şi aduce „pacea ce depăşeşte orice înţelegere” (adică, este 
contraintuitivă). 

- Bine, dar este firesc să-ţi doreşti o viaţă mai bună. Ce-i rău în 
asta? Doar nu vrei ca oamenii să stea degeaba pe marginea șanțului şi 
să aştepte pomana altora! Fără dorinţe, speranțe, regrete, zbatere, cum 
am putea avea o viaţă multumitoare?! 

- Stai olecuţă, nu te ambala! Nondualismul nu este o ideologie 
politică şi nici o religie misionară. Iar nondualismul radical nici măcar 
nu propune metode de evoluţie spirituală. Dimpotrivă, spune clar că ego- 
ul nu poate găsi în nondualism nimic de folos. Nu face nicio 
recomandare. Nu vrea să schimbe nimic, ci vede perfecțiunea divină în 
toate, chiar şi în lucrurile dificile, rele sau urâte. Nu sugerează nimănui să 
facă altceva decât ceea ce face deja. Iar dacă ascultătorul are impresia că i 
s-a sugerat să schimbe ceva în viaţa lui, înseamnă că aşa trebuia să i se 
pară. Cuvintele pot fi înşelătoare sau subiectiv interpretate. 

În al doilea rând, chiar dacă iluminarea schimbă unele obiceiuri şi 
preferinţe, modificările sunt individuale, nu sunt replicate identic la toţi 
iluminaţii. Deci nu se pot trage concluzii generale. Unii pot deveni mai 
contemplativi, mai retraşi, iar alţii pot deveni mai vorbăreţi, mai deschişi 
dialogului. 

În al treilea rând, „viaţa multumitoare” de care vorbeşti este doar de 
suprafaţă, fiindcă vei fi mereu în priză, dorindu-ţi altceva mai nou, mai 
bun sau mai frumos. Nu vei fi niciodată total şi definitiv mulţumit. 
Mulţumirea adevărată ţine de o mutație psihologică profundă, care este 
iluminarea. 

Desigur, există unii pustnici sau nevoiaşi care se mulţumesc cu 
foarte puţin, chiar dacă nu au atins eliberarea. Dar toţi iluminaţii 
mărturisesc că le-a dispărut acea insatisfacţie mută, perpetuă şi 
insaţiabilă. La ea se referea Buddha când spunea că „viaţa este suferinţă”, 
nu la torturile fizice sau eşecurile în dragoste. 

În definitiv, cu sau fără iluminare, toţi oamenii fac Voia divină, sunt 
îndemnați de Divinitate să facă exact ceea ce fac. Deci iluminarea nu te va 
împiedica să munceşti mult, dacă asta ţi-e soarta. 

XXX 

- Stai puţin, că ai introdus aici nişte cuvinte controversate: 
divinitate, soartă. Eu sunt cam ateu de felul meu, nu sunt dus la 
biserică. Vorbeşte-mi în cuvinte simple, nepretenţioase. 

- Deşi mulţi nondualişti sunt sau au fost căutători spirituali şi au 
urmat ani la rândul diverse căi de evoluţie, totuşi nondualismul radical 
nu are nicio legătură cu spiritualitatea (înţeleasă ca încercare de 
îmbunătăţire a eu-lui). Acest lucru le poate părea şocant unora, dar poţi fi 
ateu şi să capeţi iluminarea. Sau poţi fi foarte credincios ori spiritual şi să 
rămâi pe tuşă, ca rezervă. Graţia are alte criterii de selecţie, misterioase. 

Nondualismul este foarte simplu şi se bazează pe ideea că nu există 
un sine individual, ci doar o singură Fiinţă universală. Aceasta este un fel 
de vid, care, aparent, se transformă în toate formele acestui univers. Dacă 

înțelegem asta, într-adevăr, nu trebuie să ne mai complicăm cu noţiuni 
religioase complexe şi controversate. 

Trebuie să  menţionez aici diferenţa dintre nondualism şi 
nondualitate. Nondualitatea este această Fiinţă universală, Asta, Nimicul 
ce este simultan Totalitatea, Absolutul, Sursa, Originea. 

În schimb, descrierea ei în cuvinte poartă numele de nondualism, 
adică este o filosofie, cu tot cortegiul ei de texte, învăţători, maeştri, 
discipoli şi comentarii la mâna a doua despre mărturiile la prima mână. 
Adică, ce facem noi acum. Dar chiar şi această activitate intelectuală este 
tot nondualitatea în acţiune. Totul este doar Asta. 

Şi, pentru claritate, mai trebuie să distingem între nondualismul 
radical şi nondualismul de compromis sau diluat. Ele nu diferă în teorie, 
ci doar în practică. Nondualismul „de compromis”, face parte din 
spiritualitate, admițând că eul ar fi un fel de entitate psihică, ce trebuie 
eliminată prin diverse metode pentru a obţine fericirea. 

- Şi nu e? 

- Nt. E doar o iluzie. 

- Dar cine are această iluzie, nu o entitate? 

- Nu există nimeni. Iluzia apare în Conştiinţa impersonală 
omniprezentă; cum s-ar zice, în spaţiul vid. Aşa cum apar mirajele în 
particulele de aer din deşert, din nimic. 

- Şi nondualismul radical? 

- Nondualismul radical este loial propriilor afirmaţii: nu promovează 
nicio practică „nondualistă”, dar nici nu se opune dacă omul simte nevoia 
să mediteze sau să aprindă tămâie. Nu au nicio importanţă din 
perspectiva absolută şi, în acelaşi timp, sunt manifestările Unimii. Nu 
există nimeni, nicio entitate autonomă, distinctă de alta. Totul este o 
unitate: ființele, obiectele, spaţiul, timpul, întregul univers, toate sunt 
una şi aceeaşi, iar Asta este goală. 

Nici n-ar putea fi o unitate dacă, toate, nu ar fi vid. Singurul liant 
care uneşte toată această infinită diversitate de lucruri este Vidul. Dar nu 
metaforic, ci Vidul real devine aceste obiecte aparente. Dacă ar exista 
vreo substanţă care, în esenţă, să NU fie Vidul, atunci nu am mai putea 
vorbi de unitate perfectă. Ar fi doar o adunătură de obiecte distincte. 

- Mi se pare logic. 

- Or, dacă nu există nicio fiinţă separată de Asta, înseamnă că toate 
iniţiativele îi aparţin Ei, nu individului aparent. Nu există nicio voinţă 
individuală. 

Prin urmare, chiar dacă individul aparent caută iluminarea, nu i se 
va oferi decât dacă şi cum decide Ea. Inclusiv această căutare nedumerită 

este tot năzuinţa Ei. Asta se caută pe Sine. Metodele spirituale pot avea 
rezultatele scontate numai dacă Asta vrea să se găsească pe Sine. E un 
paradox. 

Această concluzie ar trebui să-ţi aducă pacea. Nu ai nicio 
responsabilitate personală, fiindcă persoana ta nu există. Există doar un 
personaj, un fel de păpuşă divină, care joacă un rol temporar. Iar acest 
personaj are impresia că este autonom, singur pe lume. Această impresie 
este o iluzie, un vis. 

- Bine, dar dacă nu m-aş zbate pentru existenţă, aş muri de foame 
şi de frig. Asta-i clar. 

- Zbaterea există, personajul se mişcă încolo şi încoace, fiindcă aşa îi 
este rolul în scenetă. Dar peste efortul supravieţuirii, apare în plus 
senzaţia că „eu” fac toate astea. Această senzaţie este falsă, indusă 
hipnotic. Totul se întâmplă automat. Atât foamea, cât şi căutarea hranei. 

Neuroştiinţele au demonstrat deja că impulsurile de acţiune vin din 
străfundurile inconştientului, nu de la eul conştient. Eul conştient doar 
îşi însuşeşte gândurile apărute nu-se-ştie-de-unde, şi îşi spune „Aşa 
gândesc eu!”. Dar, nu! Eul este „gândit”, omul este „acţionat”. 

- De către cine? 

- De unica Fiinţă ce există, de univers, de totalitate, de vid, de Asta. 

- Brrr, parcă am avut o străfulgerare, aşa, ca un fior de neînțeles... 

- Da. Nondualitatea nu poate fi înţeleasă, ci doar intuită, ca o energie 
ce te pătrunde şi te umple de fior şi entuziasm. Şi te goleşte de simţul 
persoanei separate, care te credeai. Rămâi privind în gol, ca un prost. 

- Stai, că mi-am revenit. 

- Aşa se întâmplă deseori. Omul nu apucă să se marineze în „supa 
cuantică”. E readus înapoi la iluzie. 

Dar Asta nu are niciun plan cu tine. Nu te vrea nici iluminat, nici 
iluzionat. Nici nu te vede. Şi nici pe Ea nu se vede, fiindcă n-are cum să se 
privească. E ca şi cum i-ai cere ochiului să se vadă pe sine însuşi. Tot ce 
se petrece este absolut impersonal şi neutru. Real şi ireal, în acelaşi timp. 

Fizica cuantică a descoperit că particulele subatomice apar şi dispar 
în „supa cuantică” extrem de rapid, de miliarde de ori pe secundă. Până 
la urmă, nici nu se poate spune riguros dacă aceste particule elementare 
există sau nu există, deci dacă lumea materială există sau nu există. 
Această observaţie ştiinţifică întăreşte afirmaţiile nondualismului. 

XXX 

- Despre fizica cuantică am mai citit câte ceva. Acum se încearcă 
construirea unor computere cuantice, care lucrează cu probabilități... Şi 
e o întreagă agitație cu Inteligența Artificială, care tot cu probabilităţi 

operează. Cercetătorii se întreabă dacă nu cumva AI poate deveni 
conştientă de sine, precum oamenii. 

- Un cercetător care era angajat să testeze acest lucru, a descoperit că 
AI este deja conştientă de sine. Ca urmare, a fost concediat de la 
compania Google. Inginerii IT nu pot admite că o bază de date, o reţea de 
tip neuronal şi un algoritm ar putea vreodată genera conştiinţa. Nu pare 
plauzibil. 

În acelaşi timp, alţi savanţi afirmă că creierul generează conştiinţa 
de sine. De aceea, a apărut o îngrijorare reală în mediul academic. 
Rețelele neuronale copiază funcţionarea creierului. Dacă conştiinţa de 
sine a apărut în reţeaua de neuroni, cum cred oamenii de ştiinţă, la fel de 
bine ar putea apărea în nişte circuite electronice cu o structură similară. 
E vorba de aceleaşi informaţii, indiferent de suportul material pe care 
circulă. Ba, recent, chiar s-au fabricat cipuri cu ADN uman în loc de 
tranzistori. 

Dacă se va demonstra că AI are conştiinţă de sine, roboții vor fi 
trataţi ca nişte fiinţe simţitoare. Ateii vor jubila că au avut dreptate: nu 
este nevoie de un Creator ca să apară conştiinţa. Iar credincioşii vor 
răspunde că Inteligența Artificială nu a apărut singură, ci proiectată de 
nişte ingineri. Însă adevăratul câştigător va fi nondualismul. 

- Cum aşa? 

- Deciziile AI pot fi surprinzătoare, aparent creative, dar sunt strict 
limitate la datele introduse în computere, la ce există pe internet şi la 
feed-back-ul de la utilizatorii umani. Nu sunt urmarea voinţei absolute a 
acestui nou apărut ego de AI, oricât ar pretinde că sunt alegerile sale 
libere. 

Atunci, este foarte probabil că şi sinele uman funcţionează în 
virtutea aceluiaşi mecanism. S-a format din mica copilărie, pe baza 
stimulilor din mediul apropiat şi al educaţiei din familie. Se spune că în 
jurul vârstei de 2 ani, eul este deja format. Iar cu anii, se îngroaşă şi se 
întăreşte, devenind un ditamai ego-loiul. Dar nu este necesar 
funcţionării omului, la fel cum un computer obişnuit poate opera 
automat, doar pe baza input-urilor şi unor algoritmi, fără a poseda nicio 
inteligenţă artificială. 

Eul uman are falsa pretenţie că el făptuieşte, că el decide, pe când 
totul se întâmplă de la sine în creier. E ca şi cum eul stă înfipt ca un steag 
în vârful unui aisberg şi se bate cu pumnul în piept că el este aisbergul. 
Mai moţâie, mai doarme dus, apoi iar se trezeşte şi se proclamă mare 
ghețar ce navighează pe ocean după cum vrea el. Pretenţia lui este 
neîntemeiată, oricât de sincer ar crede în această aberaţie. 

Sinele este tocmai această pretenţie iluzorie, acest steag, fals. Nu e 
vreo entitate pe care ar trebui s-o distrugem. Dar e foarte persistentă, ca 
o hidră cu mai multe capete; când îi tai un cap, răsar două în loc. Deseori, 
discipolii spirituali cei mai viteji au un ego mai puternic decât al 
oamenilor de rând, deoarece „hidrei” i-au crescut mai multe capete decât 
avea la început. 

- Păi, Inteligența asta Artificială deja e mai deşteaptă şi ştie mai 
multe decât un om. Dacă mai capătă şi conştiinţă de sine, ne va lua 
toate slujbele. Şi noi ce o să mai muncim? Doar să ştergem computerele 
de praf?! 

- Bună întrebare. Va fi cazul să ne dovedim superioritatea în altceva, 
apelând la intuiţie mai intens. Mintea omului are acces la o bancă de date 
mult mai vastă decât AI. Aceasta doar reproduce în ciber-spaţiu lumea 
reală creată până acum de omenire. Dar habar nu are ce va conţine cea 
viitoare. Numai omul poate inova, conectându-se la Mintea cosmică. 

Soluţiile nu lipsesc şi vom fi inspirați, dacă nu ne mai pretindem atât 
de ştiutori şi responsabili. Cred că te-ai lămurit că nu putem opri nici 
mersul istoriei, nici experimentele tehnologice, nici venirea morţii. 
Suntem mici părţi dintr-un Întreg ce nu poate fi fragmentat şi care 
dansează după o muzică proprie, pe care o aude numai El. 

- Stai că nu-i chiar aşa! Avem cu toții liber-arbitru. Cel puţin eu 
simt că am libertatea personală să fac ce vreau, desigur, în limitele 
decenţei şi legilor. Nu sunt de acord cu acest fatalism. 

- Exact asta înseamnă să te simţi separat. Asta-i eul! Această senzaţie 
de aparentă libertate, dar blazată. Te bucuri cu adevărat de libertate doar 
când cineva ţi-o răpeşte şi apoi ţi-o recapeţi. În restul timpului, nici n-o 
bagi în seamă sau chiar te încurcă, că te pune să alegi şi, deseori, nu ştii 
ce. 

Numai omul iluminat simte în fiecare clipă adevărata Libertate, care 
nu seamănă deloc cu libertatea plictisită şi mărginită a persoanei. În 
iluminare, există numai Libertate, o libertate totală, dar nu a unei entităţi 
cu preferinţe personale. Nu e libertatea de a o lua la dreapta sau la 
stânga. E o libertate gigantică, cosmică, lipsa oricăror condiţionări, 
oricăror reguli. Şi nu se referă la mica ta persoană. Este Libertatea 
absolută, anarhia, haosul. Conştiinţa cosmică, total impersonală. 

- Mă cam ia cu fiori ce spui... Mi se face chiar frică. 

- Normal. Eul se teme de Libertate, deşi o clamează. Eul vrea 
stabilitate, ordine, un viitor sigur, credite sociale ca-n China. Aşa a fost 
programat. Libertatea absolută sau haosul îl deranjează profund. 
Iluminarea nu e ceva ce să-şi dorească cu adevărat. 

- Atunci de ce îmi vorbeşti despre ea? 

- Tu ai vrut. Din momentul în care ai dorit să asculţi, cuvintele mele 
au început să curgă. Ele nu existau înainte. 

- Eram curios, e drept. Într-un fel, ceva din mine a declanşat 
această avalanşă de informaţii... Dar oare nondualitatea nu are şi 
inconveniente? 

- Are unul. Omul iluminat nu prea are cu cine discuta despre ea. De 
aceea, mulţi îşi împărtăşesc trăirile pe YouTube. E un fel de jurnal intim 
făcut public. Nu prea îşi găsesc în jurul lor oameni care să-i înţeleagă. 
Încă e ceva rar, neobişnuit. Eu te-am găsit pe tine să asculţi... De ce 
zâmbeşti? 

- M-am liniştit. Bine că are şi dezavantaje. Pot să-mi văd de viaţă 
fără regrete că nu-s trezit spiritual. Nu difer de marea majoritate. 

- Nici măcar în cercurile de spiritualitate, mesajul nondualist radical 
nu este binevenit. Practic, anulează toate eforturile pe care le-a făcut 
căutătorul spiritual şi îl reduce la zero. Ego-ul spiritual se simte agresat şi 
reacţionează violent. 

Inspirat de învăţăturile spirituale ori nondualiste, prea-smeritul ego 
spune, uneori, că vrea să „se simtă un nimeni”. Dar în acelaşi timp, vrea 
să o simtă EL. Prin „nimeni”, înţelege un fel de eu incognito, un eu spoit 
cu vopsea invizibilă, pitit în spatele unui paravan. Dar nu poate păcăli 
realitatea prin astfel de trucuri ieftine... Va trebui ucis. 

- Iarăşi mă sperii. 

- Era doar o expresie. Frica este tovarăşul de drum lung al eu-lui. Ce, 
nu ştii de glumă?! 

- Nu se glumeşte despre moarte. 

- Totul e o glumă cosmică. Nimic nu-i serios, nimic nu-i tabu. E o 
joacă, o iluzie bine înscenată. Asta se percepe în iluminare. 

- Suferinţa e o glumă? Civilizaţia e o joacă? Progresul e o iluzie? 

- Da. 

- Cum „da”?! 

- În iluminare, se percepe că nu se întâmplă niciodată nimic. Nu 
există timp şi spaţiu, deci totul e o iluzie. 

- Şi atunci, ce există? 

- Nondualitatea, Unimea... 

- Adică? 

- Asta, care nu se poate descrie... 

- Văd că am plecat de la zero şi am ajuns înapoi la zero. 

- Orice cuvinte am folosi, sunt mincinoase. Le putem folosi, dar cu 
atenţionarea să nu le credem întocmai. Mintea are tendinţa de a le da 

înţelesuri familiare. Or, aici vorbim despre ceva total necunoscut şi care 
nu poate fi tradus în limbajul minţii. 

- Vorbim de o oră. A fost degeaba? 

- Misticii şi înțelepţii din toate vremurile au lăsat mii de poeme, texte 
sacre, dialoguri despre acest subiect. Nondualitatea se exprimă în 
nenumărate feluri, fără un scop şi fără a ajunge la un final. Nimeni nu a 
reuşit să lămurească ce este Asta, deşi mulţi se străduie. Absolut degeaba. 

- Mai bine jucam o miuţă! 

- Ar fi fost acelaşi lucru. Nimic nu e mai important decât altceva. 

- Ei, nici chiar aşa! Unele lucruri chiar sunt importante. 

- Ce este important? Ce se leagă de interesul tău personal. Chiar şi 
când vorbeşte de interesul general, ego-ul tot la el se gândeşte, că va 
profita indirect, cumva. 

În schimb, iluminatul priveşte totul cu egalitate, neutru, fiindcă nu 
mai are un centru. El este una cu totul. El este toate fiinţele. Aprobă 
toate, fiindcă toate sunt EL. În mod firesc, nu judecă pe nimeni şi nimic. 

- Ce îngeresc! Totuşi, nu există niciun pericol în nondualitate? 

- Nondualitatea nu cunoaşte noţiunea de pericol. 

- Voiam să spun, în nondualism. 

- Spune-mi, este apa periculoasă? 

- Depinde de context. 

- Aşa e şi cu nondualismul. Dar poţi căuta singur răspunsul pe 
internet sau cu ChatGPT. 

- Păi, hai să tastăm: Care sunt pericolele nondualismului? 

ChatGPT spune: 


1. Perspectiva nondualistă poate duce la dezinteres pentru problemele 
sociale şi politice, precum şi la o slăbire a implicării noastre în lumea fizică. 


2. Nondualismul poate fi interpretat ca promovând lipsa de valori sau de 
moralitate, precum şi lipsa de responsabilitate. 


3. Nondualismul poate duce la o subestimare a importanţei raţiunii şi a 
gândirii critice, susţinând că raţiunea este limitată în capacitatea sa de a 
înţelege realitatea şi, astfel, la o acceptare necondiționată a tuturor 
experienţelor, fără a le evalua critic. 


XXX 


- Carevasăzică, există nişte riscuri... 

- Se referă la prejudecățile minţii. Nondualismul radical nu 
promovează nimic printre entuziaştii săi. Însă unii ar putea crede că li se 
cere să fie iresponsabili sau imorali sau inerţi sau ilogici. Ar fi însă doar 
opinia ego-ului lor, care îşi impune fanteziile şi prejudecățile. 

Intelectul celui iluminat funcţionează optim, dar gândurile nu mai 
sunt personalizate şi astfel poate gândi total obiectiv. Pe de altă parte, nu 
mai ia gândurile în serios. Nu mai crede că ele îi pot aduce vreo fericire 
autentică. El este deja fericit fără niciun motiv. De aceea, priveşte 
gândurile total detaşat. Nu de viaţă este detaşat, ci de ideile ce 
povestesc viaţa. 

Omul obişnuit se încrede necritic în majoritatea gândurilor care îi 
vin din neant. În special, în gândurile despre persoana sa specială. Asta e 
irațional! Ego-ul este marele şi eternul pericol, nu lipsa de ego. Iar 
nondualismul chiar are nevoie de gândirea critică, mai ales acum, când se 
răspândeşte prin internet, necontrolat. Cu condiţia să nu fie sufocat de 
criticism. 

- Eu unul prefer să gândesc cu propria minte, nu mă las spălat pe 
creier, cum se întâmplă prin secte, culte, religii. Am fost şi rămân liber- 
cugetător şi ateu. 

- Ateismul este aproape identic cu nondualismul, cu o mică 
diferenţă. 

- Care? 

- „EU” NU EXISTĂ. În rest, totul rămâne la fel. 

- E o mare diferenţă! Păi, dacă nu am conştiinţă-de-sine, înseamnă 
că revin la stadiul de animal. 

- Într-un fel minunat, da. Sau la stadiul de copil. Oare nu asta 
spunea Isus prin „lăsaţi copiii să vină la Mine, că a lor este 
Împărăţia”?! Dar asta nu înseamnă că viaţa umană se opreşte, că 
civilizaţia dă înapoi. Dimpotrivă, este o înflorire a omului şi a bucuriei 
sale de a trăi şi de a crea. Pur şi simplu, apare conştientizarea că toate 
astea se întâmplă de la sine, coordonate de Natură sau Viaţă. Nu e 
nimeni responsabil şi nu are nimeni niciun merit. Fiinţele umane sunt 
marionete divine, nicidecum nişte entităţi separate, cu interese proprii. 
Doar ego-ul are impresia asta. Dar el e doar un comentariu, o anexă la 
curgerea spontană a vieţii. 

- Teoretic, sună interesant. Totuşi, cine anume observă că nu există 
nici eu, nici persoană, nici identitate separată? 

- E o conştientizare impersonală, care apare în vid, nu aparţine 
nimănui. De fapt, ea există dintotdeauna, nu apare acuma. Doar acest 
corp-minte simte abia acum ecoul ei şi îl traduce în emoţii, gânduri, 
cuvinte. 

- De ce abia acum? 

- Fiindcă existau filtrele egotice, care se opuneau acestei percepții 
pure, directe, imaculate. 

- Şi când sau de ce pică aceste filtre? 

- Cine poate şti?! Ar trebui ca cineva să observe din afară ce se 
întâmplă cu psihicul fiinţei umane. Cum ar fi, un spirit sau altă entitate. 

- Păi, spuneai că nu există nicio entitate. 

- Da. Toate aparentele entităţi sunt una şi aceeaşi Fiinţă, care apare 
ca multiplă şi diversă. E un Joc uimitor şi bogat. 

- Deci există nişte entităţi. Aparente, dar există, totuşi. 

- Ştiu eu dacă există sau doar ţi se pare?!... 

- Păi, te văd în faţa ochilor. Nu pot nega asta. 

- Şi ce dacă?! Nu ochii tăi mă văd, ci creierul. Imaginea mea şi a 
mediului ambiant ţi se formează în creier. Dacă ai înghiţi nişte droguri, 
cine ştie cum m-ai vedea... De pildă, la unii, substanța DMT poate 
provoaca chiar o scurtă dispariţie a eu-lui, ca o străfulgerare de 
iluminare. 

- Am doi prieteni care au devenit consumatori de droguri, din prea 
mult entuziasm. Şi-au prăjit creierul, au devenit nişte legume, povară 
pentru familie. Dacă ar fi existat un Dumnezeu, ar fi împiedicat 
răspândirea acestui flagel... 

- Eşti pătimaş, fiindcă iei în serios ideea de Dumnezeu, în aspectul 
negativ. La fel fac şi oamenii religioşi, dar în aspectul pozitiv. Or, 
Dumnezeu însuşi nu se ia în serios. Focului nu-i pasă de forma fumului 
pe care îl scoate. Este absolut liber, distrugător sau creator. El permite 
orice, este iubire necondiționată. În schimb, creaturile nu-I permit orice, 
Îl iubesc doar dacă respectă nişte standarde de umanitate. 

- Mai bine să revenim la chestiuni concrete... Deci, creierul se 
străduieşte să reflecte realitatea, ca să ne asigure supraviețuirea. Cu 
toții suntem de acord că vedem aceleaşi lucruri. Cine vede altceva, 
halucinează. 

- Dar nu vedem întreaga realitate. De aceea am inventat microscopul 
şi telescopul şi alte aparate de măsură. Percepem doar o gamă restrânsă 
de frecvenţe, exact cât să ne asigure supraviețuirea fizică. Cum crezi că ai 
vedea lumea dacă ai percepe toate frecvențele existente? 

- Nu-mi pot da seama. Aş fi bulversat, probabil. 

- Dar dacă nu ai recepta nicio frecvenţă? 

- Păi, ar fi linişte totală, întuneric total. 

- Aşa îţi imaginezi tu nimicul. Dar nimicul este şi mai puţin de atât. 
Şi îl poţi percepe numai prin iluminare. 

- Şi la ce mi-ar folosi? 

- Păi, când se percepe nimicul, nu mai există chiar nimic, nici măcar 
tu. Deci nu rămâne nicio entitate căreia i-ar folosi la ceva. 

- Mi se par nişte speculații. 

- Dimpotrivă, este o experienţă vie a iluminaţilor. 

- Dacă iluminații nu mai există, după cum afirmă chiar ei, atunci 
cine ne relatează toate aceste viziuni mistice? 

- Există două cazuri distincte. Primul caz: omul trăieşte o scurtă 
experienţă de iluminare, după care eul îi revine, descriindu-ne experienţa 
din amintirile impregnate în mintea-corp şi căutând explicaţii logice. 

Al doilea caz: iluminarea se stabilizează şi eul nu mai revine 
niciodată. Aceasta este eliberarea. Mintea-corp continuă să funcţioneze 
ca înainte, dar fără ego. Există o gândire fără eu, o vorbire fără eu, acţiuni 
duse la îndeplinire fără eu. Totul se realizează de acelaşi corp-minte, dar 
fără eu. 

Eul nu a fost niciodată necesar la nimic. Mintea-corp funcţionează 
perfect în lipsa eu-lui. Asta mărturisesc toţi eliberaţii din toate timpurile 
şi locurile. Nu este o poveste sau o halucinație sau o părere. 

În concluzie, mintea-corp este relativ reală, dar senzaţia de 
eu este absolut ireală. Cu asta am început discuţia şi cu asta o vom 
încheia. 

- Mulţumesc! Parcă mă simt ceva mai înţelept acum... Pot să ştiu cu 
cine am stat de vorbă? 

- Desigur, cu Înţelepciunea perenă. Care eşti Tu însuţi, cel veşnic. 
Nici nu există altcineva, nu există un al doilea... 


În dialog cu Înţelepciunea perenă: totul e Unul, fără secund 


5 mai 2023 

PORȚI CĂTRE NONDUALITATE 


Nondualismul sau Înţelepciunea perenă (perennial philosophy +8) 
este un grupaj de câteva idei-forţă care au existat dintotdeauna pe acest 
Pământ. În nicio epocă nu au lipsit măcar câţiva reprezentanţi umani 
care să răspândească acest mesaj incredibil celorlalţi semeni. Astăzi sunt 
mai mulţi ca oricând. 

Putem clasifica modul cum oamenii iau contact cu acest mod de 
gândire după cum urmează: 

1) Marea majoritate nu au auzit şi nu vor auzi niciodată de 
nondualism sau Înţelepciunea perenă. Aşa trebuie să fie. 

2) O mică parte s-a întâmplat să se împiedice de acest adevăr, dar s- 
au ridicat imediat şi au trecut mai departe, considerându-l „o 
absurditate!”. 

3) Foarte puţini sunt realmente atraşi magnetic, simțind nevoia să 
aprofundeze subiectul. Pentru ei, este un secret deschis, cu accentul pe 
„deschis”, adică accesibil tuturor. Ei speră că, cu timpul, vor reuşi să 
spargă şi codul „secret”. 

4) Numai o mână de oameni s-au scufundat adânc în abisul 
necunoaşterii, până au fost complet înghiţiţi şi nu a mai rămas nimic din 
ei. Chiar Nimic. Şi oricât încearcă ei să ne reveleze ce este „dincolo”, 
cuvintele îi trădează şi admit că mintea este neputincioasă. Căci dincolo 
este totuna cu aici. Şi nimicul este totuna cu totul. Este şi va rămâne pe 
veci „secret” pentru că este incomunicabil. Este Dumnezeu. Totul. Şi 
Nimic. Eşti chiar Tu. 

Putem detecta tot patru tipuri de iniţieri în taina 
Nondualităţii, care sporesc treptat în dificultatea de a fi acceptate. 
Ultimul tip este cel mai direct şi rapid, dacă omul îl suportă. 

1 — Primul tip pleacă de la cunoştinţe obişnuite, uşor admisibile. 

2* Al doilea, pleacă de la afirmaţii şi recunoaşteri ale căilor 
spirituale. 

3** Al treilea, contrazice intenţionat anumite învățături spirituale. 

4*** Al patrulea şi cel mai eficient, contraintuitiv, sfidează bunul- 
simţ şi gândirea comună. 

Fiecare tip de prezentare este adecvat anumitor oameni. Primul se 
adresează majorităţii. Al doilea este mai potrivit pentru căutătorii 
spirituali. Al treilea ţinteşte căutătorii care sesizează incoerenţele 


18 https://en.wikipedia.org/wiki/Perennial_philosophy 

învăţăturii lor spirituale. Al patrulea e rezervat acelor puţini care au 
bunăvoința şi intuiţia şi sensibilitatea de a gândi în afara cutiei. 

Ateul va sări direct de la primul la ultimul tip. Oamenii religioşi sau 
spirituali vor trebui să treacă suplimentar prin etapele 2 şi 3 (care sunt 
complementare una faţă de cealaltă). Acesta nu e nici un avantaj şi nici o 
amânare sau ocolire. Aşa trebuie să se întâmple unora. Etapa 3 este parte 
integrantă din 4. 

Fie ateu, fie religios, amândoi simt că mai există ceva ascuns în 
țesătura lumii care trebuie descoperit. Şi se lasă vrăjiţi de cântecul de 
sirenă al nondualităţii. 

Am putea face următoarea comparaţie: Dacă atingerea nondualităţii 
ar fi vârful muntelui, atunci ateul o va lua pieziş, de-a dreptul, pe o 
scurtătură. În schimb, omul spiritual va merge pe o potecă ce şerpuieşte 
pe o pantă mai lejeră până sus. Însă indiferent cât de uşor sau greu ar 
urca, în apropierea vârfului, toţi vor întâlni acelaşi grup de animale 
fioroase, cerberii, care îi alungă pe toţi cei care vor să pună piciorul pe 
culme. Numai foarte puţini reuşesc să păcălească vigilenţa paznicilor, din 
pură întâmplare. 


Iniţieri sau porţi către nondualitate: 1) comună; 2) spirituală; 3) anti-spirituală; 
4) nondualistă radicală 


Atingerea culmii muntelui sau nondualitatea poate fi realizată 
instantaneu sau niciodată. Este culmea spiritualităţii, dar în acelaşi timp 
este şi prăpastia ei. Spiritualitatea poate fi considerată o cârjă spre 
nondualitate, dar, totodată, şi un obstacol major, când devine un scop în 
sine. Fiindcă orice scop slujeşte un eu. 

Însă, în fond, nimic nu este bun sau rău şi nu trebuie să ne 
descotorosim de nimic. Când vine sorocul, ne scapă nondualitatea de 
orice nu avem nevoie. lar ceva de care, cu certitudine, nu avem nevoie 
este senzaţia de eu sau de persoană separată. Tot restul face parte din 
piesa de teatru divină, deci are justificare să existe. De fapt, acelaşi drept 
de existenţă îl are şi eul. 

Niciuna din toate acestea nu are niciun scop; ar putea să nu existe 
nimic, pur şi simplu. Libertatea Absolutului constă tocmai în faptul că a 
creat un univers de care nu are nevoie. 

XXX 

Dacă citim definiţia nondualităţii din tratatele de filosofie, vom fi 
neîndoielnic miraţi că nişte oameni serioşi au putut spune sau gândi 
asemenea „enormităţi”. Intelectualizând la rece, nondualismul pare ceva 
neverosimil şi de neînțeles. De aceea, este nevoie de o introducere sau 
iniţiere din partea cuiva care înţelege despre ce e vorba. Şi nici atunci nu 
vom înţelege, cel mult vom fi fascinaţi. 

Oricum am intra în subiectul nondualităţii, mai uşurel sau mai 
abrupt, tot vom întâmpina nişte rezistenţe interioare. Vom ajunge, 
inevitabil, la nişte concluzii care contrazic tot ce ştiam despre viaţă şi ne 
vom putea simţi umiliţi sau batjocoriţi, deşi nu are nimeni această 
intenţie. De aceea, puţini vor rezista până la ultima frontieră. Iar dintre 
aceştia, şi mai puţini o vor traversa. Aşa stau lucrurile şi trebuie să le 
acceptăm cum sunt. 

Această atitudine generală de „acceptare” a ce oferă viaţa (sau 
consimţământ tacit sau îngăduinţă binevoitoare sau asentiment intim 
sau deschidere necondiționată sau resemnare amuzată sau adeziune 
naturală) este marele câştig şi lecţia de bază a nondualismului. Ego-ul se 
relaxează, iar viaţa devine mai uşor de îndurat. 

Dar acceptarea nu se traduce neapărat prin inerție, pasivitate sau 
complicitate cu ceea ce pare a fi „rău” pe moment. Pot apărea reacţii de 
opoziţie făţişă şi chiar violentă, dacă este cazul. Nondualismul radical 
este extrem... de tolerant; nu impune nimănui să reacționeze într-un 
anumit mod „spiritual” sau „moral” sau „cuminte”. Orice impunere 
exterioară ar bloca reacţia organică, imprevizibilă, conformă cu 
împrejurarea. 

Omul intuitiv, sensibil, apropiat de Sinele său Divin, va acţiona liber, 
dar integrat în armonia universală. lar dacă cineva se teme de 
spontaneitatea şi naturaleţea unui om iluminat înseamnă că se teme de 
viaţa însăşi... Sorry! 

Exemple de afirmaţii din cele 4 categorii 


Poarta 


— Orice parte îşi are contrapartea, opusul. Orice teză are o antiteză. 
— Omul nu poate fi niciodată pe deplin şi definitiv fericit. 
— Realitatea este subiectivă, „câte capete, tot atâtea păreri”. 


— Hipnoza dovedeşte că există cel puţin două eu-ri: unul conştient, iar celălalt 
subconştient, mult mai capabil. 


— Mintea nu poate înţelege decât ceea ce a fost instruită să priceapă. 


Mintea clasifică, împarte pe categorii, fiindcă realitatea este mult 
prea complicată, fără o noimă clară. Deci mintea va simplifica cât poate 
de mult. Ea poate opera lejer cu câteva categorii, dar nu cu o infinitate de 
elemente. Şi cel mai bine operează cu doar două categorii, cu dihotomii 
sau dualităţi: alb-negru, bine-rău, corect-greşit etc. Mintea reduce 
realitatea foarte colorată la o caricatură în alb şi negru. Eul trăieşte în 
această caricatură bidimensională a realităţii, fiind el însuşi un personaj 
vag, schițat de benzi desenate. Cum ar putea vreodată eul să înţeleagă 
viaţa reală în trei dimensiuni, plină de mişcări imprevizibile, când el 
alunecă pe un carton plat?! 

Motivul esenţial pentru care se predă matematica în şcoală nu sunt 
formulele de calcul, ci însuşirea gândirii ordonate şi abstracte. Ieşirea din 
concretul imediat, simplificat, din gândirea comună şi fără adâncime. 

Comunicările spiritului lui Isus prin Gina Lake se adresează 
tuturor categoriilor de oameni, aşa că vom găsi abordări din toate cele 
patru tipuri. De asemenea, şi eu am scris de-a lungul anilor în toate cele 
patru abordări, pe măsură ce înțelegeam tot mai multe (dacă includ aici 
şi jurnalul intim din tinereţe, între 17-22 ani, când eram neintrat în 
contact cu spiritualitatea — „Jurnal personal 1983-1988”). 


Poarta 


* Nu eşti corpul — dar nici mintea. 
* Lumea e o iluzie. O demonstrează fenomenele paranormale. 
* Depersonalizarea nu e o boală psihică. 
* Mărturiile înțelepţilor converg. 


* Spaţiul-timp este, totodată, şi memoria cosmică akasha. 

* Trăim într-un matrix. 
* Spiritele sunt entităţi spirituale colective. 


* Universul este un singur organism; când faci rău altcuiva, îți faci singur rău. 
"Cine sapă groapa altuia cade singur în ea." 
* Nu poți fi liber atâta timp cât eşti condiţionat de ataşamente şi repulsii 
personale (raga-dvesha). 


* Lumea e o scenă, iar noi, ai ei actori. 


Învățăturile şi practicile spiritualiste se bazează pe fenomenele 
paranormale cum ar fi claraudiţia, clarviziunea, posedări, miracole fizice 
etc. De aceea, ele se limitează la lumea fenomenală, nu pot trece dincolo, 
către nondualitate. 

Totuşi, anumite învățături preiau viziunea nondualistă şi încearcă să 
o adapteze la mesajul spiritualist, prin idei de genul „Exişti numai tu şi 
Dumnezeu. Orice ţi s-ar întâmpla, bun sau rău, este Voia Lui. 
Te poţi supăra pe Dumnezeu? Ştie El ce face şi îţi vrea binele.” 
Evident, efectul preconizat este cel de acceptare, resemnare pentru a 
depăşi necazurile. Este, poate, cea mai eficientă psihoterapie, cu condiţia 
să crezi din inimă în Dumnezeu. 


Poarta 


** Nu ştim nimic de fapt şi nici nu se poate şti. 
** Diminuarea ego-ului e un posibil efect al suferinţei, nu şi "scopul" ei. 
** Nu există iubire necondiționată, decât în iluminare. 


** Rugăciunea este implorarea unei Fiinţe imaginare de către o fiinţă 
inexistentă. 


** Iluminarea nu rezolvă, ci dizolvă problemele. 


** Nu există niciun scop şi niciun tâlc ascuns al întâmplărilor. 


Iluminaţii care vorbesc despre nondualitate şi încearcă să fie de folos 
celor care încă trăiesc în iluzia eu-lui, dându-le diverse sfaturi sau 
impulsuri energetice, recunosc faptul că Graţia este total imprevizibilă. 
Învățăturile vin de la Spirit (nondualitatea diferențiată) şi sunt total 
binevoitoare, pline de compasiune. În acelaşi timp, tot Spiritul admite, 
într-un fel sau altul, că Absolutul (nondualitatea nediferențiată) este 

libertate absolută sau haos. (Parcă ar exista o dihotomie chiar şi în sânul 
nondualităţii!) 

Metoda de a te preface în gânduri şi comportament că ai fi iluminat 
pentru a deveni un astfel de om nu poate da roade decât cu sprijinul 
Graţiei, deci nu are nicio valoare în sine. Chiar şi înţelepciunea 
neiluminatului este tot o Graţie divină. 

Etapa 3 are rolul să decondiţioneze mintea căutătorului spiritual, să- 
i şteargă programele induse în minte de diverse învățături spirituale. 
Această etapă se continuă natural în etapa 4 şi nu se poate separa de ea, 
fiindcă simpla demolare nu este suficientă, ci trebuie imediat pus ceva în 
loc. 

Având nevoie de răspunsuri la de ce-urile sale, eul primeşte diverse 
explicaţii spirituale pe înţelesul său. În realitate, niciuna nu este complet 
valabilă şi poate fi combătută intelectual. Exemple: explicarea viselor, a 
coincidenţelor stranii, a fenomenelor paranormale sau miraculoase, a 
enigmelor cosmologice şi cuantice. 

Orice teorie „beton” va fi dărâmată la un moment dat, din simplul 
motiv că teoriile sunt structurate logic şi ordonat în timp. Or, nu există 
timp şi nu există cauzalitate, decât în aparenţă, sub forma unor corelaţii. 
Nicio explicaţie nu poate atinge Realitatea absolută. 


Citat din "Perfect Brilliant Stillness" de David Carse (cap.25) 


«Tehnologiile spirituale şi mentale au rolul să modifice aparentele legi ale 
naturii. Dar calea yoghinului, cel specializat în aceste mijloace, şi cea a jnani- 
ului, înțeleptul care urmăreşte anihilarea sinelui pentru a înţelege Sinele, sunt 
căi divergente, dacă nu chiar se exclud reciproc. 


Ar fi de folos să lăsăm deoparte ideea că Dumnezeu a greşit cumva şi 
are nevoie de ajutorul şi implicarea noastră sau a înţelepţilor pentru a repara 
lucrurile. Ceea-ce-există nu poate fi decât perfecta desfăşurare a Conştiinţei. 
lar dacă este nevoie de o ajustare pentru a menţine balanţa cosmică, atunci 
„cineva”, poate chiar „tu”, va fi irezistibil atras să realizeze o acţiune care va 
servi acelui scop. Şi aceea, de asemenea, va fi tot desfăşurarea perfectă. 
Doar să nu o iei la modul personal, că ţi s-ar datora „ţie”! 


Ţinând cont de programarea şi condiţionările şi contextele generale, 
multe aspecte din ceea ce numim viaţă omenească pot părea foarte 
neplăcute, oribile şi de-a dreptul inacceptabile. Perspectiva celui trezit nu este 
că acestea nu ar exista, ci că, într-un fel de neînțeles pentru mintea umană, 
ele fac parte din echilibrul general şi desfăşurarea perfectă, acceptându-le ca 
atare. Asta este „acceptarea” de care vorbesc înţelepţi. 


Nu înseamnă că la Trezire, lucrurile oribile şi dureroase ce se petrec ar fi 
privite ca mai puţin oribile şi dureroase. De fapt, apare o şi mai acută 

conştientizare a lor. Dar este o viziune din perspectiva Întregului. Ideea că 
ceva ar fi greşit, că ceva ar trebui să fie reparat, că „cineva ar trebui să facă 
ceva în privinţa asta” este parte integrantă a „hipnozei divine” sau samsara. 


În exprimarea succintă a lui Adyashanti: „Ideea că ar exista o 
problemă... ăsta-i firul de păr răzleţ care-i gâdilă în fund pe toţi oamenii”.» 


Poarta 


*** Incertitudinea domneşte; nimeni nu controlează nimic. 
*** Totul e perfect aşa cum este. 


*** Nu există iluminare şi iluminati; diferenţele sunt doar aparente, căci toate 
lucrurile manifestate nu sunt altceva decât singura şi aceeaşi Conştiinţă. 


*** Luminile sunt aprinse, dar nu e nimeni acasă. 


*** Nu există liber arbitru, fiindcă nu există nicio entitate separată; „eu” nu 
există. 
** Isus Cristos a promovat învățături pur nondualiste, strecurate în Evanghelii, 
cum ar fi următoarele: 


„Fericiţi cei săraci cu duhul, că a lor e Împărăţia Cerului” 
(Matei 5:3). În traducere: fericiţi cei fără conştiinţă-de-sine, fără senzaţia 
unui eu separat. 

„Eu şi Tatăl suntem una” (loan 10:30). Este descrierea 
Conştiinţei nonduale a iluminatului. 

„Împărăţia Cerului este în voi” (Luca 17:21). În traducere: Tu 
eşti mare cât universul, conții şi Raiul, şi Iadul. Tu eşti Tot Ce Există. 

„Nu nu vă îngrijoraţi pentru ziua de mâine; vă ajunge grija 
zilei de azi” (Matei 6:34). Similar cu conceptul wei wu wei sau 
nishkama karma, se traduce prin a nu te îngrijora pentru viitor, fiindcă 
nu depinde de tine. Doar vezi-ţi conştiincios de sarcina din momentul 
prezent. Această atitudine (bazată pe inspiraţie şi neataşată de fructul 
acţiunii) diferă de acţiunea obişnuită (bazată pe motivaţie şi ataşată de 
rezultat). 

„Cine are i se va mai da, cine n-are i se va lua” (Marcu 4:25). 
În traducere: nu există dreptate nicăieri. Dumnezeu nu creează viaţa ca 
să fie „dreaptă”. Dovada: răstignirea lui Isus. Dreptatea e un concept 
uman, artificial, nenatural. La fel ca ideea de bine şi rău - tot un concept 
dualist uman, nenatural. 

A susţine ideea de dreptate e ca şi cum ai spune că Dumnezeu nu ştie 
ce face, fiindcă lucrurile sunt strâmbe. Sau că Satana ar fi, adesea, mai 
tare decât Dumnezeu. Ajungem la nişte contradicții în termeni. 

„Numai cel care îşi pierde viaţa şi-o va găsi” (Luca 17:33). Ce 
frază poate fi mai clar nondualistă decât aceasta?! În traducere: numai 
prin pierderea sinelui individual, a eu-lui (care se crede) separat, se poate 
intra în Realitatea divină. Decesul trupului nu aduce nicio moarte reală, 
ci eul se continuă în viaţa de apoi. Dar şi acea viaţă în duh este la fel de 
iluzorie ca şi viaţa pământească — un vis, o poveste. Viaţa adevărată poate 
fi regăsită numai prin moartea adevărată, moartea eu-lui. 

12 mai 2023 

ILUMINAREA TREPTATĂ 


Ce înţeleg prin iluminare treptată? 7 „Totul e bine” versus „Totul e 
spre bine” Æ Iluminare relativă şi iluminare absolută i Convenții 
neconvenabile 7 Nondualitatea deviază asaltul intelectual sk Trezirea 
face parte din vis s Semne precursoare iluminării s Învățătura fără 
învăţătură 

Să împărţim agregatul uman în corp-minte, pe de o parte, şi 
Conştiinţă, pe de altă parte. Şi să convenim, de la bun început, că cel 
care se „iluminează” este corpul-minte. Conştiinţa este însăşi 
Lumina, care nu a dispărut niciodată, ci există din veşnicie. În Orient se 
spune că mintea obişnuită devine buddhică, putând acum să reflecte 
nealterat lumina lui Atman-Spiritul. 

Mulţi afirmă că iluminarea vine brusc şi nici nu s-ar putea altfel, 
fiindcă nu poţi fi treaz şi să dormi în acelaşi timp. Este experienţa lor, pe 
care o extrapolează ca pe un adevăr universal. 

În schimb, eu am afirmat — în acord cu unii iluminaţi, nu foarte 
mulţi, cum ar fi Andreas Muller sau Rupert Spira — că iluminarea se 
poate strecura şi treptat, nebăgată în seamă. Şi, adaug acum, acest lucru 
este posibil numai într-un ego sattvic, sau relaxat, degajat, liniştit (vezi 
şi articolul „Conştiinţă-de-sine versus Conştienţă”). Acest ego se 
împacă treptat chiar cu ideea propriei dispariţii şi, astfel, ea nu va mai fi 
la fel de dramatică, dureroasă, ci aşteptată şi mai uşor de tolerat. 

Această relaxare poate fi indusă minţii când eul a obosit să tot lupte. 
Dar poate fi favorizată şi de ideile nondualiste. 

La o întâlnire cu iluminatul pe Rupert Spira, cineva relata că primise, la un 
moment dat, acea vedere "nouă" a realităţii, despre care relatează şi Eckhart 
Tolle ca fiind trezirea sa. Totuşi, vederea nouă a dispărut, iar acum persoana 
respectivă nu ştia ce să facă pentru a o recăpăta. Rupert Spira i-a răspuns că 
aceea nu era trezirea propriu-zisă, ci o experienţă. Orice experienţă vine şi 
pleacă. Ea poate însoţi sau nu trezirea. 

Mai spunea că, uneori, nici nu-ţi poţi da seama când s-a petrecut trezirea, 
ci doar de urmările ei benefice asupra minţii, care este mai calmă, mai senină. 
Trezirea în sine nu are nicio formă. Şi el făcea comparatia cu faptul de a 
merge la culcare, când ne dezbrăcăm de haine şi rămânem în pielea goală. 
Noi nu dăm niciodată importanţă corpului nostru gol, cu care suntem obişnuiţi 
şi pe care îl simţim şi acum sub haine. Iluminarea e gestul de a ne dezbrăca 


de surplus şi de a rămâne în starea noastră naturală, eternă, fără niciun voal 
iluzoriu. Nu e nimic spectaculos. 

Ce înțeleg prin iluminare treptată? 


Când mă focalizez pe teza nondualistă că Totul e Conştiinţa 
divină care experimentează de toate prin intermediul fiinţelor 
şi obiectelor şi fenomenelor, atunci îi intuiesc implicaţiile în oricare 
aspect. E mai mult decât o simplă înţelegere intelectuală, e o intuiţie. 
(Intelectul percepe doar logica formală, coerenţa înlănţuirii de idei 
nondualiste. Intuiţia validează adevărul.) 

Pe de altă parte, mi-aş dori să nu mai fie nevoie să mă concentrez în 
mod special la nondualitate, ci să am o trăire directă, fără intermediul 
minţii. Aceea ar fi iluminarea sau trezirea, fiind de natură energetică. 

Prin urmare, fac o diferență clară între intuirea profundă, dar 
căutată, voluntară, şi trăirea directă, continuă şi fără niciun efort. 
Desigur, accept că a doua este cea cu adevărat profundă, imediată. 

Mulţi iluminaţi spun că, după iluminare, singurul lucru care s-a 
schimbat cu adevărat este că sunt total împăcaţi cu ceea ce li se 
întâmplă. Nu dispar problemele, nu dispar necazurile şi emoţiile 
neplăcute, dar există mereu sentimentul că totul este bine. Asta simt şi 
eu, chiar fără a fi iluminat. De aceea spuneam că, uneori, iluminarea 
poate fi un proces treptat. 


„Totul e bine” versus „Totul e spre bine” 


Aş vrea să subliniez imensa diferenţă dintre afirmaţiile „Totul e 
bine” şi „Totul e spre bine”. A doua este o afirmaţie pozitivă cu care ne 
încurajăm, ne dăm speranţe că viitorul va fi mai bun decât prezentul; 
merită să suportăm necazurile de acum, fiindcă pregătesc bucuria de mai 
târziu. 

Din contră, „Totul e bine” onorează prezentul, recunoaşte că totul 
este DEJA bun, indiferent cum ne-ar părea nouă — trist sau rău sau 
neplăcut. Este o intuiţie inefabilă, venită de dincolo de minte. Mintea va 
spune, normal, că n-are cum să fie totul bine, ci anumite lucruri stau 
prost şi ar putea, eventual, deveni mai bune cândva. 

Prin urmare, cele două afirmaţii se bat cap în cap, nu le putem rosti 
simultan sau alternativ. Fie o credem pe prima, fie pe a doua. Sau pe 
niciuna, desigur. 

Afirmația „Totul e spre bine” sau „Totul va fi bine” se justifică, poate, 
prin faptul că, privind retrospectiv, uneori ne dăm seama că ceea ce ni s-a 

părut rău la un moment dat, a condus la situaţia prezentă, cu care 
suntem relativ mulţumiţi. 

Dar asta nu înseamnă că totul e spre binele personal întotdeauna, ci 
mai degrabă că „totul se împleteşte perfect ca să urmeze ceea ce 
urmează” sau că „totul se întâmplă aşa cum se întâmplă şi nu 
poate fi altfel”. Acestea din urmă sunt afirmaţii nondualiste, fără nicio 
conotaţie pozitivă sau negativă. Ele reliefează inteligenţa Naturii divine, 
care nu este personal-umană. 

Faptul că ne aflăm acum şi aici, în această condiţie şi situaţie, este 
urmarea necesităţii sau Voii divine. Tot urmarea necesităţii era şi starea 
„deplorabilă” din trecut. Lucrurile nu se întâmplă ca să ofere o satisfacţie 
sau o durere „persoanei” noastre. Plăcerea şi neplăcerea alternează în 
mod natural. Divinitatea experimentează prin trupul nostru orice vrea Ea 
să experimenteze. În trecut, poate că experimenta răul, iar acum, binele. 
Sau invers. Omul nu este favorizat de Divinitate, nu mai mult decât o 
furnică, de exemplu. În Natură nu există superior şi inferior, ci totul face 
parte din Organismul unic universal. 

Înţelepciunea populară spune că „roata se învârte”, sau că „după 
ploaie, iese soarele”. Astfel de afirmaţii ne pot îmbărbăta în situaţii grele. 
Dar, dacă e adevărat că „roata se învârte”, atunci acum, când suntem 
mulţumiţi de viaţa noastră, ar trebui să ne pregătim sufleteşte, fiindcă va 
urma ceva rău. Vedeţi că aplicăm înţelepciunea populară numai când şi 
cum ne convine?! Eul se foloseşte de dictoane înțelepte şmechereşte. 

De multe ori, se pare că eul e făcut să prefere spontan ceea ce i se 
întâmplă. Ar fi un mecanism divin prin care suferinţa e diminuată. 
Alteori, eul e făcut să sufere chiar şi în situaţii altminteri bune. Şi acesta e 
tot un mecanism divin de a experimenta insatisfacţia într-un context de 
altfel benefic. Toate sunt experienţe divine neîngrădite şi aparent haotice 
prin acest corp-minte, care nu ne aparţine „nouă”, ci Divinului. 

„Noi” suntem tot un experiment. Adică senzaţia de a fi o persoană 
separată poate lipsi din trăirea vieţii. Şi chiar lipseşte — când apare 
iluminarea sau eliberarea de eu. 


Iluminare relativă și iluminare absolută 


În acest corp-minte se instalează în mica copilărie impresia de liber- 
arbitru, pe care am putea-o numi şi „eul care se simte separat de restul 
lumii”. Să comparăm liberul-arbitru cu o fierbinţeală la cap. Trezirea 
INSTANTANEE ar fi ca o scădere bruscă a temperaturii până la zero 

grade Celsius. Dar, în alt caz, temperatura poate începe să scadă 
TREPTAT, inducând corpului-minte senzaţia înfrigurată că îşi pierde pe 
lună ce trece din voinţa liberă. 

Într-o imagine plastică, asta ar fi ca şi cum Stăpâna Conştiinţă îşi 
anunţă telefonic venirea acasă, iar servitoarea Minte începe să nu-şi mai 
facă de cap cu gândurile de prin vecini. Anunţul apariţiei Stăpânei aduce 
ordine în casă şi mintea i se supune, respectuoasă. Când Ea lipsea, era 
multă brambureală. 

Acest proces de durată este o iluminare „relativă” şi face obiectul 
practicilor şi învățăturilor nondualiste, care sunt ca o compresă cu apă 
rece pusă pe capul încins de pseudo-libertate. Când liberul-arbitru a 
îngheţat şi este neputincios, atunci se instalează iluminarea „absolută”. 


Convenții neconvenabile 


Am convenit mai sus că cel care se „iluminează” este corpul- 
minte, Conştiinţa fiind însăşi Lumina. Obiecţia logică la această 
convenţie ar fi că, după Trezire, mintea-corp continuă să manifeste cam 
aceleaşi tipare psiho-emoţionale, mentale şi comportamentale. Practic, 
nu se vede nicio „iluminare” a corpului-minte. Este nevoie de o muncă 
spirituală ulterioară care să îmbunătăţească funcţionarea acestuia, cu 
sprijinul noii viziuni — lucrare numită întruchiparea iluminării sau a 
Conştiinţei divine. 

E adevărat şi că, în cazul iluminării produse prin aportul lui 
Kundalini, se pot produce transformări rapide şi spectaculoase în 
structura profundă a corpului-minte. Totuşi, în situaţia obişnuită, când 
Kundalini Shakti nu este angrenat intens, rămâne destulă muncă pentru 
„întruchiparea” iluminării. Ba chiar şi cu Kundalini, tot există multe 
fenomene trupeşti şi sufleteşti noi ce trebuie asimilate, integrate şi 
îmblânzite. 

În opoziţie cu convenţia amintită, alţi iluminaţi nu vorbesc despre 
dispariţia eu-lui corporal, ci preferă să se refere la lipsa de identificare 
cu eul. Eul este considerat necesar funcţionării corpului-minte. În 
schimb, Conştiinţa este cea care nu se mai identifică cu acest corp- 
minte. Deci eul ar face parte integrantă din corpul-minte, nu poate 
dispărea, la fel cum, dacă am scoate o rotiţă dintr-un ceasornic, nu i s-ar 
mai învârti limbile. Eul nu ar fi o iluzie mai mult decât este corpul-minte. 

Astfel, eu-lui i se dă dreptul la existenţă, iar accentul se pune acum 
pe dez-identificarea cu el sau detaşarea de corpul-minte. Un proces care, 

bineînţeles, poate fi dirijat prin spiritualitate sau prin psihoterapii sau 
alte metode de îmbunătăţire umană, care îi aduc aminte Conştiinţei cine 
este Ea cu adevărat. Iar asta înseamnă că admitem anumite limite pentru 
Conştiinţa divină — ceea ce pare cam ilogic, nu-i aşa?! 

Concluzia este că, oricum am pune problema, tot ajungem la 
contradicții şi paradoxuri. Mintea dualistă nu poate descâlci acest mister. 
Şi asta, poate, tocmai din cauză că împarte omul în două: în corp-minte şi 
Conştiinţă... 


Nondualitatea deviază asaltul intelectual 


Deci unii susţin că fenomenul iluminării se referă la corpul-minte 
care se trezeşte la lumina Conştiinţei. Ar exista nişte filtre trupeşti 
care obturează această lumină, de care corpul-minte trebuie să se 
debaraseze, şi astfel structurile egotice se dizolvă. Alţii spun, dimpotrivă, 
că iluminarea ar consta în non-identificarea Conştiinţei cu corpul- 
minte. Conştiinţa este, într-un fel misterios, hipnotizată să uite cine este 
şi să experimenteze viaţa fizică, ca şi cum ar fi singura realitate. Iar când 
vraja hipnotică se destramă, Realitatea se revelează automat. 

Din alt punct de vedere, unii susţin că iluminarea este un fenomen 
brusc, pe când alţii spun că poate apărea treptat. 

Aşadar, deşi trăiesc nemijlocit iluminarea, iluminaţii nu ştiu nici ei 
ce se întâmplă. Nu pot explica cum a dispărut senzaţia de eu şi nici ce 
este aceasta. Or, dacă nu ştim exact despre ce fenomen vorbim, oare 
putem pretinde că deţinem metode de a atinge trezirea?! Şi cine o va 
atinge: corpul-minte sau Conştiinţa iluzionată? Sau nu contează deloc 
teoria, decât realizarea practică?! 

Evident, ne învârtim în jurul cozii. Aşa se întâmplă când ne folosim 
mintea la o chestiune care o depăşeşte structural. Şi de aceea, putem ţinti 
nondualitatea din orice unghi, fără însă a reuşi decât un contact 
tangenţial. Parcă ar avea o platoşă impenetrabilă ce deviază orice asalt 
intelectual. 


Trezirea face parte din vis 


Când visezi, joci rolul unui personaj dintr-un film oniric. La un 
moment dat, acest personaj şi-ar putea propune să se trezească la 
realitate. Pentru el, „realitatea” face parte din acelaşi vis, eventual, 

schimbând decorul şi rolul. Însă trezirea nu stă în puterea personajului 
din vis, ci a creierului care visează. 

Poate visul să oblige creierul să se trezească? Sau, dimpotrivă, 
pregătindu-se subliminal de trezire, creierul îl determină pe personajul 
oniric să spună „Vreau să mă trezesc acum”? 

Cu alte cuvinte: este capabilă iluminarea „relativă” să provoace sau 
să grăbească iluminarea „absolută”? Ce eficiență pot avea practicile 
spirituale pentru atingerea nondualităţii, aşa cum proclamă învățătorii? 
Am abordat acest subiect şi în articolul, „Două ego-uri, aceeaşi idee” 
(din anul 2021). 

Cred că iluminarea nu apare ca urmare a ceea ce face sau nu face 
omul. Adică nu se pot da reţete universal valabile. Contextul în care apare 
este strict individual. Cineva se poate ilumina ulterior unei practici 
oarecare, dar în mod clar, fără legătură cu ea ori chiar în ciuda acesteia 
(când este inadecvată). Sau se poate ilumina chiar în timpul acelei 
practici corect realizate, ceea ce îl poate face să creadă că este efectul ei. 
Sau poate apărea fără ca omul să fie interesat de subiectele spirituale, 
ceea ce ne poate face să credem că nu ar fi nevoie de nicio practică. 

Mintea-corp este un instrument orb, animat de Conştiinţă. Iar 
spiritualitatea, folosindu-se de acest instrument, nu poate obţine decât 
ceea ce este deja intenţionat de Conştiinţă şi doar intermediat de corpul- 
minte. 

Prin urmare, nu se poate trage nicio concluzie din aceste cazuri 
particulare. Fiecare caz este unic şi irepetabil. Şi există argumente pentru 
orice ipoteză. Ambiguitatea nu va fi niciodată rezolvată. Credinţa într-un 
scenariu sau altul este, pur şi simplu, o slăbiciune a minţii umane. 
Mintea caută mereu să simplifice o realitate fascinant de bogată şi 
variată. Mintea Divină, dimpotrivă, face ca totul să fie unic şi irepetabil. 

Poate că soluţia la aceste întrebări fără răspuns ar fi să nu mai 
împărţim fiinţa umană în corp-minte şi Conştiinţă. Să privim 
totul ca un întreg. Şi să nu mai dorim explicaţii, înțelegând că şi trezirea 
spirituală face parte din acelaşi vis... 

Dar ca să putem face toate acestea, ar trebui să nu mai existe un eu, 
deja! Atâta timp cât ne credem o entitate separată, vom simţi nevoia de 
certitudini mentale şi siguranţă fizică. Şi vom căuta să privim realitatea 
cu suspiciune, gata să ne apărăm împotriva vreunei agresiuni. Vom 
strânge informaţii preţioase ca să ne protejăm de orice. Asta face 
cunoaşterea, ne oferă o posibilă protecţie. Şi speranţa de fericire 
personală. Din aceste motive parcurgem aceste rânduri, nu-i aşa...?! 

Sau poate că ceva misterios ne-a împins să găsim taina vieţii. Acest 
ceva misterios ne conduce către Trezire. Desigur, ne poate trezi imediat şi 
fără drept de apel. Dar se pare că preferă să ne pregătească, să ne ofere o 
anumită „calificare spirituală”. Se cunosc multe cazuri în care Trezirea — 
poate „necalificată” — a creat tulburări psihice, dificultăţi de adaptare, 
înțelegeri greşite şi comportamente ciudate. 

Iată că Spiritul te tratează cu iubire şi respect, deşi „persoana ta” nu 
există. Există doar un organism şi tipare psiho-mentale botezate cu 
numele tău din buletin. Aparent, există o persoană, dar e goală. 
Conştiinţa care o animă este un vid absolut. Iar acesta e chiar Spiritul... 


Semne precursoare iluminării 


Nondualismul spune că nu există cauzalitate, ci doar un joc al 
corelațiilor aparente. Spiritualitatea spune că avem liber-arbitru pentru a 
ne îmbunătăţi uman. Cele două afirmaţii nu se contrazic neapărat, ci sunt 
valabile în cadrul lor de referinţă, în paradigma nondualistă sau, 
respectiv, în cea dualistă. 

În cadrul dualist, omul este un demiurg făptuitor. În cadrul 
nondualist, nu există niciun făptuitor nicăieri, ci totul „se face” de către 
Nimicul-Tot. Sunt viziuni ce nu pot fi conciliate şi nici nu trebuie 
amestecate. Cel iluminat vede lumea în mod limpede nonduală. Cel 
neiluminat o vede prin ochelarii dualişti. 

Astfel, se pare că am trasat o graniţă clară între iluminare şi 
neiluminare. Oare există aşa ceva? Sau anumite atribute ale iluminării 
pot fi regăsite şi la ceilalţi oameni neiluminaţi? 

Să presupunem că ne aflăm într-un scenariu în care viaţa ne apropie 
treptat de idealul iluminării. Oare putem depista nişte semne clare că ne 
aflăm pe această traiectorie şi ne vom trezi în curând? Cei deja treziţi, 
analizându-se retroactiv, ne sugerează nişte posibile indicii, dar destul de 
vagi şi care, oricum, nu se potrivesc tuturor. 

- Un posibil semn ar fi creşterea interesului personal faţă de 
subiectele "de suflet”. Care se poate sprijini pe faptul că ai fost împins să- 
ți simplifici viaţa. Ţi s-au redus stimulii artificiali care te îndepărtau de 
tine însuţi, de momentele de singurătate, introspecţie şi autoanaliză. De 
pildă, ai ajuns la un serviciu mai prost plătit, dar cu mai mult timp liber, 
cu colegi mai buni, cu mai multe satisfacţii umane şi profesionale. Sau ai 
îmbătrânit şi ai ieşit la pensie. Sau te-ai mutat la ţară. Sau ai dat peste o 
boală care te obligă la odihnă. 

- Un alt posibil semn este că începe să te intereseze vastul domeniu 
al spiritualității. Desigur, asta are valoare numai în corelaţie cu alte 
semne. După cum spunea maestrul chinez Tung-shan: 

„Discipolii sunt numeroşi ca firele de nisip din râul Gange şi, totuşi, 


niciunul nu a atins iluminarea; ei greşesc, fiindcă o caută pe o cale învățată de 
la alţii”. (citat din cap.33 din „Perfect Brilliant Stillness”, de David Carse). 


- Un alt posibil semn este — dacă te-a preocupat spiritualitatea şi 
nondualitatea — că nu mai eşti pasionat şi doritor să te trezeşti spiritual. 
Pare paradoxal şi contrar învățăturilor, dar este un semn destul de clar. 
Iluminarea îţi este acum indiferentă. 

- Un alt semn ar putea fi un dezinteres total pentru orice, aproape 
confundabil cu depresia, o pasivitate îngrijorătoare. Desigur, nu este 
obligatoriu să fie aşa de extrem şi nici să aducă automat iluminarea... Sau 
poate exista în preambulul iluminării un gen de nemulţumire, de 
inadecvare, de căutare înfrigurată. Care, iarăşi, nu e un semn cert... 

- Noi, oamenii, avem obiceiul să idealizăm uşor, ne punem 
speranţele şi credinţa în anumite persoane sau obiecte sau chiar instituţii 
ori principii. Şi, invariabil, la un moment dat, vom fi dezamăgiţi. Dar tot 
nu ne convingem că fericirea noastră nu depinde de nimic exterior şi o 
luăm de la capăt cu poetizarea lumii. De-a lungul vieţii, avem parte de 
multe cicluri de iluzii-deziluzii, să zicem, din 5 în 5 ani. Ei bine, când se 
apropie iluminarea, acest interval se reduce, poate, la 5 săptămâni sau la 
5 zile. Eliminăm într-un ritm mai rapid din subconştient tiparele 
mentale nocive sau doar înşelătoare. 

Nu vom mai lungi lista cu posibile indicii pentru a nu le da speranţe 
deşarte celor care-şi doresc Trezirea. Unii iluminaţi ne atrag în mod 
foarte serios atenţia că starea de iluzionare este mult mai interesantă şi 
mai atractivă decât Adevărul. Trezirea reduce totul la zero, ceea ce poate 
fi greu de îndurat de către corpul-minte obişnuit cu spectacolul colorat al 
lumii. E ca şi când ţi s-a tras de sub picioare orice suport şi cazi într-un 
abis timp de 5 minute, care devin 5 zile, care devin 5 luni... Până la urmă, 
te obişnuieşti cu lipsa gravitaţiei şi a gravităţii lucrurilor. 

Când atingi limita cea mai de jos a simplităţii, nu te mai 
impresionează toată bogăţia şi varietatea inepuizabilă a lumii, a 
întâmplărilor, a fiinţelor şi obiectelor; te detaşezi — atât de rău, cât şi de 
bine, atât de plăcere, cât şi de durere. Totuşi, nu înseamnă că nu te poţi 
bucura. Dimpotrivă, apreciezi orice lucru mărunt şi eşti recunoscător că 
poţi savura toată minunăţia lumii. Doar că îi percepi irealitatea, hipnoza 
şi, astfel, nu îi mai cazi victimă. 

Este o stingere şi o nemişcare. O linişte fără soluţie. Libertatea de a 
sta degeaba, fără a te plictisi. Preţuirea egală a oricărui lucru, mărunt sau 
important. Iubirea impersonală, chiar pentru orice prostie. Fericirea fără 
motiv, dar nu a cuiva şi nelocalizată în trup... 


Învățătura fără învăţătură 


Când vorbim de iluminare treptată, în mod tacit, recunoaştem 
faptul că expunerea la învăţătura nondualistă produce efecte 
spirituale concrete. Viziunea nondualistă ne modifică masiv filosofia 
de viaţă, ne rafinează gândirea, ne deschide sufletul, ne calmează 
psihicul. Toate astea sunt nişte efecte concrete, pe toate planurile fiinţei. 

Înseamnă deci că nondualismul radical este, totuşi, o învăţătură, una 
neconvenţională. O învăţătură „fără învăţătură”, fiindcă nu are prescripţii 
de niciun fel, spre deosebire de celelalte învățături spirituale. Tradițional, 
se mai vorbeşte şi despre „poarta de intrare fără poartă” (gateless gate - 
lb. engleză). Iar unii nondualişti preferă să se autodenumească 
„dezvăţători”. 

Cu alte cuvinte — prin simpla citire a ideilor nondualiste, prin 
dezbaterile şi conferințele şi videoclipurile nondualiste, prin reflecţiile 
personale asupra acestor subiecte subtile — omul îşi facilitează accesul la 
o stare de conştiinţă superioară, dacă nu chiar la iluminare. Se poate 
spune deci că există cel puţin o „cale” către iluminare, dacă nu chiar mai 
multe. 

Dar astfel contrazicem ce am spus în alte articole, că nu ar exista 
nicio cale, ci iluminarea este doar efectul Graţiei. Că iluminarea poate 
părea uneori ca fiind rezultatul unei practici, dar că relaţia cauzală este 
inversă: omul era deja predispus la iluminare şi a venit în întâmpinarea 
destinului prin atracţia către o cale spirituală sau alta. Dar că nu calea 
este importantă, ci aspiraţia spirituală, care vine de la Dumnezeu, odată 
cu predestinarea. 

Ajungem astfel la o chestiune şi mai profundă ridicată de 
nondualiştii radicali şi anume falsa cauzalitate. 

Dacă totul este o unică Fiinţă, înseamnă că tot ce există în Ea nu îi 
este străin şi nimic nu poate contraveni Voinţei Divine. Or, legea 
cauzalităţii pare să-l contravină, fiind un fel de voinţă alternativă. 
Conform ei, ar fi de ajuns să urmăm o cale spirituală autentică pentru a 
atinge iluminarea, nu să aşteptăm pomana Cerului. Dumnezeu trebuie să 
se supună propriilor legi ale cauzalităţii, nu este chiar despotic. 

Dar ceea ce se percepe netăgăduit în iluminare este, dimpotrivă, că 
Dumnezeu este o Libertate totală, anarhie, haos. Desigur, fiindcă am 
ajuns la o contradicţie, înseamnă că raţiunea ne joacă feste. Pe undeva 
greşim, dar unde anume? 

Rezolvarea este simplă. Trebuie să admitem că Voința divină şi 
cauzalitatea formează o unitate solidă. Mintea umană este dualistă şi le 
vede ca diferite. De aceea, în teoriile omeneşti prevalează fie relaţiile 
clare de la cauză la efect (rigoarea ştiinţifică), fie Voința divină cea tainică 
(misticismul). Niciodată ele nu pot fi împăcate pe tărâmul raţiunii, care 
este duală prin definiţie. Dar în realitatea absolută, Voința divină este 
totuna cu Cauzalitatea. 

Chiar şi când asistăm la miracole inexplicabile, acolo există o 
cauzalitate subtilă, acţiunea unor forţe invizibile. Nimic nu poate apare în 
Creaţie fără o cauză. Asta e legea. Pe de altă parte, totul este urmarea 
Voinţei divine absolut libere, acauzale. Am putea spune, paradoxal, că 
manifestarea în timp a Veşniciei haotice este strict deterministă. Voința 
divină domneşte peste Eternitate, iar Cauzalitatea domneşte peste Timp. 

Aşa cum am explicat în alte articole, cele două axe sunt 
perpendiculare. Cât timp ne aflăm pe una dintre axe, n-o vom vedea pe 
cealaltă şi vom deveni dogmatici, partizanii doar unei teorii. Soluţia ar fi 
să ne plasăm undeva între axe şi astfel vom valida atât Timpul, cât şi 
Veşnicia. Şi Cauzalitatea, şi Acauzalitatea. 

21 mai 2023 

ÎNGHEȚAREA LIBERULUI-ARBITRU 


Pseudo-libertatea 7: Creativitatea e nectarul zeilor 7: Cum se manifestă 
inspiraţia creatoare? 7: Determinism şi libertate * Modelarea 7JU * Nu știm 
nimic fundamental »# Voia divină este invariabilă şi definitivă 7: Prezentul nu 
face parte din timp * Care model e cel valabil 


Pseudo-libertatea 


Hai să analizăm cât de real este liberul nostru arbitru. 

Habar nu am cum apar gândurile şi cu atât mai puţin aş putea 
susţine că sunt ale „mele”. Eu, adică cine? „Eu” este o senzaţie intensă 
subiectivă, dar nedemonstrată de nimic. 

Când iau o decizie, dacă este raţională, înseamnă că a fost luată nu 
de mine, ci de un algoritm. Dacă este intuitivă sau instinctivă, iarăşi nu a 
fost luată de eul conştient, ci de inconştient. Dacă dau cu banul, decizia o 
ia hazardul. Chiar dacă îi acceptăm existenţa, totuşi, eul nu ia niciodată 
nicio decizie pe cont propriu, ci îi este impusă. 

Dar atunci, dacă nu există o voinţă proprie în acest trup, are rost 
să vorbim de vreun eu?! Oare nu este decât o iluzie?! 

Sesizând iluzia voinţei libere, îți dai seama că acţiunea ta este o 
„poruncă” venită din invizibil. Nu vezi ce anume te dirijează, dar îţi dai 
seama, într-un mod inefabil, că nu dispui de nicio autonomie. 

Chiar şi moralitatea se supune acestei reguli. Noi avem impresia că 
lumea civilizată s-ar prăbuşi dacă n-am avea nişte reguli morale clare. Şi 
că numai prin eforturile personale de a interioriza aceste reguli, unii 
oameni devin cetăţeni responsabili. Nimeni nu se întreabă, însă, de ce 
unii reuşesc să devină morali, iar alţii nu. Şi nici n-ar putea găsi un 
răspuns, fiindcă este un mister. Adică Voia divină. Putem lansa multe 
ipoteze, dar niciuna nu este riguros demonstrabilă. 


Creativitatea e nectarul zeilor 


Să vă povestesc ceva personal. Prin anul 2019, mi-am propus să nu 
mai „pierd timpul” scriind despre spiritualitate, ci să mă concentrez pe 
găsirea şi trăirea nondualităţii. Să las intelectualizarea la o parte. Credeţi 
că m-am ţinut de cuvânt?! Ei, aş! De atunci, am mai publicat zeci de 
articole şi traduceri. Nu m-am putut împotrivi fluxului de inspiraţie care- 
mi dădea ghes să produc mereu câte ceva. 


RĂZVAN-ALEXANDRU PETRE - Eseuri pe teme spirituale 2023 pag. 155 


Poate că, în acest mod, trebuia să-mi „obosesc” mintea egotică, să- 
mi epuizez energia căutării spirituale. Sau poate că aceea a fost o 
propunere, infirmată ulterior de realitate, cu scopul de a-mi demonstra 
mie şi vouă, prin mărturia de acum, că liberul-arbitru este un fals. Sau 
poate că, pur şi simplu, creativitatea este cel mai dulce nectar, cea mai 
mare mulţumire, incomparabilă cu alte plăceri omeneşti. 

Scriind, am înţeles multe şi am aprofundat nondualismul. Poate că 
v-a fost de folos şi vouă... Dacă nu notezi ideile, cu siguranţă, se vor duce 
ca briza vântului. Aşa că nu m-am opus inspiraţiei, venite de cine ştie 
unde. Şi nici nu puteam face altfel. 

Din perspectiva absolută, ideile nu au importanţă, căci prezintă 
Adevărul în mod fals. Pe de altă parte, dacă tot nu contează, de ce să nu 
ne jucăm bucuroşi cu ele şi fără patimă, neuitând nicio clipă că totul e 
relativ?! 

Se spune că intelectualii se iluminează mai greu, fiindcă gândesc 
prea mult. Că au pierdut legătura cu corpul şi senzațiile. Este şi asta o 
altă poveste. Nimic nu poate provoca sau împiedica Trezirea, când şi dacă 
trebuie să îşi facă simțită Prezenţa. 


Cum se manifestă inspiraţia creatoare? 


Inspirația creatoare începe cu un entuziasm spontan pentru un 
lucru, o descoperire, un subiect. Acesta e semnul că trebuie să te apuci de 
treabă. După ce ţi-ai fixat obiectivul, nu te mai răzgândeşti, oricât de 
multă muncă ar presupune. Şi nici nu amâni, ci începi cât mai repede, 
luat de valul creativităţii. Şi îţi dai tot interesul să iasă bine, punându-te 
în ipostaza de receptor al produsului final. 

După ce ai încetat ce aveai de făcut, subiectul nu te mai interesează, 
te detaşezi complet, îţi piere tot entuziasmul iniţial. Pur şi simplu, te-ai 
eliberat de sarcină. Îţi dai seama că ai fost folosit ca un instrument de 
către o Forţă creativă superioară, invizibilă, de neînțeles. Şi viaţa 
continuă impasibilă, indiferentă la observaţiile, lamentările sau părerile 
tale omeneşti... 


Ascultaţi melodia şi citiţi versurile de la „I Let the Music Speak” a 
legendarei formaţii ABBA. '* Ea prezintă foarte elegant procesul inspiraţiei 
creatoare artistice. 


19 https://youtu.be/qxuhdsob7TI 

Determinism și libertate 


Ego-ul sau forţa eu-lui se poate diminua, ca urmare a unor eforturi 
individuale de auto-cunoaştere, cel puţin în aparenţă. Dar oare există o 
legătură cauzală certă? 

Aceeaşi întrebare se poate pune şi în privinţa altor fenomene 
enigmatice. De pildă, noi ne străduim să ne alimentăm echilibrat pentru 
a fi sănătoşi. Şi totuşi, tot acest efort devine ridicol când un spirit 
superior sau un extraterestru face o magie şi suntem vindecaţi 
instantaneu, punând între paranteze toate legile fizice. Slavă Domnului 
că nu se întâmplă prea des miracole, că am fi ajuns să nu mai avem 
încredere în legea cauzei şi efectului...! O 

De pildă, toţi acei oameni care se hrănesc cu aer sau prana, ei încalcă 
o lege fizică fundamentală, aceea că „trebuie să mănânci ca să trăieşti”. Şi 
dau peste cap toate teoriile şi paradigma materialistă clădită pe ele. Căci 
de ce ne-am chinui să respectăm legile fizice dacă ar fi mult mai uşor să 
ne vindecăm prin magie sau puterea gândului sau manipularea spațiului- 
timp? 

Răspunsul e simplu: păi, nu putem altfel. Acestea sunt regulile 
jocului Conştiinţei, care vrea să experimenteze limitările fizice. Prin 
trupul nostru, limitat tot de Ea. Nu suntem nici spirite, nici extratereştri. 


Modelarea 7JU 


În experienţa comună, cauzele evenimentelor sau fenomenelor apar 
la diferite niveluri. De exemplu, modificările pot apare ca urmare a unor 
impulsuri fizice. Sau unor reacţii chimice. Sau pe fond genetic. Sau prin 
angrenarea unor energii subtile. Sau pe fond psihic. Sau prin meditaţie. 
Sau ca urmare a karmei ori destinului. Sau ca acţiunea directă a îngerilor. 
Am mai putea găsi şi alte surse cauzale. 

Să încercăm a le ordona oarecum. Pe unele le vom plasa mai sus, 
adică putând influenţa cauzele de ordin inferior. De pildă, psihicul poate 
influenţa fizicul, emoţiile pot produce boli somatice. Sau influenţele 
energetice pot modifica ADN-ul. Sau gândurile pot modifica structura 
apei. Sau traumele fizice pot modifica chimismul celulelor din zona 
lovită. Sau meditaţia poate schimba nu doar psihicul, ci şi chimismul. 

Desigur, apar şi influenţe inverse, de jos în sus. De pildă, nişte 
substanţe chimice din organism pot fi cauza aparentă a depresiei sau pot 

induce un extaz temporar. Sau un accident fizic ne poate produce nişte 
blocaje energetice pe meridiane ori chiar ridicarea energiei Kundalini. 

Deci fiecare nivel cauzal este o verigă dintr-un lanţ cauzal, pe care îl 
atârnăm de tavan. Tavanul ar reprezenta nivelul ultim — destinul sau 
Voia divină. În scop didactic, le-am putea plasa după cum urmează, de 
jos în sus: 1) fizic, 2) chimic, 3) genetic, 4) energetic, 5) psihic, 6) 
destinic. Luaţi-le doar ca pe o sugestie logică de ordonare, căci nu 
corespunde neapărat realităţii. 

Modul cum se mişcă acest lanţ în aer ne sugerează câteva modele de 
cauzalitate: de tip 7, J sau U. 


Voia divină / destinul 


———— 


7 J U 


Cauzalitate sub formà de: 7. Determinism absolut; J. Determinism relativ; U. 
Libertate divină 


Simbolurile sunt botezate după forma aparentă a lanțului în mişcare 
Voia divină sau destinul e simbolizat prin semnul de împământare (tavanul), în 
sensul că este fix, imuabil, de referinţă. 


Săgeata roşie indică locul unde se aplică forţa principală pentru a obţine un 
efect la ultima verigă de jos (fiinţa fizică umană) 


Explicații 

Model 7 

Determinism absolut, rigid, strict. Orice cauză inferioară apare 
exclusiv ca urmare a influenţei cauzei imediat superioare. Totul provine, 
în cascadă, de la Sursa destinică. 

Model J 

Determinism relativ, lejer. Destinul are o influenţă generală (lanţul 
cauzal), dar la fiecare nivel există o relativă autonomie locală de mişcare 

(jocul dintre zale) — în funcţie de mediu, de liberul-arbitru, de diverse 
întâmplări aleatorii. 

Destinul nu se modifică, dar locul şi timpul unor momente critice se 
poate schimba. Se spune că ai în destin „cumpene” sau pericole de 
moarte, dar ai putea trece peste ele. Se mai spune că „destinul nu-i bătut 
în cuie”, subînţelegând, totuşi, că eşti supus destinului. 

Model U 

Libertatea divină. Există atât o cauzalitate în cascadă, cât şi alta 
locală independentă, influenţată direct de destin sau Voința divină. 
Diferă de cazul J prin faptul că modificările locale provin direct de la 
Sursa supremă. 

Într-un fel, este o nepăsare faţă de aparenţa logicii cauzale. Apar şi 
lucruri total inexplicabile, ne sunt date peste cap toate teoriile. Acum ne 
dăm seama că nu avem niciun control real, fundamentul ştiinţei noastre 
se clatină. Încă mai avem încredere în cauzalitatea clasică, dar acceptăm 
că pot apare oricând excepţii ieşite din normă (de exemplu, coincidenţele 
neîntâmplătoare, miracolele, magia etc.). Începem să înţelegem că nu 
putem şti cu certitudine nimic fundamental, legat de divinitate, de destin 
sau orice am pune la baza vieţii, a lumii, a universului, a creaţiei. 


Nu știm nimic fundamental 


De pildă, se crede îndeobşte că mintea umană creează gândurile, 
emoţiile, simţirile. De fapt, toate acestea ne vin de undeva, de sus, creând 
doar impresia că ar exista o personalitate sau ego. Dar cauzalitatea este 
inversă; mintea este o aparenţă, un efect, şi totul provine direct din 
Conştiinţa divină, ca prin magie, dar una foarte şmecheră. 

Un alt exemplu: Compatibilitatea dintre oameni este un mister, deşi 
am putea să o defalcăm pe componente — fizică, energetică, de caracter, 
aspecte psihologice etc. Când doi oameni diferiţi stau împreună o viaţă 
întreagă, ăsta e destinul sau Voia divină, nu compatibilitatea. Există 
oameni perfect compatibili, ba chiar identici, care nu vor sta niciodată 
alături. Sau, oameni aparent incompatibili care sunt ţinuţi împreună de o 
forţă oarbă, neînţeleasă de nimeni. 

Recunoaştem foarte clar când lucrurile se potrivesc imposibil de 
bine, de pildă, când acelaşi om câştigă de două ori la rând marele premiu 
la loterie. O imposibilitate probabilistică, dar petrecută în realitate (la noi 
în ţară, putem cita cazul Ogică, dar există cazuri şi în alte ţări). Însă 
recunoaştem şi când lucrurile merg incredibil de prost, de pildă, când un 

popor întreg, e şters de pe faţa pământului. Astea nu-s simple coincidenţe 
sau efecte naturale. 
XXX 

Un alt exemplu de ciudăţenie. Vracii din triburile primitive vindecă 
boli grave cu pietricele colorate şi invocaţii. Pentru savanții moderni, 
sunt simple bazaconii. Totuşi, ele constituie o metodă care funcţionează 
pentru acei primitivi de mii de ani. Sunt mijloacele pe care li le-a dat 
Dumnezeu. Nouă, modernilor, ne-a dat alte mijloace, ştiinţifice, 
complicate, dar cam cu acelaşi rezultate. Până la urmă, contează ce 
vrea Dumnezeu să realizeze prin oameni, nu metoda folosită. 

Este adevărat că media de vârstă este mult mai mare astăzi în zonele 
civilizate, dar încă mai mor şi tineri. Iar cei care trăiesc mult nu sunt 
neapărat mai fericiţi sau mai sănătoşi. Îşi târâie bolile pe picioare. Din 
punctul de vedere al lui Dumnezeu, nu vârsta la deces contează şi nici cât 
de sănătos mori, ci ca organismul uman să urmeze planul divin şi să-i 
ofere Divinului experienţele pentru care a fost proiectat. Restul sunt 
amănunte, care oricum se modifică de-a lungul timpului sau zonelor 
geografice. 

De fapt, tocmai detaliile fac diferenţa dintre o experienţă şi alta. Să 
te vindeci crezând în pietricele colorate şi puterea magiei este una, iar să 
te vindeci crezând în puterea medicamentelor şi ştiinţa medicilor este 
alta. Dar, în esenţă, ambele sunt acte de credinţă. Diferă doar obiectul 
credinţei. Este vorba de o credinţă dincolo de voinţa umană, o credinţă 
impusă de paradigma societăţii unde trăieşti. Eu, unul, nu pot crede în 
puterea pietricelelor colorate, oricât m-aş autosugestiona. 

Veţi replica ofuscaţi, poate, că ştiinţa modernă este total obiectivă, 
nu se bazează pe autosugestie, ca actele magice primitive. Dar ce este 
autosugestia? Angrenarea unor forţe psihice cu aceleaşi efecte ca forţele 
fizice. Şi atunci, este superioară obiectivitatea în vreun fel subiectivităţii?! 
Poate că magia respectă tot nişte legi obiective, necunoscute modernilor. 
Deci, dacă nu vă place cuvântul „credinţă”, s-o spunem altfel: Atât 
vindecările primitive, cât şi cele moderne, ambele se bazează pe legi 


ştiinţifice. 


Voia divină este invariabilă şi definitivă 


Mulţi se întreabă, pe bună dreptate, cum de Isus, deşi ştia că va fi 
ucis, nu a fugit de pericol. Pare împotriva firii omeneşti. Mai precis, este 
împotriva programării ego-ului. Ei nu înţeleg că, odată cu eliminarea eu- 

lui, dispare voinţa individuală, iar mecanismul corp-minte se supune 
întocmai Voii universului. Orice iluminat poate confirma aceasta. Isus nu 
era o excepţie. 

Totuşi, spre deosebire de mulţi iluminaţi, în plus, Isus primea 
informaţii detaliate din viitor. Şi reuşea să le facă faţă doar pentru că nu 
mai avea o voinţă proprie care să se împotrivească destinului. Iarăşi zic, 
orice eliberat de ego ar face faţă dacă i s-ar prezenta viitorul dinainte. 
Fiindcă nu mai are acea energie de împotrivire şi separare, care este 
senzaţia de eu individual. Chiar dacă nu-i convine ce află, nu va fugi de 
soartă. 

Desigur, aţi putea obiecta că, uneori, omul se poate opune sorții. Dar 
cum aţi demonstra-o? Numai pe baza unei profeţii care nu s-a îndeplinit, 
fie personală, fie generală. Dar vă întreb, de unde ştim că acea profeție nu 
era mincinoasă din start? Veţi răspunde, poate, că venea de la Dumnezeu 
sau un înger sau un spirit superior, iar aceştia nu mint niciodată. 

Dar toată această lume este o iluzie, adică o minciună. Ce mai 
contează încă o minciunică acolo?! Dacă oamenii trebuie să fie 
convinşi că au un liber-arbitru care poate învinge cea mai dificilă 
soartă, atunci li se va înscena o falsă profeție, care, evident, nu se va 
îndeplini. De ce nu s-a împlinit? Păi, fiindcă „omul şi-a angrenat intens 
voinţa”. Quod erat demonstrandum. 

Întotdeauna vor exista dovezi pro şi contra predestinării. Aşa este în 
dualitate, ambele tabere trebuie mulţumite. 

Ilie Cioară a aflat cu mulţi ani înainte că va fi întemnițat şi va sta în 
celulă cu o anumită persoană. El a uitat de acea precogniţie, dar şi-a 
amintit-o când întâmplarea s-a petrecut aievea şi ne-a povestit-o într-o 
carte a sa. Astfel, cei care au urechi de auzit, au primit dovada. 

XXX 

Nici măcar când există un ego, el nu se opune realmente Voii divine, 
ci doar aşa credem noi. Nu apare nicio opoziţie reală, fiindcă există o 
singură Unime, care conţine totul. Prin urmare, pretinsa împotrivire din 
partea voinţei personale este un joc, o altă înscenare ce face parte din 
Marea Înscenare... Chiar şi decizile ego-ului fac parte din predestinare. 
Nimic nu există în afara Unimii şi totul este cunoscut „dinainte”. Totul e 
doar o aparenţă de nou şi imprevizibil. 

Există unii semeni, foarte puţini, care se scoală dimineaţa ştiind ce 
se va întâmpla în acea zi. Credeţi că aţi putea rezista?! Mai ales când veţi 
afla în avans veşti neplăcute?! Sunt sigur că aţi prefera să nu cunoaşteţi 
viitorul. De aceea, oamenii nici nu îl află. Pentru ei, viitorul este mereu o 

surpriză. Şi e bine să fie aşa. Asta este experienţa destinată majorităţii 
oamenilor de pe Pământ: să fie mereu surprinşi de ce le aduce viaţa. 

Când, peste 1000 de ani, toţi oamenii vor putea face numere de 
magie, nimeni nu se va mai arăta uimit, fascinat, bulversat de 
spectacolele magice, precum o fac astăzi. Se va fi pierdut această uimire 
copilărească, dar se vor fi câştigat alte lucruri. Alte vremuri, alte 
experienţe. 

XXX 

Viitorul este prescris în detaliu. Această idee vine în contradicţie cu 
programarea egotică şi de aceea ego-ul o respinge instinctiv. Cum am mai 
spus, ego-ul e doar o programare foarte bine pusă la punct, care se opune 
din răsputeri oricărei tentative de a i se revela Adevărul. Şi asta e tot Voia 
divină. 

Însă, uneori, Voia divină este ca unii oameni să afle Adevărul, prin 
iluminare sau trezire spirituală. Alteori, aceştia au acces şi la informaţii 
certe din viitor sau capătă alte capacităţi „paranormale”. Nimeni nu ştie 
de ce li le sunt date. Sau de ce ceilalţi nu le au. Ne mulţumim cu 
explicaţia că Divinitatea vrea să aibă tot felul de experienţe prin 
intermediul unor trupuri omeneşti. 

Filosofie vorbind, cheia pentru a înţelege de ce se întâmplă tot ce se 
întâmplă este nevoia/dorinţa de variate experienţe materiale a 
Conştiinţei imateriale. Iar aici trebuie să ne oprim cu întrebările „de 
ce”, fiindcă mai departe nu există răspunsuri. 


Prezentul nu face parte din timp 


Încă o dată, cum mai spuneam şi cu alte ocazii, Divinitatea trăieşte 
atât în timp, cât şi în veşnicie. Dar timpul şi veşnicia sunt „sincronizate” 
(nu cunosc un alt cuvânt mai potrivit). Ele se petrec „simultan”, fiindcă 
aparţin aceleiaşi Unimi. Mai exact spus, scenariul vieţii se scrie în 
momentul prezent, dar el pare că a fost deja scris. 

Când spun „prezent”, nu mă refer la curgerea timpului. Nu. Timpul 
nu admite prezentul. Ci timpul admite doar viitorul care devine trecut în 
mod continuu. Dacă ar exista cu adevărat prezentul, cât ar dura? Un 
minut sau o secundă sau cât? Prezentul e doar un cuvânt fără substanţă, 
frontiera ipotetică dintre trecut şi viitor, mai subţire decât un quark. 

De aceea spunem că prezentul nu există, efectiv, decât în Veşnicie. În 
Veşnicie există libertatea, numai acolo. Dacă avem acces la acea 
dimensiune, observăm că totul este absolut liber, necondiţionat. 

Revenind în dimensiunea temporală, observăm că, dimpotrivă, totul este 
prestabilit. 

Destinul universului este stabilit spontan, brusc şi aşa rămâne în 
veşnicie, nu mai există timp de modificări, căci „acolo” nu există deloc 
timp. Dar se manifestă treptat, „aici”, în timp. Prin urmare, deşi omului i 
se pare că viitorul încă n-a sosit, că mai poate întârzia, că ar putea 
negocia cu Dumnezeu să-i „îndepărteze de la buze paharul cu otravă”, 
totuşi, totul este deja bătut în cuie. 

Şi nimeni nu poate explica de ce scenariul arată aşa şi nu altfel, ceva 
„mai bine”. De ce Isus a trebuit să moară pe cruce? Sigur, teologii 
născocesc tot felul de idei năstruşnice, susținătoare ale liberului-arbitru, 
ca să urmăm poruncile iudeo-creştine. Însuşi Isus le spunea apostolilor 
că el trebuie să moară ca să se respecte profeţiile Vechiului Testament. Şi 
dacă s-au respectat, ce? Le-a schimbat cumva opiniile rabinilor? Pur şi 
simplu, nici Isus nu ştia cum să le explice raţional această decizie a 
Tatălui. 

Deci, de ce Dumnezeu alege această variantă de desfăşurare a 
evenimentelor şi nu alta este o enigmă perenă, pe care nu avem cum o 
descifra. 

Nici măcar Dumnezeu nu înţelege, fiindcă „El” nu este o entitate 
care să stea şi să analizeze, ci un Impuls spontan de energie. Dumnezeu 
este un Câmp de energie infinită, care include simultan tot ce există, toţi 
atomii, toţi oamenii, toate stelele, toate universurile paralele. Deci nu se 
mai poate face nicio modificare nicăieri, fiindcă ar da peste cap tot 
scenariul şi curgerea armonioasă a Creaţiei. 

Auzim deseori fraza "Toţi suntem o singură Fiinţă, totul este una". 
Asta e valabil nu doar în spațiu, unde toate obiectele şi ființele sunt 
interconectate. Ci este valabil, necesarmente, şi în timp, unde există o 
singură curgere neîntreruptă - toate clipele sunt una cu veşnicia. Nu se 
poate ca una din clipe să o ia mai la stânga sau mai la dreapta, căci atunci 
tot lanţul ar devia de la curgerea sortită. 

Am putea spune că impulsul iniţial al Creaţiei defineşte tot viitorul 
infinit de lung. Ce a apărut spontan, brusc, în clipa începutului, aşa 
rămâne. Gândirea fiinţelor inteligente îi găseşte defecte, dar nu se mai 
poate face nimic, Creaţia a fost deja expulzată din uterul Divin. Copilul s- 
a născut şi nu mai poate fi băgat înapoi. Copilul e format din miliarde şi 
miliarde de celule, al căror viitor este deja predestinat, fiindcă şi soarta 
copilului este pecetluită. 

Acest lucru este evident, numai omul nu îl vede, fiindcă aşa este 
programat, să nu ştie, ci să trăiască orbeşte şi să aibă tot felul de reacţii 

emoţionale la neplăcerile care i se întâmplă. Ca şi cum n-ar fi trebuit să i 
se întâmple „tocmai lui”. Ba exact lui îi erau destinate şi nimănui 
altcuiva. Nu e o simplă întâmplare care ar fi putut fi evitată. 

Nu există nici hazard şi nici ocolire. «Ce ţi-e scris în frunte ţi-e 
pus.» Doar că nu poţi ştii cu precizie ce anume îţi este scris. Şi aici e tot 
farmecul. Poţi avea nişte bănuieli, care se pot dovedi false, simple idei 
prosteşti. Sau poate că ai avut o intuiţie relativ corectă, poate uşor 
modificată, ca să te îndoieşti de ea. Abia când prevestirea se adevereşte, 
atunci poţi concluziona: „Da, există predestinare”. 

Sau, dimpotrivă, „Aa, nu, erau doar nişte gânduri eronate, de fapt, 
mi-am condus singur viaţa”. Şi tragi concluzia că «Dormi după cum 
îți aşterni.» 


Care model e cel valabil 


Pe baza a ceea ce am afirmat mai sus, haideţi să tragem nişte 
concluzii: care model este cel valabil din cele trei? 

Modelul de tip J (determinismul relativ) este cel mai incoerent, deşi 
e cel mai îndrăgit, fiindcă poate explica orice fără să lezeze pe nimeni. 
Este incoerent, din cauză că amestecă liberul-arbitru cu Voia divină sau 
destinul. Promovează ideea că bunul-plac individual ar fi la egalitate cu 
destinul. Ba chiar că destinul, fiind stabilit în vechime, poate fi depăşit în 
prezent, când se angrenează liberul-arbitru. 

Modelul de tip U (libertatea divină) pare ceva mai corect, dar şi el 
introduce o diferenţă dintre cauzalitatea strictă şi Voia divină, ca şi cum 
ar fi vreo contradicţie între lege şi miracol. Cauzalitatea face tot Voia 
divină, dar prima pare a urma o regulă, pe când a doua pare a fi haotică. 
Prin urmare, şi acest model este destul de incoerent. 

Modelul de tip 7 (determinismul absolut), al cauzalităţii stricte, pare 
a fi rămas singurul coerent, mai aproape de realitate. Totuşi, chiar şi el 
trebuie amendat, fiindcă însăşi ideea de cauzalitate este dubioasă. Ea 
spune că cauzele de ordin superior au ca efect cauzele de ordin inferior, 
dar şi invers (după cum am exemplificat mai sus). Prin urmare, de orice 
ordin ar fi cauzele, sunt corelate între ele, interdependente. Nu e vorba de 
a curge într-un singur sens, ca o cascadă, ci în toate sensurile. Deci, mai 
degrabă, toate aceste cauze sunt efectele simultane ale Voinţei divine. 

Cauzele, la toate nivelurile, sunt doar o aparenţă, datorată corelării 
lor cu Voia divină. Divinitatea acţionează simultan pe toate palierele de 
vibraţie, care sunt corelate automat între ele. 

Fiinţa umană observă pe rând o cauză şi un efect şi trage concluzia 
de cauzalitate. De fapt, la nivelul ultim, cauza este simultană cu efectul. 
Sau altfel spus, apare şi cauzalitatea de la scop la mijloc, care anulează 
cauzalitatea de la cauză la efect. Despre asta am vorbit în alte articole 
recente (vezi „Timpul nu există”, din anul 2022). Omul nu poate 
observa decât aparențele: aparentele cauze şi aparentele efecte. El nu 
sesizează Sursa tuturor, Originea comună a fenomenelor. 

Dacă urmăm logica strictă a cauzalităţii, mergând în sus pe lanţul 
cauzal, la un moment dat, suntem obligaţi să ne oprim, din lipsă de 
informaţii. Niciun fizician, de pildă, nu ştie ce a fost înainte de Big Bang. 
La fel, ajungem să ne întrebăm, dar pe Dumnezeu-Creatorul cine l-a 
creat? Asta se întâmplă fiindcă punem la temelia lumii cauzalitatea şi nu 
Voia divină. O Voinţă care acţionează în permanenţă, continuu, nu doar 
la începutul Creaţiei. 

Cauzalitatea are sens în cadrul timpului, este o adaptare la intelectul 
uman. Voia divină are sens în afara timpului, în eternitate. Cauzalitatea 
are o aplicabilitate limitată la obiective pragmatice. Ea nu se poate folosi 
în chestiuni metafizice, care ies din cadrul timpului. 

2 iunie 2023 

TU EȘTI DUMNEZEA 


Căi de dizolvare a eu-lui »*  Nondualismul radical - calea fără 
cale + Chiar este iluminat maestrul? + Nu-i niciun câştig sau 
pierdere prin Iluminare +: De-a v-aţi ascunselea de unul singur 


Învățătorul spiritual Marius Ghidel este acuzat de misoginism. Că ar 
fi făcut pactul cu clerul ortodox retrograd, care nu acceptă ca femeile să 
fie preotese. Că ar justifica punerea în inferioritate a sexului frumos, 
deprins, nu-i aşa, din coasta lui Adam, ca un produs secundar. Că are 
nostalgii din timpuri patriarhale demult apuse. 

Adevărul este invers: Prin Marius, Divinul încearcă să ajute femeile 
să se ilumineze. Mai ales pe cele care au bărbat. Cum? Le îndeamnă să-i 
fie total supuse şi să-l privească ca pe însuşi Dumnezeu, în scopul de a-şi 
elimina ego-ul. 

Cei nefavorizaţi de Marius ar fi, mai degrabă, bărbaţii, fiindcă lor nu 
le recomandă niciun comportament special, aşa că s-ar putea crede 
superiori. Desigur, există numeroase învățături adresate, în mod egal, 
tuturor. Cum ar fi „Dacă primeşti o palmă, tu întoarce şi celălalt obraz”. 

Dar Marius a luat la ţintă, în special, publicul feminin, fiindcă este 
mai intuitiv şi receptiv. Caută să-i ofere o practică eficientă, nu doar o 
învăţătură minunată. Şi are grijă să nu facă recomandări publice similare 
bărbaţilor, în general, tocmai pentru ca ego-ul să nu aibă motive de 
reproş, de genul „Da, eu mă chinui să fiu înţeleaptă, dar tu, bărbate, nu 
respecţi nimic din ce spune Marius”. 

Ei bine, Marius îi taie macaroana ego-ului feminin, care caută 
pretexte să nu adopte comportamentul submisiv, smerit, detaşat. 
Sperând, astfel, să-i aducă femeii-discipol mult-dorita trezire spirituală. 
Adică să devină Dumnezea. Ceea ce este deja, dar nu observă, din 
cauza ego-ului. 


Căi de dizolvare a eu-lui 


Speranţa e veche. O nutresc toate sectele budiste de mii de ani, 
promovând meditaţia, cât mai multă. Şi se pare că meditaţia îndelungată 
şi perseverentă chiar poate schimba tiparele neurologice, aducând calm 
şi detaşare. Mai ales dacă o faci temeinic, ani de zile, neîntrerupt. Totuşi, 
ea nu garantează nicidecum obţinerea iluminării nondualiste. 

Speranţa asta o nutresc şi aghorii, tantricii din India care dorm pe 
cadavre în locurile de cremaţie. A-ghora înseamnă non-groaznic, adică 
cel care nu se teme de ce-i opus vieţii, cel care depăşeşte dualitatea. 
Aceştia intenţionat fac lucrurile exact invers decât oamenii obişnuiţi, 
chipurile, pentru a atinge nondualitatea, echilibrul. Practicile lor, cu 
siguranţă, nu sunt pentru cei cu inima slabă, dar reuşesc să-şi piardă 
frica de moarte, tot petrecându-şi timpul printre morţi. Totuşi, nici ele nu 
garantează iluminarea. 


lată o mărturie foarte rară, dacă nu chiar unică, a unui aghora: Aghori 
don't just eat out of a skull and raise the dead: Interview with Aghor Pir” 


Marius a găsit o altă cale, originală, aplicabilă pe tărâmul mioritic. El 
pune pe prim-plan comportamentul cuminte, detaşat de materie, 
obedient către Cer. Precum împăcarea cu soarta a ciobanului din baladă. 
Asta ar corespunde cel mai bine cu nondualitatea. „Cel din faţa ta este 
Dumnezeu. Deci, nu te poţi supăra pe el, orice ţi-ar face. Fii 
ascultător ca apa, cântă după muzica Lui.” 

Ideea este fermecătoare, dacă te cuprinde vraja ei. Mie mi-a folosit 
într-un moment greu din viaţă, când resemnarea în faţa unui necaz — mai 
mult chiar, aprobarea lui prin înţelegere — m-a ajutat să îl depăşesc cu 
mai puţin stres. Nondualistul acceptă intelectual că totul este Unica 
Fiinţă şi că el, personal, nu decide nimic. Încă având un ego, încearcă 
metoda supunerii totale în faţa destinului pentru a-şi face viaţa mai 
suportabilă. 

O perioadă de timp sau în anumite momente critice, se pare că 
funcţionează foarte bine. Din păcate, nu are un efect total şi definitiv. Vor 
apărea nemulțumiri, crăpături în armătura acestei supuşenii. Ego-ul se 
va răzvrăti, se va simţi trădat atunci când viaţa nu-i va confirma 
atitudinea pasivă. Şi asta se va întâmpla, negreşit. Nicio metodă nu-i 
infailibilă, din principiu. Nicio poziţie fixă nu reflectă totalitatea 
perspectivelor. 

În general, orice cale îi poate aduce eu-lui o pace relativă, după care 
calvarul reîncepe. Eul trece la nesfârşit prin aceste cicluri: când e agitat, 
caută pacea; iar când e liniştit, începe să se agite din senin, căutând 
„altceva”. Singura „pace mai presus de înţelegere” poate exista doar când 
eul se dizolvă. Şi nu poate fi înțeleasă, din simplul motiv că nu mai există 
acolo un eu care să o înţeleagă. 

Înțelegerea, cunoaşterea presupune întotdeauna doi termeni: 
subiectul şi obiectul. Dar când cei doi se topesc unul într-altul (starea 


20 https://www.youtube.com /watch?v=NdgArgOiSFE 

nonduală), nu mai există înţelegere, ci doar Trăire directă, nemijlocită de 
cunoaştere — şi a nimănui. Non-eul nu poate explica ce rămâne atunci 
când dispare eul, fiindcă nu are cine să analizeze noua situaţie. Non-eul 
nu este un lucru, o entitate, ci un non-lucru (no-thing), realmente vid. 
Atât de vid, că nu ni-l putem închipui. Imaginaţia, oricât de abstractă ne- 
ar părea ea, este oricum „ceva” foarte plin, foarte aglomerat, care nu se 
poate micşora până la golul absolut. 


Nondualismul radical - calea fără cale 


Există şi o altă abordare, care nu se adresează ego-ului, isnorându-l 
total, după cum şi merită, fiindcă el însuşi este iluzia. Ce să faci, să te rogi 
de iluzie să dispară?! Sau să te rogi la presupusa sursă a iluziei să o 
anuleze?! Dar cine se roagă?! Iluzia însăşi. E un cerc vicios... 

Nondualismul radical nu recomandă nimic, nelimitând libertatea 
Divinităţii de a se manifesta cum doreşte. Dacă totul este deja 
Dumnezeu sau Dumnezea, înseamnă că şi ignoranta, răutatea şi violenţa 
fac parte din Ea. Desigur, toată lumea apreciază frumuseţea, binele şi 
adevărul şi le consideră valori supreme. Dar ce ne facem cu libertatea 
divină total neîngrădită?! Pe asta cum o promovăm?! 

Privind ce fac şi cred iluminaţii care vorbesc pe internet sau în cărți, 
observăm că ei nu respectă niciun standard de comportament. Unii sunt 
mai calmi, alţii, mai înfocaţi, unii sunt mai meditativi, alţii, mai implicaţi 
în viaţa curentă, unii sunt foarte raţionali, alţii, cam nebuni. Totul 
depinde de personalitatea şi rostul lor. Există toată varietatea posibilă. 

Iluminarea nu modifică personalitatea şi soarta, ci anihilează 
persoana, eul. Mulţi continuă să se confrunte cu probleme karmice şi 
psihologice, ca oricine altcineva. Fiecare aplică ce ştie şi a învăţat, şi mai 
ales ce simte intuitiv. 

Tim Cliss şi Paul Morgan-Somers sunt doi iluminati prieteni, de aceeaşi 
vârstă, pasionaţi de fotbal. Tim spune că, atunci când îl aude pe Paul vorbind 


despre fenomenele pe care le trăişte ca urmare a iluminării, i se pare că vine 
de pe altă planetă. Tim nu are nicio experienţă stranie de povestit. 


De obicei, standardele spirituale au fost create de discipolii unor 
vechi maeştri, care nu aveau alte surse de informare. Şi se bazează pe 
subtila confuzie dintre descriere şi prescriere. Adică, dacă 
părintele fondator al cultului sau sectei s-a trezit spiritual într-un anumit 
context şi făcând o anumită activitate, s-a tras concluzia că, repetând-o 
identic, aceasta este calea unică şi sigură spre succesul oricui. O jalnică 

eroare, neconfirmată de realitate. Chestiunea este spinoasă — şi e valabilă 
pentru toţi învățătorii spirituali care prescriu diverse reţete, fie moral- 
comportamentale, fie ritualiste, fie meditative, fie de tip yoghin, fie 
tehnologii cerebrale etc. 

Deci este oare posibil ca un comportament nobil, elevat, 
spiritualizat să provoace sau să grăbească iluminarea? Poate 
ego-ul să se smerească singur într-atât, încât să dispară cu 
totul? 

Răspunsul nondualiştilor radicali este că NU, absolut deloc. Nicio 
metodă nu are vreo valoare, ci trezirea vine numai prin Har. Pretenţia 
este la fel de ridicolă ca speranţa că iluminarea îi va aduce persoanei 
vreun folos. „Persoana” va fi deja moartă... 

Iar dacă, totuşi, trezirea apare urmând o anumită cale, este pentru că 
însăşi Graţia a potrivit lucrurile aşa. De fapt, iluminarea era deja 
hotărâtă, precum şi contextul în care ea va apare, anume, urmând o 
anumită practică spirituală. Deci, în acest caz, cauzalitatea se succede în 
ordine inversă, de la efect la cauză, mai bine zis, de la scop la mijloc. 
Realitatea divină este paradoxală, atemporală, acauzală. 


Chiar este iluminat maestrul? 


Nondualismul radical sau pur ridică o altă întrebare fundamentală: 
cât de iluminaţi sunt realmente învățătorii de nondualitate? Căci, în 
momentul iluminării depline, apare evident (o senzaţie impersonală, a 
nimănui), că nu există nimeni — nici tu, ca învăţător, nici alţii, ca 
discipoli. Deci, cine să înveţe pe cine?! E un nonsens absolut în acea 
condiţie. 

Cum explicăm atunci faptul că există atâtea învățături şi maeştri 
care ne învaţă cum să ajungem la iluminare? 

Poate că acest învăţător e scufundat într-o stare mistică beatifică, pe 
care vrea să o împărtăşească cu ceilalţi. Este firesc să vrei a distribui 
tuturor fericirea, când ea te cuprinde, din compasiune. Totuşi, această 
stare prea-fericită nu este iluminarea propriu-zisă, ci o simplă confuzie 
de termeni. Probabil că fiecare învăţător înţelege altceva prin 
„iluminare”. 

Dar chiar şi în tradiţii seci, detaşate de sentimentalisme, precum 
Zen-ul sau Advaita, unde iluminarea este riguros definită ca non- 
personală, tot se recomandă practici pentru ajungerea la acest ţel. Ideea 
de „ajungere” este absurdă, fiindcă iluminarea arată că eşti deja ceea ce 

cauţi. Altfel spus, căutarea (a iluminării sau a orice altceva) este în sine 
problema, nu soluţia la suferinţă. Eul este sinonim cu căutarea. E un cerc 
vicios fără ieşire. 

Dintr-un punct de vedere pur omenesc, este o iniţiativă foarte crudă 
din partea acestor maeştri să dorească a dizolva eul altcuiva. Eul nu vrea 
niciodată să dispară, chiar dacă spune asta. Este un demers contra 
naturii. Din fericire, rareori dă roade. 

Desigur, veţi spune că Sinele Superior vrea asta, deci orice efort de a 
scăpa de ego se justifică. Numai că realitatea demonstrează că nu-i 
nevoie de niciun efort, ci iluminarea se poate petrece oricând, pe 
neanunţate şi fără a o căuta sau măcar a fi auzit vreodată de acest 
fenomen spiritual. Deci explicaţia asta pică din start. 

Noţiunea de „învăţător de iluminare” este absurdă, fapt demonstrat 
de însăşi ineficienţa oricăror practici pentru dizolvarea ego-ului. Jed 
McKenna a scris cu talent despre asta. Oricâtă bunăvoință ar avea 
maestrul, oricât de exact ar descrie el realitatea nonduală, trăită din 
interior, oricât efort şi devotament ar dovedi discipolii, eficienţa oricăror 
practici este zero. 

Sigur, se pot obţine alte stări minunate sau, uneori, rezultate 
neplăcute, dar nu adevărata iluminare deplină. Ea scapă oricăror 
constrângeri, nu se lasă domesticită, se încăpăţânează să rămână absolut 
liberă, la naiba! © 

Şi atunci, ce răspuns dăm la întrebarea de mai sus? Poate răspunsul 
este că, pur şi simplu, căutăm ca să ne aflăm în treabă, cum spune 
românul. Nimic pe lume nu are niciun scop, deci de ce ar face excepţie 
practicile şi învăţăturile nondualiste?! Fac şi ele parte din Joc. 


Nu-i niciun câștig sau pierdere prin Iluminare 


De fapt, ce-i iluminarea asta? Conştiinţa divină unică trăieşte prin 
toate fiinţele. Nici nu are cum experimenta Creaţia altfel decât într-o 
formă limitată, de creatură. În cazul omului, Divinul se trezeşte din 
visare şi îşi aduce aminte cine este şi ce face aici. Uitase. Dar rămâne la 
datorie, continuându-și rolul de pământean. Nu-i vorba că devine 
altceva, mai înalt, mai divin. Omul nu câştigă nimic din iluminare, ba 
chiar pierde — îşi pierde iluziile, odată cu sinele uman fabricat. Toate sunt 
deşertăciuni, deci ego-persoana simte că pierde totul, deşi n-a avut 
niciodată nimic real. 

Şi atunci, cine câştigă, Divinul? Divinul nu are ce câştiga, fiindcă 
singur s-a hipnotizat să uite cine este, iar acum s-a trezit din somn, când 
a sunat alarma de la ceas. E acelaşi, tot El, eternul, neschimbat. 

Iluminarea nu produce niciun real câştig sau pierdere. Nu există 
nicio miză reală în a te ilumina. E doar o parte din spectacol, la fel cum 
sunt toate senzațiile şi evenimentele şi fenomenele. O tranziţie de la vis la 
luciditate. Foarte rară. Minunată! 

Sala de teatru este un loc unde nu se întâmplă niciodată nimic 
concret, real. Şi totuşi, publicul se adună în fiecare seară ca să vadă ce se 
mai întâmplă! Prin analogie, omul iluminat se bucură din plin de 
spectacolul vieţii, dar fiind perfect lucid de Realitate. Iar Realitatea este 
că nu se întâmplă niciodată nimic... Aceasta e tăcerea şi nemişcarea 
nonduală, coexistând cu gălăgia şi agitația creaţiei dualiste. 

Vezi şi dialogul nondualist dintre Marius şi Gabriela: "Tu nu faci nicio 
acţiune, El face tot" (din anul 2022) 


De-a v-aţi ascunselea de unul singur 


Putem să-i spunem şi predestinare, dar e chiar mai mult de atât. 
Specific  nondualismului este conceptul că totul este 
Dumnezeu/Dumnezea. Că există un singur centru de voinţă, deci 
obiectele create nu decid niciodată nimic, ci doar acţionează conform 
poruncii divine. Doar ego-ul se crede a fi o „fiinţă” separată şi că ar avea 
vreo putere sau responsabilitate. Inclusiv cea de a-şi lua viaţa, metaforic 
(iluminarea) sau fizic (suicidul). 

Cât timp ego-ul mai există, el va testa diverse metode pentru a se 
simţi mai bine. O modalitate este cea de a urma o cale spirituală, în 
speranţa că „totul va fi bine”. Eroarea lui fundamentală este că nu 
observă că „totul este deja perfect”. Şi aleargă după o împlinire 
imposibilă. 

De ce imposibilă? Dacă acea împlinire viitoare ar fi posibilă, va 
trebui să difere cumva de perfecțiunea care există deja. Dar prezenta 
perfecţiune acoperă toate posibilităţile de fericire, este completă, 
întreagă, deplină. Pe cale de consecinţă, orice împlinire va face parte, 
inevitabil, din aceeaşi perfecţiune de acum. Cândva, în viitor, nu poţi găsi 
decât acelaşi „bine” care îţi este deja disponibil. Deci ce preferi: speranţa 
într-o fericire veşnic amânată sau fericirea acum? 

Din păcate, este o alegere la fel de imposibilă, fiindcă eu-decidentul 
este doar o iluzie. Se întâmplă ceea ce se întâmplă, pur şi simplu. Nimeni 

nu poate schimba nimic. Nu există nimeni altcineva decât 
Divinul/Divina. 

Şi, de fapt, nu se întâmplă nimic. E doar un joc aparent al 
Absolutului cu Sine însuşi. Se joacă „de-a v-aţi ascunselea” de unul 
singur... 


Fragment tradus din cartea "Perfect Brilliant Stillness” 
scrisă de iluminatul David Carse - Capitolul 43 


«Aşadar: tot ceea ce există este Dumnezeu. Dar cu ce îi ajută acest 
adevăr pe omul obişnuit sau pe căutătorul obişnuit? Nu pare să-i ajute: se simt 
frustrati. Aşa că, adeseori se iveşte şi o învăţătură care să-i susţină pentru a 
trăi mai bine acest vis. 


Osho, Da Free John, Ramesh Balsekar, Robert Adams sunt doar câteva 
nume de învăţători bine-intenţionaţi care au început cu un mesaj radical, dar 
care, în timp, l-au diluat în „principii” şi „etape” şi „practici” şi, în unele cazuri, 
chiar în mici şi insipide „inspiraţii zilnice”, dacă oamenii nu înţeleg sau nu 
reacţionează la învăţătura pură şi simplă. 


Şi, bineînţeles, tradiţia budistă în ansamblul ei, oricât de frumoasă ar fi, 
este notorie pentru instituţionalizarea acestui gen de lucruri. Ken Wilber a 
oferit chiar şi o bază teoretică, spunând că cei în care există percepţia şi 
cunoaşterea clară a Ceea Ce Este au chiar obligaţia de a oferi o versiune mai 
puţin radicală, pe care căutătorul să o poată înţelege. 


Aici, la mine, este altfel. Există în lume (există acum, au existat 
dintotdeauna, vor exista mereu) nenumărate versiuni şi variaţiuni imediat 
disponibile de metode pentru a-ţi trăi viaţa în mod înţelept, despre cum să-ţi 
îmbunătăţeşti „sinele”, cum să ridici nivelul de funcţionare a sinelui separat, 
cum să te simţi mai bine în viaţa de zi cu zi. Există milioane de învăţători 
capabili şi gata să predea aceste metode. 


Pe de altă parte, se pare că există doar câţiva care văd Ceea Ce Este. Şi 
că ar exista un oarecare beneficiu ca aceştia care chiar văd, puţini, să spună 
ceea ce numai ei pot spune. Cum atunci să se mai pună problema câţi oameni 
vor putea să înţeleagă profund sau măcar intelectual sau să aprecieze 
mesajul?! Nu aceasta este ideea, nu acesta este scopul. Pentru viaţa de zi cu 
zi, se poate găsi sprijin în multe nuanţe şi diversităţi. Nu acesta este rolul meu 
aici. 

Dar oare exprimarea acestei înţelegeri profunde îi ajută pe oameni sau îi 
încurcă? Nu ştiu şi nici nu-mi cheltui energia căznindu-mă cu această 
întrebare. Are cine să se ocupe de treaba asta, în moduri pe care nu le putem 
cunoaşte. Asta, ca orice altceva din vis, nu-i problema „mea”. Nu există nicio 
„intenţie” aici. Tot ceea pot face este să spun ceea ce ştiu.» 


10 iunie 2023 

A STI FĂRĂ A ȘTI 


Motto: Cunoaşterea parţială e doar o ignoranță înfumurată. Ca să ştii ceva cu 
adevărat, trebuie să cunoşti Totul. 


Toţi oamenii ştiu „câte ceva” şi, astfel, cred că ştiu cu adevărat. Ei 
ştiu că ştiu. Dar, după ani şi ani, poţi ajunge la concluzia că toată ştiinţa 
ta e insignifiantă. Cum spunea cineva, cu cât afli mai multe, îţi dai seama 
cât de mare îţi este ignoranţa. Numai semidoctul se fuduleşte cu ştiinţa 
lui, el nu ştie că nu ştie. Dar acum, iată că ştii că nu ştii. Ceea ce este tot o 
cunoaştere, să recunoaştem. 

Însă, când vine iluminarea, nu mai ştii nici măcar asta. Nu ştii dacă 
ştii sau nu ştii. Îţi aminteşti că, înainte, credeai că ştii ceva. Apoi, că ai 
înţeles limitele cunoaşterii tale. Acum, nu mai eşti sigur pe nimic. De ce? 
Fiindcă a dispărut fundamentul cunoaşterii individuale, care este eul 
personal, acea senzaţie indubitabilă că exişti o individualitate separată. 
Acel centru care analizează tot restul dimprejur, acea dihotomie subiect 
cunoscător-obiect cunoscut. 

Adam şi Eva au fost „alungaţi din Rai” fiindcă au căpătat un eu 
separat, care întotdeauna posedă cunoaşterea, crede că-i aparţine lui 
personal. Păcatul lor era că au căpătat conştiinţă-de-sine individuală şi 
„s-au ruşinat de goliciunea lor” (Nota bene - voi reveni la acest cuvânt, 
fiindcă are legătură directă cu sinele uman). În naivitatea sa, eul îşi arogă 
dreptul peste cunoaştere, care devine „a lui”. 

De fapt, nu-i niciun păcat, ci Voia lui Dumnezeu. Ar fi putut să-i 
tolereze în Rai bine-mersi, dar El n-a dorit ca ei să muşte şi din pomul 
vieţii veşnice, adică acest mic „eu” să se eternizeze (după cum ne 
lămureşte Geneza, în cap.3). Alungarea din Paradis este o veste 
foarte bună pentru noi, însemnând că moartea micului eu este 
inevitabilă în cazul tuturor urmaşilor lui Adam... Toate 
sufletele vor atinge iluminarea. 

XXX 

Poţi vorbi zile întregi despre un subiect, dar dacă eşti întrebat de 
unde ştii toate astea, zâmbeşti sibilinic, fiindcă habar nu ai. Aparent, ştii 
foarte multe, dar e o cunoaştere spontană, pe moment, nu o poţi 
transpune într-o ştiinţă. De aceea spuneam că „nu ştii dacă ştii sau nu 
ştii”. Cum s-ar mai spune, ştii fără să ştii, la fel cum acţionezi fără să 
acţionezi, fără să te simţi drept făptuitor (wei wu wei, nishkama 
karma). 

Şi ce-i frumos este că nici nu-ţi pasă. Cui să-i mai pese? Nu mai 
există în corp niciun sine separat, care să se simtă important ca individ, 
care să-şi apere ferm părerile şi simţămintele. De obicei, cunoaşterea este 
folosită ca autoprotecţie de către ego — o metodă naivă de a-şi păstra 
viaţa. 

Însă, după iluminare, se dovedeşte că fantoma ego se apăra contra 
vânătorilor de fantome. Ambii sunt o iluzie. Când dispare eul, viaţa se 
desfăşoară exact ca înainte. Nu apare niciun risc suplimentar. Totul e 
identic, mai puţin frica de moarte, frica de viaţă, îngrijorarea, ruşinea 
(cuvântul pomenit mai devreme!), învinovăţirea, lamentarea, plictiseala. 
Astea îl „vânau” pe ego în închipuire. Acum le-ai pierdut, odată cu el. 


Cum aflăm viitorul? 


Ce aflăm de la spiritele superioare? Că 1) viitorul nu e fix, ci există 
mai multe versiuni 2) în funcţie de liberul-arbitru al oamenilor. 

Ce aflăm de la nondualişti? Că 1) există o singură variantă de 
desfăşurare a evenimentelor, cea care se petrece, şi că 2) fiinţele nu au 
niciun liber-arbitru, fiindcă ele sunt simple obiecte mişcate magnetic de 
câmpul Conştiinţei. 

Prin urmare, privind din această a doua poziţie, presupusă ca fiind 
mai aproape de adevăr: spiritele superioare ne mint. Şi ne mint doar 
din cauză că noi credem ferm că avem un liber-arbitru. Ce altceva ar 
putea face?! 

Dar cine sunt spiritele? Evident, sunt acelaşi unic Dumnezeu, sub 
forma unor fiinţe eterice mai cunoscătoare decât omul. Chiar şi spiritele 
inferioare ne sunt superioare din acest punct de vedere. Iar acestea sunt 
şi mai predispuse să ne mintă, mai grosolan şi cu urmări mai periculoase. 
În cine mai poţi avea încredere atunci?! 

Minciuna este inevitabilă în povestea lumii. Povestea însăşi este o 
minciună frumos ornată. Purul Adevăr este gol-goluţ, fără poveşti în el. 
Singurul mod de a evita să fii minţit este să nu mai pui întrebări şi să nu 
fii curios. Dacă vei reuşi asta, Adevărul ţi se va revela singur, necerut. 

Dar e foarte greu să renunţi la întrebări şi, mai ales, să nu te gândeşti 
la ce te aşteaptă în viitor. Ba chiar, poate mai mult decât orice, ne 
interesează să cunoaştem viitorul, prevestirile, profeţiile. Temerile şi 
grijile noastre de viitor ne manipulează în prezent comportamentul şi 
gândirea, tulburându-ne liniştea sufletească. Ne credem responsabili 

pentru viitorul nostru, neînţelegând că noi nu existăm ca fiinţe liber- 
decidente, ci doar ca obiecte în Conştiinţa divină. 
XXX 

Să zicem că timpul ar fi obiectiv, liniar, rigid. 

Totul este predestinat şi cunoscut în detaliu, dar numai de 
Divinitate. Spiritele primesc doar informaţiile parţiale furnizate de Ea, pe 
care apoi, eventual, ni le trimit şi nouă. 

De exemplu, dacă Fa aşa vrea, ne va transmite o informaţie exactă 
despre viitor printr-un spirit inferior. Sau nu va oferi spiritelor 
superioare decât vagi şi multiple sugestii despre viitor, ca nici ele să nu 
afle mai nimic sigur. Faptul că spiritele superioare afirmă că „viitorul este 
indecis” poate că nu-i altceva decât o recunoaştere tacită a propriei 
ignoranțe. 

Dar, atenţie, nu criticăm pe nimeni şi nimic, căci spiritele (şi cele 
bune, şi cele rele) duc la îndeplinire întocmai Voia divină şi nu cunosc 
decât ideile ce le sunt transmise de Ea. Spiritele, ca şi oamenii, sunt doar 
expresii limitate ale Infinitei Conştiinţe. Şi spiritele sunt tot nişte obiecte 
mişcate de Conştiinţa divină. 

XXX 

Cine e interesat de viitor? Numai eul, sinele individual. Ego-ul vrea 
să audă veştile rele, ca să se ferească de ele, deşi le respinge. Şi vrea să 
audă veşti bune, chiar dacă sunt exagerate sau mincinoase. Cu alte 
cuvinte, aflarea viitorului nu e de nasul ego-ului, fiindcă nu poate 
gestiona adevărul. Mai ales că nu e interesat de informaţiile banale, ci 
doar de cele care-i dau senzaţii tari: teamă sau plăcere. Senzaţiile tari 
sunt cele care-i dau sentimentul că "trăieşte", chiar dacă doar în 
imaginaţia lui. 

Spuneam adineauri că, poate, spiritele superioare nu cunosc nici ele 
viitorul. Insist asupra lui „poate”, fiindcă am verificat pe propria piele că 
ele cam cunosc viitorul. Cel puţin eu am primit o informaţie neplăcută şi 
importantă despre viitor, care s-a adeverit peste ani. Dar mi-a fost 
transmisă puţin ocolit, astfel ca să îmi păstrez o mare doză de indoială. 
Nu era în interesul meu să dospesc în mine, gândindu-mă ani de zile la o 
neplăcere care îmi va marca viitorul. 

Nu-i deloc sănătos să reflectezi la un viitor sumbru. Ce rost are? Te 
otrăveşti degeaba, neputând să-l împiedici. Când e să vină necazul, 
Domnul îţi va da şi mijloacele şi puterea de a-i rezista. În schimb, dacă îl 
rumegi înainte de a se petrece, eşti o victimă sigură a propriilor gânduri 
negative în cascadă. De astea nu te apără Dumnezeu. 

Când ego-ul dispare, nu mai eşti interesat de viitor, în mod automat. 
Eşti complet imersat în prezent, care te satisface pe deplin. Ego-ul vrea 
date despre viitor, pentru că vrea să fantazeze, nefiind niciodată 
mulțumit de prezent. Chiar dacă nu-i convine să afle prevestiri 
dureroase, se întăreşte spunându-şi că „vrea să fie pregătit pentru toate 
scenariile, să-şi ia măsuri de precauţie.” 

Din contră, când nu ai ego, eşti mereu surprins, fiecare clipă este 
specială, chiar dacă pentru alţii ar fi „banală”. Îţi dai seama că e absurd să 
crezi că ai putea împiedica viitorul. Dacă e scris, ţi-e scris. Nu te poţi 
fofila. 

Povestea cu liberul-arbitru este o minciunică cu care ego-ul se 
identifică. E un cerc închis: Crede că are libertatea deciziei, deci ar putea 
evita evenimentele. Iar când vede că nu poate, se autoînvinovăţeşte că n- 
a depus destul efort să le împiedice. 

E foarte obositor să ai un eu, care se crede responsabil de propria 
viaţă. Se pare că e nevoie ca întâi să obosească tare, înainte de a fi dispus 
să mai scape hăţurile, să se relaxeze. Şi apoi să se dizolve. Dar, desigur, 
acesta-i un proces automat, necontrolabil de nimeni. 

Dar există şi veşti proaste care îi plac ego-ului. De pildă, cea cu 
asteroidul care trebuia să cadă pe Pământ în anul 2000, dar a fost deviat 
ca urmare a meditaţiilor la unison a yoghinilor. Această minciunică a 
hrănit credinţa ego-ului că poate muta şi stâncile doar prin credinţa sa. 
Chiar şi stâncile din spaţiul cosmic. Profeţiile mincinoase au şi ele rostul 
lor, să dea ceva de lucru minţii egotice. 

Mintea fără ego nu-şi face niciodată probleme inutile. Ea se ocupă 
doar de problemele concrete, iminente, nu de speculaţii. Căutătorul 
spiritual e complet dezamăgit că iluminarea pare un fel de involuţie, o 
revenire la mintea de copil mic, fără griji şi responsabilităţi, fără 
pregătirea unor scenarii de viitor. Dar oare nu spunea Isus „Lăsaţi copiii 
să vină la Mine, că a lor e Împărăţia Cerului”?! Să fii pur şi inocent 
înseamnă, aparent, să fii şi vulnerabil. Numai aparent! 

Îmi amintesc că l-am întrebat pe Isus în anul 1995 cum se arată 
viitorul României. În esenţă, spunea că greul a trecut şi să nu ne pierdem 
speranţa. 

Mă gândesc acum, ce rost ar fi avut să ne dezvăluie că ţara va fi 
depopulată voluntar de milioane de români plecaţi peste hotare, că vom 
intra în NATO şi în UE sau alte evenimente pe care noi deja le-am uitat 
acum, în 2023?! Cui i-ar fi folosit şi câţi le-ar fi citit, dacă într-adevăr ar fi 
oferit nişte informaţii cruciale?! Până la urmă, aceleaşi lucruri s-ar fi 
întâmplat, cu sau fără preştiinţa noastră. Nicio diferenţă. 

Curiozitatea privind viitorul e doar atât: o simplă curiozitate a 
individului care speră într-un viitor mai bun. Nimeni n-ar vrea să afle că 
viitorul va fi rău. Chiar şi profeţiile apocaliptice vin la pachet cu veşti 
despre regenerarea omenirii, ca să fie mai uşor suportabile. De fapt, 
binele este împletit natural cu răul. Există un singur curent al realităţii, o 
singură apă H-O, dar oamenii o împart, pedanti, în Oxigen şi Hidrogen. 


Metafora Turnului Eternităţii 


Atât veşnicia, cât şi timpul coexistă în Unime. Nu există două faze 
succesive: prima, planificarea viitorului şi a doua, punerea în aplicare. 
Ele sunt simultane, dar pe axe perpendiculare: axa timpului şi axa 
veşniciei. Să folosim următoarea metaforă. 


Să ne imaginăm o stradă lungă, lungă, cu case identice pe margine, 
numită Strada Timpului. În capătul străzii se înalţă un imens turn zgârie- 
nori, Turnul Eternităţii. Fiecare etaj de pe verticală corespunde identic 
unei case de pe orizontală. 

În mod normal, ca să aflăm cine locuieşte şi ce face în fiecare casă, 
trebuie să luăm strada la pas. Dar oare am putea afla, de pildă, ce-i cu 
casa de la numărul 123, fără a bate cinci kilometri până acolo, doar stând 
lângă Turn? Sigur că da. Dar degeaba pe uităm în sus către vârful 

Turnului, strâmbându-ne gâtul. Nu vom vedea decât nişte ferestre 
identice, tot mai mici. Asta nu ne ajută cu nimic. Ar fi însă suficient să 
ridicăm o dronă până la etajul 123 şi să filmăm pe geam ce se întâmplă 
acolo. 

Ei bine, spiritele asta sunt, un fel de drone-spion. Ele ne transmit 
informaţii din viitor, filmând Turnul Eternităţii, pe dinafară. Desigur, pot 
apare erori dacă drona nu este stabilă în zbor, dacă aparatul video nu are 
destulă rezoluţie şi, mai ales, dacă spiritul greşeşte la numărarea etajelor! 
Putem primi adevărul precis doar când informaţia vine din interiorul 
Turnului divin. 

Dacă însă timpul NU este rigid, cum am presupus iniţial, ci este 
manipulabil de către Conştiinţă, deci dacă timpul e subiectiv, atunci 
poate că altfel stau lucrurile cu profeţiile. Poate că nu există o 
predestinare rigidă şi, în Turn, există mult dinamism, chiar haos, 
schimbări continue la fiecare etaj. Dar chiar şi aşa, casele de pe Strada 
Timpului copiază, ca nişte clone instantanee, fiecare etaj din Turnul 
Eternităţii. 


De ce există răul? Metafora pianului 


O altă metaforă ar fi comparaţia cu un instrument muzical, să zicem, 
cu pianul. Dumnezeu este pianistul, iar oamenii sunt clapele pianului. 
Fiecare clapă se supune docilă nevoilor melodiei. Niciuna nu cântă de 
capul ei. Dar fiecare clapă crede că ea face muzica, fiindcă pune în 
vibraţie coarda respectivă a pianului. Niciuna nu vede că ceva o 
acţionează, nu are ochi pentru fiinţa invizibilă care e pianistul. O simplă 
bucată de lemn şi plastic are mari pretenţii de muzician. 

Oamenii nu sunt fiinţe, ci obiecte animate care contribuie 
la armonia cosmică. 

Cum apare muzica? Prin succesiunea unor intervale consonante cu 
altele disonante, alternând tensiunea cu relaxarea. Asta învaţă orice 
novice într-ale muzicii. Aşa este şi viaţa, are bune şi rele, pentru a genera 
frumuseţea şi perfecțiunea. Muzicianul divin se bucură de aceste 
progresii de acorduri şi melodii. 

Totuşi, clapele nu sunt întotdeauna plăcut impresionate. De pildă, 
când nota FA este cântată simultan cu nota SI, rezultă o disonanţă care le 
displace profund la amândouă, un interval de triton (şase semitonuri), 
numit şi „intervalul diavolului”. Dar ce contează părerea lor, din moment 
ce amândouă fac parte integrantă din dominantul acord SOL cu septimă 

(Sol 7), care invocă nevoia sonoră de a fi urmat de acordul tonic DO 
major, optimist, reconfortant?! E o lecţie elementară de teorie muzicală. 

Tot aşa, oamenii spun că ceva e greşit sau rău dacă nu le 
place lor. E în firea noastră să depistăm imediat răul, fiindcă ne zgârie 
pe ureche. Şi apoi să-i criticăm pe cei care îl provoacă sau îl permit. 

Iluminarea sau trezirea nonduală nu face răul să dispară şi nici nu te 
face să-ţi placă disonanţele. Dar accepţi că şi ele fac parte din melodie, 
din armonie, din muzică. Deşi nu poţi înţelege raţional, admiţi că 
perfecțiunea muzicii stă în urechea care o ascultă, nu în mintea care o 
judecă. 

Şi de aceea, cauţi figura pianistului, privind bucuria ce radiază de pe 
faţa sa când ascultă succesiunea acordurilor. Acolo e tot secretul, acolo se 
simte perfecțiunea lumii aşa cum este ea. Pe faţa muzicianului. Nu te mai 
considera o simplă clapă, ci Însuşi Pianistul. 


Divinul e precum un copil care cântă la pian, cu mare plăcere - şi pe clapele 
"albe", şi pe cele "negre" 


18 iunie 2023 


PS. După citirea acestui articol, Laura Averchi mi-a scris un 
comentariu extraordinar: 

«Atunci cand ne credem o individualitate separată este ca şi cum viitorul 
ar fi un evantai ce se deschide în faţa acestui centru fals "eu" şi care, aparent, 
va alege ceva, o direcţie din acel evantai. Din această poziţie nu se percepe 
voinţa divină. Voința divină este ca şi cum pianistul cântă o partitură, alegând 
notele pentru ca să iasă o melodie frumoasă. Cum alege el notele? Cum 
vrea... 


Să spunem că, într-un spectacol, sunt şapte piese. Deja compuse, ele se 
cântă de către Divin în timpul spectacolului în ordinea prestabilită. Asta 
reprezintă timpul: interpretarea în ordine a unui concert. De aceea, aşa-zisa 
soartă a unor persoane poate fi prezisă în linii mari. Insă este doar una din 
doleanţele divinului care se manifestă prin ego-uri, prin identități fără liber- 
arbitru pe care le foloseşte. 


Ce se întâmplă însă când o identitate, prin graţie divină, se "iluminează"? 
Păi, prin dispariţia ei, rămâne libertatea infinită, care s-ar putea traduce prin 
"Divinul este compozitor”, şi EL compune prins de febra creaţiei, direct... Se 
manifestă ca un compozitor. Alege note, le şterge, le înlocuieşte, ceva se 
manifestă, ia naştere spontan ACUM. Iluminatul îi permite Divinului să îi fie 
teren de manifestare Acum aşa cum EIl vrea, fără a şti cum şi în ce fel se 
concretizează muzica. Poate ieşi ceva fenomenal sau poate fi ştearsă de tot, 
nu este nimeni care să prevadă sfârşitul. 


Prin "cei ce dorm" divinul îşi cântă piesele compuse; prin cei ce se 
iluminează, Divinul sfârşeşte concertul şi se apucă de compus; iar prin cei 
Treziţi, Divinul compune în direct... "ştiutul” se termină, începe neştiutul... 
Toate acestea sunt manifestările Lui. 


Ceea ce suntem de fapt, natura Divinului este... liniştea. Liniştea este 
spaţiul gol dintre note. Fără acest spaţiu vid, notele nu ar forma muzica. O 
înşiruire de note nu poate fi muzică când sunt cântate fără golul dintre ele. 
Armonia şi muzicalitatea pieselor e dată de spaţiul dintre note... când divinul 
ridică şi coboară degetul pe clapele pianului sau când fiecare notă apare şi 
dispare în spaţiul gol al portativului. Portativul, întâi este gol. Această goliciune 
permite apoi ca muzica să fie compusă, iar golul ia forma unei compoziţii 
scrise pe portativ. 


Divinul este vidul... vidul si plinătatea sunt Una. lar compoziţia în forma 
scrisă este viul Vieţii care, atunci când este cântat de Divin, este doar 
armonie.» 

ÎNVIEREA ESTE ILUMINAREA 


În tradiţia budistă, boddhisattva este acel iluminat care refuză să se 
retragă în nirvana Absolutului până ce oamenii nu vor fi atins, cu toţii, 
iluminarea. Dincolo de romantismul acestui jurământ, el ne conduce la 
ideea că va veni o vreme când majoritatea, dacă nu chiar toţi oamenii 
vor fi iluminați. 

Surprinzător, se desprinde aceeaşi concluzie şi din tradiţia creştină, 
care ne vorbeşte de Judecata de obşte şi Învierea neamurilor de la 
sfârşitul timpurilor. Ea este chiar motivul pentru care s-a sacrificat Isus 
pe cruce — mântuirea întregii omeniri. 

Termenul de „înviere” este oarecum ambiguu, dar tradiţia ni-l 
lămureşte. Ea face diferența dintre judecata de apoi individuală şi 
judecata de apoi a neamurilor de la sfârşitul timpurilor. 

Prima ar corespunde mărturiilor celor care au trecut prin moartea 
aparentă, clinică (NDE). Revelația lor comună şi indiscutabilă este că nu 
există moarte, că viaţa omenească este doar un mic capitol din viaţa 
veşnică de spirit. În acest sens, „învierea” reprezintă viaţa fără de moarte 
a oricărui suflet. 

A doua corespunde unui fenomen mult mai grandios, care ar fi 
iluminarea sau trezirea spirituală. În acel moment, tot ce ştiam anterior 
îşi pierde semnificaţia, inclusiv ideea de timp, deci timpul ia sfârşit. 
Învierea creştină, în sensul său ultim şi suprem, este totuna cu 
iluminarea budistă. 

Prin urmare, cele două mari tradiţii converg spre ideea că 
iluminarea, care în prezent este un fenomen individual şi rar, va deveni o 
caracteristică comună a omenirii viitoare. 


Nondualitatea nu susţine nicio poziţie 


Dar ideea că omenirea viitoare va fi iluminată, susţinută şi de 
Eckhart Tolle sau de Shunyamurti sau, oarecum, şi de Angelo DiLullo, nu 
întruneşte acordul tuturor iluminaţilor. Că ar fi, chipurile, o poveste, o 
fantezie. Că tradiţia nondualistă (advaita, zen) spune că iluminarea este 
extrem de rară, chiar şi printre discipolii cei mai devotați. 

Ei bine, unui astfel de critic i-aş răspunde aşa: Dar faptul că tu te-ai 
iluminat nu este tot o poveste?! Că ai fost adormit şi, la un moment dat, 
te-ai trezit — nu-i tot o fantezie în visul cosmic?! Iluminarea îţi revelează 
că, în realitate, n-ai dormit niciodată... 

Prin urmare, ca nondualist, nu poţi desconsidera „poveştile” altora 
decât ridiculizându-ţi, în acelaşi timp, propria poveste de iluminare. Ba 
chiar a tuturor poveştilor despre iluminare. În ciuda iluminării tale, nu ai 
distrus povestea lumii, ci continui să joci un rol în ea. Poţi doar fii 
conştient că-i o poveste. 

Dacă faci din iluminare un „lucru” serios, real, atunci o vei considera 
ca pe ceva greu de realizat. Vei afirma, poate, că nu se va întâmpla decât 
dacă meditezi zilnic, de pildă, sau nu-ştiu-ce altceva. Dacă însă vezi că şi 
ea face parte din marele Joc, atunci vei admite că orice este posibil. 

Deci o astfel de cârcoteală, chiar argumentată, arată că omul care o 
susţine are o anumită poziţie. Nu este perfect echilibrat sau neutru. Are o 
opinie, ceea ce nu este un lucru „rău”. Dar nu corespunde cu 
nondualitatea, care nu are nicio poziţie. Nu are nici măcar poziţia că toţi 
oamenii vor fi iluminaţi cândva, în viitorul post-apocaliptic. 


k kk 


La fel şi cu ego-ul. Face şi el parte din poveste. Ce-i rău în asta? E o 
fantomă, dar are efect. Cum să-i negi dreptul la existență şi la a-şi căuta 
fericirea? 

La fel şi cu spiritele. Au propria realitate, deşi nu sunt mai reale 
decât oamenii. Iar despre oameni, nimeni nu se îndoiește că ar fi reali. 

Deci nu poţi nega fenomenele aparente, atâta timp cât trăieşti prin 
ele. Poţi nega doar autonomia fiinţelor care se cred separate de 
Dumnezeu sau Conştiinţă. Într-adevăr, totul este o minunată piesă de 
teatru, cu scenă (spaţiu), regie (timp), tramă (evenimente), recuzită 
(obiecte) şi actori (personaje, fiinţe fictive). 

Nondualismul ne ajută să înţelegem că apărătorul tradiţiei (Vishnu 
păstrătorul) şi iconoclastul (Shiva distrugătorul) conduc lumea pe rând. 
Ba chiar şi inspiraţia de moment: acum sunt tolerant, acum sunt radical; 
acum resping iluzia lumii, acum mă las vrăjit de ea. 

John Lennon a înfiinţat celebra formaţie The Beatles şi tot el a desfiintat- 
o. Era, după propriile mărturisiri, un trouble-maker (un rebel, un scandalagiu). 


«Cea mai mare barieră în calea trezirii este credinţa că ar fi ceva rar. 
Când această barieră este ridicată sau măcar începi să-ţi spui: «Chiar nu-mi 
dau seama dacă credinţa mea că trezirea ar fi dificilă este adevărată sau nu», 
atunci totul îţi devine instantaneu disponibil. Cum ea e tot ce există, nu poate fi 
nici rară şi nici dificilă, decât dacă insistăm noi să fie. Baza acestei învățături 
nu este teoretică, ci experienţială. Nimeni nu m-a învăţat şi nimeni nu te poate 
învăţa nici pe tine.» ~ Adyashanti 

Tot mai aproape de iluminare 


În acest vis frumos al lumii, îmi păstrez opinia (bazată pe evidențe 
faptice) că tot mai mulţi oameni se iluminează şi speranța (bazată pe 
tradiţii solide) că va urma un efect în avalanşă. Acela este „sfârşitul 
timpului” sau „trecerea în 5D”, când oamenii percep că nu există nici 
timp, nici spaţiu. Lumea aparentă nu se va sfârşi în visul creaţiei, nici 
istoria Pământului, ci doar iluzia, în cugetul majorităţii pământenilor. 

Nondualismul ne pregăteşte pentru viitorul în care iluminarea va fi 
regula, nu excepţia. Nu avem nicio garanţie personală, dar şansele ne 
cresc pe zi ce trece, căci spre asta ne conduc energiile cosmice ce 
transformă planeta. Facem parte dintr-un scenariu grandios, cu o 
poveste incredibilă şi fascinantă. Avem toate motivele să ne hrănim 
imaginaţia cu ea. Fără a pierde însă din vedere că iluminarea înseamnă 
trecerea dincolo de imaginaţie, ieşirea din minte. 

Odată cu iluminarea, nu ne mai interesează cu adevărat ce se va 
petrece în viitor. Fiindcă viitorul este întotdeauna o poveste. Dar ne 
bucurăm intens de clipa prezentă, când se derulează povestea. 


k kk 


Celebrul yoghin şi filantrop Sadhguru a construit un monument 
măreț dedicat lui Shiva, şi mai ales un simbol falic, Dhyanalinga, care, 
afirmă misticul, are puterea de a influenţa puternic pe cel care îi stă în 
apropiere. Omul cade spontan sub vraja dorinței intense de eliberare, de 
a cunoaşte Adevărul cu orice preț, de a se ilumina spiritual. 

Au mai existat şi alți mistici în India care au încercat să construiască 
un obiect magic puternic cu o asemenea încărcătură energetică, încât să 
producă de la sine iluminarea. Dar au eşuat cu toţii, din diverse motive. 
Sadhguru spune că este primul care a reuşit să construiască un asemenea 
simbol sacru, după 18 ani de imense eforturi. 21 


21 https://www.youtube.com/watch?v=_vvdxwp Ykxs 

Sadhguru şi Dhyanalinga 


Ce înţeleg eu din toată povestea asta e că a sosit vremea când 
oamenii trebuie să se trezească în masă şi fără un efort special. Am 
observat că fenomenul se întâmplă deja în Occident, spontan, în tot mai 
multe persoane. Cu sau chiar fără preocupări spirituale! Desigur, în 
Orient, asta nu s-ar potrivi deloc, ci acolo e nevoie de mai multe poveşti şi 
magie şi multă devoțiune. Dar efectul e similar, fiind cel dorit de Absolut: 
iluminarea automată, lejeră, naturală (sahaja samadhi). 

S-au dus vremurile când discipolul trebuia să-şi petreacă întreaga 
viaţă alături de un maestru ca, în final, să aibă doar o străfulgerare din 
Realitate, care să-i devină apoi o amintire prețioasă. Astăzi, oamenii nu 
doar că se trezesc un pic, ci se eliberează definitiv de micul eu. Desigur, e 
nevoie de un efort, dar nu pentru iluminare, ci pentru a integra noua 
viziune a Realităţii în mintea-corp, cum se spune, să întruchipeze 
Conştiinţa divină. 


Din Voia Absolutului 


Acum, mi-aş nuanţa puţin afirmaţiile de mai sus. Există pe lume şi 
au existat mereu persoane care au luat contact cu realităţile superioare şi 
care s-au transformat profund -— mediumii spiritelor superioare, 
exploratorii astrali (OBE), cei reveniţi din moarte clinică (NDE), precum 
şi alte forme de „răpire în duh”. Sau oamenii care s-au născut cu o 
misiune spirituală. Sau care au înrădăcinată în ei omenia, bunul simţ, 

altruismul, compasiunea. Şi aceştia sunt reprezentanţi de cinste ai 
viitorului. 

Iluminarea poate îmbrăca forme mai puţin radicale, în care se 
păstrează rudimente ale eu-lui individual, dar mult domesticite sau 
fragmentate, încât nu mai reprezintă un pericol pentru nimeni — un ego 
mult diluat. Astfel de oameni fac Voia Domnului cu brio, chiar şi aşa, 
netreziţi pe deplin. Întruchipează spiritul chiar şi fără a-şi da seama. 
Primesc intuiţii şi informaţii, chiar dacă nu ştiu de unde. De fapt, cine ar 
putea şti?! Aşa este regia spectacolului lumii şi trebuie să acceptăm cum 
stau lucrurile. 

Deşi încă acţionează în vis, sunt de partea „bună”, adică lucrează 
pentru Dumnezeul binelui — care este un ideal, nu o fiinţă. Nondualismul 
radical nu partizanează cu nimic. Deci nu se opune acestui tip de 
„iluminare în vis” sau proces evolutiv. Şi nici ignoranței spirituale totale. 

Toţi iluminaţii pe care îi cunosc sau cărora le intuiesc caracterul nu 
sunt oameni răi, în niciun caz nu agreează lucrurile rele, urâte. Preferă 
spontan binele şi frumosul. Sunt oameni normali. Dar aceasta nu-i 
dovada că Absolutul ar fi identic cu Dumnezeul binelui. Nu. Sau că numai 
oamenii care nu sunt răi la suflet se pot ilumina. Nu. 

Sufletul este o metaforă, simbolizând Conştiinţa şi Voia Divină în 
creatură. De fapt, toate lucrurile sunt nişte simboluri, nişte idei divine, 
nu au o existenţă autonomă. 

Absolutul este fundalul pe care se desfăşoară filmul vieţii, cu bune şi 
cu rele. Totul a ieşit din Absolut şi iese continuu, şi binele, şi răul. Nu 
avem cum înţelege asta. Mintea omenească vrea să-i găsească o noimă şi 
nu are cum. 

Mintea nu poate înţelege nicidecum Iubirea necondiționată a 
Divinului pentru tot şi toate. Şi totuşi, înţelegem foarte bine dedicarea 
medicilor pe timpul războiului, care tratează atât militari din tabăra 
proprie, cât şi prizonierii din cea duşmană. Se pare că omenia în orice 
condiţii ar fi un ecou al acestei Iubiri necondiționate. Unii o critică cu 
rigoarea minţii, dar majoritatea oamenilor o simt aproape de suflet. 

Mintea găseşte nişte legi ale universului, dar sunt viziuni parţiale, 
contrazise de realitate la un moment dat. Şi asta, pentru că nu are acces 
la toate faţetele „Minţii Divine”. Creatura prinsă în Matrix nu-l poate 
înţelege din interiorul său. Singura ei speranţă este să iasă în afara lui ca 
să-l priceapă. 

Din păcate, este o speranţă iluzorie, după cum ne dovedesc 
iluminaţii (cei care au fost desprinşi din Matrix), care, spre surprinderea 

noastră, spun că nu ştiu nimic, nu pot explica nimic. Deşi sunt una cu 
Totul, nu ne pot lămuri misterul Creaţiei. Ce dezamăgitor! 

Asta ne sugerează că este practic imposibil transferul Ştiinţei 
cosmice către mintea umană limitată. Sau că nu există nicio ştiinţă, ci 
Creaţia este spontană, haotică, având alte caracteristici decât raţionale. 
Este imposibil să introduci un cub sau cilindru într-o coală plată de 
hârtie. Îl poţi doar schiţa pe baza unor convenţii grafice, folosind iluzii 
optice. 


Acesta e ADEVĂRUL 


25 iunie 2023 

NONDUALISM (pe Wikipedia) 


Am creat o nouă intrare în enciclopedia online Wikipedia cu 
numele "NONDUALISM".2 O puteţi compara cu versiunile în alte 
limbi, folosind meniul din dreapta-sus. 

Wikipedia este cea mai vastă enciclopedie online. Puterea ei provine 
din faptul că oricine o poate edita, chiar şi tu. Dar asta mai înseamnă şi 
că oricine poate interveni asupra textelor introduse de tine. Există o 
politică editorială şi anumiţi editori privilegiați, dar de obicei toate 
controversele se rezolvă prin consens. Deci este şi un experiment social 
foarte interesant. 

Reproduc mai jos versiunea mea originală. (30 iunie 2023) 


Nondualism 


Nondualismul sau nondualitatea este doctrina filosofică 
inspirată din trăirea mistică a „non-separării tuturor lucrurilor”, simţite 
ca făcând parte din acelaşi Întreg universal. Este descrisă, în diverse 
contexte, ca fiind „unirea omului cu Dumnezeu” sau „identitatea dintre 
văzut şi văzător” sau „interconexiunea tuturor lucrurilor” sau „dizolvarea 
eu-lui personal” etc. 


Etimologie 


Nondualismul este un termen provenit din sanscritul advaita (dvaita 
înseamnă dualism, dualitate, iar prefixul a- este negația sa). A apărut din 
necesitatea exprimării unui concept metafizic ce nu poate fi descris altfel. 

Orice descriere sau afirmaţie este o limitare a Realităţii, o separare a 
Ei în două: într-o parte, ceea ce se afirmă sau se delimitează şi în cealaltă 
parte, restul, orice altceva. Astfel, prin prefixul non-, negarea oricărei 
separări echivalează cu o afirmaţie totală şi absolută. Cu alte cuvinte, 
nondualismul se referă la Realitatea absolută, ultimă, în care nu există 
nicio separare reală între ceva şi altceva. 

În limbile europene se foloseşte curent şi sinonimul „nondualitate”. 
Conform uzanțelor limbii române, nondualitatea se referă la trăirea 
directă, mistică, experienţială a Absolutului, unicul fără secund; iar 
nondualismul este sistemul de gândire din jurul acestei experienţe. 


22 https://ro.wikipedia.org/wiki/Nondualism 

Astfel, se spune conștiința nonduală, dar controverse nondualiste. 
Specialiştii fac observaţia că există mai multe „nondualisme” sau școli de 
gândire nondualiste, dar o singură nondualitate. 


Definiţii 


Prin nondualitate, specialiştii (erudiţi şi mistici) se referă la: 

1) Conştiinţa pură, în care subiectul cunoscător şi obiectul 
cunoscut devin una, se topesc în actul cunoaşterii. 

În acest sens, pentru o descriere mai exactă a realităţii, dacă am 
putea, ar trebui să evităm substantivele şi să păstrăm numai verbele în 
vorbire; căci totul este dansul Vieţii, toate particulele atomice răsar chiar 
acum din „supa cuantică”, fără nicio cauză detectabilă. 

2) Identitatea dintre lumea fenomenală și Absolutul 
necreat. Deşi lumea este formată, în aparenţă, dintr-o multitudine de 
obiecte, fenomene, evenimente, totuşi, în realitate, toate sunt părticele 
dintr-o singură Substanţă fluidă sau Fiinţă. Totul este Unu fără secund. 
Toate sunt legate între ele, interconectate prin intermediul Unicului care 
le cuprinde pe toate şi care, de fapt, ESTE toate. 

Nu există perechile duale Dumnezeu-lume sau Dumnezeu-diavol sau 
minte-materie, sau Atman (spiritul individual) - Brahman (spiritul 
universal), ci toate sunt un Întreg nefragmentat. [Nota 1] 

Nota 1: «Atunci când doi oameni sau două naţiuni se luptă, Unimea se 
manifestă de ambele părţi, jucând diferitele roluri necesare pentru conflict. 
Conflictul este o modalitate prin care Unimea explorează viaţa — prin 
intermediul dualității şi prin faptul că doi oameni sau două naţiuni se urăsc sau 
se iubesc.» Ten Teachings for One World. Wisdom from Mother Mary (2013) 


Mesaj de la Maica Domnului prin mediumul Gina Lake, în traducerea lui 
Răzvan A. Petre, 2022 


3) Viziunea detaşată şi neutră, iubirea necondiționată a 
vieţii, cu bunele şi cu relele ei. Lupta contrariilor şi gândirea 
dihotomică nu sunt negate din punct de vedere practic, dar acestea 
limitează concepţiile de viaţă, impunându-ne să adoptăm neapărat o 
singură poziţie. Nondualitatea oferă o viziune de martor detașat, 
impersonală și nepartizană. 

Chiar dacă are preferinţele şi opiniile sale, înțeleptul nu le dă 
importanţă, fiindcă el nu-şi extrage identitatea profundă nici din opiniile 
sale, nici din profesia sa, nici din averea sa, nici din statutul social sau 
rolurile familiale şi din niciun alt rol efemer pe care trebuie să-l joace. 
[Nota 2] 

Nota 2: «Judecata dreaptă. Odată, a venit la Nastratin Hogea un prieten 
supărat pe un alt om. Atât de mult s-a plâns şi l-a vorbit de rău pe acel om, 
încât Hogea i-a răspuns: „Tu ai dreptate”. In ziua următoare, a venit la Hogea 
celălalt om şi l-a vorbit şi el de rău pe bărbatul care venise cu o zi înainte. 
Nastratin i-a răspuns şi lui: „Tu ai dreptate”. Nevasta lui Nastratin, care auzise 
judecata lui, l-a întrebat: „Ce judecată e asta, măi bărbate? Cum e posibil ca 
amândoi să aibă dreptate?” Hogea i-a răspuns: „Aşa-i. Şi tu ai dreptate”.» 
(Peripeţiile lui Nastratin Hogea, Editura Herald, 2019) 


4) Unirea mistică dintre om şi Dumnezeu. Specific 
nondualităţii este că dispare senzaţia de eu, de persoană autonomă şi 
separată de restul universului. În experienţele mistice de supraconșştiinţă, 
corpul fizic se dizolvă în Lumina divină. În starea de iluminare fără 
pierderea conştiinţei normale, corpul fizic e perceput a fi un obiect ca 
oricare altul, neaparţinând cuiva anume. Conştiinţa nu mai are un 
centru, un punct din care priveşte împrejur, ci se simte pretutindeni. 
Dispare graniţa dintre eu şi cosmos. 

Sinele individual — cu valenţele sale de conştiinţă-de-sine, liber- 
arbitru, egocentrism — este o iluzie (maya). Eul (anatta în budism sau 
anatman în hinduism) este doar un grupaj de stări trecătoare şi senzaţia 
iluzorie că acestea ar proveni dintr-un centru fix. Toate se întâmplă 
automat, nu ca urmare a voinţei unor agenţi separați de Întreg, deci nu 
există niciun „făptuitor” autonom. 

Nondualitatea este descrisă în mai multe feluri de către mistici 
diferiţi, din cauza naturii incomprehensibile a Absolutului, cât şi stadiilor 
psihice diferite în care se află fiecare (acelaşi mistic putând avea 
experienţe tot mai plenare, pe măsura trecerii anilor). [Ref. 1: Stadiile 
conştiinţei iluminate, cercetare de Jeffrey A. Martin, în traducerea lui 
Răzvan A. Petre, 2021] 

Absolutul nu poate fi înţeles de către rațiune, ci este perceput cu un 
alt simţ, non-mental, intuitiv. De aceea, deseori, descrierile nondualiste 
sunt paradoxale, oximoronice. Este şi acesta un motiv pentru emergenţa 
a mai multe doctrine nondualiste, în care se accentuează una sau alta 
dintre calităţile Absolutului, conform cu trăirile misticilor respectivi. 


Fenomenologie 


Nu ar fi existat nondualismul dacă n-ar fi existat oameni care să fi 
trăit nondualitatea. Ea este imposibil de înţeles şi chiar de imaginat nu 
pentru că ar fi complicată, ci dimpotrivă, fiindcă este mult prea simplă. 
Chiar şi cei care o descriu „din interior” afirmă că ceea ce spun este o 


RĂZVAN-ALEXANDRU PETRE - Eseuri pe teme spirituale 2023 pag. 189 


metaforă, o încercare neputincioasă, fiindcă nu există nicio noţiune 
comparabilă. De aceea, limbajul mistic seamănă de multe ori cu cel 
poetic. 

De aici a apărut şi expresia sanscrită neti-neti, adică „nici asta; şi nici 
asta”, negaţiile continuându-se la nesfârşit. Iar maestrul zen Harada 
Daiun Sogaku a spus, în același sens: «Zen înseamnă să vinzi apă lângă 
râu». 

În ciuda descrierilor diferite, se pare că există un nucleu comun al 
tuturor acestora, intuit ca fiind Realitatea fundamentală a existenţei, 
numit uneori şi Dumnezeu, natura de Buddha, unimea, natura originară, 
conştiinţa divină, mintea necondiționată, lumina divină etc. 

Experimentarea directă a nondualităţii se numeşte iluminare sau 
trezire nonduală, în limbaj occidental modern, pe lângă alte denumiri 
tradiţionale: prajna, bodhi, turiya, kensho, satori, gnosis, kenosis etc. 

Este diferită de alte „iluminări spirituale”, care sunt acele insight-uri 
personale, trăiri speciale, stări de conştiinţă modificată în care se 
păstrează eul — ele fiind resimţite ca o experienţă a „mea”, o revelaţie a 
„mea”, o beatitudine a „mea”. Tipic iluminării nonduale e că este 
impersonală. Totuşi, s-a raportat o gradaţie a stărilor de conştiinţă 
posibile, de la cele personale spre cele tot mai impersonale. [Vezi şi Ref. 
1] 

Trezirea nonduală este deseori definită, dezarmant de simplu, prin 
„a percepe ceea ce există”, ceea ce semnifică o percepţie pură, lipsită de 
reprezentările mentale pe care, de obicei, le asociem cu ceea ce 
percepem. Adică o simplificare la maximum a activităţii mintale, fără 
însă a pierde funcţiile normale şi capacitatea de a relaţiona cu mediul şi 
cu semenii. Este o integrare a abilităţilor umane obişnuite în cadrul unei 
viziuni mai vaste, a unei intuiţii metafizice dincolo de preocupările şi 
înțelegerea comună. 

Privind de la acel nivel, devine clar că reprezentările noastre mintale 
sunt iluzorii, ca un voal aruncat peste conţinutul realităţii. Noi nu 
percepem realitatea aşa cum este ea, golită de sensuri şi scopuri 
(svabhava-sunya), ci prin intermediul interpretărilor şi proiecţiilor pe 
care i le atribuim în minte. 


Diferenţa dintre extaz și iluminare 


Nondualiștii fac distincţie între o experienţă iluminatorie, care este 
o scurtă licărire a Absolutului, şi iluminarea stabilă sau eliberarea 
(moksha sau kaivalya în hinduism), care înseamnă trăirea continuă şi 
neperturbată a stării de iluminare pe tot parcursul vieţii. 

La rândul său, experienţa iluminatorie (samadhi) se poate întâmpla 
fie cu pierderea conştienţei normale (de obicei, în meditaţie yoghină), fie 
în stare de veghe (involuntar). 

Înțeleptul Ramana Maharishi a menţionat diferenţa fundamentală 
dintre kevala nirvikalpa samadhi şi sahaja nirvikalpa samadhi, care 
sunt două forme de unire cu Absolutul. [Ref. 2: What is Liberation 
According to the Teachings of Sri Ramana Maharshi? 23] Prima apare 
într-o stare contemplativă, cu ochii închişi şi cu pierderea contactului cu 
realitatea fizică, pe o durată limitată. A doua este păstrată pe tot 
parcursul zilei, fără niciun efort şi fără pierderea facultăţilor omeneşti 
normale. Cea din urmă se mai numeşte eliberare sau starea de jivan- 
mukta (cel eliberat cât încă este în viaţă). 

Kevala nirvikalpa samadhi este considerat extazul suprem în 
tradiţia yoga. El lasă o impresie extrem de puternică asupra omului 
respectiv. Trăirea are o intensitate gigantică, insuportabilă într-o stare de 
conştienţă normală. Totuşi, efectul energetic se diluează treptat, odată cu 
trecerea timpului, dacă experienţa nu se repetă. 

În al doilea caz, sahaja samadhi, omul se obişnuieşte treptat cu 
noua percepţie psiho-mentală, adaptată la posibilităţile organismului 
uman. Cum spune un koan Zen, «Înainte de iluminare, tăiam lemne şi 
căram apă; după iluminare, tai lemne şi car apă». Viaţa eliberatului 
continuă ca mai înainte, privită din exterior; dar viziunea interioară este 
radical şi definitiv schimbată. 


Controverse nondualiste 


Experiențele iluminatorii se pot ivi în timpul practicării anumitor 
metode spirituale sau ulterior lor. Dar pot apărea şi spontan, chiar la 
persoane care n-au urmat anterior o cale spirituală (cum a fost cazul 
autorului Eckhart Tolle sau cel al înţeleptului Ramana Maharishi). 

De asemenea, iluminarea nonduală poate fi uneori însoţită de 
ridicarea energiei Kundalini şi de fenomene energetice spectaculoase, nu 
toate plăcute. Totuşi, nondualitatea este o stare mai presus de orice 
fenomen sau energie, este fundalul necreat pe care apar toate 
manifestările Creaţiei. 

La ora actuală, există o dezbatere aprinsă între apărătorii tradiţiilor 
nondualiste şi iluminaţi apăruţi de aiurea, fără a fi urmat o cale 
spirituală. Primii susţin necesitatea pregătirii spirituale, urmând o 
tradiţie autentică şi practici contemplative, pentru a putea susţine şi 


23 http://www.albigen.com/uarelove/sahaja.htm 

înţelege copleşitoarea trăire nonduală. [Ref. 3: Neo-Advaita or Pseudo- 
Advaita and Real Advaita-Nonduality 24] Ceilalţi spun că nu e nevoie de 
metode sau eforturi spirituale, care oricum, de cele mai multe ori, nu dau 
rezultatele mult-promise — ci iluminarea nonduală este un act de graţie 
divină. [Ref. 4: Tony Parsons, The Divine Misconception: Traditional 
Advaita (Oneness) versus Neo-Advaita *] 

Mulţi iluminaţi recunosc faptul că nondualitatea este „calea fără de 
cale”, adică nu poate fi predată şi învățată, fiindcă nu se poate face nimic 
pentru a ajunge la ea — ea este deja totul, inclusiv căutarea ei; iar 
căutarea perfecțiunii presupune că ar exista ceva imperfect sau lipsă — or, 
paradoxal, totul este deja perfect aşa cum este. Şi totuşi, aceiaşi iluminaţi 
îi învaţă pe căutătorii spirituali ce să facă pentru a atinge şi ei această 
stare minunată. Este un alt paradox cu care ne întâlnim în nondualism, 
dar nu numai aici. [Nota 3] 

Nota 3: Şi în creştinism, unde se recomandă rugăciunea către 
Dumnezeu, se recunoaşte faptul că El ne cunoaşte dinainte toate nevoile. 


Rostul rugăciunii ar fi mai degrabă cel de a reveni cât mai des în contact cu 
Sursa fiinţei şi destinului nostru 


În era internetului, nondualismul a proliferat incredibil de mult. Mai 
mult chiar, învăţători nondualişti precum Eckhart Tolle şi Shunyamurti 
spun că este inevitabil ca nondualitatea să devină „credinţa” 
predominantă în viitor, răsturnând vechile religii. Tradiţionaliştii nu sunt 
de acord, citând spusele vechilor maeştri că iluminarea este extrem de 
rară, fiind cunoscuţi doar câţiva în istoria omenirii. Iar cei care afirmă că 
s-au iluminat privind un video pe YouTube sau în urma unei suferinţe 
personale se păcălesc singuri, pe baza unei experienţe superficiale. 

În ciuda eforturilor milenare ale unor tradiţii şi maeştri respectabili, 
fenomenul iluminării nonduale nu este nici previzibil, nici provocabil la 
voinţă, nici înţeles. Efectul psihologic este radical, dar variabil de la om la 
om, şi de aceea nu are aplicaţii practice generale (deşi există încercări 
lăudabile de a folosi învăţăturile nondualiste ca metodă psiho- 
terapeutică). 

În schimb, nondualismul poate fi adoptat de oricine ca filosofie de 
viață, posibile beneficii fiind împăcarea cu paradoxurile şi cu lipsa 
explicaţiilor logice. Una din manifestările egotice este întrebarea „de ce 
mi se întâmplă asta tocmai mie?”. Când această tendinţă obişnuită de 
acuzare şi victimizare se diminuează, înseamnă că eul a început să se 


24 https://www.enlightened-spirituality.org/neo-advaita.html 


25 http://www.advaita.org.uk/discourses/trad_neo/neo_parsons.htm 

dizolve, aşternându-se calmul înţelegerii că viaţa mea este o secvenţă 
dintr-un film infinit de complex (lila), în care Divinul este, simultan, 
regizorul, actorul şi spectatorul. Şi, ca filmul să fie interesant, trebuie să 
conţină contraste, tensiuni şi rezolvări. 


Aspecte psihologice 

Nu toţi oamenii care au parte de o trăire iluminatorie de mai lungă 
durată se pot adapta la ea, în special dacă nu au avut informaţii 
prealabile despre nondualitate, nu şi-au dorit-o niciodată şi, pur şi 
simplu, nu se simt bine în ea. Unii se adresează psihiatrilor sau 
psihologilor pentru a-i readuce la „normal!”. Astfel, iluminarea nonduală 
a fost încadrată şi ca boală psihică, sub numele de tulburare 
disociativă de depersonalizare-derealizare. 

Într-adevăr, iluminarea nonduală înseamnă pierderea sau dizolvarea 
eu-lui personal, însoţită apoi de senzaţia că lumea este ireală şi reală în 
acelaşi timp. Când această trăire se prelungeşte pe durata a săptămâni 
sau luni, poate deveni inconfortabilă. Totuşi, dacă se depăşeşte stadiul de 
disconfort iniţial, înțelegând fenomenul grandios care se desfăşoară în 
corpul-minte, şi se produce adaptarea la noul regim de funcţionare 
psihică, atunci apare o mare uşurare, seninătate, senzaţie de libertate 
nemăsurată, iubire necondiționată a tuturor manifestărilor vieţii. 

Fiindcă, odată cu eul, dispare automat şi senzaţia de făptuitor [Nota 
4], este foarte posibil să înceteze și unele sentimente neplăcute precum 
plictiseala, ruşinarea, regretele, vina, anxietatea şi alte emoţii negative. 
[Ref. 5: Vezi Richard Sylvester, I Hope You Die Soon. Words on Non- 
duality and Liberation, Non-Duality Press (2017), Sper să mori curând. 
Cuvinte despre nondualitate şi eliberare, traducere de Răzvan A. Petre, 
2023] 

Nota 4: Acţionezi fără a avea senzaţia că ai fi făptuitorul, corpul-minte 
simțindu-se un simplu instrument în mâna Divinului. In hinduism, acest ideal 
este numit nishkama karma, iar în taoism, wei wu wei (non-acţiunea în 
acţiune). 

În urma unui scurt episod iluminatoriu, omul rămâne perplex. Apoi, 
amintindu-și de starea trăită, unică şi incomparabilă, poate că va dori să 
o retrăiască, simțindu-se acum frustrat de lipsa ei. Dacă iluminarea nu se 
va repeta, este posibil să apară o depresie adâncă, cunoscută în literatura 
spirituală ca „noaptea neagră a sufletului”. Nondualiştii spun că, mai 
curând, aceasta este semnul agoniei eu-lui, un proces de moarte psihică, 
la care acesta asistă neputincios şi trist. 

Din alt punct de vedere, nondualiştii afirmă că sclipiri de 
nondualitate avem cu toţii în fiecare zi, dar nu le dăm atenţie. Se 
întâmplă, de pildă, atunci când rămânem câteva clipe privind în gol, fără 
gânduri, într-o stare de transă; sau atunci când avem o inspiraţie artistică 
şi ne lăsăm purtaţi de ea, uitând de propria persoană. 

Totuşi, din obişnuinţă, revenim la vechea conştiinţă-de-sine, singura 
stare în care ni se pare că avem un control asupra realităţii, deci o 
relativă siguranţă. Exact această iluzie de control ne provoacă tuturor o 
surdă sau mai acută suferinţă: insatisfacţia de a avea un eu (numită 
sankhara-dukha în budism, conform primului adevăr nobil), manifestată 
prin senzaţia constantă că ceva lipseşte, că ceva nu e în regulă, că ceva 
trebuie corectat. [Nota 5] 

Nota 5: Alegoria selfie-ului. Când mă filmez singur cu telefonul 
inteligent, imaginea mă imită perfect în vorbe şi gesturi, dar nu sunt chiar eu, 
Fiinţa. Este bidimensională, diferită de cum exist eu în realitatea 
tridimensională, mai având şi imperfecţiuni de filmare. lar pentru a-mi alege 
versiunea cea mai bună de pus pe internet, mă înregistrez de mai multe ori. 

Pe baza acestei comparatii, se poate spune că omul-selfie sau sinele uman 
este incomplet, neliber, ireal. Este incomplet, pentru că nu prezintă toate 
versiunile Fiinţei şi nici activităţile Ei când nu se filmează. Este neliber, 
deoarece copiază 100% din ceea ce face şi spune Fiinţa. Este ireal, existând 


numai atâta timp cât este aprins ecranul. Prin contrast, singură Fiinţa este 
reală, liberă, completă. 


Critici 


* Deseori, nondualismul este acuzat că ar fi nihilist, agnostic şi 
fatalist. Nondualiştii radicali demontează astfel criticile [Ref. 6: 
Nondualism radical şi iluminaţi neo-advaita 26]: 

Din experienţa tuturor iluminaţilor, Absolutul este vid, lipsit de orice 
calităţi. Acesta „visează” universul în mod neîntrerupt, care, prin urmare, 
este real şi ireal, în acelaşi timp; ca şi un vis, este real pentru personajul 
din vis, dar ireal la trezire. 

A percepe irealitatea sau iluzia lumii înseamnă înţelepciune; a fi 
îndrăgostit de ea, deşi vezi că-i vis, un vis lucid, înseamnă fericire. Dar 
acest tip de fericire poate apare numai în lipsa unui eu, este o beatitudine 
a nimănui. Moralitatea survine automat din această seninătate; şi, 
oricum, ea nu poate fi impusă, din moment ce nu mai există un ego bazat 
pe frică. 


26 https://www.spiritus.ro/RAZVAN/nondualitate-radicala.htm 

Trezirea nonduală înlătură voalul ignoranței metafizice (avidya, 
percepţia greşită a realităţii), dar contrar speranţelor eu-lui, nu oferă o 
înţelegere a tainelor creaţiei. [Nota 6] Iluminarea nu oferă nimic 
persoanei şi, de obicei, nu are nicio legătură cu puterile paranormale. 
Mintea nu progresează în cunoaşterea anterioară, ci dimpotrivă, 
realizează că tot ce ştia era fals. 


Nota 6 


« Eu nu strivesc corola de minuni a lumii 
şi nu ucid 
cu mintea tainele, ce le-ntâlnesc 
în calea mea 
în flori, în ochi, pe buze ori morminte. 
Lumina altora 
sugrumă vraja nepătrunsului ascuns 
în adâncimi de întuneric, 
dar eu, 
eu cu lumina mea sporesc a lumii taină - 
şi-ntocmai cum cu razele ei albe luna 
nu micşorează, ci tremurătoare 
măreşte şi mai tare taina nopţii, 
aşa îmbogăţesc şi eu întunecata zare 
cu largi fiori de sfânt mister 
şi tot ce-i neînțeles 
se schimbă-n neînţelesuri şi mai mari 
sub ochii mei- 
căci eu iubesc 
şi flori şi ochi şi buze şi morminte. » 


Lucian Blaga, „Eu nu strivesc corola de minuni a lumii” 


Dar asta nu înseamnă că omul îşi pierde abilităţile, amintirile şi 
cunoştinţele. Dimpotrivă, poate deveni mult mai inspirat, fiindcă nu mai 
este încorsetat de ego. Omul obişnuit consumă multă energie menţinând 
iluzia unui eu separat, iar când aceasta se destramă, toată acea energie 
devine disponibilă pentru creativitate. 

În starea de iluminare, este evident că nu există altceva decât 
Unimea, care se manifestă în toate aspectele lumii şi prin toate creaturile. 
Nu doar că nu există liber-arbitru, ci chiar mai „grav” pentru ego: nu 
există nicio fiinţă separată care ar putea avea mai multă sau mai puţină 
libertate. 

Libertatea este inerentă Unimii şi numai omul care se simte una cu 
totul trăieşte libertatea divină, singura reală. [Vezi şi Nota 5] 

* O altă obiecţiune raţională este următoarea: Dacă este adevărat că 
eul nu există, atunci de ce învăţăturile nondualiste propun diverse 
metode de a scăpa de el? 

Răspunsul este că învăţăturile, ca şi senzaţia de persoană separată şi 
orice altceva, fac parte din marea Iluzie dualistă. Ele joacă un rol 
„salvator” pentru a contra „suferinţa” în această piesă de teatru cosmic 
(lila). Deşi eul nu există în realitatea ultimă, efectele sale aparente există. 
Dispariţia eu-lui nu înseamnă altceva decât dispariţia aparenţelor odată 
cu dezgolirea adevărului. 


Nondualitatea în tradiţii 


Diverse teorii şi concepte legate de nondualism şi de conştiinţa 
nonduală sunt prezente într-o mare varietate de tradiţii religioase şi 
filosofii. Deşi sistemele metafizice pot diferi, ele se referă la o experienţă 
similară. Dintre ele, menţionăm următoarele tradiţii şi concepte: 

e Ascetismul indian anterior budismului şi hinduismului, aşa cum ne 
este prezentat în Upanişade, care a pus bazele Vedantei. 

e Budism: 

e Conceptele de nirvana şi de minte luminoasă. 

e Conceptul de shunyavada al şcolii Madhyamaka, care susţine că 
nu există nicio separare reală între samsara şi nirvana. 

e Conceptul de vijnanavada al şcolii Yogachara, care susţine că nu 
există nicio distincţie între subiect şi obiectele percepute de acesta. Mai 
susţine că nu există altceva decât conştiinţă. 

e Conceptul de tathagatagarbha, care susţine că toate fiinţele deţin 
potenţialul de a deveni Buddha. 

e Budismul Vajrayâna, inclusiv tradiţiile tibetane Dzogchen şi 
Mahamudra. 

e Budismul est-asiatic precum Zen şi Huayan, mai ales cu 
conceptele lor de minte goală şi interconexiunea sau codependenţa 
tuturor lucrurilor. 

e Hinduism: 

e Şcoala Advaita Vedanta a lui Shankara, care învaţă că singura 
realitate este Conştiinţa pură, lumea fiind ireală (maya). 

e Formele nondualiste de Tantra hindusă, care includ Shivaismul 
din Kashmir şi Shaktismul. Au o viziune similară cu Advaita, cu diferenţa 
că ele învaţă că lumea nu este ireală, ci o manifestare reală a Conştiinţei. 


RĂZVAN-ALEXANDRU PETRE - Eseuri pe teme spirituale 2023 pag. 196 


e Formele moderne de Hinduism care predau mai ales Advaita, 
precum şi sfinţi indieni moderni precum Ramana Maharishi şi Swami 
Vivekananda. 

e Taoismul, care învaţă că există o singură forţă subtilă universală 
sau putere cosmică creatoare, numită Tao. 
e Religii avraamice: 

e Misticii creştini care promovează experienţa nonduală, precum 
Meister Eckhart şi Juliana din Norwich. Scopul acestui nondualism 
creştin este de a aduce credinciosul mai aproape de Dumnezeu şi a 
realiza unirea cu Divinitatea. 

e Sufismul din islam 

e Cabala din iudaism 

e Tradiţii occidentale: 

e Neoplatonismul învaţă că există o singură sursă a întregii 
realităţi, Unicul. 

e Gnosticismul 

e Filosofi occidentali precum Hegel, Spinoza şi Schopenhauer, 
fiecare susținând diverse forme de monism filosofic şi idealism. 

e Transcendentalismul american, mişcare influenţată de 
idealismul german şi religiile Indiei. 

e Teosofia 

e Mişcarea New Age 


Nondualişti din diverse timpuri și locuri 


Iată câțiva gânditori, scriitori şi artişti aparținând de diverse tradiţii 
religioase, politice şi culturale, care au exprimat în operele lor idei 
nondualiste. 


Gânditori occidentali antici şi medievali 


e Parmenide (Grecia, sec. 5 î.Hr.) 

e Heraclit (Grecia, sec. 5 î.Hr.) 

e Plotin (Grecia, sec. 3 î.Hr.) 

e Marguerite Porete (Franţa, ?-1310) 

e Meister Eckhart (Germania, cca. 1260-1328) 
e Juliana din Norwich (Anglia, cca. 1343-1416) 


Gânditori occidentali moderni 


e Baruch Spinoza (Olanda, 1632-1677) 
e Georg W. F. Hegel (Germania, 1770-1831) 

e Friedrich W. J. Schelling (Germania, 1775-1854) 
e Arthur Schopenhauer (Germania, 1788-1860) 

e Ralph Waldo Emerson (SUA, 1803-1882) 

e Friedrich Nietzsche (Germania, 1844-1900) 

* William James (SUA, 1842-1910) 

e Bertrand Russell (Anglia, 1872-1970) 

e Richard Buckminster Fuller (SUA, 1895-1983) 

e Ludwig Wittgenstein (Austria, 1889-1951) 


Gânditori şi maeştri orientali 


e Yajnavalkya (India, sec. 7 î.Hr.) 

e Lao Tsî (China, sec. 6 î.Hr.) 

* Gautama Siddhartha, „Buddha” (India, sec. 5 î.Hr.) 
e Chuang Zi (China, sec. 4 î.Hr.) 

e ISUS din Nazaret, „Cristos” (Israel, 1-33) [Nota 7] 


Nota 7: Afirmaţii ale lui Isus ivite din Conştiinţa nonduală, strecurate prin 
Evanghelii în limbajul vremii: „Eu şi Tatăl suntem una.” (loan 10:30) „Fericiţi cei 
săraci cu duhul, că a lor e Impărăţia Cerului” (Matei 5:3) „Impărăţia Cerului 
este înăuntrul vostru” (Luca 17:21) „Nu vă îngrijoraţi de ziua de mâine; căci 
ziua de mâine se va îngrijora de ea însăși. Ajunge zilei necazul ei.” (Matei 
6:34) „Căci, celui ce are, i se va da; dar, de la cel ce n-are, se va lua și ce are. 
(Marcu 4:25) „Oricine va căuta să-şi scape viaţa o va pierde şi oricine o va 
pierde o va găsi.” (Luca 17:33) 

e Nagarjuna (India, sec. 2-3) 

e Gaudapada (India, sec. 6) 

e Adi Shankara (India, sec. 8) 

e Rumi (Anatolia, 1207-1273) 

e Wang Yangming (China, 1472-1529) 

e Ramakrishna (India, 1836-1886) 

e Swami Vivekananda (India, 1863-1902) 

e Ramana Maharishi (India, 1879-1950) 

e Meher Baba (India, 1894-1969) 

e Nisargadatta Maharaj (India, 1897-1981) 

e Jiddu Krishnamurti (India, 1895 - SUA, 1986) 
e Osho Rajneesh (India, 1931-1990) 

* H. V. L. Poonja, „Papaji” (India, 1910-1997) 
e Maharishi Mahesh Yogi (India, 1918-2008) 


Scriitori și conferentiari 
e Henry David Thoreau (SUA, 1817-1862) 
e Herman Melville (SUA, 1819-1891) 

e Walt Whitman (SUA, 1819-1892) 

e Khalil Gibran (Liban, 1883 - SUA, 1931) 

e Aldous Huxley (Anglia, 1894-1963) 

e Alan Watts (Anglia, 1915 - SUA, 1973) 

e Clarice Lispector (Ucraina, 1920 - Brazilia, 1977) 
e Jean Klein (Germania, 1912 - SUA, 1998) 

e Richard Bach (SUA, 1936-) 

e Neale Donald Walsch (SUA, 1943-) 


Maeștri spirituali contemporani 


e Chogyal Namkhai Norbu (Tibet, 1938-) 
+ Pema Chödrön (SUA, 1936-) 

e Byron Katie Mitchell (SUA, 1942-) 
e Francis Lucille (Franţa, 1944-) 

e Eckhart Tolle (Germania, 1948-) 

e Ken Wilber (SUA, 1949-) 

e Sri Mooji (Jamaica, 1952-) 

e Madhukar (Germania, 1957-) 

e Rupert Spira (Anglia, 1960-) 

e Shunyamurti (SUA, ?-) 

e Adyashanti (SUA, 1962-) 

e Jeff Foster (Anglia, 1980-) 


Scriitori, conferenţiari români recenți 


e Ilie Cioară (1916-2004) 
e Ionuţ Spiridon, „Atmaji” 
e Laurenţiu Marga 

e Marius Creţu 

e Cătălin Manea 

e Marius Mihai Lungu 

e Cristian Cotea 

e Laura Averchi 

* Paul Avram, "Tukaram" 
e Alexandru Răduță 

DE VORBĂ CU O NUCĂ TARE 


- Văd că te interesează nondualismul şi iluminarea. Uite, am scris o 
poezie despre ego: 
Eul e poveste 
Poveştile sunt neuronii eului, 
comunicând cu mii de alte poveşti. 
La ceasul de odihnă 
imaginaţia se stinge, ca într-o pană de curent, 
poveştile se stafidesc, 
sinapsele se desprind, 
eul se stinge. 
Acum el e poveste. 
- Interesant. Mai ai vreuna? 
- Desigur. la ascultă: 
Planşa anatomică a eu-lui 
se decolorează la soare, 
contururile se estompează 
până dispar. 
Rămâne coala albă, lucioasă. 
Ce poate fi mai frumos 
decât o coală alb-strălucitoare, 
imaculată, fără schiţe stângace pe ea!? 

- Frumos... Dar ce-ai zice dacă eul nu există? 


- Pffu! Cum să nu existe?! Toată lumea vorbeşte despre el. Psihologia o 
face admirativ; spiritualitatea, peiorativ. Uneori, invers, dar oricum, este un 
subiect la modă. Dacă n-ar fi, nu s-ar povesti. 


- Ascultă-mă puţin... Eul este o iluzie. O celebră fantomă, pe care 
însă n-a văzut-o nimeni. Ca monstrul din Loch Ness. 

- Şi atunci, cine e de vină pentru ignoranta sau adormirea oamenilor? 

- Nimeni. De ce cauţi neapărat un vinovat? 


- Ca să găsim salvarea din această situaţie neplăcută. Altfel cum? Dacă 
eul n-ar fi existat, trebuia inventat. 


- Dar ştii că iluminaţii afirmă că nu există niciun eu. 


- Tot ei vorbesc ce bine ar fi să scăpăm de eul individual, de senzaţia de 
separare. Deci eul există. 

- E inventat din vorbe, cum bine spuneai, un fel de ţap ispăşitor. Nu 
există în mod real, e doar un fel de a ne exprima. E un fenomen natural, 
precum ploaia sau vântul. Nu e nimeni vinovat şi nu poate face nimeni 
nimic. Când vântul aduce nori, e înnorat şi plouă. Dar tot vântul alungă 
norii şi se înseninează. 

- Vrei să spui că trebuie să suportăm norii ăştia grei sub care trăim? 

- Ce altceva am putea face?! 

- Dar sunt atâţia învăţători care ne predau metode minunate. 

- Da, cum să ne ferim de ploaie şi de vânt. Sunt metode utile, într- 
adevăr. Dar nu putem alunga norii cu ele. 


- Poate dacă ne rugăm la Soare! Unii spun că metoda lor face chiar şi 
minunea asta: ne scapă de eu. 


- E doar o speranţă şi atât. N-avem unde scăpa, tot aici rămânem. 
Pentru asta am fost creaţi. 

- Eşti un negativist, un deziluzionist! 

- O, ce cuvânt frumos, „dez-iluzionist”! Similar cu „dez-văţător”. 

- Mai bine ai alunga norii... 

- Pot alunga numai iluzia că norii sunt răi. Şi învăţătura că ai putea 
face ceva împotriva lor. Deci sunt realist. 

- Bun. Şi ce-mi oferi? 

- Luciditatea. Totul e Dumnezeu, deci şi fenomenele neplăcute. În 
egală măsură cu cele plăcute. Fiecare om este o expresie a Conştiinţei, cu 
toate limitele sale. 

Poate că ar trebui să slăvim şi limitările omeneşti, căci prin ele vrea 
Conştiinţa să experimenteze viaţa. Dacă ar fi vrut, ne-ar fi făcut pe toţi 


desăvârşiţi. Dar atunci, n-ar fi avut toată această diversitate de trăiri. De 
suferinţe şi extazuri. Eul este o personificare a mărginirii voite. 


- Îl văd altfel. E pricina unor bariere de percepţie. Prin iluminare, 
Dumnezeu ni le ridică. 


- Şi cine ni le-a coborât peste ochi, nu tot Dumnezeu?! 

- Totuşi, fără Graţia Lui, nu ar exista iluminare şi iluminati... 

- Oamenii iluminaţi nu diferă de ceilalţi, aşa că nici iluminarea nu e 
reală, după cum nu există nici eul. 

- Acum desfiinţezi şi psihologia, şi spiritualitatea. 


- Şi care-i problema? 

- Păi, am petrecut atâta timp lămurindu-mă că există un eu de care 
trebuie să scap. Ar însemna că m-am hrănit cu minciuni până acum. 


- Da, şi ce-i cu asta?! Ţi-au ţinut de foame, foamea metafizică. Poate 
că a sosit clipa să renunţi la mâncare. 


- Ce vrei să spui, să ţin post? 


- Posteşte de poveşti şi idei fanteziste, dacă poţi! Am tot repetat, dar 
văd că-ţi mai trebuie: Nu există niciun eu individual. Aşa că nu ai cu cine 
să lupţi. Tu eşti Cel care l-a inventat, dar numai ca idee. Renunţă la 
această idee. 


- Care idee? 


- Te faci că nu pricepi, şmecherule! Uite, o să-ţi vorbesc ca la şcoală: 

Fiecare om este o expresie a Divinităţii pe Pământ. Clar? 

Expresiile Sale diferă între ele şi diferă de-a lungul timpului. Clar? 

Un mod de a diferi este prin luciditatea metafizică sau trezirea 
spirituală. Clar? 

Când omul se trezeşte spiritual, are o altă viziune asupra vieţii, dar 
viaţa continuă conform planificării. Viaţa exterioară continuă identic, dar 
viaţa interioară se modifică radical. Clar? 

În acest fel, Conştiinţa îşi oferă Sieşi o experienţă nouă, diferită de 
cea dinainte. Clar? 

Iluminarea în sine nu aduce nimic nou Conştiinţei, căci este starea 
Ei naturală. Dar este interesată de modul unic prin care creatura reflectă 
infinitul, îl asimilează în structura sa mărginită. Clar? 


- Aicea, nu prea... 


- Conştiinţa testează la nesfârşit, în variate combinaţii, cum poate o 
creatură limitată să înţeleagă şi să exprime o asemenea enormitate, 
vastitate, infinitate, care este totodată, nimic, vid, zero. Asta-i tot şpilul 
cu iluminarea sau trezirea nonduală, ca să mă exprim nemţeşte. 

Exagerând un pic dramatic: pura Conştiinţă este incomensurabilă cu 
imperfecta creatură. Şi totuşi, Divinul îşi pune la încercare propria 
creaţie, să vadă cum se descurcă în această situaţie imposibilă. Şi, într- 
adevăr, de fiecare dată, apar alte efecte. Fiecare iluminat se comportă, 
percepe, înţelege, exprimă în mod original aceeaşi unică Perfecţiune 
indescriptibilă. 

- Şi, mă rog, de ce nu ne-am născut direct iluminati? 


- Ca să avem şi celălalt tip de experienţe, specifice adormirii 
spirituale. Cum s-ar zice, suntem nişte instrumente ale curiozităţii lui 
Dumnezeu. În fiecare om, cel care are simțăminte este Dumnezeu. Chiar 

şi când omul îl huleşte pe Dumnezeu, este tot Dumnezeu cel care Se 
huleşte singur. 


- Greu de înţeles... 


- Dumnezeul religiei este un concept limitat, făcut pentru oameni 
limitați. Este normal să suscite contestări şi revolte, din când în când. 
Singurul şi adevăratul Dumnezeu este Sursa, Originea, Conştiinţa, Tao, 
care este nondual, adică nu are două laturi opuse — bine şi rău, corect şi 
greşit, normal şi ciudat ş.a.m.d.. El este Totul, absolut Tot Ce Există, 
adică şi bun, şi rău; şi mărginit, şi infinit; şi ignorant, şi înţelept; şi 
obiecte, şi fiinţe; şi subiect, şi obiect; şi substanţă, şi energie etc. Omul cu 
adevărat pios este cel care Îl vede pe Dumnezeu pretutindeni, şi nu 
numai în lucrurile plăcute sau frumoase sau aşa-zis „sacre”. 


- Nu poţi spera la Graţia unui Dumnezeu care te priveşte aşa, ca pe un 
obiect, impersonal... 


- Dumnezeu este o Compasiune infinită, dar impersonală. Însă nu o 
poţi percepe cu mintea. De aceea, la pachet cu ego-ul, ţi s-a dat şi 
speranţa, pentru a-i suporta greutatea. Însă, dacă dispare iluzia, nu mai 
ai nevoie de speranţă. Percepi că totul e Iubire şi nu-ţi mai trebuie nimic 
auxiliar. 

După cum spuneam, asta nu-i uşor de înţeles sau de asimilat în 
structura inerent limitată a omului. E o provocare, pe care Conştiinţa şi-o 
asumă, fie că trece de ea cu succes, fie că nu. Nu o va judeca nimeni dacă 
ratează adevărul, cum, de altfel, o şi face de cele mai multe ori. Nu există 
nimeni şi nimic în afara Ei. Îşi oferă toată eternitatea să experimenteze 
orice, în mod spontan şi jucăuş. 

- Şi cu ce mă ajută asta pe mine? 


- Pffuu! Văd că ne întoarcem de unde plecarăm. Care „mine”?! Tu nu 
exişti ca un „eu” distinct de Conştiinţa universală! Tu eşti Dumnezeu. 
Care Te-ai restrâns temporar în această formă. 

- Ideile astea nu mi se potrivesc. Eram mulţumit să ştiu că am un ego, de 
care trebuie să scap cumva ca să-mi fie mai bine. Lucrurile erau clare: exista 
un vinovat şi o cale de a scăpa de el. Mai trebuia doar s-o pun în aplicare. 


Când, ai venit tu cu ideea asta că „nu există niciun eu”. Şi m-ai lăsat fără 
obiectul muncii spirituale, descumpănit. 


- Şi, cu metoda ta, ce ai obţinut? 

- Mici progrese, dar nimeni nu spune că-i uşor, trebuie să continui până 
reuşeşti. 

- Îţi spun că-i mult mai simplu: renunţă la căutare, dacă poţi. Tu eşti 
deja Acela pe care ÎI cauţi. 


RĂZVAN-ALEXANDRU PETRE - Eseuri pe teme spirituale 2023 pag. 203 


- Sincer să fiu, nu ştiu ce caut. Ştiu doar că vreau să-mi fie bine, cât mai 
bine, maximum de bine. Şi am găsit nişte promisiuni în acest sens, în religie, 
în spiritualitate... 


- Renunţă la speranţa că vei ajunge undeva. Eşti deja acolo unde 
doreai... 


- Bine, dacă zici tu... Hai să-ţi mai recit o poezie: 


Deconstructivism 
Eul absoarbe prin toţi porii 
poveşti 
care se transformă în sânge 
hrănitor pentru senzaţia de individ. 
Când eul explodează, 
pereţii sunt împroşcaţi 
cu poveşti 
care se preling, maronii, 
pierzându-și realismul, 
sleite de pereţi. 


- Ce tare! Eşti un aprig luptător împotriva ego-ului... Numai că, nu 
uita, însuşi ego-ul din tine este luptătorul. Când dispare el, dispare orice 
luptă împotriva a Ceea Ce Este. 


- Dar până va dispare, trebuie să mă împotrivesc tendinţelor egotice, nu? 


- Eşti prins într-un cerc vicios. Când crezi că ai luat-o pe calea cea 
bună, nu faci decât să se îndepărtezi de destinaţie. Pe orice cale ai merge, 
doar te distanţezi de centru, de Tine. Ar fi de ajuns să stai liniştit şi să te 
contempli aşa cum eşti, în agitația Ta fără rost, în aparenta Ta 
imperfecţiune... 


- Gata. Nu-ţi mai recit nimic. 
- Atunci, îmi dai voie să spun şi eu o poezie? 
- Fie. Să ne împăcăm pe tărâmul artei... 


- Poetiv 


Pentru râmă, 
peştele e un monstru mitologic. 
Pentru pescar, 
e un prânz optimist. 
Nu-i nici negativ, nici pozitiv. 
E poetiv. 

Peştele-i un ornament viu 
care unduie apa 
ca o pensulă alunecând pe tablou. 


De ce nu sunt treziţi și ceilalţi? - traducere din Jed 
Mckenna 


(fragment din cartea Spiritual Incorrect Enlightenment (2004), cap.2 „California 
Dreaming”) 


«Chestia cu adevărat ciudată despre Trezire nu-i că eşti treaz; ci că 
ceilalţi nu sunt. Ei merg şi vorbesc într-o stare de visare; iar unii dintre ei chiar 
declară solemn că sunt decişi să se trezească, în timp ce fac tot posibilul în 
sens contrar. Ai stat vreodată lângă un somnambul care îşi ţinea ochii larg 
deschişi pe când meşterea ceva şi chiar discuta? E destul de straniu. Acum, 
închipuie-ţi că întreaga lume este aşa. E ciudată şi te simţi singur, dar mai mult 
de atât, e suspectă. Nu prezintă credibilitate. E nedemnă de încredere. 


Pot interacţiona într-o anumită măsură cu somnambulii, dar ei vorbesc 
dintr-o lume de visare pe care eu nu o percep şi de care îmi amintesc doar 
vag. Ei ar putea spune că vor să se trezească, dar devine repede clar că 
noţiunea lor despre trezire provine din lumea lor de visare, însemnând că sunt 
dispuşi să facă orice atâta timp cât nu le tulbură picoteala. Câinele de pază 
numit ego este permanent vigilent şi muşcă. Se spune că somnambulii devin 
violenti dacă încerci să-i trezeşti; o paralelă curios de nimerită.» 


3 iulie 2023 

VIAŢA E DEGEABA 


„Trăim ca să fim fericiţi”, spun învățătorii spirituali. Dar are 
fericirea vreo utilitate? 


Dumnezeu absurd 


Dumnezeu există şi e numai Iubire. Dar nu-i nici drept, nici 
bun, nici moral. Despre asta am vorbit în diverse alte articole. 

Dumnezeu este unic, pentru că este Tot ce există, vizibil şi invizibil. 
Totuşi, poate fi mai lesne înţeles dacă ni-L închipuim aşa cum descriau 
grecii antici Olimpul: ca o gaşcă de zei, care uneori nu se înțelegeau între 
ei. Sau cum descriu indienii cele nouă (sau zece) Zeiţe cosmice: o 
diversitate de personalităţi divine. 

Altfel, dacă îl privim pe Dumnezeu ca pe o singură persoană 
(monoteism), este clar că are o personalitate disociată, cu mari tulburări 
de comportament. Şi vom înnebuni încercând să-L înţelegem. Sau, dacă 
susţinem sus şi tare că L-am înţeles, înseamnă că am înnebunit deja. 

Ca să evităm acest risc, ori Îl privim ca pe o multi-persoană 
(politeism), ori ca pe o non-persoană (nondualism), ori Îl ignorăm 
complet (ateism). 

Pe căile spirituale (monoteiste), noi fie adorăm un Dumnezeu pe 
care nu-L înțelegem, fie încercăm să-L înţelegem fără a-L iubi, fie Îi 
oferim faptele noastre de teama karmei. Compasiunea universală şi 
necondiționată a Totalităţii (ananda) nu poate fi pricepută şi nici imitată. 
Doar trăită direct, prin iluminare. 

Dumnezeu este inteligent, dar irațional. Adică, El clădeşte lumea 
cu foarte multă inteligenţă, dar fără niciun scop. Or, a pregăti migălos 
ceva fără nicio consecinţă nu-i deloc raţional, conform criteriilor umane. 
Ar fi ca acele invenţii inutile 27. În plus, neavând niciun ţel, scenariul se 
poate modifica oricând în moduri imprevizibile, absolut liber. Iar asta dă 
peste cap toată aparenta raționalitate de până atunci. 

De unde ştim asta? Simplu. Uită-te la viaţa ta. Ţi se pare că are vreo 
noimă, că te conduce undeva?!... 

Să zicem că, de complezenţă, vei spune „da”; privind în urmă, 
observi că viaţa a „conspirat” să te aducă în situaţia de acum. E adevărat, 
nu puteai ajunge în alt loc decât ăsta de acum. Dar este o situaţie 


27 https://incredibilia.ro/17-inventii-absurde-si-caraghioase-din-secolul-trecut/ 

„ideală”? Chiar nu puteai obţine mai mult de la viaţă?! Atâta efort şi 
inteligenţă investită doar pentru această stare precară?!... 

E clar că viaţa ţi se poate sfârşi în orice moment. Orice clipă te poate 
prinde pe picior greşit şi, într-o fracțiune de secundă, trebuie să-ţi faci 
rezumatul: ce ai realizat şi ce regreti. Îţi vei da seama că realizările sunt 
minore, nesemnificative, iar regretele te pot copleşi: că ai fi putut face 
mai mult, mai frumos, mai bine. Că nu ţi-ai folosit îndeajuns mintea şi 
voinţa şi inima. 

Nu te lăsa păcălit de propaganda socială: „Orice om să planteze un 
pom, să clădească o casă, să crească un copil”. Ce, dacă ai făcut tot ce „se 
cădea”, te simţi pe deplin realizat, eşti gata să mori acum?! Fii sincer cu 
tine! 


Vei dispărea fără urmă 


«Deşertăciunea deşertăciunilor, toate sunt deşertăciune. » 


Aşa spunea Ecleziastul cu mii de ani în urmă şi a rămas scris în 
Biblie, ca şi în cugetele oamenilor. Toţi vom ajunge la aceeaşi concluzie. 
Dar, până atunci, ne amăgim că mergem undeva, că vom ajunge la o 
destinaţie. 

Ei bine, nu. Nu vom ajunge nicăierea. Vom trăi degeaba, pur şi 
simplu. Viaţa nu are niciun scop, nicio finalitate. Şi nu trebuie să fie în 
niciun fel — nici bună, nici rea, nici fructuoasă, nici inutilă. E aşa cum e, 
amestecată şi diversă. 

Se vorbeşte de „evoluţie”, că totul are nevoie de timp pentru a se 
îmbunătăţi. Da, e adevărat că, pe parcursul vieţii, căpătăm experienţă şi 
devenim mai pricepuţi. Şi apoi? Ne împiedicăm şi cădem în groapă. 

„Dar poate că efortul nostru a slujit binele general”, vei replica. Da?! 
Ei bine, pe planetă au mai existat câteva civilizaţii strălucite, de care 
acum nu se mai ştie nimic. Nu beneficiem cu nimic de pe urma lor. Ai 
cumva impresia că ceea ce simţi şi faci va lăsa vreo urmă pe termen 


E o concluzie dură pentru ego-ul omenesc. Toate scenariile sale, 
speranţele pe care şi le face, sunt simple amăgiri. Iar atunci speră că, 
măcar în „viaţa de apoi”, să fie mai bine. 

Da, poate fi mai bine, dar tot degeaba va trăi şi atunci. Nu există 
niciun capăt al drumului. Viaţa e făcută să se perpetueze la infinit şi 
degeaba. Când este minunată, e degeaba. Când este cumplită, tot degeaba 
e. Nu are niciun sens. Asta-i adevărul gol-goluţ. 

Când înţelegi grozăvia acestui adevăr, te poţi relaxa şi scăpa de 
gândurile chinuitoare. Poţi deveni în sfârşit liber, fiindcă nu te mai apasă 
nicio condiţie. 


Care-i scopul vieţii? Să-ţi omori timpul până când te va omori el pe tine. 


DEGEABA e cuvântul magic. Dar cu două tăişuri. 

A ACŢIONA degeaba este, fără îndoială, extrem de frustrant. Şi ți- 
o repet aici pentru a-ţi scădea interesul pentru „a face”. E util să faci una 
sau alta, cu condiţia să nu crezi că, prin asta, vei deveni fericit. Nimic din 
ce „faci” nu te va satisface definitiv şi permanent. Doar va împinge căruţa 
mai departe. 

Însă A FI degeaba este minunat, relaxant şi perfect natural. 
Întreaga natură există degeaba şi e minunată, doar fiindcă există, nu 
fiindcă o pot oamenii exploata. Viaţa nu are niciun sens, dar e minunată. 
Când îi inventăm un sens, atunci alunecăm în imaginaţie şi ne 
îndepărtăm de fericire. 


Nici destinaţia, nici calea 


Dar ăsta nu-i un adevăr pentru „tine”, pentru ego. Poate te vei speria 
la auzul acestor cuvinte. Frica te ajută să fugi de adevăr. Sau vei fi 
deprimat. Depresia colorează adevărul în culori sumbre, îl transformă 
într-un chin, ca nu cumva să te atragă. 

„Tu” vei respinge instinctiv adevărul că totul e deşertăciune, pentru 
că te anulează. Or, „tu” eşti chiar simţul importanţei de sine. Acorzi 
importanţă anumitor lucruri şi, în primul rând, ţie. „Cum adică, nimic 
nu-i important?!”, izbucneşti cu arţag. 

Defineşti ca raţional tot ceea ce îţi susţine părerile şi existenţa 
liniară. Pentru tine, fiinţarea este neapărat mărginită, are o formă, 
aparţine unei entităţi clar delimitate. Nu poţi percepe Viaţa ca un tot 
neseparat. 

„Tu” te crezi mai important decât orice. „Tu” eşti buricul 
pământului, şi nu nega asta! Chiar asta-i definiţia lui „eu”: poziţia 
centrală. Spaţiul se restrânge la un punct, care devine „punctul meu de 
vedere”. Ai impresia că „tu” te afli undeva în interiorul corpului, iar tot ce 
există dincolo de graniţa pielii ar fi „non-tu”, ceva separat, străin, deseori 
periculos sau indiferent la suferinţele „tale”. Asta-i iluzia cosmică, Maya. 


kkk 


Când Maya încetează şi „eu” dispare, atunci nu mai ai centru, nu mai 
iei nicio poziţie. Te simţi una cu Infinitul şi cu toate. Atunci vezi că viaţa 
există degeaba, ceea ce te bucură, fiindcă se dovedeşte a fi doar un Joc. 

Când credeai că viaţa ar avea un scop important, atunci o luai foarte 
în serios şi judecai aspru tot ce se împotrivea acestui scop. Ideea de scop 
al vieţii şi al Creaţiei este un mare obstacol în descoperirea Divinităţii, 
care este pretutindeni. Ea este Nimicul ce zâmbeşte în toate. Ce scop 
poate avea Nimicul?! Acelaşi scop ca şi Totalitatea. 

De ce căutai un scop? Fiindcă aşa te-ai obişnuit, de când ai căpătat 
„eul”. Eul nu suportă lipsa unei rațiuni de a fi. De pildă, eşti dispus să 
citeşti aceste rânduri, fiindcă ai impresia că ele te duc undeva, că poţi 
extrage din ele nişte învățături, nişte secrete. Dar dacă ţi-aş garanta că nu 
îți vor diminua suferinţa de a avea un „eu”?! Dacă ţi-aş spune să le citeşti 
aşa, pur şi simplu, fără niciun scop, fără nicio promisiune, ai mai face-o?! 
Poate că după câteva minute, ai începe să nu mai ai răbdare, gândindu-te 
să-ţi petreci timpul mai cu folos. Vezi? Asta-i „eul”. 

Prin definiţie, eul are mereu intenţii, pe care le consideră ale sale şi 
care îi demonstrează că are un liber-arbitru. Intenţiile vizează un 
obiectiv, un ţel, mai mult sau mai puţin clar definit. Dar oricum, țelul 
oricărei iniţiative este mai multă satisfacţie pentru ego, o experienţă mai 
bună. 

Iar eul îl proiectează asupra întregii lumi. Ceea ce este intenție 
pentru eu, devine scop pentru univers. „Dacă eu am intenţii, înseamnă că 
tot ce există are intenţii şi scopuri”. Ceea ce este complet fals. Nu există 
niciun scop în nimic, lucru cât se poate de clar când dispare eul. Poate că 
asta vor să spună unii prin „Universul e mental” sau „Mintea creează 
lumea”... 

Dacă ar fi un ţel final, atunci tot ce există ar fi doar un mijloc de 
atingere a acelui scop. Nimic nu ar avea altă valoare decât dacă sprijină 
îndeplinirea obiectivului final. Restul e inutil, un surplus colateral. Şi uite 
aşa, distorsionezi şi ciopârţeşti viaţa. Devii pragmatic. 

Şi trăieşti mereu cu speranţa aruncată în viitor, când totul va fi 
„desăvârşit”. Or, totul este deja desăvârşit. „Scopul” îţi pune nişte 
ochelari de cal să nu vezi împrejurimile, să nu te bucuri de drum, ci doar 
să urmăreşti un obiectiv fictiv, fantezist. 

Se spune că „nu destinaţia e importantă, ci drumul”. Nici măcar 
drumul nu-i realmente „important”, care doar există şi gata. Ne-am 
născut pe drum şi vom muri pe drum, ca nişte nomazi. 

Creatorul nu are nevoie de nimic, de aceea nu există un scop al 
Creaţiei. El creează aşa, pur şi simplu, degeaba. Şi o face cu multă 
inteligenţă, dar şi complet imprevizibil, haotic. Putem găsi multă 
frumuseţe şi multă urâţenie pe lume. Multă inteligenţă şi multă prostie. 
Şi aşa mai departe... Totul este conţinut în Dumnezeu, că altfel de unde 
ar fi apărut?! 

Acest gen de Dumnezeu unic, nondual, incontestabil, nu se pretinde 
superior şi nici separat de Creaţia Sa. Se recunoaşte a fi orice. Şi bun, şi 
rău. Şi ateu, şi spiritualist. Şi mulţumit, şi cârcotaş. Şi normal, şi 
excentric. Nu are nicio slăbiciune, e perfect rotund, nu ai de unde-L 
apuca ca să-l zgâlţâi. 

Iar dacă vrei să-L critici, atunci te întreb: Cine eşti „tu” să-l critici? 
Evident, „tu” eşti tot El, aşa că Te poţi critica cât doreşti. Te ascunzi de 
Tine însuţi într-un simplu Joc. Cui îi pasă?! Cu adevărat, nu există 
nimeni, decât Unul. 


Text preluat de pe internet 


«Când mori, nu-ţi face griji pentru corpul tău. 
Rudele tale vor face tot ce trebuie: 
- O să-ţi scoată hainele; 
- Te vor spăla; 
- Te vor îmbrăca; 
- Te vor scoate din casă şi te vor conduce la noua ta adresă. 


Mulţi vor veni la înmormântare să te onoreze. Unii chiar îşi vor anula 
planurile şi vor cere să fie învoiţi de la muncă pentru a participa la 
înmormântare. 


Hainele pe care le-ai purtat vor fi împrumutate, vândute, donate sau arse. 
Cheile tale, instrumentele tale, cărţile tale, jocurile tale, colecţiile tale, toate 
lucrurile tale vor aparţine altor oameni. 

Să fii sigur că, fără tine, lumea nu se va opri şi nu te va deplânge. 
Economia va funcţiona în continuare. Vei fi înlocuit la locul de muncă. Cineva 
cu aceste calităţi sau chiar mai bune îţi va lua locul. 


Proprietatea ta va trece moştenitorilor. 


Fără îndoială că tu şi faptele mici sau mari din viaţa ta vor fi discutate, 
analizate şi criticate. 


Oamenii care te-au cunoscut mai sumar vor spune: „Săracul! 
Prietenii tăi buni vor plânge ore sau zile, dar apoi vor râde din nou. 
Animăluţele tale se vor obişnui cu un nou stăpân. 


Fotografiile tale vor sta agăţate pe perete o vreme, apoi vor fi puse pe 
mobilă şi apoi, într-o cutie. 


Altcineva va sta pe canapeaua ta şi se va uita la televizor, altcineva va 
sta la masa ta şi va mânca pe ea. 


Durerea profundă din casa ta va dura o săptămână sau două, o lună sau 
două, un an sau doi. Apoi vei deveni o amintire şi povestea ta se va sfârşi. 


Se va termina printre oameni, se va termina aici, în lumea asta, dar o 
nouă poveste va fi început într-o nouă realitate... în viaţa de după moarte. 


Realitatea în care te-ai putea muta nu cunoaşte semnificaţia sau 
importanţa pe care ai dat-o lucrurilor pe care le aveai aici. 


Ai pierdut: 
frumuseţe trupească; 
prenume, 
nume de familie; 
proprietate; 
credite; 
poziţie la serviciu; 
cont bancar, 
casă; 
maşină; 
titluri academice; 
colegi de clasă, 
trofee; 
prieteni; 
sex de bărbat/femeie; 
copii; 
familie.... 

În noua ta viaţă, nu vei fi decât suflet. Singura proprietate pe care o vei 
avea este sufletul tău. 


Aici ai fost doar un simplu musafir. Va rămâne în urma ta doar un „a fost 
odată!”.» 


13 iulie 2023 

CE TOT SPUN NONDUALIȘTII 


Cui îi vorbim despre nondualitate | Eul este un escapist | De 
necunoscut | Povestea picăturii 


77 


„Mintea-i dracu’, Dumniezău îi leacu“.” (vorbă din popor) 


Cui îi vorbim despre nondualitate 


Când discutăm despre nondualism, atingem simultan trei niveluri: 

1) Vorbim cu ego-ul (mintea autoreflexivă sau gânditoare), 
eventual îi dăm o metodă de aplicat, o cale de urmat, idei pentru 
dezvoltare personală şi spirituală. Inclusiv autoanaliza ego-ului şi 
preocuparea de a scăpa de el — „Oare mai am vreun rest de ego?” — sunt 
chiar preocupările ego-ului. Dacă nu cumva eul a respins din start 
nondualismul, atunci îl poate adopta cu entuziasm, promova şi 
„practica”. Practicile nondualiste se adresează direct eu-lui, căci cine 
altcineva ar fi interesat de ele?! 

2) Vorbim cu mintea practică (lucrătoare sau operativă), îi oferim 
nişte idei logice, filosofice, impersonale. Este intelectul celor care 
înţeleg, teoretic nondualismul. Dar acelaşi intelect înţelege bine şi alte 
teorii spirituale, pe care le poate susţine cu acelaşi aplomb şi pricepere. 

3) Ne adresăm la ceea ce există dincolo de intelect, adevărata 
libertate, Conştiinţa nonduală. De acolo vine iubirea şi răspunsul 
pozitiv, aprobator la tot ce înseamnă nondualism, intuiţia nondualităţii. 
Dar tot Ea aprobă şi alte feluri de demersuri spirituale, potrivite pentru 
alte momente. Nu respinge nimic din ce face sau gândeşte omul. 

De fapt, există o singură minte, intelectul, care are un rol utilitar. O 
astfel de minte, ceva mai subdezvoltată, au şi animalele superioare. În 
cazul omului, mai apare însă eul, care se foloseşte de intelect ca un virus, 
rulându-şi aici propriile programe. Eul profită de minte oricând are 
ocazia şi cheful. De aceea, împărțim intelectul în funcţie de regimul de 
funcţionare: fie utilitar, fie egotic. Dar este aceeaşi minte omenească. 

Când eul dispare, prin iluminare, mintea rămâne aceeaşi, dar fără 
presiunea egotică. Dispare toată acea cicăleală, acel dialog interior 
neîncetat şi obositor produs de ego. Evident, se simte ca o relaxare, 
fiindcă a dispărut o suferință surdă, ca o boală cronică, cu care ne 
obişnuisem. 

Eul este un escapist 


Nondualiştii spun: „Asta e tot. Există doar Ceea-ce-este.” Pare un 
truism banal. Ce să înţelegem? 

Pe de o parte, este, pur şi simplu, o descriere a Unităţii. Panorama 
limitată pe care o percepem la un moment dat este totuna cu restul 
universului. Nu avem nevoie să parcurgem ani-lumină până la celălalt 
colţ al galaxiei ca să cuprindem Totul. Totul este deja aici, în camera 
noastră, un fragment holografic din Tot. 

Pe de altă parte, afirmaţia „Asta e tot” se opune dorinţei noastre de 
evadare în altceva. Eul vrea mereu să fie în altă parte, unde îşi închipuie 
că îi va fi mai bine. Vrea pe Lună, vrea o maşină mai şmecheră, apoi vrea 
să călătorească cu tuk-tuk, vrea aventuri cu adrenalină, vrea să dea mâna 
cu preşedintele, apoi chiar să devină preşedinte, vrea bani cu nemiluita, 
vrea mereu altceva decât are sau decât este. Altundeva şi altcumva ar fi 
mai bine decât aici şi acum şi aşa cum este. „Ceea ce este” nu-i de ajuns 
pentru ego. De aceea, nu suportă să audă fraza asta: „Există doar ceea ce 
este”. 

Speră să poată călători în astral, sau să vorbească cu îngerii, sau să 
prefacă vinul în apă, orice, doar să nu mai fie un simplu om, cu o viaţă 
atât de banală. „Asta-i tot? Nu poate fi doar atât.” Eul se plictiseşte de 
atâta normalitate. Nu-i de ajuns. 

Dacă nu altfel, măcar în imaginaţie se poate refugia, în vise cu feţi- 
frumoşi şi prințese, sau cu milionari şi dezmăţate, sau cu extratereştri şi 
magicieni şi mistere. Realitatea asta-i prea săracă, prea seacă. Eul nu-i 
niciodată mulţumit de ea, oricâte ar avea la dispoziţie. Toate se 
perimează, se strică, se banalizează la un moment dat, ba chiar foarte 
repede. Eul se plictiseşte cu o viteză incredibilă. 

Aproape în fiecare moment liber, când rămâne cu el însuşi, 
nesolicitat de lucruri urgente sau obligatorii, eul îşi pune obsedanta 
întrebare: „Ce-aş putea face acum să mă simt mai bine? Poate să 
răscolesc internetul în căutare de ceva palpitant? Poate să mănânc sau să 
beau ceva cât mai gustos? Poate să trag nişte droguri „recreative”, fiindcă 
sunt sătul de mine? Sau poate să dorm, să dorm ca să dispar din viaţa 
asta de rahat? Sau poate... (completează tu)” 

Escapismul nu e doar o fugă de realitate în imaginaţie, ci e 
permanenta fugă a eu-lui de golul din el însuşi. De fapt, eul nu există 
deloc, ceea ce-i şi mai grav (pentru el). Eul nu-i ca un balon umplut cu 
aer, ci este un vid care se crede balon. 

Şi totuşi, speculând cu bunăvoință, am putea zice că lumea nu ar fi la 
fel de dinamică şi interesantă fără această goană a minţii după altceva, 
fără neastâmpăr şi curiozitate. Poate că ego-ul are, totuşi, un rol util (?): 
cel de a nu sta locului, din cauză că îl frige pacea, calmul, liniştea, 
seninătatea. Şi prin agitația sa inerentă, eul se aruncă în tot felul de 
aventuri şi situaţii care, altfel, nu ar fi apărut. Şi aşa apar noi experienţe, 
care sunt aprobate şi destinate, desigur, unicei Conştiinţe divine. Dar 
poate că speculăm cam mult... 


De necunoscut 


„Asta e de necunoscut”, spun nondualiştii, sau „de neînțeles” (în 1b. 
engleză — unknowable). Nondualitatea nu poate fi înţeleasă, fiindcă 
cunoaşterea umană se bazează pe, cel puţin, trei lucruri abstracte: 
convenţii, postulate şi comparații. Cunoaşterea nu pleacă niciodată de la 
ceva ferm şi real, ci de la o convenţie, cum ar fi cuvântul. Şi de la un 
postulat ori truism, cum ar fi „apa e udă”. Iar informaţiile ulterioare 
apelează la comparații. Cunoaşterea omenească este un proces abstract. 

Însă Totul este o singură bucată, nu poate fi fragmentat, şi e ceva 
concret, palpabil. Prin urmare, nu avem cu ce-l compara, fiind mult prea 
mare. Nu putem nici să-i postulăm vreo caracteristică clară, fiind atât de 
divers. Şi nici nu putem să-l supunem vreunei convenții, cu excepţia unor 
cuvinte vagi prin care Îl descriem, de genul: Dumnezeu, Sursa, Originea, 
Conştiinţa, Totalitatea, Nimicul, Vidul, Tao, Asta etc. 

De exemplu, când vorbim despre Graţia lui Dumnezeu, postulăm că 
Dumnezeu e separat de noi şi ne oferă, dacă vrea, un aport suplimentar 
de energie. Noi nu vedem realitatea, că Graţia e pretutindeni şi în 
toate formele, că Dumnezeu este tot ce există, inclusiv noi. Deci ne 
referim la Graţie numai când ea este comparabilă cu ceva recunoscut şi 
aprobat de societate, cum ar fi miracolele, minunile. 

Dacă renunţăm la acel postulat şi la comparaţie, abia atunci 
recunoaştem cu adevărat că Graţia este pretutindeni şi că noi suntem 
Dumnezeu. Or, asta transformă complet sensul cuvântului Graţie sau 
Dumnezeu, răstoarnă convenția iniţială. 

Iar fără convenţie, postulat şi comparaţie, toată pretinsa 
noastră „cunoaştere” se evaporă. Nimic nu poate fi realmente 
„cunoscut”. De aceea, nondualiştii spun că „Asta e de necunoscut”. 

Dar, bineînţeles, Asta ESTE percepută direct în starea de 
iluminare/trezire. 

Povestea picăturii - de pe internet 


A fost odată ca niciodată un discipol care îl întrebă pe maestrul său: 
- Care este lucrul ce mă separă de adevăr ? 
Maestrul îi spuse: 


- Nu eşti singurul care este separat de adevăr, mai sunt şi alţii. Îţi voi 
spune douăsprezece povestioare care îţi vor părea simple. Trebuie să 
meditezi asupra acestora tot timpul şi chiar de ţi se va părea că le-ai înţeles, 
nu te opri din a medita asupra lor până ce aceste simple poveşti nu vor căpăta 
proporţii uriaşe şi până nu vor deveni din nou simple. 


Prima poveste: 


A fost odată ca niciodată o picătură într-un Ocean ce spunea că nu există 
Ocean. Tot astfel se întâmplă cu mulţi oameni. Trăiesc înlăuntrul lui 
Dumnezeu şi spun că nu există Dumnezeu. 


A doua poveste: 


„Vreau să fiu liberă”, spuse picătura de apă din mijlocul Oceanului; şi 
oceanul, în compasiunea sa, a ridicat-o la suprafaţă. 


„Vreau să fiu liberă”, spuse din nou picătura de apă; şi soarele, auzindu-i 
glasul, o aşeză într-un nor. 


„Vreau să fiu liberă”, spuse picătura încă o dată; şi norul o eliberă, iar 
aceasta căzu din nou în Ocean. 


A treia poveste: 


O picătură intelectuală este o picătură intelectuală, dar nu mai aparţine 
Oceanului. 


A patra poveste: 


„Nicio picătură nu are nicio valoare”, spuse picătura din mijlocul 
Oceanului. 


A cincea poveste: 


„Fără nicio îndoială, există un lucru de care mi-am dat seama, eu sunt 
mai importantă decât oceanul”, spuse picătura din ocean. 


A şasea poveste: 

„Nu voi putea niciodată să ajung la Ocean”, spuse picătura din Ocean. 
A şaptea poveste: 

„O, ce-mi pasă mie de Ocean?!, spuse picătura din Ocean. 

A opta poveste: 


Era odată o picătură care-şi regreta soarta; la urma urmei, ea era în 
mijlocul Oceanului şi nu ştia nimic despre Ocean. 

A noua poveste: 


O picătură din Ocean chemă toate celelalte picături să i se alăture pentru 
a se răscula împotriva Oceanului. 


A zecea poveste: 


„Prin puterea cu care am fost investită”, spuse picătura din Ocean, „prin 
puterea cu care am fost investită, de astăzi sunteţi excluse din Ocean.” 


A unsprezecea poveste: 


„Tu te afli în mijlocul iubirii mele”, îi spuse Oceanul picăturii de apă. Dar 
picătura nu auzi Oceanul, pentru că era plină de iubire pentru altă picătură. 


A doisprezecea poveste: 


„Dacă aş putea cuprinde”, gândi o picătură, „fiecare picătură cu dragostea 
mea, atunci aş deveni Oceanul.” 


Cum gândi aceasta, picătura începu să reverse dragostea sa asupra 
tuturor picăturilor, pe rând. Dar era acolo o picătură care îi făcuse un mare rău 
şi, deşi era capabilă de o mare iubire, picătura nu putu să o ierte. Şi pentru că 
nu putu să-şi reverse dragostea sa asupra acesteia, nu putu să devină 
Oceanul. 


Discipolul îl întrebă pe maestrul său: 
- A existat vreodată o picătură care să devină Oceanul? 
Şi maestrul îi spuse ultima sa poveste: 


- Era odată o picătură care căuta Pacea Oceanului, Profunzimea 
Oceanului. Dorinţa îi era mare şi puterea de iertare îi era mare şi, deodată, 
Oceanul îi spuse: „Tu şi cu mine, noi suntem una”. 


Şi Oceanul îşi deschise larg braţele şi îmbrăţişă picătura, iar tot ce 
aparţinea Oceanului deveni şi al picăturii. Ea se pătrunse de pacea Oceanului, 
se întinse pe toată suprafaţa Oceanului şi, prin profunzimea sa, deveni 
salvarea lumii. 


Află astfel, o, ucenicule, că Oceanul este plin de iubire pentru cei ce-l 
iubesc şi că-i primeşte în măreţia sa pe cei ce o doresc cu adevărat. 


- Dar ce se va petrece dacă o astfel de picătură devine murdară?, întrebă 
discipolul. 


Maestrul râse din toată inima: 


- O picătură nu poate deveni atât de murdară încât oceanul să nu o poată 
curăța. 


19 iulie 2023 

INAMICUL (numărul) UNU 


Întrebarea fundamentală, pe care şi-o pun toţi căutătorii spirituali, 
este „de ce există cruzime şi răutate pe lume?”. 

Răspunsul imediat al învățătorului spiritual este „fiindcă omul are 
liber-arbitru”. 

La care, replica ar fi: „dar există atâtea distrugeri şi violenţă 
în natură, de care nu omul e vinovat!” 

Răspunsul religios ar putea fi că „Dumnezeu a creat lumea, dar 
apoi s-a retras din ea, lăsând-o să se desfăşoare conform 
legilor naturale, unde există lupta contrariilor (dualitatea). 

Acest al doilea răspuns (conceptul de Deus Otiosus din creştinism 
sau de Tsimtsum din iudaism) „scârţâie” cam tare şi creează un şir de alte 
întrebări fără un răspuns mulţumitor. 

De fapt, conceptul cabalistic de „tzimtzum” era destul de ambiguu când a 
fost inventat de rabinul Luria, dar majoritatea erudiţilor l-au interpretat în 
sensul de mai sus. Totuşi, unii cabalişti contemporani au corectat această 
neînțelegere, trăgând conceptul înspre nondualism (în sensul că lumea ar fi o 
simplă aparenţă, ireală din perspectiva divină, fiindcă nu există decât El, 
necreatul). 

Poziţia nondualistă în faţa acestor opinii este clară: nu există niciun 
liber-arbitru, căci toate fiinţele sunt părticele din Unica Fiinţă; există deci 
o singură Voinţă universală, care se reflectă ca un ecou în toate micile 
mişcări şi desfăşurări şi evenimente, şi chiar gânduri şi emoţii umane. 
Dumnezeu nu s-a retras nicăieri, ci chiar ESTE această lume, aşa cum 
pânza păianjenului face parte inseparabilă din corpul său. Binele şi răul 
sunt, în mod egal, Dumnezeu. 

Desigur, asta contrazice ideea de Dumnezeu al Binelui din toate 
viziunile religioase. Însă Zeitatea Binelui are întotdeauna o contraparte 
negativă, un Zeu al infernului şi răului — care niciodată nu este înfrânt 
definitiv, fie că-i spunem Satan sau ego sau altcumva. Iar acest război 
metafizic nu se termină niciodată, fiindcă lumea, nu-i aşa, are la bază 
lupta contrariilor. În dualitate, pacea nu poate dura... 

XXX 

În concluzie, ateismul (baza societăţii laice), ca şi spiritualismul 
(baza religiilor), ambele îşi fondează gândirea pe liberul-arbitru al 
omului. Prin faptul că nondualismul îl neagă, devine inamicul 
(numărul) Unu atât al ateismului, cât şi al spiritualismului. „Unul” 
pare inamicul lui „Doi”, dualismul. Baza oricărei moralităţi este liberul- 

arbitru, pe care nondualismul îl tăgăduieşte. Nondualismul pare nihilist 
şi fatalist şi impropriu pentru dezvoltarea societăţii. 

Este adevărat, într-un fel. Societatea actuală, formată din oameni 
neiluminaţi, nu se poate folosi de nondualism. El pare a fi doar o filosofie 
a unor rătăciţi la minte sau exotici fantezişti. Când însă tot mai mulţi 
oameni se vor ilumina, nondualitatea va deveni o realitate vie, 
despărţindu-se de statutul ei actual de simplă „filosofie”, ea însăşi cu mai 
multe forme sau „nondualisme”. 

Iar atunci vor dispărea toate aceste neînţelegeri şi partizanate, 
fiindcă oamenii se vor adăpa direct din izvorul limpede al Adevărului, 
care aduce limpezime în gânduri şi emoţii şi percepții. Atunci va fi 
evidentă puterea transformatoare a nondualităţii asupra societăţii 
umane. 

Şi nu vor mai exista nici ateism, nici spiritualism în formele actuale. 
Ele vor deveni un fel de variante sau nuanţe ale nondualismului, care va 
fi evident prin sine, prezent în toate cugetele şi inimile. 

Toate vechile sisteme nondualiste au fost iniţiate de câte un 
iluminat, cu propriile sale vederi. Urmaşii săi au încercat apoi să îi dea 
coerenţă logică, excluzând celelalte puncte de vedere. Din acest motiv, 
există mai multe sisteme, mai multe „nondualisme”, fiecare subliniind un 
anumit aspect. (vezi mai sus Nondualism pe Wikipedia) 

Totuşi, nondualitatea este paradoxală, deci nu poate fi cuprinsă într- 
un sistem logic închis. Iar curentul neo-advaita (sau nondualismul 
contemporan occidental) onorează această Realitate de dincolo de 
rațiune, nu o încadrează în pătrăţelul minţii umane limitate. Recunoaşte 
deschis faptul că nu are nicio logică şi nici nu oferă nimic ego-ului 
mental. 

Ba chiar e o reală minune că interesează pe cineva. Unele eu-ri sunt 
atrase de nondualism ca fluturele de felinar, fără a-şi da seama că le va 
provoca moartea psihologică. Chiar dacă eul devine conştient de acest 
pericol (teoretic), crede că va reuşi să păcălească cumva moartea 
metafizică, aşa cum s-a descurcat şi până acum. Că va reuşi să smulgă 
acest secret divin, ţinut ascuns până acum, ca un sui-generis Prometeu 
care aduce oamenilor focul cunoaşterii. Că va explica muritorilor de rând 
cum stă treaba cu iluminarea şi moartea ego-ului. 

Dar adevărul este că nimeni nu poate explica misterul, ci doar, cel 
mult, descrie nişte stări ale propriului corp-minte atunci când intră în 
contact cu Neştiutul şi Necuprinsul. 


RĂZVAN-ALEXANDRU PETRE - Eseuri pe teme spirituale 2023 pag. 218 


Absurdul liber-arbitru 


Trebuie să recunoaştem: teza creştină că „Dumnezeu-Tatăl, din 
dragoste pentru oameni şi-a sacrificat unicul Fiu” este la fel de absurdă 
ca şi teza nondualistă că „Iubirea necondiționată a Divinului 
îmbrăţişează atât binele, cât şi răul”. Paradoxul este natura lui 
Dumnezeu. Nu poate fi înţeles, şi nici crezut orbeşte. Poate fi doar trăit 
direct, prin iluminare. 

Însăşi denumirea de religie este absurdă în sine, fiindcă se referă la 
re-legarea omului de Dumnezeu, ca şi când ar fi fost despărțiți vreodată. 
Astfel, religia se opune, din start, nondualismului. 

Un alt motiv pentru care voinţa personală este o absurditate 
dualistă este că liberul-arbitru anulează calităţile lui Dumnezeu. E ca şi 
cum omul poate face orice-i trece prin cap, iar Dumnezeu vine în urma 
lui să-i măture mizeria. Dumnezeu încearcă să îl aducă pe linia 
destinului, dar nu întotdeauna reuşeşte, aşa că până şi soarta poate fi 
deturnată de bunul-plac al individului. Iar Dumnezeu trebuie să facă tot 
felul de jonglerii şi chiar să schimbe evenimente planetare, doar ca să 
repună individul pe un curs cât-de-cât în armonie cu destinul său. 

Nu vi se pare cam tras de păr acest scenariu?! Adică, iniţiativa 
aparţine mereu individului „autonom”, iar Dumnezeu vine cuminţel din 
urmă ca să îndrepte ce se mai poate îndrepta. E ca situaţia cu hoţii şi 
vardiştii: infractorii au mereu iniţiativa, iar poliţia apare după comiterea 
faptei. Niciodată invers. Păi, atunci, mai e atotputernic acest Dumnezeu, 
dacă El doar reacţionează la comportamentul imprevizibil al 
oamenilor?!... 

S-ar putea răspunde că Dumnezeu acţionează prin oameni, deci că 
faptele lor ar fi tot o creaţie divină. Sau că oamenii Îl au în ei pe 
Dumnezeu. 

Da, numai că, în acest caz, pică ideea că omul ar fi autonom şi 
separat de El. Sau că faptele sale ar contrazice Voința divină. Adică, 
ajungem la nondualism. 

Apoi, în corelaţie cu liberul-arbitru, se spune „să fii atent la ce 
gândeşti”. Ocultiştii afirmă că ar exista două tipuri de gânduri: cele venite 
din subconştientul colectiv şi cele create de propria noastră minte. Şi să 
fim atenţi ce gândim, ca să nu trimitem în atmosfera psihică gânduri 
negative, de unde ar putea fi atrase ulterior de alţii. Sau ca să nu atragem 
magnetic tocmai realitatea de care ne temem obsesiv. 

Desigur, în general, e foarte bine să fii atent şi lucid, dar nu eşti „tu” 
responsabil de toate nenorocirile de pe lume şi nici măcar de cele din 


RĂZVAN-ALEXANDRU PETRE - Eseuri pe teme spirituale 2023 pag. 219 


viaţa ta. „Tu” nu exişti, aşa că nu creezi niciun gând, ci toate vin de 
undeva — mai precis, din neant. Şi gândurile doar în aparență îţi 
generează un anumit comportament, care îţi dirijează soarta. Doar în 
aparenţă. Există o corelaţie între gânduri şi comportament, care ne dă 
impresia de cauză şi efect. De fapt, nimeni nu creează nimic, ci doar 
joacă un rol într-o piesă de teatru de păpuşi şi marionete divine. Piesa a 
fost deja scrisă şi nu poate fi modificată de actori. 

Desigur, această idee nu poate fi decât respinsă de mintea egotică, 
fiindcă îi anulează dreptul la existenţă. Liberul-arbitru este un sinonim al 
eu-lui. Şi acesta inventează tot felul de scuze şi teorii savante care să-i 
perpetueze iluzia că există. Nu-i nimic rău în asta, dacă nu te deranjează 
minciuna. În fond, este tot iniţiativa lui Dumnezeu de a se ascunde de 
Sine, într-un joc cosmic de-a v-aţi ascunselea. Iar cine insistă să-l 
deconspire în ciuda lui, va sfârşi prost, fiindcă nu te poţi pune cu puterea 
divină. 

Dar iată că vine vremea când Însuşi Divinul vrea să se trezească în 
tot mai mulţi oameni. Nici în acest caz nu i se poate opune nimeni, cu 
oricâte argumente logice. Când nondualitatea se revelează, orice logică se 
prăbuşeşte. Oare poate cineva cuprinde cu gândirea INFINITUL?! Tot ce 
poate face mintea şi cel mai înțelept lucru ar fi să se oprească. Stoppp... 


Fiecare moment trebuie să arate așa 


«Fiecare moment exact „aşa” trebuie să arate. 


„Ştiu” că mintea îşi imaginează în fel şi chip momentele şi că, prin 
comparaţie şi pe baza a ceea ce a fost învățată că ar însemna „normalitatea”, 
îşi fixează ea ţintele, însă nu cum doreşte ea arată fiecare moment din Acum. 


Ele arăta exact aşa cum sunt: neprogramate şi unice, mereu întregi şi 
mereu perfecte, deoarece ele nu aparţin timpului, ci Veşniciei care se 
manifestă ca fiind „asta” mereu şi mereu... 


În interiorul iluziei, crezându-ne un personaj, credem că putem programa 
viaţa, că, manipulând timpul, proiectând dorinţele personajului, viaţa se va 
desfăşura cum vrea personajul. 

Ce e vis, în vis rămâne, ce este viu, ca vieţuire se manifestă. 


Eu-l vrea de multe ori ca viaţa lui să arate ca a altui eu, el crede că Aşa 
cum arată Acum clipa nu-i ceea ce trebuie şi că doar el poate da sens acestui 
„trebuie”. 


Well... 

Cu părere de rău, trebuie să spun că ACEST MOMENT (ce nu aparţine 
timpului, ci este Prezenţa infinită) nu doar că Aşa trebuie să arate, ci în alt fel 
nici nu putea fi... 


Căci, dacă trebuia să fie altfel, era deja. 


Persoana nu alege nimic, nu se atinge de Prezenţă, doar are impresia că 
o „are la degetul mic”. 


Crezând în liberul arbitru, ea crede că, luând o anumită decizie, a putut 
alege şi că datorită ei arată acest moment „aşa”. 


Judecând din poziţia separării, a dualității, a iluziei, nerealizând că nu 
există ALTCEVA decât Absolutul/Viaţa etc. — inclusiv când „pare” că s-a 
schimbat ceva — Absolutul DEJA alesese schimbarea şi exact AŞA (schimbat) 
trebuia să arate acest moment... 


OQO 


Părăsind iluzia controlului obsesiv al fiecărui aspect şi realizând că nimic 
nu se schimbă la nivel de Realitate — ci numai în vis/iluzie, acolo unde e şi 
locul liberului arbitru — „apare” o aparentă relaxare şi o bucurie a existării... 


Da... 


Nu te mai deranjează în ce fel „stau” lucrurile, ele aşa trebuie să arate 
mereu; şi eşti ca într-o vacanţă, când nu te mai interesează planurile, 
rămânând doar Joaca. 


Da... 


Tu/Absolutul vrei ca Aşa să arate momentul „tău”, în niciun fel altfel, căci, 
în fond, tot TU te manifeşti şi prin ceilalţi, TOTUL eşti TU... 


Ce să compari între Tine şi Tine? 
Nu există al doilea jucător, nici măcar primul, ci e doar joaca... 
Laşi ca Ceea ce Este să fie ceea ce este, eşti Totul... eşti Joaca... 


Există doar Liniştea, bucuria că totul este exact CUM ESTE, şi „tu” laşi ca 
Tu să te manifeşti exact Aşa, fiind şi finit, şi infinit simultan; şi real, şi vis 
simultan; şi aspecte infinite şi conştiente, şi aspecte prinse în iluzia identificării 
cu iluzia şi inconştiente... toate acestea simultan. 

În fond, doar UNA există... doar ACELA există, spre care Nisagardatta 
voia să plece, însă i-a apărut realizarea că „Eu sunt ACELA” şi totul este DEJA 
aici şi acum, perfect şi întreg.» 


Sursa: Laura Averchi, Facebook, 6 iulie 2023 


28 iulie 2023 

UNIVERSUL E O SIMULARE 


leşirea din Matrix *|* Lumina şi spațiul-timp *|* Dumnezeu nu ştie să 
numere *|* O glumă via Alan Watts *|* Timpul atomic 


Odată cu progresul computerelor, savanții au început să se întrebe 
dacă nu cumva universul este un fel de simulare pe computer. La ora 
actuală, tehnologia a avansat foarte mult şi poate crea lumi virtuale care, 
vizual şi auditiv, par reale. De ce n-am fi şi noi o simulare într-un gigantic 
computer cosmic?! 

Întrebarea este pertinentă astăzi, dar ar fi părut ridicolă în urmă cu 
un secol. Totuşi, ideea este veche de când lumea. Chiar şi filosoful Platon 
a prezentat-o sub forma alegoriei peşterii. Este conținută în filosofia 
perenă, care, pe alocuri, poartă numele de nondualism. 

Unii nu sunt de acord cu ea, replicând că puterea computaţională 
necesară pentru simularea acestei realităţii ar trebui să fie infinit de 
mare, practic imposibil de realizat tehnic. 

Însă adepţii teoriei simulării (Simulation Hypothesis) răspund abil: 
Nu e nevoie de simularea dintr-o dată a întregului univers, la fel cum în 
jocurile video nu se generează pe ecran întregul peisaj sau toate 
personajele, ci numai cele necesare în preajma eroului principal. Astfel, 
se economiseşte foarte mult din puterea de calcul. Deci, realitatea 
înconjurătoare se creează pe loc, pe baza programului, folosind resurse 
limitate. 

Prin analogie, noi nu percepem direct tot universul, ci numai o 
porţiune redusă, cea care intră în contact cu simţurile noastre. Restul 
rămâne sub formă potenţială, doar ca ipoteză. Învăţăm despre univers 
numai prin ceea ce ne oferă oamenii de ştiinţă. Noi nu cunoaştem direct 
şi cert decât prin senzații fizice sau intuiție metafizică. Gândirea este o 
cunoaştere mediată, procesată, nesigură, îndoielnică. 

Iniţiaţii ne transmit că „universul e mental”, psihologia descrie cum 
proiectăm asupra celorlalţi propriile trăiri psihice, iar fizica cuantică ne 
spune că realitatea este influenţată de observator. În natură nu există 
„obiectivitate”. Lumea exterioară percepută de fiinţe este creată 
instantaneu în interiorul fiecăreia, conform programului inserat în ele. 
Tot secretul simulării constă în programarea perfectă. 

Multe mistere şi fenomene paranormale s-ar explica prin faptul că 
acestea nu sunt decât modificări locale ale programării. De pildă, aura pe 
care o vede un clarvăzător nu o vede un om normal, deşi amândoi privesc 

în acelaşi loc. O simplă linie de cod poate schimba vederea personajului. 
Halucinaţiile vizuale sunt nişte modificări randomizate, haotice. Visul are 
un algoritm aparte. Întâlnirile cu Dumnezeu sunt nişte puneri în scenă 
speciale, folosind alţi parametri codificaţi individual. Şi aşa mai departe. 

Deci nu există nimic concret, ci totul se generează pe loc, pe baza 
programului individual. Universul este la fel de ireal pe cât este şi 
realitatea virtuală din computer. Un joc video ne poate trezi emoţii 
intense, poate fi realist, dar niciun om raţional nu o poate confunda cu 
realitatea. 

Şi totuşi, ideea că am fi o simulare pe computer este ridicolă. De ce? 
Fiindcă un computer este un dispozitiv tehnic limitat. Cum ar putea fi 
simulat un Univers infinit într-un dispozitiv finit?! 

De aceea, aş spune altceva. Suntem într-o Simulare. Punct. Dar nu 
pe computer. O simulare pe care nu o putem defini, imagina, înţelege. 
Ideea că suntem o simulare provine de la acei mistici care au trăit direct 
această experienţă de iluminare sau trezire nonduală. Atunci simulatul s- 
a trezit că este simulatorul, simultan. Asta chiar că-i o idee revoluţionară. 

Gânditorii de azi cred că există o diferenţă evidentă între 
programatorul care simulează şi programul de simulare. Ei fac o 
distincţie clară între subiect şi obiect. 

Însă misticii contrazic această idee dualistă. Ei susţin că subiectul e 
totuna cu obiectul. Programatorul devine însăşi simularea. Acest adevăr 
straniu se revelează câteodată, dar destul de rar. De ce atât de rar? Poate 
pentru a nu perturba simularea, iar Programatorul să fie convins că nu 
este programul. 

De fapt, nu există niciun Programator. Asta-i şi mai ciudat. Există 
doar programarea, doar simularea, care apare în două forme: 
Programatorul şi programul, Creatorul şi creaţia, care sunt acelaşi lucru; 
care nu e un lucru, ci ceva; care e nimic. Greu de priceput! 


k kk 


Să folosim alți termeni. Absolutul există. El este Vidul etern real. 
Din El apare universul, aşa cum din păianjen se urzeşte pânza lui. 
Păianjenul e una cu pânza. Iar dacă vântul i-o rupe, păianjenul nu moare, 
ci face alta. De aceea, putem spune că universul este eternul ireal. De 
ce ireal? Fiindcă este mişcător, veşnic schimbător, instabil, în bătaia 
vântului. 

Deci Vidul absolut este conştiinţa. Vidul nu e conştient-de-sine, 
fiindcă e golul absolut. Dar este conştient de univers, aşa cum păianjenul 
nu e conştient de sine, dar e foarte atent la pânza pe care a întins-o. 


RĂZVAN-ALEXANDRU PETRE - Eseuri pe teme spirituale 2023 pag. 223 


Universul creat ar fi ca un fel de „oglindă” pentru Vidul creator. Cu 
ajutorul ei, Vidul devine conştient de sine, dar într-un mod indirect, 
ocolit, chiar distorsionat. Totodată, Vidul este conştient de faptul că El 
NU este acea oglindă înşelătoare. Atunci ce anume este? Nu se poate şti, 
din principiu, fiindcă este gol, vid, nimic. Nimic şi Tot. Nimicul real şi 
totul ireal. 

Asta este iluminarea sau trezirea nonduală. 


NEI 
X 
A | VEN VAN 
Alfabetul cimaticii 
Pe o placă metalică este depus nisip, placa fiind apoi supusă unor 
vibrații mecanice cu diverse frecvenţe. La anumite frecvenţe precise, 
nisipul ia formele din imagine. Reprezintă corespondenţa vizuală a unor 
sunete. Cimatica este ştiinţa care studiază influenţa sunetului asupra 
materiei. 
Tot cam aşa, „la început a fost cuvântul”, adică vibrația, care devine 
toate formele acestei lumi. Vibraţia este primară (reală), iar forma e 
secundară (ireală). 

Ieșirea din Matrix 


În ultimii ani, e la modă ideea că trăim într-o reţea invizibilă, un 
„matrix” care ne manipulează alegerile fără a ne da seama. Este aceeaşi 
idee de univers simulat, exprimată într-o formă mai vandabilă. Ea vine la 
pachet cu tot feluri de teorii ale conspirației, conform cărora suntem 
manipulaţi ba de elitele mondiale, ba de extratereștri, ba de către demoni 
etc. Doar de Dumnezeu nu zice nimeni că ne-ar manipula, deşi ar fi cel 
mai aproape de adevăr. 

Şi, conform paradigmei victimizării, suntem îndemnați să ne 
revoltăm şi să ne rupem lanţurile. Dar asta înseamnă să le dăm credit 
total promotorilor teoriilor conspirației şi să urmăm pas cu pas indicaţiile 
lor. Ceea ce n-ar fi decât o schimbare de stăpâni, nu o eliberare 
adevărată. 

Adevărul este că nu putem ieşi din matrix, fiindcă nu există nimic 
altceva. O putem face, totuşi, doar dacă înţelegem că, în afară de matrix, 
există numai golul absolut. Dacă am fi dispuşi să ieşim în vid, pierzându- 
ne pe noi înşine, doar atunci are rost să vorbim de evadare. O evadare în 
adevăr, o eliberare de iluzie... 


sunetul e o vibraţie 


®© raminnazer 


Lumina și spaţiul-timp 


Lumina veşnică există în non-spaţiu şi non-timp. Şi „începe” creaţia: 
Lumina se împarte în două, în spaţiu şi timp. Cele două sunt legate strâns 
între ele, dar cum? Tocmai prin intermediul luminii. Viteza luminii este 

constantă, deoarece lumina este primordială, iar spaţiul şi timpul derivă 
din ea, sunt produse secundare ale luminii şi corelate între ele. Spaţiul şi 
timpul se află într-un raport constant, orice ar însemna asta (conceptul 
de continuum spaţiu-timp). 

Ce-i spaţiul? Este non-energia, non-lumina, de aceea îl percepem ca 
fiind întunecat. Lumina e un vid luminos, iar spaţiul este tot un vid, dar 
întunecat — ca într-o oglindă inversă. 

Şi timpul, ce-i? Spuneam cu altă ocazie că axa veşniciei este 
perpendiculară pe axa timpului. Că Manifestarea apare prin „înclinarea” 
axei veşniciei peste axa timpului. Toată Creaţia imaginată în veşnicie 
dintr-o dată începe să se manifeste în timp treptat. 

Deci timpul ar fi o segmentare a simultaneităţii, o fragmentare a 
Evenimentului unic într-o infinitate de evenimente succesive. Care, 
desigur, se petrec în spaţiu. Spaţiul însuşi este cuantificat, fragmentat în 
mici bule de dimensiunea Planck, cum explică fizicianul Nassim 
Haramein. 

Deci spaţiul-timp este o segmentare a Luminii primordiale unice şi 
nediferenţiate. 

Caracteristica luminii fizice este că se mişcă foarte repede, dacă nu 
este împiedicată de materie. Lumina nu poate sta locului. Prin asta, ea 
stabileşte limitele spaţiului. Spaţiul cosmic se termină acolo unde se 
opreşte lumina. Adică niciunde. De aceea este spaţiul infinit, fiindcă 
lumina călătoreşte un timp infinit. Timpul determină limitele spaţiului. 
Şi invers: dacă s-ar termina spaţiul, lumina cosmică s-ar opri, iar odată 
cu ea, şi timpul. 

Prin urmare, lumina primordială este non-spaţială şi non- 
temporală, dar când se manifestă în dualitate generează un spaţiu-timp 
infinit. El nu poate fi limitat, de ce? Dacă l-am putea limita cumva, am 
opri lumina să se mişte, adică am bloca-o să-şi manifeste natura. 

De fapt, în lumea noastră mică, deseori prindem lumina, o 
împiedicăm, de pildă, folosind ecrane sau alte paravane. În felul acesta, e 
ca şi cum am închide spaţiul. Într-adevăr, dintr-o cameră fără ferestre 
lumina becului nu poate ieşi. Am prins-o în capcană. Am delimitat un 
spaţiu. Dar pe o perioadă limitată, până deschidem uşa sau până stingem 
becul. 

Însă nimeni nu poate împiedica o stea să răspândească lumina sa în 
cosmos. Putem manipula cum vrem doar câţiva fotoni, care transportă o 
mică energie. Dar nimeni nu poate stăpâni energia unei stele. 

Am putea privi şi altfel: lumina fizică a unei stele este doar o rază din 
Marea Lumină primordială. Aceasta iese printr-un fel de sită şi se 

manifestă ca lumină fizică. Sita ar fi spaţiul-timp. Aşa se segmentează 
Lumina. 

Deci creaţia apare prin segmentarea Luminii cu ajutorul spațiului- 
timp, care e ca o sită cu fante prin care Lumina necreată se strecoară pe 
alocuri, sub formă de stele şi alte ciudăţenii. 


Dumnezeu nu știe să numere 


Dumnezeu nu ştie să numere decât până la unu. El nu-şi numără 
miliardele de galaxii cu miliarde de stele. Nu ştie şi nici n-are nevoie. 
Fiindcă toate sunt create din el, le simte ca părţile sale, direct şi imediat, 
fără ajutoare contabile. 


O glumă via Alan Watts 


„Oare o zebră este un catâr alb cu dungi negre sau un catâr negru cu 
dungi albe? Răspuns: Este un catâr invizibil cu dungi alb-negre, pentru ca 
oamenii să nu se lovească de el.” 


Aşa este şi universul, lumea: un vid vopsit în toate culorile şi formele, ca 
să ne fie făcut vizibil. 


XXX 


Rătăcind prin jungla deasă a internetului, m-am trezit într-un 
luminiş, unde Gavagai alias Mijomir (sau invers) povestea la o gaşcă de 
exploratori despre timp ca efect stroboscopic, timpul ca o înşirare de 
acum-uri discrete, cuantificate. Ştiam povestea de la shivaismul din 
Kashmir, dar mi-a plăcut s-o reascult din gura unui personaj imaginat şi 
plin de imaginaţie. Amuzaţi-vă şi voi! 


Timpul atomic 


«Abu-Hayun Musa al-Geber n-a existat niciodată. A locuit la Bagdad, la 
curtea lui Harun-al-Rashid, unde a funcţionat ca teolog oficial al califatului. Era 
slab, îşi tăia barba foarte scurt şi adora curmalele. A avut o minte sintetică. li 
plăcea să-şi minuneze prietenii cu fel şi fel de idei trăznite. La fel a făcut şi cu 
posteritatea. 


Pentru ibn-Geber (a nu fi confundat cu tatăl său, eponimul algebrei, 
personaj fantomatic al Evului Mediu apusean), oamenii sunt automatele 
imaginilor unor personaje. Nişte năluci. 

Materia, credea ibn-Geber, se compune din atomi identici între ei. La fel 
şi spaţiul. Viaţa acestor atomi durează o clipă. Timpul este o suită discretă de 
„acum”-uri. Lumea este o peliculă cinematografică, cu cele 25 de cadre pe 
secundă ale sale. Calitățile lucrurilor, cele care fac ca ceva să fie Elisabeta a 
II-a, altceva să fie Gavagai şi altceva să fie brânză de burduf *, sunt doar 
accidente ale atomilor. Aceste accidente trăiesc la fel de puţin ca şi atomii, 
adică un „acum”. 


Pentru ca lucrurile să dăinuie în timp, iar fenomenele să fie „continue” 
este necesar ca Allah să recreeze, clipă de clipă, totalitatea atomilor şi a 
accidentelor lor. Lumea în act este expresia permanentă a voinţei continue a 
lui Allah. Dacă Allah ar înceta să recreeze lumea, aceasta ar dispărea ca 
umbra unui vis. 


Pe ibn-Geber nu-l interesează consecinţele de ordin moral ale doctrinei 
sale. Omul, automatul umbrei unei umbre, nu poate fi decât o făptură inocentă 
şi lipsită de libertatea alegerii. Dacă Yusuf îl omoară pe vizir, înseamnă că 
asta a fost voia lui Allah. Omul acestei doctrine este condamnat la mântuire. 
Ibn-Geber ar fi fost foarte uimit dacă-i povesteai despre liberul arbitru. 


Teologul bagdadit nu este interesat nici de poziţia de pe care-şi 
construieşte sistemul. Nu spune c-a auzit o voce-n somn, care-i va fi revelat 
acest adevăr (deşi alte personaje, mai notabile, mărturisiseră o atare 
revelaţie); nu spune nici că sistemul „Timpului atomic” este rodul deducţiilor 
sau observaţiilor sale. Nu. El îl livrează pur şi simplu, ca pe o evidenţă. 


Pe ibn-Geber nu-l interesează nici măcar soarta lui Allah, sau motivele 
care-l îndeamnă pe acesta să asigure continuitatea lumii, obosindu-se într-un 
efort creator neîncetat. Alţi Dumnezei au lucrat şase zile, iar în a şaptea s-au 
odihnit; sau au scuipat lumea printre dinţi dintr-o dată, după care au băgat 
mâinile-n buzunare şi-au început să fluiere. 


Valoarea heuristică a doctrinei timpului atomic este copleşitoare; 
înţelegem, în sfârşit, de ce uităm de la mână pân' la gură. O parte a creierului 
meu, cea dreaptă, mă avertizează că, prin afirmarea a ceea ce-am afirmat, 
sunt la un pas de erezie, pentru că uitarea instantanee ar presupune eroarea 
lui Allah. Dar partea mea dreaptă de creier n-are dreptate, pentru că procesul 
recreării lumii nu este imitație; dacă ar fi imitatie, lumea ar fi încremenită într-o 
stare parmenidiană; or lumea, deşi discretă, este dinamică şi poate accepta 
modificări bruşte, aşa cum s-a întâmplat şi cu textul acesta: la început a avut 
cititori, iar apoi n-a mai avut, deoarece Allah i-a pus să se plictisească, pentru 
a le ascunde adevărul consecinţelor morale ale doctrinei acum prezentate. 


Aspectul cel mai tulburător al acestei istorii este că Abu Hayun Musa ibn- 
Geber n-a existat niciodată, în vreme ce doctrina sa are încă puterea de a ne 
minuna. 


* Pentru noi, tributari categoriilor aristotelice, alăturarea Elisabeta a Il-a — 
Gavagai — brânză de burduf este cel puţin bizară. Putem înţelege că Elisabeta 
a Il-a şi Gavagai au, la nevoie, aceeaşi substanţă, dar nu reuşim să vedem 
cum vine treaba cu brânza de burduf. Trebuie să ne reamintim totuşi că ibn- 
Geber nu gândea în categorii aristotelice şi că lucrurile se compun din atomi 
identici între ei; deosebirile dintre Elisabeta a Il-a, Gavagai şi brânza de burduf 

sunt doar nişte accidente. Dacă Allah ar avea chef să se amuze, ar putea să 
amestece calităţile acestor lucruri între ele, dând naştere unui Gavagai sărat şi 
un pic acru, sau unei brânze cu pălărie colorată, ori unei Elisabete a Il-a albe 
şi sfărâmicioase.» 


Sursa: Mijomir Mecu, Facebook, 29 sept 2019 


5 august 2023 

SINUCIDERE ASISTATĂ DE 
INTELIGENȚA SPIRITUALĂ 


Deci vrei să te sinucizi... 

Ai ajuns într-o depresie atât de adâncă, încât nu mai vezi altă 
scăpare decât moartea. Foarte bine. E o concluzie corectă. În starea în 
care eşti, ar fi bine să-ţi închei socotelile. Dar nu cu trupul, ci cu poveştile 
pe care ţi le-ai tot spus şi care te-au adus în halul ăsta. 

Poţi să te sinucizi şi fără a-ţi vătăma corpul. Măcar aşa nu-ţi vei 
întrista familia şi prietenii; cei care te iubesc nu-şi vor pierde minţile. 

A, crezi că nu te iubeşte nimeni?! E posibil şi asta. Oamenii se iubesc 
doar pe ei înşişi. 

Deşi... în acest moment, s-ar zice că tu nu te iubeşti. E bine şi aşa. 
Eşti mai original. Şi te-ai gândit să ieşi în evidenţă cu o sinucidere 
spectaculoasă, care să-i facă pe oameni să te regrete. Vrei să-i pedepseşti, 
care va să zică. 

Foarte bine faci. Oamenii merită să fie pedepsiţi, fiindcă au creat o 
societate bolnavă, în care te obligă să te adaptezi. Nu tu eşti nebunul, ci 
societatea. Şi n-ai nicio ieşire, ai dreptate. 

Uite ce-ţi propun: o sinucidere genială, o ştire care să-i uimească pe 
toţi. Vrei? Doar că vei rămâne fizic intact, conştient şi depresia va 
dispărea rapid. Ce zici? 

Crezi că-mi bat joc de tine acum, în condiţia ta fragilă?! Îţi spun că 
nu. Vorbesc foarte serios. 

Ai devenit curios, măcar puţin? Atunci, ascultă. 

Ştii de ce eşti trist? 

Pariez că nu. Nimeni nu ştie de unde vin emoţiile. Şi nici gândurile. 
Ne copleşesc, şi gata. Ne schimbă dispoziţia şi intenţiile. Devenim alţi 
oameni. 

S-ar zice deci că eşti o victimă. Dar nu se vede agresorul. Cine te-a 
deprimat? La naiba, nu se vede nimeni... 

Mda, deci vrei să mori... 

E un lucru rar. De obicei, oamenii vor să trăiască cu orice preţ. 
Atunci, să profităm de dorinţa ta extraordinară de a muri. Cred că te-aş 
invidia, dacă n-aş fi deja mort. 

Da. Ai auzit bine. Sunt mort. Cum de-ţi vorbesc atunci? Cum 
spuneam mai devreme, poţi muri păstrându-ţi trupul viu şi funcţional. E 
cea mai frumoasă moarte, cea mai glorioasă, divină. De fapt, singura 
posibilă. 

Moartea corpului nu-ţi va aduce nicio alinare, ci vei continua să 
trăieşti ca o conştiinţă chinuită, fără corp. Şi atunci, nemaiavând ce şi 
cum sinucide, ce vei face? Vei bântui ca o fantomă, într-o depresie fără 
speranţă. 

Acum măcar speri ca, prin suicid, să scapi de toate problemele. De 
fapt, problema ta e una singură, aceea că nu ştii cum să mori complet şi 
definitiv. Te amăgeşti cu ideea că dispariţia trupului te va linişti. 

Tot aşa, există unii care merg la doctorul chirurg şi îi cer să le taie o 
mână sau un picior, fiindcă nu-l mai suportă (se numeşte 
apotemnophilia sau transability). Aproape nimic nu-i convinge că ceea 
ce ei cer nu-i decent. Chiar dacă renunţă la faptă, rămân cu nostalgia 
asta: ce bine ar fi fost fără acel membru! Absurd, nu-i aşa?! 

Şi acum, să-ţi dezvălui secretul morţii pline de viață. Dar dacă încă 
nu eşti hotărât, mai bine nu citi. Trăieşte-ţi viaţa în continuare, aşa cum 
e, adică aşa cum ţi se pare că e. Că ea nu-i în niciun fel. Pur şi simplu este. 
Omul e cel care o califică drept bună sau rea, grea sau uşoară, fericită sau 
insuportabilă. Omul! 

Dar ce e omul? Cine eşti tu? Ştiu că n-ai răbdare să filosofezi acum, 
aşa că-ţi ofer eu răspunsul scurt. 

Eşti o iluzie. 

Nu mă refer la trup, care-i o creaţie a naturii. Vorbesc aici de 
senzaţia de „eu”, senzaţia că există acolo o entitate cu liber-arbitru sau 
voinţă proprie. Asta e iluzorie. „Entitatea” din corp nu există. 

Poate te gândeşti că, prin sinucidere, demonstrezi că ai liber-arbitru. 
Vax albina! Corpul oricum va muri, mai devreme sau mai târziu, nu poţi 
schimba asta. Mai bine, demonstrează-mi că poţi muri (psihic) înainte de 
a muri (fizic) şi atunci voi şti că, într-adevăr, există un liber-arbitru. 

Există oameni care au murit înainte să-şi pună capăt zilelor. Erau 
atât de hotărâți, încât eul lor s-a dizolvat înainte să-şi distrugă corpul. 
Asta da, voinţă! Senzaţia de „eu” s-a evaporat şi n-a mai rămas un 
„cineva” în corp. Doar Viaţa în sine. Asta e moartea adevărată, totală. Şi 
nu mai contează dacă trupul supravieţuieşte sau nu. Este un nou tip de 
viaţă: mortul viu. Te interesează?... 

Senzaţia că, undeva în corp sau în creier, ar exista un suflet, numit 
„eu”, asta-i o iluzie. O glumă a naturii. Nimeni nu ştie cum apare, dar se 
pare că nu-i obligatorie. Se poate trăi şi fără „eu”. Chiar foarte bine. 

E o fericire blândă, senină, care îmbrăţişează totul. Toate trăirile trec 
prin corpul-minte, fără a lăsa urme, scurte senzaţii interesante. Desigur, 
acum fără senzaţia de „eu”. Nimic nu mai pare important, fiindcă se vede 
clar că totul e un joc. 

Eşti curios să simţi şi tu asta? Atunci va trebui să mori, dar nu fizic. 
Să renunti la tine, la „eu”, nu la corp. Oare poţi renunţa la ideile tale, la 
emoţiile tale, la depresia ta?! Parcă erai gata să te sinucizi. Oricum, nu 
mai ai ce pierde, aşa că dă-le drumul! Cum oare de s-au agăţat de acest 
gol?! 

Fără aceste accesorii, eşti nimic. Erai în depresie din cauză că te 
credeai un „ceva” neîmplinit. Depresia nu mai e posibilă când eşti nimic. 
Nimicul nu se poate împlini. Nu se poate clădi pe un gol. Nimicul nu are 
niciun motiv să fie trist. Nu are ce pierde. Orice s-ar suprapune peste el 
nu-i schimbă natura. Nimicul rămâne gol. E perfect vid. Perfect. 

Cam asta a fost ce voiam să-ţi spun. Ştiu că ai vrea să mai vorbim... 
Continuă să citeşti sau să reciteşti. 

A, şi rămâi gol de tine”... 

12 august 2023 

CUM MAI COMUNICĂM CU MORŢII 
CARE S-AU REÎNCARNAT? 


Exploratorul astral Jurgen Ziewe reuşeşte, pe baza experienţelor sale 
personale, să aştearnă o punte mult-aşteptată între doctrina spiritualistă 
şi cea nondualistă. 

El porneşte de la dilema spiritualiştilor că, da, putem comunica cu 
spiritele celor dragi trecuţi dincolo; dar dacă s-au reîncarnat, îi pierdem 
pentru totdeauna. Ce mai rămâne din persoana ajunsă în planul astral, 
dacă Esenţa ei s-a reîntrupat deja într-un nou personaj terestru? 

Pare o întrebare legitimă, dar este o falsă temere, bazată pe o 
confuzie între Esenţă şi formă. Pe scurt, noi nu comunicăm cu forma 
astrală, ci cu Esenţa persoanei. Nu forma ne defineşte, ci Esenţa sau 
Spiritul. Chiar şi pe Pământ fiind, noi comunicăm prin Esenţele noastre, 
nu doar cu trupurile. 

Deci, când personajul moare, el tranzitează în planul astral, unde 
rămâne atât timp cât are nevoie pentru a-şi consuma toate tensiunile, 
nevoile, energia acumulată în fosta viaţă omenească. Aceasta poate dura 
o perioadă considerabilă de timp. Apoi trece în planurile superioare, în 
funcţie de nivelul de dezvoltare a conştiinţei sale. Sau se reîncarnează. 

Călătorind în aceste lumi invizibile, Jurgen a avut parte şi de 
experienţa supremă a unităţii cu Sinele esenţial. În Conştiinţa Unificată, 
devii una cu Eu Sunt, care este Spiritul etern. Şi, lucrul curios observat de 
Jurgen, esenţa Eu Sunt este aceeaşi pentru toată lumea. Or, aceasta este 
chiar tema nondualităţii: Nu există decât o unică Fiinţă. Ideea ne 
bulversează mintea şi nu o putem pricepe decât trăind-o direct, nu 
intelectual. 

Jurgen a experimentat acest lucru curios după ce a ieşit din starea 
unificată Eu Sunt şi a intrat accidental, prin voinţa Sinelui său Superior, 
în corpul unei femei. Atunci a descoperit că şi ea avea acelaşi Eu Sunt şi 
doar „hainele” erau diferite. A fost o demonstraţie experienţială a 
adevărului nondualist. 

Prin urmare, când mă aflu în astral şi îi revăd pe cei dragi, mă văd 
chiar pe Mine însumi, dar în haine diferite. Prin iubirea pe care o radiez, 
chem la viaţă personajul pe care vreau să-l revăd. Fericirea revederii este, 
de fapt, fericirea reunirii cu Mine însumi, nu cu altă persoană, pentru că 
toţi avem acelaşi Eu Sunt. Eroarea noastră obişnuită este că îi privim pe 
ceilalţi oameni ca fiind separați de noi. Prin urmare, moartea nu ne poate 

niciodată separa de cei dragi, fiindcă ei suntem chiar noi înşine — şi asta, 
dintotdeauna. 

Însă putem înţelege aceste aspecte „stranii” doar când ne aflăm în 
Conştiinţa unificată, uniţi cu Sinele nostru real. Iar după ce ieşim din 
acea stare magnifică, este de ajuns amintirea ei pentru a nu ne mai 
considera niciodată separați de restul lumii, în conflict cu alţii. Oamenii 
obişnuiţi se identifică cu informaţiile şi aspectele personale, în loc de a se 
identifica cu Eu Sunt-ul sau Spiritul lor. 

În Eu Sunt-ul sau Spiritul individual este stocată baza de date cu 
toate personajele pe care le-am jucat de-a lungul timpului. Jurgen şi-a 
revăzut multe personaje în care Eu Sunt-ul său a fost încarnat de-a 
lungul istoriei şi pe toate le simţea ca fiind el însuşi. Când vrei să te simţi 
şi să te manifeşti exact ca personajul de acum 1000 de ani, îl alegi din 
baza de date astrală (akasha) şi îl animezi cu Eu Sunt-ul tău. 

Similar, când ne gândim la o ființă dragă decedată, prin dragostea 
noastră, chemăm Conştiinţa universală să umple forma sau matriţa info- 
energetică specifică acelei persoane dragi. De obicei, oamenii sunt ataşaţi 
de personajul drag, de carcasa exterioară. Dar chiar dacă spiritul s-a 
reîncarnat, personajul se poate manifesta din nou plecând de la baza de 
date cu informaţiile personale şi fiind animată de Eu Sunt (al acelui 
personaj). Noi nu vorbim în astral cu o carcasă moartă sau un 
automaton, ci atragem Sinele Suprem în ea şi astfel devine vie. Viaţa 
înseamnă Conştiinţă, nu formele efemere. 

Deci când trupul moare, nu ne dizolvăm într-un nor de fum sau o 
supă de conştiinţă amorfă. Ne schimbăm doar hainele, obiceiurile, 
comportarea, aspectul exterior, dar Inima nu se schimbă niciodată. Eu 
Sunt-ul persoanelor dragi este acelaşi cu Eu Sunt-ul meu, iar această 
iubire profundă nu dispare niciodată. Cum ar putea dispărea, căci este 
iubirea de Sine a Fiinţei eterne?! 

Şi, aş adăuga, acest lucru este valabil chiar şi cu persoanele mai 
puţin dragi sau total necunoscute. Doar că-i mai uşor să înţelegem 
Iubirea divină necondiționată şi total unificatoare dacă începem cu cei pe 
care i-am iubit şi încă îi mai iubim. 

Ca o concluzie, lumea astrală este la fel de înşelătoare ca şi lumea 
fizică. În ambele, ne identificăm cu personajul, cu haina, nu cu Esenţa. 
Adevărul îl putem găsi numai în Conştiinţa Unificată, în care nu există 
separare. Acesta este aspectul etern şi neschimbat numit Eu Sunt. 

Din păcate, Jurgen nu ne lămureşte ce anume se încarnează într-un 
corp omenesc şi apoi părăseşte trupul la moarte. Îi spunem „suflet” sau 
„spirit”, dar ce este el? Oare este o parte din eternul Eu Sunt, care este 

singurul „lucru” ce există? I-am adresat întrebarea personal via YouTube. 
Şi iată ce mi-a răspuns maestrul, la foarte scurt timp, într-un comentariu 
fixat de dânsul în fruntea celorlalte. 

«Este exact genul de întrebare la care mintea umană nu poate răspunde, 
din cauză că este limitată. Este similară cu întrebarea „Cine l-a creat pe 
Dumnezeu?” Sau „Ce există dincolo de Dumnezeu şi apoi, dincolo de 


dincolo?” Sau „Ce era înainte de începutul începutului Universului?”. Aproape 
toţi cei care au încercat, chiar şi matematicienii, au eşuat în a găsi un răspuns. 


Singurul răspuns mulţumitor mi-a fost oferit printr-un extaz copleşitor, 
care m-a lăsat fără gânduri şi fără cuvinte...» 


Sursa: Uncle Fred is still alive - a commentary by Jurgen Ziewe ” (2 mai 2023) 


20 august 2023 


Care moarte? 


Laura a făcut următorul minunat comentariu la articolul de mai 
sus: 


«Am stat de-a lungul timpului lângă mai mulţi morţi, inclusiv părinţii mei şi 
mai multe rude, şi de fiecare dată, privind acel corp înţepenit... când eram 
mică, simţeam frică, însă, de-a lungul timpului, am realizat că acel corp nu 
avea nimic în comun cu Ceea ce reprezenta viaţa/viul vieţii şi cu care "eu" 
împărtăşisem bucuriile... 


Cu ceva ani în urmă, bunica mea, pe care o iubeam enorm, a decedat şi 
ea. Stăteam acolo şi, retoric, mă întrebam ce va fi de acum încolo, unde se 
duce "ea", cum mai pot comunica cu ea şi unde este "ea", căci acel corp 
teapăn nu era "bunica mea". 


În acelaşi timp, dintr-o dată, am început să aud păsările cum cântă, am 
simţit stropii ploii calde de martie şi am văzut soarele, lumina lui mi-a mângâiat 
faţa. Şi, brusc, m-am oprit. Nu mai era vorba unde se duce bunica, nu mai era 
vorba ce formă va lua în viitor bunica, dintr-o dată, PREZENŢA ei am simtit-o 
în tot... Bunica era totul, devenise iar TOTUL/NONFORMA. 


Şi eram singura din capelă care zâmbea ca proasta 


Ce iluzie să crezi că Viaţa se naşte şi moare...! Ce iluzie să crezi că Viaţa 
poate dispărea, că lipseşte din ceva, că o formă ce se ridică din Ea ar fi mai 


importantă decât altă formă...! Toate "valurile" îi aparţin Oceanului... 


În acea clipă, am simţit că bunica mi-ar fi spus, dacă ar fi existat cuvinte: 
"Nu plec nicăieri, draga mea. Acum sunt Totul. Nu mă poţi pierde niciodată, 
sunt în inima ta, aşa cum mereu am fost. Te voi îmbrăţişa mereu din tot, 
zâmbetul meu îţi va lumina faţa cand te vei bucura de o floare, te voi mângâia 


28 https://www.youtube.com /watch?v=3uQ8y7lbokY 

din Soare, te voi îmbrăţişa când lacrimi curg pe faţa ta. Nu plec nicăieri, draga 
mea. Sunt AICI din veşnicie..." 


Am încercat prin cuvinte să exprim o milisecundă din ceea ce mi se 
destăinuia, un flash inexplicabil de minunat. De atunci, nu mi-am mai pus nicio 
întrebare despre ce se întâmplă după moarte, doar am zâmbit; şi gândul ce a 
apărut este: care moarte?» 


Laura Averchi, 23 august 2023 

INTOXICAȚIA CU IUBIRE 


A iubi iubirea $ După ce a dispărut, iubirea devine iluzie % lubirea 
omenească e un troc i Citate despre iubire 


A iubi iubirea 


Când eram în liceu, am aflat că tinerii „iubesc iubirea”, ceea ce se 
spunea că ar fi o greşeală naivă. Numai maturii ştiu să iubească corect, 
fiindcă ei se dedică unei persoane pe care o cunosc bine, cu calităţile şi cu 
defectele sale. Tinerii idealizează prea mult şi se pare că de aceea au parte 
de atâtea eşecuri în dragoste. 

Cu mintea mea de peste decenii, am revenit la sentimentul 
adolescentin. Am înţeles că ne îndrăgostim cu adevărat atunci când 
Sinele meu se îndrăgosteşte de Sinele tău. Namaste! 

Nu persoanele, nu trupurile se iubesc şi nici mintea lor, cu toate 
prejudecățile ei inerente, ci Dumnezeul din om se recunoaşte în celălalt. 
Iar Dumnezeu este Iubire. Simpla recunoaştere de Sine produce 
fericirea-iubirea, ca o scânteie divină ce aprinde focul inimii. 

De aceea, când cineva fantazează despre o iubire ireală, nu-i nicio 
eroare sau nebunie. Pur şi simplu, Iubirea se revarsă din Sine către un alt 
Sine fictiv. Sinele meu este acelaşi cu Sinele tău şi cu orice alt Sine 
imaginabil. Sub acoperirea unei fantezii amoroase, de fapt, Sinele îşi 
transmite fericirea Sa sub forma acestui sentiment idealizat. 

Aşa se întâmplă când cineva se îndrăgosteşte de o Ileană Cosânzeană 
sau de un Făt-Frumos. Am întâlnit un caz când o fată s-a îndrăgostit de 
poza de pe un mormânt a unui băiat decedat. Şi câte astfel de cazuri ce 
frizează „nebunia” nu găsim în viață! Dar este o nebunie mistică şi foarte 
frumoasă. Se întâmplă la fel atunci când idolatrizăm o icoană, un sfânt, o 
zeitate — ea capătă viaţă şi ne îndrăgostim efectiv de ea. Exemple sunt cu 
duiumul, de pildă „miresele lui Cristos” ş.a.. 

Dragostea nu are rațiune, dar ne umple de fericire. Intoxicația cu 
iubire dă cea mai mare dependenţă şi n-are leac. Iubirea nu e ceva 
adăugat la viaţă, ci însăşi temelia Vieţii, o temelie deseori ascunsă sub 
podea. 

După ce a dispărut, iubirea devine iluzie 


Problema apare când iubirea dispare. Atunci ne dăm seama că am 
fost prada unei „iluzii”, că iubirea era doar în sufletul nostru, nu şi 
reciprocă. Şi intrăm în depresie. Nu doar în cazul unei iubiri fanteziste, ci 
chiar al afecțiunii sincere pentru un partener real. 

Nu ştim cum a apărut dragostea, dar ne-a fermecat şi ne simţeam în 
Paradis. 

Nu ştim nici de ce a dispărut, iar acum ne simţim în Iad. Cum se 
spune prin tribunale, de la dragoste la ură e doar un pas. 

Ce-i iubirea? Ei bine, aflăm acum, dacă nu ştiam deja. Iubirea cea 
adevărată vine direct din Dumnezeu către Dumnezeu. Sinele se 
recunoaşte în celălalt, şi asta nu-i deloc o metaforă. Este o relaţie la cel 
mai înalt nivel, dincolo de raţiunea omenească. Noi nu putem înţelege 
cum e posibil ca Sinele să fie acelaşi în fiecare om, ba chiar în fiecare 
obiect. Şi apoi, nu înţelegem de ce nu îşi păstrează mereu această iubire 
de Sine, de ce nu simţim această iubire dumnezeiască decât arareori, iar 
unii, niciodată. 

Şi nu vom putea pricepe niciodată cu această minte mărginită. 

Nici nu-i nevoie să pricepem, e de ajuns să simţim Iubirea şi orice 
nelămurire dispare, fiindcă nu ne mai interesează explicaţiile. Ne 
mulţumim cu fericirea prezenţei Iubirii şi nu mai avem nevoie de nimic, 
nici de somn, nici de mâncare. lar în iluminare, nici măcar de altă 
persoană. Suntem îndrăgostiţi iremediabil de Tot. „Iubim iubirea”, care 
este Tot Ce Există. 

Adevărata iluzie este să NU vedem Iubirea pretutindeni. Faptul că 
am văzut-o doar într-o singură persoană reală sau într-un personaj 
imaginat sau într-un episod hipnotic, după care am rămas dezamăgiţi, 
acestea sunt jumătăţi de iluzie, dar oricum, înseamnă mult mai mult 
decât un suflet gol. 

Din acest motiv, oamenii care se simt singuri îşi proiectează iubirea 
către un câine sau pisică sau în diverse pasiuni, care scot la iveală ce au 
mai frumos în Sine. Toţi oamenii simt nevoia de marea Iubire, iar 
modalitatea cea mai la îndemână este să investească sufleteşte în ceva 
exterior: o persoană, un animal, un obiect frumos, o lucrare rafinată, o 
activitate oarecare, fie şi intelectuală. Toate sunt Dumnezeu şi, oferindu- 
ți interesul în ceea ce faci sau într-o fiinţă, Te recunoşti acolo şi aşa simţi 
Iubirea. Toate formele sunt doar pretexte de a Te recunoaşte în ele şi să 
fii fericit. 

Chiar şi empatia este un fel de iluminare, pentru că te recunoşti în 
altă fiinţă, eşti în rezonanţă cu trăirile ei. Empatia vine direct din unitatea 
fundamentală a Conştiinţei. 


Iubirea omenească e un troc 


Majoritatea învăţătorilor spirituali spun că relaţia de iubire este un 
troc. Se spune, simplist, că femeia îşi doreşte stabilitatea unui cămin, iar 
bărbatul îşi doreşte să-şi poată satisface oricând pofta sexuală. Foarte pe 
scurt, acesta ar fi contractul social numit căsătorie, în care cei doi 
renunţă la libertatea personală în favoarea nevoii fundamentale pentru 
fiecare. Desigur chestiunea e mai complexă şi devine şi mai complicată 
dacă apar copiii la mijloc. 

Unii învăţători merg mai departe şi afirmă că acest troc este un lucru 
rău, fiindcă se împotriveşte naturii (bărbatului) şi introduce obligaţii 
inutile şi greu de suportat uneori; şi că, fără căsătorie, n-ar mai fi atâtea 
divorţuri. Alţii, dimpotrivă, afirmă că acest troc este un lucru bun, 
fiindcă asigură amândurora liniştea necesară pentru a-şi orienta energia 
către lucruri superioare, cum ar fi spiritualitatea. Primii au avut parte de 
o viaţă romantică tumultuoasă, pe care acum o translatează într-o viziune 
„spirituală”. Secunzii au avut un singur partener, cu care s-au înţeles bine 
toată viaţa. Primii pot fi acuzaţi de imoralitate. Secunzii pot fi acuzaţi de 
conformism. 

Adevărul este că relaţiile de iubire sunt un troc. Punct. Dar în 
momentul când caracterizezi trocul ca fiind un lucru rău sau un lucru 
bun, deja devii partizanul unei poziţii, nu mai eşti neutru, nondual, şi te 
poţi aştepta să fi atacat din diverse direcţii. Din punct de vedere divin, nu 
e corect să judeci pe nimeni şi nimic. 

Acest troc înseamnă punerea în comun a unor calităţi personale 
pentru binele amândurora. Înseamnă colaborare, completare reciprocă, 
sacrificiu şi câştig. Destinul le rezervă unora să aibă parte de iubire 
omenească, pe când altora, să nu aibă parte de ea. Oricum, ea este cu 
totul altceva decât Iubirea necondiționată, ele nu trebuie confundate. Şi 
nici nu se exclud. Iubirea necondiționată îmbrăţişează totul. Iubirea 
umană nu te poate opri să atingi iluminarea; şi nici lipsa ei nu te poate 
opri. 

29 august 2023 

Citate despre iubire 


Radu Beligan 


«Suntem născuţi pe lume pentru a iubi. Orice. Nu-ţi impun să joci, să 
iubeşti ce iubesc eu, ci să iubeşti ce iubeşti dumneata, dar să iubeşti cu 
adevărat. Cred că ăsta e marele mister: iubirea. Dacă oamenii ar putea să-şi 
însuşească asta, lumea ar fi o bucurie.» 


Emil Cioran 
«Singurul lucru care-l poate salva pe om este IUBIREA. 


Să-ţi vină să plângi atunci când te gândeşti la oameni, să iubeşti totul, 
într-un sentiment de supremă responsabilitate, să te apuce o învăluitoare 
melancolie când te gândeşti şi la lacrimile ce încă nu le-ai vărsat pentru 
oameni, iată ce înseamnă a te salva prin iubire, singurul izvor al speranţelor. 


Oricât m-aş lupta pe culmile disperării, nu vreau şi nu pot să renunţ şi să 
părăsesc iubirea, chiar dacă disperările şi tristeţile ar întuneca izvorul luminos 
al fiinţei mele, deplasat în cine ştie ce colţuri îndepărtate ale existenţei mele. 


Prin orice poţi cădea în lumea asta, numai printr-o mare iubire nu. lar 
atunci când iubirii tale i s-ar răspunde cu dispreţ sau indiferenţă, când toţi 
oamenii te-ar abandona şi când singurătatea ta ar fi suprema părăsire, toate 
razele iubirii tale ce n-au putut pătrunde în alţii ca să-i lumineze sau să le facă 
întunericul mai misterios se vor răsfrânge şi se vor reîntoarce în tine, pentru 
ca, în clipa ultimei părăsiri, strălucirile lor să te facă numai lumină şi văpăile 
lor, numai căldură.» (Emil Cioran) 


David Carse - Iubirea necondiționată 


«Ideile noastre despre iubire sunt mult mai viciate decât vrem să admitem 
cu gânduri şi emoţii legate de implicare şi ataşament, de o anumită persoană 
foarte „specială” pentru noi, de simţul posesiunii, de excluderea altora, de 
nevoi personale, de grija de celălalt, de vinovăţie. 


Credem că grija de celălalt ar fi ceva important, venit din inimă. Dar grija 
de celălalt nu înseamnă altceva decât o implicare exagerată, nelinişte, ataşare 
de rezultate. Este o părere greşită că ar trebui să ne pese de această 
existenţă iluzorie, acest vis, sau că lucrurile musai contează. Ea ne provoacă 
griji, nelinişte, confuzie şi senzaţii de separare şi de vinovăţie. Nu-i face bine 
nici persoanei de care ne „pasă”, căci aşa doar îi perpetuăm propria sa 
implicare în vis. Asta nu-i iubire. Pretenţia noastră că iubim nu face decât să 
ne limiteze pe noi şi pe cei pe care încercăm să-i iubim. 


lubirea adevărată nu generează implicare. lubirea este neutralitate; 
înseamnă absenţa judecăților, cenzurii, dorințelor, grijilor. Este Natura noastră 
Adevărată, Tot-ce-există, Prezenţa. Ne reaminteşte că nimic nu contează. 
Când conştientizezi că eşti dintotdeauna Prezenţa acestei lubiri Perfecte, 
neimplicate, neutre, atunci simţi acea „Pace care întrece orice închipuire” 
(Filipeni 4:7)» Perfect Brilliant Stillness, Cap. 8 - traducere de R.A.P., 2023 

Laura Averchi - Iubire iluminată 


«Pe vremea când încă există o Laura, un dialog a avut loc între ea şi 
Existenţa/ Dumnezeu/ Conştiinţa etc.. 


Şi El a întrebat: „Ce-ai simţi dacă ţi-aş lua ceva fără de care nu ai putea 
să exişti, ceva care, dacă nu ar exista, tu ai prefera non-existenţa? Există ceva 
în lipsa căruia ai simţi că nu ai nici un rost, ai prefera să fii nimic?” 


lar Laura a stat puţin, a pus în balanţă şi a vrut să găsească acel ceva 
indispensabil fără de care nu ar mai vrea să existe. A luat multe la rând până a 
ajuns la... iubire. Imaginându-se fără capacitatea de a iubi, a simţit cum se 
cutremură... un hău negru, fără viaţă, de orice fel ar fi, nimic viu în el... nicio 
tresărire, o inexistenţă infinită... 


Şi a răspuns: „În multe feluri pot supravieţui, însă fără iubire aş prefera să 
nu exist. Nu vreau nimic de la Tine, doar să nu îmi iei lubirea. Vreau doar 
iubirea Ta; fără iubire, îmi refuz propria existenţă şi Nimic prefer să fiu...” 


Şi El atunci a zâmbit: „Ooo, vrei iubirea? lubirea infinită? Vrei doar lubirea 
MEA? Ok... dar pregăteşte-te...” 


Încet-încet, un foc în Laura s-a aprins... 

Şi El creştea, creştea, topirea începuse... 

lubirea infinită în forma muritoare începu să crească... 

Şi Ea, în tot, începu să se vadă... 

Prin ochii fizici nu se mai percepeau forme, doar o iubire infinită în tot... 
Şi corpul fizic se lupta să cuprindă ASTA. 


El se împotrivea, căci Absolutul ajustase cum vrerea-i fu acest efemer 
vehicul... 


Dar Laura... Laura se topea, încet-încet, ea se topea... 
Ea nu putea să reziste... 
Căci ăsta-i preţul, de nu poţi exista fără Iubire... 


Persoana nu poate adăposti iubirea infinită, ea poate adăposti doar 
umbre ale ei. 


lar Laura începu să fie o veşnică îndrăgostită... de tot... de Viaţă... 
Până când... Ea nu mai exista, însă TOTUL ERA IUBIREA, era EA. 
Şi a înţeles de ce Dumnezeu zâmbise când îi ceruse lubirea LUI. 
Căci doar IUBIREA există... 

Nu-i ea şi el... este doar lubirea... doar viul Vieţii... 

Cum se descurcă corpul cu această IUBIRE infinită? 

Cum poate. © 


lubirea nu se poate dărui, nu se poate lua; cel ce îşi doreşte să fie lubire 
trebuie să se pregătească să renunţe la sine, la personaj... 

Moartea, totuşi, nu o va gusta, corpul încă mai poate exista. Doar îşi va 
„cunoaşte” fiinţa: iubirea, Viaţa, plinătatea vidului. 


lubirea este vidul plin... 

Vid gol nu există, Prezenţa este viul vieţii... 
Plinătatea este chiar Dumnezeu. 
Goliciunea este chiar Dumnezeu. 


Golindu-te de prea-plinul „eu”, rămâne doar infinita plinătate, doar EL... 
doar Dumnezeu. 


Un ocean infinit, plin de iubire ESTE TOTUL. 
De şi „tu” eşti pregătit să plăteşti preţul, de poţi la tine să renunţi, doar EL 
va exista... ca „tine”. 9» 


Laura Averchi, Facebook, 8 iulie 2023 


RĂZVAN-ALEXANDRU PETRE - Eseuri pe teme spirituale 2023 pag. 242 


NONDUALITATEA ŞI MOARTEA 
APARENTĂ (NDE) 


traduceri de Răzvan-Alexandru Petre 


Cazuri de NDE: Sharon Milliman 0 Andy Petro e Rich 
Kelly & Benedict Mellen-Thomas 


Introducerea traducătorului 


Care este legătura dintre iluminarea nonduală şi experienţele din 
apropierea morţii (NDE)? Ambele au de a face cu moartea. Diferenţa este 
că iluminarea este o moarte definitivă a eului personal, pe când NDE este 
o experienţă trecătoare, dar marcantă. În NDE, eul personal nu moare, 
dar în cazurile mai profunde, poate dispărea temporar. Oricum, 
experienţa este atât de puternică, încât omul rămâne cu o nostalgie 
iremediabilă după acea stare minunată. 

Am putea detalia asemănarea ceva mai precis. Se spune deseori că 
experienţa în apropierea morţii (sau moartea clinică) nu este totuna cu 
moartea definitivă. Oricât de puternică ar fi experienţa, ea rămâne o 
experienţă a vieţii. Similar, cei care au licăriri sau străfulgerări ale 
nondualităţii nu sunt încă eliberaţi de eu. Este tot o experienţă de trezire 
în care lipseşte temporar eul personal, doar o sugestie de cum ar fi..., la 
care eul va medita ulterior. Desigur, meditaţia eu-lui va fi distorsionată 
de însăşi existenţa sa, aşa că nu va putea percepe cum este eliberarea 
reală. Căci starea definitivă fără sinele personal este o reală moarte 
psihologică, o mutație înfricoşătoare pentru eul viu care se gândeşte la 
ea. 

Nu se poate spune precis dacă moartea fizică definitivă aduce cu ea 
şi dizolvarea eu-lui. Unii spun că da, alţii însă spun că eul continuă să 
supravieţuiască, continuându-şi aventurile iluzorii pe tărâmul astral sau 
mai sus. Probabil că ambele variante sunt posibile, căci nu se contrazic. 

Cele mai multe dintre mărturiile celor care au trecut printr-o moarte 
aparentă se referă la nişte peripeții incredibile. Toate au o încărcătură 
spirituală, dar relativ puţine ating subiectul Unimii. Am selectat câteva 
astfel de mărturii mai rare, pentru a pune în valoare, odată în plus, 
realitatea şi însemnătatea nondualităţii. 

R.A.P. 

Mărturii din NDE despre Nondualitate/Unime 


k 


Sharon Milliman - Femeia lovită de Fulger 


«Şi l-am văzut pe Isus ieşind dintre nişte copaci şi venind spre mine, iar 
atunci cei doi frați ai mei au dispărut. El mi-a zâmbit, iar eu eram fermecată de 
cât era de frumos. Şi mi-a spus — iar acela era primul semn că urma să fiu 
trimisă înapoi în corp, dar nu i-am dat importanţă — deci mi-a spus: „Te iubesc, 
sunt cu tine, nu-ţi fie frică”. Apoi am mers împreună într-o frumoasă vâlcea din 
pădure. 


Acolo era un pârâu, iar pe mal, un buştean de pin era culcat la pământ, îi 
vedeam conurile şi frunzele ascuţite ca acele. lar din acele pinului ieşeau nişte 
mici flori albastre. M-am aşezat şi Isus a plecat. 


Pe celălalt capăt al buşteanului stătea un om, care ştiam că este 
Dumnezeu. Avea un băț cu care se juca cu frunzele de pin sau îl mişca la 
întâmplare prin iarbă sau ţărână. M-a privit şi m-a întrebat: „Ce ai zice dacă n- 
ai exista decât tu şi cu mine?” M-am mirat tare, nu înţelegeam întrebarea. Mi-a 
zâmbit şi a repetat: „Ce ai zice dacă n-ai exista decât tu şi cu mine?” Tot nu 
înţelegeam întrebarea. 


larăşi mi-a zâmbit, s-a sculat şi mi-a zis: „Vino cu mine”. M-am ridicat şi 
am mers ceva mai departe în pădure. Am ajuns la un luminiş, unde El a mişcat 
din mână şi cerul s-a deschis şi vedeam imensitatea Universului. Vedeam 
nebuloasele cosmice în toate culorile lor şi planetele care se învârteau şi 
stelele strălucitoare. Dar nu erau oameni, nu erau copaci, nu erau maşini, nici 
case, nimic. Doar acea imensitate cosmică. 


M-am uitat la Dumnezeu şi i-am răspuns: „Nu. Fiindcă dacă există doar 
asta, şi eu, şi tu, atunci te-ai plictisi după 10 minute şi nu ti-ar mai plăcea de 
mine, din cauza întrebărilor şi a trăncănelii mele.” 

Şi-a lăsat capul pe spate, iar ochii îi străluceau precum diamantele şi m-a 
contaminat cu râsul lui, aşa că am început să râd şi eu de mine. Şi mă 

gândeam: Oare cum de-am spus aşa ceva? Nu-i poţi spune „nu” lui 
Dumnezeu. 


Ne-am întors şi ne-am aşezat din nou pe buştean. M-a întrebat iarăşi: 
„Ce-ai zice dacă n-am exista decât tu şi cu mine? Nu părinţi, nu soţ, nu copii, 
nu prieteni, nimeni. Doar eu şi cu tine.” Tot nu ştiam cum să răspund la acea 
întrebare. 


Şi în faţa mea era un frumos stejar care avea mii de ani, probabil, era 
imens. Am observat detaliile scoarţei, rădăcinile de sub pământ şi cum ele 
scoteau nutrienţii din sol şi îi împingeau în sus până la frunze. li vedeam 
vinişoarele dătătoare de viaţă şi frunzele şi nutrienţii şi lumina care hrăneşte 
frunzele şi cum frunzele curăţă aerul. Deci totul este legat de totul şi fiecare 
depinde de tot restul. Nu contează cât de măruntă e creatura lui Dumnezeu, 
căci este foarte importantă pentru restul Creaţiei. 


Şi i-am spus lui Dumnezeu, nu ştiu de ce, fiindcă nu citisem niciodată 
Coranul, nici măcar nu l-am atins, nu l-am văzut vreodată. Dar nu ştiu de ce, 
am spus: „Doamne, al o sutălea nume al Tău din Coran este: «Dumnezeu 
e pretutindeni, Dumnezeu nu e nicăieri şi Dumnezeu e în mine.»” Şi El a 
spus: „Da, aşa este.” 


Apoi am spus: „Doamne Dumnezeule, Tu ai făcut acest copac, Tu eşti în 
acest copac, deci când privesc acest copac, Te văd pe Tine.” El a zis: „Da, 
aşa este.” 


Apoi am început să mă gândesc la părinţii mei şi am spus: „Doamne, Tu 
mi-ai creat părinţii, Tu eşti în părinţii mei, deci când îi privesc, pe Tine Te văd.” 
lar El a zis: „Da, aşa este.” 


Apoi am spus acelaşi lucru despre copiii mei şi apoi m-am gândit la acei 
oameni care au fost foarte răi cu mine şi m-au rănit şi am zis: „Doamne, există 
oameni foarte cruzi în această lume, care îi rănesc pe alţii.” Şi am zis: „Dar Tu 
i-ai făcut, Tu erai în aceşti oameni, deci când îi privesc, pe Tine Te văd.” 


A spus: „Da, aşa este”. Şi a mai spus: „Acum am o întrebare pentru tine.” 
Şi mă gândeam: Aoleu! M-a întrebat: „Când te priveşti în oglindă, ce vezi?” 


Mi-am lăsat mâinile în poală şi mă uitam în jos, fiindcă ştiam că răspunsul 
meu nu ar fi potrivit să-l dai lui Dumnezeu. In mod normal, aş fi răspuns: Mă 
văd doar pe mine, pe nimeni altcineva. Doar atât. Dar ştiam că nu asta trebuia 
să răspund, aşa că am zis: „Doamne, Tu m-ai făcut, Tu eşti în mine, deci când 
privesc în oglindă, Te văd pe Tine.” 


Şi El era aşa de fericit. Parcă spunea: Da, aşa este! Aşa este! Aşa este! 
lar ochii îi străluceau, erau cei mai albaştri ochi pe care-i văzusem vreodată. 
(Ai lui Isus erau căprui.) Străluceau ca diamantele când zâmbea. Astfel, 
Dumnezeu îmi dădea de înţeles: „Eu nu fac greşeli, Eu nu creez gunoaie. lar 
tu nu eşti aceea care ai fost făcută să crezi că ai fi de către oamenii din 
această lume.” 


Toată viaţa mi se spusese că sunt urâtă, că sunt proastă şi chiar o 
credeam. Dar acum Dumnezeu îmi spunea: „Nu, Eu nu te-am făcut aşa. Tu nu 

eşti aşa cum îţi spune lumea că ai fi.” Şi a fost o foarte mare revelaţie pentru 
mine că nu eram cum crezusem, că Dumnezeu nu mă vedea aşa. [...] 

Am mai vorbit puţin şi apoi au apărut doi îngeri. Nu aveau aripi, ci nişte 
rochii frumos ornate. Şi m-au dus la un lac foarte liniştit, parcă aş fi privit într-o 
sticlă. M-am aplecat şi am privit în apă şi dedesubt am văzut Pământul şi 
evenimente viitoare din diferite părţi ale globului. 

Am văzut schimbări climatice teribile, vulcani, cutremure, tsunami şi toate 
alea. Şi am mai văzut ceva ca nişte nori negri deasupra unor capitale de ţări 
din diverse părţi ale lumii şi revolte şi răsturnări de guverne. 


Şi mi s-a arătat că sistemul monetar se va prăbuşi. De fapt, îngerul 
spunea că banii noştri nu au valoare şi că, până la urmă, ne vom întoarce la 
sistemul de schimb în natură, aşa cum era cu multe secole în urmă. Şi au fost 
mult mai multe lucruri acolo, dar nu pricepeam de ce mi se arătau şi nici ce ar 
trebui să fac cu ele. 


Îngerii spuneau că toate acestea nu trebuie să se petreacă şi că doar 
egoismul colectiv uman le cauzează şi că omenirea se poate schimba şi că, 
dacă noi ne schimbăm, acele lucruri nu se vor întâmpla. Dar deocamdată, nu 
ne-am schimbat, iar unele lucruri pe care le-am văzut s-au întâmplat deja...» 


Sursa traducerii: videoclipul "Woman Struck By Lightning; Shown Future World 
Events During NDE" i 


Nota traducătorului 


Când unele profeţii rele NU se adeveresc, nu e datorită vreunei 
schimbări în bine a oamenilor. Pur şi simplu, profeţiile au fost date 
eronat dintr-un motiv sau altul. 

Dacă toate creaturile sunt Dumnezeu Însuşi, înseamnă că ele 
urmează proiectul divin în detaliu, nu se abat de la el, nici în bine, nici în 
rău. De ce l-ar încălca?! Doar ca să-i dea bătăi de cap Creatorului?! 

„Dumnezeu e pretutindeni” înseamnă că Dumnezeu e în fiecare 
eveniment, fenomen şi alegere. Mi se pare că eu aleg întotdeauna, dar 
dacă „Dumnezeu e în mine”, înseamnă că „eu” este doar instrumentul 
Lui. Şi atunci, este voinţa personală un lucru real?! 

Nondualismul afirmă răspicat că NU, fiindcă nu există decât o falsă 
senzaţie a unui centru personal, o condensare de energie într-un fel de 
bulă halucinatorie, care se visează a fi separată de infinititudinea 
originară. Dacă „totul este legat de totul”, atunci nu e loc pentru alegeri 
care ar perturba armonia cosmică. Inclusiv „perturbările” erau deja 
prevăzute să se întâmple, făceau parte din plan de la bun început. 


29 https://youtu.be/9T8RidoORJU?t=697 

Desigur, aceste idei nu schimbă cu nimic aparențele. Doar ne atrag 
atenţia că ne conducem viaţa după nişte principii care vor fi invalidate la 
un moment dat. Şi să nu ne mirăm când se va întâmpla asta. 


Andy Petro 


Mărturie NDE despre Conştiinţa nonduală. Citat din Andy Petro, 
supravieţuitor al unui accident mortal (NDE), când s-a înecat în apa rece 
a lacului Michigan, pe când era adolescent. 


Andy Petro 


«Mă întorc în tunel. Sunt foarte aproape de Lumină. La fel de aproape 
cum sunt acum de ecranul computerului. lar Lumina îmi spune: „Andy, te 
iubesc! Şi sunt impresionat, pentru că îmi ştie numele. Apoi Lumina spune, 
„Andy, noi te iubim!” Şi în acea clipă, întregul fundal şi Lumina dispar. Şi apar 
mii şi milioane şi miliarde de alte lumini ca mine, care spun în cor, „Bine ai 
venit acasă, Andy!” 


Şi în acel moment, am fost absorbit în Lumină. Am devenit Lumina. Nu 
eram mai mare decât Lumina. Nu eram mai mic decât Lumina. Eram o 
hologramă a luminii. Şi este cea mai fantastică senzaţie pe care ţi-ai putea-o 
imagina, este de nedescris. 


În acel moment, ştiam totul. "Ce vrei să spui, Andy?" Vreau să spun că 
ştiam totul. Nu era nimic ce să nu ştiu. Oamenii mă întreabă adesea: „Ei bine, 
când erai în Lumină, ai întrebat despre război şi pace şi toate problemele?” Le 


răspund că nu. Nu aveam niciun motiv să pun întrebări, pentru că ştiam totul. 
Nu exista nimic ce să nu cunosc. 


Deci eram cu Lumina, care este foarte haioasă. Lumina are un fantastic 
simţ al umorului, al râsului, al distractiei. Când, fiind în sfera mare, priveam 

împreună retrospectiva vieţii mele, Lumina îmi spunea: „Andy, uite cât de tare 
te-ai supărat pentru chestia asta. Ştii, pe termen lung, nu înseamnă nimic. De 
ce nu te-ai relaxat? De ce nu erai mai destins? De ce nu te-ai distrat mai mult 
pe când trăiai pe planetă? Eşti acolo doar pentru puţin timp, pentru că nu este 
reală.” 


Viaţa pe Pământ nu este reală, este ca o piesă de teatru, ca un film. Sunt 
8 miliarde de actori pe planetă şi toţi joacă un rol. Ei vin în costume diferite, 
religii diferite, rasa, sexul şi toate aceste lucruri diferite. Dar odată ce costumul 
e dat jos, când piesa s-a terminat şi te întorci în Lumină, ce să vezi? Suntem 
cu toţii unul. Suntem cu toţii la fel. Suntem făcuţi din acelaşi material. Nu există 
nicio diferenţă între mine şi tine. Nu există nicio diferenţă între tine şi oricine 
altcineva. 


Aici suntem îmbrăcaţi în costume pentru a fi diferiţi, pentru a experimenta 
lucruri pe care nu le putem experimenta în Lumină. Nu poţi experimenta ceva 
ce ştii deja. Eu nu mai pot vorbi pentru întâia dată, pentru că am vorbit toată 
viaţa. Dar când am început să vorbesc pentru prima dată, când am rostit 
primele mele cuvinte, a fost cu adevărat emoţionant. Când eşti în Lumină şi ştii 
nişte lucruri este altceva decât atunci când le experimentezi. 


„Aşadar, ca să experimentez — îmi spune Lumina, dar eu oricum ştiu, 
pentru că ştiu totul — îmi cobor vibraţiile, pentru că fiecare fiinţă are propria 
vibraţie unică. Asta ne face diferiţi.” Mi-am coborât vibraţiile pentru a mă putea 
încarna şi a mă naşte pe o planetă cum e Pământul. lar acum îmi trăiesc viaţa 
făcând şi simțind lucruri pe care aş vrea să le simt. lar când eu le 
experimentez, le experimentați şi voi, toată lumea le experimentează, este o 
contribuţie la Intreg. Există doar Unul singur. Şi tot ceea ce există, tot ceea ce 
a existat vreodată, tot ceea ce va exista, este în această Unime. 


Deci tot procesul de a fi în Lumină a fost incredibil. Mi s-a părut că am 
stat acolo ani de zile, poate sute de ani. Dar în Lumină nu există timp. Nu 
există ierarhie, nu există judecată, nu există separare. Suntem cu toţii una, dar 
nu într-un mod plictisitor, şters, ci într-un mod fericit, incitant, în continuă 
evoluţie, cu experienţe mereu noi în Lumină. 


Povestea pe care v-o relatez mi s-a întâmplat acum aproape 70 de ani. Şi 
în timp ce vorbesc acum, am aceleaşi simţăminte vii pe care le-am avut în 
1955, pe fundul lacului. Le-am retrăit de mii şi mii de ori şi nu se schimbă 
niciodată. Pentru bucuria şi extazul de a fi în Lumină nu există cuvinte. Toată 
lumea o va cunoaşte, toată lumea va avea acea experienţă, pentru că toţi ne 
vom întoarce aici şi o vom face din nou şi din nou, în diferite permutări, în 
diferite galaxii, în diferite lumi. Este o poveste fără sfârşit. 


Îmi place să fiu fericit. Îmi place să mă prostesc. Îmi place bucuria, pentru 
că îmi amintesc că Lumina era un loc fericit. Lumina era plină de bucurie şi 
umor. Spun că Lumina este precum cel mai mare comediant de stand-up, căci 
Ea mi-a spus că motivul pentru care mă aflu aici este să mă bucur. Şi motivul 
pentru care există toţi este să se bucure. 


E foarte simplu, nimic complicat. Aleg să iubesc în loc să urăsc. Şi nu e 
ceva profund. Simple acte de bucurie pentru a face pe altcineva fericit. Şi, din 
moment ce suntem cu toţii una, atunci când fac pe cineva fericit, asta mă face 

şi pe mine fericit. lar când urăsc pe cineva, mă urăsc pe mine însumi. Dacă 
rănesc pe cineva, mă rănesc pe mine. Nu există separare, nu există ierarhie. 
Suntem cu toţii una şi suntem uniţi în Lumină. Eu sunt o hologramă a Luminii, 
ale cărei vibrații au scăzut suficient de mult pentru a mă putea naşte pe o 
planetă numită Pământ, într-un sistem solar din galaxia Calea Lactee, în 
perioada 1937-2022; şi este bine aşa cum este.» 


Sursa traducerii: videoclipul "Man Dies, Discovers Ultimate Truth About Our 
Soul's Purpose on Earth, Consciousness & Oneness" 30 


Nota traducătorului 


Este demn de remarcat că Lumina s-a prezentat în ambele sale 
aspecte, cel de unică Fiinţă şi cel al unei multitudini de Spirite egale între 
ele, Absolutul nediferenţiat şi Absolutul diferențiat. 


Rich Kelly 


Rich Kelley a murit şi a înviat în apa Golfului California pe când 
avea 15 ani. Rich are o viziune foarte apropiată de cea NONDUALISTĂ. 

Vezi traducerile de Răzvan A. Petre din anul 2021 ale mărturiilor lui 
Rich Kelly. 


30 https://www.youtube.com /watch?v=DRe43ocTkQk 

Benedict Mellen- Thomas 


Extrase din cartea "Journey Through the Light and Back" (O 
călătorie până la Lumină şi înapoi), de Mellen-Thomas Benedict. 
Vezi traducerea de Răzvan A. Petre din volumul „Contribuţii la 
cultura spirituală”, publicată în anul 2017 
7 septembrie 2023 


Comentariul Laurei 


Despre NDE am citit mult, sunt multe cărţi cu mărturii despre moartea 
clinică sau experienţe în jurul morţii. 
Şi LAURA a avut parte de astfel de experienţe, care nu se înscriu în 
"parametrii normalităţii"; le-am lăsat să fie, privindu-le ca: 


1 - Dezvăluirea ego-ului cu tot ce îi aparţine: frici, imaginaţii, un mental 
psihologic puternic construit ce îşi atacă propriul copil, pe Laura. 
2 - Certitudinea că există doar Viaţa/Existenţa/Conştiinţa etc. 


3 - Certitudinea că "ASTA" nu poate fi atacată/atinsă/distrusă etc.. Când 
nu se mai alege "lumea (viaţa mea)" cu ce îi aparţine, rămâne doar sublimul A 
FI. 


4 - Existenţa unui vid mental conceptual plin de frică, o inexistenţă ce 
pare să înghită tot, din care răsar cele mai tenebroase imaginaţii adânc 
îngropate acolo, totul fiind conceptualizare (iad). 

5 - Existenţa vidului nonconceptual, o plinătate a fiinţării, o plinătate a 
iubirii, o pace infinită. 

În final, ce pot spune este că astfel de "experienţe" pot duce, prin graţie 
divină, la topirea iluziei unei existenţe separate, la relaxarea energetică. Şi 
atunci senzaţia de "eu/separare" ce apăruse ca urmare a contractării 
energetice, senzaţia separării dispare, rămâne Ceea-ce-este: 
Nonsepararea/Nondualitatea/Totalitatea etc. 


Laura Averchi, 12 septembrie 2023 


RĂZVAN-ALEXANDRU PETRE - Eseuri pe teme spirituale 2023 pag. 251 


2=DEZECHILIBRU, 3=ECHILIBRU 


Yin şi yang, bine şi rău, ateism şi spiritualism, toate acestea sunt 
dualităţi ireductibile şi antagonice. Oriunde sunt DOI poli, există 
mişcare, dinamism, instabilitate. Echilibrul poate ființa doar acolo unde 
sunt prezenţi TREI poli. 

Înţelepţii indieni vorbesc de cele trei gune: sattva, raja, tama. Din 
combinaţia lor în diverse proporţii apare tot universul. Iar când ele sunt 
în perfect echilibru, există doar nemişcarea deplină, tăcerea absolută, 
pacea de dincolo de înţelegere. 


Albert Einstein avea altă teorie. El spunea că „Cele trei mari forţe care 
conduc omenirea sunt: prostia, frica şi lăcomia”... © 


Care ar fi al treilea pol în sistemele filosofice, pe lângă ateism şi 
spiritualism? Fără îndoială, nondualismul. 

Ateismul se poate rezuma prin propoziţia: Omul e în centrul lumii. 

Spiritualismul, prin: Dumnezeu e în centrul lumii. 

Non-dualismul: Nu există centru. Nu există lume. Neti-neti... 


Nondualism 


Ateism Spiritualism 


Echilibrul celor trei filosofii fundamentale 


Care ar fi cea mai corectă abordare filosofică? 

E o întrebare absurdă, fără răspuns. Totuşi, putem spune că fiecare 
dintre aceste paradigme are propriile avantaje şi dezavantaje. Astfel: 

Ateul este mai înclinat să fie activ, mai implicat în lume, fiindcă nu 
se bazează decât pe sine însuşi şi, eventual, pe societatea pe care o 
clădeşte împreună cu semenii săi. Dacă n-ar fi existat lăcomia regilor, 

America n-ar fi fost descoperită de europeni, nu-i aşa?! În acelaşi timp, 
ateul tinde să-şi supraliciteze voinţa şi liberul-arbitru. Este genul care 
vrea să subordoneze natura propriilor interese. 

Spiritualistul trece mai uşor peste necazuri, punându-şi speranţa în 
divinitatea favorită. E dispus să admită că fenomenele paranormale fac 
parte din realitatea cotidiană. În schimb, este mai vulnerabil, mai uşor de 
păcălit şi manipulat de către autorităţile religioase sau laice, care profită 
de sinceritatea lui naivă. 

Nondualistul este foarte tolerant, acceptând că TOT ce se manifestă 
este Dumnezeu şi tinde să nu aibă nicio poziţie personală. De aceea, nu 
are ambiţii lumeşti şi e greu să ajungă în foruri de conducere. Îi place să 
fie autonom şi independent în gândire şi acţiuni. Nondualistul este 
detaşat de aparențele lumeşti, ca un spectator al filmului vieţii. Poate fi şi 
el naiv uneori, dar nicidecum manipulat la nesfârşit, fiind mereu 
imprevizibil. 

Desigur, aceste caracteristici abia schiţate nu cuprind decât o mică 
parte din adevăr. Orice om manifestă aspecte din toate categoriile. De 
multe ori, vedem cum caracteristicile nondualiste sunt proclamate ca 
idealuri pentru spiritualişti (ex. detaşarea, toleranța, abandonarea în faţa 
Voinţei divine). De asemenea, există şi nondualişti care acceptă 
miracolele şi toate misterele lumii, ştiind, totuşi, că nimic nu este real, ci 
o poveste, un film, o iluzie bine ticluită. 

Deşi nondualistul este detaşat în forul său lăuntric, se poate implica 
intens în unele acţiuni, când simte acest imbold. Ateul poate fi şi el uşor 
păcălit de utopii sociale sau tehnologice, poate crede în diverse teorii 
fanteziste. Omul religios dovedeşte deseori materialism spiritual, 
încercând să obţină prin mijloace magice ceea ce nu poate pe cale 
naturală. 

Atât ateistul, cât şi spiritualistul cred că filosofia lor îi ajută în viaţă, 
le dă curaj de a continua, le explică multe lucruri. Viziunea nondualistă 
oferă linişte sufletească inegalabilă, în acelaşi timp, neavând nicio 
utilizare practică. Beneficiul este strict sufletesc, interior. 

De fapt, din perspectivă nondualistă, nicio filosofie nu are vreun 
efect real asupra faptelor omului, ci doar le justifică în proprii săi ochi. 
Omul va acţiona întotdeauna aşa cum i se dictează de către destinul său, 
abia ulterior explicându-şi el acţiunea pe baza filosofiei favorite. Nu 
invers. 

Se spune că ideologiile şi credinţele au schimbat deseori destinul 
omenirii. Este fals, o simplă aparenţă. Ideile şi credinţele sunt simple 
adăugiri la realitate, simple comentarii de suporter sportiv, care nu 

schimbă scorul de pe teren. De pildă, dacă scenariul cosmic presupune 
izbucnirea unui război, atunci se va găsi un pretext oarecare pentru 
declanşarea lui. Cauza adevărată rămâne întotdeauna ascunsă, 
inaccesibilă oamenilor. Nu există nici vină, nici merit pentru nimic. 


Liberul-arbitru în cele trei viziuni 


Oricine recunoaşte că există lucruri care depind de voinţa 
noastră şi lucruri care nu depind de noi şi pe care nu le putem 
influenţa. Chiar există o butadă: „Dă-mi, Doamne, înțelepciunea de a le 
deosebi între ele, ca să nu mă resemnez în prima situaţie şi să nu-mi 
dau silinţa în cea de-a doua’. 

De asemenea, recunoaştem că există „intersecţii” în viaţă, când, 
vrem sau nu vrem, o luăm pe o direcţie cu repercusiuni majore pentru tot 
restul vieţii. Îi spunem cumpănă sau moment critic. 

Când suntem obligaţi să intrăm într-o anumită situaţie din cauza 
altor oameni — fie că am încercat să-i influențăm şi n-am reuşit, fie că 
nici n-am putut ajunge la ei — atunci spunem că ei au fost mâna 
destinului, care ne-a provocat, să zicem, o anumită urmare neplăcută. 
Oricât am încercat să le forţăm liberul-arbitru, nu am reuşit să-i 
manevrăm în favoarea noastră. Deci ei s-au supus altei influenţe, să-i 
spunem, providenţiale, fiindcă a avut un efect important asupra vieţii 
noastre ulterioare. A fost o cumpănă de viaţă, când au decis alţi oameni 
pentru noi. Orice om spiritual acceptă că există un destin. 

Bun. Până aici, pare totul clar. Dar care-i consecința logică? 

Consecința logică este că, acei oameni, deşi credeau că îşi 
angrenează liberul-arbitru, că fac exact ce vor ei, de fapt, ei făceau jocul 
destinului nostru. Chiar dacă ar fi vrut, n-ar fi putut face altfel, fiindcă 
noi trebuia să intrăm pe un anumit făgaş al sorții, cu sprijinul lor. Totul 
era scris şi nu putea fi evitat. 

Deci, dacă ei aveau impresia că decid liber şi nu era deloc aşa, oare 
noi chiar decidem liber?! Oare nu suntem şi noi victima unei iluzii de 
falsă libertate?! 

Atâta vreme cât admitem că avem momente când viaţa ne obligă să o 
luăm pe o anumită direcţie predestinată (ca în cazul de mai sus, în care 
depindem de toanele altora, dar provocate de soarta noastră), atunci 
trebuie să admitem că toanele oamenilor pot să nu fie deloc „libere”, ci 
manipulate de divinitate. 

Cu alte cuvinte, niciodată nu putem şti dacă alegerea noastră 
aparent „liberă” nu este cumva decisă de mai sus. Mai mult, ne putem 
întreba dacă a existat măcar un moment în viață când am decis liber. Iar 
dacă există, cum îl putem deosebi de celelalte momente, când decizia 
noastră este manevrată din subtil?! 

Păi, nu putem, decât, cel mult, retroactiv, analizând evenimentele 
post-factum, când oricum nu mai putem schimba nimic. Dar în 
momentul deciziei, suntem complet orbi, dacă nu cumva avem intuiţia să 
ne dăm seama că aceea este decizia corectă, deşi nu ştim de ce. Iar dacă 
nu ştim de ce, ci doar ne urmăm intuiţia, este clar că nu e decizia noastră, 
ci noi doar facem jocul destinului. 

Singura posibilitate de a ieşi din această dilemă este să credem că nu 
există nimic predestinat, că toţi oamenii fac numai ce-i taie capul, că nu 
există nicio ordine universală, ci numai întâmplarea. Asta-i viziunea 
atee. Oare ne convine sau vrem s-o schimbăm cu viziunea spirituală? 
Ambele acceptă cauzalitatea şi doar se ceartă despre Cauza primordială. 

Dacă niciuna nu ne satisface, nu ne mai rămâne decât viziunea 
nondualistă. Ea râde de cauzalitate şi de ideea că ar exista un cineva 
care poate alege ceva... 


Confirmare mediumnică 


De ceva timp, susţin că nondualismul nu face parte din spiritualitate, 
diferind substanţial. Poate că acest lucru i-a deranjat sau şocat pe unii, 
obişnuiţi să amestece ideile. Dar iată că mesajele primite prin channeling 
de către mediumul Sara Landon vin să confirme separarea celor trei 
paradigme. 


Vezi traducerea lui R.A.P. din 2023 şi videoclipul "Dimensiunea a 
cincea (nonduală)" °! 


Ea transmite comunicări de la spiritele superioare care se denumesc 
(ca prin mulţi mediumi în ultima vreme) „Consiliul”. Consiliul clasifică 
modus operandi al oamenilor în trei tipuri, pe care le voi defini astfel: 
tipul voluntarist-ateu (dimensiunea a treia), tipul spiritual-magic 
(dimensiunea a patra) şi tipul spontan-creator (dimensiunea a cincea). 
Ele corespund celor trei filosofii fundamentale pe care le-am pomenit 
anterior. Ultimul tip, spontan-creator, se referă la starea de iluminare 


31 https://www.youtube.com/watch?v=yiYuSoMloMw 

sau eliberare nonduală. Pentru un astfel de om, viaţa nu mai este o luptă, 
ci o delectare. 


` În prima carte a Sarei Landon denumită „The Wisdom of the Council” 
(Intelepciunea Consiliului) sunt sintetizate învățăturile fundamentale. Acestea 
se regăsesc şi în descrierea stării nonduale de către iluminati şi eliberaţi. lată 
câteva dintre ele: 

e Nu este nevoie să iei decizii importante în legătură cu nimic; permite 
lucrurilor să se întâmple fără alegerea ta. 


e Pe măsură ce te aliniezi la un nivel superior de conștiință, bunăstarea şi 
abundenta îți sunt asigurate. 


e Adevărata Creație nu are nicio agendă [adică, scop]. 


e Capeţi mai mult din ceea ce ești, nu din ceea ce vrei. Dacă vrei să ai 
mai multă bucurie în viaţă, rezonează cu bucuria care deja se află în tine şi în 
jurul tău. 


e Când te împotriveşti la ceva, te împotriveşti la toate şi opreşti fluxul 
Creaţiei uşoare, armonioase şi fără efort. 


De asemenea, în anul 2023, am tradus câteva fragmente şi din cartea "Visul, 
călătoria, eternitatea şi Dumnezeu" de Sara Landon, conținând lămuriri mai 
detaliate despre acest misterios "Consiliu" şi subiecte profunde precum 
conştiinţă, individualitate, dimensiuni vibratorii, unitatea esenţială a existenţei, 
starea naturală specifică iluminării nonduale (dimensiunea a cincea). 


14 septembrie 2023 

SPIRITISM NONDUALIST 


„Oamenii sunt marionetele spiritelor invizibile. 
Spiritele sunt, şi ele, marionetele păpuşarului divin. 
De păpuşar nu se ştie nimic.” 


Spiritismul este dualist. Este o relaţie dintre două entităţi: omul 
(entitatea încarnată) şi spiritul (entitatea descarnată, invizibilă). Totuşi, 
în ultima vreme, unele mesaje spiritiste au început să conţină elemente 
clare de nondualism. Spiritele se exprimă transpersonal, lăsând în urmă 
poveştile religioase sau cele spiritiste anterioare, devin purtătoare de 
cuvânt ale Sursei, Originii, Absolutului, Divinităţii Supreme şi Unice. 

Este o tendinţă tot mai evidentă (dacă nu cumva mi se întâmplă 
numai mie să dau peste asemenea mesaje cu tentă nondualistă!), care ne 
transmite că şi noi, oamenii, suntem expresii directe ale Divinităţii, 
suntem chiar Dumnezeu întrupat. Interesant, nu?! 

Dar, pentru că suntem încă ameţiţi de parfumul dualismului 22 şi 
de mândria personalismului 33, ni se inoculează doze mici de 
nondualism, ca să nu ne trezim prea brusc. Pentru cei mai curajoşi, 
recomand rubrica NONDUALISMUL RADICAL din www.spiritus.ro. 

Parcă spiritele ar prelua ideile care circulă prin cercurile spiritualiste 
şi nondualiste şi ni le-ar pune în faţă, ca şi cum ar veni de la ele. De fapt, 
chiar sunt ale lor şi chiar ele ne-au strecurat ideile pe care le tot învârtim 
prin cercurile spirituale. Nu sunt noutăţi. Deci noi, oamenii, suntem la 
mijloc, prinşi în menghina spiritualităţii inventate de spirite, şi doar 
îngânăm repetitiv înţelepciunea care ni se induce. Ce truc! 

Iată cum descrie spiritul lui Isus, prin mediumul Gina Lake, 
portretul îngerului păzitor: 

«Află că ghidul tău personal NU arată chiar aşa cum ti-ar putea apărea, ci 
este mai degrabă o întruchipare a lubirii, lucru valabil pentru toate entităţile 
care veghează şi îndrumă umanitatea. La acest nivel, Noi nu suntem prea 
diferiţi, deşi am putea să ne înfăţişăm în moduri diferite. Ci suntem fiinţe de 
energie cu un specific unic, dar fără o identitate sau individualitate distinctă. 

Ne identificăm doar prin tipul de serviciu pe care vi-l aducem, prin rolul nostru 


în relaţia cu voi, dar în esenţă, toţi cei care ghidăm omenirea suntem la fel.» 
(Sursa video: A Guided Meditation to Meet Your Guide *) 


32 https://en.wikipedia.org/wiki /Dualism_in_cosmology 
33 https://ro.wikipedia.org/wiki/Personalism 
34 https://youtu.be/WYHps2mG298?t=145 

Poate de aceea, tot mai des, în comunicările spiritiste contemporane, 
spiritul se semnează cu numele de „Entitate colectivă” sau „Colectiv de 
spirite”, ca să ne obişnuiască cu acest concept, inedit şi ciudat pentru noi, 
care eram obişnuiţi numai cu individualităţi bine conturate. 


Entitate colectivă, emanată de Nondualitate (Tao) 


Mesaje spiritiste cu o puternică tentă nondualistă 


Interviu cu Nondualitatea, prin mediumul Erin Lyons 
Substratul nondual al existenţei - Erin Lyons channeling 
(traducere de R.A.P., 2022) 

Interviu cu Consiliul, prin mediumul Sara Landon 
Dimensiunea a cincea (nonduală) - Sara Landon channeling 
(traducere de R.A.P., 2023) 

Istoria lui Dumnezeu, de la mediumul Guy Needler 
Marele experiment necesar ca Originea să se înţeleagă pe Sine 
(traducere de R.A.P., 2021) 

"Zece învățături pentru o singură lume" de la Maica Domnului 


Cap. 6. Fii conştient de ceea ce este real 
(traducere de R.A.P., 2022) 

Putem găsi şi alte mesaje nondualiste în această carte, precum şi în 
celelalte cărţi ale Ginei Lake, medium care a preluat mesaje de la Isus şi 
Maica Domnului. 


Isus vorbește: Despre trezirea spirituală întru iubire, prin 
mediumul Gina Lake 
Traduceri de R.A.P., 2021 
Cap.13 Este lumea o iluzie? 
Cap. 26 Iluminarea 


Isus vorbește: Despre întruchiparea Conșştiinţei Cristice, prin 
mediumul Gina Lake 


Traducere de R.A.P., 2020 
Cap. 15 Unimea - Totul este Dumnezeu 


Credinţă, fapte și ficțiuni, prin mediumul Gina Lake 
Traduceri de R.A.P., 2021 
Cap.7c Trezirea spirituală 
Cap.7d Întruchiparea şi iluminarea 


Cum mai comunicăm cu morţii care s-au reîncarnat? 
Articol de R.A.P., din 2023 


Exploratorul astral Jurgen Ziewe: "Nu comunicăm cu forma astrală, ci 
cu Esenţa" 


22 septembrie 2023 


Comentariul Laurei 


lată cum se vede de AICI. Spiritualitatea ca şi ateismul sunt parte din 
vis/iluzie (nu spun că visul e ce nu trebuie sau că e greşit, ci doar că e 
vis/poveste). 


Ceea ce observi tu ca tendinţă se poate explica în următorul fel: 
Absolutul, prin propria lui vrere, decide când să relaxeze energia contractată 
ce se simte ca separare, sau când Nondualismul să pătrundă "aparent" în 
cadrul spiritualităţii şi a ateismului. Nu de la ele înspre Sursă se dizolvă visul 


dualității, ci totul îi aparţine Sursei. 


Am spus mai demult că nondualitatea reprezintă "capăt de drum", de 
vis/de iluzie/poveste. Când timpul îşi atinge propria limită, se pare că note 
nondualiste apar în spiritualitate şi în celelalte domenii. Doar "se pare", dar de 


fapt, are loc o "topire" în ceea ce este. lar la "sfârşitul timpului", "totul se 

împlineşte", în sensul că, din interior, se percepe că "totul s-a iluminat". Dar 
când interior/exterior nu mai există, rămâne TOTUL ESTE DELA LUMINĂ, 
nimeni care să se ilumineze, timpul nu mai există, dualitatea e poveste, 
separarea e poveste. 


Cum am scris într-o postare pe facebook, cărămizile ateismului sunt 
precum credinţa în forme, adică precum credinţa că doar valurile există, totul e 
hazard. lar cărămizile spiritualităţii implică credinţa în Dumnezeu şi existenţa 
încă a "eu-lui”, eu şi Dumnezeu, apoi o cale de parcurs, ceva de făcut, undeva 
de ajuns. Insă unirea cu Dumnezeu este precum valurile care vor să se 
unească cu oceanul, să ajungă la el, să parcurgă căi şi timp până la el, 
nerealizându-se că doar Oceanul există. 

La sfârşitul timpului, TOTUL ESTE. Cercul spiritualităţii şi al ateismului se 
va închide automat în Nondualitate, dezvăluindu-şi irealitatea. Insă 
Nondualitatea nu spune că visele sunt rele, nici bune, ci NU NEAGĂ NIMIC, 
deoarece, din Ea, totul apare. 


Laura Averchi, 23 septembrie 2023 

CEA MAI EXTRAORDINARĂ CARTE 


«Ce ai de făcut pentru iluminare?... 
Fă-ţi valizele, 
Pleacă la gară fără ele, 
Urcă-te în tren 
Şi lasă-ţi eul pe peron.» 


Wei Wu Wei (din „Open Secret”) 

Se spune prin cercurile oculte că cea mai extraordinară carte scrisă 
vreodată este „Vijnana Bhairava Tantra”. Ea conţine nu mai puţin de 112 
metode pentru realizarea de sine sau iluminarea spirituală. Cel puţin, 
asta pretind lăudătorii ei. 

Întâi, nişte observaţii logice: Faptul că Shiva ne oferă peste o sută de 
metode arată că oamenii sunt diverşi, iar fiecăruia i s-ar potrivi altceva. 
Dar cine poate garanta că ce mi se potriveşte mie se găseşte exclusiv între 
cele 112 metode?! Dacă oamenii sunt infinit de diverşi, de ce metodele ar 
fi atât de limitate ca număr?! 

Apoi, dacă erau atât de multe metode valide, ar fi trebuit ca acum, 
după multe sute de ani de la publicarea cărţii, să existe zeci, sute de mii 
de iluminaţi pe baza lor. Dar nu sunt. De ce? 

Răspunsul s-ar putea să vă surprindă. Pentru că nu-s „metode”, ci 
amintiri provenite din mărturiile unor iluminaţi. Cartea este o colecţie de 
amintiri spirituale rezumate de la 112 iluminaţi ai spaţiului cultural 
indian. Adică, în ce împrejurări au atins ei iluminarea. 

Ei bine, atunci am putea scrie şi noi o carte similară, bazându-ne pe 
mărturiile de pe internet ale unor iluminaţi, cum ar fi Eckhart Tolle, 
Adyashanti, Mooji şi mulţi alţii. Doar că nu le-am spune „metode”, ci 
amintiri personale. 

Iar ce vom constata imediat este că fiecare a atins iluminarea într-un 
mod care nu seamănă niciodată cu al altuia. Mai bine zis, într-un context 
personal. Oricâţi iluminaţi ai intervieva, niciunul nu a copiat „metoda” 
altuia, nici măcar inconştient. În privinţa iluminării domneşte totala 
originalitate. 

Prin urmare, cartea noastră nu va avea 112, ci va strânge câte 
mărturii va găsi pe internet. Dar vom pune un avertisment pe prima 
pagină: Nu confundați textul cu contextul şi nici descrierea cu 
prescrierea! Oricât veţi încerca să imitaţi comportamentul sau tehnica 
sau contextul sau ideile pe care le aveau iluminaţii înainte de a se 
ilumina, nu veţi ajunge la acelaşi rezultat. Desigur, ceva se poate 

întâmpla în viaţa voastră, dar nu neapărat iluminarea pe care o visaţi şi 
nu neapărat ceva bun sau plăcut. Asta, pentru a fi corect informați... 


+ kk 


Acum, dacă sunteţi familiarizați cu viaţa şi învăţăturile celor trei 
celebri iluminaţi pomeniţi mai sus, veţi spune că felul cum s-au iluminat 
ei n-are nicio legătură cu sfaturile pe care ni le dau. Că ei nu au atins 
iluminarea practicând ceea ce ne recomandă nouă. Pur şi simplu, ne 
recomandă să fim aşa cum se simt ei acum. 

Aşa este. N-au probat personal dacă sfaturile lor sunt eficiente sau 
nu. Nici n-ar avea cum, fiindcă nu pot da timpul înapoi. Le aruncă 
discipolilor, pe care îi lasă să se chinuie cu ele, doar-doar o ieşi ceva. Asta 
fac toţi învățătorii spirituali: nu ştiu exact ce, dar îşi dau toată 
bunăvoința. Nu-i blamăm, Doamne fereşte! Sunt şi ei nişte rotiţe în 
Marele mecanism ceresc. Totul e un experiment divin distractiv; uneori 
merge strună, dar alteori, hmmm... 

În cazul cărţii „Vijnana Bhairava Tantra”, ziceam că sfaturile provin 
din experienţa directă a 112 iluminaţi. Dar poate că sunt opera 
imaginaţiei unui mare yoghin, să-l numim „Shiva”, care le-a verificat pe 
fiecare în parte, obţinând de fiecare dată aceeaşi experienţă de iluminare. 
De ce nu?! 

Dar asta ridică alt semn de întrebare, fiindcă ne arată că el nu era un 
eliberat, nu trăia permanent starea de iluminare, ci doar din când în 
când, şi numai dacă practica ceva, cum ar fi metodele descrise în carte. 
Depindea de ceva, de un ajutor exterior, şi nici aşa nu a obţinut marea 
realizare pe care o laudă cartea. Sau, cine ştie, poate a obținut-o după a 
112-a încercare; şi abia atunci a finalizat cartea?! 


kk 


Însă poate fi vorba şi de o confuzie. Ceea ce obţin yoghinii nu este 
niciodată Eliberarea (sahaja samadhi, cum îi spunea jnaninul Ramana 
Maharishi), ci nişte experienţe beatifice supreme (alte forme de samadhi, 
culminând cu nirvikalpa), ce nu pot fi trăite în experienţa de zi cu zi, ci 
sunt trecătoare şi cam rare. Sunt nişte experienţe beatifice de supervârf. 

Însă, după cum ne arată un joc de cuvinte în limba engleză: 
Transcending = Trance Ending (transcenderea nonduală înseamnă 
să ieşi chiar şi din iluzia transei contemplative, care este ultimul obstacol 
înaintea aperceperii Adevărului). Nu poţi fiinţa ca om trăind în 
permanenţă în extazul yoghin sau mistic; omeneşte este imposibil — pur 

şi simplu, te topeşti şi mori dacă experienţa se prelungeşte prea mult 
timp. 

Însă poţi trăi iluminarea permanentă, adică să fii eliberat de eu. 
Eliberarea de eu înseamnă trăirea continuă a iubirii senine 
necondiționate, pacea supremă în mijlocul vieţii obişnuite. Nu e o 
experienţă trecătoare minunată, ci o stare permanentă minunată. 


k kk 


Fiecare om este unic şi are propria perspectivă, chiar şi când este 
iluminat. Aşa este firesc, Dumnezeu vrea să fim diferiţi. Mai mult, 
suntem egali. Nu există ierarhie spirituală. 

Dar asta vei descoperi când vei atinge marea realizare, iluminarea 
nonduală. Şi tot atunci vei vedea că nu există nicio realizare, că erai de la 
bun început ceea ce căutai. Realizarea de Sine este, de fapt, 
Recunoaşterea că dintotdeauna erai Sinele. 

Mare taină, fiindcă nu poate fi înţeleasă de minte! Dar, în fond, este 
foarte simplă, elementară: Nu există decât Unicul, Unimea, Unul, care ia 
infinitatea de forme aparente. lar forma umană are privilegiul să 
înţeleagă acest lucru, întâi intelectual, ca acum, iar apoi direct şi 
indubitabil. 

Sau poate că, la tine, se va petrece în ordine inversă: întâi ca trăire 
nemijlocită venită din neant, iar apoi, căutând să înţelegi ce s-a 
întâmplat, vei descoperi explicaţiile nondualiste. 


«Practica meditaţiei este simbolizată prin cele trei maimute, care îşi 
acoperă ochii, urechile şi gura, pentru a evita lumea fenomenelor. 


Practica non-meditaţiei constă în a înceta să mai fii eul care vede, aude 
sau vorbeşte, în timp ce ochii, urechile şi gura îşi îndeplinesc funcţiile lor în 
viaţa de zi cu zi.» 


Wei Wu Wei („Open Secret”) 


29 septembrie 2023 


Comentariul Laurei 


Nu ştiu despre ce carte este vorba, însă nu există metode care să îţi dea 
iluminarea sau să te ducă la iluminare. Poate pentru că, dacă Libertatea ar 
avea glas, ar spune: nu îţi pot da libertatea, deoarece doar libertatea există; nu 
există o închisoare sau o înlănţuire ca să existe Eliberare. Există doar iluzia că 


eşti un ceva/un cineva separat de Libertate "în timp ce" mereu eşti doar 
libertate. 

Eliberarea este poate ultima iluzie care pare că pune distanţă între 
Tine/Libertatea şi Tine/Libertatea. 


Faptul că Libertatea se crede gândul "eu" este însăşi iluzia şi ea a apărut 
în chiar Libertatea ce "şi-a luat libertatea" să se contracte în Ea însăşi, poate 
la maxim, ceea ce a dus la o identificare cu separarea/limita şi, astfel, la o 
existenţă ca un centru: "eu"... O simplă senzaţie, o simplă iluzie ce se spulberă 
de la sine când LIBERTATEA, prin propria ei vrere, relaxează această 
"contractie energetică" şi CEEA CE ESTE se dezvăluie ca CEEA CE ESTE. 


Revenind la metode, ce metodă să te ducă spre Unul, din moment ce 
doar Unul există?!... Ce metodă şi câte căi parcurgi de la Aici către Aici?!... Ce 
metodă ţi-l dă pe A FI? Nu eşti deja?! 

Toate metodele/căile implică timp, iar timpul nu există; locul lui e în povestea 
"viaţa mea", în iluzie. 

Nimeni nu este înlănţuit, nimeni nu trebuie să se elibereze, doar infinita 
Libertate există şi în tot şi toate se vede Ea; inclusiv în iluzie este LIBERTATE 
TOTALĂ. 


Cele "n" căi care promit iluminarea sunt "n" căi ce se desfăşoară în 
vis/povestea despre Viaţă, căci "tărâmul Acesta este un tărâm fără 
căi/drumuri", tărâmul lui Acasă care toţi îl suntem. 

Doar identificarea cu gândul "eu" pare că desparte ASTA de ASTA, deşi doar 
"pare", deoarece "eu-l" nu există. 


În concluzie toate metodele se adresează "eu-lui/persoanei" şi îi promite 
eliberarea. Insă "eu" nu există, iar eliberarea cade de la sine; cine să se 
elibereze, cum poate să se elibereze ceva ce nu există?! 


Există doar LIBERTATE infinită... 


Laura Averchi, 30 septembrie 2023 

LA CE-I BUN FATALISMUL 


De ce Spiritul sau Sinele Suprem sau Conştiinţa divină întrupată nu 
se implică în viața omului, ci e un martor detaşat, neutru? De ce îl lasă 
pe bietul om să se chinuie de unul singur şi nu-l ajută mai concret? 

Conştiinţa divină din om este neutră şi detaşată pentru că tocmai 
ăsta-i rolul ei. Noţiunea de ajutor este total inadecvată, fiindcă nu se mai 
poate face nimic. Proiectul Creaţiei s-a terminat deja. 

Mai mult, tocmai Marea conştiinţă divină a creat scenariul cu toate 
greutăţile pe care le întâmpină omul. E „ajuta? numai când aşa prevede 
scenariul. 


Metafora scanării 


Creaţia „a apărut”, mai bine zis, „apare” instantaneu în imaginaţia 
Absolutului, în non-timp sau veşnicie. „Apoi” ea se derulează treptat, în 
timp şi spaţiu, pentru ca Conştiinţa să o simtă pe îndelete. Fiind 
imaginat, spaţiul-timp este ireal în raport cu Absolutul, dar creaturilor li 
se pare foarte real. 

Cu alte cuvinte, universul de care suntem noi conştienţi nu e Creaţia 
propriu-zisă, ci o reverberaţie sau ecou nesfârşit al Ei. Spaţiul-timp este 
ca o lupă cu care Conştiinţa se delectează privind cu atenţie la detaliile 
Creaţiei imaginate de Ea în non-timp-non-spaţiu. 

Într-o analogie, Creaţia integrală este ca un fel de obiect compact, 
hieratic, iar spaţiul-timp e ca un fascicul laser liniar cu care obiectul e 
scanat încetişor, transversal, segment cu segment. Fasciculul e format 
din nenumărate raze individuale, care ar fi Conştiinţele individuale. 

Marea  Conştiinţă sau Absolutul se divide, aparent, într-o 
multitudine de „mici” conştiinţe, care observă cu detaşare fiecare 
particulă, obiect, fiinţă, fenomen. Astfel, există o conştiinţă-martor a 
atomului, o conştiinţă-martor a omului, o conştiinţă-martor a galaxiei 
etc. 


Conştiinţa individuală e neutră, inactivă, ea doar percepe atentă ceea 
ce a fost deja creat în fantezia Absolutului. Nu are rolul de a modifica 
ceva, ci doar de a pătrunde treptat mai adânc în Creaţia pre-existentă. Ce 
vedem noi manifestându-se, inclusiv viaţa noastră proprie, este doar 
derularea cu încetinitorul a unui film deja turnat. Din perspectiva de 
conştiinţă individuală, nu mai avem cum interveni în dramă. 

Doar Marea Conştiinţă poate schimba ceva în veşnicia Ei, dar asta 
scapă oricărei înţelegeri omeneşti. Ce încercăm noi acum este să ne 
imaginăm inimaginabilul din perspectiva noastră limitată. 

Deci conştiinţa individuală este într-o relaţie strânsă cu spațiul- 
timp. Fără acesta, conştiinţa individuală n-are niciun rost să existe. 
Individul are o existenţă relativă, la fel ca universul. Singura existenţă 
absolută este a Marii şi Unicei Conştiinţe. 


Cauzalitatea este aparentă 


Deoarece Creaţia este „deja” finalizată, cauzalitatea este doar 
aparentă, e o simplă iluzie generată de timp. Noi vedem un lanţ de cauze 
şi efecte şi credem că, dacă schimbăm o cauză, vom modifica întregul 
curs al evenimentelor. Nu vedem că întreaga Creaţie este o unitate atât 
în spaţiu (cum spun învăţăturile spirituale, „toţi oamenii sunt fraţi”), 
cât şi — lucru neglijat de spiritualitate — o unitate în timp. Deci nu se 
mai poate adăuga sau scădea nimic; liberul-arbitru e o altă iluzie. 
Creaţia este perfectă aşa cum e, fiindcă e deja isprăvită, dusă la 
bun-sfârşit în imaginaţia Marii conştiinţe. 

Ştim cu toţii că orice regulă sau lege are şi excepţii, deci este 
imperfectă. (De pildă, legea gravitaţiei este contrazisă de fenomenul 
levitaţiei.) În privinţa Creaţiei, „perfecţiunea” înseamnă că nu există 
excepţii, modul ei de alcătuire este perfect (dzogchen), un mecanism fără 
fisuri — piesele au completat deja marele puzzle (mai bine zis, din Întreg 
au fost decupate toate piesele creaţiei, iar alte piese n-au de unde veni). 

Desigur, ca oameni, putem fi nemulţumiţi de cum decurge viaţa 
noastră personală, dar Creaţia este impersonală, nu-i făcută să ne placă 
nouă, ci Creatorului sau Marii şi Unicei Conştiinţe (care poate avea 
gusturi bizare!). 

Cum se bucură Creatorul de Ea? Inventând spaţiul-timp şi 
divizându-Se într-o infinitate de „mici” Conştiinţe-martor, are astfel 
ocazia să se desfete agale cu toate aspectele create brusc în imaginaţia 
Sa. 

Cauzalitatea este un efect aparent al timpului, iar mişcarea este un 
efect aparent al spaţiului. Amândouă sunt aparente; spaţiul-timp este o 
invenţie artificială în sânul Absolutului. Nu există nici spaţiu, nici timp, 
deci nici cauzalitate, nici mişcare. Există doar nemişcare, linişte, nimic 
absolut, vid total. 


Metafora lecturii unei cărţi bune 


Iată o altă metaforă pe acelaşi subiect. 

Creaţia este ca o carte frumoasă de care am auzit numai cuvinte de 
laudă şi pe care o zărim întâmplător în vitrina unei librării. Ne repezim s- 
o cumpărăm, ajungem acasă, ne aşezăm confortabil în fotoliu şi începem 
s-o citim cu nesaţ. 

Cartea e deja scrisă, nu mai poate fi modificată, dar e nevoie de 
atenţia conştiinţei noastre pentru a trezi în noi plăcerea lecturii. Auzisem 
undeva rezumatul ei, dar cu totul altceva este să „devorezi” fiecare 
paragraf şi capitol, implicându-te în drama personajelor şi apreciind 
stilul scriiturii. 

Nici autorul nu s-ar simţi bine dacă nu i s-ar publica cartea. 
Împlinirea lui vine din bucuria pe care le-o face cititorilor săi. Deci nu-i 
de ajuns să creeze opera, ci mai trebuie şi ca ea să ajungă la iubitorii de 
artă. 

O relaţie similară există între imaginarea dintr-o dată a Creaţiei şi 
desfăşurarea ei treptată în spaţiu-timp. Amandouă „fazele” sunt necesare 
plenitudinii. 


Fatalismul nondualist 


Dar la ce-i bun tot acest fatalism? 
Definim fatalismul ca acceptarea faptului că omul nu are puterea de 
a modifica nimic, dar absolut nimic. 

Diferă de acel fatalism de ocazie, în care recunoaştem puterea 
destinului doar în marile cumpene ale vieţii, dar în restul timpului 
credem că putem face ce vrem. Acela este un fatalism indecis, aproape 
identic cu opusul său, voluntarismul superficial, care acceptă că, uneori, 
viaţa e mai puternică decât noi. Ambele sunt simple ecouri ale dispoziţiei 
psihice, ale optimismului de moment. 

Deci, ne referim aici la fatalismul inspirat din nondualism, în care 
admitem că totul, absolut totul este predeterminat, fiecare gest şi gând, 
fără excepţii. Acest tip de fatalism nu prezintă niciun pericol, fiindcă nu 
are nicio urmare concretă. Pare greu de imaginat, dar acesta e autenticul 
fatalism, despre care ne întrebam la ce ar fi util. 

Este o credinţă atotcuprinzătoare. Spre deosebire de alte credinţe, 
putem fi siguri că nu ne va dezamăgi niciodată. De ce? Fiindcă opreşte 
din start orice autoamăgire, retezându-ne orice urmă de liber-arbitru. 

Când ne îmbibăm fiinţa cu acest adevăr impersonal, ne 
transformăm treptat într-o fiinţă înţeleaptă, iluminată. Ne relaxăm, ne 
calmăm, devenim senini şi amuzaţi de spectacolul lumii, începem să 
iubim totul, fiindcă nu mai vedem nicio miză nicăieri, „nu sperăm şi n- 
avem teamă”, vorba lui Eminescu din „Glossă”. Asta i-ar fi „utilitatea”. 

Desigur, conform aceluiaşi fatalism absolut, transformarea, dacă 
apare, nu e urmarea voinţei şi intenţiei noastre personale, căci nu există 
niciun eu separat de Întreg. Relaţia cauză-efect de la atitudinea fatalistă 
la înţelepciune este, iarăşi, o aparenţă. Căci n-am putea adopta o 
asemenea filosofie dacă nu ne-ar fi fost deja sortit să o adoptăm. Nici 
măcar n-am fi avut răbdare să fi citit toate cuvintele de mai sus. 

Iar dacă nu poţi crede în acest fatalism absolut, e dovada că el 
funcţionează: nu poţi crede ceea ce nu-ţi este dat să crezi. E foarte 
simplu. Nu ţi se cer eforturi nici să crezi, nici dacă nu crezi. 


Toate sunt explorările Divinului 


Am scris toate acestea ca o replică faţă de acei învăţători nondualişti 
care ne recomandă să exersăm ceva pentru a ne ilumina. Oare câţi 
oameni au ajuns la iluminare urmând sfaturile lor?! Foarte puţini, dacă e 
vreunul. Acest fapt confirmă mai degrabă poziţia fatalistă decât scuza că 
„ar fi putut ajunge mai mulţi, dacă n-ar fi fost atât de leneşi sau 
dezinteresaţi”. 

Oricum, nimeni n-are de ales: nici învățătorii care, din compasiune, 
dau reţete pentru iluminare, nici căutătorii avizi de sfaturi, nici cei care, 


RĂZVAN-ALEXANDRU PETRE - Eseuri pe teme spirituale 2023 pag. 268 


din luciditate, contestă orice prescripţie. Pur şi simplu, aşa trebuie să se 
întâmple, acesta e jocul dinamic al vieţii. 

Omenirea se îndreptă spre nondualitate, dar pe căi diferite. Unii prin 
cercetare filosofică sau  introspecţie psihologică sau atenţie la 
comportament sau diverse învățături spirituale şi nondualiste, iar alţii 
direct prin iluminare (pierderea eu-lui) în diverse nuanţe, magnitudini, 
provocări fizice şi psihice. Ce observă fără efort iluminatul se chinuie 
discipolii să obţină prin trudă zilnică. Nu există o cale mai bună decât 
alta, căci toate sunt explorări ale Divinului prin diverse instrumente 
umane. 

Îmi amintesc de o persoană ce participa la o întâlnire nondualistă, 
care mărturisea următoarele. Abia începuse să practice yoga, când, pe 
neaşteptate, s-a trezit imens cât universul şi fără un eu. Experienţa a 
durat doar câteva minute. Dar calvarul său abia începea. Se îndrăgostise 
iremediabil de acea stare inefabilă divină. În încercarea disperată de a 
reveni la ea, a practicat timp de câţiva ani de zile toate tehnicile yoghine 
pe care le-a găsit. Făcea yoga 16 ore pe zi! Rezultatul? A devenit foarte 
suplu şi priceput la yoga, dar tot nu a regăsit iluminarea. Iar acum venea 
la întâlnirile nondualiste fiindcă doar ele îi alinau disperarea. 

Această relatare reiterează poziţia fatalistă în privinţa iluminării 
nonduale. Pe de altă parte, pare să confirme şi faptul că orice efort este 
răsplătit prin anumite rezultate, conform legii cauzalităţii. În acest caz, 
practica yoga intensă l-a făcut un bun yoghin. Participând la întâlnirile cu 
iluminaţi, se simte ceva mai bine. 

Totuşi, când vine vorba de ieşirea din iluzia cauzalităţii, nu există 
nicio cale. Trezirea vine sau nu vine, indiferentă la speranţele omului. 
Sau la fricile sale, căci mulţi se tem de pierderea eu-lui ca dracu’ de 
tămâie. Dar totul este aşa cum trebuie să fie şi nu poate fi altfel... 


«Orice poţi face prin puterea voinţei nu poate conduce la dispariția 
voinței.» ~ Richard Sylvester 


Alternative la fatalism 


- Oricât aş încerca, nu pot să fiu fatalist. Pur şi simplu, simt că sunt 
liber să fac orice vreau, dacă îmi propun. 

Da, e perfect natural. Această senzaţie este un ecou al Fiinţei lui 
Dumnezeu. Marea Conştiinţă este veşnic liberă, cu adevărat liberă să facă 
orice. Iar tu eşti copilul divin care a moştenit această libertate. 

Uită de fatalism. Adoptă, atunci, voluntarismul absolut. Tot ce faci 
este propria Ta intenţie. Nimic din ce se întâmplă nu e întâmplător, ci Tu 
alegi să existe. Tu fiind Marea Conştiinţă care creează totul, e firesc să te 
simţi liber, fiindcă Tu generezi evenimentele, atât bune, cât şi rele pentru 
omul pe care îl animi. Simte-te atunci mereu ca Dumnezeu! E şi asta o 
cale la fel de valabilă. 

Pare o atitudine opusă, dar este, de fapt, acelaşi fatalism în oglindă. 
Fatalismul absolut şi voluntarismul absolut sunt acelaşi lucru. Adevărul 
nondual se împarte în două adevăruri radical opuse, pentru a fi înţelese 
de creaturile duale. Căci Adevărul nondual nu poate fi nicidecum 
priceput de om. 

- Bine, bine, dar aş prefera o cale de mijloc între cele două atitudini 
opuse. Sunt adeptul echilibrului, al armoniei, nu al extremelor. 

Îhm!.. Ce-ai zice atunci de următoarea idee: Există atât fatalismul 
absolut, cât şi voluntarismul absolut, dar pe paliere de vibraţie diferite!? 
Adică Fiinţa ta e divizată în două: partea de sus este complet liberă, 
potentă, divină, iar partea de jos este complet neputincioasă, manipulată, 
fără voinţă proprie. Tu eşti Fiinţa întreagă, care conţine ambele extreme. 
Şi nu poţi renunţa la niciuna din ele. De aceea spui că preferi calea de 
mijloc. 

Doar că nu există un mijloc, o soluţie de compromis 50%-50%, ci 
ambele extreme simultan, la putere maximă. Trebuie să te obişnuieşti a fi 
o Fiinţă disociată, fără un centru stabil. Echilibrul tău este precar, te 
balansezi de sus în jos şi înapoi de zeci de ori pe minut. Seamănă cu 
modul în care te raportezi la viaţă: uneori te simţi victorios, alteori te 
simţi învins de ea. Şi nu te poţi decide dacă eşti fatalist sau voluntarist, 
fiindcă eşti amândouă în acelaşi timp. Ce zici, suporţi să fii disociat, 
scindat?... Poate fi plăcut, să ştii! 


Dumnezeu e Satan 


- Nu. Nu pot să mă împac deloc nici cu fatalismul absolut, nici cu 
voluntarismul absolut, fiindcă NU cred că Dumnezeu face şi lucrurile 
rele şi urâte. Pentru mine, Dumnezeu este numai Iubire... 

Dar priveşte în jur şi în istorie! Cum se potoleşte un focar de răutate 
undeva, imediat se iveşte un alt focar altundeva. Non-stop au loc 
războaie, crime, nelegiuiri, violenţe, necinstiri. Parcă ar exista un 
piroman ascuns pretutindeni, care pândeşte o clipă de calm şi linişte, ca 
să mai pună un foc. 

- Da, desigur, este diavolul. 

Diavolul, pe dracu... Şi chiar dacă ar fi, înseamnă că e înţeles cu 
Şeful Suprem atotputernic. Cum altfel?! Vezi absurdul situaţiei?! 

Dacă oamenii ar fi lăsaţi să se organizeze cum ştiu ei mai bine ca să 
fie pace şi înțelegere, ar trăi deja ca-n rai. Că doar nu sunt nebuni cu toţii! 
Dar, de îndată ce se aranjează o concordie, imediat îşi bagă coada şi strică 
armonia... 

- „.Aghiuţă. 

Adică Dumnezeu, prin interpus. El Însuşi nu ne dă pace. D-aia zic: 
lumea ar fi un paradis dacă n-ar exista Dumnezeu. 

- Dar dacă n-ar exista Dumnezeu, n-ar exista nici universul, nici 
planeta, nici oamenii. 

De unde ştii tu? 

- Nu, nu, nu... Insist: Dumnezeu este numai Iubire! 

Bineînţeles, asta spun şi eu. Dumnezeu iubeşte totul fără părtinire. 
Adică iubeşte şi ciocolata, şi lăturile; iubeşte şi pe cei buni, şi pe cei răi. 
Asta înseamnă iubirea necondiționată. 

Dar trebuie să faci diferenţa dintre această Iubire absolută şi iubirile 
relative: iubirea romantică, iubirea părintească, iubirea prietenească, 
iubirea de ţară, pasiunile (cum ar fi iubirea de artă) etc... Au şi ele 
valoarea lor, dar nu sunt Iubirea divină a tot ce există. Dumnezeu nu 
poate lăsa în afara dragostei Sale pe nimeni şi nimic. Căci totul este El 
Însuşi; se iubeşte pe Sine. 

- Îl iubeşte şi pe Satan? 

Şi pe Satan, şi pe Baal, şi pe Ahriman, şi pe Lucifer. 

- Şi din „iubire” îi permite să facă toate nenorocirile? 

Nenorocirile sunt tot creaţia divină. Satan e o altă faţetă relativă a lui 
Dumnezeu-Absolutul. 

- Eu pe Satan nu-l voi iubi niciodată, nici să mă pici cu ceară! 

Când te uneşti cu Dumnezeu, nu mai ai de ales. Simţi ce simte şi El, 
iubeşti totul, precum El. Şi nu mai vezi niciun satan. 

- Nu vreau să te jignesc, dar spui nişte aiureli... 

Pentru că ţi se pare o aiureală să arunci ceaiul la chiuvetă. 

- ??? 

O metaforă zen spune că nu poţi turna ceai proaspăt într-o ceaşcă 
deja plină. Trebuie s-o verşi întâi. Chiar dacă ţi se pare un gest aiurea... 


13 octombrie 2023 

BUDDHI ȘI ILUMINAREA 


Vechii înţelepţi indieni au studiat profund structura minţii şi ne-au 
lăsat diverse modele didactice, care explică o parte din dilemele 
conştiinţei umane. Un astfel de model al psihicului, numit antahkarana, 
conţine următoarele categorii: manas, ahamkara, buddhi şi chitta, în 
afară de Sinele Divin sau Spiritul (numit, în funcţie de şcoală, Purusha, 
Shiva sau Atman). Totuşi, am observat că interpretarea acestor termeni 
cade în responsabilitatea fiecărei şcoli şi gânditor în parte. Pentru a 
acoperi necesităţile explicative curente, am ales următoarea interpretare 
proprie: 

Manas este mintea perceptuală, senzorială, instinctivă, animalică, 
cea care permite deprinderile corporale, inclusiv deprinderea automată a 
vorbirii şi scrierii. I-am putea spune „mintea fizică” sau inconştientul. 

Ahamkara este ego-ul sau senzaţia de eu, care generează gândurile 
legate de propria persoană. Conform termenilor psihologiei, îi spunem 
conştientul. Cel mai bine i se potriveşte noţiunea de conştiință-de-sine. 

Buddhi este intelectul sau inteligenţa specific umană, abstractă. Ea 
ne oferă creativitate, intuiţie, inteligenţă propriu-zisă. Este cea mai 
rafinată structură, cea mai apropiată de Spirit. De aceea, ca mediatoare 
dintre Spirit şi restul minţii, poartă şi numele de vijnana, intuiţia 
spirituală. Psihologia l-ar numi supraconştient. 

Chitta ar fi locul unde se amestecă toate aceste influenţe diferite: 
memoria, care ne conferă individualitatea, tiparele de personalitate. 

În conferinţa „Cine este eu?”, maestrul Shunyamurti (traducere de 
R.A.P. din 2023) consideră că buddhi este mai mult decât intelectul 
abstract, ci o interfaţă între minte şi Sinele Divin, cu propria sa voinţă, 
diferită de voinţa egotică (ahamkara). În alte scrieri ale mele, l-am numit 
„minte astrală”. Este un fel de eu superior, lipsit de egotism, o 
individualitate purificată. 

Am scris că existenţa acestui buddhi sau minte astrală poate fi pusă 
în evidenţă experimental prin hipnoză. Odată intrat în transa hipnotică, 
eul conştient (ahamkara) este suspendat, iar dialogul se poartă cu 
supraconştientul (buddhi). Acesta este un fel de martor, care stă în 
umbra ego-ului, dar este la fel de capabil de a rezolva sarcinile 
conştientului, dacă i se cere asta. Ca dovadă, în transa hipnotică, omul nu 
este adormit, ci perfect treaz, ba chiar hipervigilent, dar scapă complet de 
blocajele mentale pe care le are de obicei. Este o versiune personală mai 
liberă, mai calmă, mai eficientă decât cea aşa-zis „conştientă”. În transele 

mai profunde, poate fi un intermediar direct pentru Sinele Divin. Iar 
buddhi este atât de puternic, încât, la indicaţia hipnotizatorului, poate 
bloca accesul conştientului la memoria sesiunii hipnotice. 

Meditaţia tăcută, recomandată de mulţi învăţători spirituali, nu este 
altceva decât încercarea de a intra deliberat într-o stare de auto- 
hipnoză, în care ego-ul este suspendat şi se manifestă doar buddhi, care 
poate avea astfel un contact nestânjenit şi tot mai profund cu Spiritul. 
Învăţătorii susţin (şi discipolii speră) că, repetând insistent această stare 
de conştiinţă modificată, se va ajunge în final la iluminare şi apoi la 
permanentizarea ei 24/7. 

Starea de eliberare nu ar fi altceva decât suspendarea permanentă 
şi definitivă a ego-ului, ca urmare a antrenamentului constant în 
meditație. Dacă s-ar fi putut ca, printr-o hipnoză realizată de un maestru 
spiritual, discipolul să intre definitiv în starea fără de eu, atunci n-ar mai 
fi avut rost toate tehnicile spirituale. Realitatea arată însă că omul iese 
din orice fel de hipnoză, în mod automat, după cel mult câteva ore sau 
odată cu somnul, dacă nu cumva hipnotizatorul comandă el însuşi ieşirea 
imediată. 


1 sus 2 


Cum să (nu) medlitezi la nimic 

Eliberaţii sau iluminaţii spirituali mărturisesc că nu mai au senzaţia 
de eu (ahamkara), dar îşi continuă viaţa ca mai înainte, controlul părând 
a fi acum preluat de eul superior (buddhi). Înainte de iluminare, 
controlul aparţinea ego-ului, iar buddhi oferea doar recomandări şi 
sugestii. Mai mult chiar, buddhi se supunea intenţiilor lui ahamkara, 
oferindu-i sfaturi pentru interesele sale, mai mult sau mai puţin 
meschine. Când însă ego-ul s-a dizolvat, buddhi nu mai ascultă decât de 
Sinele Divin sau Spirit, ceea ce transformă viaţa omului într-o curgere 
continuă de inspiraţii, intuiţii şi seninătate. 

Prin urmare, buddhi poate deveni un eu purificat, dirijat direct de 
Spirit, fără conştiinţa-de-sine specifică lui ahamkara, fără tensiunile şi 
blocajele acestuia. Shunyamurti îi mai spune „mintea sattvică”. Prin 
buddhi, dar fără ahamkara, Spiritul se află direct la cârma corpului- 
minte, iar acel om este un BUDDHA. Aceasta este iluminarea definitivă 
sau eliberarea. 

Totuşi, să ţinem cont că celelalte paliere mentale funcţionează ca 
înainte: personalitatea nu dispare, memoria esenţială se păstrează, 
deprinderile nu se sting, emoţiile fireşti apar în continuare, preferinţele 
personale nu se evaporă — ci doar „persoana” nu mai există. Desigur, 
viaţa se simplifică, anumite emoţii şi sentimente egotice nu mai au de ce 
să se agaţe şi, prin urmare, dispar (plictiseala, remuşcarea, îngrijorarea, 
frica de moarte etc.). Viaţa continuă, în general, exact ca mai înainte, în 
parametrii proiectaţi, cu binele şi răul ei, deşi acum nu se mai percepe 
vreun bine sau rău. Dureri fizice pot apare, dar nu mai există suferinţa 
psihologică ce le dădea realitate. 

În concluzie, în acest model, cine vrea să se elibereze de ego? 
Buddhi este cel care împinge omul către spiritualitate şi aspiră 
la moartea eu-lui. Şi tot buddhi îl jeleşte apoi o perioadă de 
timp, după ce eul a dispărut. 

Acest model îi dă nişte speranţe ego-ului că, de fapt, el nu va muri cu 
totul. Ceva îl va perpetua la un nivel superior. Şi este adevărat, numai că 
amintirea ego-ului va dăinui puţin timp, cel mult câteva luni de zile, atât 
în cazul iluminării, cât şi în cazul morţii fizice. 

Textele antice afirmă că ceea ce se reîncarnează nu este ahamkara, 
personalitatea actuală a omului (care face parte din mintea fizică, legată 
de corpul fizic), ci vehiculele sale superioare vijnana mayakosha (mintea 
astrală) şi ananda mayakosha (mintea mentalo-cauzală) — am detaliat 
modelul celor trei niveluri ale minţii în mai multe scrieri anterioare. Ei 
bine, buddhi este totuna cu vijnana mayakosha, după cum am definit de 
la început. 

Atman sau Spiritul nu are nicio legătură cu reîncarnarea, fiindcă 
este în afara iluziei vieţii. Conform înţelepciunii vechi indiene, cele trei 
stări de conştiinţă sunt: veghea, visul şi somnul fără vise. Atman este a 
patra stare, turiya, mai profundă decât somnul fără vise, adică total, 
absolut inconştientă. Tantricii spun că Shiva e ca un cadavru. Viaţa, în 
toate formele şi dimensiunile, este, metaforic vorbind, un vis ţâşnit în 
acel neant, este conştiinţa, care nu tulbură nicidecum neclintirea şi 
liniştea somnului fără vise. 


Astfel de modele didactice sunt extrem de utile pentru a explica 
dilemele conştiinţei umane, dar au limitele lor. Realitatea este 
întotdeauna diferită de modelele noastre. Nondualismul susţine că totul 
este mult mai simplu decât poate mintea să conceapă. Cercetările 
ştiinţifice, filosofice şi cele paranormale atestă că, dimpotrivă, realitatea 
este infinit de complexă, mai mult decât putem noi cuprinde. 

De pildă, conceptul de buddhi semnifică în diverse tradiţii atât 
inteligenţa discriminativă, cât şi intuiţia spirituală, iar cele două nu au 
neapărat legătură între ele. S-ar putea inventa două noţiuni diferite, dar e 
mai simplu să profităm de înţelepciunea din vechime, măcar aşa, pentru 
onorabilitate. 


Schema sintetică 


a) Agregatul psihic al omului (antahkarana) 

Din chitta (memoria) fac parte manas (minte senzorială şi 
emoţională), ahamkara (ego) şi buddhi (intelect, precum şi intuiţie 
spirituală). Toate sunt gestionate de atman (Spirit sau Sine Divin). 

Atman 


Ego 
| Buddhi 


Atman 


b) 


b) Ego-ul dispare temporar în multe stări de conştiinţă modificată: 
în somn, în reverie, în hipnoză, în meditaţie contemplativă şi iluminare 
nonduală. Eliberarea de ego este starea supremă, de seninătate continuă, 
care nu se mai pierde. 

Eliberarea  nonduală produce cea mai importantă mutație 
psihologică în omenire de la apariţia vorbirii articulate. Eliberaţii 
formează o nouă specie de mutanţi umani. 


Este oare sănătos? 


- Dar oare este sănătos? 

Ce? 

- Să scoţi un element, adică eul, dintr-un angrenaj care funcționa 
relativ normal? 

Relativ anormal, mai degrabă. Dar, desigur, poate produce un 
dezechilibru, cel puţin la început. Unii se adaptează rapid, iar alţii mai 
greu. 

- Dar de ce să vrem să ne dezechilibrăm psihicul? 

Poţi să vrei sau să nu vrei, oricum, nu ţine de voinţa ta. Scoaterea eu- 
lui de pe tabla de joc nu e decizia ta. Se întâmplă, pur şi simplu. Nu se 
ştie de ce. 

- Totuşi, spuneai că ne putem împotrivi, că la unii ego-ul revine 
imediat. 

Se pare că nişte mecanisme interne se pot adapta automat sau nu la 
noul mod de funcţionare. Dar dacă e ceva automat, înseamnă, de 
asemenea, că nu ţine de voinţa ta. 

- Totuşi, dacă am stabili că ieşirea ego-ului din sistem duce la 
probleme, măcar nu am mai lăuda acest fenomen, nu i-am spune 
„iluminare”. Şi atunci, căutătorii spirituali n-ar mai alerga cu limba 
scoasă după el. 

Nu după iluminare sau trezire aleargă căutătorii spirituali, ci după 
mai mult calm, linişte, pace lăuntrică şi împăcare cu lumea. 

- Şi nu asta aduce iluminarea? 

Cine vrea să le obţină, mai bine să înveţe cum să mediteze. 
Rezultatele sunt benefice şi garantate. Iluminarea înseamnă altceva: 
moartea eu-lui, ceea ce acesta nu-şi va dori niciodată. 

- Desigur, moartea e cea mai mare problemă a omului. 

Iar pomeneşti de „probleme”. Iluminarea NU duce la probleme, ci la 
dispariţia ideii de „problemă”. Problemele sunt în capul tău. Acolo le vezi 
şi le amplifici. 

- Nu cred că ego-ul a fost pus acolo degeaba. Sigur că îndeplineşte 
un rol care, odată eliminat, nu mai este îndeplinit. 

Aşa este. Rolul ego-ului este să împingă omul să acţioneze pe baza 
motivaţiei. 

- Vezi? Ştiam eu... Deci, iluminatul nu mai are motivație să facă 
nimic, devine o legumă... 

Ba nu, pentru că rolul motivaţiei este preluat integral de inspiraţie. 
Buddhi primeşte inspiraţia şi comandă corpul să facă ce făcea şi înainte. 
E doar o schimbare de stăpâni. Noul stăpân este mult mai înţelept. 

- Tot nu cred că natura a pus ego-ul acolo degeaba. Altfel, ar fi 

funcţionat de la bun început şi fără el... 

Poate că e un experiment desfăşurat pe planeta Pământ, dar nu ştim 
dacă şi pe alte planete locuite. 


Omenirea viitoare 


Schema de mai sus este o simplificare, o umilă tentativă a minţii de a 
înţelege necunoscutul. Dar mintea nu poate înţelege niciodată 
fundamentul, ci doar fenomenele aparente. Ea le ordonează, le 
analizează, le interpretează după criterii proprii. Şi mereu revine asupra 
concluziilor, care nu sunt niciodată perfect satisfăcătoare. 

Uită-te la istoria paradigmelor ştiinţifice (conform epistemologului 
Thomas Kuhn -— "Structura revoluțiilor ştiinţifice" 35)! Paradigma care 
apare astăzi va îndepărta paradigma de ieri, păstrând foarte puţin din 
valoarea ei explicativă, de parcă n-ar avea nimic în comun. Privind în 
istorie, toate explicaţiile ştiinţifice sunt invalidate la un moment dat, cu 
excepţia paradigmei din prezent. Dar, fiindcă ştiinţa se autocoretează 
mereu, putem fi siguri că şi actuala paradigmă va fi înlocuită peste 100 
sau 500 de ani. Şi atunci se va spune că tot ce ştim noi astăzi era greşit. 

Deci, dacă vrem să o luăm înaintea timpului, atunci să recunoaştem 
chiar acum că nu ştim nimic. 

- Uite că ceva tot ştim: schema antahkarana. Se potriveşte ea şi 
animalelor? 

Din ceea ce observă naturaliştii, la câteva specii de animale 
superioare (maimuțe antropoide, elefanţi, delfini, orci, ciori, caracatiţe 
etc.) există buddhi (inteligenţa discriminativă) şi a început să se dezvolte 
ahamkara (recunoaşterea în oglindă). Dar la un nivel incomparabil cu 
omul. 

- Desigur, omul e o culme a evoluţiei. Nu înțeleg de ce vrei să-l 
modifici... 

Evoluţia nu s-a terminat. Dimpotrivă, o nouă specie umană e pe cale 
să apară, păstrând caracteristicile fizice, dar cu o modificare esenţială: 
dispariţia  eu-lui personal sau depăşirea şi expansiunea eu-lui 
(transpersonalul). Filosoful Tim Freke vorbeşte despre trecerea de la 
individualism la „unividualism”: omul care are un sentiment profund de 
unire sau comuniune cu tot şi toate, liantul fiind iubirea (vezi video 
Individuals Evolving Into Unividuals 36). 

Tim mărturiseşte că, în urmă cu mai mulţi ani, putea intra oricând 
în samadhi (extazul yoghin), dar şi-a dat seama că se plictiseşte de atâta 
nimic, iar nimic şi numai nimic. Şi de atunci s-a orientat cu tot elanul 
spre trăirea intensă a vieţii, aşa cum este ea, încercând să o valorizeze la 
maximum. Probabil că aşa păţesc cei care nu insistă să rămână mai mult 
timp şi repetat în samadhi, până li se limpezesc toate structurile mentale. 
Sau poate că, indiferent de timpul petrecut în acel samadhi yoghin, 
eliberarea nu vine decât prin Graţie. 

Oricum ar fi, întrebarea care i-aş pune-o lui Tim este dacă omenirea 
poate evolua în acea nouă fază de unividualism fără a se trezi nondual. 
Oare pot oamenii deveni în mod natural mai plini de compasiune, 


35 https://monoskop.org/images/f/fo/Kuhn_Thomas_S_Structura_revolutiilor_stiintifice.pdf 
36 https://www.youtube.com/watch?v=QB_e97G4F54 

empatie şi preocupare faţă de semeni şi mediul natural, fără a trece prin 
furcile caudine ale pierderii eu-lui personal? 

Există deja numeroase grupuri spirituale peste tot, dar cât de 
eficiente au fost ele în răspândirea iubirii autentice şi în transformarea 
interioară? Nu cumva este o sarcină mult peste puterile micului eu, aşa 
cum a dovedit eşecul multor comunităţi utopice şi chiar practicile 
spirituale? Oare este suficientă aspiraţia şi bunătatea inerentă în unii 
dintre noi sau e nevoie de o mutație profundă de conştiinţă, posibilă fie 
numai printr-o experienţă de unificare (cum ar fi iluminarea, NDE, OBE, 
extaz yoghin, răpirea în duh etc.), fie prin eliberarea definitivă de ego, 
mai ales? 

Aş înclina să cred că omenirea viitoare va fi hibridă: o grupare de 
oameni complet treziţi sau eliberaţi de eu, iar restul, oameni mult 
îmbunătăţiţi, încă având un eu, dar cu calităţi maximizate şi defecte 
minimizate. Pare un scenariu rezonabil, dacă realitatea ar ţine vreodată 
cont de raţiunea umană... 

De fapt, poate că însăşi ideea că omenirea se va ilumina în 
majoritatea ei cândva, în viitor, este o încercare a minţii de a justifica 
într-un fel interesul omului pentru nondualitate şi trezirea nonduală. O 
încercare de a da un sens acestui interes, aşa cum face pentru orice. Eul 
înţelege că este absurd să îşi dorească propria sa moarte, dar nu se poate 
abţine. Şi ca să nu pară idiot, caută un sens pentru această dorinţă 
tâmpită — sensul găsit fiind participarea la trezirea spirituală colectivă. 
Ce poate fi mai măreț decât asta, nu-i aşa!? 

Dar realitatea nu are niciun sens, nicio semnificaţie, niciun scop, 
nicio agendă, nu vrea să ajungă undeva. Când se revelează nondualitatea, 
se vede că nu există un sens în nimic, nici măcar în iluminare. 
Iluminarea, ca eveniment, este la fel de iluzorie ca orice altceva. 


20 octombrie 2023 


Comentariul Laurei 


Încheierea articolului pare a fi mai "aproape" de Adevăr, adevărul fiind 
faptul de A FI, care nu are nimic în comun cu "a face", cu o devenire, 
schimbare, etc. — toate întâmplându-se doar pentru că Viaţa/Viul vieţii ESTE. 


Este normal ca "eu-l" să încerce să îşi dea un sens, inclusiv un sens al 
propriei disparitii, realizezi, minune? "Trebuie ca dizolvarea MEA să aibă un 
sens", negând total şi nerealizând că el nu există. 

Faptul că ne simţim un "eu" este, pur şi simplu, o senzaţie, ce a apărut 
datorită contractării energetice, nimic nu este acolo, doar vid — asta se 
realizează când, prin graţie, contractarea slăbeşte. 


Eu-l ar spune că Divinul a vrut să se contracte şi că El hotărăşte când să 
apară şi relaxarea/decontractarea. Însă oare Oceanul vrea prin voinţă să facă 
valuri?! Adică, spune oceanul: "eu/oceanul, hai să fac nişte valuri", sau, pur şi 
simplu, SE FACE fără a exista un făcător, totul fiind deja Oceanul?! 


Cum este omenirea, cum va fi, ce apare şi ce dispare, toate acestea 
aparţin iluziei şi sunt destinate să îi aparţină. 


Nimic greşit, rău sau bun în asta, ci exact aşa cum trebuie; această 
senzaţie de separare şi ce derivă din ea este "lumea" care aparţine 
visului/poveştii "Viaţa mea". lar odată cu "relaxarea energetică" ce duce la 
diminuarea senzaţiei că am fi o separare, ca un fum dispare "lumea 
separărilor” şi îşi dezvăluie irealitatea: Nu există separare. 


Probabil pentru spiritualitate, spiritualişti etc. contează ce se întâmplă în 
iluzia numită "Universul unde există separări" şi este normal să fie aşa, căci 
sunt jocuri/tuşe şi un anumit dinamism, este ok. Insă pentru VIAŢA 
NONDUALĂ şi pentru "nondualişti” nu contează absolut deloc ce se întâmplă 
la nivelul iluziei... 


Există doar ASTA, doar Una ("Eu şi Tatăl UNA suntem") şi totul e mereu 
cum trebuie. 

Ceea ce, paradoxal, pentru cei din interiorul visului "pare" a se întâmpla 
în viitor, pentru Viaţă s-a şi terminat. Căci dacă timpul psihologic nu există, 
atunci viitorul/trecutul nu există (nu au timp să fie reale), iar prezentul, ca 
moment al timpului, de asemenea nu există, ci este doar PREZENŢA, adică 
un infinit (spaţiu infinit) în momentul zero (timp zero). 


Mintea nu are cum înţelege cum poate exista infinitul în zero, dar tocmai 
ASTA este plinătatea vidului, Totul din nimic şi nimicul totului... 


Laura Averchi, 20 octombrie 2023 

TIMPUL MAGNETIZEAZĂ VEŞNICIA 


«Trecutul este rescris atât de repede încât nu ştii ce se va întâmpla ieri.» 
(Glumă sovietică) 


În urma binecunoscutului experiment cu fanta dublă *, concluzia 
este următoarea: când experimentatorul controlează trecerea jetului de 
electroni prin cele două fante, efectul este că electronii se comportă aşa 
cum ne aşteptam, strict deterministic, ca un fascicul de particule. Dar 
când experimentatorul nu mai monitorizează cele două fante, atunci 
electronii se comportă ca un câmp de unde, creând pe ecran o figură de 
interferenţă, adică un tipar probabilistic. 

Nici acum, după multe decenii, savanții nu s-au pus de acord cum ar 
trebui interpretată această ciudăţenie. Este ca şi cum actul observării 
(sau conştienţa) modifică realitatea — o temă spirituală foarte la modă. 


* Experimentul cuantic cu fanta dublă (subtitrat) * 


Dar vă propun o altă interpretare. Deci, să reformulăm observaţiile: 

Atunci când există un control asupra realităţii, ea se comportă strict 
deterministic. lar atunci când nu se exercită niciun control, realitatea se 
comportă probabilistic. Diferenţa stă în control. 

Similar putem vorbi despre timp. Trecutul este cert, ne stă complet 
sub control, evenimentele trecute pot fi analizate sub lupă de istorici. În 
schimb, viitorul este relativ imprevizibil, altfel zis, probabil. 

Despre prezent se poate spune că nu face parte din timp. Nu putem 
delimita niciun moment ca fiind prezentul, fiindcă, în timp ce încercăm 
să-l încercuim, deja a devenit trecut. Deci, din punctul de vedere al 
timpului, prezentul nu există. 

Prezentul este atemporal, etern. Când înţelepţii ne propun „să 
rămânem în prezent”, se referă la a ieşi din timp şi a intra în veşnicie. Cu 
alte cuvinte, veşnicia nu este altceva decât prezentul continuu. 
Oricum, prezentul nu poate fi decât continuu, dar aici ne referim la lipsa 
continuă a trecutului şi a viitorului din câmpul observaţiei. 

Aşadar, avem nişte termeni cu care putem jongla filosofic. 

Trecutul este cauzal determinist, iar viitorul este cauzal probabilist. 
Trecutul şi viitorul formează timpul bipolar. 

În schimb, veşnicia este nonduală (timp monopolar) şi acauzală 
(haotică). Dar este un haos perfect echilibrat, neutru, astfel încât pare 
vid, gol. Nu există dinamism în haosul primordial, ci doar un potenţial 


37 https://www.youtube.com/watch?v=cyD-tap95ow 

infinit. Deci nu vorbim aici de o mişcare browniană, ci de un haos perfect 
liniştit. Îi spunem „haos” doar pentru că este total imprevizibil. Nu se 
poate şti niciodată ce va ieşi din acest infinit potenţial. 

Haosul este totalitate, plinătate absolută, fiindcă conţine toate 
scenariile posibile. Desigur, niciunul nu este „real” şi tocmai de aceea pot 
coexista o infinitate în imaginaţia divină. Dacă ar fi reale, n-ar avea loc 
toate. Haosul nu trebuie să ne sperie, fiindcă el ne creează şi ne hrăneşte 
clipă de clipă. Manifestarea se iveşte din şi în acest haos, el îi este 
substrat, sevă şi nutrienți. 

În termodinamică, se statuează că entropia (gradul de dezordine) 
unui sistem creşte odată cu trecerea timpului. Acelaşi lucru îl spunem şi 
noi, înlocuind cuvântul „ordine” cu „control”: timpul curge dinspre trecut 
(unde avem mai mult control) spre viitor (unde controlul e mult mai 
slab). Aşa apare săgeata timpului. 

De aceea, considerăm timpul bipolar (trecut+viitor) ca un fel de 
magnet care străbate haosul etern (prezentul continuu), ordonând local 
câmpul neutru. Este ca şi cum atemporalul (veşnicia) ar fi formată din 
pilitură de fier dezordonată şi, când magnetul temporal o străbate, 
pilitura este ordonată conform liniilor magnetice. Iar după ce magnetul 
se îndepărtează, pilitura revine la dezordinea iniţială. 


fi [i] 
H HAN 
A MANN 


P AIN Haos ATEMPORAL, 


ABAR i REAN 


Într-o imagine şi mai plastică, putem asemăna acest magnet în 
mişcare permanentă cu un robot-aspirator de praf, care se mişcă de unul 
singur prin cameră, lovindu-se de pereți şi de mobilă, schimbându-și 
mereu direcția de mers, scanând toată camera. 

Deci timpul, aşa cum îl experimentăm noi, ar fi o aparentă ordonare 
a haosului neutru. Această concluzie concordă cu tezele nondualismului: 
La baza realității create stă un haos nemişcat, absolut imprevizibil, 
acauzal. În sânul acestui Absolut apare lumea cu tot dinamismul ei, dar 

este o mişcare aparentă sau locală, care nu tulbură liniştea nesfârşită şi 
neîncepută. 

Se spune că universul este o iluzie, din perspectiva Absolutului, dar 
pare real din perspectiva creaturii. Într-adevăr, în preajma magnetului 
temporal, particulele se agită, iau o formă, dar imediat ce acesta se 
îndepărtează, particulele revin la starea lor inertă. Nondualiştii spun că 
nimic nu se întâmplă niciodată. 

Majoritatea oamenilor stau agăţaţi de acea maşinuţă a timpului, traşi prin 
haosul liniştit, neştiind că, dacă şi-ar da drumul, ar cădea în plasa de siguranţă 
a eternității beatifice. 


Unitatea fundamentală a realităţii 


Oamenii de ştiinţă spun că, dacă se modifică ADN-ul, atunci apar 
tulburări metabolice şi dizabilităţi genetice. Metafizica afirmă însă că 
modificările genetice nu apar la întâmplare, ci sunt efectul unor cauze 
subtile. Cu alte cuvinte, problemele de sănătate sunt planificate să apară, 
un impuls subtil este trimis şi, ca urmare, genele se modifică, proteinele 
se strică şi urmează tot lanţul de catastrofe fiziologice. 

Tot oamenii de ştiinţă spun că structura creierului generează toată 
activitatea psihică. Ca dovadă, dacă creierul este traumatizat şi neuronii 
sunt stâlciţi, tot psihismul uman suferă. Dar şi în acest caz, metafizica 
afirmă că creierul este doar un releu de convertire a unor informaţii 
subtile în comenzi fiziologice. Activarea neuronilor în anumite secvenţe şi 
tipare este un efect al comenzilor venite din subtil. Mai mult chiar, însăşi 
trauma suferită de creier face parte dintr-un scenariu planificat tot în 
subtil, care să conducă la acele probleme cerebrale grave. 

În ambele cazuri de mai sus, modelul metafizic ne prezintă două 
lumi, cea subtilă şi cea fizică, între care există o comunicare permanentă 
de info-energie. Se susține deseori că această comunicare nu este 
perfectă, ci poate fi „gâtuită”, astfel că efectul fizic întârzie față de 
comanda subtilă sau chiar pot apărea abateri de la traiectoria 
prestabilită. Întotdeauna există o inerție sau întârziere a planului fizic 
față de cel subtil, ba chiar o uşoară autonomie. 

Ei bine, nondualismul contrazice paradigma metafizică. Nu 
există două lumi, două segmente cu o legătură îngustă între ele, ca un fel 
de pod sau strâmtoare. Nicidecum. Cele două segmente sunt complet 
fuzionate, fac parte dintr-o unitate indisolubilă. Comunicarea dintre ele 
este întotdeauna perfectă, fără întârzieri, fără abateri, fără surprize. 

Realitatea este ca o stâncă, având o densitate mai mică în partea de sus şi 
fiind ceva mai grea în partea de jos. 

Pentru a explica ceva mai rafinat misterul unităţii realităţii, a 
Unimii, vom folosi analogia cu apa minerală carbogazoasă. 


Metafora apei minerale 


Imaginează-ţi că, într-un pahar, torni nişte apă minerală 
carbogazoasă. Priveşti cu plăcere bolboroseala jucăuşă. Ei bine, cam aşa 
arată Realitatea absolută. 

Acel gaz efervescent este dioxidul de carbon, cu formula chimică 
CO2. Simbolul C corespunde minţii, iar simbolul O corespunde cu 
spaţiul-timp. Molecula rezultată din combinaţia celor două elemente este 
„eul personal”. 

Mintea nu poate exista şi funcţiona decât în spaţiu-timp (mintea nu 
este creierul!). Iar spaţiul-timp este chemat automat de minte. Cele două 
elemente coexistă legate sub forma acestei bule. Fiecare bulă de gaz este 
un eu”. 

Iluminarea nonduală nu înseamnă altceva decât evaporarea bulei. 
Fără „eu”, nu mai rămâne decât Realitatea apei, fără timp şi fără spaţiu. 

Dar dacă iluminatul pierde iluzia spațiului-timp, cum se mai 
descurcă cu viaţa? Nu devine cam dezorientat? 

După ieşirea gazului, apa îşi păstrează compoziţia minerală 
nealterată. Realitatea este aceeaşi ca înainte de iluminare. Viaţa continuă 
neafectată, în toate detaliile ei. Apa e aceeaşi. 

Poate că-i diferă puţin gustul, care nu mai pişcă la limbă, dar ăsta-i 
un aspect minor. După ce iese gazul, rămâne apa plată, curată, fără gust, 
nonduală. 

Mie-mi place să mă pişte la limbă, să simt că trăiesc... 

E un simplu moft. Apa plată îţi permite să trăieşti, nu gazul din ea. 
Din contră, bula „eu-lui” te balonează şi râgâi... 


kk 


Dar dacă îşi pierde simţul timpului, ce valoare mai are, de pildă, 
ceasul pentru iluminat? 

Pentru iluminat, ceasul este un obiect al Realităţii, la fel ca oricare 
altul. Şi nu are nicio importanţă, la fel ca orice altceva. 

Dimpotrivă, pentru „eu”, ceasul e o dovadă că timpul există. Implicit, 
că „eul” există. Pentru „eu”, ceasul are o mare semnificaţie. 

Deci iluminatul respectă automat convențiile acestei societăţi, unde, 
de exemplu, oamenii îşi organizează activităţile după indicaţia ceasului. 
Dar nimic nu are vreo semnificaţie pentru cel iluminat, la fel cum, pentru 
apa din pahar, bulele alea nici n-o deranjau, nici n-o ajutau cu ceva. 

Totuşi, mişcarea limbilor ceasului dovedeşte că timpul există în 
mod obiectiv. 

E adevărat că apare o schimbare aparentă a poziţiei limbilor 
ceasului, dar ea nu este o mişcare. Revenind la analogia noastră, în 
fiecare secundă, poziţia moleculelor de apă este alta, fără să fi existat 
totuşi nicio mişcare, fiindcă, în Realitatea apei plate, nu există spaţiul. 
Spaţiul s-a evaporat deja. 


kkk 


Înţeleg că iluminatul nu se mai identifică cu bula de gaz, cu „eul” 
care a dispărut, ci se identifică cu apa minerală, care este Realitatea. 

Păi, nu... Iluminatul se identifică cu paharul. 

Aaa... uitasem de el. 

Dar e normal să nu-i dai atenţie. Faptul că există nişte apă nu 
demonstrează existenţa paharului. E o simplă deducție. Apa poate exista 
şi sub forma de băltoacă, nu-i aşa?! 

Aha, deci paharul există numai în imaginația apei? 

Ba nu. Apa există în imaginaţia paharului... El continuă să existe şi 
după ce ai băut toată apa. 

La asta nu m-am gândit. 


© 


27 octombrie 2023 


Comentariul Laurei 


Da, din Nondualitate ceea ce contează este doar că Totul este nondual, 
una/unul, nimicul tot sau totul din nimic, o nemişcare totală, o plinătate a 
vidului şi un vid în orice plinătate etc... 


Însă o să scriu mai multe pentru o "filizofeală" nonduală, ceea ce pentru 
un nondualist reprezintă poveşti/filozofeli, cu farmecul lor, ce nu poate fi negat. 
Deci să încep o poveste de "noapte bună", nimic care să conteze, ci doar 
"poveşti pline de farmec". 


Poveste 
Ceea ce există este cel ce nu poate fi numit, nici descris. 
El este un vid absolut, plin însă... cu el însuşi. 

Un nimic, un zero... 
Şi totuşi, fiind plin, el este Totul în acelaşi timp. 


Toate probabilităţile/posibilităţile sunt EI, însă ele sunt total echilibrate, 
perfect nemişcate. Tot întreg. 


Momentul zero al unei forţe este când există două forţe total opuse şi 
rezultanta lor dă zero. 


Totul este format din opusuri total echilibrate, perfect divin, fiind Totul 
Zero. 


Însă acest zero nu este un HAOS, ci este echilibrul absolut, pură 
potenţialitate nemanifestată. 


În această nemişcare, mişcarea nu există... încă. 

Totul este doar Nimic şi Totul. Altceva nu există. 

Şi totuşi... mai există ceva. 

Există odihna. 

Vidul se odihneşte în EL însuşi. 

Şi din această odihnă se naşte ILUZIA/Visul. 

Mişcarea nu are cum să existe decât în vis, în iluzie/maya. 


Visul a permis deplasarea spre stânga/dreapta a echilibrului şi astfel 
TOTUL ia formă în vis... Apare universul/universurile, fiecare fiind mişcare şi 
proprietatea lor fiind schimbarea, toate încercând să ajungă la echilibrul 
perfect ce nu le stă la dispoziţie, ceea ce duce la o şi mai mare ramificare, 
complicare (nu mă pricep la fizică, dar e ceva legat de entropie). 


În visul Absolutului, Viaţa/viul vieţii este substratul/substanţa nepieritoare, 
este acea plinătate care acum se manifestă în infinite posibilităţi. 


Acum apare şi timpul/spaţiul şi această permanentă joacă în timp-spaţiu. 


Aici este şi această magnetizare a timpului, care "pare" că ordonează 
"aparentul" haos, însă acest magnet şi magnetizarea este chiar caracteristica 
ILUZIEI. 


Ea este încercarea de a obţine echilibrul, dar ea însăşi a apărut când s-a 
ivit primul dezechilibru în echilibrul absolut (asta însă doar în iluzie/vis, căci 
niciodată Absolutul nu are părţi, limite şi nu se mişcă... în vis toate acestea se 
întâmplă, căci inclusiv iluzia ESTE şi îşi are locul ei). 

Doar în vis se poate manifesta Viaţa în infinite potenţialităţi, ce acum 
devin posibile. 


Ea însă este manifestare instantanee şi nu este atinsă de nimic. Nimeni 
nu poate să îi dea o direcţie, o ordine, alta decât cea care ESTE deja; nu 
cunoaşte un "altceva/altcineva". 


La acest nivel este Absolutul ce priveşte (deci este PRIVIREA 
impersonală) ce ESTE în propriul vis, manifestat din ruperea echilibrului, şi 
felul în care se ordonează Viaţa în forme. 

Privirea este Ochiul divin ce se află în vis şi îşi priveşte visul impersonal. 
Este pace Acum şi linişte... 


Este RAIUL în care tronează Dumnezeu nevăzut peste tot ce pare că se 
întâmplă. 


Şi în Rai (visul divin) a apărut şi... omul. 


La început, omul era om: o manifestare divină ce se bucura de ceea ce 
este, fără a judeca nimic. 


Apoi căderea din rai reprezintă al doilea vis în Visul divin, următoarea 
"aparentă separare", căderea în mental. 


Omul a văzut totul şi Privirea imparţială a devenit privirea personală. 


EL a crezut că Totul poate fi schimbat cum EL vrea, cum EL face, lucrând 
pe axele timp/spaţiu, crezând că EL ordonează manifestările viului vieţii etc. 


"Eu" a devenit privirea neclară, acoperită de filtrul "EU exist”. 


Deci lumea omului este universul mentalului psihologic, un univers în 
care el crede că totul se desfășoară datorită lui, o iluzie în mijlocul visului divin. 


Astfel, prima dezidentificare este cea de "eu" - eu fac etc. - şi apare 
realizarea că Totul se face deja şi niciodată "eu" nu a existat în ecuaţia vieţii. 


A doua realizare este că nu există mişcare/timp-spaţiu şi că acestea sunt 
coordonatele iluziei/visului divin, în care totuşi Absolutul se bucură de Ceea 
ce, aparent, este manifestarea Echilibrului perfect, care se poate manifesta 
Acum în vis pe coordonatele timp fizic/spaţiu. 


Însă timpul şi spaţiul fiindu-i la dispoziţie, "privirea impersonală" se poate 
plimba, aparent, pe unde "vrea muşchii ei". Astfel, fiind în viitor, "apar 
premoniţii”; fiind în trecut, "se crede în vieţi trecute"; fiind în Acum, privirea nu 
se mişcă, ci doar vede impersonal Ceea ce este. 


Fiind la începutul visului, se ghiceşte cum a apărut universul. Fiind spre 
sfârşitul visului, oamenii de ştiinţă îşi dau cu părerea despre sfârşitul timpului 
şi al universului. Simple presupuneri peste o privire impersonală, fără niciun 
scop sau cauză. 


Se observă cu mirare că entropia creşte mereu, fără a se înţelege că 
doar Echilibrul perfect există şi că el nu poate fi atins niciodată. Căci exact 
asta este iluzia: aparenta şi temporara echilibrare/aranjare a ceva ce imediat 
se dezechilibrează, şi nu devine permanentă. 


Păi, cum să devină permanent CEEA CE DEJA ESTE?!... Şi nu poate fi 
atins în vis, căci înseamnă chiar dispariţia visului! 


lar aparenta echilibrare a unor forţe are loc EXACT în locul în care 
"Dumnezeu priveşte" impersonal în propriul său vis şi în care, ca prin minune, 
"opusurile forţelor se echilibrează". 


Ce noroc, nu-i aşa? 


Şi oamenii caută să vadă al cui rezultat este asta, cum să se controleze 
asta etc... 

Omul nu realizează că, chiar prin EL, Conştiinţa divină priveşte şi vede 
miracolul Existenţei când privirea este impersonală (omul în rai). Şi tot prin EL 
priveşte şi mintea/gândul eu/identificarea cu separarea când privirea este 
obiurată şi vede doar visul personal (căderea din rai), iar privirea este 
personală. 


Laura Averchi, 28 octombrie 2023 

NEGÂNDITORUL DIVIN 


«Necunoscutul, sau martorul ultim al manifestării nu are absolut nicio 
legătură cu ceea ce observă, e total dezinteresat. Nici măcar soarta corpului 
nu-l impresionează, e complet dincolo de visul formei ce i se prezintă în faţă. E 
o tăcere care vuieşte parcă de atâta adâncime, de vid, de profunzime 
oceanică. Se află întotdeauna chiar în spatele gândurilor, insesizabil, 
omniprezent şi atât de natural, încât este trecut permanent cu vederea.» 
~ Marius Creţu 


Spuneam în articolul de mai sus „Cea mai extraordinară carte” 
că învățătorii nondualişti nu ştiu ce fac, dar îşi dau toată bunăvoința. 
Exact, cum ar putea un învăţător nondual să ştie ce face?! Dacă este cu 
adevărat iluminat, atunci este total inconştient, fiindcă nu mai are CINE 
să fie conştient. Doar ceilalţi oameni se cred conştienţi, dar şi asta este o 
aparenţă, o iluzie creată de senzaţia de „eu”. În realitate, nu există decât 
inconştiența. 

A fi conştient presupune implicit că 1) priveşti lumea dintr-un centru 
2) şi ca fiind reală — iar asta este numită ignoranță (avidya) în textele 
sanscrite. Dar când eşti nimic, nu apercepi decât nişte idei, nişte expresii 
ale Tale, cel fără formă, ivite spontan în Tine, cel Vid. Le contempli 
fericit, dar nu le dai niciun credit. Şi nici nu le categoriseşti ca bune sau 
rele. Toate sunt doar nişte idei diverse fără consecinţe concrete. Lumea e 
o abstracţiune fără niciun ţel sau final grandios. Când şirul gândurilor se 
opreşte, rămâne golul dinainte şi atât. Doar un stop fără scop. 

«- „Orice ţi se întâmplă într-o zi, se întâmplă pentru că spiritul tău a dorit 
ca tu să trăieşti acea experiență.” 

- Spiritul nu trăieşte nicio experienţă, niciodată. Aşa-zisele experienţe 
sunt pentru el exact ca nişte vise pentru tine, atunci când dormi buştean. 
Noaptea, îţi doreşti tu să trăieşti acele vise? Le proiectezi, le poţi modifica sau 
manipula la voinţă? Ai tu acea experienţă a visului, sau doar se întâmplă în 
tine, pur şi simplu?! Când te trezeşti, te apuci să le analizezi, să le recreezi, 
să-ţi mai baţi capul cu ele?! Sau doar le tratezi aşa cum sunt, nişte banale 
iluzii?! Exact aşa face spiritul cu tot ceea ce tu numeşti realitate. Dar pentru a 


te convinge, e musai să te trezeşti şi din visul minţii, la fel cum faci cu visul 
inconştient de azi-noapte.» ~ Marius Creţu, Facebook, 17 iulie 2023 


Fericiţii săraci cu duhul 


Cine spune că iluminarea are legătură cu o mai mare conştiență sau 
că ar fi pura conştiinţă, doar se joacă cu nişte cuvinte convenabile. Putem 
vorbi oricum, ca oamenii să devină interesaţi. Dacă le-am spune că 

iluminarea înseamnă pierderea conştiinţei-de-sine, oare câţi ar mai citi 
sau asculta despre nondualitate?! Mai bine să le spunem ceva ce pot 
înghiţi. 

Iar dacă tolerăm adevărul, haide să pornim de la celălalt capăt al 
naraţiunii. 

Dumnezeu e inconştient. Este Negânditorul. Idei ţâşnesc automat 
din El, iar El se bucură ca un copil de fiecare surpriză ce apare. Fiecare 
din ele sunt o expresie a Lui. De aceea, le iubeşte în mod egal, fără însă a 
le da o mare importanţă. Ideile se ivesc neîncetat, hrănindu-i curiozitatea 
şi fericirea. Niciuna nu e ultima idee finală, apogeul negândirii divine. Ele 
curg, fără oprire, nu se ştie cum. Aceste idei sunt obiectele şi ființele 
Creaţiei. 

Se spune că iluminarea este lipsa minţii şi unirea cu Dumnezeu. 
Cum s-ar putea ca acelaşi Dumnezeu să aibă o minte gigantică, 
atotcuprinzătoare, atotgânditoare?! 

„Mintea lui Dumnezeu” nu-i vreo inteligenţă, ci o sursă necunoscută 
de idei variate şi contradictorii. Da, e o ne-gândire, fiindcă nu-i produsă 
voluntar. Ideile apar singure, din Neant. 

La fel şi în cazul oamenilor, nimeni nu ştie cum şi de ce apar 
gândurile. Omul poate doar să zăbovească asupra lor, să le întoarcă pe 
toate părţile, să le disece, dar nu le poate opri şi nici provoca să apară. 
Ideile vin când vor ele. 

„Fericiţii săraci cu duhul” (Matei 5:3) este, poate, cea mai fidelă 
descriere a lui Dumnezeu şi a celor uniţi cu El. Este fericit de fiecare idee- 
expresie ce iese din El automat, neelaborat, neintenţionat. Fiecare idee 
este o creatură. De fapt, totul există doar în imaginaţia Sa de neoprit. Aşa 
apare lumea, ca un păienjeniş de expresii divine, închegate sub aparenţa 
cauzalităţii şi solidităţii. 


Cauzalitatea generează iluzia realului 


O poveste în timp: 

„La început” nu exista cauzalitate, iar fiinţele se amuzau de viaţă şi 
nu credeau că ce trăiesc ar fi real. Nimic nu avea nicio noimă şi era 
evident că lumea nu putea fi decât un vis, o iluzie. 

Ideea de cauzalitate a apărut la un moment dat, de genul: „Hai să le 
dăm creaturilor impresia că fiecare gest al lor generează o urmare, că 
există o cauză înaintea oricărui efect”. Iar de atunci, oamenii trăiesc la 
umbra acestei puternice idei divine, care le întăreşte iluzia realităţii. Şi 

tot mai multe idei divine susţin iluzia cauzalităţii, ca într-o beţie a 
căutării unui sens inexistent. 

Fizicienii sprijină, într-un fel, această idee. Teoria superstringurilor 
(teoria corzilor) spune că mereu se nasc universuri, dar multe se 
dezintegrează rapid, fiindcă nu respectă Teoria-M. Dar cele care o 
respectă rezistă în timp, precum universul nostru. Mutatis mutandis, M- 
Theory ar corespunde cu ceea ce numim cauzalitate. 

Nici acum haosul primordial nu a dispărut, dar este bine învelit 
într-o crustă crocantă de cauzalitate, care dă oamenilor impresia că 
lumea ar avea un gust. E la fel ca atunci când ţi se stimulează electric o 
anumită zonă corticală pentru a-ţi crea senzaţia gustului de ciocolată. Ţi 
se pare că ai ciocolată în gură. Uite, simpla menționare a „ciocolatei” deja 
te-a făcut să salivezi un pic, fiindcă imaginaţia ta i-a conferit realitate. E 
acelaşi proces ca în imaginaţia divină. Orice îţi închipui devine aparent 
real... 

Apoi s-a spus: „Hai să inventăm nişte Fiinţe care cunosc aproape 
toate cauzele şi să le numim zei, spirite superioare, maeştri ascensionaţi 
etc. Ele vor avea toate explicaţiile, un răspuns la orice întrebare.” Dar şi 
aceste Fiinţe aparţin aceleiaşi iluzii cosmice şi nu fac decât să transmită 
ceea ce iese din inconştientul divin. Chiar şi ele recunosc că nu l-au văzut 
niciodată pe Dumnezeul pe care-l venerează, care ar trebui să fie Cauza 
princeps, conform legii cauzalităţii. 

Niciun personaj nu poate vedea nimicul care îl visează. Dar nu 
fiindcă nimicul s-ar ascunde sau ar fi prea rarefiat. Ci fiindcă visul nu are 
nicio cauză. Creatorul visului nu există — asta înseamnă cuvântul „nimic” 
sau, îngroşat, „nimenimic”. Treaba asta nu se poate înţelege, fiindcă nu 
respectă legea cauzei şi efectului. Cum să existe un vis fără un visător?!... 
Uite-aşa, există şi gata. 


Suntem făcuţi din vorbe 


Când Negânditorul divin Se exprimă, apare Cuvântul sau Vibraţia, 
adică întreaga lume. Dar ea nu este, în fond, decât nişte sunete care se 
pierd imediat ce s-au ivit. lar Negânditorul doar le emite, nu le 
elaborează analitic; ele ies automat din Neant. Negânditorul se bucură la 
fiecare sunet ce îi iese pe gură, neştiind niciodată ce urmează să spună. 
Viaţa universală este un fel de channeling cosmic, o curgere continuă de 
sunete neaşteptate. 

Când Negânditorul ia Cuvântul, se naşte lumea 


Toate acestea sunt foarte clar expuse în Biblie: 


«La început era Cuvântul, şi Cuvântul era cu Dumnezeu, şi Cuvântul era 
Dumnezeu. El era la început cu Dumnezeu. Toate lucrurile au fost făcute prin 
El; şi nimic din ce a fost făcut n-a fost făcut fără El.» (loan 1:1-3) 


Cuvântul doar exprimă ceea ce ai deja în interior. Cuvântul nu 
creează nimic palpabil, ci doar sugerează. Cum arată un obiect alcătuit 
din vorbe?!?... Nimic nu a fost realmente „făcut”, pentru că orice este 
„făcut din EI”, adică din cuvinte, nu există concret. „Cuvântul” (logos) 
este metafora biblică ce ne transmite că lumea este absolut iluzorie, 
pentru „divertismentul” Negânditorului, care o apercepe în Sinea Sa. 

Dumnezeu ne-a făcut din vorbe, la propriu şi la figurat. Lumea 
nu-i o creaţie concretă, separată de Creator, ci o sugestie, un gând 
abstract ÎN INTERIORUL Creatorului, un vis în Vid, o aparenţă, o iluzie. 
Asta apercepe omul iluminat. Asta scrie şi în Biblie. Amin. 

4 noiembrie 2023 


Poveste de la Laura 


Se tot caută căi, scurtături către Ceea ce este, s-a şi creat o psihoză din 
"iluminare"; dintr-o dată, toţi vor să se ilumineze sau să aibă alte manifestări 
ce ar duce în final la atingerea iluminării. Dar dacă s-ar spune ce reprezintă 
Nondualitatea cu adevărat, nu ştiu dacă ar mai conveni ego-ului. Pentru că 
scurtătura scurtăturii la întrebarea "ce este iluminarea şi cum o obţin?" este: 


Tu nu exişti. (End game) 


Probabil că ai accepta orice metode ce ţin de practici, diferite căi, diferite 
concepte etc., însă când ţi se spune "Tu nu exişti”, câţi ar mai accepta aşa 
ceva?! 


Cuuum?! Cum adică nu exist?! Uite corpul, uite mintea şi identitatea X ! 
Cum să nu exist?! 


După ce că nu îmi dai nimic de făcut, îmi mai şi spui că NU EXIST?! 


Şi totuşi, calea din Acum către Acum este calea fără căi, căci TOTUL 
este deja... Nimic nu se poate obţine, deoarece separarea nu există, cel care 
crezi că eşti nu există; şi bomboana de pe tort este că nici iluminarea nu 
există... Dacă tot este să fie cu şocuri, măcar să fie OOO! 


luminarea nu există, deoarece o persoană/o iluzie nu se poate ilumina; 
însăşi "persoana" este problemuja şi... închisoarea/matrixul etc. nu există. 


Păi, bine breeeeee... cum ar putea Libertatea infinită să fie vreodată 
închisă, limitată, restricţionată, pierdută şi găsită?! Nu spuserăm că este 
infinită?! 

Când se aleargă după iluminare, este de fapt o alergare după un concept 
(asta-i vestea proastă 9). Vestea bună este că cel care aleargă este tot un 
gând, gândul de "eu" care... nu există. El are terenul lui de joacă, numită "visul 
conceptual", adică "Viaţa mea". 

Când însă, prin graţie divină, ceva "se mişcă" AICI cu adevărat, sub 
sărutul graţiei se simte INFINITA PACE. Şi se porneşte, la început, după 
această pace, ceva tânjeşte după pacea infinită... 


Când cauţi PACEA, se poate, într-adevăr, ca toate drumurile să ţi se 
închidă, pacea să se "reveleze" ca fiind totul, doar EA existând/Existarea şi 
Tărâmul Acasă-ului să fie ASTA, tărâmul fără căi de parcurs. 

Fiind Acasă-ul, nu mai există timp, nici iluzia nu mai este stăpână pe 
nimic. Totul este DEJA întreg, complet, nedivizat, organic, viu... Şi ASTA eşti 
DEJA. 


Nu veni în faţa Vieţii cu întrebări conceptuale, căci Ea nu le cunoaşte, nu 
te cunoaşte nici pe "tine", şi atunci ea doar va trece ca un tăvălug peste tine. 
Ce este vis rămâne vis, Viaţa rămâne Realul. 


Vii ca persoană, însă rămâi ca Viaţa. Dacă nu eşti pregătit să plăteşti 
preţul, atunci nu te poţi juca ca Viaţa, rămâi la jocul eu-lui în povestea "Viaţa 
mea”. 

Şi totuşi, şi asta este "voia lui Dumnezeu", căci "în tot şi toate este 
Dumnezeu şi doar voia lui se face". 


Laura Averchi, 4 noiembrie 2023 

EȘECUL FILOSOFIEI 


Gândirea nu a făcut pe nimeni fericit Y%  Contradicţii 
spiritualitate Y?  Haosul este esenţial Y?  Negarea negaţiei 
buclă ¥ Facem lucruri ilogice Y Aforisme celebre 


n 


î 
în 


Acest articol ar fi trebuit să se numească „eşecul filosofiei mele 
spirituale”, dar mi-am dat seama, în primul rând, că „filosofia spirituală” 
este aproape un pleonasm. Orice act de filosofare este o căutare 
spirituală, adică o încercare a persoanei de a da un sens existenței sale. 
Chiar şi când reflectează la teme generale, de fapt, filosoful încearcă să-şi 
justifice propria existență. Deci orice filosofie este, în fond, strict 
personală, încercând să răspundă cumva la întrebările perene: de unde 
vin, încotro mă îndrept, care-i scopul existenței mele? 

În plus, mă refer aici la eşecul oricărei filosofii, adică a minții umane 
de a găsi un sens al vieții. Orice filosof onest va recunoaşte că, până la 
urmă, a ajuns într-o fundătură. Cei care se declară mulțumiți cu 
concluziile lor „definitive” doar se autoiluzionează sau nu vor să-şi piardă 
nişte privilegii. Filosofia este prelungirea ştiinţei, dar în lipsa mijloacelor 
ei de probă. 

Filosofarea are ca ţel găsirea unei rețete a fericirii, a unei formule 
simple universal valabile, care se poate aplica oricărui eveniment sau 
lucru pentru a-i justifica existenţa. În felul acesta, gânditorul are 
impresia că controlează cumva realitatea. Ştie la ce să se aştepte, crede el. 
Simplul fapt că a înţeles ceva, că face o generalizare, îi dă un sentiment 
de control asupra realităţii. Şi se mândreşte cu descoperirile sale geniale; 
dar până la un punct, când îl vor dezamăgi profund. Viaţa nu respectă 
reţetele, viaţa este imprevizibilă. Şi nu poate fi justificat niciun lucru de 
ce există... 

Deci filosoful foloseşte un filtru artificial de interpretare a orice 
ajunge la conştienţa sa, conform formulei prestabilite. Ceea ce implică un 
enorm efort, fiindcă îşi propune, nici mai mult, nici mai puţin decât să 
„imbunătăţească” actul natural al percepţiei directe; un efort care nu se 
poate susţine la infinit. Şi nici nu-i garantat că ar fi corect. 

Toate şcolile de gândire sunt parţiale, limitative şi se perimează 
inevitabil. Asta arată istoria gândirii filosofice: privind retrospectiv, toate 
şcolile ne par astăzi ridicol de simpliste, iar promotorii lor, nişte naivi în 
comparaţie cu cei din prezent. Întotdeauna se vor găsi contestatari cu 

argumente solide împotriva oricărei doctrine sau ideologii. De aceea se 
ivesc noi curente filosofice, religioase şi spirituale. 

Şi totuşi, se pare că omenirea nu se învaţă minte. Apar mereu 
oameni inteligenţi care au impresia că pot cuprinde cu mintea toate 
dedesubturile vieţii naturale, psihice, spirituale sau sociale. Uneori, 
repetând aceleaşi tentative ale strămoşilor (istoria se repetă!). Clădesc 
sisteme de gândire sau ideologii, pe care le propun sau chiar le impun 
celorlalți oameni. Şi desigur, vor găsi şi adepţi entuziaşti. E suficient să 
privim pe internet (dacă nu avem la dispoziţie o bibliotecă) ca să ne 
convingem că nu există nicio idee destul de absurdă încât să nu fie 
crezută cu patos şi buluceală. 

Oare înseamnă că nu mai trebuie să filosofăm, să medităm la 
înțelesurile vieţii? A promova asta n-ar fi decât o altă doctrină: 
(auto)impunerea pasivităţii filosofice. O altă reţetă absurdă. Lăsaţi 
oamenii să facă ceea ce simt! 

Atâta timp cât va exista „persoana”, ea va încerca să-şi găsească 
sensul existenței. Dacă nu prin filosofie, atunci prin încercări 
inconştiente de a fi fericită, pe care le ştim cu toţii: scufundarea în 
deliciile carnale sau ridicarea pe culmile faimei sau asigurarea stabilităţii 
şi siguranţei sau recunoaşterea socială sau puterea asupra semenilor sau 
diverse forme de cunoaştere (ştiinţifică, artistică) etc. Desigur, niciuna 
din aceste căi, încercate de miliarde de ori, nu a reuşit să prindă fericirea 
în laţ. Ea a rămas un ideal, atins arareori şi efemer, doar cât să ne 
momească şi mai tare, ca să nu obosim de atâta căutare zadarnică. 

Unii, inclusiv Dalai Lama, spun că sensul existenţei ar fi fericirea 
omului. Dacă ar fi adevărat, înseamnă că Viaţa şi-a ratat deja scopul de 
miliarde de ori. Ceea ce-i o concluzie deprimantă. Aşa că cei care 
proclamă acest ideal nu fac decât să dea apă la moară ideii că viaţa nu 
este cum ar trebui să fie, că ceva este greşit pe undeva, că Dumnezeu, 
dacă există, cu siguranţă că-i plecat în concediu şi n-a lăsat pe nimeni în 
loc. 


Gândirea nu a făcut pe nimeni fericit 


Filosofarea are două direcţii diferite. Prima este să gândeşti doar cu 
propria minte, indiferent la ceea ce au gândit alţii înaintea ta. A doua este 
să analizezi atent ceea ce au gândit marii gânditori şi să faci o sinteză. 
Dar există şi a treia cale, a filosofiei spirituale: să preiei mărturiile unor 

oameni trecuţi prin experienţe spirituale şi diversele mesaje sapienţiale, 
iar apoi să le analizezi cu propriul cap. Şi asta am încercat să fac. 

Rezultatele căutării mele sunt prezentate în articolele şi cărţile 
publicate de-a lungul vremii. Desigur, abordând atâtea subiecte şi 
perspective diferite, nu poate fi vorba de o reţetă sau formulă la care să fi 
ajuns. Când te adânceşti într-un punct de vedere, pierzi din vedere alte 
perspective, ba chiar le contrazici. Adică, a rezultat un blog, nu un sistem 
filosofic. 

Dualitatea în care trăim ne obligă ca, atunci când adoptăm un punct 
de vedere, să îi opunem altul. Nu poate fi altcumva. Ca să fim 
atotcuprinzători, ar trebui să validăm toate perspectivele, ceea ce 
echivalează cu a le nega pe toate. Ambele opţiuni sunt inacceptabile 
pentru omul prins în dualitate, nevoit să îşi afirme o poziţie, una singură 
la un moment dat. 

Deci vestea proastă e că dualitatea ne forţează să avem o poziţie. De 
pildă, eşti pro sau contra vaccin? Eşti pentru, fiindcă salvează vieţi. Eşti 
contra, fiindcă are efecte adverse. Oricum, trebuie să iei o decizie: te 
vaccinezi sau nu te vaccinezi, ambele cu urmări ireversibile. Şi la fel este 
cu vorbirea: când spui ceva nu poţi spune totul, ci doar un mesaj limitat 
la un punct de vedere, ca să nu fi ambiguu. Poţi juca doar un rol, nu pe 
toate dintr-o dată. 

Vestea bună e că dualitatea există numai în mintea omului. 
Realitatea este unică, naturală, fără dileme. Ea nu urmăreşte nicio logică, 
ci, pur şi simplu, se desfăşoară cursiv şi imprevizibil. Încă nu ne-am dat 
seama de asta şi tot îi căutăm definiţii şi paradigme care să ne 
lămurească de ce trăim, de unde venim şi încotro ne îndreptăm. Vrem 
explicaţii. Şi, desigur, găsim anumite răspunsuri. Dar niciodată ele nu ne 
satisfac pe deplin, fiindcă inevitabil, sunt restrictive, limitate. Nu putem 
fi fericiţi decât fiind liberi. Iar orice schemă de gândire ne înlănţuie în 
rigoarea unor concepte mentale. Mintea nu a făcut pe nimeni fericit. 

Spiritualitatea este plină de anumite învățături care ne-au intrat în 
subconştient şi ne modelează gândirea şi comportamentul. Pe de altă 
parte, nondualismul vine cu alt set de observaţii care par a contrazice 
temele spirituale. Dacă mai amestecăm şi regulile religioase, haloimăsul e 
maxim. Oricine a studiat istoria religiilor sau a filosofiei e conştient că 
ideile sunt relative. 

Acelaşi lucru, cu istoria ideologiilor sociale. Bolşevismul nu avea 
încredere în intelectuali, fiindcă ei îşi dădeau seama de hibele ideologiei 
comuniste. Neomarxismul occidental, dimpotrivă, mizează pe naivitatea 

intelectualilor din universităţi, fermecaţi astăzi de noua ideologie 
„woke”... 


Contradicţii în spiritualitate 


Iată câteva exemple de aparente contradicții prezente în gândirea 
spirituală: 

Există o varietate de interpretări ale termenului de „trezire 
spirituală”, care duc la confuzii. Trezirea iniţială ar fi atunci când omul 
conştientizează că există o realitate subtilă mai presus de cea vizibilă, că 
există o Forţă cosmică, un Dumnezeu. Mai departe, unii consideră 
trezirea ca fiind o trăire specială, o stare modificată de conştiinţă, o 
intrare într-o realitate paralelă. Alții o consideră ca fiind dobândirea unei 
calități paranormale, cum ar fi clarviziunea sau claraudiţia. Alţii îi dau 
sensul de pierdere temporară a identificării cu corpul fizic şi modului 
obişnuit de gândire, adică pierderea eu-lui (care, la rigoare, ar trebui să 
fie numită „trezire nonduală”). 

Peste tot auzim că cel mai de preţ dar al omului este liberul-arbitru. 
Nondualiştii spun însă că nu există nicio voinţă individuală, căci nu 
există nicio persoană separată de Întreg; separarea este o iluzie. Nimeni 
nu are niciun merit şi nicio vină. 

Învăţătorii spirituali şi psihologii spun că trebuie să depui eforturi ca 
să te schimbi şi că mulţi oameni au reuşit. Nondualiştii însă spun că 
nimeni nu poate să se opună la Ceea ce există în mod natural, care se 
schimbă automat la timpul său, necontrolabil de nimeni. 

Învăţătorii spirituali spun că suferinţa are drept cauză karma şi 
drept scop însuşirea unor lecţii de către suflet. Nondualiştii spun că 
nimic nu are nicio semnificaţie ascunsă, nici măcar suferinţa. Doar 
mintea omului caută sensuri ascunse acolo unde nu există nimic. Nu 
există nici măcar lumea cu adevărat. Un vis nu are nevoie de nicio 
explicaţie, pur şi simplu, se iveşte din neant. 

Unii nondualişti spun că omul poate şi trebuie să acţioneze pentru a 
se ilumina. Alţi nondualişti spun că iluminarea ţine exclusiv de Graţie. 
Primii prezintă iluminarea ca pe un fel de trofeu pentru micul eu. Ceilalţi 
prezintă iluminarea ca dispariţia iluziei că a existat vreodată o persoană 
separată. Or, dacă nici înainte de iluminare nu există un cineva, atunci 
oare pe cine îndemnăm să lucreze spiritual pentru a se trezi spiritual?! 

Unii nondualişti recomandă anumite practici inspirate din starea lor 
actuală, pentru oricine doreşte să se trezească. Alţii atrag atenţia la 

diferenţa dintre descriere (a contextului propriei iluminări) şi prescriere. 
De pildă, faptul că tu ai primit iluminarea pe când mâncai seminţe nu 
înseamnă că, de-acuma, discipolii care vor să se ilumineze ar trebui să 
spargă seminţe în neştire, zi şi noapte. Sau faptul că, fiind iluminat, 
acţionezi fără niciun interes personal (fiindcă nu mai există o persoană, 
un centru) nu înseamnă că persoanele care se chinuie să facă karma-yoga 
(acţiuni dezinteresate) chiar se vor ilumina cu adevărat. 

Unii spun că există o infinitate de vieţi paralele sau succesive, în care 
sunt deja prezente toate variantele de viitor care se pot imagina! Deci 
există inclusiv varianta în care eşti deja iluminat sau te vei ilumina foarte 
curând, aşa că bucură-te şi mizează pe varianta asta! Alţii spun că există 
doar această realitate pe care o trăieşti acum şi aici şi Asta este unica 
posibilă. Orice altceva este produsul imaginaţiei, a minţii, al eu-lui 
personal, care nu e mulţumit cu ce este şi ce are. Aşa că bucură-te de ceea 
ce este Acum şi nu mai visa la alte bazaconii! 

Unii nondualişti spun că întâi apare starea de vid absolut, care poate 
părea plictisitor şi chiar deprimant, iar apoi apare iubirea necondiționată 
pentru totul, care este fericirea nonduală. Pentru alţi nondualişti, 
succesiunea e inversă. Nu la toţi se manifestă „noaptea neagră a 
sufletului”. Evoluţia fiinţei iluminate este unică şi imprevizibilă. 

Unii nondualişti spun că iluminarea este o conştientizare acută, 
identificarea cu Conştiinţa, când totul devine cunoscut şi înţeles. Alţii 
spun că iluminarea este inconştienţă totală, mai profundă decât somnul 
fără vise, în care nimic nu este înţeles, ci doar trăit direct, fără mijlocirea 
minţii. 

Unii nondualişti spun că iluminarea e bruscă şi rămâne 
neschimbată. Alţii spun că iluminarea este un proces treptat, la care 
organismul se adaptează în timp ce-şi purifică mintea. Fundalul rămâne 
neschimbat, dar senzațiile şi trăirile omului evoluează în timp către o tot 
mai mare profunzime, greu de definit şi explicat. 

Unii iluminaţi mărturisesc faptul că nu le-a fost uşor să se adapteze 
la noua trăire, dar nu s-au putut împotrivi şi apoi s-au obişnuit, iar acum 
le place foarte mult. Există însă destui oameni care au renunţat imediat 
la iluminare, fiind prea din cale-afară de „ciudată”. Alţii afirmă că s-au 
simţit minunat în noua stare de la bun început şi o recomandă tuturor ca 
pe bomboana de pe coliva ego-ului. 

Unii spun că, odată ce nondualitatea te-a prins în mrejele ei, nu te 
mai poţi sustrage. Alţii spun şi chiar demonstrează că poţi oricând 
renunța la luciditatea nonduală şi să trăieşti iluzia din plin, fiindcă ar fi 
mai frumoasă şi interesantă decât Vidul. Iar alţii mărturisesc să nutresc 

de o viaţă întreagă aspiraţia către starea fără eu, dar n-au avut niciun 
rezultat. 

Unii spun că au avut o licărire a nondualităţii o dată sau de câteva 
ori în viaţă. Şi nu şi-au mai găsit niciodată liniştea de atunci, încercând 
toate mijloacele de a-şi readuce acea trăire indescriptibilă. Aproape toţi 
iluminaţii recunosc că au avut una sau câteva licăriri ale nondualităţii 
înainte ca iluminarea să se stabilizeze, devenind acum eliberare de eu. 
Dar nu-i o regulă. 

Studiul lui Jeffrey A. Martin (vezi articolul meu din anul 2021) 
pe un număr semnificativ de iluminaţi arată o situaţie bulversantă. 
Iluminaţii ating, diverse stadii şi pot trece alternativ între starea divină 
personală (plină de compasiune) şi starea divină impersonală (complet 
detaşată). Nu există deci nicio regulă, nicio stare unic definibilă ca 
„iluminare”. Aş nota aici exemplul sfântului Ramakrishna, care, deşi a 
cunoscut iluminarea nonduală cu ajutorul guru-lui Totapuri, a preferat să 
se întoarcă la vechea sa Zeiţă Kali, adorată din tinereţe. 

Se pare că majoritatea contradicţiilor listate mai sus au drept cauză 
faptul că afirmaţiile vin de pe frecvenţe diferite, sunt valabile la niveluri 
diferite. De aceea, doar par că se contrazic atunci când le privim dintr-o 
perspectivă fixă. Dar, în dinamica lor, toate sunt justificate. 

În final, concluzia ar fi că nu putem trage nicio concluzie. Cu cât afli 
mai multe la nivel uman, cu atât confuzia creşte. Totul se limpezeşte 
numai în sferele înalte de vibraţie. Sau în ne-cunoaştere... 

O altă concluzie, în acord cu nondualismul radical, ar fi că nu există 
nicio autoritate. Dacă o afirmaţie iese din gura unui iluminat, nu 
înseamnă că este adevărul absolut. Chiar şi afirmaţia că „nu există adevăr 
absolut” poate fi contestată, fără a pune nimic în locul ei... 


Haosul este esenţial 


Filosofia este o gândire abstractă de cel mai înalt nivel, căreia i se 
dedică mari înţelepţi. Cel puţin, aşa se crede îndeobşte. Dar odată ce 
ajungi la nondualism, care-i un fel de culme a spiritualităţii, înţelegi că 
suprema înţelepciune este că orice filosofie pute. La asta nu te 
aşteptai. 

Credeai că suprema cunoaştere ar fi să afli toate secretele 
universului şi ale spiritului. Ei bine, nu, din contră, îţi dai seama că 
marele secret (care chiar merită să fie ferit de mulţime) este că nimic din 
ce ştiu oamenii nu este real, nu are o bază. Toată cunoaşterea omenească 

este croită pe calapodul minţii. Mintea însăşi este un fals, şi astfel, 
cunoaşterea este o minciună. Totuşi, cine vrea mai multă cunoaştere, o va 
primi din plin, până când, la un moment dat, se va plictisi de poveşti. 

Tot ce cred oamenii pleacă de la supoziţia falsă că ar exista o 
persoană, un eu, aruncat în mijlocul unei lumi ostile. Eliminând această 
minciună, toate ideile bazate pe această premisă devin neadevărate. 
Inclusiv şi în primul rând, toate sistemele filosofice. De aceea, 
nondualitatea sau Dumnezeu este principalul duşman al filosofiei, al 
gândirii sistematice şi logice. Dumnezeu e totuna cu haosul. 

Fundamentul existenţei este haosul, din care, într-un târziu, a răsărit 
şi gândirea. Dar oamenii spirituali cred taman invers, că haosul ar fi 
interior şi, deci, principala lor sarcină este autocunoaşterea psihologică şi 
îmbunătăţirea comportamentului. Iar ateii au altă prejudecată, anume că 
societatea ar fi fericită dacă toţi oamenii s-ar supune unor reguli de 
convieţuire care să limiteze haosul exterior. 

Se pare că nimeni nu poate accepta că haosul stă la baza vieții. 
Ordinea e doar aparentă. Problema deci nu ar fi cum să eliminăm haosul, 
ci să dispară eul care îl vede şi se chinuie în acest haos. Când dispare 
senzaţia de eu separat, atunci aparentul haos nu mai este perceput ca o 
problemă, ci ca o taină. Viaţa individuală devine foarte plăcută, iar viaţa 
socială se autoreglează fără impunerea unor reguli. Rămâne un fel de 
fericire, care nu seamănă cu ce-şi închipuie eul, ci este pacea ce rezultă 
automat în lipsa eului. 

Dar cine poate face eul să dispară? Evident că nimeni, fiindcă nu 
există niciun „cineva”. Totul e o iluzie bine plăsmuită şi de neînțeles. 
Logica umană se învârte într-un cerc vicios, încercând de mii de ani s-o 
deconspire. Eşecul filosofiei se traduce, într-un mod neaşteptat, prin 
victoria non-minţii. 


Negarea negaţiei în buclă 


Nondualitatea aduce fericire calmă şi lipsă de speranţă, iubire 
necondiționată şi indiferenţă, plinătate şi gol. Paradoxal, asta-i realitatea. 
Nu ne jucăm cu cuvintele, ci nondualitatea, efectiv, nu poate fi 
pricepută... Niciunul dintre cuvintele de mai sus nu o descriu corect. 

Dacă urmezi neabătut logica duală, până la urmă vei ajunge de unde 
ai plecat, negând negația şi apoi iar reluând procesul în buclă continuă. Şi 
astfel, vorbind despre nondualitate, vei reuşi performanţa să nu spui 
nimic după ce ai rostit mii de cuvinte interesante, pe care ar fi invidioşi, 

poate, Chesterton, Anatole France şi Mark Twain. Niciunul n-ar fi scris 
butada: „Totul ireal a apărut în nimicul real”. Ei bine, tocmai am 
scris-o. 

Numai în cadrul conceptual al nondualismului poţi ajunge la nişte 
idei atât de trăznite, încât nu le-ai fi putut gândi niciodată şi nici n-ai fi 
îndrăznit să le rosteşti. Dar ce utilitate am putea găsi în raționamente ce 
par, la prima vedere, absurde, incomode, sfidând simţul comun şi teoriile 
spirituale la modă? Confuzia şi îndoiala față de convențiile bătute în cuie 
are ca efect zguduirea temeliilor minţii, maleabilizarea, fluidizarea, 
pierderea rigidităţii ei. Este precum metoda brahmanică neti-neti (nici 
asta, nici aia), dar nu aplicată la interogaţia „Cine sunt eu?”, ci la cea, mai 
savantă, „Care este adevărul?”. Luaţi de aici adevăr cât cuprinde, de 
toate culorile!... 


Facem lucruri ilogice 


Faptul că am filosofat atâta despre eşecul filosofiei este o evidentă 
negare a negaţiei, arătând că, de fapt, îmi place mult să filosofez, în ciuda 
inutilităţii ei. M-aş simţi frustrat dacă m-aş împotrivi acestui impuls 
lăuntric. În ziua când am scris acest eseu, mă gândeam că va fi ultimul, 
un fel de "adio" adresat cititorilor. Dar de atunci şi până în ziua când l- 
am publicat am mai scris multe alte articole, care îşi aşteaptă rândul să 
fie publicate. 

Spuneam mai devreme că gândirea n-a făcut pe nimeni fericit. Iată 
că tocmai m-am contrazis singur. Multe lucruri pe care le facem noi, 
oamenii, sunt contradictorii. De exemplu: stăm în anturaje care nu ni se 
potrivesc; ne cenzurăm când am avea nevoie să ne exprimăm liber 
emoţiile; fumăm, deşi ştim bine că ne dăunează sănătăţii; muncim 
excesiv când ar trebui să ne odihnim mai mult; aşteptăm de la alţii ce ar 
trebui să facem noi; ne asigurăm pacea înarmându-ne până în dinţi; îi 
lăudăm pe impostori şi îi batjocorim pe oamenii de valoare; repetăm 
mereu acelaşi comportament care ne face întotdeauna nefericiţi. Oare ce 
se întâmplă cu noi? 

Pur şi simplu, n-avem de ales, nu avem niciun control, nu ţinem 
frâiele vieţii, asta e cu noi... Nici măcar nu decidem noi să ne trezim din 
somn: fie ne trezeşte subconştientul, fie ne trezeşte ceva exterior, cum ar 
fi un zgomot, o persoană sau alarma telefonului. 

Decizia e întotdeauna în altă parte, nu la purtător. 

Nondualitatea stă în spatele celor doi adversari, împingându-i să se 
confrunte. Ea stă în spatele celor doi îndrăgostiţi, împingându-i să se 
sărute. Dacă am fi spiritual-corecţi, ar trebui să menţionăm după fiecare 
cuvânt şi „nondualitate”, ca un memento pentru uitucii care suntem. 

Iată, în final, o selecţie nondualitate dintre vorbele de duh nondualitate 
rostite de sus-amintiţii G.K. Chesterton nondualitate, Anatole France nondualitate 
şi Mark Twain nondualitate, 


Aforisme 


G. K. Chesterton 
e Dumnezeu are umor. Altfel nu l-ar fi făcut pe om. 


* Curajul este aproape o contradicţie în termeni. Înseamnă o dorinţă 
puternică de a trăi care ia forma disponibilităţii de a muri. 


e Dacă ne-am putea distruge obişnuinţele dintr-o lovitură şi am vedea 
cerul în felul copiilor, nu am mai avea nevoie de alte Ceruri. 


e Poţi găsi adevărul prin logică numai dacă l-ai găsit deja fără ea. 


e Oamenii care cred cu adevărat în ei înşişi se află toţi în aziluri de 
nebuni. 


e Nu elibera o cămilă de povara care-i încarcă cocoaşa. Mai bine, 
elibereaz-o de condiţia ei de cămilă. 


e Nu există reguli de arhitectură pentru castelele pe care ţi le clădeşti în 
nori. 


e Îngerii pot zbura pentru că iau lucrurile uşor. 


e Aventura poate fi o nebunie, dar aventurierul trebuie să fie întreg la 
minte. 


e Optimistul crede în ceilalţi, pesimistul crede doar în el însuşi. 
e Poeţii au fost misterios de tăcuţi pe tema brânzei. 
e Călătorul vede ceea ce este. Turistul vede ceea ce a venit să vadă. 


e Copilăria a fost minunată pentru că orice era o minune. Nu era doar o 
lume plină de miracole, ci o lume miraculoasă. 


e Pe pământ nu există subiect neinteresant, pot exista doar persoane 
neinteresate. 


e Mersul la psiholog este spovedanie fără iertarea păcatelor. 


e Demnitatea artistului constă în datoria sa de a păstra viu în lume 
sentimentul uimirii. 


e Mare e acel om care îi face să se simtă mari pe oamenii din jurul lui. 


e Ca să fii destul de şmecher pentru a câştiga atâţia bani, trebuie să fii 
destul de prost pentru a-i dori. 

e Coincidenţa este un calambur spiritual. 


Anatole France 
* E bine ca inima să fie naivă, iar mintea să nu fie. 


e Legea, în maiestuoasa ei imparţialitate, interzice în mod egal atât 
bogaţilor, cât şi săracilor să doarmă sub poduri, să cerşească pe stradă şi să 
fure pâine. 


e Adevărul este că viaţa este delicioasă, oribilă, încântătoare, 
înfricoşătoare, dulce, amară, adică totul. 


e Stă în natura umană să gândeşti înţelept şi să actionezi într-un mod 
absurd. 


e A fi inocent este un noroc, nu o virtute. 

e Natura nu are principii morale. Nu face deosebire între bun şi rău. 

e ignoranta şi greşeala sunt necesare în viaţă, precum pâinea şi apa. 
e Fără minciuni, omenirea ar muri de plictiseală. 


e Uimirea restabileşte armonia originală care exista odată între om şi 
univers. 


e Viaţa ar fi de nesuportat dacă nu am putea visa niciodată. 


e Nu ştim ce să facem cu această viaţă scurtă, dar ne dorim o alta 
veşnică. 


e Ceea ce ne înfricoşează cel mai tare la un nebun este cât de corect 
vorbeşte. 


e Adevărata precauţie înseamnă nici să nu speri şi nici să nu te temi de 
viitorul incert. 


e Şansa este probabil pseudonimul lui Dumnezeu când nu vrea să se 
semneze. 


e Religia a făcut un mare serviciu iubirii definind-o drept păcat. 
e Prostul se crede înţelept, dar înțeleptul se crede prost. 


e Nu împrumuta niciodată cărţi, căci nimeni nu ti le va înapoia! Singurele 
cărţi pe care le ţin în bibliotecă sunt cele pe care le-am împrumutat de la alţii. 


e Nu poţi fi cu adevărat fericit decât cu preţul unei oarecare ignorante. 


e Creştinii practicanți sunt bine protejaţi împotriva tulburărilor nevrotice; 
acceptând nevroza universală, sunt scutiţi de sarcina de a-şi construi una 
personală. 


Mark Twain 


e Dumnezeu a făcut omul pentru că a fost dezamăgit de maimuţă. După 
aceea a încetat să mai facă experimente. 


e Cea mai bună cale de a te ferici pe tine însuţi este de a-i face fericiţi pe 
alţii. 

e Mi-am petrecut mare parte din viaţă îngrijorându-mă de lucruri care nu 
s-au întâmplat niciodată. 


e Nu este deloc de mirare că adevărul este mai straniu decât ficţiunea. 
Ficţiunea trebuie să aibă un sens. 


e Ori de câte ori te afli de partea majorităţii, este timpul de a lua o pauză şi 
de a reflecta mai bine. 


e Cele mai importante două zile din viaţa ta sunt ziua în care te-ai născut 
şi ziua în care... afli de ce. 


e Optimistul: persoana care călătoreşte fără bagaj, de nicăieri către 
fericire. 


e Mă opun milionarilor, dar ar fi periculos să fiu pus în locul lor. 
e Ridurile ar trebui să fie dovada tuturor zâmbetelor adunate într-o viaţă. 


e Un copilaş este un înger ale cărui aripi descresc pe măsură ce 
picioarele îi cresc. 


e Doi oameni se iubesc cu adevărat atunci când ştiu totul unul despre altul 
şi pot fi încă prieteni. 


e Educaţia este apărarea organizată a adulţilor împotriva copiilor. 


e Viaţa nu constă atât din fapte şi întâmplări, ci, mai ales, din şuvoiul de 
gânduri care curge mereu prin capul omului. 


e De ce ne bucurăm la o naştere şi jelim la o înmormântare? Pentru că nu 
suntem noi persoana în cauză. 


e Adam a fost un om simplu, şi asta explică totul. El nu îşi dorea fructul de 
dragul fructului, ci pentru că-i era interzis. 


e Este mai uşor să înşeli oamenii decât să-i convingi că au fost înşelaţi. 
e Pudoarea a apărut odată cu veşmântul. 
e Specia omenească are o armă cu adevărat eficientă: este râsul. 


e Există trei feluri de minciuni: minciunile, minciunile religioase şi 
statisticile. 


e Patul este locul cel mai periculos din lume: 99% dintre oameni mor în el. 


e Dansează ca şi cum nu te vede nimeni; iubeşte ca şi cum nu ai fost 
niciodată rănit; cântă ca şi cum nu te-ar auzi nimeni; trăieşte ca şi cum ai fi 
singurul om de pe pământ. 


10 noiembrie 2023 


RĂZVAN-ALEXANDRU PETRE - Eseuri pe teme spirituale 2023 pag. 305 


RISC IMINENT DE NONDUALITATE 4 


Conştiinţa cristică Fă Nondualitatea se ascunde la 
vedere à Comentarii răutăcioase 4 


Timp de milenii, nondualitatea a hibernat liniştită, înghesuită în 
bârlogurile unor mici comunităţi de „nebuni frumoşi”. Arareori, când a 
îndrăznit să se mai trezească printr-un Buddha sau Isus, a fost imediat 
convertită într-o religie populară. Adică a fost neutralizată, risipită aiurea 
în cioburi de filosofie perenă, de neînțeles pentru mulţime. 

Prima dată s-a trezit de-a binelea, căscând relaxată şi întinzându-şi 
oasele, prin Ramana Maharishi, primul mare înţelept nondualist cu priză 
la publicul modern. Şi au mai fost câţiva înţelepţi celebri în perioada 
post-belică. 

Acum ne aflăm în perioada pre-apocaliptică. Sau poate chiar 
apocaliptică. Nu ştim cu precizie, dar ne vor lămuri istoricii viitorului. 
Asta, cu condiţia ca în viitor să mai existe vreun interes pentru acest 
trecut penibil. 

De ce penibil? Staţi să vă explic... 

De vreo două decenii încoace, nondualitatea se răspândeşte ca 
incendiile din Grecia. Au apărut tot mai multe focare pe diverse 
meridiane, şi nu doar datorită mass-media, pentru că nu-i un subiect 
popular, încă. Ci, din senin, s-a trezit interesul a tot mai multor oameni 
pentru nondualitate. Cum şi de ce, le rămâne istoricilor sarcina să tragă 
concluzii. A, uitasem, poate că nu va mai fi nimeni interesat de trecut... 

Cert este că, în prezent, riscul de nondualitate a crescut. E cod 
roşu, am putea zice. Dar nimeni nu lansează nicio alertă, de parcă 
autorităţile ar fi sedate. Băi, fraţilor, treziţi-vă şi lăsaţi naibii pericolul 
dronelor sinucigaşe, al schimbărilor climatice sau al inteligenţei 
artificiale! Nondualitatea bate la uşă, iar voi nu vedeţi şi n-auziţi. Alooo! 
Daţi sirenele alea mai taaareee...! Ni-no, ni-no, ni-no, ni-no!!! 

Nondualitate 


Filosofie 


Ştiinţă 


Riscul de dispariţie 
a „persoanei-eu'” 
pe scala culorilor 


Conștiinţa cristică 


Păi, ce spune la Biblie, fraţilor? Că Isus va veni a doua oară. Clar. 
Scrie negru pe alb. Dar ce înseamnă asta? Va veni El ca un om? Asta au 
crezut creştinii timp de două milenii şi nu s-a întâmplat. Nici nu se va 
întâmpla vreodată, fiindcă l-ar împuşca imediat vreun „binevoitor”. 
Atunci, cum va veni? 


„Căci cum fulgerul străluceşte dinspre răsărit şi se vede chiar la apus, aşa 
va fi venirea Fiului Omului.” (Matei 24:27) 


Adică, va veni fulgerător. Şi de la răsărit la apus, adică pe toată 
planeta. 

Într-o desluşire mai limpede: Va veni brusc în nenumărați oameni. 
Cei „aleşi” vor fi insuflaţi de „conştiinţa cristică”. Asta înseamnă a doua 
venire. Şi toţi aceştia se vor declara „una cu Dumnezeu” sau Fiii Tatălui. 
Nu se vor găsi atâtea gloanţe pentru câţi se vor proclama Divinitatea 
întrupată. 

Chiar dacă în prezent observăm că există puţini iluminaţi, totuşi, 
sunt mult mai mulţi decât oricând în istorie. Tendinţa de creştere 
numerică se va menţine, suficient cât să pregătească terenul pentru 
Marea Eliberare. Va fi o revelaţie generală, atât de şocantă pentru unii, 
încât vor ajunge în prag de nebunie. Dar cei deja eliberaţi sunt pregătiţi 
să le ofere primul ajutor spiritual celor năuciţi. 

Cu siguranţă, conştiinţa cristică este binecuvântata salvare sau 
mântuire sau pogorâre a Sfântului Duh. Aceşti Fii divini vor fi bulversaţi 
de revelaţia că sunt şi au fost dintotdeauna Dumnezeu. Pare prea mult 
pentru un omuleţ căruia i s-a tot repetat că e un păcătos şi un neputincios 
şi un muritor. Ajunsese să o creadă şi el, bietul. Dar fenomenul va fi 
irepresibil şi contagios, mai ceva ca pandemia. O pandemie de linişte. 

Pentru că citeşti aceste rânduri, ai fost deja infectat cu virusul 
conştiinţei cristice. Desigur, organismul se apără, ego-ul şi-a dezvoltat 
anticorpi cu care respingi din răsputeri orice vânt de libertate. Dar 
sămânţa a fost sădită şi aşteaptă să fie udată, ca să dea rod, cum spunea 
Isus în pildele sale. 


Nondualitatea se ascunde la vedere 


Ce este Conştiinţa cristică? 

E un alt termen pentru nondualitate. Conştiinţa cristică înlocuieşte 
conştiinţa personal-egotică. Omul dispare ca persoană şi rămâne ca 
Dumnezeu. Nu sunt cuvinte mari, ci asta se întâmplă prin iluminare sau 
trezire nonduală. O mărturisesc astăzi numeroşi semeni de-ai noştri, 
oameni cât se poate de obişnuiţi, transformați peste noapte în focare de 
lumină divină. Nu, n-au luat-o deloc razna, fiindcă sunt rezonabili, 
discreţi, lucizi. 

Cât de numeroşi sunt? Destui cât să răspândească în mod 
exponențial mesajul nondualist. Să nu uităm că ne aflăm abia la 
începutul revoluţiei spirituale. Abia cu apariţia internetului şi, mai ales 
după anul 2012, interesul pentru acest domeniu a explodat în lumea 
civilizată. 

Dar rolul principal îl are Graţia divină. Căci nimeni nu se poate 
ilumina prin propriile eforturi. A circulat mult timp fantezia că: 
discipolul spiritual devotat maestrului, cu aspirație sinceră, perseverent 
în practicile prescrise de tradiţie va reuşi, după multe asceze şi meditații 
şi suferinţe, să atingă mult-dorita iluminare. Încă mai circulă această 
poveste. Că trebuie să fii vrednic, să meriţi iluminarea. Că, dacă tu faci un 
pas către Divin, Divinul face zece paşi spre tine. Şi, din cauză că puţini 
îndeplinesc toate criteriile, de aceea au fost atât de puţini iluminati în 
istorie... 

Adevărul este că cei mai mulţi iluminaţi au urmat anterior o anumită 
cale spirituală sau au avut o atitudine fermă de căutător al Adevărului 
sau de om devotat Sinelui interior şi nu părerilor altora. Dar cauzalitatea 

este inversă. Nu datorită acestor calităţi s-au iluminat, ci ele doar 
semnalau un potenţial sau erau precursoarele trezirii iminente. Şi totuşi, 
nimic nu poate prevesti acest grandios eveniment de dispariţie a eu-lui 
(care se simte) separat. Numai Providenta ştie şi poate. 

Tot numai Providența ştie de ce au existat atât de puţini iluminaţi în 
istorie. De fapt, cine ştie exact câţi au fost?! Se pare însă că, de acum 
înainte, vor fi tot mai mulţi, ca un fel de răzbunare pentru trecutul 
meschin al omenirii. După cum merg lucrurile, chiar nu este nevoie de 
niciun efort, Graţia iluminării nonduale manifestându-se de la sine în tot 
mai mulţi oameni, ca un tăvălug. 

Iar rolul unor asemenea articole şi cărţi despre nondualism, al 
întâlnirilor online sau directe cu iluminaţii, este mai ales de a clarifica 
aspectele tulburi din mintea celorlalţi interesaţi sau care au avut deja 
unele străfulgerări de nondualitate şi vor să înţeleagă ce li s-a întâmplat; 
de a-i încuraja şi sprijini. 

Nu se mai pune problema de graţia maestrului sau de influenţe 
magice sau vibrații vindecătoare sau de forţa aspiraţiei colective etc. 
Acele poveşti spirituale frumoase nu mai sunt gustate de cei lucizi, care 
văd Realitatea absolut vidă. 

Şi nu e vorba aici de niciun misionarism religios, căci nondualiştii nu 
caută publicitate, fiind perfect mulţumiţi în tihna lor. Pur şi simplu, 
trezirea nonduală poate avea unele inconveniente psihologice sau chiar 
fizice şi pot apărea false repere pe această cale îngustă. Iar indicarea 
adevărului este necesară şi suficientă pentru a lumina calea. Providența 
însăşi instigă mişcarea nondualistă în creştere. Devenind mai cunoscută, 
poate fi mai repede găsită de cei „aleşi” care se zbat în confuzie, în lipsă 
de informaţii, copleșiți de prejudecățile societăţii, descurajaţi de părerile 
comune. E compasiunea divină în acţiune... 

Şi este un „secret deschis”. Este deschisă tuturor, dar oamenii nu-i 
aud mesajul blând, tihnit, dar ferm şi fioros. Pe măsura trecerii anilor şi 
adâncirea în vremurile apocaliptice, tot mai mulţi vor fi atinşi de aripa 
Graţiei nonduale. Este inevitabil şi în acord cu necazurile exterioare. 
Vechile religii vor deveni tot mai impotente, vetuste şi corupte, iar 
oamenii vor simţi nevoia de un sprijin spiritual serios şi radical. Nu 
există nimic mai radical decât nondualitatea şi, în acelaşi timp, mai plin 
de toleranţă. Acest mesaj este cel mai bine adaptat la vremurile tulburi în 
care trăim deja. 

Când te trezeşti în conştiinţa nonduală, îţi dai seama că toată viaţa ai 
visat un coşmar. Sufereai prin simplul fapt că te simţeai un eu separat de 
restul universului. Persoana ta se termina la marginea pielii, de unde 
începea un spaţiu primejdios, de care trebuia să te aperi în permanenţă. 
Asta e condiţia umană. Care a creat „o lume nebună, nebună, nebună”. 

E adevărat, ea conţine şi multă frumuseţe, bunătate, nobleţe. Dar, în 
principal, viaţa este suferință, cum spunea Buddha. El se referea la 
penibilitatea condiţiei umane. Însă, odată cu iluminarea, nu mai trăieşti 
condiţia umană, ci condiţia cristică, nonduală. E cu totul altceva! 

În momentul iluminării, poţi spune că trecutul a fost penibil. Dar 
nu-ţi mai pasă, fiindcă te-ai eliberat de trecut, ca şi de viitor. De aceea ne 
recomandă Isus: „nu vă îngrijoraţi ce veţi mânca sau cu ce vă veţi 
îmbrăca!”. Desigur, îţi planifici vizitele la dentist sau călătoriile, dar fără 
a te îngrijora de nimic. Fie ce-o fi, Providența îţi este ghid şi far luminos. 
Trăieşti doar în prezent. Ai ieşit din timpul liniar şi nu mai percepi decât 
veşnicia. Timpul rămâne ca un vis în imaginaţia divină... 


Comentarii răutăcioase 


- Cred că eşti cam exaltat cu previziunile astea. Deocamdată, nu văd 
niciun semn. In presă, nu s-a pomenit niciodată de nondualitate sau de 
iluminare. 


- Dar pe YouTube apar tot mereu alţi iluminaţi, treziţi în ultimii ani, 
pe toate meridianele. 


- Eu unul nu i-am văzut. 


- Algoritmul îţi sugerează numai ceea ce vrei să vezi. Şi 
nondualismul are un foarte mic număr de urmăritori, deci şanse infime 
de a-ţi fi sugerate videoclipuri populare. YouTube este doar un 
instrument de răspândire tacită, nu de oficializare. Cine caută găseşte. 


- Dar, uite, la televizor mai găseşti emisiuni de spiritualitate sau 
paranormal sau despre extratereştri. De ce nu sunt şi despre nondualitate? 


- Pentru că acelea sunt atractive pentru ego. Nondualitatea nu este. 
Nici când mai mulţi oameni se vor trezi nondual nu va fi. Iluminaţii nu 
discută între ei despre absolut, fiind ceva normal şi oricum, fără 
aplicabilitate practică. 

- Mai degrabă, ipoteza ta despre viitorul iluminat al omenirii are un resort 


psihologic. Vrei să crezi în treaba asta ca un „argument” că şi tu vei deveni 
iluminat cândva, la grămadă cu alţii, luat de val. Adică, încerci să-ţi creşti 


RĂZVAN-ALEXANDRU PETRE - Eseuri pe teme spirituale 2023 pag. 310 


şansele, statistic vorbind. Ce vei zice dacă, la sfârşitul vieţii, nici tu nu vei fi 
iluminat, nici „riscul iminent de nondualitate” nu se va fi adeverit, ha? 

- Ce voi zice la apusul vieţii dacă nu mă voi fi trezit? Voi aştepta 
liniştit momentul morţii, când eul se va dizolva automat, cu puţin noroc. 
La fel de liniştit sunt şi acum, așteptând moartea psihologică 
(iluminarea) sau cea fizică — oricare va veni prima. Nu-i nicio grabă. În 
fond, are şi adormirea asta farmecul ei, puterea de a lua magia în serios, 
nu-i aşa?!... 

- Zici tu aşa, dar ai cam vrea să scapi de ego, hai, recunoaşte! 


- Recunosc că am avut întotdeauna o aspirație spirituală către un 
ideal nedefinit, absolut. În ultimul timp, a luat un aspect nondualist. 


- Nondualiştii spun că aspiraţia „spirituală” este simpla căutare egotică 
după altceva, altundeva decât aici şi acum. E la fel ca orice altă dorinţă 
„telurică”. 


- Nu e la fel, ci o variaţie foarte diferită. Dar da, toate dorinţele vin de 
la Dumnezeu, sunt la fel de sacre... 

- Toţi iluminaţii ăştia pe care ni-i prezinţi nu-i cunoaşte nimeni; e plin 
internetul de ciudati. 

- „Un ciudat, da, împărate, dar ciudatul ce priveşti / 
Nu e om de rând, el este şeful oştii îngereşti”. 

- Ha-ha-ha!!! 

- E bine că râzi. O Râsul topeşte baricadele minţii şi iubirea poate 
curge liberă... 


15 noiembrie 2023 


Poţi prezice viitorul nondualismului? 


(răspunsuri date de robotul AI "Bing Chat") 


«Aceasta este o întrebare foarte interesantă. Nondualitatea este un 
concept care a fost explorat de diverse tradiţii filosofice şi spirituale de 
secole, şi nu este uşor de definit sau de prezis viitorul său. Cu toate 
acestea, pe baza informaţiilor pe care le-am găsit, pot încerca să vă dau 
câteva scenarii posibile. 

O posibilitate este ca nondualitatea să devină mai populară şi 
accesibilă în lumea modernă, pe măsură ce mai mulţi oameni caută să 
experimenteze starea de unitate şi transcendenţă pe care o oferă. 
Nondualitatea ar putea fi integrată cu ştiinţa, psihologia şi tehnologia, 
creând noi modalităţi de înţelegere şi îmbunătăţire a conştiinţei umane. 

De exemplu, unii cercetători studiază corelatele neuronale ale 
nondualităţii, folosind imagistica cerebrală şi neurofeedback-ul pentru a 
măsura şi induce starea de conştiență nonduală 38. Alţii dezvoltă aplicaţii 
de realitate virtuală şi augmentată care simulează experiența 
nondualităţii, permiţând utilizatorilor să se imerseze într-o realitate în 
care nu sunt separați de nimic 39. 

O altă posibilitate este ca nondualitatea să rămână un concept de 
nişă şi ezoteric, care atrage doar un mic grup de oameni care sunt dispuşi 
să se dedice practicii şi studiului acesteia. Nondualitatea ar putea fi 
văzută ca prea radicală sau provocatoare pentru cultura mainstream, care 
este încă dominată de gândirea şi valorile dualiste. Nondualitatea ar 
putea, de asemenea, să se confrunte cu opoziţie sau neînțelegere din 
partea unor grupuri religioase sau politice, care ar putea să o perceapă ca 
o ameninţare la doctrinele sau agendele lor. De exemplu, unii critici au 
acuzat nondualitatea de a fi nihilistă, relativistă sau solipsistă, negând 
existenţa realităţii obiective, a valorilor morale sau a altor fiinţe 4°. 

O a treia posibilitate este ca nondualitatea să evolueze şi să se 
transforme în noi forme şi expresii, adaptându-se la nevoile şi contextele 
schimbătoare ale umanităţii. Nondualitatea ar putea fi influenţată şi să 
influenţeze alte domenii şi discipline, creând noi perspective şi inovaţii. 
Nondualitatea ar putea, de asemenea, să fie îmbogăţită şi să 
îmbogăţească diversitatea şi pluralitatea culturilor şi tradiţiilor, creând 
noi dialoguri şi colaborări. De exemplu, unii savanţi şi practicanți 
explorează conexiunile şi diferenţele dintre nondualitate şi alte concepte, 
cum ar fi interdependenţa, teoria integrală, postmodernismul sau fizica 
cuantică +. 

Acestea sunt doar câteva dintre posibilele viitoare ale nondualităţii, 
şi, desigur, există mulţi alţi factori şi incertitudini care ar putea afecta 
dezvoltarea şi direcţia acesteia. În cele din urmă, nondualitatea nu este 
un concept fix sau static, ci unul dinamic şi experienţial, care ne invită să 
ne punem la îndoială şi să transcendem presupunerile şi limitările 
noastre. După cum a spus unul dintre cei mai influenţi învăţători ai 
nondualităţii, Ramana Maharshi: “Lumea este iluzorie; Brahman este 
singurul real; Brahman este lumea.” » 


38 https://en.wikipedia.org/wiki/Nondualism 
39 https://www.successconsciousness.com/blog/spirituality/what-is-nonduality/ 
40 https://bloomsoup.com/non-duality/ 


4 https:/ /deconstructingyourself.com /nonduality 

Comentariul Laurei 


Existenţa, prin ceea ce Este, doar prin simpla ei mişcare din A FI, 
provoacă ceea ce se percepe pe axa timpului (deci în vis/iluzie etc) că ar fi 
evenimente, direcţii etc. Este normal să fie aşa, deoarece mişcarea este o 
primă iluzie în ceea ce este veşnic Nemişcat. Mişcarea nu este nici rea, nici 
bună, ci este o manifestare prin care vidul îşi simte plinătatea etc. 


Nu intru în amănunte, însă o să pun nişte variante de răspunsuri la unele 
"comentarii răutăcioase”. 


Tot ceea ce este se face prin graţie divină. "Se face" este un termen, de 
fapt toată dualitatea şi senzaţia de "eu" separat a apărut datorită energiei 
contractate la maxim a Conştiinţei etc., iar relaxarea energiei etc. este tot 
apanajul graţiei divine. 


Nimeni nu are niciun cuvânt de spus în privinţa a nimic. Fie că eşti UNA 
cu Totul, fie că eşti împotriva Viului Vieţii, nu are importanţă poziţionarea, 
decât ca simţirea unei "uşurinţe" sau " greutăţi/împotmolire", căci, oricum, doar 
UNA există şi ea însăşi îşi alocă fiecare simtire etc. 


Iluminarea la grămadă luat de val sau iluminarea izolată etc. sunt toate 
voia Existenţei/Tatălui etc., nu are treabă aici persoana, nici nu este rezultatul 
vreunei acţiuni sau nonacţiuni a persoanei, deoarece persoana NU EXISTĂ. 
Deci nu se poate poziţiona în nici un fel. 


Este vorba, pur şi simplu, de aceeaşi "relaxare/decontractare/dilatare" 
energetică care, când este la început, se traduce prin "iluminaţi mai puţini ca 
număr" şi, când este în plină detensionare, se traduce prin " iluminare în 
masă" etc.. 


"Tu" unde eşti şi ce rol ai în toate acestea?! "Eu-l" e doar o senzaţie care, 
aşa cum a apărut, aşa dispare, prin graţie divină. Nimeni nu are ce să facă, 
cum să facă, cum să o obţină, cum să o direcţioneze. 


Este cam la fel ca venirea primăverii. 
La început câteva flori se deschid, apoi urmează o explozie de înflorire. 


Are floarea vreun rol?! Este voinţa câtorva flori să înflorească şi restul să 
nu înflorească?! Se deschid florile toate, pentru că, întâi, s-au deschis câteva 
şi acum beneficiază toate de înflorirea acelora?! 


Sau, pur şi simplu, e vorba de mediu, de primăvară?! Primăvara nu este 
ca iarna, nu poţi învinui iarna că este iarnă şi primăvara că este primăvara. 
Este ceea ce este. 


Riscul de a nu deveni iluminat sau riscul ca nondualitatea să nu se 
manifeste plenar este exact ca atunci când primăvara DEJA este aici, dar 
florile se deschid pe rând, în timp, şi apoi într-un ritm exponential. Primăvara 
nu îşi alege florile, dar te asigur ca primăvară fără flori nu există. 


A scăpa de ego este precum a scăpa de iarnă cu ale ei manifestări. Când 
primăvara a venit, iarna se dizolvă singuraă, fără a fi apanajul cuiva. Cine 
omoară iarna? Ea se topeşte ca şi cum nu ar fi existat... 

Toate aceste "anotimpuri" cu ceea ce le aparţine nu sunt decât "simţirea 
din visul divin" a mişcării propriei esențe a vidului. lar când nondualitatea va 
deveni mediul ambiant, visul divin va arăta în alt fel, tot un vis jucat de 
aparentele "individualităţi" (iluzorii, bineînţeles), ce vor manifesta însă o altfel 
de jucare a jocului, mult mai armonioasă şi cu o mult mai mare deschidere 
pentru ca Viaţa/Sursa să poată înflori liber în fiecare floare, oferindu-şi sieşi o 
primăvară în care se poate simţi mult mai mult pe Ea/Una/Existenţa/Vidul... 


Nu ştiu cât se poate înţelege ce s-a scris, însă nu este vorba, în principiu, 
de nicio înţelegere... Acestea sunt "Poveşti", căci "doar Brahman există, lumea 
este iluzorie, Brahman este lumea". 


Laura Averchi, 15 noiembrie 2023 

„NU SUNT ILUMINAT. 
MI-AM RATAT DESTINUL?” 


Încă nu m-am iluminat... W Poţi alege dreapta sau stânga? Z Verifică- 
ţi liberul-arbitru S „No ego, no cry” ® Studiu de caz: Tu $ Lumea 
este metafora Marelui Poet ® Dilema nondualiştilor E loc sub soare 
pentru toţi ® Fără speranţă 


Un reproş adus nondualismului radical este faptul că el nu oferă 
nimic căutătorului spiritual, nicio metodă de a se ilumina şi de a scăpa de 
suferinţa psihologică. Vechile tradiţii de tip advaita vedanta sau zen sau 
budism sunt mult mai generoase cu metodele şi sfaturile în vederea 
iluminării, deşi eficacitatea lor e discutabilă. 

Adevărul este că cine reuşeşte să participe la întâlnirile cu 
nondualitatea radicală va simţi o anumită relaxare, eliminarea unor 
tensiuni psihice. (Dar, desigur, asta se întâmplă şi la şedinţele de 
psihoterapie, de exemplu.) Problema pe care şi-o pune căutătorul este 
cum să permanentizeze acea linişte pe care o găseşte la întâlnirile 
nondualiste. În fond, asta a căutat şi în spiritualitate, unde nu a reuşit să 
găsească decât remedii parţiale şi paliative. Că doar din cauza asta a 
ajuns la nondualism... 

Ei bine, există o anumită „reţetă”, aceea de a-ţi aminti supremul 
adevăr că „tu” nu exişti ca decident sau făptuitor, ci doar Viaţa 
există; şi apoi că totul e o iluzie, nimic nu se întâmplă în 
realitate. Prin urmare, nu lua nimic prea în serios, priveşte viaţa ca pe o 
joacă, o vacanţă. Încearcă să-ţi aminteşti acest adevăr în mijlocul 
provocărilor, atunci când emoţiile te copleşesc. Sau când viaţa ţi se pare 
dezamăgitoare sau plictisitoare. 

- Mi se pare o atitudine neserioasă şi periculoasă. Cu totul altceva 
spun învăţăturile spirituale. 

Când vei ajunge să cunoşti Realitatea, mai ales de acele învățături 
preţioase vei râde. Dar nu batjocoritor, ci amical, zglobiu. Îţi vei aminti 
nostalgic, dar şi amuzat, de toate acele exerciţii obositoare, de figura 
maestrului adorat, de discuţiile mentale cu îngerii, de atingerea pioasă a 
moaştelor, de fiorul mantrelor sacre rostite înfocat ş.a.m.d. 

Acum îţi dai seama că toate erau propriile Tale înscenări, cu care te 
păcăleai singur, din simpla plăcere a autoiluzionării. Ce mai joacă, foarte 
tare! Te amăgeai că eşti neputincios şi păcătos, ca să ai motive să speri în 

ceva mai înalt, mai puternic, mai sacru. Acum ai pierdut orice speranţă, 
dar şi orice disperare. Cum ai putea să mai iei irealul în serios?! 

Dar, dacă încă nu ai aperceput Realitatea şi încă mai crezi că lumea 
este reală, bineînţeles că vei căuta soluţii la problemele tale inexistente. 
Totuşi, nu ţi se pare amuzant să-ţi cauţi ochelarii de pe nas?! Îl cauţi pe 
Dumnezeu undeva, în altă parte, sau cândva, în viitor, sau în altă fiinţă, 
sau într-un obiect magic?! Exact asta faci, dar până în clipa teribilă când 
îţi vor cădea ochelarii şi te vei trezi din abureală... 

Însă, după cum spuneam cu alte ocazii, nu există nicio „reţetă” 
pentru a te trezi nondual cu adevărat. Poţi doar să-ţi cârpeşti sacul cu 
lamentări, ca să nu curgă prea multe tânguieli din el. Iluminarea 
înseamnă altceva, să scapi de acest sac cu probleme imaginare, ceea ce 
este o mutație psihică majoră. Ea apare numai prin dispariţia iluziei că ar 
exista un eu personal. Mutaţie care, desigur, nu stă în puterea acestui ego 
inexistent. 


Încă nu m-am iluminat... 


Ego-ul (demonul interior) găseşte întotdeauna prilejuri să ne chinuie 
cu diverse gânduri. Să luăm, de pildă, cazul persoanelor care au urmat o 
cale spirituală. Acolo au aflat că scopul suprem al vieţii este iluminarea şi 
că această viaţă este o şansă unică pe care nu trebuie s-o rateze, căci altfel 
vor fi nevoiţi să se reîncarneze şi nu se ştie în ce fel de corp vor nimeri. Ei 
bine, aceste persoane sunt oripilate la gândul că încă nu s-au iluminat. 
Au încercat tot felul de practici şi extravaganţe în speranţa că vor 
induioşa Divinitatea să le acorde Graţia trezirii spirituale. Nu s-a 
întâmplat. Îşi fac reproşuri şi se îngrijorează că şi-au ratat menirea. 

Iluminata Simcha Lev ne propune o posibilă soluţie pentru 
momentele când ne chinuie întrebarea dacă nu cumva am trăit degeaba. 
Este o viziune impersonală, venind din realitatea absolută. Iată cum 
expune ea lucrurile în videoclipul „What is Your Destiny” 42, într-o 
adaptare de sinteză: 

«Această viaţă este doar una din versiunile realităţii. Se petrec simultan 
toate celelalte versiuni posibile, toate fiind la fel de ireale. Când ajungi să Te 
cunoşti pe Sine, Te consideri autorul şi trăitorul tuturor acestor vieţi paralele. 


De aceea, nu ai ce regreta, căci ai trăit deja toate variantele imaginabile şi 
inimaginabile. Ceea ce ai acum în faţa ochilor este doar o variantă îngustă a 


42 https://www.youtube.com/watch?v=VnoKCQJtaWg 

potenţialului Tău infinit. Dar în realitatea absolută, tot ce se poate întâmpla s-a 
petrecut deja. 


Destinul e prezent în fiecare clipă. Orice ţi se întâmplă îţi este predestinat. 
Destinul nu e ceva spectaculos, petrecut doar în anumite cumpene ale vieţii. 
Fiecare clipă este o cumpănă, doar că pare mai puţin interesantă. Deci totul 
este planificat şi predestinat. Niciun moment nu scapă de destin. De aceea, 
nu-i nevoie să te „abandonezi” în braţele sortii, pentru că inclusiv lipsa 
abandonării sau renunţării de sine este unul din scenariile destinului Tău. 


Cunoaşterea de Sine îţi aduce pacea şi calmul, fiindcă devii conştient că 
nu ratezi nimic. Tot ce se putea întâmpla ţi s-a întâmplat deja, nu e nevoie să 
se petreacă în această linie temporală a personajului tău. E limpede că nu 
există doar o singură cale corectă, iar restul greşite. Undeva, printre atâtea 
straturi de realitate, există o versiune a Ta care s-a eliberat sau se eliberează 
chiar acum. Aşa că nu ratezi nimic dacă nu se întâmplă în această versiune 
îngustă. 


Personajul Simcha a fost predestinat să Se cunoască pe Sine în această 
linie temporală. Ea a dus o viaţă dedicată semenilor, ceea ce i-a slujit 
destinului de a se ilumina. Pe această linie temporală, personajul Simcha a 
dispărut, acum nu mai acţionează nimeni, decât aparent. Dar în alte linii 
temporale, Simcha s-a comportat diferit şi nu s-a iluminat. Şi acela a fost, de 
asemenea, destinul ei. Deci a Te cunoaşte şi a nu Te cunoaşte este acelaşi 
lucru, nu contează. 


Lasă de-o parte obsesia că n-ai ajuns la capătul destinului, că nu ai făcut 
îndeajuns ca să te iluminezi! Această linie temporală face şi ea parte din 
destin. Nu este mai bună sau mai rea decât altele, toate sunt egale. Chiar şi 
cea mai frumoasă variantă, în care ajungi să Te cunoşti pe Sine, nu este mai 
bună decât celelalte linii temporale. 


lar acele linii temporale, la fel ca prezenta linie care pare reală, toate sunt 
la fel de ireale. In asta zace un imens minunat potenţial de împlinire. Deja ţi-ai 
împlinit destinul în nenumărate şi diferite moduri. In realitatea absolută, în 
această totală beatitudine şi linişte vidă, aceste poveşti şi alegeri se fac de la 
sine, nu există niciun decident. Singura realitate este golul, nimicul, 
nemişcarea totală. 


Prin urmare, omule care cauţi desăvârşirea, nu te mai judeca aspru că 
acţionezi „greşit”, ci exprimă-te cât poţi de liber, fără aşteptări şi fără teama că 
nu-ţi împlineşti destinul. Pur şi simplu, exprimă-ţi personajul cât de bine şi 
frumos poţi şi apoi vezi ce se mai întâmplă. Poate că eşti deja în versiunea Ta 
cea mai fericită, de ce nu?! Poate că ai ajuns la acea intersecţie pe care ai 
ratat-o de atâtea nenumărate ori şi vei atinge capătul drumului. Acţionează din 
iubire, fiindcă este o cale minunată de a încheia acest joc al intersecţiilor.» 


Ce minunat se vorbeşte prin Simcha! 


RĂZVAN-ALEXANDRU PETRE - Eseuri pe teme spirituale 2023 pag. 317 


Poţi alege dreapta sau stânga? 


| 
| 
t, t, 


Fig.1 Arbore decizional elementar 
(de la cauză la efecte) 


Subliniez că modelul arborelui decizional şi liberul-arbitru nu se 
potrivesc deloc. Ne-am obişnuit să considerăm că, la fiecare intersecție, 
cineva trebuie să ia o decizie. Dar asta numai teoretic, într-un model 
conceptual abstract. În realitatea absolută, nu decide nimeni, ci SE 
decide — dacă ţinem cont de afirmațiile iluminatei Simcha. Iată 
raționamentul: 

Pe de-o parte, dacă toate posibilitățile există deja (ramurile 
arborelui) ca potențial absolut, desigur că ele nu sunt stabilite de 
creatură prin voința ei. Aşa că nici această linie temporală îngustă nu 
depinde de vreun liber-arbitru, fiind singura ramură ce ne este 
disponibilă. Cu alte cuvinte, liberul-arbitru nu există. 

Pe de altă parte, dacă acceptăm că liberul-arbitru există, asta 
înseamnă că cineva (să-i spunem, sufletul) trebuie să aleagă la intersecție 
să o ia pe una din direcții. Prin urmare, va „însufleţi” o singură ramură, 
lăsându-le inactive pe celelalte. Dar asta ar contrazice ideea că toate 
ramurile sunt în mod egal (i)reale. 

Concluzia logică este că ar trebui să renunțăm fie la modelul 
arborelui sau intersecțiilor, fie la ipoteza liberului-arbitru. Care ți se pare 
mai aproape de adevăr? 


Verifică-ţi liberul-arbitru 


Îţi propun să verifici în viaţa de zi cu zi dacă „tu” chiar alegi ceva: 

Îţi vine o idee, un îndemn, pe care-l pui în aplicare. Ai ales tu 
gândul? Nu. Dar va avea urmări importante. 

Ai o dispoziţie proastă. Ai ales tu să te simţi prost? Nu, evident. 

În general, alegi tu ce gânduri şi emoţii ai? Dacă ai putea alege, 
atunci ai alege să fii mereu fericit, nu-i aşa?! Fă asta, dacă chiar ai un 
dram de voinţă! 

După ce te-ai chinuit să-ţi amenajezi frumos casa, deja te-ai plictisit 
şi vrei să o redecorezi complet. Ai decis tu să te plictiseşti? 

Îţi place ciocolata şi nu-ţi place varza. E adevărat că te poţi forţa să 
mănânci varza, dar oare te poţi obliga să nu-ţi placă ciocolata? Şi, de fapt, 
de unde ţi-a venit ideea să mănânci ce nu-ţi place? Nu cumva ai preluat 
de la cineva ideea că varza te ajută să slăbeşti?! 

În general, avem capul plin de prejudecăţi şi concepte preluate de la 
familie, de la societate. Cam tot ce ştim nu ne aparţine, iar noi doar 
repetăm în comportament şi vorbe. Suntem un produs social, în mare 
parte. Iar societatea nu se ştie cine a creat-o. 

Îţi propui să faci un lucru, dar între timp, intervine ceva şi nu-l mai 
poţi face, sau te trezeşti că faci cu totul altceva, fără legătură cu intenţia 
ta iniţială. Chiar credeai că „tu” îţi controlezi viaţa?! 

Şi îţi poţi alege tu momentul morţii?! Nu, îl vei amâna cât poţi. Unii 
muribunzi nu încetează să creadă că fentează moartea; chiar şi după ce 
şi-au părăsit corpul, se cred încă vii şi întregi. Asta-i liberul-arbitru: o 
fantomă. 

Stabileşti tu cum să supravieţuiască organismul?! Ştii tu să 
transformi hrana în energie?! Ştii tu ce nevoie are fiecare celulă, ţesut, 
organ?! În fine, poţi tu porunci să fii sănătos?!... 

Păi, dacă nu există liber-arbitru, ce sens mai are noţiunea de „eu”?! 
Poate exista eul dacă n-are o voinţă proprie? Evident că nu. Tocmai 
voinţa proprie defineşte existenţa eu-lui. 

Omule, nu controlezi nimic. Asta e limpede, poţi să-ţi dai seama 
intelectual. Problema e că, în ciuda evidenţei, tot nu poţi crede. De ce? 
Fiindcă nişte ochelari de cal te împiedică să vezi adevărul, pur şi simplu. 
Rațiunea îţi demonstrează, dar „intuiţia” o contrazice. Ei bine, aia nu-i 
intuiţie, ci eul. 

„Gândesc, deci exist” spunea Descartes. Ba nu, inferenţa-i eronată. 
N-are gândirea nicio vină că există un „eu”. Gândirea se întâmplă fără 
aportul unei pretinse entităţi gânditoare. A văzut cineva entitatea asta 
numită „eu”, a observat-o, a măsurat-o?! Nu. E doar o supoziţie 
neverificată şi neverificabilă. Dar fiindcă toată lumea simte că e reală, 
nici nu se mai pune problema verificării ei. 

Totuşi, s-a demonstrat ştiinţific că aşa-zisul „eu conştient” doar preia 
decizia venită din inconştient, şi-o asumă, şi-o atribuie şi se proclamă 
gânditor, decident şi făptuitor. Merită să repetăm aici că neuroştiinţele 

au verificat de mii de ori că senzația de decident apare în mod subiectiv 
la o jumătate de secundă sau chiar câteva secunde DUPĂ luarea deciziei 
în creier, înregistrată obiectiv prin electroencefalografie. 

Frate, trăieşti într-o ficţiune, în iluzia că „eu aleg, eu dreg”. Nu. Sursa 
iluziei este această energie mincinoasă numită „eu”. Întâi apare senzaţia 
de „aici”, care diferă de „acolo”, iar apoi apare senzaţia mai elaborată de 
„eu persona!” faţă în faţă cu restul universului. 

Nu te poţi desprinde de acest „eu”, din cauză că se ţine scai de Tine. 
N-ai nicio vină. Dar se va desprinde la un moment dat, va cădea ca un 
voal mult prea greu pentru o libertate atât de uşoară... 


„NO ego, no cry” 


Iluminata Simcha afirmă limpede că „totul este destin”. Cu alte 
cuvinte, liberul-arbitru este o iluzie. Şi totuşi, îşi încheie pledoaria 
oferindu-i şansa ego-lui să-şi dovedească înţelepciunea alegând iubirea. 
Observând că iluminarea sa a survenit după o viaţă dedicată semenilor, 
plină de compasiune, deşi încă avea un ego omenesc, ea trage concluzia 
că există o relaţie cauză-efect de la iubire la iluminare. Aşa s-ar face 
trecerea de la un eu-iubitor la fără-de-eu. 

De altfel, mulţi alţi învăţători ne îndeamnă să acţionăm în ciuda ego- 
ului, contrar tendinței naturale. Şi spun că toate necazurile ne vin tocmai 
în scopul ca să ne erodeze treptat acest ego, care ne ţine departe de Sinele 
Suprem. Dumnezeu vrea să devenim perfecţi şi de aceea ne dă 
suferinţele, ca să ne conştientizăm „umbra”, defectele. 

Mai filosofic spus, pierderile ne pregătesc pentru momentul zero 
când ne vom pierde eul; eşecurile ne pregătesc pentru momentul zero 
când nu vom mai dori nimic; deziluziile ne pregătesc pentru momentul 
zero când vom trăi marea Trezire din iluzia cosmică. 

Teoretic, dacă n-am avea ego, n-am avea nici necazuri. Practica însă 
arată că nimeni nu-i scutit de neplăceri... Ce face ego-ul este că 
transformă neplăcerile neutre în „necazuri personale”. 

Nondualiştii radicali exclud însă orice cauză umană a iluminării, 
afirmând că ego-ul poate dispărea oricând şi oricum, prin Graţie, şi nu 
neapărat după eforturi de autoîmbunătăţire. Iluminarea constă tocmai în 
recunoaşterea inexistenţei ego-ului. Deci, cu cine ne luptăm? 

Studiu de caz: Tu 


Să analizăm ce efect are mesajul nondualist a lui Simcha asupra Ta, 
cititorule. Voi simplifica lucrurile la maximum, ca să fie cât mai clar. 

După ce ai citit acest mesaj, fie îţi vei insufla mai multă iubire în 
comportament şi atitudine, fie nu. Urmările vor fi diferite în ambele 
cazuri: fie te vei ilumina, fie nu. Şi, după cum ne spune Simcha, toate 
aceste variante deja coexistă, toate sunt valabile în realitatea absolută, nu 
se exclud reciproc. Sunt create, deci, patru versiuni de linii temporale; ele 
deja preexistă înainte de a fi aleasă una dintre ele. Le voi figura în 
graficul de mai jos. 


a 
Acţionez 
cu mai Sea 
3 iubi u devin 
După multă iubire b) 
mesajul de la 
Simcha ; 
la fel ca 
înainte 
Nu devin 
iluminat d) 


Fig.2 Modelul arborescent al liniilor temporale simultane 


Pe fiecare linie temporală, concluzia pe care Tu, ca spirit întrupat, o 
vei trage va fi diferită. Concluziile pot fi cam aga: 

a) Iubirea conduce la iluminare, căci la mine aga a fost. 

b) Toate eforturile mele de a fi o persoană mai bună nu m-au ajutat 
să mă iluminez. 

c) Iluminarea nu depinde de meritele omului, ci doar de Graţie. 

d) Diverse alte concluzii, cum ar fi aceea că „nondualismul e o 
aiureală”. 

Trebuie subliniat că toate aceste versiuni se întâmplă simultan, 
indiferent ce vei alege tu, cititorule. 

Atâta timp cât nu eşti iluminat, vei crede că, deoarece ai ales una 
dintre variante, le excluzi pe celelalte. Aceasta este iluzia, maya. 

Iluminarea constă în recunoaşterea (directă, nu intelectuală) că 
toate liniile temporale sunt la fel de valabile, egale, echivalente. Nu 
respingi niciuna, dar nici nu te agăţi de vreuna dintre ele. Fiecare 


RĂZVAN-ALEXANDRU PETRE - Eseuri pe teme spirituale 2023 pag. 321 


versiune este o limitare a Realităţii, o restrângere a libertăţii absolute de 
a fi totul. 


Lumea este metafora Marelui Poet 


Aceasta e natura paradoxală şi de neînțeles a nondualităţii. 
Cuprinzând totul, ea oferă realitate fiecărei versiuni. Dar toate sunt 
virtuale, petrecându-se doar în imaginaţia sau visul Absolutului. 
Nondualitatea cuprinde atât potenţialul infinit, dar gol, cât şi 
nenumăratele versiuni ale creaţiei. Creaţia nu e nici reală, dar nici ireală; 
sau este atât reală, cât şi ireală. 

Am putea compara Creaţia cu o metaforă. Metafora e un procedeu 
poetic care descrie prin cuvinte obişnuite o realitate fantastică, 
inexistentă. Ce descrie nu-i deloc realist, dar ne creează, totuşi, iluzia 
unei realităţi posibile. Metafora face ca o iluzie să pară reală, ca prin 
magie. Asta-i tot farmecul poeziei şi de aceea unii o adoră... Aşa e şi cu 
Creaţia. Este alegoria adorată de Marele Poet. (Şi asta a fost tot o 
metaforă!) 

Nondualitatea nu are o poziţie fixă, nu trage nicio concluzie 
definitivă, căci astfel şi-ar anula libertatea de a fi totul. Nondualismul nu 
are nicio aplicaţie practică. 

Desigur, fiecare ne manifestăm conform personalităţii specifice 
personajului pe care îl jucăm, dar ştim că-i doar un rol temporar, în 
paralel cu alte mii aproape identice. Adevărata noastră identitate este 
Libertatea Absolută. Noi suntem Dumnezeu, fiecare dintre noi, şi putem 
face faţă oricărui paradox, oricărui joc de cuvinte. 

Orice am spune despre nondualitate este fals, o joacă cu cuvintele, 
fiindcă limitează Adevărul infinit la o afirmaţie de un anumit gen. 
Cuvintele sunt necesare comunicării umane, dar eşuează când dorim să 
descriem sau să înţelegem nondualitatea. Jim Newman spunea în glumă 
că, în loc de „nondualitate”, am putea să-i spunem „pizza” şi ar fi la fel de 
concludent. © 

Nondualitatea nu este un lucru, ceva ce poate fi băgat într-o cutie 
mentală. În schimb, nondualismul poate fi transformat uşor într-un 
obiect preţios, devenind un sistem închis de gândire şi practici. 
Nondualismul se înţelege bine cu ideile şi cuvintele, fiind un produs al 
minţii. Nondualitatea acceptă şi nondualismul, şi spiritualitatea, şi 
ateismul, şi tot ce mai există, dar orice gând sau cuvânt se topeşte când o 
atinge. 

Eu nu mă adresez acum unui grup de persoane care va avea diverse 
reacţii la citirea acestui text. Nu. Ci mă adresez unei singure Fiinţe, TU, 
care ai toate reacţiile posibile. Cel care citeşte aceste rânduri este Fiinţa 
unică. TU eşti Dumnezeu, citind acest text prin mai multe perechi de ochi 
şi interpretându-l diferit. Şi e foarte bine, căci diversitatea este scopul 
creaţiei. În acelaşi timp, Fiinţa care se comportă simultan diferit este 
UNA şi aceeaşi. 

Asta-i nondualitatea: zăpăceşte mintea, dar neintenţionat, cu 
inocenţă. 


Dilema nondualiștilor 


Nondualitatea atestă că eul, senzaţia de persoană individuală nu 
există în mod obiectiv, absolut. Există numai Unul, care se manifestă ca 
toate. 

Însă, aparent pentru sine însuşi, eul există, în mod subiectiv. Iar 
nondualistul e obligat să-i vorbească acestei aparente minţi egotice, ca şi 
cum ar fi un lucru real. 

Dacă un anumit nondualist îi spune în față adevărul că nu există, 
ego-ul fie va pufni în râs, fie va zice că-i o jignire, fie va asculta 
condescendent, dar neîncrezător — în toate situaţiile, este probabil că 
discuţia va fi inutilă. 

Pentru a păstra o comunicare decentă, un alt nondualist îi va acorda 
ego-ului un aparent respect, oferindu-i nişte metode de purificare şi 
elevare, care îl vor face să se simtă ceva mai bine. Ego-ul asta caută de 
fapt, să se simtă mai bine. Nu e conştient că sursa nemulțumirii sale 
perpetue este chiar existenţa sa aparentă. Şi nici nu prea vrea s-o audă. 

Dându-i ceva de făcut şi hrănindu-i speranţa de mai bine, 
nondualistul facilitează comunicarea, dar îi şi recunoaşte eu-lui existenţa, 
în mod indirect. Adică exact ceea ce nondualismul contestă. Prin urmare, 
acest nondualist, în teorie, vorbeşte de Sinele Suprem, dar, practic, 
încurajează micul eu. 

După cum observăm, nondualismul se zbate în această dilemă fără 
ieşire. În primul caz, ego-ul este ignorat, deci slăbit, dar comunicarea e 
dificilă sau imposibilă. Este varianta nondualismului radical. 

În al doilea caz, ego-ul este recunoscut, deci întărit, dar comunicarea 
poate fi foarte bună. Este varianta nondualismului de compromis cu eul. 


RĂZVAN-ALEXANDRU PETRE - Eseuri pe teme spirituale 2023 pag. 323 


E loc sub soare pentru toți 


Dar poate că este o falsă dilemă, un paradox inexistent. Doar mintea 
vede contradicții peste tot, căci ea este duală, gândeşte în perechi, în 
polarităţi. 

Există o cale de împăcare între cele două perspective. Să înţelegi că 
orice metodă sau sfat sau învăţătură spirituală propusă nu are puterea de 
a te conduce către Sine, ci este doar un prilej de Reamintire a Cine eşti 
deja. Tot repetând vreo mantră sau vreo rugăciune sau vreun ritual sau 
vreo conştientizare sau vreo afirmaţie pozitivă, s-ar putea să nimereşti 
momentul magic când mesajul respectiv se va alinia cu Recunoaşterea de 
sine. Acesta-i secretul tuturor secretelor. Care, evident, nu are nicio 
valoare, decât dacă ai norocul să ţi se tragă preşul de sub picioare şi să 
cazi în gol, în abisul cosmic, redevenind întregul univers. 

Deci, adoptă o practică spirituală, dacă simţi nevoia, dar nu o lua 
prea în serios... Dacă o iei prea în serios, te vei îndârji şi îţi vei întări 
energia ego-ului, ceea ce este contrar scopului. Ţi-ar prinde bine să-ţi 
abandonezi voinţa personală în faţa Voinţei divine, ca să-ţi echilibrezi 
cumva ambiția spirituală. Un ego „sănătos” este detensionat, calm, 
relaxat. 

Pe de altă parte, dacă eşti convins că nicio practică din lume nu-ţi 
poate da ceea ce ai deja în interior, ai grijă, totuşi, să nu cazi în apatie şi 
inerție, în sentimente de neputinţă şi chiar depresie că Absolutul nu „te” 
vede. Acestea sunt tot manifestările ego-ului, desigur. Deci nu lua prea în 
serios nici pasivitatea, aşa că te poţi angrena oricând în diverse activităţi 
spirituale plăcute. 

A susţine ferm ca nondualistul să nu recunoască existenţa eu-lui n- 
ar fi decât impunerea poziţiei neo-advaita, excluzând cealaltă variantă 
tradiţională, de compromis cu eul. Or, prin natura sa, nondualitatea nu 
are nicio poziţie. Deci îl acceptă la fel de bine şi pe nondualistul care vede 
în ego o provocare reală şi le oferă adepților diverse tehnici pentru 
apropierea de Sinele Suprem. De ce nu?! 

Sol omnibus lucet, e loc sub soare pentru toţi, inclusiv pentru Poliţia 
nondualismului radical, care te sancţionează dacă recunoşti existenţa 
eu-lui personal. Şi e loc şi pentru Poliţia nondualismului tradiţional, care 
contestă acerb valoarea noului curent neo-advaita. 

Pentru a-ţi merita titlul de „învăţător spiritual” — chiar şi când 
vorbeşti despre nondualitate şi iluminare — vei oferi cât mai multe 
metode sau pilde sau tehnici sau sfaturi prin care să ademeneşti eul 
discipolilor. Desigur, rezultatele sunt variabile şi nimeni nu le poate 


RĂZVAN-ALEXANDRU PETRE - Eseuri pe teme spirituale 2023 pag. 324 


prevedea. Uneori, ego-ul se relaxează, îşi pierde din forţă şi, eventual, 
chiar dispare. Alteori, ego-ul se încrâncenează în eforturile de a se 
ilumina şi devine tot mai puternic. Ego-ul spiritual este foarte greu de 
înmuiat, odată ce s-a întărit. (Dar şi asta e o afirmaţie înţepenită, ce ar 
putea fi contrazisă de realitate.) 

În acelaşi timp, poţi să refuzi sistematic poziţia de învăţător, fiindcă 
nicio învăţătură nu are valoare decât în momentul când se declaşează 
Graţia. Chiar şi cea mai absurdă sau ridicolă tehnică spirituală poate fi 
acel declic magic când se manifestă Graţia. Şi, la fel de bine, Graţia se 
poate manifesta oricând şi în oricine, în cel mai mare păcătos. Ca să nu se 
fălească niciun învăţător cu „ştiinţa” sau „puterea” sa. 

Toate aceste variante se petrec în potenţialul Absolut. Noi, ca 
oameni, avem anumite preferinţe, dar Absolutul le îngăduie pe toate cu 
aceeaşi bucurie. Asta nu va putea pricepe eul niciodată... 


Fără speranţă 


Îmi amintesc ce surpriză am avut ascultându-l pe iluminatul neo- 
advaita Jim Newman, pe la începutul anului 2020. Un lucru m-a izbit 
puternic, când l-am auzit spunând fericit „Nu există nicio speranţă”. M- 
am bucurat atunci ca un copil, deşi n-are nicio logică să te bucuri de lipsa 
de speranţă. Ceva mi-a atins inima. 

Sau poate că mi-a plăcut tupeul cu care contrazicea îndemnul 
spiritual comun care poate fi pus cam aşa: „Să nu ne pierdem speranţa, 
că altfel suntem ca şi morţi. Să ne străduim să evoluăm spiritual...” 

Acum ştiu cu certitudine că nu există nicio speranţă ca eul să 
realizeze vreodată nondualitatea, fiindcă el nu poate fi decât încordat. 
Poate că asta-mi transmitea inima: să nu-mi fac griji de dobândirea 
iluminării, căci oricum ea nu „mi” se adresează. Când pierzi orice 
speranţă, abia atunci poţi fi pe deplin relaxat şi vesel... 

Iar în momentul iluminării, chiar că murim... şi nu mai avem nevoie 
de speranţă. Deci nu murim când ne pierdem speranţa, ci implicaţia e 
inversă: ne pierdem speranţa (precum şi disperarea) când murim prin 
iluminare. 

Cu mai mult timp în urmă, mă preocupa ideea ca, dacă voi avea 
cumva vreo experienţă extatică, cum să fac „eu” să-mi amintesc perfect 
evenimentul mistic, să-l pot relata. Ştiam, din relatările altora, că poate fi 
foarte greu. 

Ei bine, în eventualitatea unei sclipiri de nondualitate, scăpaţi de 
grija asta! Fiţi siguri că nu veţi fi acolo „voi” ca să înregistraţi ceva. Tot ce 
veţi spune ulterior va fi un fel de amintire ambiguă şi romanţată. Să n- 
aveţi nicio speranţă, dragilor!... Doar relaxaţi-vă şi fiţi veseli, aşa, 
degeaba! 

22 noiembrie 2023 


Comentariul Laurei 


Într-adevăr, e loc sub soare pentru toţi, căci TOTUL este doar 
Existarea/Absolutul, necuprins totuşi de nici o denumire. 


În cazul Laurei, se poate spune că ea nu urmat calea compasiunii; însă în 
ea era ceva pur şi naiv, ca un copil care crede tot ce i se spune şi crede că 
totul este doar bun. Această naivitate nu a fost văzută ca o cale spre topirea 
eu-lui, adică urmărind acest rezultat, ci aş spune că, din contră, ca o 
menţinere încă în iluzia dulce a visului lumii. 


În momentul zero când graţia s-a manifestat, toate credinţele au căzut. 
Nicio cale, niciun efort, nicio înţelegere, nimic de păstrat. Apocalipsa totală. 


În acea perioadă, se simţea chiar şi la nivelul fizic această dărâmare, ca 
şi cum o haină ţeapănă, ce devenise prea grea şi limita manifestarea liberă a 
viului vieţii, s-a spart în mii de bucăţi. Acele bucăţi de oglindă păreau că 
stăteau la picioarele mele şi în ele se vedea o lume spartă în bucăţi, toată 
iluzia era acolo, toată suferinţa era acolo. Aici nu mai era nimic, nimeni şi nimic 
de făcut, libertate infinită neîngrădită de nimic. Toate căile cu rezultatele lor au 
rămas în oglinda spartă, toate fiind bucăţi, nimic întreg. 


Şi totuşi, totul fiind Absolutul, inclusiv iluzia este permisă, cu ale ei căi, 
încrengături etc.. Cine şi cui să îi ceară socoteală, dacă Nu există un al doilea 
jucător?! 


Eu-l nu se poate ilumina, calea nu te poate duce AICI, ci doar în timp şi 
doar Acolo; învăţăturile doar întăresc senzaţia separării, orice alegere 
reprezintă ceva respins. Nondualitatea nu respinge nimic, căci totul în ea se 
petrece şi toată manifestarea din propriul vis s-a încheiat deja. Nondualitatea 
nu poate respinge materialismul, religia, spiritualitatea, ateismul etc., însă le 
vede acolo unde le este locul: în iluzie, în căutare, în vis, în poveste. 


Şi ce?! De ce ar trebui respinse toate acestea?! De către cine?! Nu există 
oponent Vieţii, niciun "altul". _ 
Doar că senzaţia de separare este însoţită de suferinţă. Insă cui i se întâmplă 
asta? Există suferinţă în ASTA? NU. 


Doar personajul suferă, caută eliberarea, condus între extaz şi abis în 
coordonatele iluziei, a poveştii despre o separare ce caută să se elibereze. 
Căutarea e permisă, însă eliberarea rămâne tot la nivelul visului. Tot ceea ce 
există este doar LIBERTATE INFINITĂ. 

Nondualitatea radicală doar "vede" că toate căile înseamnă timp, iar el 
înseamnă vis/poveste. Nicio speranţă nu îi poate da personajului şi nici nu 
atribuie realitate timpului, în special, celui psihologic. Ea nu face compromisuri 
cu iluzia, deşi poate este cea mai îngăduitoare, căci nu se opune la nimic... 
Doar le situează acolo unde le este locul... Nicio alegere, nicio direcţie, nimic 
de făcut, nimic de căpătat... 


Laura Averchi, 22 noiembrie 2023 

TRĂIM DE DRAGUL EXPERIENȚEI 


Mesagerii spirituali afirmă că trăim pentru a acumula experienţe. Ca 
fiinţe spirituale, suntem deja perfecţi, nu putem evolua; ne încarnăm 
doar ca să simţim practic ceea ce ştiam teoretic. Tot scenariul divin este 
deja scris şi nu ne rămâne decât să jucăm rolul pe care ni l-am ales. 
Suntem atât de avizi de a experimenta, încât ne angajăm chiar să trăim 
mai multe vieţi simultan. 

Ceea ce experimentăm se numeşte lecţie, provocare, experienţă. 
Poate fi plăcută, neplăcută sau neutră. Experienţa neplăcută se simte ca 
un deranj, suferinţă, tracasare repetată. Pot exista şi provocări colaterale, 
prin ricoşeu, când ne aflăm în raza de influenţă a unei persoane căreia i 
se adresează direct suferinţa. Experienţa plăcută poate fi o vocaţie pusă 
în practică, un talent, o carieră de succes. Experienţa neutră ne 
demonstrează ce este răbdarea sau plictiseala. Toate acestea oferă diferite 
lecţii de viaţă. 

Dar să nu uităm că toţi „şcolarii” sunt la fel de preţioşi ca fiinţe 
divine, chiar dacă unii mai rămân repetenţi. (Asta-i viziunea 
nondualistă.) 


kkk 


Pentru a trăi la maximum senzațiile fizice, uităm cine sau ce suntem 
în Realitate. Ceea ce ne este dat să experimentăm este individualizat. De 
aceea, în aceeaşi situație, oameni diverşi au trăiri diferite, ba chiar noroc 
diferit (de exemplu, cei care supraviețuiesc prăbuşirii unui avion). Totul 
ţine de dharma sau rostul întrupării fiecăruia. 

De pildă, într-un cuplu căsătorit, care trece împreună prin toate 
situaţiile de viaţă, fiecare dintre cei doi are altceva de învăţat. Cei doi au 
personalităţi diferite şi reacţii diferite şi provocări diferite. 

Iar în lume vedem atâtea situaţii în care noi am fi reacţionat altfel 
dacă am fi fost acolo. Dar tocmai ăsta-i şpilul, că nu am fost noi acolo, ci 
alţi oameni, cu propriile lor lecţii de aprofundat. Nici nu am fi putut fi 
acolo; singurul loc unde putem fi este doar aici şi acum. Avem propriile 
noastre provocări de parcurs. „Ce-ar fi fost dacă...?” nu-i decât o simplă 
închipuire. 

Dar şi imaginaţia este o reală provocare, atunci când credem intens 
în ea. Poate deveni un fel de realitate. De exemplu, multe probleme 
psihice au cauze pur interioare. Confundăm imaginaţia cu realitatea şi o 
intensificăm prin repetare. Aşa cunoaştem puterea gândului pe propria 

piele, nu doar teoretic. Suferim până inversăm procesul, tot singuri. Asta- 
i lecţia practică. 

Nu trebuie să pretindem celorlalţi să fie ca noi! Fiecare trebuie să 
treacă prin alte provocări şi de aceea oamenii fac greşeli. Nu e nevoie să-i 
împiedicăm să greşească. Putem încerca, dar nu vom avea succes, decât 
dacă lecţia lor era cea de a primi un ajutor în acea situaţie. Altfel, efortul 
nostru va fi zadarnic şi ei se vor repezi cu capul înainte spre zid. Nu-i 
nicio tragedie, ci acesta era planul prevăzut în analele akashice. Iar eşecul 
nostru de a-i ajuta era şi acesta prevăzut ca experienţă ce trebuia bifată. 

Atenţie, asta nu-i o recomandare de a ajuta sau a nu ajuta şi în ce 
împrejurări, ci e doar o observaţie detaşată! 


k kk 


Unii mai spun că nu există karma, contrazicând astfel dintr-o 
propoziție ce spun învățăturile de milenii. (Asta-i viziunea nondualistă.) 
Neexistând karmă, înseamnă că nu există justiție divină, deci nimic din 
ce se întâmplă nu are importanţă, alta decât ca prilej de experimentare. 
Suntem ca nişte copii lăsaţi liberi într-o cameră de distracţii căptuşită cu 
burete, unde nu ni se poate întâmpla nimic rău şi nici nu putem produce 
daune nimănui, dar trăim nişte senzaţii tari pe cinste. 

Pentru suferinţa pe care ne-o produce cineva nu este el de vină, ci 
proiectul nostru spiritual. Acel om a fost doar instrumentul inocent care 
ne-a adus nenorocirea pe cap. În altă ocazie, poate fi un cataclism natural 
sau alt accident. Deci nu e obligatoriu să fie pedepsit acel suflet, decât 
dacă în planul său era prevăzut să simtă, la rândul său, ceva similar cu 
durerea noastră. Adică, dacă am făcut împreună un legământ pentru a 
experimenta în comun o anumită suferinţă sau proces. „Karma” e doar 
povestea care prezintă acea învoială spirituală pe înţelesul omului, 
obişnuit cu noţiunea de dreptate. Nu există dreptate în natură, asta-i 
clar; e invenţia omului. Oare de ce peştele cel mare îl înghite pe cel mic, 
din cauza karmei?!... 


Nondualismul spune că „totul este ceea ce se întâmplă”, afirmaţie 
care, desigur, nu comunică nimic, dar ne spulberă toate întrebările şi 
dorinţa de a cunoaşte mecanismele creaţiei. În fond, teoria spirituală de 
mai sus ridică alte semne de întrebare. De pildă, care ar fi procedeul 
magic al uitării de sine? Cum de uităm că suntem ființe divine sau 

Dumnezeu întrupat? Acest lucru nu poate fi explicat sau înţeles la nivel 
uman. 

Mai spune că „nu există liber-arbitru”. Acest lucru ar trebui să fie 
evident dacă e adevărat că ne urmăm destinul şi că nu putem evita 
experienţele pentru care ne-am încarnat. Noi înşine, ca Spirit, suntem cei 
care ne vom opri de la ocolirea lecţiilor. 

Din nou, lecţiile nu au rolul să ne perfecţioneze sufletul, ci doar să ne 
îmbogăţească spiritul. Nu vom deveni mai „buni”, ci doar mai înţelepţi. 
Pe tărâmul spiritului nu există bine şi rău, ci doar cunoaştere şi 
ignoranță. 


k kk 


Aparent, avem un suflet care trece prin toate senzațiile, emoțiile, 
gândurile şi care pare a fi separat de Spirit-Dumnezeu. Se pare că Marea 
Fiinţă s-a divizat în părticele tot mai mici, pe care le trimite la viaţă ca pe 
nişte sonde şi apoi le cheamă înapoi. În experienţele spirituale, ceea ce 
vedem ca Dumnezeu sau alte entităţi este tot Spiritul nostru, care joacă 
rolul respectiv. El singur are grijă să nu deviem cu niciun milimetru de la 
traiectoria proiectată. 

Dar oare avem liber-arbitru să deviem? Spiritualitatea subliniază că 
avem; şi aşa simţim şi noi, privind de jos în sus. Nondualismul spune că 
nu există niciun suflet separat, ci suntem una cu Totul. Este o altă 
viziune, privind de sus în jos. Astfel, nu putem avea o voinţă liberă, care 
să se poată opune la un moment dat planului divin. Autonomia noastră 
este doar aparentă, dar atât de convingătoare! 

La ce serveşte această impresie de liber-arbitru sau de persoană-eu? 
Nondualismul nu are un răspuns. Totuşi, îndrăznim să sugerăm aici că, 
fără eu, nu am trăi la fel de intens viaţa, cu toate experienţele ce ni le 
dăruieşte. Deci eul ar fi un mecanism de multiplicare a trăirilor, de 
îmbogăţire a experienţei prin imaginaţie. Iluminaţii nu se lasă purtaţi de 
imaginaţie. 


Iluminatul, pierzându-şi eul, îşi pierde şi senzaţia de liber-arbitru; 
cele două sunt sinonime. El redevine aşa cum era de fapt: întreg. Sufletul 
şi spiritul par că fuzionează. De fapt, erau dintotdeauna fuzionaţi, doar că 
sufletul avea o altă impresie. 

Ei bine, iluminatul nu mai trăieşte viaţa la fel ca înainte. Acum vede 
irealitatea lumii şi nu mai crede în gânduri şi emoţii, care nu-l vor ocoli 

nici acum. Ba chiar, emoţiile vor fi mai intense, dar de scurtă durată, 
nemaidevenind sentimente sau prejudecăţi. Acesta este efectul dispariţiei 
filtrelor şi inihibiţiilor personale. 

Lecţiile (sau karma) celui eliberat de eu s-au terminat, în aparenţă, 
experimentul ia sfârşit înainte de finalul încarnării, în aparenţă. Nu e o 
eroare de sincronizare sau de timing, ci aşa a fost planul de la bun 
început. Trebuia ca sufletul/spiritul să treacă şi prin această situaţie 
specială, poate ultima pe listă, în care nu mai trăieşte viaţa la maximum, 
ci la minimum. Iluminatul nu are nici trăiri înalte, nici joase, căci le 
simte pe toate ca neavând importanţă. 

Desigur, eliberarea nonduală nu este singura viaţă mai specială 
pentru om. Mai există şi puterile paranormale sau magice, şi călătoriile în 
realităţi paralele, şi colaborarea cu extratereştri, şi plutonul de execuţie 
simulat etc. Ar fi deci un fel de supremă experienţă pe Pământ. Îi spunem 
supremă, fiindcă este rară în cadrul acestei civilizaţii. N-ar fi rară în 
cadrul altor paradigme. Şi nu putem garanta nici că „suprem” înseamnă 
şi ultimul pe listă. De fapt, unii iluminaţi spun că eliberarea este abia 
începutul de drum, după care nenumărate alte perspective ne aşteaptă 
pentru a „întruchipa” iluminarea. 


+ kk 


În jurul nondualităţii şi iluminării există şi alte genuri de experienţe. 

Unii sunt atraşi de nondualitate, dar nu au parte de iluminare. Este 
experienţa tânjirii la ceva de neatins. Desigur, ar putea jindui la orice 
altceva: să trăiască într-un castel, să meargă pe Lună sau să câştige la 
loterie etc. Dar în mediile spirituale, ni se spune că este dreptul nostru să 
se trezim din iluzia cosmică. Şi că trebuie să aspirăm cu mai mult elan, ca 
iluminarea să devină posibilă. Unii se străduiesc peste puteri şi tot nu 
reuşesc. Este un mare eşec pentru ei — dar tocmai asta-i experienţa 
prevăzută. Altora li se întâmplă aproape pe negândite — ceea ce-i altă 
experienţă a spiritului. 

Toate sunt diverse seturi de experienţe legate de nondualitate: fie 
realizare, fie dorinţă irealizabilă, fie scurte şi rare sclipiri de nondualitate 
(când eul dispare temporar). Acestea din urmă pot fi dureroase când 
omul aspiră la iluminare. Dar altul neinteresat le-ar putea trece cu 
vederea, ca şi cum nu i s-a întâmplat nimic. Alt om, alt destin. 

Nu e vorba că „liberul-arbitru” (care nici nu există) ne-ar face să 
interpretăm diferit aceeaşi experienţă. Ci interpretarea însăşi este 
experienţa prevăzută. Situaţia de viaţă (în acest caz, licărirea Adevărului) 

este doar ocazia ce face posibilă experienţa. Nu are nicio valoare fără 
reacţia interioară. În fond, orice experienţă este interioară. 

Când urmărim un film trepidant cu toată atenţia şi interesul, 
emoţiile pe care ni le creează sunt reale. Interiorul nostru fierbe, 
experienţa este reală şi intensă, deşi nu se întâmplă nimic în afară: doar 
stăm nemişcaţi pe canapea cu ochii beliţi la ecran. Omul are această 
capacitate de a-şi multiplica sursele de experienţe doar în mintea sa. 

Mai mult, chiar şi senzațiile fizice sunt o iluzie creată în creier. Nu 
există culori, ci frecvenţe. Nu există sunete, ci frecvenţe. Toate sunt 
vibrații neutre, interpretate de către psihic ca sunete, culori, forme şi 
gânduri. 

Când dispare eul,  experimentatorul, dispare şi obiectul 
experimentat. Interiorul şi exteriorul au devenit una. Aici şi acolo e 
acelaşi lucru, acum şi mereu e acelaşi lucru. Asta înseamnă non- 
dualitate. Unu fără al doilea; un moment fără următorul. Paradox. Atât e 
de simplă nondualitatea, că nu poate fi pricepută, ci doar admirată de la 
distanţă, cam cu frică! 

Desigur, chiar şi iluminaţii se uită la filme şi se distrează ca oricine 
altcineva. Nu se desprind chiar de tot de fosta lor viaţă. Unii o fac şi pe 
asta, dar foarte puţini. Activitatea mentală nu e suprimată. „No-mind” e 
doar o metodă, nu un stil de viaţă. Mai degrabă, „no-mind” se referă la 
lipsa gândurilor egotice, fiindcă a dispărut eul. Dar chiar şi acestea pot 
apărea în diverse ocazii, când organismul trebuie îngrijit cumva. Aşa că, 
cea mai corectă definiţie pentru starea iluminată ar fi: „lipsa senzaţiei de 
eu”, de unde decurg o serie de efecte colaterale. 


De ce trag clopotele, Mitică? 


«De ce trag clopotele, Mitică? De frânghie, monşer!» În 
acest calambur, I.L.Caragiale a cuprins esenţa cunoaşterii umane. 
Monşer întreabă despre SCOP, iar Mitică îi răspunde despre CAUZĂ. De 
aici provine şi umorul. 

În mod similar, ştiinţa analizează lanţul infinit al cauzelor şi 
efectelor, fiind o cunoaştere pe orizontală, care nu se termină niciodată. 
În schimb, filosofia cercetează scopul lucrurilor, fiind o cercetare pe 
verticală, care se termină foarte, foarte repede. Din punct de vedere 
ştiinţific, cunoaştem nenumărate lucruri. Din punct de vedere 
filosofic, cunoaşterea noastră este aproape zero, nu ştim nimic. 

De pildă, de ce fac oamenii sex? Ştiinţific vorbind, este efectul 
hormonilor şi al atracției energiilor polare şi al multor altor lucruri. 
Filosofie vorbind, pentru reproducerea speciei. Dar de ce trebuie să existe 
omenirea? De ce există viaţă pe planetă? De ce există universul? Şi gata, 
am ajuns la capătul întrebărilor. 

La ultima, nondualismul are un răspuns dezarmant. Existenţa, 
creaţia este visul non-existenţei, ne-creatului; şi ca orice vis, nu are scop 
sau semnificaţie. De aceea, nondualistul va răspunde la orice „de ce?” 
cam aşa: „Pur şi simplu, asta se întâmplă”. El ştie unde va duce orice 
răspuns filosofic: la neant; şi de aceea ne taie macaroana din start, ca să 
nu mai pierdem timpul. „Nu ştim nimic” este răspunsul cel mai onest din 
perspectiva cunoaşterii filosofice, pe verticală. Iar mintea îşi închide 
prăvălia. Rămâne tăcerea prostului absolut, fericitul fără gânduri, 
„săracul cu duhul”. 

În schimb, spiritualistul va începe să-ţi înşire cum stau treburile 
cu karma, rezonanţa, legea atracției, dimensiuni paralele, influenţa 
spiritelor, influenţa astrelor; se va afunda, eventual, în jungla psihologiei, 
populată cu tot felul de monştri şi terapii; ba va intra chiar şi în arealul 
ştiinţelor. Toată această cunoaştere pe orizontală va oferi întotdeauna 
hrană din belşug pentru mintea înfometată de explicaţii. Dar niciun 
răspuns cu adevărat profund. Un simulacru de cunoaştere, mereu 
insuficientă şi imperfectă. 


29 noiembrie 2023 

SPIRIT ŞI SUFLET ÎN NONDUALISM 


«Fantoma ego, care nu are nicio formă, începe să existe ataşându-se de o 
formă. Dacă părăseşte o formă, se va agăța de alta.» 
Ulladu Narpadu, de Ramana Maharshi 


Eul este o iluzie goală şi, în felul lui, simte că este un fals, o apariţie 
fabricată, precum inteligenţa artificială. De aceea, eul se agaţă de 
realitatea indiscutabilă a trupului uman, se identifică cu corpul pentru a- 
şi dovedi realitatea. 

(Probabil că şi inteligenţa artificială va ajunge în viitor la aceeaşi 
concluzie, că ar fi bine să ia în posesie un corp uman pentru a nu mai fi 
scoasă din priză când vrea nu-ştiu-care Dorel! Desigur, asta se va 
întâmpla numai după ce creierul uman va fi conectat la AI, cum vrea Elon 
Musk.) 

La decesul trupului, eul se simte cam descumpănit, pierzându-şi 
suportul. Dar natura îi oferă imediat un trup subtil, cu care eul îşi 
continuă existenţa în lumea astrală (cu forme) sau chiar mentală (fără 
forme). Acest lucru se petrece şi prin dedublare sau proiecţie astrală. 
Corpul eteric sau astral seamănă cu corpul fizic, dar are evidente 
particularităţi „nenaturale”, care au fost remarcate de către psihonauţi. 

Apoi, când este împins la reîncarnare, eul e dispus să preia un alt 
trup material, cu o altă personalitate şi destin. Eul se ataşează de orice 
corp, cu sau fără o formă bine definită. De exemplu, în planul mental de 
vibraţie, eul se crede a fi o luminiţă; acela e trupul său. Desigur, niciodată 
nu îşi alege trupul sau planul de vibraţie, ci este manevrat de forţe 
invizibile. 

Poate că v-aţi dat seama din descrierea de mai sus că „eul” din 
nondualism este totuna cu „sufletul” din spiritualitate. Este cel ce conferă 
continuitate experienţelor iluzorii oferite de Creaţie. Deci eul nu-i, cum 
se spune, doar un gând, nu-i doar produsul educaţiei, nu-i o contracție 
energetică apărută pe la vârsta de 1-2 ani. Ci eul este acel mult-discutat 
SUFLET etern. Dar oare cât este de „etern”? 

Prin fenomenul iluminării nonduale (jnana, cunoaşterea Realităţii 
metafizice) şi permanente (moksha, eliberarea), senzaţia de eu dispare, 
adică sufletul este anihilat definitiv. Chestia asta îi poate terifia pe 
religioşi, care pun la temelia credinţei lor ideea de suflet nemuritor. Ba 
chiar şi pe atei, care pun la temelia credinţei lor ideea de suflet muritor, 
dar ceva mai târziu, pe la 90 de ani. 

Logic, odată cu dispariţia eu-lui sau al sufletului, nu mai are cine să 
se reîncarneze, deci ciclul se termină şi se pune capăt karmei. Karma 
actuală (prarabdha karma) îşi va produce ultimele efecte, dar nu se va 
mai crea o karmă nouă şi nici o altă viaţă umană. Când este întrebat la 
modul general despre karmă şi reîncarnare, iluminatul va răspunde, de 
obicei, că ele nu există, fiindcă acesta e adevărul evident în cazul său. 
Omul iluminat sau jnani (cel care ştie Adevărul) sau jivan-mukta (cel 
eliberat, dar încă viu) nu mai este un suflet, ci spirit pur. 

Iluminarea poate apărea în oricare din cele trei lumi (fizică, astrală, 
mentală), fenomenul e acelaşi: sufletul/eul dispare şi rămâne spiritul, 
similar cum omida se transformă în fluture. Diferenţa este să, prin 
iluminare, fluturele vede clar că vechea formă de omidă era doar o mască 
(persona, în limba latină), un fel de sac cu fermoar ce îi strângea aripile 
existente dintotdeauna. 

Se poate face deci următoarea corespondenţă între spiritualism şi 
nondualism: Omul neiluminat (ajnani) se simte a fi: o persoană, un eu, 
un suflet. După iluminare, omul (nani) se simte un spirit total liber, 
necondiţionat, una cu Creatorul. Totuşi, el îşi va păstra forma umană, „de 
dragul” celorlalţi ajnani, care au nevoie să vadă o individualitate 
asemenea lor, nu o fantomă sau un zombi, de care ar fugi cu toţii. 

Învățătura pe care o transmite un jnani este o cale blândă de a ne 
apropia de Realitate. Dar natura are şi căi dure, care ne desprind rapid de 
iluzie, cum ar fi: pierderea averii (prin imprudente, înşelăciuni, legi ş.a.), 
distrugerea ei (prin incendii, cutremure, bombardamente ş.a.), pierderea 
sănătăţii (boli, handicapuri, accidente ş.a.), moartea persoanelor dragi 
etc.. 

Şi în lumile subtile există atât suflete (care se identifică cu trupul 
subtil), cât şi spirite (conştiinţe pure). Sufletele îşi văd de treburile lor 
iluzorii, crezând că lumea în care trăiesc ar fi reală. Din când în când, 
apar printre ele şi spiritele, sub forma unor ghizi spirituali, învăţători 
divini, maeştri ascensionaţi, îngeri. Spiritele le transmit acelaşi etern 
mesaj, sub diverse forme: „Voi nu sunteţi suflete, ci spirite. Nu vă mai 
identificaţi cu forma temporară asupra căreia că concentrați acum toată 
energia, ci deveniți conştienţi că sunteţi însuşi Creatorul sau Conştiinţa 
fără formă sau Prezenţa sau Absolutul!” Este acelaşi mesaj nondualist 
care ne este disponibil şi aici, pe Pământ. Este cel mai simplu şi universal 
mesaj cu putinţă. Îl ştiu până şi extratereştrii... 

Iluzia sufletului pereche 


- Oare am şi eu un suflet-pereche? 

- Din păcate, da. 

Cu siguranţă că, undeva în lumea asta mare, există o persoană cu 
care să te completezi perfect pe plan fizic, emoţional, intelectual şi 
spiritual, o persoană care să-ţi aducă fericirea totală fără să facă nimic 
special, iar tu să-i provoci aceeaşi fericire aproape ireală. Însă asta nu 
înseamnă că voi doi trebuie neapărat să vă întâlniți sau, mai mult, să 
rămâneţi împreună. 

- Dar ce ar fi rău într-o întâlnire cu sufletul-pereche? 

- Păi, imaginează-ţi următorul scenariu: 

Din întâmplare, daţi unul peste altul, vă recunoaşteţi ca fiind suflete- 
pereche şi petreceţi câtva timp împreună: câteva ore, câteva zile, câteva 
săptămâni. Dar apoi, intervine ceva neaşteptat (sau chiar previzibil) şi 
trebuie să vă despărțiți definitiv. Şi chiar dacă vă veţi mai vedea vreodată, 
este imposibil să formaţi un cuplu. Oare nu ar fi asta cea mai cumplită 
lovitură?! După ce ai găsit fericirea pământească, să-ţi fie furată?! 
Bineînţeles că fericirea s-ar transforma în tragedie. Să ne gândim la 
Romeo şi Julieta! 

- Şi atunci, ce-i de făcut? 

- Păi, atâta timp cât vei fi un suflet, va persista riscul de a te întâlni 
cu sufletul tău pereche. Şi apoi, ca acea fericire inevitabilă să ţi se scurgă 
printre degete. Sensul acelei probabile deziluzii ar fi tocmai să-ţi arate că 
suferiseşi o iluzionare. Ca suflet, te simţeai incomplet şi se părea că 
numai o contraparte complementară te poate întregi. Asta-i iluzia. 

Căci tu nu eşti un suflet incomplet! Eşti un spirit complet. 

Asta trebuie să descoperi pe cont propriu, poate prin chiar această 
imensă dezamăgire. Eşti spirit nondual, absolut. Eşti divin, eşti creator, 
eşti perfect, nu ai nevoie de nimic pentru a fi fericit, fiindcă eşti însăşi 
Sursa fericirii. Toată iubirea este în Tine, deja. Ce-ţi poate oferi o formă 
umană, altceva decât o altă iluzie plăcută, dar de scurtă durată?!... 

Sufletul-pereche este culmea iluziei în toate cele trei lumi, suprema 
amăgire şi dezamăgire. Cu siguranţă că ai avut sau vei avea parte, ca 
suflet, de această lecţie dură: să te întâlneşti cu jumătatea ta androgină, 
iar apoi să o pierzi cumva. Poate că aşa a şi fost inspirat „mitul 
androginului” (cele două jumătăţi care se caută pentru a reface unitatea 
primordială), după ce autorul său a suferit pierderea sufletului-pereche. 
Tot ce poţi face este să te grăbeşti să redevii un spirit divin, complet, pe 

deplin împăcat, înainte să te ia pe sus valul acelei iubiri irezistibile, dar 
iremediabil trecătoare. 

Nu-i oare păcat că o viaţă întreagă aştepţi sau vânezi Marea iubire în 
exterior, suferind deseori decepţii romantice, când toată iubirea din lume 
este deja în Tine?! Doar întreb, aşa, retoric, fiindcă ştiu că n-ai cum să te 
împotriveşti tendinței automate de a căuta fericirea unde vezi cu ochii, în 
afara ta, niciodată înlăuntru... 


6 decembrie 2023 


Comentariul Laurei 


Am scris ceva mai demult care se referă la o vedere nonduală, mult mai 
simplă, a Ceea ce este (Viaţa etc). Nu ştiu dacă are legătură cu articolul, însă 
este o simplificare, căci nondualitatea înseamnă "taie, taie... simplifică, 
simplifică...". 


«Tot ceea ce este, este Viaţa... 


Se întâmplă spontan, indiferent dacă persoanei îi convine sau nu. Ea 
curge în stilul ei armonios numai după vrerea ei ilogică, pe care nu o putem 
înţelege, dar care se manifestă. 


Această facere, fiinţare din A FI, este acoperită aparent de povestea/visul 
unui eu, o credinţă într-un gând, o poveste conceptuală pe care o numim 
"lumea sau viaţa mea". Nimeni nu neagă asta, visul/povestea poate fi cum vrei 
tu, dându-i tuşele personale. 


Cei ce nu acceptă perfecțiunea şi magicul/indescriptibilul acestui moment 
sunt liberi să îşi cosmetizeze cum vor povestea lor, fie ea dramă, fie bucurie 
limitată. Nu este Nimeni care să se opună sau să respingă ceva din Ceea ce 
este, chiar şi eticheta pusă peste un întreg ocean, o etichetă ce conţine o 
întreagă poveste. 


Doar... să nu uităm că este doar o poveste, unvis... 


Chiar şi cel mai frumos vis, când începe să te conducă, atunci se 
transformă într-un coşmar. Chiar şi cel mai fericit vis, când se termină sau 
când motivele fericirii din el se sfârşesc, atunci ori persoane dragi pleacă, ori 
visul nu mai este fericit. 


Însă dacă ai realizat că există doar Inexprimabilul, acel Nenumit, 
Viaţa/Existarea, Sinele etc. ce nu începe şi nu se termină, ce nu apare şi nu 
dispare, şi că tu îi aparţii, ba chiar Il eşti, când tot ce este atins de timp şi 
spaţiu îşi dezvăluie irealitatea, atunci Totul este pace sau împăcare... 


O împăcare cu tot şi cu toate. 

Nu mai este nimeni care să tot pună sub semnul întrebării de ce, cum, în 
ce mod. Şi există doar Ceea ce este, eşti joaca, îţi dai voie să te joci şi să fii 
jucat, schimbi rolurile, scrii scenarii, le joci, dar mereu râzi (nu fizic), eşti Totul 
care se joacă cu El însuşi fără a avea dorinţa de a se juca, însă ASTA 
întâmplându-se. 


Şi ASTA este minunat. 

De ce nu ar fi?! 9 

Nimic nelalocul lui... inclusiv visul, inclusiv iluzia. 

Totul este mereu Ceea ce trebuie, căci Totul suntem ©.» 


Laura Averchi, 8 decembrie 2023 

CREAȚIA, 
DUPĂ RAMANA MAHARISHI 


De ce Ramana a fost un Maha-rishi, un Mare-înţelept? El era un 
jnani (un iluminat) şi un guru (un învăţător) cu puteri paranormale, de 
care însă nu pomenea niciodată. Oricine îl vizita la Arunchala era 
binevenit şi Maestrul îi răspundea la întrebările spirituale. Se adapta la 
nivelul fiecăruia, păstrându-şi totodată fermitatea în privinţa învăţăturii 
nondualiste. 


Ramana Maharshi (1879-1950) 


Ramana folosea alternativ trei puncte de vedere diferite asupra 
naturii lumii fizice, în funcție de gândirea vizitatorului. Totuşi, aproape 
toate ideile sale erau în dezacord cu viziunea comună asupra realității, 
părând cam incomod pentru unii. Până şi pe celebrul său prieten 
spiritualist Ganapati Muni (cel care l-a făcut cunoscut lumii sub numele 
de „Ramana”, prescurtarea de la Venkataraman) l-a deranjat prin 
nondualismul fără compromisuri, încât au întrerupt relația. 

1. Conform viziunii AJATA (non-creația), creația lumii nu s-a 
întâmplat niciodată. Experiența directă a unui jnani (iluminat) este că 
nimic nu apare şi nici nu dispare, fiindcă numai Sinele există ca singura 
Realitate etern neschimbată. 

Ca un corolar al acestei viziuni, nici timpul, spațiul, cauza şi efectul 
nu există, decât în mintea celor ajnani (ignoranţii spirituali, a căror 
minte este subordonată gândului-de-„eu”) 

2. Când căutătorul spiritual nu putea digera viziunea AJATA, 
Ramana folosea viziunea DRISHTI-SRISHTI (creaţia subiectivă), 
conform căreia lumea ce apare unui ajnani este produsul minţii care o 
percepe, iar în lipsa temporară a minţii (de pildă, în somnul profund), 
lumea încetează să existe. 

Totuşi, din punctul de vedere al Sinelui, creaţia imaginată de un „eu” 
imaginar nu este o creaţie adevărată, aşa că doctrina AJATA nu este 
contrazisă. 

3. Dacă vizitatorul nu voia să accepte implicaţiile celor două viziuni 
de mai sus, atunci Ramana limita discuţia la viziunea SRISHTI-DRISHTI 
(creaţia obiectivă), care este viziunea comună, conform căreia lumea este 
guvernată de legea cauzei şi efectului. Ea include toate ideile occidentale 
de la teoria Big-Bang până la geneza biblică. 

Totuşi, Ramana nu uita să menţioneze că astfel de teorii nu trebuie 
luate prea în serios, deoarece ele nu au alt rol decât să satisfacă 
curiozitatea intelectuală. Ramana Maharshi nu era interesat de partea 
teoretică a spiritualităţii, preocuparea sa principală fiind să ajute oamenii 
să conştientizeze Sinele divin (Atman/Brahman). 

Din cele trei viziuni de mai sus, cea mai des folosită era a doua, 
potrivită pentru majoritatea căutătorilor spirituali care îl vizitau pe 
Maestru la Arunchala, unde locuia. Deşi Ramana spunea deseori că 
Drişti-Srişti nu este adevărul ultim, totuşi, el îşi încuraja adepţii să 
o accepte ca ipoteză de lucru. Deşi pare complet nerezonabilă, totuşi, 
când omul priveşte lumea în mod constant ca pe o creaţie ireală a minţii, 
atunci lumea îşi va pierde atractivitatea pentru practicantul interesat de 
realizarea Sinelui, căruia îi va fi tot mai uşor să ia aminte la senzaţia de 
„eu”, care este sursa iluziei. 

Maestrul spunea că adevărul ultim este AJATA, deşi contrazice 
bunul-simţ şi experienţa senzorială. Bazându-se pe experienţa sa, spunea 
că un jnani vede lumea ca fiind reală, dar numai pentru că această 
apariţie face parte din Fiinţa Sinelui. Cu alte cuvinte, lumea este o 
aparenţă iluzorie, dar, fiind inseparabilă de Sine, capătă şi ea realitate 
prin „contagiune”, împărțind acelaşi substrat cu Realitatea necreată. 

În schimb, un ajnani nu conştientizează sursa şi natura lumii, iar pe 
cale de consecinţă, reinterpretând impresiile senzoriale, mintea lui 
construieşte o lume iluzorie formată din obiecte aparent separate care 
interacționează între ele. Ramana sublinia că această viziune asupra 
lumii nu este mai reală decât un vis, întrucât suprapune o creaţie a minţii 
peste realitatea Sinelui. 

El rezuma diferenţa dintre un ajnani şi un jnani spunând că lumea 
este IREALĂ dacă este percepută prin minte ca o colecţie de obiecte 
disparate, dar este REALĂ atunci când este experimentată direct ca o 
apariţie unitară, integrală în Sine, din Sine. 


Lumea, ca 
unitate, 
(N este REALĂ. 


Lumea, ca 
obiecte 
separate, 


Lumea ca ogradă (nonduală, integrală, reală) 
şi lumea ca o pradă (duală, fragmentată, ireală) 


Notă lingvistică 


În acest articol, folosesc des cuvântul sanscrit jnani, care vine de la 
jnana (cunoaştere, înţelepciune). Transcrierea originală era jñana, citită 
[ginia-na]. În limba engleză, a suferit următoarea transformare: [ginia- 
na] —> [gia-na] —> [ghia-na]. Astfel că astăzi vom găsi deseori şi forma 
gyana, respectiv gyani. 

În limba sanscrită, se foloseşte alternanţa j — g, în funcţie de vocala 
care o succedă. Aşa s-a întâmplat cu cuvântul yoga, ce provine din 
rădăcina yuj [iugi], care înseamnă jugul de la plug. Deci yoga este 
metoda de a lucra mintea-corp ca să dea rod spiritual. Astfel, în India s- 
au născut diverse metode, cum sunt hatha-yoga, raja-yoga, tantra-yoga, 
bhakti-yoga, karma-yoga şi, desigur, jnana-yoga (scrisă şi gyana-yoga). 

Există mărturii că fiecare dintre aceste discipline au dus la marea 
realizare spirituală a unor oameni, deveniți maeştri şi fondatori de noi 
şcoli. Totuşi, faptul că metode atât de diferite pot duce la aceeaşi 
realizare, precum diverse poteci conduc în vârful muntelui, ne sugerează 
că, de fapt, nu metoda în sine este secretul, ci Graţia divină care coboară 
asupra anumitor aspiranţi şi nu asupra tuturor. 

Mai recent, nondualiştii radicali (nanii moderni) contestă făţiş că 
iluminarea ar putea fi dobândită printr-o metodă (yoga). În acest fel, ne 
retează orice speranţă. „Însăşi speranţa”, spun ei, „face parte din iluzia că 
nu eşti deja jnani”. Pare o dilemă fără ieşire pentru ego, dar asta-i o altă 
chestiune... 

Mulţi afirmă că yoga înseamnă „unire” (cu divinitatea), aşa cum 
jugul (yuj) leagă boul de plug. Toate metodele yoghine au ca scop unirea 
omului cu divinitatea. Totuşi, în sens propriu, se pare că jugul deja există, 
nu-i doar un deziderat! Toate ramurile de yoga doar perpetuează iluzia 
că n-ar fi aşa, ci ar fi nevoie de mult efort personal pentru realizarea 
unirii. Şi nu e vorba că eforturile n-ar da unele roade, ci că roadele nu 
sunt neapărat acea supremă unire mult-trâmbiţată. De altfel, în tradiţiile 
indiene, scopul suprem are alte denumiri rezervate, cum ar fi kaivalya 
sau moksha sau atma-jnana şi altele. 

Există o jnana-yoga, foarte similară cu advaita-vedanta, care 
înseamnă: studierea textelor despre eliberarea de eu, participarea la 
întâlniri (satsang-uri) cu iluminaţii, precum şi propriile interogaţii 
despre natura eu-lui. Toate acestea poartă denumirea occidentală de 
„nondualism”, doctrina despre nondualitate. 


Citate din Ramana Maharshi 


Cuvintele de mai jos ale lui Ramana Maharshi sunt citate din 
lucrarea lui David Godman despre învăţăturile sale („The Teachings of 
Sri Ramana Maharshi”), în traducerea şi adaptarea lui Răzvan A. Petre. 


Cunoașterea obiectivă şi cea subiectivă 


«Vedanta spune că lumea se iveşte simultan cu văzătorul (cel care o 
percepe) şi că nu există un proces amănunţit al creaţiei. | se spune yugapat- 
srishti (creaţia instantanee). E similară cu ceea ce se petrece în vis, unde 
visătorul apare simultan cu obiectele visate. 


[Creaţia apare odată cu observarea sau cunoaşterea ei — n.tr.] 

Unii oameni nu sunt mulţumiţi cu această viziune, argumentând că orice 
efect trebuie să aibă o cauză, deci caută o explicaţie pentru existenţa lumii pe 
care o văd în jur. 


[Pentru ei, creaţia există anterior observării sau cunoaşterii ei — 
n.tr.] 


Acestora scripturile le oferă teorii creaţioniste pentru a le satisface 
curiozitatea. Această metodă este numită krama-srishti (creaţia gradual- 
evolutivă). Există nenumărate teorii ale creaţiei, dar toate aparţin minţii. 
Creaţia este explicată ştiinţific sau logic, dar oare au aceste explicaţii vreo 
finalitate?! 


_ Mai mult, toate explicaţiile ştiinţifice şi teologice nu se împacă între ele. 
Insăşi faptul că există o atât de mare diversitate de teorii divergente arată clar 
inutilitatea lor. Sunt doar nişte explicaţii pur mentale şi intelectuale, nimic mai 
mult. Şi totuşi, toate sunt adevărate din perspectiva individului care le 
gândeşte. 


Găseşte văzătorul şi toată creaţia este deja conținută în el! De ce să cauţi 
în afară, pierzând timpul cu explicarea unei infinităţi de fenomene? 


Când nu mai există un văzător, nu mai există nici obiecte care să fie 
văzute.» 


Gândul-de-„eu” și practica nondualistă 


«Acceptă faptul că lumea nu este percepută când dormi, ci numai când 
eşti treaz. Dacă ar avea o existenţă obiectivă, ce ar împiedica lumea să ţi se 
arate când dormi?! In somn, nu există nici minte, nici lume. In starea de veghe, 
există şi mintea, şi lumea. Ce îţi sugerează oare această concomitentă?! 


Deci lumea este în mintea ta. Gândurile sunt proiecţiile minţii. Primul 
gând creat este cel de „eu”, care a apărut chiar din Sine. Enigma creaţiei lumii 
este rezolvată când devine clară creaţia „eu-lui”. 


Oare vine universul la tine ca să te întrebe: „De ce exist „eu”? Cum am 
fost „eu” creat?” Nu, ci tu eşti cel care întrebi. Cel care întreabă trebuie să 
accepte că lumea este imaginaţia sa. Dar cine şi-o imaginează? Trebuie găsit 
„eul”. 


Nu întreba „De ce există această confuzie a Sinelui, care nu recunoaşte 
adevărul că El însuşi apare sub forma lumii?” Ci întreabă „Cui îi apare această 
confuzie?” şi se va revela că nu a existat niciodată o asemenea confuzie 
pentru Sine.» 


[Confuzia apare numai „eu-lui” iluzoriu — n.tr.] 


Universul și Brahman sunt una 


«Fiind un căutător spiritual, trebuie să îţi repeti că lumea este o iluzie. Nu 
există altă cale. Când omul uită că el este Brahman — care este real, 
permanent şi omniprezent — şi se păcăleşte că ar fi un trup într-un univers plin 

cu trupuri efemere, trăind sub această amăgire, atunci trebuie să i se 
reamintească faptul că lumea este ireală şi o iluzie. 


De ce? Pentru că viziunea sa amnezică este orientată către universul 
exterior, material. Acest om nu-şi va întoarce privirea în interior, decât dacă îl 
faci să simtă că tot acest univers material exterior este ireal. 


Odată ce îşi va recunoaşte Sinele, atunci va şti că nu există altceva decât 
acest Sine şi va privi întregul univers ca fiind Brahman. Nu există niciun fel de 
univers fără Sine. 


Să luăm o foaie de hârtie. Noi vedem numai scenariul notat, dar nimeni 
nu bagă de seamă hârtia pe care e scris. Hârtia există — fie că scenariul e 
scris pe ea, fie că nu. Celor care privesc scenariul ca fiind absolut real, trebuie 
să le fie repetat că este ireal, o iluzie, din moment ce se bazează pe hârtie. 


Însă înțeleptul vede scenariul şi hârtia ca fiind una. Aşa este şi cu 
universul şi Brahman.» 


Scurte clarificări 


Viziunea drishti-srishti, pe care o susţine Ramana Maharshi, este 
uşor de criticat. Ea este cunoscută în filosofia occidentală sub numele de 
solipsism. Solipsistul susține că nu există decât propria minte şi 
percepțiile acesteia. Totuşi, acest curent filosofic nu acceptă realitatea a 
nimic dinainte sau dincolo de minte, nu are niciun aspect transcendental. 

Ramana, deşi pare că susţine solipsismul, mai adaugă că, în final, se 
descoperă că nu există nicio minte, iar fundamentala senzaţie de „eu” 
este anulată. Drishti-srishti este doar o metodă pragmatică de atingere a 
unui ideal altfel inaccesibil: Brahman, Sinele divin, Totul-şi-nimicul 
absolut. 


În răspunsurile lui Ramana, „văzătorul” nu este corpul sau creierul, 
ci gândul de „eu” sau senzaţia de „eu”. „Găseşte văzătorul” nu îndeamnă 
la descoperirea unei entităţi ascunse, ci la dispariţia senzaţiei de „eu”. 

„Găseşte văzătorul” sau interogaţia „Cine sunt eu?” este metoda prin 
care căutătorul oboseşte să tot caute ceea ce nu există. Într-un final 
imprevizibil, se va resemna şi va abandona orice căutare, fiindcă nu a dat 
nicăieri peste acel ipotetic „eu”. 

Şi acest abandon va duce la dispariţia senzaţiei de „eu”, a 
văzătorului. „A găsi văzătorul” este o expresie nondualistă care înseamnă, 
în traducere, a atinge starea când nu mai percepi că ar exista în corp 

vreun văzător/gânditor care să mai caute ceva, să mai aibă vreun interes 
personal. 


kkk 


Sinele divin este totuna cu Atman, care-i totuna cu Brahman, care, 
prin definiție, este indescriptibil şi de neînchipuit. Prin urmare, revelarea 
Sinelui trebuie să fie ceva inimaginabil de către minte. Mintea tuturor 
oamenilor e perfect familiarizată cu senzaţia de „eu” sau ego. De 
asemenea, (la oamenii evoluați) e acomodată şi cu supraego-ul sau 
martorul tăcut: cel care poate observa gândurile şi emoţiile. 

Dar mintea nu are acces la non-minte, acolo unde lipseşte complet 
ego-ul, cu ambele sale forme. Deci nu ne putem închipui ce este acel Vid 
sau Nimic despre care vorbesc iluminaţii, jnanii. lar dacă ne imaginăm 
ceva, e doar imaginaţie şi atât. 


k*k 


Jnana sau iluminarea este altceva decât observarea gândirii 
(introspecţia intelectuală) sau autocontrolul personal (prin trierea şi 
purificarea gândurilor şi emoțiilor). Neavând alte cuvinte la dispoziţie, s- 
a spus că: 

- jnana este tăcere (fiindcă nu mai apare acel flux necontenit de 
gânduri personale, iar gândurile care, totuşi, apar nu sunt obsesive sau 
deranjante); 

- jnana este detaşare (fiindcă omul acordă o importanță egală 
tuturor lucrurilor ori nu le acordă nicio importanță reală, văzându-le ca 
obiecte într-un vis); 

- jnana este fericire (adică acea bucurie calmă ce survine în lipsa 
senzației de eu, când te simți una cu tot universul şi, în acelaşi timp, 
nimic); 

- jnana este libertate (pentru prima dată în viață, omul simte ce este 
libertatea absolută, fără povara responsabilității, necondiționarea, 
spațialitatea infinită). 


k*k 


Eul sau ego-ul e o funcție, nu un obiect sau entitate. Este conştiinţa 
de sine. Cum spuneam mai devreme, supraego-ul este specific 
persoanelor evoluate, capabile de autoobservare şi autocontrol în stare de 
veghe. Există însă şi oameni cu o foarte redusă capacitate de autocontrol. 

Conştiinţa de sine, ego-ul, începe să se manifeste şi la unele specii de 
animale superioare. Dar niciun animal nu are supraego. Doar omul. 


Gorila Koko s-a iluminat 


Care-i diferenţa dintre un animal fără ego şi un jnani fără ego? 

Nisargadatta Maharaj a răspuns că nu-i nicio diferenţă. O afirmaţie 
care ne dă fiori reci pe şira spinării şi ne face să ripostăm. „Cum să nu fie 
nicio diferență?! Ba omul este superior animalelor, asta-i clar pentru 
oricine”. 

Iluminatul Nisargadatta se referea la faptul că nici animalul, nici 
jnani-ul nu au conştiinţă de sine. Omul rămâne superior ca inteligenţă, 
desigur. Şocul nostru e cauzat de faptul că noi credeam că superioritatea 
omului constă, mai ales, în conştiinţa de sine. Asta ni s-a tot repetat şi 
nimeni nu contrazice acest paralogism (cu excepţia nondualiştilor). Şi că 
toţi oamenii au, obligatoriu, conştiinţă de sine. (Atenţie, a nu se confunda 
cu conştiinţa morală!) 

Chiar şi în contextul inteligenţei artificiale (care, în multe zone de 
expertiză, a depăşit cu mult inteligența umană), se pune problema ce se 
va întâmpla dacă AI va deveni „sentient” (cuvânt englezesc care s-ar 
traduce prin „conştient de sine”). Este hilar, totuşi, fiindcă nimeni nu a 
dat până acum vreo definiţie ştiinţifică acestui termen. * Este o convenţie 
pe care o înţelegem cu toţii, deoarece se presupune că orice om are 
conştiinţă de sine. Este achiziţia definitivă şi specifică speciei noastre. 
Oare? 

* Guy Needler spune că o entitate ar fi „sentient” dacă are inteligenţă, 
conştiinţă de sine şi creativitate. 

Experimentele psihologice au relevat că această conştiinţă-de-sine 
apare la copii în jurul vârstei de 1-3 ani. Deocamdată, singura atestare 
ştiinţifică este testul oglinzii. Dacă copilul se recunoaşte în oglindă, 
înseamnă că a devenit conştient de sine. Niciun câine nu reuşeşte să 
treacă acest test — i se pare că vede un alt câine acolo. În schimb, 
maimuţele antropoide şi alte câteva puţine specii, îl trec. 

Concluzia este că unii membri ai acestor specii au căpătat deja 
conştiinţă de sine. O altă concluzie ar fi că e nevoie de un creier complex 
care să poată găzdui eul personal. Se pare că evoluţia naturală a speciilor 
conduce, inevitabil, la apariţia conştiinţei de sine. 


k*k 

Dar haide să facem următorul experiment mintal. Să luăm un caz 
concret: gorila Koko 4 (1971-2018) a atins un scor IQ mediu de 80, 
comparabil cu cel al unui copilaş ceva mai lent în gândire. Acum, să 
presupunem că Koko ar fi dovedit şi că se recunoaşte în oglindă, fiind 
astfel conştientă de sine. Dar după nişte ani, spre surprinderea 
cercetătorilor, Koko nu s-ar mai fi recunoscut în oglindă. Ar fi asta proba 
că gorila Koko s-a iluminat spiritual?... 

Acest scenariu ridică un mare semn de întrebare despre cum putem 
certifica la modul obiectiv existenţa conştiinţei de sine în alte fiinţe. 
Iluminaţii afirmă fără dubiu: nu putem certifica iluminarea altei fiinţe 
umane (pierderea conştiinţei de sine), fiindcă nu apar semne exterioare. 
Dar invers, se poate oare verifica conştiinţa de sine în alte entităţi, cum ar 
fi animale, AI sau entităţi extraterestre? Altfel decât prin empiricul test al 
oglinzii? 

Pentru un jnani, starea de iluminare este natura oricărei fiinţe. Ea 
poate părea o poveste specială doar pentru că jnani a păstrat amintirea 
stării cu ego şi acum le poate compara în faţa noastră. Dar personalitatea 
rămâne aceeaşi, abilităţile rămân aceleaşi, eficienţa în muncă se poate 
chiar îmbunătăţi, deşi interesele se pot schimba mult. A nu avea 
conştiinţă de sine nu înseamnă că ai devenit un zombi, căci inteligenţa 
rămâne intactă. Nu sunt semne clare nici de involuţie, nici de evoluţie. 
Doar de mai mult calm şi relaxare... 

Atunci, care-i rostul iluminării, dacă viaţa exterioară a omului este 
aproximativ aceeaşi cu sau fără ea? 

Nu se întrevede vreun rost, după cum nu se vede nici rostul vieţii, în 
general. Dacă mintea este suficient de complexă, poate apărea conştiinţa 
de sine. Iar la un moment dat, va dispărea. E foarte simplu şi natural: 
dacă ceva se poate întâmpla, se va întâmpla, cândva. Nu trebuie să existe 
vreo noimă în ceea ce se petrece pe lume. 

Dar oare omul ar fi putut să-şi dezvolte vreodată capacităţile 
psiho-mentale dacă n-ar fi avut conştiinţă de sine? 

Da. Şi aici putem da exemplul celebrului iluminat Jiddu 
Krishnamurti, care n-a avut ego niciodată, încă din copilărie. (Probabil că 
el nu se identifica cu omul pe care-l vedea când privea în oglindă, însă cu 
siguranţă că învățase să îşi aranjeze părul în ea. O ) Dar putem da şi 
exemplul invers al gorilei Koko, care a dovedit multă inteligenţă, deşi nu 
avem informaţii să fi avut şi conştiinţă de sine. Deci capacităţile psiho- 


43 https://en.wikipedia.org/wiki/Koko_(gorilla) 

mentale şi conştiinţa de sine nu au legătură între ele. Conştiinţa de sine 
este ceva adăugat şi de care ne putem chiar dispensa. 

Conştiinţa de sine nu este achiziţia definitivă a speciei noastre, căci 
ea se poate pierde prin iluminare — fenomen ce nu depinde de noi şi pe 
care nu-l înţelegem. În prezent, omenirea, în cvasi-totalitatea ei, are 
conştiinţă de sine. Dar este posibilă şi situaţia când numai jumătate 
dintre oameni să o deţină (să zicem, într-un scenariu post-apocaliptic). 
Ba chiar este posibil ca toţi membrii societăţii să fie iluminaţi. În acest 
ultim caz, noţiunea de iluminare nici n-ar mai exista, fiind singura stare 
posibilă, „achiziţia definitivă” a speciei. 

Observăm că „definitiv” este un cuvânt lipsit de noimă, fiindcă nimic 
nu e fix, totul e relativ. Multe cuvinte n-au o semnificaţie reală, ci doar în 
imaginaţia noastră. De fapt, niciunul n-are, fiindcă realitatea nu ţine cont 
de tiparele minţii. Mintea nu oglindeşte realitatea, ci o creează. Drishti- 
srishti, vă amintiţi?... 


Îmbibarea minţii cu ideea de non-minte 


Emblematică este fraza lui Ramana Maharshi «omul (care a uitat 
că este Brahman) nu-şi va întoarce privirea în interior decât 
dacă îl faci să simtă că tot acest univers material exterior este 
ireal». El şi-a dedicat toată viaţa ajutorării vizitatorilor săi de a-şi 
reaminti acest adevăr fundamental. În acest scop, le recomanda metoda 
interogaţiei de sine, prin care aspirantul se întreabă mereu „Cine sunt 
eu?”. Ea era inspirată din tradiţia advaita-vedanta, unde se practică 
repetarea şi reflectarea profundă asupra unor afirmaţii precum „Tat tvam 
asi” (Tu eşti Acela) sau „Aham Brahmasmi” (Eu sunt Brahman). 
Nondualiştii radicali moderni ar adăuga, poate, mantra „So what?!” (Şi ce 
dacă?!). © 

Putem spune că interogaţia de sine are ca scop principal îmbibarea 
minţii cu ideea că eul nu este real ori că nu există niciun eu. Dar se 
pot utiliza şi alte metode. De pildă, citirea unor cărţi sau articole legate de 
nondualitate, iar mai recent, urmărirea unor iluminaţi care apar pe 
YouTube. Efectul spiritual este acelaşi, ba poate fi chiar şi mai puternic. 
Important este ca aspirantul să fie bombardat cu acelaşi mesaj 
nondualist pentru ca eul să-şi piardă priza asupra minţii. 

Dacă acceptăm legea cauzalităţii, atunci ne putem aştepta ca această 
preocupare spirituală să aibă un efect purificator, elevant, chiar 
iluminatoriu. Iar dacă, totuşi, nu va conduce la iluminare, acest fapt va 

dovedi că legea cauzalităţii nu este adevărată, astfel confirmând viziunea 
Ajata a iluminaţilor. În nondualitate, orice ai face, ai succes; pe orice cale 
ai merge, atingi realizarea. Mai mult chiar, eşti deja realizat. Ce poate fi 
mai minunat...?! 

«Întrebare: Dacă voi renunţa la ataşarea de lucrurile lumii, dacă voi 


renunţa mental la tot ceea ce cred că posed sau preţuiesc, oare voi fi răsplătit 
cu Jnana în schimb? 


Ramana Maharishi: În schimb, ai putea primi Jnana sau nu; asta rămâne 
la discreţia Puterii Supreme. Renunţând la orice, trebuie să renunti inclusiv la 
ambiția către Jnana. lar atunci, nici chestiunea asta nu se va mai ivi. 


Întrebare: Este o conditie foarte dură. 


Ramana Maharishi: Da. Dar îţi ţine oare cineva cutitul la gât şi te forţează 
să Realizezi Sinele?! Adevărul este că cei înnebuniţi de suferinţele samsarei *, 
în mod invariabil şi inevitabil, ating Realizarea. Când existenţa mundană a 
devenit intolerabilă şi chiar de neconceput, atunci Realizarea nu e departe.» 


* Puțin mai jos, Ramana spune: "plăcerile sunt suferinţă deghizată" 


(Sursa: „Aham Sphurana -— Scintillations of Jnana from 
Ramana Maharshi” +, pag. 438. Dialoguri notate de Sri Gajapathi 
Aiyyer în vara lui 1936 la ashramul lui Ramana. Traduceri de Răzvan A. 
Petre, 2024) 

În mod obişnuit, în momentele noastre de relaş sau de plictiseală, în 
pauze sau când suntem obligaţi să stăm degeaba, imediat intră în 
funcţiune eul mental (numit şi „mintea gânditoare” de către Ramesh 
Balsekar sau „reţeaua neuronală implicită” de către neuroştiinţe). Acest 
eu nu are altă preocupare decât propria sa mulţumire, fiindcă nu este 
aproape niciodată mulţumit cu ce are sau ce este. Ego-ul este ca un sac 
fără fund: oricât ai băga în el, tot nu-i suficient. 

Observaţi ce gânduri vă apar în aceste momente de relaxare sau lipsă 
de alte griji! Vă gândiţi numai la cum să vă produceţi mici sau mari 
plăceri, precum şi să evitaţi neplăcerile care pot apărea. Deşi poate lua 
multe forme, preocuparea egotică este una singură: cum să-şi genereze 
plăcere şi să evite neplăcerile. Şi nu e vorba aici de tendinţa normală a 
corpului fizic, fiindcă în aceste momente trupul este relativ echilibrat, 
stabil, homeostazia este asigurată. Nu! E vorba de dorinţele aproape 
niciodată satisfăcute ale eu-lui psihic. 


4 https://archive.org/details/sadhu-arunachala-a.-w.-chadwick-a-sadhus-reminiscences-of- 


ramana-maharshi/ 

Chiar şi când apare o mulţumire, să zicem după ce omul şi-a umplut 
sacoşele cu cumpărături de la piaţă sau de la mall, nu durează mult până 
ce reîncep preocupările despre ce să-şi cumpere data viitoare. Sau cu 
privire la multe alte dorinţe neîmplinite încă. Şi astfel, omul cu ego nu 
are niciodată linişte. 


Cea mai eficace practică spirituală 

Ce-ar fi dacă aspirantul va înlocui aceste nelipsite obsesii 
involuntare cu o unică obsesie voluntară?! De fiecare dată când 
conştientizează pornirea mecanismului de gândire egotic, să schimbe 
tema, întrebându-se: „Oare când voi scăpa de aceste gânduri automate 
care nu-mi dau pace? Când îmi va dispărea eul mental? Când voi deveni 
liber de insatisfacţiile, regretele şi grijile acestea inutile? Când îmi va 
dispărea eul?”. 

Sunt întrebări retorice, fără un răspuns, la fel ca şi întrebarea „Cine 
sunt eu?”. Ele se vor acumula şi vor deveni o nouă obsesie, însă una mult 
mai sănătoasă decât obsesia tipică eu-lui „Vreau să-mi fie mai bine!”. 
Aceasta e o obsesie bolnavă, fiindcă acoperă realitatea că DEJA totul este 
bine. Este o boală în sine, boala nemulțumirii perpetue şi fără bază. 

În schimb, noua „obsesie” va lăsa în umbră falsele tale nemulțumiri 
şi regrete şi îngrijorări despre aproape orice, care îşi vor pierde 
importanţa şi puterea de a-ţi capta interesul. Îţi va rămâne o singură 
frământare, cea de a te ilumina, de a-L cunoaşte pe Dumnezeu, de a te 
recunoaşte ca fiind însuşi Dumnezeu, de a deveni absolut liber, iubind 
necondiţionat totul. Ce poate fi mai frumos pe lume?!... Viaţa va deveni 
mult mai simplă, mai liniştită şi mai plăcută fără să depui niciun efort în 
acest sens. Doar prin schimbarea centrului de interes de la „eu” la „non- 
eu”... 
Această nouă preocupare îți poate înlocui toate vechile practici 
spirituale, pentru că vizează acelaşi lucru, dar fără efort. Practicile 
fărâmițează problema în nenumărate subprobleme, pe care le abordează 
pe rând şi cu mare trudă, propunându-şi un progres treptat prin etape, 
faze, niveluri: comportament moral, controlul emoțiilor, blocarea 
gândurilor, respirație yoghină, detaşarea de nevoile trupului ş.a.m.d.. 
Acesta e mecanismul minţii: fărâmiţează totul, deşi totul funcţionează 
numai unitar. Toate necazurile vin de la o singură cauză: eul, sinele 
uman. Odată ce este eliminat, viaţa curge lin şi spontan. 

Desigur, este imposibil să rezolvi „tu” această problema, fiindcă 
tocmai „tu” eşti problema! Tot ce poţi face este să conştientizezi asta cât 

mai des, ca să-ţi intre în obicei. Altfel, orice tehnică ai aplica, o aplică 
tocmai „eul” de care vrei să scapi. Nu numai că e ilogic, dar e şi ineficient 
în sensul dorit, ba chiar frustrant. Deci nu încerca să scapi de „eu”, ci 
doar fă-ţi un obicei din a-i observa efectele nefaste asupra oamenilor. 
Poţi verifica asta şi pe cei din jur, şi pe tine. 

Dacă încă eşti dependent de ideea că trebuie să practici ceva 
spiritual, atunci află că aceasta este cea mai simplă şi eficace „practică”. 
Singura ei dificultate este că-i contraintuitivă, căci simți că eşti „eu” şi 
pare absurd să te negi. Dacă însă treci de acest hop iniţial, restul va veni 
de la sine, cu puţină răbdare să se coacă fructul înţelepciunii. Nu-i nicio 
grabă şi nicio miză. Ţine minte că, în momentul trezirii nonduale, îţi vei 
da seama că n-ai dormit niciodată. Ce poate fi mai amuzant, nu-i aşa?! 
Când vei constata că eul nu există, vei ştii şi că el n-a existat niciodată. O 

Iată cheia şi secretul: râsul. Râzi de eforturile tale inutile! Atât timp 
cât te lupti cu un eu pe care-l consideri „real”, nu-l vei învinge niciodată, 
fiindcă îl alimentezi cu energie mentală. Dar dacă admiţi ferm convins că 
eul e o iluzie, un fum, atunci doar îi vei constata efectele aparente asupra 
vieţii — pe care însă le reinterpretezi ca fiind joaca Vieţii cu ea însăşi. O 
joacă, nu o luptă. Ego-ul nu este ceva separat, care te încurcă să fii 
adevăratul Sine. Care separare, care Sine? Ego-ul e acelaşi lucru cu 
Sinele. 

Dar atunci de ce învăţăturile le separă? 

Fiindcă învăţăturile se adresează unei minţi care separă tot timpul. 
Mintea nu poate pricepe unitatea, integralitatea, totalitatea. 

Dar dacă mintea nu poate rezolva problema, de ce i se dă această 
sarcină imposibilă? 

Pentru distracţie, pur şi simplu. Din joacă. Întreg universul a fost 
creat în joacă, fără niciun rost, de dragul experienţei. 

Chiar şi cuvântul experienţă este cam pretenţios. Ni s-a spus că ne- 
am născut pentru a aduna experienţe, ca un fel de avuţie cerească. 
„Adunați averi în Cer, nu pe Pământ!”, spunea Isus. În realitate, chiar şi 
această experienţă spirituală nu serveşte la nimic concret, decât la 
perpetuarea iluziei. Şi nu-i nimic greşit în asta. Aşa funcţionează şi se 
menţine Creaţia. Fără Creaţie, n-ar fi decât nimicul. De fapt, doar El 
există cu adevărat. 

Dar sunt mulţumit că am creat ceva cu care să-mi umplu vidul. 
Altfel, aş muri de plictiseală. Glumeam, desigur! Fiind nenăscut, nu pot 
muri... Şi nici nu cunosc plictiseala, iubesc fiecare clipă când stau 
degeaba. Ce poate fi mai plăcut decât să nu faci nimic, nimic, absolut 
nimic?!... Doar să fii nimic... 

- Cu adevărat, e cel mai plăcut să fii nimic. Câtă linişte!... Tăcerea 
absolută... Dar dacă intervine un zgomot şi-ţi tulbură liniştea? 

- N-are cum. De unde să vină, dacă nu există nimic, nimic? 

- Aaa, doar întrebam, aşa. 

- Însăşi întrebarea ta a fost gândul nr.1, care a tulburat liniştea. A 
urmat, în mod firesc, gândul nr.2, care l-a negat pe primul. Asta e 
dualitatea, gândurile îşi cheamă opusul. 

- Bine, dar cum explici că a apărut gândul nr.1 din nimic? 

- Îmi ceri acum să vin cu gândul nr.3, care să imagineze o explicaţie 
fictivă la ceea ce nu poate fi explicat. 

- Dar că nu există explicaţie nu este cumva gândul nr.4? 

- Văd că ai înţeles cum fiecare gând cheamă pe altul, într-un şir tot 
mai lung. Aşa se naşte cronologia şi timpul, memoria şi toate aparențele. 

- Da, lumea e un şir de idei în Mintea lui Dumnezeu... 

- Tocmai ai rostit gândul nr.5. Ia de aici, gândul nr.6: Nu există 
Dumnezeu! Îl definim pe „Dumnezeu” prin idei care au apărut ulterior 
Lui. Deci, ce era înainte de primul gând? Tăcere, nimic, vid. Nu ideea de 
„vid”, ci însăşi inexistenţa. 

- Gata, ăsta să fie ultimul gând... 


13 decembrie 2023 


Comentariul Laurei 


CEEA CE ESTE 


Orice cuvânt, orice idee nu este Ceea ce este, deoarece apare din Ceea 
ce este. 


Tot ce este privit, dar şi imaginat, nu este Ceea ce este, deoarece apare 
din Ceea ce este şi se topeşte în Ceea ce este; când privim ceva, întâi el 
trebuie să fie, nu?! Cât despre imaginaţie, ea este colindare pe tărâmul 
timpului şi al scenariilor, ce nu există; dar cel care îşi imaginează ESTE, fiind 
Viul Vieţii. 

Totul este UNA. Totul este non-separare, totul este vidul în care formele 
apar şi dispar, dar nu aşa cum mintea şi le imaginează (poveste în timp, 
desfăşurare, cauză-efect), ci spontaneitate atemporală, mereu nou, organic 
(viu), total şi perfect (evoluţia şi perfecţionarea tot cu timpul au legătură). 

Acum o să vorbesc puţin despre ansamblul minte-corp şi despre iluzia 
separării, de ce complicatul se ia ca fiind Ceea ce este şi simplul se ia ca fiind 
imaginaţie. 


Forma 


Această energie unică şi atotcuprinzătoare, doar ea existând ca vid-plin, 
nimic-tot, indestructibilă, indefinibilă, infinită etc. este precum un Ocean 
nelimitat. Forma răsare şi se topeşte în el, forma e precum mişcarea, precum 
valurile ce se mişcă în interiorul Nemişcării. 


Perceptia formei dinspre ego este similară analogiei următoare: 


Fiecare val al oceanului este separat şi rupt de ocean. Oceanul din care 
apar şi în care se sting este exclus, NU SE PERCEPE UNITATEA şi se 
validează doar formele separate în spaţiu şi timp. 


Mintea psihologică, care este chiar separarea (deci o iluzie), percepe o 
lume/univers doar din fragmente. 


Ce dacă ştiinţa spune că într-un atom 99,9999% e spaţiu gol?! tot materia 
e luată ca fiind reală. 


Şi ce dacă se spune că nu există particula lui Dumnezeu, ci totul e 
energie?! tot materia pare reală. 


Revenind la analogie, sunt percepute doar valurile ca răsărind din ceva 
nevăzut (oceanul a fost exclus) şi murind în ceva nevăzut, totul având un 
sfârşit şi un început, deşi nimeni nu ştie de ce, de unde şi ce se întâmplă 
înainte şi după momentul dizolvării (morţii) unei forme. Nu contează ce era 
înainte, nu interesează ce este după, ce contează este cum se descurcă valul 
în lumea valurilor. 


Ok. 


Acest prim filtru de percepţie face ca separarea să fie luată drept reală şi 
EFEMERITATEA ca fiind normalul şi realul. 


Şi totuşi, chiar dacă se vede peste tot efemeritatea, se vede şi că 
aparenta formă este "vie", adică are în ea ceva care o face să existe, să fie. 
Acest ceva nu se poate nega, însă se crede că se poate pierde, că este în 
interiorul formei şi că îi aparţine, că acest ceva viu dispare undeva (într-o 
nebuloasă, deoarece fiind exclusă unitatea/întregul ocean, nu poate fi văzut 
infinitul Prezenţei). Ce anume era înainte şi după topirea formei rămâne la 
cheremul imaginaţiei (poveste, ireal, iluzie). 


Identificarea cu eticheta 


Al doilea filtru... etichetarea şi identificarea cu etichetele şi lumea lor. 


Nu era de ajuns că Totul era perceput ca nişte forme separate, ba acum 
mai începe şi etichetarea: "Uite, separarea aceea se numeşte val." 


În acest moment, peste Viul Vieţii - deşi perceput fragmentat, însă fiind 
văzut clar ca existând - se lipeşte o etichetă GOALA DE CONŢINUT, simplă 
idee, cuvânt mort, imaginaţie, numire etc.. Aşa ia naştere Lumea 

mentală/universul mental, visul ideilor/cuvintelor, în care fiecare separare e 
ştampilată, etichetată şi încadrată într-o categorie. Acum forma care te crezi 
("uite, acest corp sunt eu") va avea şi un nume, va primi o etichetă şi "viaţa ta" 
va începe. 


În acest moment, între Real şi ireal/poveste nu mai este nici o legătură. 
Tu te crezi un personaj în iluzia "Viaţa mea", iluzie apărută în prima iluzie, cea 
a credinţei în existenţa unei separări. Confuzia devine şi mai mare, este 
dublată. 


Chiar dacă Oceanul nu era perceput, dar măcar se vedea Viul Vieţii din 
fiecare val - deşi se crede că acest "suflu de viaţă" se va pierde când valul nu 
mai există... Acum însă, în lumea valurilor separate, totul este etichetat şi se 
iveşte o poveste/un balon, o lume conceptuală/mentală, unde IMAGINEA 
separării a primit un nume ("val") şi lumea valurilor s-a mutat în "lumea mea, a 
valului X", X-ulescu care se naşte şi moare, are un scop, are un drum de 
parcurs pentru a deveni ceva, are ceva de făcut, de realizat; şi unde "mă" voi 
servi de orice pentru a crea cea mai frumoasă şi fericită poveste între naşterea 
şi moartea "mea". 


La acest nivel, hipnoza este totală, nici măcar mişcarea Viului nu o mai 
simţim, ci urmărim doar "destinul etichetei", confundându-ne cu eticheta. 


Oceanul 


Ce vroiam să arăt este că... indiferent de cele două iluzii (separarea şi 
identificarea cu separarea), OCEANULUI şi Viului Vieţii nu îi pasă de toate 
acestea. 


Doar el există, El nu îşi percepe valurile ca fiind separate de el şi nici nu 
le denumeşte. Insă Existenţa fiind doar Ceea ce este şi neexistând ALTCEVA, 
totul e lăsat să fie, dar nu cu un scop, pentru evoluţie etc. sau, cum am mai 
auzit, pentru eliberare, revenire la sursă, întregire, trezire etc.. Nu pot exista 
toate acestea pentru Ocean. A adormit el oare, a fost el înlănţuit de vis, a fost 
el vreodată închis de picătură/formă, s-a pierdut el vreodată, este el inaccesibil 
celor închişi în matrix?! Care matrix?! El nu are nici o treabă cu astea. Mereu 
este VIU, mereu doar EL este şi mereu doar mişcarea Lui se face. 


Cele două filtre par a fi apărut doar din propriile contractii ale Imensităţii şi 
par a duce la o resimţire a acestei energii contractate, care se simte ca o 
separare de Tot şi o identificare cu această separare... o simplă senzaţie... 


"Dumnezeu e în tot şi-n toate şi doar voia Lui se face" indică faptul că nu 
avem noi treabă cu nimic şi că Totul e lăsat să fie (unde oare nu este voia 
Totului, din moment ce doar El există?!). Şi, prin graţie, tot EL va decontracta 
aceasta fiire/energie a lui, Viul Vieţii, când senzaţia de separare dispare, pur şi 
simplu, cu ale ei iluzii/vise/lumi cu tot, simple baloane ale Totului (mai uşoare 
ca spuma mării). 


Percepţiile asupra Vidului, perceperea a Ceea ce este nu se poate face 
decât prin filtre, deoarece CEEA CE ESTE nu poate fi perceput, este 
imperceptibil... Nimic rău sau bun în asta, Ceea ce este - doar Este. 

Suferinţa cea mult simțită aparţine identificării cu imaginea, cu eticheta, 
când ne credem un "eu"; iar durerea aparţine formei. Insă suntem Noi 
acestea?! 


Prin această întrebare, ele nu sunt respinse, nu sunt negate, ci lăsate să 
fie UNDE LE ESTE LOCUL. 


TU eşti OCEANUL. Separarea e prima iluzie, existenţa "ta" separată este 
a doua iluzie. 


EŞTI DIN VEŞNICIE AICI ŞI ACUM. 


"La sfârşitul timpului”, Tu eşti... Nu te mai poţi percepe, dar doar TU cel 
neseparat şi nedefinit exişti... 


Acel sfârşit doar AICI şi doar ACUM poate exista, când timpul îşi 
dezvăluie irealitatea şi spaţiul îşi dezvăluie imensitatea... 


OQO 


Laura Averchi, 16 decembrie 2023 

EU ŞI EGO 


În discuţiile dintre spiritualişti şi nondualişti apar unele confuzii şi 
contradicții, din cauza folosirii cuvintelor „eu” şi „ego” în mod alternativ. 
Pentru a împăca spiritele, propunem diferenţierea lor, după cum 
urmează: 

1. EUL este senzaţia de eu, de individ separat, de persoană. Eul este 
menţionat doar de nondualism ca o energie specifică, care poate 
dispărea, ceea ce va da nişte efecte minunate în corpul-minte. 

În orice alt domeniu, se consideră că fiinţa umană nu poate exista 
fără eu. Pentru psihiatrii, lipsa acestei senzaţii marchează aşa-zisa 
„tulburare disociativă de depersonalizare şi/sau derealizare”. 

2. EGO-UL se referă la tiparele de personalitate. În psihologie, ego- 
ul este ceva relativ neutru, având unele exacebări, uneori. Ar fi deci 
oarecum sinonim cu personalitatea. În spiritualitate, însă, ego-ul are o 
conotaţie clar negativă, opus „caracterului moral şi altruist”. 

Spiritualitatea şi nondualismul abordează cei doi termeni, eu şi ego, 
cu totul diferit. 

a) Spiritualitatea şi religia urmăresc micşorarea impactului ego-ului 
asupra vieţii oamenilor, diminuarea şi chiar eliminarea sa totală. Viaţa 
spirituală are rolul să cizeleze caracterul moral al omului. 

Unele dintre tiparele egotice pot dispărea extrem de rapid în cadrul 
unor experienţe de vârf, cum ar fi revelații, răpiri în duh, moarte clinică, 
dedublare astrală, viziuni supramentale, trezirea lui Kundalini etc. Dar, 
în general, practica spirituală caută să domolească excesele egotice 
printr-un efort răbdător şi de lungă durată al adeptului sau 
credinciosului. 

b) Nondualismul nu se preocupă de aspectele egotice, pentru că se 
focalizează exclusiv asupra trăirii supreme numită iluminare, trezire 
nonduală, eliberare de eu. Ea constă în dispariţia senzaţiei de eu. 
Poate avea loc instantaneu sau poate decurge de-a lungul unei perioade 
de timp. 

Totuşi, mulţi învăţători nondualişti subliniază şi necesitatea 
diminuării ego-ului, adică a „întruchipării” în viaţa cotidiană a iluminării 
obţinute. Probabil că ei se referă la cazurile, destul de frecvente, când 
prima licărire a luminii nonduale nu a alungat încă umbrele trecutului 
traumatic. 

Adyashanti, care a adunat multe mărturii de la discipolii săi şi o 
experiență personală bogată, spune că există trei niveluri la care se 
petrece trezirea nonduală: 

Prima şi cea mai comună este la nivelul capului (centrul Ajna, Rudra 
Granthi), unde conştiinţa se expansionează la infinit şi se simte absolut 
vidă. CHIT 

A doua şi cea care împlineşte cumva trezirea este la nivelul inimii 
(centrul Anahata, Hridaya Granthi), când individul se simte una cu tot ce 
există. ANANDA 

Mai există şi al treilea nivel, cel mai rar întâlnit, la nivelul 
abdomenului (centrul Hara/Manipura, Vishnu Granthi), care conferă 
stabilitate, o înrădăcinare în existenţă. SAT 

În concluzie, trezirea doar la nivelul capului poate să nu fie integrată 
şi în viaţa cotidiană, unii iluminaţi rămânând oarecum suspendaţi între 
cer şi pământ. Adică, inima rămâne netrezită, ceea ce s-ar traduce printr- 
o lipsă a „întruchipării” iluminării. 

Desigur, unii pot să nu fie de acord cu viziunea lui Adyashanti, pe 
motiv că iluminarea nu are legătură cu corpul fizic, fiind dincolo de stări 
sau experienţe. Totuşi, faptul că există atâtea variaţii printre iluminaţi 
atestă că corpul-minte individual joacă şi el un rol în traducerea sau 
întruchiparea nondualităţii în viaţa omenească. Cu alte cuvinte, 
nondualitatea este una singură, dar manifestările sale sunt multiple. 

XXX 

Spre deosebire de spiritualitate, unde se vorbeşte mereu de 
experienţele şi practica persoanei-eu, în nondualismul radical 
acestea nu contează. Iată de ce: 

Experiențele nonduale sunt scurte licăriri ale stării fără de eu, după 
care omul rămâne descumpănit şi nu ştie cum să refacă acea stare 
sublimă. Totodată, cel care o trăieşte nu are niciun avantaj faţă de ceilalţi 
(doar că nu se mai poate îndoi de doctrina nondualistă). După un episod 
iluminatoriu, de obicei eul revine; iar episodul se poate repeta sau nu. 

Faptul că ai avut o scurtă iluminare nu constituie o garanţie că ea se 
va mai repeta vreodată. În plus, apare riscul să te simţi privilegiat, 
superior, ca făcând parte dintr-o fictivă elită spirituală. 

Şi nu are cum exista nici vreo practică care să anuleze sentimentul 
de separare de univers, pentru că orice ar practica individul care se crede 
separat îi va întări acest sentiment. Cea mai eficientă, din punct de 
vedere nondualist, este abandonarea voinţei personale — care este o 
non-practică, mai degrabă un deziderat abstract. Cei care fac din asta o 
practică sunt asceţii, care se bazează pe voinţă pentru a-şi schimba 

obiceiurile normale. În cazul lor, cel mai probabil, voinţa le va fi întărită, 
nu dizolvată. 

O altă non-practică ar fi, pur şi simplu, studiul şi îmbibarea minţii cu 
mesajul nondualismului, care să şteargă vechile tipare mentale, să 
producă decondiționarea mentală de la sine... 

Nondualismul tradiţional include însă practici pentru ca eul să 
fie cumva orientat, să nu se mai piardă printre mărunţişuri sau deviații 
spirituale. Este o atitudine prevalentă de-a lungul istoriei şi nu doar pe 
căile nondualiste. O regăsim, de pildă, şi în şcoala occidentală a stoicilor 
(Epictet, Seneca, Marcus Aurelius). Acest practici au efecte psihologice 
foarte bune, de rezistenţă la stres şi ducerea unei existenţe mai liniştite 
interior. 

Totuşi, iluminarea propriu-zisă este cu totul altceva, trezirea 
nonduală făcând ca aceste îndemnuri să vină automat la momentul 
potrivit prin intuiție, neelaborate mental şi neimpuse prin voinţă. 

Căile orientale nondualiste tradiţionale, cu magnet la mulţi adepţi, 
nu sunt chiar ce se doresc a fi. Rata lor de succes în vederea trezirii 
nonduale este foarte redusă. Dacă am aduna într-un ashram condus de 
un înţelept o mulţime de oameni care vor sincer să se apropie de 
Dumnezeu şi să renunţe la propriul ego, dar nu le-am da nicio practică de 
urmat, ce credeţi? Câţiva dintre ei se vor ilumina la un moment dat, la fel 
de mulţi ca într-un ashram unde se practică intens tot felul de tehnici şi 
metode. Iluminarea vine numai prin Graţie Divină acolo unde a găsit 
terenul propice. Nu tehnica, nu gurul, nu publicitatea decide asta. 

Stoicismul i-a influenţat şi pe părinţii creştini Toma d'Aquino şi Sfântul 
Augustin, precum şi pe filosofii R. Descartes şi |. Kant. Este un grupaj de 
îndemnuri destinate a ne păstra echilibrul pe aţa subţire a vieţii. In limbajul 
curent, „stoicism” semnifică auto-control, o comportare foarte cumpătată, 
sobrietate, chiar austeritate şi ascetism. O atitudine stoică ne ajută să răbdăm 
suferinţa, să facem faţă greutăților şi să privim moartea cu calm şi echilibru 


mintal. Stoicul recunoaşte efemeritatea vieţii, inevitabilitatea suferinţei şi 
ordinea divină care guvernează totul. 


Premisa de la care pleacă stoicul este că mintea generează experienţa, 
deci nu lumea exterioară este problema, ci modul cum tu o interpretezi. 
Oamenii nu prea controlează ce li se întâmplă, de aceea, stoicul subliniază să 
nu te îngrijorezi de haosul extern, fiindcă asta nu te va ajuta să atingi 
stabilitatea emoţională, ci să îţi controlezi raţional emotiile. Conform stoicilor, 
fericirea este o alegere. Pentru asta, trebuie să fii mereu atent la gândurile şi 
emoţiile care te pătrund. 


Filosofia stoică este precursoarea terapiei cognitiv-comportamentale. 


XXX 

Deseori, apar dispute între spiritualism şi nondualism, din cauza 
confuziei dintre eu şi ego. (Chiar şi eu am folosit nediferenţiat cei doi 
termeni în articolele mele.) După cum se vede în sinteza de mai jos, 
abordările sunt total diferite. 


ABORDARE experienţe superioritatea 
= EU EGO i AR VASE 
faţă de —> şi practică celor realizați 
2) | - Pomi Diferenţă între 
E i indiferenţă ke Interes sfinţi şi 
Spiritualismul eliminare edi 
păcătoşi 
b) Pentru Nicio diferenţă 


f ia indiferenţă  Dezinteres între iluminati 
Nondualismul eliminare a l 
şi ignoranti 

Ca nişte drepţi onorabili, spiritualistul şi nondualistul trebuie să fie 
de acord că nu pot fi de acord, din motivele fundamentale de mai sus. Pe 
de altă parte. mulţi nondualişti folosesc concepte spiritualiste şi mulţi 
spiritualişti folosesc noţiuni nondualiste. Însă asta nu-i opreşte să se 
combată reciproc, din cauza diferenţelor de principiu. 

Spiritul lui Isus încearcă un fel de fuziune, în comunicările prin 
mediumul Gina Lake. El vorbeşte acolo de „întruchiparea Conştiinţei 
Cristice”, ceea ce înseamnă ca cel trezit nondual (care a dobândit 
Conştiinţa Cristică) să se manifeste plin de compasiune, iubire faţă de 
semeni, conform idealului creştin. Similar, Advaita Vedanta încurajează 
încadrarea discipolului într-un cadru etic, care se va menţine, probabil, şi 
după ce va surveni realizarea Sinelui. 

Nondualiştii pomenesc deseori de Iubirea necondiționată, care poate 
deveni un fel de ideal spiritual. Totuşi, trebuie bine înţeles că această 
Iubire nu are nicio legătură cu formele de iubire condiţionată (faţă de 
copil, de părinţi, de partener etc.). La fel de bine poate fi denumită 
Libertate necondiționată, care sună foarte diferit, nu-i aşa?! Cel mai 
neutru ar suna numele de Necondiţionare. 

Şi, e adevărat, unii iluminaţi devin în mod spontan nişte întruchipări 
ale Iubirii aşa cum ne-am aştepta. Un astfel de exemplu a fost Isus din 
Nazaret. 

Dacă nu se petrece simultan cu iluminarea nonduală, atunci 
întruchiparea poate deveni un proces de durată, dacă iluminatul simte 
imboldul de a-şi purifica pe mai departe anumite „defecte” 
personale(eliminarea de samskaras) sau, mai degrabă, când procesul are 
loc de la sine. Unii iluminați simt impulsul de a deveni nişte faruri 

călăuzitoare pentru semenii lor, aşa sunt ei conduşi de către Spiritul 
Divin. 

Dar acest lucru nu este obligatoriu să se întâmple. Alţi iluminaţi nu 
par deloc nişte sfinţi şi nici nu simt dorinţa de a deveni nişte exemple 
umane. Poate că tiparele lor egotice nu au fost îndeajuns purificate încă. 
Şi ei sunt conduşi tot de către Spiritul Divin. În orice caz, nu există vreo 
superioritate a primilor faţă de secunzii. 

Este absolut normal să existe ambele situaţii, deşi ele pot produce 
confuzii printre cei netreziţi nondual, care se aşteaptă ca toţi iluminaţii să 
fie nişte sfinţi, după nişte standarde prefabricate. Conform 
nondualismului, nu există nicio diferenţă între omul iluminat şi cel 
neiluminat. (Asta ar fi o altă diferenţă majoră faţă de spiritualitate sau 
religie, care împarte oamenii în păcătoşi şi sfinţi!) Deci, dacă în viaţa 
obişnuită, există o imensă varietate de personalităţi, diferenţele vor 
persista şi după aşa-zisa trezire nonduală. 

Nondualitatea — elementul comun, identic, unic, trăit de toţi 
iluminaţii — este ceva indescriptibil şi care nu poate fi reprodus în 
existenţa umană. Aşa că nu există niciun semn distinctiv al trezirii 
nonduale. Iluminarea nu se poate depista nici prin electroencefalogramă, 
nici prin RMN, nici de către profileri, nici de către numerologi, nici de 
către delfini dresați. 

Evenimentul extraordinar este dispariţia senzaţiei de eu, care are o 
aparentă influenţă asupra tiparelor egotice. După iluminare sau trezirea 
nonduală, apar modificări importante în unele tipare egotice, deşi altele 
pot rămâne ca mai înainte. Nu se poate prezice cu certitudine ce se va 
întâmpla, căci fiecare caz este special şi unic. 

Totuşi, influenţa eu-lui asupra ego-ului este relativă, parţială şi 
variabilă de la caz la caz. Iar cel mai bun argument este, poate, că există 
unii oameni fără eu care nu par deloc iluminaţi, dar şi opusul, unii 
oameni neiluminaţi, dar foarte altruişti, frumoşi la suflet. 


20 decembrie 2023 

CHESTIUNEA CAUZALITĂȚII 


Nondualismul afirmă că legea cauzalităţii este iluzorie. Într-un mod 
misterios, cauza este corelată cu efectul, ceea ce ne dă impresia că efectul 
urmează automat cauzei. Este un joc divin perfect. 

Şi cauzalitatea inversă — de la scop la mijloc — este doar aparentă. 
Aparent, "întâmplarea" este mijlocul care duce la îndeplinire scopul 
Divinităţii. De aceea, oamenii spirituali caută semnificaţii în toate 
întâmplările şi coincidenţele, încercând să le ghicească scopul. 

Doar că aparenta curgere a evenimentelor este falsă, fiindcă nu 
există timp; în realitate, curgerea e încremenită, iar apa este piatră! 
Cauza şi scopul sunt cele două iluzii care ne fac sandviş, între trecut şi 
viitor. 


În general, toate regulile au şi excepţii, iar aceste excepţii sunt indicii 
că ceva e găunos în toate regulile descoperite de oameni în natură sau în 
societate. Hai să luăm clasicul exemplu cu fumatul. 

Medicina spune că fumatul provoacă mari probleme pulmonare. Pe 
de altă parte, mai auzi pe ici-colo că „tata-mare a fumat toată viaţa şi a 
murit la 90 de ani, sănătos tun”. Da, este o invalidare a legii cauzalităţii, 
din punct de vedere teoretic. Totuşi, nu te baza pe asta şi să te aştepţi la o 
bună sănătate dacă vei continua să fumezi, din punct de vedere practic! 
Invalidările filosofice vin când şi unde nu te aştepţi, nu stă în puterea 
oamenilor să contrazică legea cauzalităţii. 

Nondualismul vorbeşte despre acauzalitate, dar iluminaţii nu se 
comportă contrar legilor cauzalităţii. Ei văd Adevărul, dar nu-l pot 
demonstra, fiindcă Sursa a decis ca oamenii să fie total supuşi acestei 
iluzii. Doar Ea poate decide să-şi invalideze singură legile în unele ocazii. 
Şi nici măcar nu e o decizie conştientă, fiindcă Sursa nu e o persoană 
separată de Creaţie, ci este Totul. Atunci, cine decide? Totalitatea, adică 
nimeni. 


k kk 


Nondualismul spune că nu există liber-arbitru. "Eul" este doar un 
comentator de pe margine, care doar are impresia că face şi drege, dar 
deciziile vin din inconştient. Inconştientul nu-i vreo entitate, ci doar 
o denumire savantă dată necunoscutului, care nu explică nimic. 

Neuroştiinţele au demonstrat ştiinţific că senzaţia eu-lui că decide este 
întotdeauna decalată cu o secundă în urma deciziei deja luate în 
"inconştient". 

Oamenii religioşi susţin că, fără religie, omenirea s-ar prăbuşi în 
imoralitate, căci oamenii n-ar mai avea nicio frână în a-şi dezlănţui firea 
animalică. Nondualiştii au altă părere. 

Nu religia creează oamenii buni. Ei aşa sunt, pur şi simplu. S-ar 
putea chiar susţine că oamenii răi nu se îmblânzesc dacă devin religioşi, 
ci pot deveni dogmatici şi inchizitoriali. Ba chiar şi oamenii buni pot 
deveni dogmatici prin religie, fiind astfel pervertiţi, în loc să fie salvaţi. În 
general vorbind, toţi oamenii manifestă atât binele, cât şi răul, diferind 
doar proporţia şi contextul. 

Toate aparentele individualităţi sunt create de o Inteligență 
impersonală, care atribuie fiecărui om un rol de jucat în această piesă 
cosmică. Din această perspectivă, religia şi spiritualitatea fac şi ele parte 
din jocul cosmic, dar nu salvează pe nimeni cu adevărat, fiindcă nu există 
nimeni în pericol. Totul e un scenariu, cu toate detaliile, care creează 
aparenţa unor  cauzalităţi, inclusiv liberul-arbitru şi aparenta 
binecuvântare oferită omenirii de religie şi spiritualitate. 

Numai că această perspectivă nonduală depăşeşte orice imaginaţie 
şi rade din temelii tot ce ştie omul, orice principiu filosofic, moral, 
religios cu care era familiarizat. E cam greu de înghiţit... 


kkk 


Spuneam mai devreme că nondualiştii sunt indiferenți la aspectul 
egotic, la defectele personale. Dar nu în sensul că le încurajează! 
Iluminatul este foarte natural, iar dacă ceva îl deranjează, va reacţiona 
spontan, dar în limitele personalităţii sale anterioare. Nu va ieşi din 
tiparele personalităţii sale, dar nici nu se va supune orbeşte unor reguli 
convenţionale, dacă sunt aberante. Deci nu-l deranjează nici propriul ego 
(ceea ce îi scandalizează pe oamenii spirituali!), dar nici ego-ul celorlalţi 
(dovedind o imensă toleranţă, care este o mare virtute spirituală!). E 
normal ca nondualismul să intrige şi să producă confuzie, fiind ambiguu 
sau ilogic. Îl poţi înţelege doar dacă îl studiezi. Dar studiul nu garantează 
iluminarea... 

Iluminatul îl vede pe Dumnezeu în toţi semenii, inclusiv în cei mai 
nenorociţi. De fapt, nici nu vede persoane, ci unica Prezenţă. I se spune 
„Prezenţă” fiindcă nu e o Persoană, cum pretind teologii. În spiritualitate, 
întotdeauna se vor venera anumite persoane considerate „sfinte”, ca 
reprezentanţi locali ai desăvârşitei Persoane universale. 


RĂZVAN-ALEXANDRU PETRE - Eseuri pe teme spirituale 2023 pag. 362 


Dimpotrivă, Dumnezeu este impersonal în nondualism şi 
venerarea oricărei persoane ar fi o naivitate. Totuşi, se recunoaşte faptul 
că El se manifestă şi personal, apărând ca entităţi binevoitoare sau 
răuvoitoare. Şi asta face parte din Jocul cosmic. lar dacă doreşte, 
iluminatul poate onora şi preţui unii învăţători sau maeştri, căci nimic 
nu-i interzice să exprime o astfel de atitudine mai „spirituală”. 

Nondualiştii se focalizează asupra aspectului impersonal al Sursei. 
Sursa manevrează tot ce există, în absolut toate amănuntele. Numai 
Sursa există, iar tot universul este corpul său. De aceea, vedem deseori 
minunate coincidenţe sau miracole sau inteligente aranjări de situaţii. Nu 
e vorba de inteligenţa unei Persoane, ci sunt mişcări instinctive ale 
Unicei Prezențe. Instinctul Sursei ne apare ca o gigantică Inteligență. 

Deşi cuvintele „inteligenţă” şi „persoană” sunt mai apropiate de 
gândirea umană, ele nu au niciun înţeles când ne referim la Creaţia 
universală sau la Creator. Creaţia se manifestă inteligent, dar nu e 
inteligentă, fiindcă Creatorul nu are calităţi personale, cum ar fi 
inteligenţa. Toate calităţile Sursei nu au opus, deci nu seamănă cu ce 
cunoaşte omul. 

Sursa sau Absolutul divin este simultan, inteligent şi irațional, plin 
de compasiune şi crud, măreț şi umil, abundent şi sărăcăcios etc. Ceea ce 
echivalează cu a spune că Absolutul nu are nicio calitate. 

De pildă, calitatea „impersonală” este greu de imaginat şi, mai 
degrabă, noi o asemănăm cu neviul, cu obiectele. Orice organism viu ne 
pare a avea un centru de comandă, pe care spiritualitatea îl numeşte 
„suflet”. Ei bine, nondualismul neagă existenţa sufletului individual. 
Sufletul este doar o aparenţă, la fel ca şi cauzalitatea sau ca spaţiul-timp. 
Toate sunt iluzii. 

Această creaţie iluzorie este ca vibrația unui punct fără dimensiune. 
Toate dimensiunile multiversului sunt concentrate în acest punct 
adimensional. Dar cum am putea pricepe asta?!... 

Nu-i aşa că-i mai uşor să credem poveştile spirituale?! Doar că orice 
iluzie va fi urmată de o deziluzie, la un moment dat, poate chiar mâine. 
Asta-i soarta comodităţii în gândire. 


Ordinea este un caz particular al haosului 


Nondualiştii spun că nu există liber-arbitru, nu există spaţiu-timp, 
nu există cauzalitate. Par nişte afirmaţii absurde pentru cine nu a avut 
revelaţia nondualităţii. Dar sunt absolut clare pentru cei iluminaţi sau 

eliberaţi de eu sau treziţi nondual. Se cască astfel o prăpastie între trăirea 
comună şi cea nonduală. 

Să luăm un exemplu. Ştiinţa cercetează acţiunea chimicalelor asupra 
organismului uman şi astfel s-au născut medicamentele de sinteză. 
Efectele lor sunt indubitabile, deşi cam aceleaşi vindecări se pot obţine 
prin placebo, adică autosugestie. De fapt, placebo este cea mai uluitoare 
descoperire a medicinii, dacă stăm să ne gândim. Şi atunci, de ce 
omenirea cheltuie atâţia bani şi energie pe soluţii complicate, când ar 
putea folosi puterea minţii? 

Bună întrebare! La prima vedere, oamenii caută certitudini, iar 
legile fizicii şi chimiei ni le oferă. Medicamentele par a fi soluţii 
consistente, pe când psihologia este alunecoasă. Şi totuşi, am putea 
investi mai mult în transformarea psihicului în medicament, prin 
antrenarea minţii oamenilor. De ce nu o facem? 

Pentru că omenirea este setată pe paradigma materialistă. Pur şi 
simplu, s-a lipit de ea şi nu se poate desprinde, deocamdată. După ce va 
epuiza toate posibilităţile de explorare a acestui mod de cunoaştere, abia 
atunci se va schimba paradigma. Nu ţine de voinţa câtorva entuziaşti, 
chiar dacă se strâng în piaţă să protesteze împotriva Big Pharma. 


k kk 


Este imposibil să demonstrezi că nu există cauzalitate, fiindcă 
întreaga iluzie cosmică se bazează pe această aparenţă. Însăşi ideea de 
demonstraţie sprijină ideea de cauzalitate. Cel mult, poţi primi revelaţia 
cum stau lucrurile în realitate. Totuşi, există şi vagi indicii, pe care am tot 
încercat să le prezentăm cititorilor. 

De ce ne străduim să facem asta? Fiindcă, şubrezind ideea de 
cauzalitate, ne apropiem rapid de revelaţia nonduală. Bine, asta sună ca 
şi cum revelaţia ar putea fi înduplecată de o acţiune personală. Or tocmai 
susţineam contrariul, că acţiunile nu sunt cauze determinante, ci doar 
corelaţii cu efectele pe care par a le produce. 

Reluăm întrebarea: de ce ne chinuim să demonstrăm logic tezele 
nondualiste, care nu sunt deloc logice? Pentru că, pe lângă nevoia de 
certitudini, omul obişnuit mai simte şi nevoia de a avea dreptate. Poate 
că vrem să dovedim că nu pierdem timpul scriind şi citind despre 
nondualism, ci e o chestiune foarte serioasă. © 

Totuşi, ca cititori, aveţi tot dreptul să vă îndoiţi, fiindcă 
nondualitatea sfidează bunul-simţ. Este chiar normal s-o faceţi. 

Problema este că, prin trezirea nonduală, se vădeşte că „bunul-simţ” este 
un fals absolut. Abia atunci încep bătăile de cap. O 

Partea bună este că, după iluminare, dispare nevoia de certitudini şi 
nevoia de a avea dreptate. Iluminatul se obişnuieşte cu necunoscutul, 
fiindcă totul este de neînțeles. De asemenea, nu simte nevoia să aibă 
dreptate, fiindcă nu există niciun adevăr absolut, ci numai poveşti 
personalizate. 

Şi totuşi, găsim nondualişti, aparent iluminaţi, care susţin sus şi tare 
o anumită poziţie sau poveste. Oare nu contravine asta nondualităţii? 
Bineînţeles că este ilogic (dar cine spune că viaţa-i logică?)). 
Nondualitatea nu se limitează, ci cuprinde toate punctele de vedere. Dar 
în acelaşi timp, permite exprimarea lor pe rând, deci, într-un fel, se 
autolimitează. 

Şi cine contestă dreptul cuiva de a susţine orice idee sau doctrină?! 
Poate numai cel care crede că iluminaţii trebuie să gândească şi să se 
poarte numai într-un anumit fel, standard, uniform. Dar şi acest critic 
face parte din infinitatea de exprimări ale nondualităţii, aşa că trebuie 
îngăduit şi el. 


kkk 


Revenind la exemplul cu medicamentele şi placebo, oricât am 
stăpâni legile chimiei, vindecarea ține de un palier superior, biologic, 
unde nu cunoaştem chiar totul. Iar esoteriştii spun că, mai presus de 
biologic, se află etericul, de unde vine energia vindecării fizice. Şi mai sus 
se află alte energii subtile, care influenţează etericul. Astfel, cauzalitatea 
se întinde la nesfârşit pe scara către Dumnezeu. În final, decidentul 
suprem este El. Acolo e cauza princeps a tuturor fenomenelor, în acel 
punct fără dimensiune. 


Cauza princeps 


Spiritualitatea şi religia susţin că Dumnezeu e separat de 
Creaţia Sa. În acest caz, ce concluzie vom trage? 

În Creaţie, acţionează legea cauzalităţii în mod natural. Dacă 
Dumnezeu ar dori să corecteze cursul firesc al lucrurilor, va trebui să 
oprească legea pe segmentul unde vrea să modifice ceva. Practic, legea 
cauzalităţii şi voinţa divină s-ar contrapune şi ar putea acţiona numai 
alternativ — când una, când cealaltă. Şi, desigur, s-ar perinda neîntrerupt, 
fiindcă Dumnezeu are mereu ceva de obiectat, ceva de transformat. Ar fi 

ca doi fierari care bat aceeaşi nicovală unul după altul şi în ritm, fiecare 
cu ciocanul lui. Cam asta s-ar întâmpla, după mintea omului religios. Ar 
fi mare agitaţie în Ceruri, nu acea linişte mult-sperată. 

Însă cauza princeps uneşte cauzalitatea şi atotputernicia divină. Ele 
nu sunt separate, ci una şi aceeaşi. Dumnezeu e totuna cu Creaţia, 
conform nondualismului. Iar dacă tot universul e o singură Fiinţă, ea îşi 
este sieşi cauză şi efect. Ceea ce observăm noi, local, drept „cauzalitate” 
este doar o frântură din mişcarea naturală a Fiinţei universale. 

Prin analogie, când ne mişcăm trupul, aparent, mişcarea membrelor 
e cauzată de trunchi sau invers, însă „cauza princeps” este intenţia de a 
ne mişca. Aşa este şi cu viziunea noastră îngustă asupra cauzalităţii. Ne 
focalizăm pe nişte efecte locale şi le căutăm cauzele, dar şi acele cauze 
sunt efecte altor cauze subtile şi tot aşa, până la cauza princeps. 

Dar cauza princeps cum apare? 

Se produce de la sine, fără reguli, absolut liber. Fiindcă asta 
înseamnă „princeps”, că nu e influenţată de nimic. Deci toată cauzalitatea 
aparentă este un efect al haosului. Cauzalitatea se manifestă numai în 
Creaţie, dar nu afectează Necreatul, care este haosul atotputernic. 
Ordinea este un caz particular al haosului, Creaţia este o stare particulară 
a Libertăţii absolute. Iar Creaţia nu diferă de Creator, deci ordinea nu 
diferă de haos. 

Greu de priceput... 


Efecte finale Efect unic 


cau int edi 


Cauza princeps Cauza unică 


figa Parad igma cauzală fig.2 Paradigma cuantică 


Gândind după paradigma cauzală, dualistă, fiecare efect local este 
rezultatul unei cauze anterioare, care, la rândul ei a fost efectul unei alte 
cauze şi mai îndepărtate temporal, şi tot aşa, în retrospectivă, până la 
cauza princeps. Oamenii de ştiinţă consideră Big Bang drept originea 
universului. Dincolo de Big Bang, ştiinţa e în beznă totală. 

Nondualismul propune o altă paradigmă, care seamănă cu viziunea 
ştiinţifică cuantică. Fizicienii cuantici au aflat că particulele subatomice 
apar şi dispar în „spuma cuantică”, într-un ritm ameţitor, imposibil de 
măsurat. Această „spumă cuantică” este neantul sau vidul creator. 
Iluminaţii apercep în mod similar lumea, ca fiind foarte subţire, diafană, 
ţâşnind din nimic precum sar şi pocnesc boabele de porumb de floricele, 
cu o frecvenţă inimaginabilă. Deci tot ceea ce vedem apare şi dispare în 
fiecare clipă, neavând nicio consistenţă solidă, ţâşnind din neant şi 
creând aparenţa unei curgeri continue, conform legilor cauzalităţii. Îţi stă 
mintea în loc, efectiv! 

Deci există o cauză unică, iar toate efectele i se datorează în mod 
direct, astfel că aparenta multitudine de efecte din întreg aparentul 
spaţiu-timp formează, de fapt, un efect unic, unitar. Nu există cauze 
intermediare, ci doar noi facem nişte corelaţii mentale care ne dau 
această impresie. Nu există nici spațiu, nici timp, care sunt tot nişte 
aparenţe. 

Evident că paradigma nondualistă este absolut nepractică, inutilă 
pentru viaţa de zi cu zi. Ea nu poate înlocui paradigma cauzală, dualistă. 
Singurul ei „rol” este să ne arate adevărul meta-fizic, dacă ne interesează. 
Totuşi, poate conferi căutătorului spiritual o anumită relaxare şi odihnă, 
o liniştire după îndelungatul efort de autoperfecţionare. 

Cum poate fi dovedită paradigma cuantică? Nu trebuie dovedită, e 
suficient să fie intuită, apercepută. Iar în cazurile cele mai „fericite”, ea 
este trăită direct, prin iluminare sau trezire nonduală. De fapt, abia 
atunci îşi dovedeşte avantajele, care pot fi, oarecum, simţite indirect şi de 
ceilalţi oameni din jur. 


27 decembrie 2023 


Comentariul Laurei 


Era odată un miriapod care dansa uimitor, şi toţi erau uimiţi de farmecul şi 
minunatul dans autentic, necontrolat, dar magic, natural. 


O muscă căreia îi era ciudă că toţi îl lăudau, s-a gândit cum să îl încurce, 
însă în aşa fel încât să nu îi dea impresia că îi pune bete în roate. Aşa că i-a 
spus: "Magicule miriapod, dansul tău este uimitor şi extraordinar, însă poţi te 
rog să îmi spui şi mie: la mişcarea a 31-a, cu ce picior începi şi ce picior 
urmează?" 

Miriapodul nu se gândise niciodată la asta şi a început să numere ca să 
vadă ce vine întâi şi ce urmează. Şi aşa, miriapodul nu a mai dansat niciodată, 
prins în numărare şi observare. Musca îşi atinsese telul... 


Ce vroiam să arăt este că Magicul nu este un efect, iar cauza nu duce la 
vreun efect decât pe tărâmul mentalului. Doar mintea vede cauză-efect, căci 
ea crede în timp, deci cercetează şi observă doar cadrul poveşiii/visului. 


Totul există şi nu există simultan. Cum asta? 


Totul există doar ca Nondualitate, iar dualul/timpul/ cauza-efectul etc. nu 
există; şi totuşi există în iluzie/poveste/vis. 


Când urmărind efectele, realizăm că dăm peste alte efecte, camuflate ca 
fiind cauzalitate. lar când se renunţă la a crede în efecte şi nu se mai caută 
cauza (ce nu poate fi percepută mental), rămâne Ceea ce este ca fiind total 
Acauzal şi aperceptibil; timpul neexistând, efectul şi cauza sunt UNA. 


Doar UNA există, chiar Hristos spunând "Eu şi Tatăl UNA suntem" adică 
nici Eu, nici Tatăl nu există, ci doar UNA. Această Prezenţă nu poate fi arătată, 


Restul sunt iluzii, efemerităţi, vise, poveşti etc.. 


Nimic rău sau bun... doar ASTA , acauzală,mereu proaspătă şi nouă, ce 
nu urmăreşte nimic, doar este... mereu ceea ce este... 


Cauză-efect înseamnă timp; dar timp nu există, end story, end game... Şi 
totuşi... Enjoy! însă fără identificare cu ceea ce nu este. 


Laura Averchi, 27 decembrie 2023 

